
Meta poglavni 
živ ili mrtav 

Svezak 2: 

Misija Buenos Aires 



Drugočitanje 

Misija Buenos Aires 



1 . 


Zagreb, nedjelja, 17, lipnja 1956, 

N itko od petorice djelatnika službe kojeje pot- 
predsjednik Sabora Hrvatske Ivan Krajačić 
Stevo pozvao da toga proljetnog vedrog neradnog 
jutra u pola devet dođu na vrlo važan radni sas- 
tanak u njegov ured na Markovu trgu nije mogao 
dokučiti povod zbog kojeg ih je okupio. Nije im 
znala kazati ni bogato popunjena Stevina tajnica, 
koja ih je telefonski obavijestila u petak kasno 
navečer: 

"Naglasio je kako u slučaju izostanka neće pri- 
hvatiti nikakvu ispriku" - ponovila imješefov od- 
lučan nalog da se moraju neizostavno pojaviti. 

Pukovnik Đuro Milić Šiljo pitao se što je navelo 
Stevu da u ovo probrano, visoko i iskusno policij- 
sko društvo nevidovno uključi i njegova mladoga 
suradnika Petra Raka, kojeg je upravo predstavio 
preostaloj velikoj trojici: Veljku Drakuliću, Dalibo- 
ru Jakaši Maljčiku i Srećku Šimurini. Sumnjičavo 
su gaodmjerili. 

Mimo običaja diverzantski točni Stevo Krajačić 
zakasnio je osam minuta. Svalio se u fotelju i po- 
čeo: 

"Oprostite, amigos, što ste me čekali, ali upravo 
sam treći put razgovarao s New Уогкот, s Lekom 
Lončarom, koji je tamo generalni konzul. Danas je 
trebao biti s nama... No zbog prekjučer iskrsloga 
delikatnog, uznemirujućeg konspirativnog zadat- 
ka, koji ne smije biti odgođen - a on je zadužen da 
ga nadgleda - ostao je u Americi. Unatoč tome što 
bi nam Lekino znanje bilo neophodno i dragocje- 
no za posao o kojem ćemo se upravo dogovoriti... 
Na žalost, ne možemo ga udvojiti da istodobno 


budei ovdjeu Zagrebu i u New Уогки..." - kazivao 
jeokupljenima dok su svi hučno puhali u šalicegu- 
ste zapjenušane turske kave koja se vrelo dimila i 
zamamno zamirisala. Zagonetni Krajačić je zatim 
u njima jače potpalio kaotičnu znatiželju: "Ne bih 
volio da nas ometaju i stoga ćemo se, čim popi- 
jemo kavicu, odvesti na Jabukovac i osamiti se u 
našoj vili. Telefoni će, dašto, biti isključeni..." 

"Bit ćemo, znači, izopćeni od svijeta, kao kardi- 
nali koji su u Sikstinskoj kapeli 1939. izabrali papu 
Pija XII. Pa će tako i pred nama, baš kao što je i 
pred njima, glavni vatikanski meštar papinskih li- 
turgijskih obreda - a to ćeš u našem slučaju biti 
ti, druže Stevo - zapovjediti prije početka glasanja: 
Extra omnes! Svi van osim nas! Hoćemo li i mi, kao 
i kardinali, ostati osamljeni i zaključani, con clave, 
pod ključem, svedok ne izaberemo papu i to ogla- 
simo puštajući bijeli dim?" - mudrolijaoješiljo. 

"Ti se, amigo, razbacuješ latinskim... Jesi li, mo- 
žebitno, učio u sjemeništu za svećenika?" - rugao 
mu se ispod brka Stevo. 

"Nikad to nećeš saznati, baćo!" - nasmijao se be- 
zglasno Šiljo i pozvao Petra Raka da ga odveze na 
Jabukovac. 

Vozeći službeni mercedes, Šiljo je sažeto upoznao 
Petra tko je opravdano odsutni Budimir Lončar 
Leko: 

"Leko je za konzula u New Уогк otišao s mjesta 
šefa zadarske OZN-e. On je iz Preka, kod Zadra. 
Dvadeset četvrto godište. Sada mu je, dakle, tri- 
desetdruga. U partizanimajeod 1942., od svoje 

osamnaeste. U borbi je postao policajac i izrastao 
u sjajnoga profesionalca. Radeći u službi pročuo se 
prije sedam godina, kad je 1949., s još dvojicom 
naših, u Rimu oteo ustaškoga policajca Dragu Ji- 
leka..." 

"Ništa ne znam o Dragi Jileku..." - prozborio je 
obzirno Petar Rak. I osrednji sluhist čim bi čuo 
njegov vrskavi hrvatski izgovor prepoznavao je u 
njemu mladića koji je progovorio na španjolskome 
govornom tlu i tamo dugo živio. Petar, koga je resi- 
lo uzorno obrazovanje, prije nepune četiri godine, 
s jeseni 1952., preselio se iz rodnoga Čilea u Za- 
greb i kao izvanredni student upisao studij prava. 
Prethodno je kao artiljerac odslužio godinu dana 
vojske u Školi rezervnih oficira u Zadru, odakle 
se vratio s poraznom otpusnom karakteristikom, 
koju mu je napisao njegov kapetan. Da je polupi- 
smen zato što nije znao ćirilicu. Nakon preporuke 
generala Ivana Krajačića, bez uobičajenih detaljnih 
sigurnosnih provjera, Petra Raka su odmah primili 
u UDB-inu operativu, kojom je rukovodio pukov- 
nik Đuro M ilić Šiljo. To što je došao k njemu pre- 
sudilo jejer se, pored Krajačića, među policajcima 
još jedino on mogao sporazumijevati s Petrom na 
kastiIjanskome i tako ga s početka puninom uvo- 
dio u osjetljive i opipljive tajne policijskoga posla. 
Petrov otac Esteban Rak - nepopustljivih Ijevičar- 
skih uvjerenja, koji se divio Titu, obožavao svoje 
tri kćeri i ženu, uživao da dugo hrani u akvariju 
kućne Ijubimice, morske kornjače Lulu, Leonu i 
Lio-Lao, i panično se plašio struje - poslao je ši- 
roka srca i s beskrajnim povjerenjem sina jedin- 
ca u Zagreb, starome companero de guerra. Bio je 
to Ivan Krajačić Stevo, njegov capitan i amigote za 
sva vremena. Esteban Rak je u jesen 1936. zaobi- 
lazno iz Valparaisa putničkim brodom potegao u 
španjolski građanski rat, a pod uvjerljivom izlikom 
pred lokalnim vlastima da će poprilično probora- 
viti u Europi i obilaziti vinske podrumeu Portuga- 
lu, Francuskoj i Italiji, a i skoknuti u stari kraj, na 


Brač. Vinarijom Dalmacia dotle će upravljati nje- 
gova okretna senora Mila. Na aragonskoj bojišni- 
ci, u Internacionalnoj brigadi, Esteban sezbližio s 
republikanskim kapetanom, hrvatskim zemljakom 
Ivanom Krajačićem i stekao njegovu naklonost 
i simpatije. Esteban Rak iz sela Ložišća na otoku 
Braču, kao Stipe Rakela, 1929. trbuhom za kruhom 
otploviojeu Čilei naselioseu Valparaisu, lučkome 
gradu na Tihom oceanu, drugome po pučanstvu 
u državi, iza nedaleko udaljene metropole Santia- 
ga. Prvi poslodavac bio mu je najbogatiji Čileanac, 
don Pascual Baburizza, negdašnji Pasko Baburica 
iz Koločepa kod Dubrovnika. Preimenovani Este- 
ban se munjevito umješno snašao i osamostalio. 
Zaslužio je glas jednoga od vinogradarskih careva, 
a njegova vrhunska vina osvojila su sijaset nagrada 
na domaćim i inozemnim izložbama. Esteban Rak 
oženio se Ijepoticom, Čileankom bračkih roditelja 
iz Škripa, Milom Fabjanović, koja mu je darovala 
četvero djece: najprije sina Petra (koga je nazvao 
po pokojnome ocu i nije mu hispanizirao ime u 
Pedro), i potom triling kćeri, Dinu, Dolores i Da- 
nielu. Petar Rak ugledao je svijet 19. lipnja 1932. u 
Valparaisu, kojim je bio opsjenjen. Hvalio je svoj 
grad koji je "prelijep poput madonne”. Dragosno 
je govorio kako je potrebno deset pari očiju odjed- 
nom, a možda i više, da se vide sve njegove Ijepo- 
te. Stoga se nije mogao načuditi što zanemarljivo 
malo Zagrepčana zna da tamo neki Valparaiso po- 
stoji najužnoameričkomezemljovidu: 

"Kao da jeto sipina koju je nanio vjetar ili pusti- 
njačka zabit, caramba!" 

Prekosutra će skromnom fiestom poslije radnoga 
vremena Petar Rak s drugaricama i drugovima iz 
službe nerazmetljivo zaliti dvadeset četvrti rođen- 
dan. 

Pukovniku je neobuzdano izletjela psovka, na- 
kon štoje, naglo zakočivši kola niz strminu, uletio 
u dublju škulju na cesti i jedva spasio budalasto 

razigrana štenca žućkaste dlake, koji se streknu- 
to otrgao s povodca, da ne zaglavi pod kotačima. 
Upahnuto je zacvilio i podvijena repa skočio na 
pločnik: 

"Dragu Jileka, rođenoga Sarajliju, površno po- 
znajem iz Zagreba, s Pravnoga fakulteta" - pu- 
kovnik je potom uravnoteženije odgovorio Petru: 
"Bio je nekih pet godina stariji od mene. Prekinuti 
studij nastavio je nakon što su ga 1939. pustili iz 
zatvora. Policija ga je ulovila dok je dijelio prou- 
staške letke protiv Kraljevinejugoslavije. Usposta- 
vu NDH 1941. dočekao je u Zagrebu. Ante Pavelić 
ga je uskoro poslao u Sarajevo, za zamjenika Juri 
Francetiću, ustaškome povjereniku za Bosnu i 
Hercegovinu. Odatlejileka premještaju u Zemun, 
gdje postaje povjerenik najmoćnije od svih policija 
- UNS-a, Ustaške nadzorne službe. Iz Zemuna ga 
vraćaju u sarajevski UNS, a potkraj 1942. stiže u 
Zagreb na više negoli utjecajnu dužnost pročelnika 
Protukomunističkoga odjela. A kad je Pavelić smi- 
jenio Didu Kvaternika, Drago Jilek je sjeo u nje- 
govu fotelju, glavnoga zapovjednika UNSa. Uzna- 
predovao je do mjesta prvoga policajca Endehazije 
i čina dopukovnika zato što ga je poglavnik hvalio 
da je u njega snaga demona, upornost psa tragača, 
lukavost lisca, brzina zeca i okrutnost sokola. Prije 
ulaska partizana u Zagreb, početkom svibnja 1945., 
kidnuo je u Austriju, gdje je s magistrom farmaci- 
je, Zagrepčaninom Božidarom Kavranom, sljedeće 
godine organizirao ustaški pokret otpora. Ubaciva- 
li su teroriste u Hrvatsku, u nakani da obore našu 
vlast. Domogli smo se njihovih šifara i u korijenu 
sasjekli akciju nazvanu Deseti travanj. Razbili smo 
i obezglavili skupinu od devedeset šest križara koje 
je poveo Kavran." Pukovnik je samozatajno zaobi- 
šao istinu da je on bio jedan od mozgova OZN- 
ine ubitačne protukomandoske operacije. Otro je 
lijevom rukom znoj s čela, obazro se na krasotnu 
crvenokosu curu koja je miljela malim koracima sa 
suprotne strane i nastavio vesti: "Božidara Kavrana 


smo zarobili. Objesili su ga poslije javnoga suđenja 
u Zagrebu, završena u kolovozu 1948. Krah Dese- 
toga travnja obeshrabrio je Dragu Jileka. Povukao 
se u Rim, gdje ga je prihvatio i zbrinuo svećenik 
Krunoslav Draganović. Smjestio ga je u samačku 
sobicu, u Via XX setiembre, na kućnome broju 43, 
blizu samostana časnih sestara Cento Celle, u Via 
dei Glicini 27. S krivotvorenim dokumentima, kao 
lažni Drago Duvnjaković, pritajeni Jilek čekao je 
papire da emigrira u Argentinu i pridruži se sve 
brojnijoj ustaškoj koloniji, predvođenoj poglavni- 
kom. No naš ubačeni drug ga je otkrio i javio da 
dotični porijetko izlazi iz kuće. Jedino svakodnev- 
no zalazi koludricama, u podne na ručak, i u se- 
dam na misu, a potom večera. Leko Lončar je u 
Rimu stao na čelo trojke zadužene da otme Dra- 
gu Jileka i dopremi ga u Jugoslaviju. Pratili su ga 
desetak dana. Odlučili su ga napasti 16. ožujka 
1949., poslije večere, kad zasivi sumrak. Jilek je 
životinjskim instinktom predosjetio stupicu i kao 
da su mu oči na leđima bezglavo potrčao natrag, 
put samostanskih vrata. Jedan od naših je potrčao 
za njime i bodežom ga ranio. Posrnulome Jileku 
koji je krvoliptao dvojica drugova nabila su u usta 
krpu natopljenu eterom, uvukli ga u kola, uspavali 
injekcijom i sakrili u unajmljenoj kući u predgrađu 
Rima. Kad se oteti donekle oporavio, prebacili su 
ga noću u Napulj. Omamljena opijatom i vezanih 
ruku polegli su ga u prostrani prtljažnik cadillaca s 
registarskim brojem nedodirljive američke vojske 
i ukrcali u ribarski brod snažnih motora, koji ihje 
čekao u zaklonjenoj uvali, desetak milja udaljenoj 
od luke. Prevezli su ga u Zadar, a odatle vojnim 
avionom dopremili u Beograd i predali istražitelji- 
ma. Poslijetoga smo Leki, premda jetek bio napu- 
nio dvadeset petu godinu, povjerili vrlo odgovoran 
posao načelnika UDB-e u Zadru" - završio je pu- 
kovnik. 

Ali Petar bi dačujekoju više: 

"Što sedogodilo s ustaškim policajcem?" 

"U Beogradu su ga ispitivali višeod godinedana. 
Jilek je rasvijetlio neke nerazjašnjene sumnje. O 
suradnji pojedinih naših najviših ratnih rukovo- 
dilaca s ustaškom policijom..." - okolišajući reče 
pukovnik. 

"Jeli Jilek bioosuđen nasmrt?" 

"Nisu mu sudili. Drugovi u Beogradu su seupla- 
šili da na suđenju ne kaže štogod opasno, nešto što 
se nijesmjelo saznati." 

"I kako je napokon završio? Dakako, ako bih to 
smiosaznati..." 

"U načelu ne bi smio, baćo. Ipak, reći ću ti zato 
što sam siguran da ćeš zatisnuti usta i ovo nećeš 
izbrbljati... Kako pravda ne priznaje sažaljenja, li- 
kvidiran je bez suđenja. Za vanjsku upotrebu, prije 
svega za Talijane, pustili smo litaniju da je Drago 
Jilek podlegao od prostrijelnih rana u Rimu nakon 
što je poslije atentata koji smo pripisali četnicima 
nestao u nepoznatomesmjeru." 

"Jesu li u Rimu povjerovali u tu neuvjerljivu pri- 
čicu? 

"Naravno da nisu. No osim lokve Jilekove krvi 
ispred samostana časnih sestara policajci nisu pro- 
našli ni najmanji dokaz da bi je porekli. Talijani su, 
uopće ne bezrazložno, uvjereni kako nam je poda- 
tak o Jilekovu skrovištu odala obavještajna služba 
M 16, M ilitary Intelligence, pa nisu željeli stvarati 
nepotrebnu gužvu, mutiti vodu i zamjeriti se En- 
glezima. Digići su elegantno skinuli teret s leđa. 
Zašto bi se zamarali ustašom koji je promašio brod 
za Argentinu. Živo im se fućkalo za nekoga njima 
nepoznatoga i nezanimljiva policajca Jileka koga 
su koknuli komunisti." 

Vilu na Jabukovcu, koju su zvali Zabranjenim 
gradom, služba je koristila za povjerljive sastanke. 
U nju su vezanih očiju, da neznaju kamo ih dovo- 
de, dovlačili važnije zarobljene neprijatelje, koje su 
izvan zidina zatvora, u luksuzno namještenim so- 
bama, u pravilu daleko lakše navodili da brže po- 


puste i propjevaju. U žargonu ta vrela otkrivenih 
tajni zovu jezicima. Za strance - koje su pokušavali 
zavrbovati kaostalnešpijuneili samo zajednokrat- 
nu upotrebu - u vili su upriličivane raspusnezaba- 
ve s obiljem jela i pića i s podatnim zavodljivim 
Ijepoticama kao slasnim desertom. Zagrebački po- 
licajci najvišega stupnja pogdjekad bi ulijetali u po- 
ročnu napast da se ušuljaju u vilu s nekom tajnom 
ženskom. No pazili su da se prečesto ne upuštaju 
u švalerske akrobacije da ih podčinjeni ne otkriju 
u nedjelu, zamjere im što zlorabe službeni položaj 
i jalno ih ogovaraju da koriste privilegij time što 
najabukovcu na državni račun nude rajskejabu- 
ke grijeha prolaznim zemaljskim Evama. Šiljo je, 
osebujno opisujući vilu, jednom dobacio domalo 
pozlijeđenome Stevi da joj je predsoblje namješte- 
no poput otmjenoga francuskog kupleraja, ali ga 
je potom utješio, dodavši kako je i u takvome kiču 
interijer stilski ludo privlačan. 

Šestorka odabranih - a od njih je tada jedino 
Krajačić bio upoznat s radnim nazivom teme o ko- 
joj će raspredati - posjedala je oko stola s dvana- 
est stolaca. Da ga bolje čuju, šef je zasjeo na čelno 
mjesto. Lagano je popio pola čaše mineralne vode i 
najprije izrekao nekoliko riječi o najmlađem uzva- 
niku Petru Raku: 

"Naš Petar je sin vrle Ijudine Estebana Raka, s 
kojim sam se pobratio u Španjolskoj. Nepredobivi 
komunist od čelika. I najodvažnji guerreador koga 
sam sreo na tamošnjim ratištima... Zavjetovali smo 
se jedan drugome da ćemo poslati sinove, on meni 
svoga iz Valparaisa u Zagreb ako komunisti zavla- 
daju u Jugoslaviji, a ja njemu svoga iz Zagreba u 
Valparaiso budu li komunisti pobijedili u Čileu. 
Čim smo obnovili u ratu puklu vezu, Esteban mi 
je poručio da nije zaboravio španjolsko obećanje... 
Zato njegov Petar sada kod nas studira pravo i teše 
zanat u odjelu kod druga Šilje. Drugovima Maljči- 
ku, Veljku i Srećku, koji to ne znaju, reči ću da je 

mladi kolega Petar Rak biojedan od najboljih čile- 
anskih sportskih strijelaca iz pištolja, omladinski i 
seniorski prvak, dvaput je sudjelovao na prvenstvu 
Južne Amerike, a prije dolaska k nama našao se u 
najužem izboru za prošle Olimpijske igre u Helsin- 
kiju 1952.1 zašto vam ne kazati da smo u pojedinim 
akcijama u inozemstvu efikasno iskoristili Petrovo 
pouzdano, nepogrešivo umijećepistollerosa." 

Poslije Stevine bodre besjede okupljena petorka 
oštroumno je naslijepo nazrela u kojem će smjeru 
poteći još neizvjesnajutarnja rasprava. A Petar jeod 
nerazgovjetna frajera ("Iz koje li su škrape, da mije 
znati, Stevo i Šiljo izvukli toga fakinski nasmiješe- 
noga i namirisana bumbara žigolovski začešljanih i 
briljantinom poškropljenih poput katrana tamnih 
lasi?''), u Maljčikovim, Veljkovim i Srećkovim oči- 
ma, prešno izrastao u VVilhelma Tella našega doba, 
viteza bez mane i straha ("Vidi ti njega, čileansko- 
gadotepenca, majku mu milu..."). 

Na nišanu službe naći će se, znači, netko od 
krunskih državnih neprijatelja. Počinje hajka na 
skalp trofejnoga kapitalca, s vrha najprioritetnije A 
liste. Ali načiji? 

U pretumbavanjima filmskom brzinom smjenju- 
ju se lica mogućih kandidata za odstrel i razvlačese 
njihova titlovana imena. Koga je UDB-a označila 
da mu jedosukalo do ždrijela? Je li to Maks Lubu- 
rić? Da nije Branko Jelić? Možda Andrija Artuko- 
vić? Ili pak Dido Kvaternik? Ivo Herenčić? Branko 
Benzon? Danijel Crljen? Rafael Boban? Edo Bulat? 
Vilim Cecelja? Pavao Tijan? Ivan Šarić? Vinko Ni- 
kolić? Džaferbeg Kulenović? Jozo Dumandžić? Ivo 
Korsky? Vladko Maček? Jakov Džal? Krunoslav 
Draganović? Srećko Rover? Lovro Sušić? Ivo Roj- 
nica? Vjekoslav Vrančić? Dinko Šakić? Mate Frko- 
vić? Dušan Žanko? Ivan Oršanić? 

A što akojeto... 

Stevo Krajačić je resko presjekao nedorečena vr- 
ludanja: 

"Drugovi, kako se više ne biste dosađivali, neću 


duljiti nego prelazim na stvar. Krenut ćemo s na- 
šom dosad najvažnijom operacijom. Nazovimo je: 
Operacija Pavelić!" - podigao je neprilagođene na- 
očale zatamnjenih stakala slabijih dioptrija, koje su 
mu pale na nos, prignuo se i žmirnuo ispod obrva. 
Zbog dramatskoga efekta nekoliko časaka je zale- 
dio slovo. Kako je i predvidio, uzbudljiva obznana 
o lovu na poglavnika odjeknula je snažnije od to- 
povske paljbe: "Sada znate. Meta nam je Ante Pa- 
velić. Živ ili mrtav!" - najizravnije je zaključio svoj 
šokantni oneman show. 

Drakulić, Jakaša, Šimurina i Milić nagonski su 
se osvrnuli prema Petru Raku, koji je na spomen 
Ante Pavelića uzdrhtao i preznojio se kao da su ga 
istukli užarenom šipkom po tabanima. Presjekao 
gajenaglo nahrupjeli napad treme. 

Otkako su lucidno shvatili čija će ruka presuditi 
poglavniku, četvorica policajaca prestala su stuha- 
ti po besputnim mislima. Odgonetnuli su rješenje 
pitalice koja ih je dotle progonila: kako i zašto je 
mlađani doseljenik iz Čilea, na Stevin poziv, mimo 
hijerarhijskih pravila naprasno uskočio u njihov 
najuži elitni zabran. 

Petru se pričinilo da ga stariji drugovi sada pro- 
matraju s divljenjem, ali i s primjesom straha, kao 
suigrači strijelca kojega je trener upravo odredio 
da u posljednjoj minuti puca presudni jedanaeste- 
rac. I o čijoj pribranosti ovisi hoće li njihova mom- 
čad osvojiti naslov nogometnoga prvaka. 

Stevo Krajačić nijegubio vrijeme: 

"Po našim spoznajama, Ante Pavelić je u Buenos 
Airesu, gdje živi s obitelji. Podijelio je nekoliko in- 
tervjua, a osim za argentinske, govorio je čak i za 
neke vrlo poznate talijanske i francuske listove, 
pa i za američku agenciju U nited Press. Više se ne 
skriva, vozi se gradskim prijevozom i povremeno 
zasjedne u kafeteriju u kojoj se okupljaju njegovi 
sljedbenici. Vodi građevinsku firmu. Prekjučer, 15. 
travnja, prvi putjejavno istupio i govorio poslije 
bijega iz Hrvatske, na skupu u Buenos Airesu, u 


11 



Pero Zlatar 


povodu petnaeste godišnjice uspostave NDH, a u 
organizaciji društva Hrvatski domobran. Dotle se 
obraćao jedino snimljenim porukama. No sada je 
Pavelić nenadano osvanuo, kako nam je javio naš 
obavještajac usidren među ustaše, uživo, ispred 
više stotina Ijudi. Ovoga mjeseca osnovao je Hr- 
vatski oslobodilački pokret ili skraćeno HOP. Evo 
što je o tome izjavio" - Krajačić se prignuo, izvu- 
kao presavijene emigrantske novine Hrvatska, koje 
izlaze u Buenos Airesu, i iz članka na tri stranice, 
ilustriranom Pavelićevim trostupačnim snimkom, 
gutajući slova pročitao nepotpunu rečenicu: "...na 
temelju nauke Otca Domovine dr. Ante Starčevića, 
a sa ciljem rušenja Jugoslavije, borbe proti komu- 
nizmu i za uzpostavu slobodne, nezavisne i suvere- 
ne Države Hrvatske” - progutnuvši još gutljaj, Kra- 
jačić je, uz pomoć bilješki, nastavio nizati što još 
zna: "Osim Pavelića, potpisnici ukaza o osnutku 
HOP-a su ministri iz vlade NDH: Džaferbeg Ku- 
lenović, Vjekoslav Vrančić, Stjepan Hefer, Oskar 
Turina, Jozo Dumandžić, Ivica Frković, grof Petar 
Pejačević i Andrija llić, potom visoki dužnosni- 
ci ustaškoga režima Stipe Matijević, Ivan Kordić 
i Josip Marković, i napokon Ivan Asančaić, glavni 
starješina već spomenuta argenti nskoga Hrvat- 
skog domobrana. Pavelić stvaranjem HOP-a želi 
osnažiti ozbiljno poljuljanu moć i srozani autori- 
tet u ustaškome pokretu jer su ga napustili i počeli 
vrlo kritički pisati protiv njega čak i njegovi raso- 
vi iz prve garniture. Najprije Stijepo Perić, koji je 
pred dvije godine, nekako u ovo vrijeme, umro u 
Buenos Airesu, a zatim Vinko Nikolić, Ivo Bogdan 
i Mate Frković koji su također u Buenos Airesu, 
Josip Ciliga iz Rima, Matija Kovačić iz Barcelone 
i, što je najveće iznenađenje, Srećko Rover iz Au- 
stralije, Branko Jelić iz Njemačke te osobito Dido 
Kvaternik iz Argentine, i Maks Luburić iz Španjol- 
ske. Dvojice potonjih Pavelić se odrekao pisanim 
dekretom. Pavelića čuvaju dva tjelohranitelja... 
Osvojio je izvjesne pozicije u vrhu vladajuće Pero- 


nove stranke, ali potanje ne znam kako sada stoji 
kod novoga argentinskog režima, kod vojne hunte 
koja je lani u rujnu zbacila generala Juana Pero- 
na... Kako je ono ime sadašnjem privremenom 
predsjedniku?" 

"General Pedro Eugenio Aramburu!" - bez raz- 
mišljanja samopouzdano istrese Petar Rak i jedna- 
ko užurbano pridoda: "U Peronovoj eri bio je šef 
generalštaba!" 

'Тако je, general Aramburu" - prihvatio je Kra- 
jačić. A onda je izbacio jutarnju super senzaciju 
broj dva: "Šiljo i Petar će, nakon priprema koje 
ne bi smjele potrajati dulje od tri do četiri mjese- 
ca, odletjeti u Buenos Aires, i to kao predstavni- 
ci uvozno-izvozne tvrtke. Otvorit ćemo im tamo 
predstavništvo. Omirisat će teren, nekoliko mje- 
seci izviđati stanje, na temelju stečenih spoznaja 
odlučit će, ali tek nakon konačnoga dogovora s 
nama ovdje u zagrebačkoj bazi, o danu kad će oteti 
ili smaknuti Pavelića..." Tajac. I poslije kraćega ža- 
mora i iskašljavanja Krajačić je efikasno i pragma- 
tično odredio: "Anti Paveliću ćemo izmisliti kodni 
naziv. U međusobnome dopisivanju zvat ćemo ga, 
recimo... senor Pablo. Ne zvuči loše: senor Pablo!" 

- oduševio se španjolskim imenom kojim je netom 
policijski pokrstio poglavnika. Podigavši ruku, na- 
javio je kako nije završio svoje izlaganje. Obratio se 
Šilji i Petru: "M uchachos, držim da otmicu može- 
te izvesti jedino ako vam se zvijezde budu idealno 
poklopile. No unaprijed upozoravam da bi to bila 
isuviše opasna akcija. Prema tome, ići ćete prije 
svega da likvidirate Antu Pavelića, to nam je i svr- 
ha. Ponavljam i podvlačim: ukaže li vam se prigo- 
da za otmicu - ali uz uvjet da ne bude i najmanjega 
rizika da nam akcija propadne ili bude kompromi- 
tirana - tek onda je nemojte propustiti... Pored ju- 
goslavenskoga diplomatskog pasoša spremit ćemo 
vam pasošejoš nekih država... Tebi ćemo, Šiljo, iz- 
mijeniti imei prezime, ai lični opis..." 

"Kako lični opis, jebo te..." - smutio se pukovnik 

i nervozno mahnuo da otjera dosadnu muhu koja 
mu seobrušavala na lice. 

"Ne boj se, compadre, nećemo te poslati na pla- 
stičnu operaciju. Samo ćeš od danas početi puštati 
bradu i brkove, to ti je partijsko zaduženje, dok ćeš 
u Argentini nositi naočale. Shvaćaš, za svaki slu- 
čaj, zato što poznaješ milijun Ijudi. Lako je moguće 
da te netko prepozna na cesti ili u restoranu... Bilo 
bi gadno sranje ako neoprezno naletiš na nekoga 
emigranta ili, gore od toga, ustašu koji zna kojim 
se poslom uistinu baviš, entiendes? A ti ćeš, Petre, 
ostati Chileno. Petar Rak, to što jesi. S aleanskim 
pasošem nećeš biti sumnjiv u Argentini. Predstav- 
Ijat ćešseza Šiljinatajnika i prevoditelja..." 

Ši Ijo se nestrpljivo usprotivio: 

"Nije mi jasno, Stevo, kako ću objasniti osoblju 
naše ambasade u Buenos Airesu - jer gotovo sam 
siguran da tamo rade i neki Ijudi koje poznajem, 
a i neki koji mene znaju, a ja njih ne - da sam do- 
putovao s lažnim imenom? Tko mi može jamčiti 
da me netko od njih neće otkucati nekome stra- 
nom obavještajcu. U tome slučaju plan bi nam bio 
provaljen, dok bi mene, ako me otkriju, zatvori- 
li, osudili bar na pet godina zbog krivotvorenja 
i lažnoga predstavljanja i na kraju protjerali. Ar- 
gentinska vojna hunta, to znaš, višeje nego kru- 
ta kad odobrava ulazne vize i osobito dulji bora- 
vak državljanima komunističkih zemalja. Unatoč 
tome što smo se odavno odvojili od sovjetskoga 
bloka, oni nas još ne žele razlikovati, pa Jugosla- 
viju i dalje uporno svrstavaju pod jednaku ravan 
s Bugarskom, Čehoslovačkom, Mađarskom, Mon- 
golijom, Rumunjskom, Kinom, Poljskom i ostalim 
satelitima Moskve, takozvanim državama narodne 
demokracije. Kao i one, i mi smo, po argentinskoj 
krajnje desničarskoj administraciji, još iza želje- 
znogazastora..." 

Tek nakon trećega pokušaja Krajačić je napokon 
uspiozaskočiti Šilju: 

"Momentito, porfavor, amigo. Da si potrpio, šu- 


tio i saslušao me još samo pola minute, čuo bi da 
se zbog tajnovitosti Operacije Pavelić ni ti, a ni Pe- 
tar ne smijete javiti jugoslavenskoj ambasadi... Vas 
dvojica dioskura morate biti oprezni. I jako paziti 
da ne prijeđete preko mosta aji su balvani truli, 
shvaćaš..." - zaškrgutao je. 

"Ali, baćo, kako da se nejavimo našoj ambasadi 
kad ćemo u Buenos Airesu glumiti predstavnike 
jugoslavenske tvrtke koja sklapa poslove s Argen- 
tincima..." - ponovnosepobuniošiljo. 

"N emoj tako! Tko ti kaže da ćete biti jugoslavenski 
predstavnici, hombre? Zašto ne biste bili biznismeni 
iz Lihtenštajna, Monaca, San Marina, Luksembur- 
ga ili Švicarske? Zar nam je teško izraditi njihove 
pasoše? Jezici ti, hvala na pitanju, teku, francuski, 
talijanski, španjolski, njemački... I problem je rije- 
šen, caramba! O Petrovu urođenome južnoamerič- 
kom izgovoru neću trošiti riječi. Pa zato sam vas i 
odabrao da odradite ovaj poslić u kojem ćete, kao 
savjesni trgovci, ukloniti gnjilo voće, joder..."- Kra- 
jačićjesijaovedarduh i ohrabrenje. 

Šiljo ipak nijeodstupao: 

"Svejedno mislim da bismo trebali imati vezu s 
jugoslavenskom ambasadom. Bar s nekima iz služ- 
be koji tamo rade, a umiju šutjeti. Oni koji su za- 
duženi da prate Pavelića. Ti dečki svakako znaju 
kuda se on smuca, što radi, s kime se sastaje..." I 
još je upitao: "Pojma nemam tko je ambasador u 
Buenos Airesu..." 

"Slavoljub Petrović - Đera, iz srpskoga kadra, 
Nišlija, rođen 1920. Ondjejeod listopada 1953., a s 
33 godine bio je naš najmlađi ambasador. U diplo- 
maciju je došao iz Armije, s pukovničkim činom... 
Vjerojatno ga odnekle znam, ali vrlo površno. I 
sumnjam da bih ga prepoznao i sjetio se njegove 
face kad bih ga vidio... Rekli su mi da jetaj momak 
sposoban. Da nije, ne bi ga drug Tito poslao u ne- 
uralgično središte kakvaje Argentina, gdjese nase- 
lilo 13.500 ustaša i gdje danas izlazi čak 26 njihovih 
listova i časopisa..." - prosoptaojeStevo. 

"Ima li u ambasadi koga od policajaca iz Hrvat- 
ske?" - kopkaloješilju. 

Stevo vrhom jezika nakvasi desni kažiprst i ubr- 
zano krene prolistavati uredno složenu hrpu, ru- 
kom i strojem gusto ispisanih papira: 

"Našao sam ga... Prvi tajnik je izvjesni Predrag 
Grabovac. Istodobno je stupio na dužnost kad i 
ambasador Petrović. Ne vjerujem da sam ga upo- 
znao..." - pucnuo je usnama i udario se zvučno po 
bedru kao da se kažnjava zato što mu se u nepu- 
noj minuti omakla i druga osobna greška. Da ne 
poznaje ni drugoga od dvojice čelnih službenika 
ambasade u A rgenti ni. 

Pomogao mu je Srećko Ši muri na: 

"Ja ga izvrsno znam, druže Stevo. Predrag Gra- 
bovacje radio u sinjskoj i splitskoj UDB-i. A nakon 
preporuke druga Vice Buljana povukli su ga u Be- 
ograd, u ministarstvo vanjskih poslova..." 

"Kakav je taj Grabovac?" - živnuo je Šiljo. 

"Pouzdan, radišan, akademski obrazovan, diplo- 
mirao je pravo u Zagrebu. Iz ugledne i poštovane 
sinjske revolucionarne obitelji koja je dala više 
boraca. Igrao je dobro nogomet, prije rata bio je 
prvotimac u subotičkome prvoligašu ŽAK-u. Pre- 
drag i ja borili smo se u istoj partizanskoj jedinici 
1943. Bio sam mu politički komesar" - Šimurina 
je neštedimice čvrsto hvalio suborca i dalmatin- 
skoga zemljaka. "Divno pjeva, duhovit je, sjajno 
priča viceve i oponaša glasove i zato je omiljen u 
društvu." 

"Je li Grabovac diskretan?" - pitao gaje Šiljo. 

"Čovječe, pa da nije, zar bi bio u Argentini, koja 
je, kako ju je drug Stevo s pravom nazvao, neu- 
ralgično središte!" - uz smireni uvjerljivi osmijeh 
Šimurina odmjeri Šilju, a onda se okrene Stevi tra- 
žeći potvrdu svojoj tvrdnji. Utišavši glas, skromno 
prodahće: "Propustio sam vam reći da su mene 
pitali za konačno mišljenje o drugu Grabovcu pri- 
je nego što mu je ministar vanjskih poslova drug 
Koča Popović početkom 1953. potpisao odluku 


O imenovanju za konzula u Montevideu. Napisao 
sam mu besprijekornu karakteristiku. Bez preuve- 
ličavanja, isključivo po zasluzi." 

"Zašto si pitao Srećka je li Grabovac diskretan?" 
- unioseStevoŠilji. 

"Prije nego što ti odgovorim volio bih, druže Ste- 
vo, da nam otvoreno kažeš: stoji li ovo o čemu sam 
počeo razmišljati i što mesvejače kopka..." 

"A to je?" - kruto ga je srezao Stevo, a Šiljo bez 
izmotavanja brekćući krene izlagati što ga je navelo 
na neočekivano razmišljanje: 

"Budući da Petar i ja trebamo provesti više mje- 
seci u Argentini, a da o tome ambasada ne smije 
biti obaviještena, došlo mi je da pomislim kako 
Operaciju Pavelić kanimo provesti sami. Bez zna- 
njasavezneslužbe. Jesam li u pravu?" 

"Jesi!" - neoklijevajući potvrdi Stevo. 

"Teško bi mi bilo povjerovati da je došlo do raz- 
mirja među našim službama, ali me na takvu pri- 
misao tjera što sada skrivamo naše planove pred 
Beogradom... Da smo se dohvatili za guše, ja bih 
to, pretpostavljam, trebao saznati..." - nakostriješio 
se Šiljo, spreman da se do smrti ucviljeno namusi 
na Stevu kad bi tek danas, vrlo zakašnjelo, čuo da 
su se iz njemu nepoznatih razloga posvađale i oda- 
lečilejedna od druge beogradska i zagrebačka po- 
licija. I da su njega pritom podcjenjivački zaobišli i 
ostavili u mraku i neznanju kao autsajdera, budalu 
i govno. Takav nevjerojatan zaokret dočekat će kao 
najbezobrazniji akt nepovjerenja prema sebi. Zar 
mu je Stevo Krajačić neobjašnjivo okrenuo leđa i 
potezom pera prekrižio ga s popisa svojih najpouz- 
danijih dugogodišnjih suradnika pred kojim nije 
imao tajni? U tome slučaju ne bi bilo sile koja bi ga 
i jednejedinesekundeduljezadržala u službi. 

Stevojeprizemljio preosjetljivoga Šilju: 

"Odnosi su nam odlični, da bolji ne mogu biti, 
hombre. Idealni, idilični, rekao bih. Među nama, 
naglašavam, nema ni najbezazlenijega spora. No mi 
ćemo se, gueridos amigos, u Operaciji Pavelić držati 


14 



Meta poglavnik: živ ili mrtav 


pravila koje su nam još 1945. nametnuli drugovi 
Tito i Ranković. Ono nalažeda sesvaka služba bavi 
svojim unutarnjim i vanjskim neprijateljima. Srbi 
sa Srbima, Hrvati s Hrvatima. Srbi s četnicima, a 
Hrvati s ustašama... Svatko sa svojom političkom 
emigracijom. Neću širiti priču izvan ovih zidova 
iz puke bojazni da možda nehotice zbog nečijega 
neopreza naš za sada top secret plan postane javan, 
a trud nam ode u vražju mater i pukne kao balon 
probušen čačkalicom. Zato ovo o Paveliću znamo 
samo nas šestorica. Ne znaju čak ni drugovi Tito i 
Ranković! Čut će na vrijeme!" - biojeodsječan. 

"I što kad vodeći drugovi u saveznoj službi to sa- 
znaju? A kad-tad će saznati. Oborit će nos do poda 
zbog nepovjerenja prema njima. Eto, to će nam se 
desiti. Pomislit će da smo ih zaobišli, jer im nevje- 
rujemo..." - oprezno je razlagao Šiljo. 

Stevo Krajačić se u pravi čas dosjetio i izbacio na 
stol najjači adut kojim će umiriti one koji strepe od 
pomisli daćesebeogradski kolegeuvrijediti: 

"Pa nama drugovi iz Beograda nisu javili 1946. 
da pripremaju hvatanje Draže Mihailovića. Saznali 
smo tek kad su ga spremili u zatvor. I zar smo se 
mi u Zagrebu zato trebali osjetiti popljuvanima i 
zapostavljenima? Ne, jer je Draža bio u protežno- 
sti srpske OZN-e i nas se nije ticao. Da im je bila 
potrebna pomoć, bez brige, pozvali bi nas. Prema 
tome, ne vidim ni najsitnijega povoda da drugo- 
ve u Beogradu napadnu osjećaji manje vrijednosti 
zbog naše Operacije Pavelić! Srbi će se i ubuduće 
obračunavati sa svojim srpskim izrodima i Ijud- 
skim otpacima, a Hrvati s hrvatskim ološem. Ne 
znam je li ona latinska Cuius regio, eius religio, čija 
je zemlja, toga je i vjera" - preveo je za svaki slučaj 
- "primjerena i prilagođena ovome o čemu vam 
govorim, no nadam se da ste shvatili što vam želim 
pojasniti. Mi se zbog Pavelića nećemo sporiti sa 
Srbima, jer on je isključivo naš, hrvatski problem. 
Claro? Ima li pitanja?" Nije ih bilo. Ali jezato Ste- 
vo ponovno pitao Šilju: "Nisi mi odgovorio, amigo, 


zašto si pitao Srećka Šimurinu: je li Predrag Grabo- 
vacdiskretan?" 

"Mislim da bi nam netko tko se već uhodao u 
Argentini i obaviješten je o svakome zakutku u 
kojem boravi Pavelić siino pomogao i uštedio 
nam vremena i para kad bi nas izbrifirao o njemu 
i usmjerio nas: gdje ga potražiti, kako ga pronaći, 
kada i gdje ga srediti... Taj bi naš čovjek u Buenos 
Airesu nesumnjivo mogao biti drug Grabovac. 
Sretna je okolnost što ga Srećko odlično poznaje, 
što su bili suborci, što je njegov sud odlučio o Gra- 
bovčevu diplomatskome imenovanju i što mu on, 
kako čujem, vjeruje. Stoga mislim da bi bilo dobro 
naći se s Grabovcem izvan ambasade i čuti kakva 
su njegova iskustva s Antom Pavelićem. Neka ga 
Srećko veže riječju da neće ništa zucnuti ni save- 
znoj službi, a ni ambasadoru Petroviću...." - Šiljo je 
okrenuo pogled k zatečenome Šimurini: "Hoće li 
Grabovacšutjeti oOperaciji Pavelić? 11 

"Ako ga ja uvjerim i objasnim mu da sve ono o 
čemu budemo razgovarali o Operaciji Pavelić osta- 
ne među nama, onda će Grabovac šutjeti kao zid! 
Možeš biti posve miran!" - Šimurina je stavio de- 
sni kažiprst posred zatvorenih usta kako bi naju- 
vjerljivije dokazao da će Sinjanin Predrag Grabo- 
vac, prvi sekretar ambasade Federativne Narodne 
Republike Jugoslavije u Buenos Airesu, šutjeti kao 
zid i da neće ugroziti tajnu nad tajnama hrvatske 
službe, upravo nazvanu Operacijom Pavelić. 

"Briljantno, baćo!" - raspoložio se Šiljo. "Čini 
mi se da bi nam neobično koristilo kad bi ti, Sreć- 
ko, prije Petra i mene otišao u Buenos Aires kao 
prethodnica i izvidnica, tamo kao ratni drug izveo 
Grabovca na večeru i šapnuo mu što tražimo od 
njega. I da Petru i meni ugovoriš sastanak s njime, 
u šest očiju, ali o kojem on nikome neće progovo- 
riti..." Obratio sezatim Krajačiću: "Što kažeš, Stevo, 
otoj ideji?" 

Umjesto Krajačića riječi se domogao Srećko Ši- 
murina: 

"Nema potrebe da idem u Buenos Aires, druže 
Šiljo. Predrag Grabovac početkom sljedećega mje- 
seca dolazi na odmor i ostat će mjesec dana. Svaka- 
koćemi sejaviti da bismosevidjeli..." 

NoStevi Krajačiću seniječekalodosrpnja: 

"Zovni Grabovca još sutra u Buenos Aires. Reci 
mu da se morate sresti. Izmisli nešto... Recimo, 
zbog dogovora za drugarski sastanak boraca vaše 
partizanske jedinice. I onako će drug Grabovac na 
proputovanju u Dalmaciju sletjeti u Zagreb. Dove- 
di ga k meni, a zatim ćemo ga mi povezati sa Šiljom 
i Petrom..." 

"Mislim da je to najbolji put" - složio se Veljko 
Drakulić. 

"Slažem se!" - flegmatično je zamrsio i najšutlji- 
viji od svih, Dalibor Jakaša Maljčik, koji dotle go- 
tovo da i nije progovorio. 

Krajačić je odredio da će Operaciju Pavelić u Za- 
grebu duhovno voditi Srećko Šimurina, a Dalibor 
Jakaša Maljčik bit će mu desna ruka. Maljčik će tri 
dana prije konačno utvrđena datuma (atentata ili 
otmice) odletjeti u Buenos Aires i pridružiti se Šilji 
i Petru. No bude li potrebno, otići će i ranije da im 
se nađe pri ruci. Ivan Krajačić i Veljko Drakulić bit 
će dvadeset četiri sata dostupni Šilji, Petru, Srećku 
i Maljčiku, a oni će ih uredno izvještavati o najhit- 
nijim detaljima. 

Operacija Pavelić prerastalajeu stvarnost. 

Krajačić im je uglavio kratki sastanak u srijedu, 
20. lipnja, u osam ujutro u svome uredu. Tada će 
Šiljo obavijestiti skup koliko mu je potrebno da se 
pripremi i kad potom s Petrom Rakom namjerava 
poći u BuenosAires: 

"Ti, hijo” - Stevo je zaštitnički zatapšao Petra po 
ramenu - "objavi da ćeš od prekosutra na godišnji 
odmor. I više nemoj dolaziti na posao. Onima u 
kadrovskome najavi kako ćeš odmor, uz suglasje 
druga Milica, iskoristiti da spremiš ispite na Prav- 
nome fakultetu. Tvoje će - od sada i sve do odlaska 
u Argentinu - jedino biti da vježbaš u izoliranoj 


streljani, u milicijskoj školi u Šimunskoj cesti. Reći 
ćeš koji su ti pištolji potrebni, a osigurat ćemo ti i 
metke u neograničenim količinama. Bude li te itko 
ugnjavio: zašto puno pucaš, otkači ga i kaži mu da 
s mojim dopuštenjem treniraš za sportske igre dje- 
latnika unutrašnjih poslova. Claro?" 

"Si senor!" - otmese Petru na španjolskome. Kad 
bi ga Ivan Krajačić s vremena na vrijeme očinski 
pozvao u svoju vilu na obiteljski ručak, ćaskali su 
na španjolskome ne mareći što ih ostali ukućani ne 
razumiju. Petar je sve lakše i spretnije u sebi mije- 
njao ploču i s hrvatskoga jezika prelazio na kasti- 
Ijanski. 

Spuštali su sesjordanovca. Pukovnik Milić upi- 
tao je Petra Raka, koji nije skrivao da je pod snaž- 
nim dojmom maloprijašnjega sastanka s Krajači- 
ćem: 

"I onda, kakoseosjećaš, Petre?" 

"Možetemisliti kako. Iskreno, kaodasam sepre- 
nuo nakon što sam sanjao vampira Drakulu kako 
mi siše krv. Ili kao da su mi navukli olovne goj- 
zerice! Otkako nam je drug Stevo otkrio što nam 
je činiti u Buenos Airesu, počinjem vjerovati i u 
nevjerojatnosti, a vas i sebe već zamišljam kao usa- 
mljene kauboje. Bit ćemo sami protiv svih" - naga- 
đao je zlogledno Petar Rak, a iz očiju mu sijevnuše 
munje. 

"Samo što ćeš ti, baćo, biti usamljeni kauboj, a ne 
i ja. Jer ti si taj koji će potegnuti pištolj na brisano- 
me prostoru. I koji mora odraditi posao dobro kao 
nafilmu, kaoGary Cooper u Točno u podne...". 

Petar se odsutno zagledao u dječarca rujava lišća, 
u mornarskoj bluzi, kratkim hlačama i s dokoljen- 
kama ukrašenim plavocrvenim šarama. Gužvao je 
kapu u ruci i kao kostur na vjetrometini klatio se 
sredinom ceste. Opazivši mercedes koji je pukov- 
nik oprezno vozio, lecnuto se trgnuo i koliko ga 
noge noseotrčao u stranu: 

"Čeka nas tvrdi rad, druže pukovniče. U n trabajo 

muy duro" - Petru seoteo razvučeni uzdah. Posta- 
lo mu je ugodnije nakon što mu jejako sunce zašlo 
iza leđa. 

"Rekao si pravu stvar, Petre. I tvrdi rad, ali i još 
tvrđi rat! Ti i ja ćemo u Buenos Airesu izmijeni- 
ti povijest. Više ti nego ja. Dan i sat koji budemo 
odredili za završni udarac ostat će navijek zapi- 
san u političkim kronikama. Zapravo, termin će 
odrediti tvoj predosjećaj, tvoj killers instinct. Doći 
ćemo na naslovnice izvanrednih izdanja novina i 
biti danima prva svjetska radijska vijest. Programi 
će biti prekinuti, break news, kad će spikeri dra- 
matično objaviti koga si pogodio. Sve će potanko 
opisati. Reći će da je to rukopis profesionalnoga 
gunmana koji je od prve naciljao u metu. Ali pri- 
tom se, u babilonskoj pomutnji koja ćetada nasta- 
ti, neće saznati tko je napisao scenarij za tu dramu, 
tko je režirao i tko su bili protagonisti. lako ćemo 
prigriiti sam vrh, za javnost ćemo ostati nevidljivi, 
bezimeni junaci bez lica. Majstori iz tame, koji su 
zamijesili paklensku boju, okus i miris Pavelićeve 
smrtne ure." Zafrkantskim prizvukom Šiljo je mi- 
jesio svoje proročanske misli nabijene pretjerano 
uzvišenim patosom. 

"Ojala!" - zvizne Petar Rak. Na španjolskom je 
kazao: dabogda ili njoj sličnu frazu, a potom za- 
šutio. 

Šiljo i Petar otišli su na kavu u kavanu hotela D u- 
brovnik. 

Više nisu prozborili nijednu o Operaciji Pavelić. 
Govoriii su o skoroj turneji Dinama u Zapadnoj 
Njemačkoj i Švedskoj i o sjajnoj formi obećavaju- 
ćega napadača Dražana Jerkovića. Nastavi li zabi- 
jati golove kao na posljednjim susretima, savezni 
kapetan Aleksandar Tirnanić napokon će biti pri- 
gnut da ga pozove u reprezentaciju: 

"Da sam na Tirnanićevu mjestu, Draža bi mi 
odavno igrao!" - uvjerljivo reče Petar Rak. Zano- 
sio se nogometom. U Čileu je fanatično drukao za 
prvaka, Colo Colo iz Santiaga, a u Zagrebu se još 


prepletao kojem će se prikloniti carstvu. Ocu je 
pisao da u starome kraju zbog njega dalmatinski 
vatreno drži stranu Hajduku (papa mu je više puta 
ponosno kazivao da su splitski bili, dvije godine 
prije njegova rođenja, 1930., gostovali u Čileu, da 
ih je dočekao kad su luksuznim parobrodom do- 
plovili u Valparaiso, rukovao se ponaosob sa svim 
igračima, vođama puta i trenerom Lukom Kaliter- 
nom, i gledao ih u Santiagu, na utakmicama s Colo 
Colom). Svoga nadređenog, pukovnika Đuru Mi- 
lića, Petar je uvjerio kako mu je, zahvaljujući nje- 
mu, najmiliji klub jugoslavenske prve lige postao 
Dinamo. A djevojci, Mostarki Rahimi, ulagivao se i 
obmanjivao je rekavši joj da je njoj za Ijubav cijelim 
srcem zaVelež. No zaistinski, Petar Rak seni izda- 
leka nije grizao i strepio ni zbog Splićana, ni zbog 
Zagrepčana, ni zbog Mostaraca, onako kao što je 
kod kućedrhtaozaColoColom. 

Navečer će s Rahimom od osam u kino. Živaca 
napetih kao strune, već tare glavu kako će progutati 
izmišljotinu koju ćejoj istresti prije nego što sjese- 
ni bude odletio preko Atlantika u Južnu Ameriku. 
Naravno da joj neće smjeti odati da će mjesecima 
službeno boraviti u Buenos Airesu. Da bistrovidna 
pametnica štogod ne posumnja kad eterom bude 
grozomorno odjeknulo i globusom protutnjalo da 
sedogodilo ono što će se dogoditi. Rahimaje uvje- 
rena da njen Petar radi u milidji kao poučavatelj 
gađanja. I kao dokazani izvanserijski strijelac usa- 
vršava pripadnikeslužbeu pucanju iz pištolja. 

Visoka Rahima Kasimbegović, studentica arhi- 
tekture druge godine, očarana je Mostarom. Nje- 
govim čistim zrakom - havom; proljetnim mirisi- 
ma kad drveće, cvijeće i bašče beharaju; Neretvom 
i vitkim Starim mostom, koji je u šesnaestome sto- 
Ijeću podigao najglasovitiji neimar Hajredin mla- 
đi; i nogometnim klubom Veležom, čiji su najbolji 
igrači Haldum Hrvić, Vlado Zelenika, Muhamed 
Mujić, Vlado Slišković i Gordan Irović i među naj- 
zgodnijim mladićmau gradu. 

Pored mostarskih ubavosti, opčinjavajuće je 
obuzeta i oniromantijom - tumačenjem snova, 
i u tomeje, u što se Petar višekratno uvjerio, bila 
do čuđenja uspješna. Rahimina atraktivna pojava, 
svestrana ličnost, inteligencija, načitanost i duho- 
vitost, urezali su u njemu dubok otisak. Kći kru- 
pnoga posjednika, kome je nova vlast zaplijenila 
svu imovinu, likovala je dok je isticala starovre- 
menu begovsku lozu Kasimbegovića, utisnutu i u 
njihovu prezimenu: 

"Tvoji komunistički feudalci su nas opljačkali. 
Uzeli bi nam i ono malo crnoga ispod nokta da 
smo i to imali. Ali ti nam dotičnici ne mogu oteti 
begovstvo, mili moj Petre! Nismo mi bundeva bez 
korijena. Naprotiv, postojimo stoljećima u sulta- 
novim fermanima..." - prkosno je čakorila vazda 
nasmijana Rahima. Petar joj je u trenucima raznje- 
ženosti hvalospjevao da joj se smiju i oči i da joj 
je nasmijano čak i istureno bijelo zubalo. U nekoj 
turističkoj reportaži pročitao je kako je u Nici čak 
trista sunčanih dana u godini i taj podatak ga je 
nadahnuodajoj pjesnički kaže: 

"Ako Nica ima trista sunčanih dana u godini, 
onda ti, Rahima, imaš trista šezdeset pet nasmija- 
nih dana u godini. A ove prijestupne 1956. podigla 
si ih za dan više- tristo šezdeset šest!" 

Reklamujeodaklejoj potječeimei štoznači: 

"Rahimaje na arapskome milostiva. Žena iz koje 
zrači milost. Eto, tosamja. M ilostiva. Snaglaskom 
na o." 

Obećao joj je da će je - nakon što bude uštedio 
od plaće u službi i od honorara za sve valjanije pla- 
ćene prijevode s hrvatskoga na španjolski - odvesti 
u Valparaiso i predstaviti je roditeljima i sestrama 
kao buduću nevjestu: 

"Upoznat ćeš, linda, moju mamu Milu. Profinje- 
na je do savršenstva" - napuhan od divljenja za- 
predao je Petar. "Dvadeset i više godina koliko je 
gledam licejoj se nije izmijenilo. Ostalo je isto, kao 
da je od voska. Mama je bila strahotne Ijepote, naj- 


pristalija cura u Valparaisu, isklesana kao spome- 
nik. Nagovarali su je da se 1931. prijavi na natječaj 
za miss Čilea. Uvjeravali su je da će pobijediti. No 
mamu je bilo sram da se pokazuje pred gledatelj- 
stvom u kupaćem kostimu. S time se nije složio ni 
moj munjeni otac tvrdovrate naravi, za koga je tada 
bila zaručena. Spektakle za izbor Ijepotica papa je 
prezirno zvao bljuvotinama, idiotskim paradama 
razularene malograđanštine, zavjerom kiča, pri- 
mitivizma i gluposti, izložbama sumnjivih ukusa... 
Pričala mi je da joj je Ijubomorno i posesivno za- 
prijetio: Mila, ili miss ili ja! - Mama je, na sreću, 
mudro izabrala njega... Kažem: mudro" - pričem 
je Petar naglašeno povisio glas - "jer da nije poti- 
snula taštinu i nije se pokorila ocu, onda ni mene 
ne bi bilo. Kakva se vječna i nenadoknadiva šteta 
mogla omaknuti čovječanstvu i osobito tebi, linda, 
da mama i papa nisu otvoriii tvornicu za pravljenje 
djece i napravili mene. Jesam li u pravu, Rahima?" 
- rozgotao se. 

"Znači da si naočit na majku kad je opisuješ kao 
najljepšu ženu u Čileu. Njena krv..." - razmaženo 
je plela, flertujući privlačnim, pijevnim mostar- 
skim izgovorom, istakavši do vrhunca miločujni 
baršunasti glas koji jeusplamtio Petra. 

Ono, nije da mu nije bilo drago što to čuje od Ra- 
hime, ali zaljubljeni golub ništa nije uzvratio. Tek 
je pocrvenio i čedno oborio glavu. 

Petar Rak sreo je Rahimu Kasimbegović na ple- 
snjaku u dvorani u llici, koju su, po voditelju, ple- 
snome učitelju Đuri Tuciću, mladi Zagrepčani zvali 
Tucman. Pristupio je osamljenoj rasparenoj Ijepojci 
u zagasito modroj suknji. Smeđe spuštene kose pa- 
dale su joj poput grana žalosne vrbe, a oštre brada- 
vicedraškavo izvirivale ispod svilene košulje. Suz- 
držljivo jesjedila postrance, dok su tri para iz njezi- 
na mostarskoga brucoškog društva šinuto izvodila 
vruće, prpošne figure, čagajući novopristiglu ame- 
ričku pošast rock'n roll. Uglađeno joj se naklonio i 
zamoliojeza ples. Svidjela mu se. I on njoj. 

"O Petrovim prodornim, ali i sanjarskim zelenim 
očima" - došaptavala se sama sa sobom, dok je o 
njemu razmišljala srcem - "žene - zaluđene plit- 
kim opisima koje su upile iz petparačkih Ijubica 
- rekle bi da su jedinstvene. Da ih dovode na rub 
orgazma kad ses njima suoče." 

Rahima mu je bez djevojačkoga prenemaganja 
("Što li će momak pomisliti o meni kad bih odmah 
pristala!") dopustila dajeotprati do kućeu Šubiće- 
voj ulici, gdjeje studentski stanovala u unajmljenoj 
garsonijerici u prizemlju, s pogledom na Radnički 
dom. Pred vežom su sepoljubili. Upisala mujejaku 
peticu iz lijepoga ponašanja zato što nije navaljivao 
daga pozoveu stan. Ali od tenoći su prohodali. 

Pukovnik je jedini put vidio Rahimu dok je za 
vjetrovita poslijepodneva čekala Petra kod mete- 
orološkoga sata, preko puta palače službe na Zri- 
njevcu 7. Napojio gaje njen prikladan izgled, pro- 
zračno sjevernjačko lice, labuđi vrat i tankovijasti 
stas koji se lomio u uskomestruku, užem i od ono- 
ga u Konavokesturističkoga plakata. Najuži koji je 
uočio. Kaodagajemoglautegnuti i u prsten. 

"Na kojoj li se lutriji ovome Petru posrećilo da 
izvučeglavni zgoditak? Prekrasnu djevojku, zlatnu 
jabuku..." - estet Šiljo nije odolio, a da ne nahvali 
Rahimu. 

"Kupio me na rasprodaji, upola cijene!" - odgo- 
vorila mu jemostarski otržito. 

"Ne samo što ti je cura savršeno zgodna, nego je 
i doskočljiva" - Šiljo osmotri Petra, koji je šmrcao 
i upaljena obraza trzao se između nelagode i mi- 
lote. 

"Netužimsezbog toga!" - zucnuoje. 

Petar se nije povjerio Rahimi da je putovao u 
Njemačku, Italiju, Austriju i dvaput u Francusku 
u opasne misije, u ulozi tajnoga operativca, ili po- 
bliže rečeno likvidatora koji puca u ime države. U 
UDB-i prethodno označene spodobe - koje su se, 


na njihovu nesreću, rodile na suprotnoj strani i 
koje su smezgrala zrna naciljana iz Petrova lakoga 
devetmilimetarskog pištolja SIG M .48 - nemilosti- 
va smrt je uzjahala na leđa i otjerala ih u nepijelo, 
tamo gdje pijetli ne pjevaju. I ni za što na svijetu ni 
bilo kojom prigodom Petar se neće ispovjediti Ra- 
himi i razgolititi joj to skriveno i vihorno poglavlje 
svoga nenapisana romana. U kojem bi, bude li ga 
napisao, opisao svoje juvenilne ubitačne avanture. 
Rahimi je uvjerljivo prodavao zjale da se tamo u 
inozemstvu natjecao na streljačkim turnirima za 
boje čleanske reprezentacije. 

Njen stidljivi i kao slika naočit dečko Petar iz 
Valparaisa - čji je profil usporedila s likom Alek- 
sandra Makedonskog iskovanom na zlatnicima 
- imponirao je Rahimi zato što je sportski strije- 
lac, omladinski i seniorski prvak Čilea, vicešam- 
pion Južne Amerike u gađanju iz pištolja i umalo 
sudionik Olimpijskih igara u Helsinkiju i što nije 
isfoliranafaca: 

"Ako je netko lijep, taj nema komplekse. A čim 
nema komplekse, nije zao!" Dok je majci strpljivo 
razlagala dajezavoljela dražesnoga Čileanca brač- 
koga roda, Rahima sedržala vlastita pravila po ko- 
jemjecijenila momkekoji bi joj sedopali. 

Ali ona je znala jedino tu, polovičnu istinu o 
dvostrukomePetrovu životu. 

Petar Rak je sve više vremena provodio u izoli- 
ranoj streljani u Šimunskoj cesti. Naručio je četiri 
lutke napunjene slamom koje su visinom i obuj- 
mom bilejednake mjerama Ante Pavelića. Iz dana 
u dan pucao je u njih iz različitih udaljenosti i bio 
zadovoljan svojim učinkom. Da je u uzornoj i ra- 
zornoj formi, dokazivale su mu nebrojene rupe u 
glavi i tijelu poglavnika od slame. 


19 




Pero Zlatar 


Zagreb, srijeda, 20, lipnja 1956., u 8 sati, u uredu 
Ivana Krajačića 

Pukovnik Đuro Milić, koji se, nakon Krajačićeve 
onomađašnje upute da izmijeni izgled od pone- 
djeljka prestao brijati, najavio je kako mu je uvrh 
glave dovoljno oko pola godine da se kao puška 
pripremi zaOperaciju Pavelić. 

"Prema tome, neka moj polazak u Buenos Aires 
bude jedanaestoga prosinca, koji pada u utorak... I 
još predlažem da Petar Rak otputuje nekoliko dana 
prije mene i najprije ode svojima u Čile, obiteljski 
proslavi Božić, a potom odatledoleti u Buenos Ai- 
res. Nas dvojica ćemo se dogovoriti kad ćemo se i 
gdje ćemo se naći. Mislim da bi nam zbog manje 
upadljivosti, ali i troškova, umjesto skupoga stano- 
vanja u hotelu bilo uputnije, komotnije i diskret- 
nije da u Buenos Airesu unajmimo stan..." Iz du- 
boke posude tamanio je ohlađene trešnje koje su 
svakoga od šestorice sudionika sastanka dočekale 
na stolu. Vlažne koštice stavljao je između palca i 
kažiprsta i kao katapultom izbacivao ih kroz široko 
otvoren prozor u dvorište. 

Stevo Krajačić sesuglasio sa Šiljom: 

"Jesi li se čuo s Grabovcem, amigo?' - pitao je 
zatim Srećka Šimurinu. 

"Jesam, družeStevo, prekjučer. Sletjetćeu Zagreb 
3. srpnja poslijepodne iz Frankfurta. Prenoćit će u 
Palaceu i sutradan ćevečernjim letom u Split." 

"Nešto sam se sjetio..." - reče Stevo. "Smatram da 
je bolje da ti, Srećko, dan ranije, 2. srpnja, odletiš u 
Frankfurt i sljedećega jutra sačekaš Grabovca. Dok 
čekate presjedanje za Zagreb, imat ćete par sati da 
naširoko porazgovarate na aerodromu, a potom i 
u avionu. Smisli kako ćeš mu objasniti zašto nam 
je potreban... Neka Grabovac otkaže sobu u Pala- 
ceu. Nakon što sletite, dovezi ga u našu vilu, gore 
najabukovac i smjesti ga. Čim drug odloži stvari, 
okupa se i malo se odmori, s njime ćemo večerati u 
vili. Bolje nego u restoranu, da neometani razmo- 


trimo što nam je planirati, poduzeti i učiniti. Na tu 
večeru svakako trebaš doći i ti, Šiljo, dok Veljku, 
Maljčiku i Petru ostavljam na volju. Naravno, ako 
žele, dobrodošli su..." 

Sva trojica su rekla da neće doći budući da nije 
"pod moraš". 

Dogovor kod Krajačića potrajao je jedva dvade- 
set minuta. 

Kad su izašli, Petar Rak razveseljeno reče pukov- 
niku Miliću: 

"J učer mi je bio rođendan. A vi ste me danas dari- 
vali najljepšim rođendanskim poklonom koji sam 
mogao poželjeti... Udesili ste mi da prije Buenos 
Airesa svratim u Valparaiso. I još na račun službe. 
Nisam mogao smisliti bolju priču od te. Priznat ću 
vam, druže pukovniče, da me odavno i sve učesta- 
I ije spopada čežnja za Či leom..." 

Poslije takvoga snažnog povoda pukovnik nije 
mogao odbiti Petrov poziv da ga počasti gablecom 
u Vinodolu. 

Prijala su im vruća plućica na kiselo. Zagnjure- 
nih glava u prepune tanjure srkali su tigrovskim 
tekom i trpali zalogaje kao u košaru bez dna. Kao 
dasu tri danagladovali. Šiljo, komeseučinilodabi 
pokušao i cijeli lavor, otegnuto podrigujući i obli- 
zujući čačkalicu u zubima upita mladoga Raka: 

"Nikako ne mogu svariti, baćo, kako uz prismok 
koji vapi za vinskom podlogom umjesto gemišta 
piješ tu jebenu zašećerenu cocktu?' 

"Sportski život, druže pukovniče!" - podigne 
desnicu Petar kao da mu se ispričava zbog apsti- 
nencije. Iskrsla mu je slika blagovaonice kod kuće 
u Valparaisu, gdje je trajala stalna revija očevih 
najprobranijih vina, ovisno o posluženim jelima. 
Roditelji i sestre popili bi čašu - dvije, ali Petar 
nikad nije nagnuo ni kapi. Zaludu je Esteban Rak 
nebrojeno kao vergl opetovao bračku izreku koju 
je naučio od svoga oca Petra, a od koga je baštinio 
ijubavzavinarstvo: 

"Vino liči, vino kripi, 'ko ga nećedaoslipi!" Otac 

Esteban nije uspio uvjeriti sina Petra daje vino po- 
gonska snaga koja pokreće Ijudsko biće, uz uvjet da 
se troši u umjerenim količinama: "Vino se ne loče, 
nego se s užitkom pije!" Sin je, međutim, ostajao 
čelično neporočan i onda kad bi papa, kao posljed- 
nji pokušaj, a u nakani da ga enološki preobrati, ci- 
tirao prefinjenu misao francuskoga pisca Francoisa 
Rabelaisa, njemu najdražu od svih kojeje pročitao: 
Kad pijem - mislim, a kad mislim - pijeml 

Pukovnik Đuro Milić i Petar Rak ni sada u Vino- 
dolu, baš kao i u nedjelju u Dubrovniku, nisu spo- 
menuli Operaciju Pavelić. Poštivali su siciiijansko 
pravilo da su razgovori o poslu neprilični za sto- 
lom. Čavrljali su, naravno, o nogometu i ženama. 

Zagreb, vila na Jabukovcu, utorak, 3. srpnja 1956., 
u 20 sati 

Istuširan, naškropljen mirisnom vodicom i latin- 
ski glatko začešljan, visoki plavokosi prvi sekretar 
ambasade FNRJ u Argentini, tridesetdevetgodišnji 
Predrag Grabovac djelovao je svježe i vedro. Činio 
se kao da je naočit foto model s reklama za bri- 
Ijantine, losione i krema za brijanje. Kao da nije 
promijenio vremensku zonu i pomaknuo kazaljke 
šest sati unaprijed; kao da nije letio osamnaest sati 
od Buenos Airesa do Frankfurta, sa spuštanjima u 
Sao Paulu, Dakaru i Madridu; potom čekao pet sati 
u Frankfurtu i napokon se dva i pol sata drmusao 
do Zagreba. JAT-ov convair uletio je u grmljavinu 
i oluju, naguravao se s gromovima i munjama i 
uvaljan u oblake, poput tijesta gustih, bio bijesno 
bacan kao dajeuzjahao na sapima mustanga. 

Predrag Grabovac nije zatomio radost što je 
osobno upoznao legendarne drugove, generala 
Ivana Krajačića i pukovnikaĐuru Milića, o kojima 
je mnogo znao, ali do večeras samo po čuvenju. I 
pogotovu što je kao malo tko doživio povlasticu 
da im se, nakon njihovih nekolikokratnih ustraja- 


vanja ubuduće drugarski obraća u drugome licu i 
pritom još blisko, nadimcima: Stevo i Šiljo. Nakon 
što su prešli "na ti", rekao im je privrženo kako će 
zbog iznimnoga poštovanja prema njima i neraski- 
divu partizanskome drugarstvu koje ga godinama 
veže sa Šimurinom ("Srećka volim kao brata!") 
zaboraviti pravilo lojalnosti prema Državnome se- 
kretarijatu vanjskih poslova, na koje se u Beogradu 
obvezao riječju i potpisom da ne smije ništa zataji- 
ti. Pretpostavljenima neće prijaviti što je saznao od 
druga Srećka u restoranu tranzitne zone frankfurt- 
ske zračne luke i na letu do Zagreba. I sve ono što 
ćevečerasu vili jošsaznati oOperaciji Pavelić. 

"Zahvat je vrijedan divljenja i stoga, drugovi, 
uvažavam vaš maksimalni oprez. Provala Opera- 
cije Pavelić bila bi ne samo Ijaga na službu nego i 
zaušnica koju bi izjela cijela Jugoslavija. Neprija- 
telji naše zemlje, a njih nije malo, i na Zapadu i na 
Istoku, likovali bi u nasladi zbog poniženja kojebi- 
smo doživjeli. Zato shvaćam i bezrezervno prihva- 
ćam razlog što ste podigli neprobojan zid trapistič- 
ke šutnje. I vrlo sam počašćen što sam izabran da 
služim kao sedmi u ovome krugu koji je upućen u 
tajnu o Paveliću. Veselio bih se ako bih bio od po- 
moći. Odgovorno obećavam da ću, koliko budem 
mogao, kao rodoljubivi građanin i profesionalac, 
koji o sebi svakako neodmjereno misli da je strasni 
policijski ovisnik, svom snagom i znanjem pristu- 
piti ovome uzvišenom zadatku kako bih pridonio 
da Operaciju Pavelić istjeramo do pobjedonosnoga 
završetka!" - Grabovac se nije libio birati najsve- 
čanijeriječi. 

"Ova mi večer, companeros” - voljko reče Kra- 
jačić - "poslije Predragova poletnoga slova sada 
izgleda kao masonska inicijacija. Znate li da članu 
kojeg uvode u svoj red slobodni zidari vežu oči, a 
on otkopča dugme na košulji, zavrne desni rukav 
do lakta i lijevu nogavicu hlača do koljena i potom 
prisegne?" 

Predrag Grabovac, previjajući se od smijeha, ot- 

kopča gornje dugme košulje i krene zavrtati rukav. 
Nestigavši do lakta, upita: 

"Ali, drugovi, niste mi kazali jeste li i vi prisegli 
kao masoni?" 

"Nismo. Čekali smo tebe da to zajednički uči- 
nimo. Mi ćemo, za razliku od slobodnih zidara, 
umjesto otkapčanja gumba i zavrtanja rukava i no- 
gavica, cugnuti malo viskija" - Stevo Krajačić usta- 
ne, dohvati načetu bocu škotskoga Vat 69, izvuče 
iz hladnjaka aluminijsku posudu s ledom i bokal 
vode i u četiri glomazne kristalne cilindrične čaše 
steškim dnom natoči po dva prsta. 

"Da je ovdje s nama, Petra Raka bismo isključili 
iz igre..." - dobaci Šiljo. 

"Ne razumijem..." - zbunjeno gajezjacnuo Sreć- 
kodokjeubacivao led u čašu. 

"Zar ne znaš, baćo, da Petar nikada nije okvasio 
usta alkoholom? lako mu je otac glasoviti vinar u 
Čileu. Momak je, kako bi kazao moj djed Đuro, 
kao postolarova žena i kovačeva kobila kojesu vaz- 
da bose!" Naslađeno dočekavši očekivani smijeh 
Šilji je bistro kako neće odoljeti, a da tu dosjetku 
ne prepriča Petru, ali i društvu u Gradskome po- 
drumu i u Ritzu. Parafrazirajući Shakespearea, koji 
put jezamišljao dajecijeli grad njegova pozornica. 
Stevo Krajačić mu je pak nejednom prigovorio da 
je snaga njegove ludosti velika jer ponašanjem po 
lokalima estradizira policiju i od nje pravi cirkus. 
Postao je vizit-karta noćnoga Zagreba. Ali sada se 
Šiljo brigešno pita: je li ga već samljelo sušno vrije- 
me pa sve češće sam od sebe potkrada najefektnije 
štosove i njima - kao da su svježi i kao da su mu 
izvorno sinuli upravo toga nadahnutog trena - za- 
smijava nove poklonike svoga duha i šarma? Hoće 
li se uskoro pregrijati i izgorjeti u neutaživoj gladi 
zadivljenjem i pljeskom? 

Te večeri Predrag Grabovac dobio je ulaznicu za 
ekskluzivni klub Šiijinih obožavatelja. Pukovnik 
mu sedopao na prvi pogled. 

Grabovac je pijuckajući iskazao nevjerojatan 


doživljaj, koji mu se dogodio netom po dolasku u 
Buenos Aires, koncem listopada 1953., nakon plo- 
vidbe talijanskim brodom Julio Cesar, započete u 
Genovi, dugesedamnaestdana: 

"Krenuo sam pogledati grad kako bih ga što prije 
bolje upoznao. Za toploga proljetnog predvečerja 
ukrcao sam se u autobus koji Argentinci zovu co- 
lectivo da se odvezem do posljednje postaje i potom 
se vratim drugom linijom i drugim smjerom, do 
svoga hotela Claridge, u ulici Tucuman. Natrećem 
stajalištu ušla su tri muškarca, jedan od njih stariji, 
procijenio sam ga da mu je bila negdje šezdeseta 
- šezdeset peta, otprilike, i dvojica, čvrsti kao kost, 
koji nisu prekoračili dvadeset petu, nalik jedan 
drugome kao kruh prerezan nadvoje. U istoj ravni, 
lijevo od mene, sjeli su na tapecirana sjedišta. Dije- 
lio nasje, dakle, prolaz po sredini, jedva metar ši- 
rok. Kad su progovorili hrvatski, koji je navlačio na 
hercegovački dijalekt - a raspravljali su o rokovima 
završetka trokatne stambene zgrade - zamrtvao 
sam, koliko sam se bio zakamenio. Učinilo mi se 
da sam duboko uronio u san kad sam u najstarijem 
suputniku bjelodano prepoznao poglavnika Antu 
Pavelića. Samo što se nisam počeo štipati eda bih 
se uvjerio kako ne sanjam, nego da je to ipak ne- 
moguća java. Prije bih povjerovao da mogu visoko 
poletjeti kad bih samo zamahao rukama nego da 
ću se, dok se čestito nisam ni raspakirao, u Buenos 
Airesu, u gradskome autobusu, voziti s ustaškim 
poglavnikom i s njime izmijeniti nekoliko rečeni- 
ca. Nedvojbeno, bio je to pljunuti on, vraga izija! 
Najprijegajeodala boja glasa, koji kao da je izlazio 
iz prazne limenke i koji sam razgovjetno čuo. Upio 
sam ga još dok sam ga četrdeset prve i četrdeset 
druge slušao s Hrvatskoga državnog krugovala i 
s endehazijskih slikopisnih žurnala. A tek izgled! 
Ma to je on, glavom Pavelić, ukrućen kao panj i 
uspravan! Prsat, rastresite stražnjice, čekinjaste 
brade, gustih obrva, slonovski prevelikih, klempa- 
vih ušesa, širokih nosnica, stisnutih mesnatih usa- 

na, hladnih i ujedno depresivnih crnih očiju, koje 
su razorno šarale lijevo-desno, spremne da zaskoče 
svakoga tko će mu se prišuljati s leđa i napasti ga. 
Slika i prilika Pavelića, ali vidno sijedoga, kratko 
ostriganih, blago valovitih lasi, visoko začešljanih 
iznad čela. Bio je u sivome odijelu s prslukom i u 
bijeloj košulji, kravate na crveno-plave ukošene 
pruge. Filcani tamni šešir od zečje dlake položio 
je na koljena. Ante Pavelić popriiično urušen, za 
razliku od poglavnika s filmske vrpce iz 1942., 
koga sam jedanaest godina mlađega posljednji put 
gledao u kinu u Sinju, prije bijega u partizane. Za- 
zvjerani pogled kojim sam ih nesvjesno okrznuo 
višeje uznemirio dvojicu pratilaca negoli Pavelića. 
Ne imajući kud i ne znajući što bih sa sobom glu- 
po sam im se nasmiješio. Dok su mladići s njegove 
iijeve i desne ruke ostali jednako nagrdno ukoče- 
ni, Pavelić mi je uzvratio jedva zamjetnim osmi- 
jehom, dražesnim kao u aligatora. Ne spominjem 
se jesam li ga ranije na fotografijama ili na filmu 
vidio nasmješenijega nego što je, makar nakratko, 
bio tada u autobusu... Pitao sam se pretrnulo: što 
sada, Predraže? Slikovito rečeno, susret s njimedo- 
živio sam kao sudar s tenkom. Srce mi je zacukalo 
i nokti udrvenili koliko sam se bio prestravio. Kao 
da mi je betonska gromada sjela na prsa, a želudac 
se napunio razmahanim šišmišima. Uzdao sam se 
u sreću da nitko od tetrojice u meni neće nanjušiti 
zemljaka. 11i, na veću nevolju, možda prepoznati 
službenika jugoslavenske ambasade pa će zbog 
toga poživinčiti. Ne bih se volio vratiti u hotel pre- 
bijenih ili prostrijeljenih koljena, oštija... Svakoja- 
keprimisli sjurilesu mi sevijugavimstazamamoz- 
ga. Poput one da sam od prvoga dana svoga života 
čovjek apsurda zato što sam se rodio na Dan mr- 
tvih. Što učiniti? Kako se postaviti prema Paveliću 
i pratiocima? Odlučio sam se za varku koja mi je 
sinula i ako upali - upali. Bilo što mu milo, pa ma 
kako bilo! Moja posljednja grančica nade kad sam 
već došao do ruba provalije, učinilo mi se... Znao 


sam da Pavelić tečno govori njemački, talijanski i 
španjolski, ali da ne vlada dobro engleskim. Stoga 
ću oponašati izgovor radoznala Amerikanca, koji 
nazalno zamnijeva kastiljanski kao da u ustima 
valja vruću fritulu. Iznova sam im se nasmiješio, 
ovaj put manje glupavo. I prenuo ih kad sam im se 
obratio: Senores, oprostite što dosađujem i upadam 
vam u riječ, no muči me jer ne mogu odgonetnuti 
na kojem jeziku govorite? Je li to, kao što nagađam, 
poljski? Možda ruski? Ili čehoslovački? Namjerno 
sam rekao čehoslovački kako bih zameo trag. Neka 
misle da ih je zagnjavio lingvistički neobrazovani 
уапкее. Sva trojica potiho su se nasmijala. Mlađi 
pratilac, sa škrbinom na donjoj viiici i od bolesti 
izjedena lica, koji je, unatoč tome što je skrivao oči 
iza tamnih naočala, izgledao zastrašujuće - a čuo 
sam Pavelića kad ga je zazvao imenom: Miljenko 
- namušeno mi reče na školski ne baš uzornome 
španjolskom: 'No, senor, jezik kojim govorimo nije 
poljski, a ni čehoslovački, kako vi kažete, nego je 
hrvatski!’ Onda se Pavelić, dotle ukiseljen poput 
matrone, osvrnuo na me i uključio se u razgovor. 
Pitao me cesarski nadmeno, iskrivivši smežurani 
vrat: tko sam i odakle sam? Najprije mi se misao 
zaglavilai nije mogla smisliti nijedne valjane. A za- 
tim jurnem izmišljati s dvjesto na sat: Entonces, ja 
sam distributer filmova za Južnu Ameriku, živim s 
obitelji u Kaliforniji, u Santa Clari, kod Los Ange- 
lesa, baka mi sedoselila u States iz Poljske, iz Wroc- 
lawa, ali, eto, na moju sramotu i tugu, ne umijem 
beknuti ni riječi poljskoga. Nikad nisam vidio Eu- 
ropu, pa, prema tome, ni bakinu domaju Poljsku. - 
Pavelić podigne obrve i sumnjičavo se postavi kao 
učitelj koji je izveo pred ploču ušeprtljana đaka da 
ga ispita: Znate li, senor, gdje je Hrvatska? - Do 
grla zamršen u lažljivi vrtoplet odvažno sam nasta- 
vio. Odgovorio sam mu da Jadransko more spaja 
Hrvatsku s talijanskom obalom i da je Dubrovnik 
na hrvatskoj strani. Tu sam lekciju, rekoh još, svla- 
dao s proljeća 1937., kad sam s roditeljima trebao 

otploviti na turističko krstarenje Sredozemljem, a 
u to je bio uključen i posjet Dubrovniku. No zbog 
bakine smrti, na žalost, odustali smo. Nisam pri- 
dodao - kako sam najprije brzopleto nakanio - da 
je Hrvatska bila u kraljevini Jugoslaviji. Ma čemu 
bez potrebe zazivati nevolje, tako da sam se zauz- 
dao. Dvojica pratilaca, bolje reći gorila, smekšala 
su se i napetost imjesplasnula. Odmakli su desni- 
ce raširenih prstiju od dubokih džepova, u kojima 
su skrivali pištolje ili mi se tako priviđalo... Ante 
Pavelić mi se obratio smirenije nego maloprije. Po- 
učio me s visoka da čehoslovački jezik ne postoji, 
češki i slovački su različiti jezici. Kao što ne postoji 
srpskohrvatski jezik - a takav skrajnje neznalački 
idiotizam on pročita ponekad u argentinskim, ta- 
lijanskim i američkim novinama - nego je srpski 
jedan, a hrvatski posve drugi jezik. Razlikuju se 
kao kasti Ijanski, galicijski i katalonski, primijetio 
je strogo. - Aha, velika vam hvala, gospodine, sada 
sam i to naučio zahvaljujući vama! - rekoh Ijiga- 
vo zakrknuta glasa: Ćutim se krivim pred sobom, 
ali više pred spomenom na pokojnu baku zato što 
nisam naučio poljski, iako sam joj se bio zarekao. 
Porazilo me nadmetanje s prokletim vremenom, u 
mladosti učenje, a sada trka za poslovima, jurnja- 
va za dolarom, nadam se da me shvaćate... - rekao 
sam i proslijedio uz nedužan pogled: Vi ste, gospo- 
do, zacijelo čuli da Argentinci kažu: No hay atajo, 
sin trabajo. - Zamislite, ali oni nisu znali tu rašire- 
nu španjolsku izreku, najsličniju našoj: Bez muke 
nema nauke! Još sam izvalio da planiram sljedeće- 
ga Ijeta povesti ženu i kćer na holiday u Dubrovnik. 
Na to me je Pavelić mušičavo odvraćao neka ne 
idem u Dubrovnik sve dok H rvatskom vladaju ko- 
munisti: Naša porobljena zemlja, uperio je prst na 
se i gorile, stenje pod srpskim jarmom. - Još jed- 
nom sam blentavo pogledao u njega i gorile, tobož 
zgrožen: Ah, i u Dubrovniku je, dakle, komunizam 
kao i u Rusiji! Užasno, užasno..." 

"I toga ima u našem poslu, amigo. Da učiniš što- 


god korisno za službu, katkada valja doskočiti ne- 
prijatelju tako što ćeš progutati ponos i pretvarati 
se da si udaren mokrim obojkom u vrat. Neki put 
ćeš navući plišanu rukavicu preko željezne šake 
prije nego što ga mlatneš. Moraš se praviti lud. 
Tonto, rekli bi Španjolci" - dobaci Stevo. Predrag 
se složio zamahom glave i onda zaokruglio dogo- 
dovštinu iz colectiva: 

"Dovijao sam se što bih još izbajao, no oni su 
izašli iz autobusa na postaji u San Justu, poznatoj 
četvrti Buenos Airesa. Pavelić je s tri prsta lagano 
podigao šešir: Hasta luego, senor, muy agradable! 
- pozdravio me, a gorile se nevoljko naklonili i bez 
riječi izašli, jedan ispred, a drugi izanjega. Odzdra- 
vio sam veselo: Hasta la vista, senores! - Čuo sam 
onoga koji je bio zakrilio leđa Paveliću: Ovaj smi- 
ješni Amerikanacje neki zavrzan i naporan čovo, 
poglavniče! - lako sam napeo uha, do mene nije 
doprlo je li mu išta uzvratio. Brzo su mi nestali iz 
vidokruga..." 

"Što je bilo zatim?" - spješio ga je Šiljo, a Gra- 
bovac produlji, ubrzanije dišući, jednako uzbuđen 
kao da se ovo o čemu pripovijeda dogodilo dana 
današnjega: 

"I jošjedno zanosno otkriće, drugovi. Ispod sje- 
dišta gorile, onoga smoksana kojega je Pavelić oslo- 
vio Miljenko, ugledao sam zalijepljenu omotnicu. 
Podigao sam je i preletio pogledom po adresama 
primaoca i pošiljatelja. Pismo bez zalijepljene mar- 
ke, naslovljeno izvjesnome Boži Livaiću, u gradu 
Rivera, u Urugvaju, a šalje ga Miljenko Barbarie iz 
mjesta Lomas de Palomar kod Buenos Airesa, uli- 
ca Mermoz broj 643. Tutnuo sam ga brzo u stražnji 
džep hlača, iz bojazni da Miijenko odnekuda ne 
osvane i ulovi me kako čitam njegov list. Toga časa 
sam vjerovao kako su sva čuda moguća, pa čak i u 
todaćetaj tip sletjeti ravno preda me..." 

"I kad si ga pročitao?" - pitao je Srećko Šimuri- 
na. 

"Prošla su dva sata kad sam sedotučen i utopljen 

u mračne misli vratio u hotel. Pod dojmom zapa- 
njujućega susreta u colectivu, kao da mi se zamije- 
nio neki zavrtanj u glavi pa mi je nastao kratki spoj, 
a kad mi se povremeno činilo da ću izgubiti svijest, 
odsutno sam zatražio ključ od zgodne uščuvane 
recepcionarke medene kose, kćeri ruskih aristo- 
kratskih doseljenika, upamtljiva prezimena: Pobe- 
donoscev. Ali, zamislite, drugovi, to sam izrekao 
amerikaniziranim španjolskim izgovorom, onim 
kojim sam pred Pavelićem i njegovim smrknutim 
gorilama bogoprdno glumatao blesavoga hollywo- 
odskog trgovca filmovima. Trznula se kao da sam 
je odalamio krampom po tjemenu. Njome je, ne- 
sumnjivo, prostrujala slutnja da je senor Predrag 
Grabovac spleteni manijak iz ambasadejugoslavije 
- dotle normalan, uljudan i ozbiljan gost, koji ju 
je u prolazu bezazleno kavalirski zavodio - poku- 
šao šaku ludih gljiva i iz čista mira prolupao. Išao 
na kvasinu, kako vele moji u Sinju... Pošto sam se 
sabrao i iz rastresena stanja spustio na tvrdo tlo, 
u zemaljsku zbilju, uzaludno sam senoriti Pobe- 
donoscev objašnjavao da je moj mehanički istup 
posljedica šaljivoga druženja s kolegama jer smo 
domaloprije ismijavali Amerikance kako govore 
španjolski. Recepcionarka mejedo ulaska u dizalo 
odmjeravala nepovjerljivim, zdvojnim i sažaljivim 
pogledom i skrivenim ironičnim osmijehom koji 
mi je uputila. Mora da je u meni otkrila izgubljeni 
klinički slučaj. Skorašnjega psihijatrova pacijenta." 
Predrag je južnjačkim gestikulacijama obogaćivao 
doživljaj iz Claridgea: 'Тек u dvaput zaključanoj 
sobi, užasno sam, odlijepio sam omotnicu i na- 
pokon pročitao što je Miijenko Barbarić, korien- 
skim pravopisom iz Endeha, napisao Boži Livaiću 
u Urugvaju. Originalni list predao sam ambasa- 
doru Deri Petroviću, a prijepis imam. Pročitat ću 
vam gada sezabaviteprividnim sadržajem." Među 
papirima je pronašao fotografiranu kopiju pisma 
ispisana čitkim slovima. Zorno uživajući, Grabo- 
vac ga je naglašeno čitao, trseći se da komičarski 


ismije pojedine detalje: "Dragi moj hrvatski brate 
Bozo, oprosti svomu M iljenku što Ti se odavno ni- 
sam javio, ali izgubio sam Tvoj naslov, pa je, evo, 
prošlo više od godine dok ga nisam dobio. Sada ću 
Ti napisati što se velikoga dogodilo sa mnome u 
tome među razdoblju. Kad je u Argentini nastupi- 
lo postperonističko doba, postao sam student prvih 
godina Medicine na fakultetu u gradu Rosario, uda- 
Ijenom oko 300 km sjeverozapadno od Buenos Ai- 
resa. U prvom redu treba shvatiti, da je školstvo u 
Argentini, pogotovo sveučilištno, jako politizirano. 
Imali smo gotovo sve političke stranke na fakulte- 
tu i bili smo često u oštrim sukobima. Peronistička 
je stranka bila predstavljena po organizaciji CGU 
(Confederacion General U niversitaria). Ova je od- 
mah nakon pada Perona proglasila štrajk na fakul- 
tetu i podpuno ga paralizirala. Osim toga, to je bilo 
vrieme, kada su izbacivali sve profesore iz vremena 
Peronizma i zamijenjivali ih sa antiperonistima. To 
je uzimalo vremena. I za to vrieme fakultet je bio 
zatvoren. M oj stariji brat Jakov Barbarić, bivši boj- 
nik Ustaške Obrane, bio je u Buenos Airesu i djelo- 
vao u blizini Poglavnika kao pročelnik za promičbu. 
On me je nazvao jednog dana i upitao, da li bih ja 
htio biti oružanim pratiocem Poglavnika. Prihvatio 
sam sa oduševljenjem i odmah prvim vlakom odju- 
rio u Buenos Aires. Do tada sam vidio Poglavnika 
samo jedanput, i to u Zagrebu, kako sam bio poslan 
kao jedan od članova Ustaške M ladeži na indoktri- 
naciju u ustaškoj ideologiji. Sječam se, da je jedan 
od glavnih predavača, koji su nas odgajali u ustaš- 
kom duhu, bio ustaški ideolog prof. Vinko Nikolić, 
koji je uviek dolazio na predavanje u liepo skrojenoj 
ustaškoj odori. Čim sam došao u Buenos Aires, do- 
bio sam automatski samokres 9 mm. marke Guer- 
nica, španjolske proizvodnje. Nakon što sam proveo 
nekoliko dana u vježbi rukovanja tim oružjem i 
nakon što sam postigao uistinu veliku vještinu u br- 
zini gađanja i pucanja, postao sam redoviti i dnev- 
ni poglavnikov pratilac. Sada stanujem u Njegovoj 

kući u mjestu Palomar, ulica M ermoz, Česti sam 
gost u gostoljubivom domu dra, Srećka Pšeničnika 
i supruge mu M irjane, Poglavnikove kćeri. M ogu Ti 
mirne savjesti reći da su ovo jedni od najsretnijih 
dana moga života, Dr, Ante Pavelić je živa enciklo- 
pedija praktički u svim poljima, Uviek je dobre volje. 
Prateći Njega upoznao sam poznate međunarodne 
političare, koji su ga duboko poštivali, Jako sam mu 
odan i u Njegovu obranu spreman pucati na bilo 
koga u svako doba... - Miljenko je pismo završio 
s ustaškom kraticom ŽAP! Živio Ante Pavelić! I to 
je, drugovi, to!" - priklopi Predrag Grabovac i složi 
faksimil u korice. 

"Dragocjena spoznaja..." - raspoloženo dobaci 
Stevo. 

'Та ti stoji, druže Stevo. Tako smo saznali gdje 
stanuje Ante Pavelić. Da nije bilo Miljenkova pi- 
sma, ne znam bi li mi ambasador povjerovao da 
sam se vozio s poglavnikom i njegovim čuvarima u 
colectivu ili sam se pomutio i bezočno izmislio lošu 
anegdotu..." -zatrepće Grabovac i vrati se u dvo- 
struko zaključanu hotelsku sobu u Buenos Airesu, 
krajem listopada 1953.: "Nakon što sam pročitao 
pismo, pred oči mi je iskrsla poznata snimka Ante 
Pavelića, s naočalama pozamašnih okvira, gustim 
brcima i profesorskom bradicom prošaranom sje- 
dinama. Ona koju je snimio nepoznati fotograf 
lučkoga useljeničkog ureda, pošto se 1948., iskrcao 
u Buenos Airesu. Nedugo potom preplavila je ju- 
goslavenske listove. Ne znam kojom su vezom naši 
došli do nje, ali uvjeren sam kako Pavelića ne bih 
uočio da sam ga ugledao stim brkovima, bradom i 
naočalama. I da u autobusu nisam čuo njegov pre- 
poznatljivi, metalni odsječni glas..." 

Ivan Krajačićsesaviou struku i iz kožnetorbekoju 
je podigao s poda, nesvjesno prešavši rukom preko 
nakupljenetanane naslage prašnjavih zrnaca, izvu- 
kao podeblji fascikl s dokumentima, faksimilima 
i novinskim izrescima o Anti Paveliću, i svežnjem 
njegovih fotografija. Predočit će Predragu Grabovcu 


što jeslužba skupila: kako je i kad je Pavelić stigao u 
Argentinu. A tojebila pozamašna hrpa. 

"Pokazat ću ti, amigo, što je pronašao spret- 
ni Bogdan Popović, prvi sekretar ambasade, tvoj 
prethodnik u Buenos Airesu, koga si, pretpostav- 
Ijam, upoznao..." - Stevo je razmetljivo izdvojio 
snimku iz 1948., onu na koju ga je Grabovac ma- 
loprije upozorio: bradati i brkati Pavelić s naočala- 
ma običnih stakala. Mahao je njome kao napuhani 
sportaš osvojenim pokalom. Ona je bila prvi trag 
koji je razvlašteni poglavnik NDH morao ostaviti 
netom po stupanju na tlo svoga novog prebivališta 
na Zelenome kontinentu: "Pitao si kako smo se do- 
mogli ove fotografije? Odgovorit ću ti, druže Pre- 
draže. Umjesto Alibabina pokliča: Sezame, otvori 
se! - Bogdan Popović je mnoga argentinska vrata 
otključao novcem, pa i ona najnedostupnija, u po- 
liciji. Nikad nije zaboravio nagraditi svaku pravu 
obavijest. Jest da je spizdio dosta para, ali je u tim 
trgovištima kupio najpovjerljivije podatke o usta- 
šama koji nam jako valjaju. Tebe bar, druže Pre- 
draže, ne moram poučavati da je svijet danas veli- 
ki špijunski osinjak kad to znaš bolje od mene..." 
- Stevo je napreskokce prepričavao najzanimljivije 
crte iz Popovićeva dešifriranoga izvještaja o Pa- 
velićevu ulasku u Argentinu, 6. studenoga 1948.: 
"Drug Bogdan je istražio daje Ante Pavelić iz Na- 
pulja doplovio talijanskim parobrodom Sestriere, s 
kartom broj 1663, s apolitskom putnicom izdanom 
u Rimu, po Crvenome križu, 5. srpnja 1948., pod 
brojem 74.369. Krenuo je sam, bez žene Mare, kće- 
ri Višnje i Mirjane i sina Velimira - Brace, koji su 
boravili u Firenzi, a kasnije i u gradu Civita Ve- 
cchia, uz more, blizu Rima. Oni će stići nekoliko 
mjeseci za njime, također brodom iz Italije... Ante 
Pavelić je postao Pal Aranyos, s tim što mu je imi- 
grantski činovnik pored krsnoga imena nadopisao 
i španjolsku inačicu - Pablo. Izmišljeni su mu bili 
ime oca - Istvan, a njegov se zove M ile; i datum ro- 
đenja -13. lipnja, a ne pravi 14. srpnja, ali jegodi- 

na ostala ista 1889. Prikazao se starijim za mjesec 
dana... U putnici jestajalodajerođen u Mađarskoj, 
a ne u selu Bradini kod Konjica; da je zvanjem in- 
ženjer, a ne doktor prava; da je udovac, iako mu je, 
kao što znamo, M ara još živa; i da mu je posljednje 
stalno mjesto stanovanja Rim, što je bilo točno... 
Od svojih agenata služba je saznala da je Pavelić 
po dolasku u Argentinu do istrebljenja zaratio sa 
svećenikom, nama veoma poznatim Krunoslavom 
Draganovićem. A upravo je Draganović - koji još 
djelujeu Zavodu svetoga Jeronima u Rimu i pove- 
zujehrvatsku političku emigraciju sVatikanom -u 
proljeće 1945., Paveliću, nakon štojeovaj pobjegao 
iz Zagreba, omogućio da se iz američke okupacij- 
skezoneu Austriji, skloni u samostan kod Celovca. 
U poglavniku je tinjala bojazan kako će ga nakon 
svesnažnijih pritisaka naševlade, pa i drugaTita, 
Amerikanci izručiti Jugoslaviji jednostavno da ga 
skinu s vrata. Ili jednostavnije: da se nakon tajnoga 
dogovora njihovi stražari pretvaraju kaodaspavaju 
kad se naši specijalci budu noću došuljali, oteli ga i 
bez pucnjave, buke i galame preveli preko granice. 
Ante Pavelić je zato odjenuo fratarski habit, pustio 
bradu, potkresao guste karakteristične obrve, na- 
takao lažne naočale i pretvorio se u kapucinskoga 
patera Benareza. Iz straha od provale mijenjao je 
samostane, dok su mu žena i djeca stanovali u vili 
u okolici Klagenfurta, uz jugoslavensku granicu, 
pa je puno vremena provodio s njima. Silno se po- 
tresao kad su mu potvrdili da su Englezi zarobili 
njegova pet godina starijega brata, profesora grč- 
koga i latinskog Josipa Josu Pavelića i predali ga 
našoj vojsci. Koncem svibnja 1945. Joso Pavelić, 
koji jezaNDH obnašao visoke vojne i civilneduž- 
nosti, strijeljan je u Sloveniji, u Škofjoj Loci. Naši 
informatori među ustašama u Austriji javili su da 
je Ante Pavelić strepio za sudbinu svojih roditelja, 
majke Mare i oca Mile, koji nisu željeli pobjeći s 
njime, negosu radijeostali u Zagrebu..." 

"Gle, panisam znaodasu Pavelićevi roditelji do- 


čekali ulazak naših jedinica u Zagreb..." -začudio 
se Grabovac. "U kojoj dobi su bili? I što se zbilo s 
njima?" 

Krajačić je ponovno posegao za dokumentaci- 
jom o Anti Paveliću. Iz zapisa se podsjećao poje- 
dinih detalja, a koristio je i odlomke iz novinskih 
presnimaka: 

"Kad su naši 8. svibnja 1945. ušli u Zagreb, Mile 
Pavelić bio je u osamdeset trećoj, a žena mu Marija, 
djevojačkim prezimenom Šojat, u sedamdeset de- 
vetoj godini. Doživjeli su šezdeset treću godinu u 
braku. Umrli su ubrzo jedno za drugim i pokopani 
su, dašto, bez obavijesti u novinama i osmrtnica, 
na mirogojskome groblju. Ona potkraj 1945., a on 
sljedeće godine. Nismo ih dirali, osim što je Mile 
prvih nekoliko dana nakon oslobođenja Zagreba 
proveo u zatvoru, ali preventivno. Da ga netko, ako 
bi saznao čiji je otac, ne ubije iz osvete. I drug Tito 
je bio zato da nediraju poglavnikove roditelje. Dr- 
žali smo ih pod neprimjetnom paskom, no jedino 
stoga da bismo otkrili gdje se krije Ante Pavelić. 
Čekali smo da im sejavi poštanskom ili usmenom 
porukom. No ni oni, a ni mi nismo dočekali glasa 
od poglavnika... I Mile i Marija, podrijetlom su iz 
Krivoga Puta, u Lici, gdje su se rodili, upoznali i 
vjenčali. Stari Pavelić se u razgovoru Hrvatskome 
narodu, pet dana poslije proglašenja NDH - dok 
je 15. travnja 1941. uzbuđeno očekivao sinov po- 
vratak iz dvanaestogodišnjega izbjeglištvau Italiji 
-prodičio da mu je pjesnik Milan Pavelić stričević. 
Novinar, potpisan inicijalima N.V. -koji jepoglav- 
nikove roditelje posjetio u Podsusedu, u njihovoj 
kući s vrtom i voćnjakom kojesu sami obrađivali 
- napisao je da su ti simpatični starci, kako ih je 
opisao, tako svježi i stvarno mladoliki i koji se naj- 
točnije svega sječaju, hrvatskome narodu dali oslo- 
boditelja. Milu Pavelića nazvao je ocem vođe hrvat- 
skoga naroda, a Mariju majkom obnovitelja države. 
O njoj je, nakon što joj je poljubio ruku, a ona se 
zbunila, nenavikla na takve iskaze muškaračke 

otmjenosti, novinar panegirički zatalambasao: To 
činim u ime svoga naroda. Ovo je poljubac pobož- 
nosti i poštovanja. Klanjam se ovoj Velikoj Majci 
s kojom se mogu usporediti najveći likovi majki u 
našoj slavnoj krvavoj povijesti. Dazasladi pisaniju, 
naveo je stih Antuna Gustava Matoša: Ima jedna 
mala gospa M arija - što sve mi draža biva što je sta- 
rija. M arija Pavelić bilajejedva pismena kućanica, 
a M ile fizički radnik i poduzetnik na gradnji cesta, 
utvrda, mostova i tunela. Tragajući za poslom selio 
se s kraja na kraj Hrvatske, Bosne i Hercegovine. 
Dok je M ile Pavelić Ijeti 1889. probijao tunel pod- 
no Ivan planine, u hercegovačkome selu Bradini, 
14. srpnja rodio mu se mlađi sin Ante. Krstili su 
ga u obližnjem Konjicu. M ile je rekao da je njegov 
Ante završio osnovnu školu u niz mjesta u Bosni i 
Hercegovini, ovisno o tomegdjejeon bio zaposlen. 
Jednako je i sgimnazijom, koju je pohađao u Trav- 
niku, Senju, Karlovcu i napokon u Zagrebu, gdjeje 
maturirao i upisao se na Pravni fakultet Sveučilišta 
Franjejosipa I. Doktorsku disertaciju Ante Pavelić 
obranio je u dvadeset šestoj, 1915. Iste je godine u 
Zagrebu dobio mjesto perovođe u odvjetničkome 
uredu dr. Aleksandra Horvata, ondašnjega pred- 
sjednikaHrvatskestrankeprava. Pavelićevi suvre- 
menici su posvjedočili kako su u njemu naslućivali 
natprosječnoga odvjetnika, no ipak dodaju da ga 
je Horvat uzeo zato što je bio zadrti stekliš, kako su 
zvali pravaše. M ile Pavelić je u H rvatskome narodu 
egzaltirano kazao o sinu: Od ditinjstva se bavio po- 
litikom, kad jejukić pucao na bana Cuvaja, pa smo 
već onda bili u brizi za njega!" - klizio je Stevo po 
članku, a Šiljo dotle u sebi množio upitnike: 

"Gomilom podataka koje sipa iz Pavelićeva ži- 
votopisa, a počinje ih kao da je pripovjedač baj- 
ki za djecu: Jednoga lijepog dana.... ili: Imao otac 
tri sina... - Stevo me, zapravo, nenapadno upre- 
že u papreni posao. Kurvinski, ali u rukavicama, 
podsjeća me da već od danas moram uprijeti kao 
mula i pripremati se za Operaciju Pavelić! Samo 


što mi nije rekao da trebam raditi pod Lenjino- 
vim geslom: Učiti, učiti i samo učiti! Nekoć, dok 
se Tito nije zavadio sa Staljinom, apologeti mar- 
ksizma - lenjinizma - među kojima je jedan od 
najistaknutijih bio i Stevo Krajačić, ratni ilegalni 
rukovoditelj sovjetskoga obavještajnog centra u 
Zagrebu - poturali su nam pred oči taj najizlizani- 
ji citat iz djela Vladimira lljiča Uljanova Lenjina. 
A Lenjin je - nakon osam godina, koliko je, evo, 
prošlo od Rezolucije Informbiroa 1948. - priznali 
mi ili ne, sada u zapećku. Besmrtni vođa proleta- 
rijata, kako smo mu se divili i klanjali, tiho i bešu- 
mno odbačen je kao krivotvorena ikona kojoj više 
ne smijemo vjerovati i pred kojom se ne smijemo 
križati" - uzburkano je razmišljao Šiljo. Nakon što 
je sastavio tajne koncesvojih misli, s nelagodom je 
nastavio preturati po glavi: "Je li ovo Stevino na- 
bacivanje zrnaca o roditeljima Ante Pavelića, koje 
je istrgao iz bljutava članka anonimnoga novinar- 
skog čankolisca u Hrvatskome narodu, neizravna 
najava moga dirinčenja bez kraja i konca?l kojeće 
potrajati sve dok ne budem odletio u Buenos Ai- 
resnazavršni obračun sPavelićem. Stevo mi jeza- 
dao domaću zadaću, a ja je neprijeporno moram 
nabubati do finalizacije Operacije! " - batrgao se. 
Da se ispetlja iz slijepe ulice, Šiljo je skrenuo tijek 
svojih misli i stavio na kušnju pamćenje o hrvat- 
skim povijesnim političkim senzacijama: "Paveli- 
ćev otac je pred piskaralom iz Hrvatskoga naroda 
iskobeljao iz njedara Jukića, koji je pucao na bana 
Cuvaja. Ali nije mu rekao: kad jejukić pucao? Ni 
kako su sekrsnim imenimazvali atentator i njego- 
va meta? Hoću li se sjetiti? Jasno da hoću. Pitanja 
nisu teška. Lukajukić, dvadesetpetogodišnji prav- 
nik, rođeni Bosanac, pokušao je ubiti bana Slav- 
ka Cuvaja 8. lipnja 1912. u Zagrebu, poslije čega 
su ga na šest godina zatočili u logor u Lepoglavi. 
Ante Pavelić, koji je dvije godine mlađi od Jukića, 
onda je bio u dvadeset trećoj. Zar je ta dob ditinj- 
stvo, kako je M ile iznahvalio sina Antu?Taja sam 

otišao u partizane s dvadeset četiri, ali za politiku 
sam se počeo zanimati ranije. Mile Pavelić novi- 
naru nije spomenuo i da je poslije Jukića na bana 
Cuvaja također neuspješno i također u Zagrebu, 
s jeseni te iste 1912., pucao đak Ivan Planinšćak" 
- Šiljo je sebeljubivo, odličnom ocjenom darežlji- 
vo nagradio svoje znanje i sjećanje. Iz grla umalo 
da mu izmigolji glasna samohvala: "Bravo, Đuro 
Miliću!" 

Stevo je i dalje izgovarao prvu lekciju o Anti Pa- 
veliću, ostalim Pavelićima i osobama iz njegova 
okružja: 

"Mile Pavelić izložio je neobično zanimljivu, 
kako je novinari zovu, caku, dotle posve nepozna- 
tu, ali uvjeren sam: istinitu. O tome da je banal- 
no zakašnjenje njegova sina izmijenilo hrvatsku 
povijest. Pročitat ću vam Milino pripovijedanje u 
Hrvatskome narodu o nesreći koja se dogodila 13. 
kolovoza 1914, kad su poginule 274 osobe: Za vri- 
jeme rata moj pokojni brat Franjo izvodio je radove 
u M andaleni kod Šibenika. Mi smo bili u Poli. Naš 
Ante bio nam je o praznicima kao student pa smo 
ga poslali da isplati radnike. Kad je izvršio isplatu, 
javio nam je da se vraća s parobrodom Baron Ga- 
utsch. Parobrod je kod Lošinja naišao na minu i po- 
topio se. M islili smo da je i Ante stradao. No kasnije 
smo saznali da je zakasnio i ostao u Šibeniku. Tako 
jenekim čudnim usudom bio spašen njegov život." 

"Zamislite, drugovi, što bi bilo da se studentu 
prava Anti Paveliću tada nije spustio dobri anđeo 
na rame i nije zakasnio na brod, nego se ukrcao 
i postao dvjesto sedamdeset peta žrtva na Baronu 
Gautschu?' - dalmatinski ubrzano ušao mu jeu ri- 
ječ Grabovac: "A da nije zakasnio? Nisam uvjeren 
da bi se u tome slučaju dogodio pogibeljni aten- 
tat na kralja Aleksandra u Marseilleu u listopadu 
1934., koji su organizirali ustaše i makedonski 
separatisti iz VMRO-a, a Pavelić bio označen kao 
spiritus rector. Zatojes Didom Kvaternikom nasu- 
đenju u Beogradu bio drugi put osuđen na smrt. I 


tadain contumatiam, u odsuću..." 

"Kad su ga ono prvi put osudili? Je li to bilo 
1929?" - i Srećko Šimurina je osjetio potrebu da 
utvrdi svojeznanje na zadanu temu o Paveliću. 

"Jest, u srpnju 1929. kad je već bio u izbjeglištvu. 
Kao povod za suđenje i smrtnu presudu kraljevski 
Sud zazaštitu državeokrivio je Antu Pavelića što je 
s Gustavom Perčecom, u mjestu Banki blizu Sofije, 
u travnju potpisao, kako su je nazvali: Deklaraci- 
ju o zajedničkoj borbi M acedonaca i Hrvata protiv 
beogradskih vlastodržaca, a koja je veoma ohladi- 
la odnose Jugoslavije s Bugarskom i dovela ih do 
ruba prekida. Iz Beograda su odaslali oštru diplo- 
matsku notu kojom su prekorili bugarske vlasti što 
su Paveliću i Perčecu odobrili ulazak" -potvrdioje 
Stevo, ispomažući se zapisima kojeje sporo izvla- 
čio iz fascikla. 

Grabovac nikako da zamukne pa mu se još jed- 
nom prohtjelo da poveže prekinute niti svojih na- 
gađanja: 

"Kao pijan plota dohvatio sam se razmišljanja 
koje me od maločas proganja. Jedan jedini korak, 
jedna jedina odluka, jedan jedini postupak često iz 
temelja izvrnu život i povijest nekoga naroda. Eto, 
što bi bilo da je Ante Pavelić zaplovio na Baronu 
Gautschu i odletio u zrak? Bi li onda bila stvore- 
na NDH? Držim da bi, ali pod drugim imenom, a 
ne pod onim koje je on smislio. I kad bi Nijemci i 
Talijani, a što mi se nameće po razumnome siijedu 
razmišljanja, i bez Ante Pavelića 1941. uspostavili 
samostalnu, vazalnu hrvatsku državu -kao što su, 
odvojivši je od Češke, uspostavili Slovačku; ili kao 
što su Japanci odvojili Mandžuriju od Kine i pro- 
glasili je za carevinu - pitanje je: tko bi joj bio na 
čelu? Da li netko od svećenika, poput Josefa Tisa 
u Slovačkoj? Kod takve hrvatske svećeničke kom- 
binacije najprije pomišljam na nadbiskupa Iva- 
na Šarića, koji je, koliko znam, sada u emigraciji 
u Španjolskoj... Ili bi posjeli nekoga za monarha, 
kakavjebiocar Puji u marionetskoj Mandžuriji? 

Bi li onda ustoličili Vladka Mačeka za poglavara, 
pitam se?" 

"Zar doktora Mačeka? Po meni, ni u kojem slu- 
čaju, zato što je Maček bio ministar u kraljevskoj 
vladi i što slovi za političara proengleskoga usmje- 
renja. U pretezanju užeta Berlina i Rima Talijani 
bi najvjerojatnije poturali Milu Budaka, ili Vjeko- 
slava Servattzyja, ili Tomislava Sertića ili nekoga 
četvrtog ili petog, no nikoga izvan kruga onih koji 
su, pod njihovim skrbništvom, više godina proveli 
u izbjeglištvu u Italiji... Nijemci bi pak favorizirali 
sebi odane pijune, prije svih vatrena germanofila 
Slavka Kvaternika koji je vojničko zvanje počeo u 
austrougarskoj vojsci. Nesklanjam i mogućnost da 
bi se u njihovim križaljkama našli Andrija Artuko- 
vić i Mladen Lorković, obojica oženjeni Njemica- 
ma. Ali sumnjam da bi iz naftalina izvukli i posa- 
dili na prijestolje kakva praprapotomka nekoga od 
kraljeva: Petra Svačića, Tomislava, Zvonimira ili 
Krešimira i Hrvatsku proglasili kraljevinom. Prije 
svega zato što Hitleru monarhije nisu bile po vo- 
Iji... " - izlagao je Stevo Krajačić. Nastavio bi da ga 
Šiljo nije naprznično zaustavio: 

"Nemojmo, družeStevo, razvodnjavati ovaj oba- 
vještajni razgovor naklapanjima o tome što bi bilo 
da je bilo. Da je moja baka bila muško, zvala bi se 
Duško... Radije bih čuo samo o onome što je doi- 
sta bilo... Zato, reci ti nama što još imaš u svojim 
zapisima o događajima vezanim uz Antu Pavelića, 
kojih smo se dotakli ali napreskokce, a nismo ih 
zaokružili. Stalno lebde nedorečenosti, čini mi se, 
zato što nesistematski, cik-cak, skačemo s jedne 
temenadrugu..." 

"Reci mi što bi ti čuo, amigo?’ - pitao ga je spo- 
kojno Stevo. 

"Najviše o razlazu Krunoslava Draganovića s Pa- 
velićem, prije nego što je 1948. otplovio u Argen- 
tinu, koji si tek uzgredno načeo, a ja gotovo ništa 
ne znam o tome... No prethodno reci nam štogod, 
ali ukratko, i odrugoj beogradskoj osudi Ante 


Pavelića na smrt, 1936., također in contumatiam, 
poslije marsejskoga ubojstva kralja Aleksandra...” 
- Šiljo je osjetio kako ga Stevo žmiravo i policijski 
sumnjičavo mjeri ne bi li mu s usana pročitao da se 
pokvarenjački zasmijuljio, a iz očiju da sefakinski 
izmotava s njime. I da rasprši njegove sumnje, iz 
aktovke izvadi debeli blok, a iz unutarnjega džepa 
naliv-pero. Zorna demonstracija koja ćešefu poka- 
zati kako će uzorni đak Đuro Milić pozorno slušati 
predavanje profesora Ivana Krajačića i zadivljeno 
bilježiti najupečatljivijenatuknice. 

"Bien" -rečeStevo. "Pođimo, stoga, redom. En- 
tonces, Bogdan Popović iskopao je govor izvjesno- 
ga Augusta Riseka na proslavi šezdeset petoga ro- 
đendana Ante Pavelića, preklani, 14. srpnja 1954., 
u Buenos Airesu, a na koju poglavnik nijedošao...” 
Pogledao je Grabovca: "Znaš li što o tome žoharu 
Riseku?” 

"Znam tko je, ali ga nisam vidio. U našoj doku- 
mentaciji u ambasadi stoji dajeAntun Risek među 
važnijim čelnicima argentinskoga Družtva Hrvat- 
ski rodoljub - umjesto š pišu ga sa ž - koje djeluje 
u sklopu HOP-a. Radi kao uspješni građevinar u 
Buenos Airesu, gdje i živi od 1947., i dosta je blizak 
Paveliću...” 

Stevo kimne. Znak da je primio k znanju Gra- 
bovčev vrijedni podatak. 

"Znanstvena istraživanja kazuju da pozornost 
slušatelja padne poslije trinaest minuta i stoga go- 
vornike savjetuju neka ne pričaju preko toga roka. 
No kako ovdje imam gomilu dokumenata o Pave- 
liću, a vi ste iskazali ludu, mazohističku želju da što 
više saznate o njemu, onda vas, drugovi, moram 
upozoriti kako ćemo tu dopuštenu granicu vaše 
strpljivosti večeras obilno premašiti. I zato vas po- 
zivam da se herojski oduprete dosadi i od kritične 
četrnaeste minute ne zijevate i ne hrčete!" - rekao 
je. No prije nego što su se Šiljo, Šimurina i Grabo- 
vac stigli nasmijati njegovoj doskočici, Stevo ih 
pretekne dobacivši: "Po dramatizaciji, na ovome 

mjestu dolazi smijeh!" Nakon što je ispratio njihov 
lakrdijaški iznuđeni hihot, poslagao je papire pre- 
da se i izglačao ih dlanom: "lz emigrantskoga lista 
H rvatska pročitat ću izvatke iz govora dotičnoga 
ustaše Riseka na rođendanskoj svečanoj akademiji. 
Najvećim dijelom to je sažet, uljepšan i pozlaćen 
Pavelićev životopis, s ustaške točke motrišta. Bolje 
je reći, poglavnikova hagiografija. Na početku Ri- 
sek je rekao: Stjepan Radić na čelu hrvatskog se- 
Ijačtva pokušava čovjekoljubivim demokratskim 
sredstvima, uz najveće žrtve zaustaviti prodor ta- 
mnih sila iz balkanskih gudura. Nu u tom nastoja- 
nju pada u beogradskom parlamentu kao politički 
borac svoga hrvatskog naroda za slobodu i državnu 
samostalnost. Zastava koju je nosio Stjepan Radić 
ne pada. U političku arenu ulazi nova, providnošću 
određena ličnost, koja prihvaća tu zastavu iz ruku 
smrtno ranjenog narodnog vođe, te uz geslo: Na Iju- 
tu ranu, Ijutu travu - otvara novo, do tada kod nas 
neviđeno, poglavlje odpora i narodne borbe... Na 
hercegovačkim visovima ugleda svietlo svieta soko 
koji vuče svoje tvrdo korienje iz velebitskog stanca 
kamena. Ante je rastao, a čim je mogao mahati sa 
čekićem i krampom, počeo je raditi, a uzput i učiti, 
da poslie školskih praznika radi i zaštedi toliko da se 
može dalje školovati, dok je otcu M ili uviek lebdila 
pred očima kućica i njivica sa kravicom i ostalim 
malim gospodarstvom. To je i postigao, te se opet 
smirio u težačkome radu, u seljačkim brigama i ra- 
dostima gledajući sa suzom radostnicom munjeviti 
razvoj svoga mlađeg sina Ante... Pet mjeseci poslie 
smrti Stjepana Radića, a nekoliko dana iza kako je 
proglašena srbijanska kraljevska diktatura, velikosr- 
bski imperijalizam dobiva kod Hrvata svog odluč- 
nog i bezkompromisnog protivnika. Dr. Ante Pavelić 
osniva 'Ustašu, hrvatski revolucionarni oslobodilač- 
ki pokret. Ovim činom dr. Ante Pavelić, kao legiti- 
mni predstavnik hrvatskoga naroda - objavio je svi- 
etu da je hrvatski narod otvorio ono najavljeno novo 
poglavlje političke borbe. Nije naime nikakva ri- 


edkost da se i demokratska prava često puta moraju 
izboriti, ali i braniti, uporabom sile, a to će reči 
oružjem u ruci... U članku 1. Ustaških načela objav- 
Ijuje državnik i rodoljub dr. Ante Pavelić: 'H rvatski 
narod jest samosvojna narodna (etnička) jedinica 
koja u narodnostnom smislu nije istovjetan ni s jed- 
nim drugim narodom, niti dio ili pleme bilo kojeg 
naroda... Uviek miran, strpljiv, vedar, nikad se rieč- 
ju nije potužio na golemu težinu rada, borbe i pro- 
gona, niti na crnu zlobu svojih klevetnika, niti na 
nezahvalnost svojih odpadnika. Čovjek oštrih kon- 
tura lica, te odlučnog držanja, Poglavnik je izkusan 
i verziran Poglavar NDH, a uz to i odlučan um. 
Simpatičan i duhovit, te naročito dosjetljiv. Kao po- 
litičar znade uviek točno predusresti svaki neprija- 
teljski potez več unapried. Nu ipak je milosrdan, 
pravedan, pun moralnog i narodnog osjećaja. Be- 
zkrajno je pošten, pa to i od svojih podčinjenih tra- 
ži... Njegovo političko djelovanje ima tri faze. Prva 
ide od 1918. do 1941. godine. Druga u NDH 1941. 
- 1945., i treća sada ponovno u tuđini od 1945. Sve 
tri su veoma važne, ali i veoma oprečne. Na tome se 
ništa nije promienilo ni poslie katastrofe u svibnju 
1945. Poglavnik neviđenom energijom obnavlja 
oslobodilačko djelo u svojoj drugoj emigraciji, a pod 
vrlo težkim prilikama... Poglavnik je izpit zrelosti 
položio u Zagrebu 1910. godine. Bio je mladi odvjet- 
nik u Zagrebu, kojemu je glavni grad Hrvatske, kao 
da je predvidio njegovu epohalnu ulogu u budućem 
hrvatskom političkom životu, dao svoje povjerenje, 
izabravši ga hrvatskim narodnim zastupnikom. 
Osniva Hrvatski radnički savez 1920. godine, posta- 
je 1922. glavni tajnik Hrvatske stranke prava i pred- 
sjednikom iste stranke 1923. Predstavlja Zagreb na 
Konferenciji europskih gradova u Parizu 1927. Iza- 
bran je 27. srpnja za narodnog zastupnika grada 
Zagreba, i već 28. listopada iste godine otvoreno 
kaže u svojem velikom govoru u beogradskoj skup- 
štini, da se bori za Nezavisnu Državu Hrvatsku. 
Timejerekaosve. Drži veliki obrambeni govor na 

procesu protiv makedonskih revolucionaraca u Sko- 
plju 7. prosinca 1927. Osniva organizaciju i list ‘Hr- 
vatski domobran - 3. rujna 1928. Utemeljuje ’Usta- 
šu’, hrvatski oslobodilački pokret, 10. siečnja 1929. 
Polazi uprvu emigraciju 19. siečnja 1929. Drži veli- 
ki govor na željezničkoj postaji u Sofiji 19. travnja 
1929. Podpisuje Sofijsku deklaraciju o suradnji Ma- 
kedonaca i Hrvata 22. travnja 1929. Osuđen prvi 
put na smrt od Beograda 17. srpnja 1929. Beograd- 
ski plaćenik Gruber pokušava izvršiti atentat u 
Munchenu 15. listopada 1930. Započinje Lički usta- 
nak 27. kolovoza 1932. Hrvatski Domobran, glasilo 
iste organizacije u Buenos Airesu, od 15. rujna 1934. 
donosi: ‘Poglavnikov otac zatočen u Zagrebu. Ovih 
dana odveden je pod redarstvenom pratnjom stari 
otac vrhovnog starješine i Poglavnika doktora Ante 
Pavelića u Gacko, gdje ostaje u zatočenju.’... Ubijen 
srbski kralj Aleksandar uMarselju 9. listopada 1934. 
Dr. Ante Pavelić uhićen u Torinu, 15. listopada 1934. 
Osuđen po drugi puta na smrtpo Beogradu 2. velja- 
če 1936. Izlazi izzatvora u Torinu20. travnja 1936. 
Podpritiskom talijanskih vlasti primoran obustaviti 
rad ‘Ustaše’ u Italiji, 1. travnja 1937. Izdaje knjigu 
‘Strahote zabluda’ 1938. Naređuje postrojenje usta- 
ša u emigraciji 1. travnja 1941. Šalje poviestni poziv 
za ustanak protiv Jugoslavije preko krugovala 5. 
travnja 1941. U njegovo ime proglašava se uzposta- 
va Nezavisne Države Hrvatske u Zagrebu 10. trav- 
nja 1941. Vraća se u Domovinu 14. travnja 1941. 
Sastavlja prvu hrvatsku državnu vladu i polaže pri - 
segu narodu, 17. travnja 1941. Obnavlja Hrvatski 
sabor 24. siečnja 1942. i otvara zasjedanje istoga 23. 
veljače. Proglašuje ništetnost rimskih ugovora i oslo- 
bođenje Dalmacije 9. rujna 1943. Odlazi u drugu 
emigraciju 6. svibnja 1945. Upodpunjuje hrvatsku 
državnu vladu 10. travnja 1951. Po trećiput osuđen 
na smrt od Beograda u listopadu 1951... Kroz više 
od trinaest stoljeća hrvatske poviesti imao je hrvat- 
ski narod velikih sinova, zaslužnih i slavnih, a među 
prvima nalazi se i suveren države hrvatske krvi, dr. 


Ante Pavelić. - Tako je preklani, dragi moji drugo- 
vi, govorio ustaša Risek” - Krajačić je časak zastao 
i izvadio nove zapise: “Kad raspravljamo o važni- 
jim poglavljima iz Pavelićeva života iskače politič- 
ki bizarni detalj koji ne spominje naša, ali ni ustaš- 
ka strana. Vidim, začuđeni ste i samo što me ne 
pitate: zašto ga taje i jedni i drugi? Kako to da smo 
se u bilo čemu složili s ustašama? Taj bizaran de- 
talj, kako bih ga nazvao, pronašao sam u doku- 
mentaciji koju smo zaplijenili dok smo pretresali 
arhivu na Kaptolu, uoči uhićenja nadbiskupa Ste- 
pinca, u rujnu 1946. Reći ću vam prije toga da je 
Maria Lovrenčević, šesta, najmlađa kći Ivane i 
Martina Lovrenčevićevih, rođena u Zagrebu 8. 
ožujka 1897., svoga budućeg muža, odvjetnika - 
početnika Antu Pavelića, nepunih osam godina 
starijega, upoznala 1915., kad je bila u osamnae- 
stoj. Oboje su se iste godine namjestili u odvjetnič- 
kome uredu doktora Aleksandra Horvata. Ona kao 
stenografkinja i daktilografkinja, a potom tajnica; 
a on, kako sam već kazao, kao perovođa. Maria Pa- 
velić je za NDH skratila ime i narodskije ga uobli- 
čila u Mara. Oslovljavali su je s gospođa Mara, a 
godilo joj je kad bi je zvali hrvatska majka. U Mari 
je, po majčinoj lozi, tekla židovska krv, što je nepri- 
jeporno utvrđeno. Punica Ante Pavelića, dakle 
majka Mare Pavelić, bila je Ivana Herzfeld, Židov- 
ka rođena 1859. u Beču, od oca Mavra i majke Na- 
nette, djevojački Wotitz. No to nije ona bizarnost 
koju sam vam natuknuo. O njoj ću domalo kasni- 
je... Marijin otac Martin Lovrenčević, cijenjeno 
novinarsko ime, bio je glavni urednik zagrebačkih 
pravaških listova Hrvatsko pravo i Hrvatska. Zato 
je po stekliškoj vezi lako uhljebio svoju benjamin- 
ku Mariju - tek završenu učenicu dvogodišnje Tr- 
govačke škole - kod doktora Horvata, predsjedni- 
ka Hrvatske stranke prava... Maria Lovrenčević i 
Ante Pavelić vjenčali su se poslije sedmogodišnje 
veze u Zagrebu u Markovoj crkvi na Gornjem gra- 
du 12. kolovoza 1922. Kumovi su im bili Frane Za- 

platić, vlasnik gostionice na Maksimirskoj cesti, 
okupljalištu pravaša, i njegova žena... I tek sada sti- 
že ona bombica...” - Stevo je usporio i nastavio go- 
tovo sričući slogove: “Mariju i Antu vjenčao je žu- 
pnik crkve svetoga Marka...” - tu je naglo presjekao 
priču. 

“A mi, je li, baćo, trebamo pogoditi tko je bio taj 
župnik? Priznaj, jesi li tako namislio?” - umetnuo 
se Šiljo. 

“Logičan zaključak, amigo. Baš tako!” - potpiri- 
vao je neizvjesnost Stevo. 

“To svakako mora da je vrlo poznato ime. Jer, u 
suprotnome ne bi nam ga poturao kao pitalicu!” 
- Šiljo nije sagledavao kako će se iskobeljati iz gu- 
ste mreže: “Da nisi naglasio kako toga svećenika 
ne žele spominjati ni naši, a ni ustaše, onda bih se, 
baćo, okladio da je taj svat bio Alojzije Stepinac. 
No, opet, s druge strane, da je Stepinac vjenčao 
Pavelića, naši ne bi šutjeli, nego bi naprotiv pro- 
govorili i na prkno. O toj njihovoj sprezi ne bismo 
prestali bubnjati i trubiti u sljedećih pedeset ljeta.” 

“Još jedan vrlo logičan zaključak, druže Šiljo. 
Ovoga trena prošao si test, nakon kojeg možeš 
ostati doživotno policajac! Миу bien’ - likovao je 
Krajačić. 

“Mogu se satima mučiti, nabadati i lupetati i sve- 
jedno ne pogoditi. Odgonetka je, očito, puno dalje 
nego što mi mašta stigne doprijeti. Zato mi je naj- 
bolje da pred tobom potpišem bezuvjetnu kapitu- 
laciju!” - napokon se predao Šiljo. A nakon Stevi- 
na izazovnoga pogleda, Srećko Šimurina i Predrag 
Grabovac nemoćnim slijeganjem ramena pokazali 
su mu kako i oni ne naslućuju tko je tajnoviti žu- 
pnik koji je životno sastavio Mariju Lovrenčević i 
Antu Pavelića. 

“Hajde da vas sada vidim, drugovi! Prvi put... 
Drugi put... Treći put...” - Stevo isklikne poput vo- 
ditelja na aukciji koji je zaustavio licitaciju: “Pro- 
dano! Triput mjeri, jednom sijeci” - pretjerano 
izražajno podigao je glas do svečanih, ciceronskih 


visina: “A sada, poštovano obćinstvo, evo nam toč- 
noga odgovora. I on glasi: svećenik koji je vjenčao 
Antu Pavelića bio je, bio je... monsignor Svetozar 
Ritig!” 

Kao po dogovoru, ostala trojica izubašeno pono- 
više monsignorovo ime: 

“Svetozar Ritig?” 

“Nevjerojatno!” - potom snebivljivo uzvikne 
Srećko Šimurina. 

“Vjerojatno, vjerojatno, da vjerojatnije ne može 
biti, amigachol” - govorio je na pola usta Stevo 
Krajačić: “Moj ministarski kolega u vladi Hrvatske, 
monsignor Ritig, ako nisi znao, bio je dugogodiš- 
nji župnik Markove crkve, bez prekida od 1917. do 
srpnja 1941., sve dok se, tri mjeseca nakon uspo- 
stave NDH, morao povući odatle zato što ga je Pa- 
velić poprijeko gledao...” 

“Zar ga je poprijeko gledao zato što ga je vjen- 
čao?” - našao se pred spuštenom brkljom Srećko, a 
Stevo mu manihejski odgovori i na to pitanje: 

“Ne zato što ga je vjenčao, mada bi i zbog toga 
imao punu torbu razloga.” 

“Daj, druže Stevo, ne obilazi kao mačak oko sla- 
nine. Sada te, doista, ali baš ništa ne razumijem!” 
- ustao je Srećko. 

“Ustaše koji su se motali u blizini Pavelićevih 
morali su držati tajnu pod jezikom i ne izbrbljati 
se da Endehazijom ne vlada poglavnik iz Banskih 
dvora, nego faraonka Mara, kako ju je ogorčeno 
nazvao otpisani ras Dido Kvaternik. Napisao je, 
štoviše, da je Mara, koja je vukla konce iz njihove 
rezidencije, u Severovoj vili na Gvozdu, bila daleko 
inteligentnija, prodornija i vještija od poglavnika. 
I ako, druže Srećko, nisi znao, kazat ću da je nje- 
mački opunomoćeni general u Hrvatskoj, austrij- 
ski aristokrat Edmund Glaise von Horstenau - koji 
je proboravio u Zagrebu od samoga početka NDH 
i ovdje ostao gotovo do kraja, do jeseni 1944., kad 
ga je Hitler povukao u Berlin - u svojim bilješkama 
pogrdno naveo kako je Pavelić bio pod Marinom 

papučom. O njoj je pak rekao da je bila mračna 
snaga NDH, koja je sebe doživljavala kao svetu 
kravu...” 

“Ali zašto je onda puklo između Pavelića i Riti- 
ga?” - požurivao ga je Srećko. 

“Monsignor Svetozar Ritig davno prije Ante Pa- 
velića - a od njega je stariji devet godina - postao 
je gorljivi sljedbenik Starčevićeve Hrvatske stranke 
prava. Obojica su bili stekliški saborski zastupnici i 
istomišljenici u tome da je Jugoslavija umjetna tvo- 
revina koju valja srušiti, a da se Hrvatska odcijepi 
i postane samostalna. Koliko su bili prisni, govori 
nam i to da je Ritig, osim što ga je vjenčao, trinaest 
dana nakon što je kralj Aleksandar proglasio šesto- 
januarsku diktaturu, zajedno s Milom Budakom, 
19. siječnja 1929., ispratio Pavelića kad je kriomice 
krenuo u izbjeglištvo.” 

“Pa to je, čovječe, jak dokaz da je vrlo nepovjerlji- 
vi Pavelić nedvoumno vjerovao Ritigu...” - Šimuri- 
na samo što nije iskočio iz kože od zaprepaštenja. 

Stevo nije kidao pobjediteljsku nit: 

“Vratit ću se razgovoru Mile Pavelića s novina- 
rom Hrvatskoga naroda, dok je 15. travnja 1941. 
čekao da se poslije dvanaest godina susretne sa 
svojim sinom po njegovu povratku iz Italije u Za- 
greb. Priznao mu je kako je tek trećega dana na- 
kon Antina bijega to saznao od snahe. Izjavio je: 
Onje posve nečujno otisao. Nikome ništa nije rekao. 
Sigurno mi nije htio reći,jerje mislio da ću mupri- 
ječiti. Kad smo ga mati i ja posljednji put vidjeli u 
našoj kući u Mandrovićevoj 8, samo nam je rekao: 
Do viđenja. Laku noć. - Sa svojom ženom se kasnije 
oprostio kazavši joj: Vi svi kojekuda, a ja Bog zna 
kuda! - Nisam ni slutio da ga sutradan više neću 
vidjeti. Ante je otišao obavijestiti svijet o prilikama 
u Hrvatskoj, u nadi da će se brzo vratiti.” - Stevo 
je, prepolovivši pohabani Hrvatski narod, nasta- 
vio docirati: “Nagađam da se Ante Pavelić, poslije 
odlaska iz Zagreba, devet dana skrivao negdje u 
Sloveniji jer je više puta ponovio da je prešao au- 


strijsku granicu u noći s 28. na 29. siječnja 1929. 
Zagrebačka policija potom je šturo izvijestila kako 
je Pavelić emigrirao, a da to nitko nije znao. Milu 
Pavelića su zbog sina stavili pod nadzor. Najprije 
su ga sa ženom internirali u Bosansku Krupu, a u 
Zagreb su se vratili nakon godinu i pol dana. Kako 
je stari Mile rekao onome novinaru, gotovo đvije 
godine nije smio priviriti ni iz dvorišta kuće u Pod- 
susedu.” 

“E, ali sada nam, druže Stevo, napokon kaži: za- 
što su se razišli Pavelić i Ritig? Nije se valjda mon- 
signor još onda bio zbližio s komunistima...” - tje- 
rao je mak na konac Srećko Šimurina. 

“Ma monsignor Svetozar Ritig nikad pa ni do da- 
nas nije postao komunist. Znaš da je on jedini naš 
ministar koji nije u Partiji...” - ušao mu je u riječ 
Krajačić: “Razišli su se zato što je Pavelića strahovi- 
to uzrujalo da se, netom poslije njegova privreme- 
noga političkog azila u Beču, Ritig bio posve pre- 
obratio. U Beogradu se nenadano sreo s kraljem 
Aleksandrom i potom krenuo zagovarati ideju o 
federalizmu i pomirenju Hrvata i Srba. U prosin- 
cu te 1929. godine - kad su, nakon prosvjeda Be- 
ograda, Austrijanci uskratili daljnji boravak Anti 
Paveliću i on otišao iz Beča u Budimpeštu - Ritig je 
predvodio hrvatsko takozvano poklonstveno iza- 
slanstvo u Beograd, koje je kralj najsrdačnije doče- 
kao u svome dvorcu. Zato su ga se stekliši s gnuša- 
njem odrekli. No čim je monsignor ubrzo razoča- 
rano spoznao da ga je kralj Aca preveslao i izigrao, 
politički se povukao i priklonio se humanitarnome 
radu. Pomagao je njemačkim i austrijskim Žido- 
vima koji su od 1936. godine, bježeći pred naci- 
stičkim pogromima, potražili utočište u Zagrebu. 
Drugovao je s najpoznatijim likovnim i dramskim 
umjetnicima i piscima, a u župnome dvoru na 
Markovu trgu sastajao se s Ivanom Meštrovićem, 
Jozom Kljakovićem, Krstom Hegedušićem, Vladi- 
mirom Nazorom, Ivanom Goranom Kovačićem, 
Ljubom Babićem, Brankom Gavellom, Dubrav- 

kom Dujšinom, Mihovilom Kombolom i ostalim 
imenima. Pavelićevim dolaskom na vlast svakome 
je postalo bistro kako Ritigu nema opstanka pa je 
po savjetu nadbiskupa Stepinca tiho napustio žu- 
pno mjesto u crkvi svetoga Marka, koja je središ- 
nja župa zagrebačke nadbiskupije, i nastanio se u 
svome ljetnikovcu u Selcima, kod Crikvenice. Pro- 
učavao je crkvenu povijest, na kojoj je s početka 
stoljeća doktorirao u Beču. Talijanska okupacijska 
vlast, upoznata s Ritigovom prošlosti, imala ga je 
na oku. I kad su mu znanci povjerljivo dojavili da 
je stavljen na listu talaca kojima svakoga dana pri- 
jeti opasnost da će ih odvesti na stratište, Svetozar 
Ritig je u rujnu 1943. prebjegao na slobodni teri- 
torij i utekao grobaru s lopate. Zbunjeni drugovi 
koji su ga dočekali nisu znali što će sa starim se- 
damdesetogodišnjim partizanom u habitu koji im 
je pao s neba. Naše najviše rukovodstvo - a tu se 
poslušalo i moje mišljenje - jednodušno se složilo 
u procjeni da je osoba Ritigova kalibra i značaja u 
partizanskim redovima nemjerljiva dobit, moralna 
i nadasve propagandna. I vi, drugovi, znate sve što 
se od tada zbivalo s monsignorom Ritigom, koga 
su u narodu prozvali crvenim biskupom. Najpri- 
je je u Topuskome izabran za člana ZAVNOH-a, 
a od 1946. postao je ministar bez portfelja u vladi 
Hrvatske, poslanik Ustavotvorne i Narodne skup- 
štine Jugoslavije, a te godine bio je i u sastavu ju- 
goslavenske delegacije na Mirovnoj konferenciji u 
Parizu.” 

“Volio bih čuti - isključivo iz osobne radozna- 
losti i, naravno, uz riječ da o tome neću pričati - 
kako se monsignor Svetozar Ritig postavio prema 
uhićenju nadbiskupa Alojzija Stepinca?” - pitao je 
Predrag Grabovac. 

“Zapadni novinari su u jesen 1946. masovno na- 
grnuli u Zagreb. Najprije da prate što će se doga- 
đati, nakon što smo 18. rujna prije jutarnje mise 
uhitili Stepinca na Kaptolu; a potom su ostali da 
dočekaju suđenje. Navaljivali su na Svetozara Riti- 


ga kao stršljeni. Željeli su čuti što će on reći o tome. 
I kao svećenik, a ujedno i ministar u komunističkoj 
vladi. Napose stoga što mu je Stepinac, kao zagre- 
bački metropolita, godinama bio nadređeni.” 

“Г što im je kazao?” 

“Krajnje suzdržljivo, da vjeruje u pravednost na- 
rodnoga suda. Posavjetovali smo ga, naime, neka 
osim te fraze ne zausti ni slovo više. Pogotovu ne o 
akciji Stepinčeva uhićenja. Drugovima koji su došli 
po njega da ga sprovedu u zatvor nadbiskup je tada 
mrtvački ukočeno rekao: Ako ste žedni moje krvi, 
eto me! - I naravno, ni mukajet o procesu. Jer, ma 
što god im bude izgovorio oni će izvrnuti i zlorabiti 
njegove riječi... Intimno držim da je Ritig duboko 
nesretan dočekao presudu, a zatim i odluku kad 
smo Alojzija Stepinca - umjesto da ga oslobodi- 
mo poslije petogodišnjega robijanja u Lepoglavi, a 
za što se on uporno zauzimao - 1951. internirali u 
župni dvor u Krašiću. Bio sam nazočan kad je, po 
izricanju kazne, monsignor Ritig uvjeravao dru- 
ga Vladu Bakarića kako je politički iznimno loše 
kredibilna brzopleta odluka da se Stepincu odreže 
šesnaest godina zatvora i pet godina gubitka gra- 
đanskih prava. Kazao je da su je vjernici, ne samo 
u Hrvatskoj nego i u cijelome katoličkom svijetu, 
dočekali krajnje ogorčeno. A kad je papa Pio XII 
prije četiri godine dodijelio Stepincu kardinalski 
šešir, Ritig mi je u prolazu u saborskome hodni- 
ku nezadovoljno odšaptao da je sve što smo mu 
učinili od dana kad smo ga zatvorili ispalo kon- 
traproduktivno zato što smo time izazvali hrvatski 
narod: Na propovijedima u prepunim crkvama o 
Stepincu govore kao o mučeniku! - dodao mi je 
monsignor žalostivo. Kao da ja to nisam znao, ca- 
ramba ...” - raspričao se Stevo. 

“Je li bilo nastojanja da se udesi Ritigov sastanak 
sa Stepincem dok je ležao u zatvoru i logoru ili po- 
tom u Krašiću?” - predusreo ga je Grabovac. 

“I prije nego što smo zatvorili Stepinca drug Tito 
nas je zadužio da kako znamo i umijemo uglavimo 

njegov susret s Ritigom. U četiri oka i bez oglaša- 
vanja u javnosti. Da ga je nadbiskup prihvatio, tada 
bi mu monsignor predočio naš prijedlog o kakvoj- 
takvoj normalizaciji vrlo napetih odnosa vlasti i 
Kaptola. I đogađaji bi, vjerujem, skrenuli u posve 
drugačiji tijek. Putem posrednika Alojziju Stepin- 
cu smo, bez uvijanja, ponudili da nakon dogovora s 
Ritigom ode u Vatikan i nekoliko godina se ne vra- 
ća u Zagreb sve dok se bura ne stiša. Ali Stepinac 
ni da čuje. Poručio nam je, kratko i jezgrovito, da 
se svećenik Svetozar Ritig prevjerio. Zato što kao 
ministar u vladi koja zlostavlja, proganja i uhićuje 
svećenike nije učinio ništa u njihovu obranu nego 
kukavno šuti, umjesto da prosvjedujući odstupi 
zbog svoga neslaganja s brutalnim obračunavanji- 
ma. Tako se, dodao je, Ritig svojevoljno izopćio iz 
katoličke crkve. I to je značilo da je bacio anatemu 
na njega i hladno ga ekskomunicirao.” 

“Je li monsignor Ritig bio spreman razgovarati sa 
Stepincem?” 

“O, da. Spreman i raspoložen” - potvrdio je Ste- 
vo Krajačić. 

Šiljo je pomaknuo ispražnjenu čašu i povišeno 
pustio glas: 

“Ali, drugovi, mi smo se ovdje našli kako bismo 
razgovarali o poglavniku Paveliću, a ne o kardina- 
lu Stepincu. Zato, druže Stevo, bez obzira na želje 
slušatelja” - zavitlao je očima na Šimurinu i Gra- 
bovca i podsmješljivo im namignuo - “završimo 
s posljednjom točkom dnevnoga reda. O razlazu 
Ante Pavelića s Krunoslavom Draganovićem uoči 
njegova odlaska iz Italije u Argentinu.” Zatim je 
pogledom preletio na Stevu: “Ispravi me ako se ni- 
smo tako dogovorili, baćo...” 

“ Si, amigo, upravo tako smo se dogovorili. Sla- 
žem se s tobom da smo se rasplinuli. I obećavam 
da ubuduće neću vrludati, nego ću se držati dnev- 
noga reda” - Stevo se nastojao profinjeno narugati 
Šilji pa je svojim riječima davao prizvuk nenamet- 
ljive ironije: “No ako mi dopustite kao predsjeda- 


vajućem ovoga malog ali odabranog skupa, pred- 
lažem da sada predahnemo. Prijeđimo, drugovi, u 
blagovaonicu kako bismo nešto prezalogajili. Uz 
molbu da dok budemo večerali, ne progovorimo 
nijednu o Anti Paveliću. I onako ćemo ga konzu- 
mirati poslije jela kao melšpajz.” - Ne sačekavši da 
se stišaju odobravajuća klicanja preostale trojice 
izgladnjelih, internim telefonom dozvao je kuhara 
i konobara u kuhinji, u prizemlju: “Momci, donesi- 
te nam gore što ste pripremili. Glad nas sve bolnije 
podbada, kao da nas mačem reže...” 

Nakon što je povečerala - a jelovnik kao da je bio 
otuđen s drugarske zabave sindikata tramvajskih 
radnika i namještenika (salama, sir, rajčice i ukise- 
ljeni krastavci za predjelo; ćevapčići, ražnjići i ko- 
tleti uz mladi luk za glavno jelo; savijače od jabuka 
i sira za slatko; pivo, bijelo vino i mineralna voda 
za piće; i na kraju jagode u šećeru i turska kava, 
sikteruša) - četvorka se vratila u sobu za sastan- 
ke. Prije nego što je krenuo s izlaganjem preostale 
teme, Stevo Krajačić je svima čazbeno nalio viskija, 
prepustivši pilcima da sami stave led po volji. 

“Rekli smo, drugovi, da ćemo razgovor zaokru- 
žiti podacima o sukobu Ante Pavelića i Krunoslava 
Draganovića.” Rasklopio je fascikl i izdvojio papire 
pričvršćene spajalicom, na čijem je omotu bilo na- 
pisano: A. P. - odlazak u Argentinu 1948.: “Dakle, 
ovako: Draganović je uz privolu Vatikana u travnju 
1946. javio Paveliću da se prebaci iz Austrije u Itali- 
ju. Poglavnik je i tada nosio kapucinsko ruho. Pra- 
tili su ga, i oni odjeveni kao svećenici, osobni tje- 
lohranitelj, časnik Poglavnikova tjelesnoga zdruga 
Dragutin Došen, i tajnik, profesor Aleksander Sei- 
tz, koji ga nisu napuštali otkako su s njime ujutro 
6. svibnja 1945. pobjegli iz Zagreba. Preko vrletnih 
staza poznatih švercerima pješice su pregazili gra- 
nicu na Alpama i iz mjestašca San Pietro del Ca- 
dore dokopali se Venecije. Odatle su proslijedili u 
Firenzu, koju je Ante Pavelić izvanredno poznavao 

jer je u njoj najdulje proboravio u vremenima svoje 
prve emigracije, kad je stanovao u predgrađu Vi- 
ale Michelangiollo. Tu je i proradio radio Velebit, 
postaja Glavnoga ustaškog stana snažnog dometa, 
odakle je njegova starija kći, onda osamnaestogo- 
dišnj a Višnj a kao spikerica prvih dana tr avnj a 1941. 
pročitala objavu o skorašnjoj uspostavi Nezavisne 
Države Hrvatske. U Firenzi je Pavelić s onom dvo- 
jicom pratilaca ostao oko mjesec dana da potom 
krene vlakom u Rim. Krunoslav Draganović mu je 
priskrbio španjolsku putnicu i od tada je poglav- 
nik Ante Pavelić postao padre Pedro Goner. Nasta- 
nio se u Katoličkome kolegiju, uz zgradu Vitezova 
Malteškoga reda, u ograđenu sklopu građevina, u 
kraju Lungo Tevere, na lijevoj obali Tibra, koje su 
pripadale državi Vatikanu. Tako je s još nekoliko 
ustaških vrhovnika zahvaljujući eksteritorijalnosti 
bio zaštićen od upada američke i engleske okupa- 
cijske vojske i domaćih policajaca koji su, loveći 
ratne zločince, tragali i za njime. A čuvalo ga je i 
dvanaest tjelohranitelja, ustaša.” 

"Jesu li naši tada planirali da na prepad otmu Pa- 
velića ili ga ubiju?” - nepredvidivo je upao Predrag 
Grabovac. 

“Jasno da smo razmišljali. Ali nakon strijeljanja 
Draže Mihailovića i samoubojstva generala Mila- 
na Nedića, koji je iskoristio trenutke nebudnosti 
opuštenih stražara i survao se s najvišega prozora 
beogradskog zatvora - a što su u zapadnim no- 
vinama propratili zlim člancima da to nije bilo 
samoubojstvo nego najprimitivnije policijsko 
ubojstvo nasilnim bacanjem zarobljenika u ponor 
- te osude Alojzija Stepinca u Zagrebu, drug Tito 
nam je, kako bi stišao kapitalističku orkestriranu 
halabuku, naložio da odustanemo od Pavelićeve 
otmice. Jer bi naoružani otmičari morali upasti 
na suvereno vatikansko tlo, likvidirati neke od 
čuvara, a takav bi se čin izrodio u međunarod- 
ni skandal bez presedana” - objašnjavao je Stevo 
Krajačić. 


“Zašto mu onda nismo rasturili mozak?” - nije 
posustajao Grabovac. 

“Isto mu se piše, amigo. Iako to ni u bunilu ne bi- 
smo priznali, nitko u svijetu s pravom ne bi progu- 
tao naš otklon da ga mi nismo umlavili, nego da je 
to bio obračun u ustaškome podzemlju. Prije nego 
što ubije Antu Pavelića, osoba poslana da obavi taj 
posao morala bi preskočiti ogradu Katoličkoga ko- 
legija i povrijediti vatikansku suverenost. A sma- 
knuti ga i onda uteći bez traga i glasa, smatrao je 
drug Tito, bila bi živa opasnost da u dijelu koleblji- 
vaca u hrvatskome narodu poglavnik od zločinca 
preraste u mučenika i uđe u mit i legendu, što nam 
nije bilo potrebno.” 

“Znači da smo svjesno digli ruke od Pavelića i 
pustili ga da fino otplovi u Buenos Aires!“ - na- 
prznički će Grabovac. Krajačić još nije bio nači- 
sto: je li to prvi tajnik ambasade u Argentini koji 
toliko prdoklati izigrava ćudljiva sinjskoga tovara 
koji nastoji probiti glavom debeli kameni zid; ili 
ipak ne glumi, nego se uistinu, puna srca fanatično 
zapalio za Operaciju Pavelić, pa se izjeziči dok ne 
istjera svoje: 

“Nije baš tako, druže Predraže. Bolje je kazati da 
smo plan odgodili za povoljnije dane, a koji, kao 
što si se danas uvjerio, upravo nadolaze. Mudri lju- 
di nikada ne žure, ali i nikad ne oklijevaju... Jesi 
li sada suglasan sa mnom?” - stišao ga je Stevo i 
nastavio prenositi špijunsku epizodu o poglavni- 
kovim rimskim danima, mozaično složenu na te- 
melju dojava obavještajaca iz više agentura, napose 
jugoslavenskih, talijanskih, američkih i engleskih: 
“Ubrzo poslije Ante Pavelića u Italiju su, također 
pješice preko Austrije, stigli njegova žena Mara i 
troje djece. Pavelić se svakodnevno viđao s Draga- 
novićem, koji ga je vješto skrivao i izdašno mu po- 
magao, novčano i materijalno. Koristeći utjecajne 
veze i jake pozicije u Vatikanu Krunoslav Dragano- 
vić je ishodio odlazak više skupina ustaša brodom 
u Argentinu. Pripremao je put i obitelji Pavelić. Po 

našim spoznajama, poglavnik je trebao poći još u 
ljeto 1947., ali se na smrt prestrašio nakon slučaja 
s generalom Vladimirom Krenom, zapovjednikom 
ustaškoga ratnog zrakoplovstva. Kren je, pod ime- 
nom Marco Rubini, uz pomoć ustaškoga diploma- 
ta Ive Omrčanina, došao do talijanske izbjegličke 
putnice i argentinske useljeničke vize, a novac za 
brodsku kartu do Buenos Airesa, kao i za boravak 
dok se tamo ne snađe posudio mu je po položaju 
najviši hrvatski svećenik u vatikanskoj kuriji Do- 
minik Mandić, generalni definitor rimskoga fra- 
njevačkog reda.” 

“Ne razumijem, druže Stevo” - po tko zna koji 
put se umiješao Grabovac smeteno grickajući usne 
- “ali Vladimir Kren je u jesen 1948. bio osuđen u 
Zagrebu na smrt i pogublj en...” 

“Polako, amigo, polako, nemoj trčati, oprosti na 
izrazu, kao ovan na solilo” - smirivao ga je Kraja- 
čić: “Sada sam shvatio da ne znaš što se prije toga 
događalo s generalom Krenom, koji je, neka ti i ovo 
usputno kažem, pratio poglavnika na sva četiri nje- 
gova sastanka s Hitlerom: triput na njemačkome tlu 
1941., 1943. i 1944.; i jednom na Istočnome fron- 
tu, u Vinici, u Ukrajini 1942. To rječito govori da 
je bio siguran u njegovu slijepu odanost. Vladimir 
Kren je, poslije povlačenja iz Zagreba, a nakon što se 
u Austriji odvojio od skupine koja je slijedila Antu 
Pavelića, kako je izjavio na saslušanju, zahvaljujući 
sretnome slučaju 16. svibnja 1945., u koruškome 
mjestu Krumpendorfu, izbjegao da ga Englezi zaro- 
be i predaju nam ga. Otkrio je i to da su ga trebali 
ponovno izručiti nakon što je iz Austrije prebjegao 
u Italiju i bio zatočen u logoru u selu Grottaglie kod 
Taranta, koji su nadzirale engleske trupe. Ondje je 
zarobljenike iz Hrvatske koncem ožujka 1946., na 
dan najavljena premještaja u drugi zarobljenički lo- 
gor, u Afragolu kod Napulja, pohodio svećenik Dra- 
gutin Marjanović, koga je general Kren poznavao od 
djetinjstva. Marjanović je za NDH služio kao vikar u 
ratnome zrakoplovstvu, a od proljeća 1945. je u Va- 


tikanu. Pročitat ću dio Krenova iskaza: Kad smo već 
bili u vozu za Napulj, došaoje Dragutin Marjanović i 
razgovarao s nekim poljskim oficirom. Poslije tograz- 
govora, prišao je našem vagonu i rekao, da na putu 
pobjegnemo i dođemo u Rim. Mojeje mišljenje bilo, 
a i ostalih koji su čuli ovaj poziv, daje Marjanović s 
poljskim oficirom govorio o našem bijegu. Kad smo 
se noću približavali Napulju, iskočili smo iz vagona 
ja i zrakoplovni general Dragutin Rubčić, a kako sam 
poslije čuopobjegli su iz voza - kako iz našegvagona, 
tako i ostalih - oko 40 Ijudi, među kojima su bilipisci 
Vinko Nikolić i Matija Kovačić koje sam poznavao. 
Rubčić ija smo odmah otišli u Rim. Cuo sam kasni- 
je, da su nakon prispjeća iz logora u Afragoli pobjegli 
ministri Stijepo Perić, Vjekoslav Vrančić i Dragutin 
Toth, te četnički vojvoda Dobroslav Jevđević, dok je 
iz engleske bolnice pobjegao ministar Mile Starčević. 
Sva četvorica ministara uspjeli su se potom prebaciti 
u Argentinu...” - Stevo je dohvatio drugi papir i na- 
stavio: “A ja, drugovi, znam da su naši obavještajci, 
koji su se onda rastrčali po Italiji i hvatali ustaške 
i četničke zločince, odlično surađivali s majorom 
Stephenom Clissoldom. On nam je, između ostalo- 
ga, uvelike pomogao da dobijemo ustaškoga gene- 
rala Antu Moškova, nakon što su ga Englezi zarobili 
u Veneciji. Kad je shvatio da će biti izručen, Moškov 
se pokušao ubiti. Zato su ga ranjenoga prebacili u 
bolnicu u Riminiju gdje su ga dulje liječili. I tek kad 
su ga izliječili, predali su nam ga. Ante Moškov, to je 
poznato Srećku i Šilji, na zatvorenome suđenju bio 
je osuđen na smrt i strijeljan. E, taj je major Clissold, 
poslije nagodbe s našima, lukavo pripremio plan da 
preuzmemo niz ustaša iz prve garniture netom po- 
što budu stigli u logor u Afragolu. Međutim, sveće- 
nik Marjanović nam je tada pokvario planove. No 
sljedeće godine Englez je nadmudrio generala Kre- 
na kad je ovaj bio na korak da se otisne u novi život 
u Argentinu. A kako? Poslušajte što je Kren rekao 
na saslušanju: U Rimu sam boravio u samostanu Tre 
Fontane. Svećenici su nam, vjerojatno po uputama 

iz Vatikana, savjetovali da idemo u Argentinu gdje 
će se emigracija grupirati i tamo se može zaraditi. U 
papinskome uredu Assistenza Pontifice, za hrvatske 
emigrante radio je pjesnik Viktor Vida. Lako sampri- 
bavio dokumente i koncem veljače 1947. krenuo sa 
suprugom za Genovu, da bismo odatle, noću 4. ožuj- 
ka, otišli brodom Filipa za Argentinu, a za koji sam 
još u Rimu kupio karte. Kadje na pristaništu pregle- 
dala stvari, talijanska policija zatvorila je čekaonicu 
s putnicima, među kojima je bilo pedesetak - šezde- 
setak Hrvata. Prigodom kontrole dokumenata, svi 
muškarci iz Jugoslavije odvedeni smo uposebnu sobu, 
u kojoj se nalazio major Clissold, tajnik Angloame- 
ričke komisije za repatrijaciju raseljenih lica u Rimu. 
Govori dobro našjezik, jerje ranije bio kulturni ataše 
u britanskom konzulatu u Zagrebu. Poznaje, kakoje 
istakao, prilike u Jugoslaviji, za vrijemeNDH iposlije 
rata. Pogledao nam je dokumente, kratko nas saslu- 
šao, i zatim većinupustio na brod, dokje devetoricu, 
među kojima su, osim mene, biliposlanik u Sofiji Vla- 
dimirŽidovec i Salih Baljić, konzul NDH u Ljubljani, 
zadržao u zatvoru u Genovi. Od devetorice uhićenih, 
jugoslavenskim vlastima izručili su samo Židovca, 
Baljića i mene. U talijanskome zatvoru sam čuo go- 
voriti, da o tome koga će izručiti, odlučuje Krunoslav 
Draganović, centralna ličnost hrvatske emigracije, 
koji kao daje neki ministar u Vatikanu. A io su osobe 
koje mu se ne dopadaju. Od svih kojima su one veče- 
ri dopustili da isplove u Argentinu, osobno poznam 
ministra unutarnjih poslova i poslanika u Italiji Antu 
Nikšića, glavnoga urednika Spremnosti Franju Ne- 
vistića, bankara Junusa Mehmedagića i još desetak. 
Mišljenja sam, da je Draganović u vezi s Pavelićem. 
Doktor Krunoslav Draganovićje prevejan, tajanstven 
i umišljen, i ističe važnost svoje uloge, da sve leži na 
njemu. Držanje i govor su mu tipično farizejski. Veo- 
mapoštuje novac i one kojiga imaju. Prema takvima 
je predusretljiv i prijazan. Bavi se i unovčavanjem, 
odnosno izmjenom dragocjenosti. Draganovič nije 
obljubljen kod velikoga dijela mlađih emigranata, oni 


ga smatraju lašcem i podlacem’ - Stevo je prestao 
čitati. Podsjetio je da su trojica ustaša koje su En- 
glezi, uz suradnju majora Stephena Clissolda, kon- 
cem travnja 1947. na takozvanoj Morganovoj liniji 
u Štorjama, izručili Jugoslaviji, zatim u Zagrebu bila 
osuđena na smrt. Strijeljana su dvojica Vladimira: 
Židovec i Kren, dok je Salihu Baljiću kazna preina- 
čena na dvadeset godina zatvora s prisilnim radom. 
Baljić upravo služi kaznu u logoru u Staroj Gradiški, 
no kako je gotovo oslijepio i nema izgleda da mu 
se sljepilo zaustavi, ubrzo će biti uvjetno oslobo- 
đen, dodao je Krajačić: “Iznio bih još jedan detalj sa 
Stephenom CUssoldom, koji sam propustio. Tjerao 
je vuka, a kad mu se lov izjakmo, major je istjerao 
tri lisice: Židovca, Krena i Baljića. Našem čovjeku 
s kojim je bio povezan ljutito je kazao da mu oni 
i nisu bib na meti jer se major nameračio na Antu 
Pavelića. Doušnici u ustaškome taboru prijavili su 
mu da će se na brodu Filipa naći i poglavnik pre- 
rušen u svećenika, s naočalama, crnom bradicom i 
gustim brkovima, s putnicom na ime Pedra Gonera, 
izdanoj u španjolskome konzulatu u Rimu. Clissold 
je doveo u Genovu četu engleskih specijalaca, koji 
su ga munjevitom akcijom trebali svladati i izvesti s 
broda. Ali, kako se Pavelić nije pojavio, Clissold je, 
psujući sve po spisku, priznao drugu iz naše službe s 
kojim se sutradan sreo u Rimu da mu je zbog neisti- 
nite dojave ispred nosa izvjetrila očekivana masna 
nagrada naše vlade, koju bi mu, zajedno s odličjem 
za izuzetne zasluge, kako se nadao, ako ne baš mar- 
šal Tito, osobno uručio bar Ranković. Sudbina je 
jarac, muchachos. Da se majoru posrećilo, posrećilo 
bi se i nama, i ovdje se večeras ne bismo zajebavali s 
poglavnikom.” 

Predrag Grabovac se sjetio što je saznao u Bue- 
nos Airesu: 

“U ambasadi se svakojako dovijamo, da dođemo 
do novina i časopisa koje izdaje politička emigra- 
cija u Argentini. Otprilike prije dvadesetak dana u 

nekoj od njih, ali ne sjećam se u kojoj, objavljen je 
razgovor s Antom Pavelićem koji je okrivio dokto- 
ra Krunoslava Draganovića da ga je gnusno izdao 
Englezima. Oni su, rekao je poglavnik, od njegova 
povlačenja iz Zagreba, 6. svibnja 1945., pustili pipke 
kao hobotnica i čine sve da ga zarobe i potom pre- 
daju, kako se izrazio, u okrvavljene kandže Titove 
zloglasne UDB-e. Pričem nije mislio o plovidbi iz 
Genove, 4. ožujka 1947., o kojoj si nam ti govorio, 
druže Stevo - kad je ono engleski major na bro- 
du Filipa tražio zapravo Pavelića u habitu, ali kako 
njemu nije stao na rep, za utjehu je skinuo Krena, 
Židovca i Baljića - nego o onoj sljedeće godine, u 
studenome 1948. Tada je, pod lažnim imenom ma- 
đarskoga inženjera Pala Aranyosa, poglavnik na 
brodu Sestriere krenuo iz Napulja u Buenos Aires. 
Tome listu Pavelić je izjavio kako se uoči odlaska 
iz Italije dogovorio s Krunoslavom Draganovićem 
da se nađu na rimskome aerodromu u Fiumicinu, 
odakle je trebao poletjeti za Napulj i iste večeri se 
ukrcati na brod. Ali kad se nepobitno uvjerio u ono 
što je odavno sumnjao - da će ga Draganović pred 
sam put judinski prodati Englezima - poglavnik 
nije došao na aerodrom nego je kolima pohitao u 
napuljsku luku. Po njemu, to je bio spas u posljed- 
nji čas da ne bude bačen u engleske i zatim u Tito- 
ve okove. Člankopisci u proustaškim izdanjima u 
Argentini iz svojih arsenala učestalije izvlače ubo- 
jite pogrde na spomen srebroljupca Draganovića. 
Pročitao sam objedu ispaljenu na njegov račun 
da je otuđio najveći dio od trideset šest sanduka 
sa zlatom i dragocjenostima koje je vlada NDH u 
svibnju 1945. ponijela iz Zagreba, a oni se zatim 
izgubili u Austriji...” 

Na te riječi najprije se zakeserio Ivan Krajačić, a 
za njime Đuro Milić i Srećko Šimurina. Skupljeni 
Grabovac pomućena pogleda zagledao se u njih 
kao u osmo svjetsko čudo. Pritom je odmatao film 
u glavi i vraćao svoje riječi ne bi li prokljuvio ka- 
kvu je glupost tresnuo. I zar je ta glupost, ako ju je 


uopće izrekao, pitao se, toliko grozna da se s lica 
trojice zagrebačkih kolega odvalio spontani pos- 
prdnirug? 

Da umiri Predraga, Stevo mu reče: 

“Ustaše, u prevelikoj panici, srećom nisu stigli 
odnijeti iz Zagreba zlato koje su opljačkali Žido- 
vima. Ne boj se, ono nije ni kod Pavelića, a ni kod 
Draganovića...” 

“Gdje je onda?” - rogušio se sada još zbunjeniji 
Predrag. 

“Na sigurnome, amigo!” 

“Želiš li mi reći, druže Stevo, da je zlato ostalo 
kod nas?” 

“Ako sam rekao da je na sigurnome, onda znači 
da je kod nas!” 

“Ne razumijem... Kako kod nas kad sam u našim 
novinama pročitao bar dvadeset članaka i feljtona 
u kojima je pisalo da je Pavelić bježeći odnio to zla- 
to...” 

“Za nas je vrlo dobro što tako piše. Neka u svijetu 
misle kako zlato nije završilo kod komunista, nego 
kod ustaša.” 

“Ali što se dogodilo?” 

“Nedugo prije sloma NDH - pod nadzorom 
Mirka Puka, prvoga ministra pravosuđa i bogo- 
štovlja i tadašnjega izvanrednog povjerenika za 
državne vrijednosti; Radoslava Glavaša, franjevač- 
koga svećenika fanatičnih ustaških svjetonazora; i 
Klaudija Fiedlera, inženjera na službi kod poglav- 
nika, zadužena za održavanje njegovih rezidencija 
- sanduci su bili uzidani u katedrali na Kaptolu. 
Ispod masivnih betonskih ploča u kripti do oltara 
i u ispovjedaonici za gluhe. Kad im je udarila hora 
da odmagle, ustaše više nisu imali vremena da ih 
iskopaju, jer se u Zagrebu već slušalo gruvanje na- 
ših topova..” 

“A Pavelić ostao u uvjerenju da je zlato otišlo s 
njihovim konvojem...” 

“Upravo tako. Sve se odigralo kao u grozno za- 
mršenome krimiću koji je za neke završen bez 


40 



Meta poglavnik: živ ili mrtav 


odgovora: tko je pljačkaš... Nitko od ustaških su- 
dionika te afere još ništa nije shvatio. Otprilike, 
kao kad zbor mutavih pjeva gluhima. Paveliću je 
rečeno, a mislim da on u to vjeruje i danas, kako je 
Draganović preuzeo u Austriji zlato od Fiedlera, uz 
gangsterski dogovor da će ga njih dvojica podijeh- 
ti... Puk je bio siguran da je Pavelić osobno odnio 
sve sanduke sa zlatom i, po dolasku u Austriju, sa- 
krio ih u samostanu u Wolfsbergu... Draganovića 
su pak obavijestili da je Puk zakopao zlato ispod 
neke okapine u brdima iznad Radstadta, u Austriji, 
no kako su njega Englezi ubrzo zarobili i predali ga 
našoj vojsci, a on je u vlaku, netom poslije izruče- 
nja, sredinom svibnja 1945., na granici u Rosenba- 
chu, zajedno sa ženom prerezao žile i iskrvario, s 
Pukom je odletjela u nebo i njegova zlatna tajna... 
Najzad, Fiedler, koji je našim isljednicima ispričao 
da je Pavelić preuzeo zlato u Austriji, a njegova 
pohlepna žena Mara ga zatim potajno pohranila i 
od tada poglavnik pušta lažne dimne signale priča- 
jući kako su svi sanduci netragom isparili, ukazu- 
jući prstom na nj i Draganovića kao na kradljivce 
neprocjenjiva državnoga blaga...” - Stevo Krajačić 
jedva je priveo kraju zdvojnu zagonetnu pripovi- 
jest o ustaškome zlatu s čudovišnim zapletom i po- 
tom nevjerojatnim raspletom. 

“Kako je naša služba namirisali to zlato?” 

"Još u svibnju 1945. pretresli smo i naglavce izvr- 
nuli cijeli Kaptol tragajući za zlatom, ali tada nam 
lovačka sreća nije bila sklona. Nakon anonimne 
dojave, još jednom smo upali u katedralu i siječ- 
nja 1946., bez nazočnosti svećenika, prekopali ovaj 
put precizno označena mjesta. I kao Ali baba u 
Sezamu, pronašli trideset šest sanduka! Pošto smo 
zapisnički ovjerili što je u njima, zapečatili smo ih 
i polegli u trezore. I do danas ih nismo otvarali...” - 
Stevo je otpuhivao poput težaka poslije napornoga 
kopanja, obrisao čelo i obraze načetvero složenim, 
bijelim uštirkanim rupčićem i nasladno povukao 
srkut viskija: “Znam da sam ti, druže Predraže, 


iako bih o tome morao grobno šutjeti, ispričao da- 
leko više nego što smijem. I je li, duše ti, da sada o 
meni misliš kako sam se pred tobom pokazao kao 
pretjerano lajavi pandur? Koji olako i nesmotreno 
odaje najdublje čuvanu tajnu, a o kojoj zna tek ša- 
čica od stotinjak državnih, partijskih, vojnih i poli- 
cijskih glava” - zasmijuljio mu se brk. Prepredeno 
je osjetio da je zasvagda kupio dušu impresionira- 
noga Predraga, koji se ushitio i zablistao od počasti 
zato što ga je najmoćniji hrvatski policajac - kao 
da se godinama poznaju i usko surađuju - uveo u 
još jednu delikatnu državnu igru. Riječju i pokreti- 
ma zahvalio mu je na povjerenju kojem se, iskreno, 
nije nadao: 

“Tvoje kazivanje, druže Stevo, asocira me na tri- 
ler Agathe Christie Ubojstvo u Orient ekspresu koji 
sam počeo prekjučer čitati” - reče podilazeći mu: 
“Iako mi je preostalo još samo tridesetak stranica, i 
nadalje se mučim i nikako da naciljam: tko je ubo- 
jica? Posumnjam u jednoga, pa u drugoga, petoga, 
osmoga i desetoga, ali jedino u što sam unaprijed 
siguran jest da će taj ili ta biti netko kome se ni- 
sam nadao ni u snu. Koji će ili koja će, pitam se, 
neočekivano kao avet izmiljeti iz duboke sjenke? 
Kao što, priznajem, ne bih odgonetnuo ni gdje je 
završilo ustaško zlato da mi nisi rekao.” 

I Šiljo, jedan od najupućenijih u aferu sa zlatom, 
izložio je svoju usporedbu: 

“Sa zlatom se događalo isto” - obratio se Pre- 
dragu - “kao kad četvorica poznanika, u ovome 
slučaju Pavelić, Puk, Fiedler i Draganović, igraju u 
novac sa šibicarom na kojeg su naletjeli na tržni- 
ci. I nakon što ih spretni dugoprstić oplindra do 
gole kože, svatko od igrača posumnja da je jedan 
od njih bio u dosluhu sa šibicarom i tako ostaloj 
trojici ispraznio džepove. Kvarno ih je navukao da 
pomamljeni za brzom zaradom zajedno s njime 
pogađaju u kojoj je kutijici šibicar sakrio kuglicu. 
I da će pritajeni animator i lukavi šibicar na kraju 
igre potajice podijeliti novac koji su im opljačkali. 

Svakoga iz gubitničke četvorke muči tko je izdaj- 
nik među njima. Tko je mangup u njihovim redo- 
vima? - kako bi takvoga nazvao Lenjin. Tko ih je 
povukao za nos, nasanjkao kao budale i izvarao? A, 
zapravo, sva četvorica ispali su naivčine i izgubili, 
dok je jedino šibicarski tat i prevarant na dobitku. 
Jesi li me shvatio, baćo?” 

“Jesam. Pavelić i ustaše su na gubitku, a u ulozi 
šibicara koji im je uzeo blago, u ovome slučaju, bila 
je naša država. Ili služba, svejedno...” - oduševio se 
Predrag. 

“Baš je simpatično, chico , što si nam državu i 
službu stavio u istu ravan sa šibicarima. Htio sam 
da to ti prvi zaključiš...” - Stevo je nevješto odglu- 
mio kako je razočaran Predragovim lakomislenim 
ideološkim previdom. No kad je spoznao da se po- 
slije njegove bezazlene opaske ovaj Iecnuo, vratio 
ga je u ugodno raspoloženje gledajući ga veselim 
očima: “Žele li opstati, policija i država katkada se, 
zbog viših interesa, moraju preobratiti i u šibicare. 
Naglasio sam: katkada!” 

Grabovac se oglušio o Stevinu žaoku i da presi- 
ječe nova peckanja, preusmjerio je načetu raspru 
o zlatu. Rekao je kako je nedavno, u travnju (“U 
nas je, u Južnoj Americi, tada proljeće, a tamo, na 
južnoj hemisferi, jesen!” - natuknuo je preuzetno, 
šepureći se svojom obaviještenošću) prvi put nešto 
saznao o Klaudiju Fiedleru, nakon što je pročitao 
intervju mlađe Pavelićeve kćeri Mirjane Pšeničnik 
u listu Hrvatska, koji izlazi u Buenos Airesu. Mirja- 
na je od 1950. udana za pet godina starijega Srećka 
Pšeničnika, negdašnjega diplomata NDH u Rimu. 
Za razliku od većine ustaških prebjega, iznimno se 
snašao u Argentini, tako da ga broje u poslovno 
najuspješnije i najimućnije pripadnike hrvatske 
kolonije koji su se uselili poslije sloma NDH, a ima 
ih oko dvadeset tisuća. Srećko Pšeničnik je najprije 
ostavio vidljiv trag kao sposobni bankar, a potom 
je preuzeo prestižan i puno bolje plaćen posao di- 
rektora francuske industrije automobila Citroen za 


Južnu Ameriku. Predrag Grabovac je, po sjećanju, 
prepričao što je Mirjana Pšeničnik izgovorila o Fi- 
edleru, koji se 6. svibnja 1945. s njenim ocem kre- 
nuo povlačiti iz Zagreba u Austriju: 

“Mirjana kaže da je u šumi kod austrijskoga 
grada Radstadta Ante Pavelić 16. svibnja sa sku- 
pinom najvjernijih sljedbenika čekao da se preda 
američkoj vojsci. S njime su se od poznatijih gla- 
vara nalazili pukovnik Erih Lisak, državni tajnik 
Ministarstva unutarnjih poslova; pukovnik Ico Ki- 
rin, zapovjednik Poglavnikova tjelesnoga zdruga; 
Dolores Bracanović, zapovjednica Ženske ustaške 
mladeži i, kako je naglašeno izjavila, nažalost i in- 
ženjer Klaudio Fiedler. Po njoj, poglavnik se čuvao 
Engleza kao žive vatre jer je saznao da su već pre- 
dali partizanima ministre Milu Budaka i Julija Ma- 
kanca i njegova starijega brata Josipa. Iščekujući 
Amerikance, ugledao je naoružane austrijske poli- 
cajce i engleske vojnike koji su dokiptjeli u šumu, s 
nakanom da ga pronađu i zarobe. Pavelić se spasio 
u posljednjem trenu, pobjegavši im trkom ispred 
nosa. Našao je utočište u nekome samostanu. Oca 
su joj obavijestili da ga je Fiedler, kome je dotle 
bezgranično vjerovao, izdao policiji označivši mje- 
sto gdje je skriven, a on je neposredno prije hajke 
nestao kao purak. Poglavnik ga više nikad nije vi- 
dio niti mu se Fiedler ikada javio. Slomilo ga je kad 
je čuo da se njegov nepouzdani pouzdanik Klau- 
dije Fiedler vratio u Zagreb, a 1946. se čakpojavio 
kao svjedok na suđenjima Alojziju Stepincu i Erihu 
Lisaku i teretio ih kao narodne rieprijatelje i surad- 
nike fašista” - rekao je Grabovac i nadopunio pri- 
povijedanje još jednim podatkom: “Pronašao sam 
i razgovor starije Pavelićeve kćeri Višnje, također u 
ustaškoj novini. Rekla je o Fiedleru da je osim hr- 
vatskoga državnog zlata njenim roditeljima odnio 
novac koji su mu oni povjerili na čuvanje.” 

“Fiedler je milijun posto uvjeren da su Ante i 
Mara Pavelić prisvojili ustaško zlato pa se našim 
isljednicima ponudio za krunskoga svjedoka u slu- 

čaju da ulovimo poglavnika i izvedemo ga pred na- 
rodni sud!” - dometnuo je Stevo Krajačić. 

“I što se nakon svega dogodilo s tim mutnim Fi- 
edlerom?” - pitao je Predrag. 

“Nismo mu sudili. Pustili smo ga nakon što smo 
od njega saznali mnoštvo vrijednih pa i intimnih 
detalja o obitelji Pavelić, uz koju je danomice bio 
od početka do kraja Endeha kao, nazovimo ga 
tako, dvorski upravitelj.” 

“Rekao si: i intimnih detalja...” - zapeo je Pre- 
drag, a Stevo jedva dočekao da ispreda lirsku dra- 
mu koja je zaokupljala i uzbuđivala ustaško najviše 
društvo. 

“Svašta je taj Klaudije istresao pred našim isljed- 
nicima. Pa i o ljubavi Višnje Pavelić, koja je rođena 
1923., i zašla u Isusove godine, u trideset treću. No 
nasuprot mlađoj seki Mirjani još se nije bila udala. 
Višnjina zla kob postao je i čini se ostao ustaški 
general i vitez Ante Moškov. Spomenuo sam malo- 
prije, drugovi, da ga je engleska vojska 1947. ulo- 
vila u Veneciji i izručila nam ga poslije zauzimanja 
majora Stephena Clissolda. A rekao sam i to da je 
Moškov sljedeće godine u Zagrebu bio osuđen na 
smrt i pogubljen... Entonces, nakon što se s rodite- 
ljima, bratom i sestrom vratila iz Italije u Zagreb, 
Višnja je 11. svibnja 1941. proslavila osamnaesti 
rođendan. Na svome slavlju se zagledala i preko 
ušiju zatreskala u jednoga od privilegiranih česti- 
tara, poglavnikova privrženika i njegove izrazite 
slabosti, kršnoga i zgodnog Bokelja Antu Moško- 
va, od koga je bila dvanaest ljeta mlađa.” 

To je bio uvod u priču koju je stroga hrvatska 
mati Mara Pavelić željela zatrti u začetku. Odgova- 
rala je neiskusnu Višnju od zakovitlane veze, oci- 
jenivši je kao promašenu i nemoguću. Osim dob- 
ne razlike, a i što joj je Moškov bio prvi momak s 
kojim se poljubila, znala je da puritanci iz ustaške 
oligarhije prijekim okom mjere izabranika Višnjina 
srca. Iz osmogodišnjega emigrantskog življenja u 


Italiji Ante Moškov ispraćen je u NDH kao neza- 
sitljivi ženskar i veliki majstor u uživanju u životu. 
Živahni romantičar i casanova iz Špiljara kod Ko- 
tora, u sentimentalnoj prtljazi donio je i spomenar 
gusto ispisan uzavrelim pustolovinama. A one su se 
ponajčešće skončavale vihornim skandalima, zači- 
njenim lokvama suza žalosnica i neutješnim rida- 
njima iznevjerenih i ostavljenih latinskih giulietta, 
beatrica i dulcinea. No željezna gospođa Mara nije 
slomila nepregibljivu Višnju, koja joj je zaprijetila 
uzvratnim udarcima začetim u mašti ljuto ranjene 
šiparice (bijeg iz kuće, samokrv, utapljanje u alko- 
holu) ako bi njen dragan morao platiti ceh zbog nje. 
Neka ga se tatica poglavnik, unatoč svakodnevnim 
maminim ukorbama, pridikama, rogoborenjima i 
brundanjima, ne usudi zaustaviti u vojničkome us- 
ponu, i premjesti ga u nekakvu nedoglednu vojarnu 
u istočnohercegovačko ratom zapaljeno područje, 
na pet dana jahanja od Zagreba gdje bi bio vrlo bli- 
zu pobunjenim Srbima, a vrlo daleko od njezina 
zagrljaja. Da se Pavelić smekšao pred sanjarskim 
pogledima začarane mezimice, brucošice prava 
pogođene posred srca Kupidovom strijelom nato- 
pljenom ljubavnim napitkom, razaznalo se kad je 
Moškova promakao u zapovjednika svoje pretori- 
janske garde nazvane Bojna pri Poglavniku i potom 
ga uvrstio u malo izaslanstvo koje je poveo u dvo- 
rac Berghof na Bavarskim Alpima, na prvi susret s 
fuhrerom Adolfom Hitlerom, 6. lipnja 1941. 

Nagađanja o vjenčanju Višnje Pavelić i Ante 
Moškova sve su glasnija. U nj vidoviti gledaju kao 
u budućega poglavnikova zeta, pa stoga ne izne- 
nađuje što značajem i moći ubrzano napreduje na 
ustaškoj ljestvici. 

I onda se nepredvidivo uplela jetka vještica s 
otrovnom jabukom. Proračunato je uvela u bajku 
još jednu djevojku, koja će Višnji pomutiti sretni 
završetak idile o kojem sanja od svoje rođendanske 
svetkovine kad je upoznala Antu. 

Marija Crnobori, Istrijanka, krasotanka, ugljeno 

crnih lasi koje su joj padale poput peteljki na jago- 
di i dubokih sjetnih očiju kao u košute, umivenih 
u najbistrijem potoku, došla je u Zagreb iz rod- 
nih Banjola i završila učiteljsku školu. No čim je 
zakoračila preko praga teatra i osjetila neodoljivu 
privlačnost glume, znala je da će ostati nesuđena 
učiteljica. Od 1938. usporedo je pohađala i Glu- 
mačku školu, gdje su je vodili i učili časni bardovi 
Dubravko Dujšin, Branko Gavella i Tito Strozzi, 
koji su u Mariji nazreii zlatnu žicu veličajne tra- 
getkinje. Njihovu izobilno nadarenu pitomicu još 
su kao akademičarku unajmljivali i najviđeniji re- 
žiseri. Od 1940. stalno se pojavljuje u Hrvatskome 
narodnom kazalištu. Tek što je izgovorila prve re- 
čenice na pozornici Marija Crnobori osvojila je i 
gledatelje i kritike. Kao nijedna početnica dotle u 
Velikome kazalištu dočekala je da o njoj govore i 
pišu s ushitom. Prije nego što je proslavila dvadeset 
četvrti rođendan ambiciozna gospođica Crnobori 
postala je 1942. stalna članica Hrvatskoga držav- 
nog kazališta (kako mu je bio izmijenjen naziv u 
NDH), uvjerena da će svojom snagom progutati 
hrvatsko glumište. 

Višnja Pavelić i Ante Moškov privlačili su po- 
glede gledateljstva kad su, bez pratnje tjelohrani- 
telja, sjeli u ložu HDK, na izvedbi Dubravke, koju 
je postavio mladi zagrebački redatelj Marko Fotez, 
s Marijom Crnobori u ulozi Jelenjke. Oduševljeno 
su pljeskali novoj divi. Takva se pojavi jednom u 
dvadeset sezona, složili su se. Višnja drži da je Ma- 
rija neopisivo divna: 

“Kao da je Ivan Dživo Gundulić imao nju pred 
očima dok je u prvoj polovici sedamnaestoga sto- 
ljeća u Dubrovniku pisao svoj najpoznatiji igrokaz 
i smišljao Jelenjkin lik” - kazala je ne zamijetivši da 
je Ante odsutno sluša. 

Njemu se Marija Crnobori uselila u misli, ali ne 
glumačkim sjajem, nego zapanjujućom ljepotom. 
Prebirao je po sjećanju: je li ikada bio tako oštro 


presječen i bez daha kao što mu se dogodilo veče- 
ras kad je ugledao nju? Uznemirila ga je toliko da 
je nakratko otplovio u oblake i čak zanemario i za- 
boravio svoju dragu, kćer najvećega živućeg Hrva- 
ta. Višnja mu kaže da ga voli i da je ljubomorna na 
svaku koja mu makar i spomene ime. On bi poglav- 
niku (kao što mu je u izbjeglištvu u Italiji prisegao 
pred križem i ustaškim grbom, kojem je u sredini 
ucrtana goruća bomba, i pritom izgovorio njegov 
slogan koji je napisao 1932.: Nož, revolver, bomba i 
pakleni stroj - to su idoli koji imaju povratiti seljaku 
plodove njegove zemlje, radniku kruh, a Hrvatskoj 
slobodu) nedvojbeno poklonio i život kad bi mu ga 
on zatražio. Ante Moškov se prepao žestine koja 
ga je spopala zbog glumice. Podsjetio se znanaca 
u Italiji koji su mu govoriU, dok bi, mimo žene s 
kojom je tada bio vezan, pogledavao u drugu, da je 
trava na suprotnoj obali zelenija. Navodi li ga Ma- 
rija Crnobori, za kojom otkako ju je ugledao gubi 
razum, sada na grijeh da svome poglavniku učini 
ono što mu ne bi smio učiniti? 

Dok ju samovozom na Tuškanac vozi osobni 
poglavnikov vozač Viktor Rebernišak, Višnja je 
zaključila da južnjački razgovorljiva Antu, koji će 
je otpratiti do ulaznih vrata vile nije do sada vidje- 
la šutljivijega i nenasmijana. Ali nije se otvorila i 
priznala mu što je progoni. Bit će, misli Višnja, da 
je njen dečko još pod dojmom čarobne Fotezove 
režije i Crnoboričine glume. Ili ga pritišću brige 
na poslu? Na Anti je golema odgovornost, pogo- 
tovu sada nakon što ga je tata ljetos postavio za 
zapovjednika Poglavnikovih tjelesnih zdrugova u 
Ustaškoj vojnici, opravdavala ga je. Otkad se ono- 
madne tata razišao s Kvaternicima - ocem, starim 
vojskovođom Slavkom, koga je potjerao na prisilni 
odmor u Slovačku, i sinom, pukovnikom Euge- 
nom Didom, kome je oduzeo zapovijedanje u nad- 
zornoj službi Ustaške bojnice - Ante joj se povjerio 
da je Hrvatska u tegobnim kušnjama i da je najteže 
breme zaštite državne sigurnosti sada svaljeno na 

njegova leđa. A on će poglavnika i domovinu čuva- 
ti kao zjenicu oka, dodao je vjerno. 

Ante Moškov je sutradan ujutro poslao Mariji 
Crnobori buket od gerbera i na posjetnici joj napi- 
sao da ga je osvojila kao Jelenjka u Dubravki. 

Glumica ga je istoga dana brzoglasno pozvala i 
smjerno mu zahvalila: 

“Vi ste, poštovani gospodine Moškov, prvi koga 
osobno ne poznajem, a od koga sam dobila cvijeće. 
Još ne mogu povjerovati da je prekrasni buket, k 
tome, došao od najvišega državnog dužnosnika!” 

- uzdrhtalo je govorila. Po tome kako je najmekše 
na svijetu izgovarala ć, lako mu je bilo dokučiti da 
je istarskoga roda. I dok je Moškov iz zbirke odav- 
no iskušanih osvajačldh trikova izvlačio najdjelo- 
tvornije, da joj najnenametljivije ponudi sastanak 
kako bi se upoznali, Marija mu je pomogla, doba- 
civši uže kojim će se početi uspinjati u pokušaju 
da osvoji neosvojeni vrh: “Ne znam hoću li otići 
predaleko što ću sebi dopustiti slobodu i zamoliti 
vas, naravno budete li pronašli bar pola sata slo- 
bodnoga vremena, da sutra pred večer naiđete u 
galeriju Ulrich u Uici, na otvaranje izložbe moga 
bratića...” 

“Oprostite, gospodična Crnobori, ali tko je vaš 
bratić?” 

“Jeste li čuli o Josipu Crnoboriju?” 

"O, ho, kako da nisam čuo, draga gospodična, ta 
Josip Crnobori je jedan od naših najvećih slikara, 
pobogu... Ove godine je sudjelovao na Venecijan- 
skome bijenalu, je li tako? Što, zar vam je on bra- 
tić?” - Ante Moškov se slavoljubivo divio svome 

- premda najovlašnijem - poznavanju suvremene 
hrvatske likovne umjetnosti. 

“Jest, očevi su nam rođena braća. Otkako sam 
ovih pet godina u Zagrebu, stanujem kod Josipa na 
Gornjem gradu. U stanu mu je i atelje...” - potvr- 
dila je. 

Moškov ni sekunde nije krzmao da sam, bez Viš- 


nje, pođe na otvaranje izložbe. Kad mu Dido Kva- 
ternik više ne dahće nad glavom, jedini koji bi ga 
mogao zaustaviti kakvim nenadanim, izvanrednim 
nalogom, jest poglavnik. Srećom, nije. 

Anti Moškovu, koji se pojavio u ustaškoj odori, 
galerija Ulrich, prepuna namirisanih, uglađenih, 
elegantnih i blaziranih lica, okrenula se naopako 
kad mu je pristupila umjetnikova sestrična Marija 
Crnobori i zahvalila što je svojim dolaskom poča- 
stio njezina bratića. Od tada se prilijepio uz nju. 
Štedro ju je obasipao iskazima divljenja i kompli- 
mentima i ni trena nije odustajao od sve ubrzanije- 
ga donhuanskog udvaranja. Dobro je, što nije bilo 
pukovnika Vilka Pečnikara, pajdaša iz emigracije 
u Italiji, sadašnjega glavnog zapovjednika Hrvat- 
skoga oružništva. Narugao bi mu se i rekao treš- 
njevačkom šatrom da se ukrcava ili da se upucava 
glumici. 

Moškov je, nakon što mu je iznahvalio izloške, 
obećao Crnoboriju da će Poglavnikovi tjelesni 
zdrugovi kojima on zapovijeda - to je otresito re- 
kao - otkupiti nekoliko njegovih uljanih slika. A 
potom ga je prikovao za pod koliko ga je zaskočio: 

“Smatrajte devedeset devet koma devet posto 
sigurnim da ću vam, kao našem najvrsnijem por- 
tretistu, omogućiti susret s poglavnikom. Sa sveča- 
nosnikom u Uredu poglavnika, mojim uvaženim 
poznanikom Jakovom plemenitim Machiedom, 
uročit ćete tada vrijeme koje će vam biti potrebno 
za poziranje. Zamolit ću poglavnika da ga vi nasli- 
kate. I nemojte sumnjati - pristat će! Vaša najviša 
umjetnička razina daje mi vjeru, gospodine Crno- 
bori, da zajamčim poglavniku kako će taj portret 
biti vrhunsko djelo dostojno njegove povijesne ve- 
ličine!” 

Slikar je uzvrdano istezao glavu i dugo se nije sa- 
brao od teškoga napada sreće koja ga je upravo mi- 
lostivo izabrala. Kao da je poletio među zvijezde. 

Moškovu je najbitnije što su ponude bratiću Jo- 
sipu, napose ova da portretira poglavnika, tako je 
prosudio, do ganuća zadivile Mariju. Namislio je 
takav presudan zaokret i cvjetao u pomisli da je 
za sto koračaja bliži bogatome posluženju koje je 
žudno želio iskušati iz njenih njedara. Tražio je od- 
govor: je li to što izvire iz nje ljupkost, očaravajuća 
privlačnost ili magičnost? Ili sve troje odjednom? 

Nije krenulo kako je do potankosti bio strateški 
isplanirao. 

Ustaški ras Ante Moškov nije uspio slomiti bli- 
tzkriegom glumicu Hrvatskoga državnog kazališta 
Mariju Crnobori. Nije mu se posrećilo ni kad je 
izmijenio taktiku i krenuo u strpljivi pohod, ko- 
rak po korak. I taj trud uzalud. Od nje je očekivao 
više. 

Marija nije izbjegla nijedan od njegovih brzogla- 
snih poziva. Uvijek bi mu se najljubaznije javljala 
i dugo su razgovarali. Nikad mu ne bi zaboravila 
zahvaliti za poslano cvijeće. No odbijala je Antine 
navaie da se sastanu za ručak ili večeru. 

“Snimit će nas stotine pari purgerskih očiju glad- 
nih tračeva. Oboje smo poznati, gospodine Moš- 
kove, fotografije nam izlaze u novinama i o nama 
pišu. Zato bismo bili izloženi otrovnim ogovaranji- 
ma. Iskreno, ne plašim se zbog vas, nego za se. Jer 
o vama će zadivljeno pričati: prava je muškarčina, 
skuhao je naivnu istarsku puricu i pogoštio se. Ali 
što bih ja, sirota, kad će moji jalni kolege, a osobi- 
to kolegice jedva dočekati da posvuda razbubnjaju 
kako im je sada sve jasno. Eto dokaza, reći će, ko- 
jim putom idem iz uloge u ulogu. Ne zato što sam 
dobra i nadarena glumica, nego preko kreveta u 
koji me privodi utjecajni čelnik ustaškoga pokreta 
Ante Moškov. A vaše ime, nemoite se naljutiti što 
vam to kažem, izgovara se sa strahopoštovanjem. 
Recite vi meni, dragi gospodine, tko će mi u ka- 
zališnome ansamblu povjerovati kad budem rekla 
da smo se nas dvoje, zatečeni na ručku ili večeri 


u restoranu, svejedno kome, našli bez obveze? Tek 
da ugodno blagujemo i opušteno razgovaramo kao 
znanci koji imaju što kazati jedno drugome? Ma 
koga je u kazalištu briga što smo oboje slobodni, i 
što nikome ne moramo polagati račune! Srž njiho- 
vih bla, bla, bla blebetanja bit će da beskrupulozna 
karijeristica Marija Crnobori izlazi s Antom Moš- 
kovim i zna se, je li, što mu sve dopušta. A Moškov, 
koristeći neprijepornu moć, kratkim brzoglasnim 
razgovorom naloži intendantu kazališta Dušanu 
Žanku i upravitelju drame Marku Soljačiću da po- 
slušne režisere opomenu neka ni slučajno ne pad- 
nu u iskušenje i podijele uloge prije nego što ona 
bludnica, to jest ja, sebi ne izabere glavnu ili naj- 
bolju!” - izgovorila je u dahu Marija u pregrijanu 
slušalicu, dok je Moškov vukao svoj brod u uvalu 
želja iz najburnijih ludih snova. 

“Suglasan sam s vama, gospodična Marija, da bi- 
smo postali mete zagrebačkih tračera. I zar nam, 
stoga, ne bi bilo ljepše, upriličiti diskretnu večeru 
uz svijeće i tihu glazbu kod vas ili kod mene, skri- 
veni od pogleda, kad nas nitko neće vidjeti?” 

I j oš j ednom pucanj u pr azno. 

“Nipošto, gospodine Ante. Kod mene to neće 
biti moguće jer stanujem s bratićem i ne bi mi bilo 
milo da pomisli kako se među nama događa nešto 
mutno, a što se ne događa. Dođem li ja k vama, 
vidjet će me bar desetak ljudi. Napopriječili bi oči 
susjedi, domobrani koji vam stražare pred kućom, 
pa kućno osoblje koje će nas posluživati... Strpimo 
se još neko vrijeme, molim vas. Dajte mi vreme- 
na da se saberem od košmara koji su me dohvati- 
li otkako sam vas upoznala na otvaranju Josipove 
izložbe u galeriji Ulrich ” - preduhitrila ga je Marija 
i iskobeljala se iz njegovih krokodilskih ralja. 

Zanijemio je kao da mu je ugurala krpu u usta i 
nasula u nju vode. 

Iako bi se izložio opasnome riziku od usplam- 
tjele odmazde posesivne i ljubomorne Višnje Pa- 
velić, Ante Moškov, koji zbog Marije sve manje 

vlada svojim požudnim osjećajima, smislio je kako 
će je sada, smjesta i odlučno, brzoglasno zaprosi- 
ti, mada ne može zajamčiti da neka skrivena uha 
ne prisluškuju čak i njegove razgovore. Zateći će 
je nenadanom ponudom da se vjenčaju. Kad ona 
želi i gdje želi. Brzopleto se odvažio da odbaci vi- 
soko mjesto koje je stekao u ustaškoj eliti i još bi 
ga stjecao, jer tek mu je trideset prva... K vragu, 
pa kad je kralj Edward VII pronašao snagu da za 
ljubav dvostruke raspuštenice, Amerikanke Wallis 
Simpson, s osmijehom gubitnički ostavi prijestolje 
i krunu britanskoga imperija, zašto da onda i on 
zbog neudane djevojke Marije Crnobori ne siđe s 
vrha planine i postane običan građanin. Kojemu će 
žena, u koju se zaljubio, izroditi troje dječice. 

Marija mu tjednima djelom dokazuje da nije 
laka roba. Iako on pripada izabranome, najužem 
krugu od dvadeset prvih ljudi u NDH, to je nije 
impresioniralo. Još mu nije podatno raširila noge, 
a i pitanje je kad će i hoće li. 

Ali Ante Moškov sada razmišlja samo o sebi i ne 
promišlja što bi bilo s njome? Bi li Marija spremno 
ostavila sveto kazalište kojemu je opatički posve- 
ćena? Ma bi, šipak! Što on, Ante Moškov, sebično 
umišlja da će mlada i ambiciozna glumica veselo 
i raspjevano lako jedva dočekati njegov prijedlog! 
Čim on, jaki poglavnikov čovjek, koga Marija za- 
pravo jedva da i poznaje i s kojim je na uljudnoj 
udaljenosti, “na vi”, zamoli njenu ruku. Koješta! 

A i kad bi mu rekla “da”, i nju bi posred srca po- 
godio topuz džilitnut iz vile uvrijeđene poglavni- 
kove obitelji. Izvjesno je kao što su jedan i jedan 
dva da bi se Marija Crnobori oprostila od svjetala 
pozornice i prestala raditi ono što najviše voli. Da 
se iz noći u noć u HDK-u pretvara u Jelenjku u 
Gundulićevoj Dubravki, Lujzu u Schillerovoj Splet- 
ki i Ijubavi, ili Tofaniju u Sorbulovoj Bolesnoj krvi. I 
kad bi, hajdemo reći, njih dvoje dijelili četiri brač- 
na zida, pokraj njega bi sjedila i prijekorno ronila 
suze nesretnica, rođena, ali prognana i na silu za- 


nijemjela glumica. Koja kopni zato što su joj oteli 
najveću pasiju. 

Kad bi poput Hamleta birala scenu vlastita umi- 
ranja, Marija bi poželjela da umre na sceni. 

Što bi se dogodilo s njime da Višnja sazna kako 
on, muškarac koga je samouvjereno odabrala na 
ustaškome trgu robova i za koga se nakanila uda- 
ti, kao orlušina oblijeće oko Marije? Bacila bi ga u 
kotao s uzavrelim uljem. Gospođa Mara - a ona 
nikad nije odobravala njegovu vezu s njenom sta- 
rijom kćeri, premda još bezazlenu, i koja nije otiš- 
la dalje od brzih poljubaca u letu - bez po muke 
će pronaći teške riječi protiv njega. Nagovorit će 
muža, poglavnika, neka smijeni nevjernoga raz- 
vratnika Antu Moškova i protjera ga bez povratne 
karte u zemlju nedođiju. 

Utrudili bi se da mu naprte grijehe o kojima je 
znao i nije znao. 

Prepao se vlastite prijetnje dok zamišlja scenu 
iz hrvatskoga teatra zabluda. Bjesomučni momci 
neveselih lica i ugašenih očiju - koji bi danas za 
nj skočili u vatru i vodu i koji čekaju njegov mig 
da ako treba ubiti ubiju, ako treba spaliti spale, 
ako treba prebiti prebiju, ako treba oteti otmu, ili 
ako treba uhititi uhite - ruku okovanih u lisičine i 
nogu u negve, sprovode ga u Jasenovac kao protu- 
hu. Kao da tim liktorima nije bio sveti ustaški uzor 
i voljeni zapovjednik. 

Ante Moškov je povjerovao da se primakao ci- 
Iju kad je obavijestio Mariju neka prenese bratiću 
Josipu Crnoboriju kako će Poglavnikovi tjelesni 
zdrugovi kupiti njegovih šest slika, i to za krupne 
novce, a ona nesputano radosno podciknula. Tada 
su popili čaj u njegovu uredu. Ali kad ju je pozvao 
da ručaju, izgovorila se sutrašnjim gostovanjem te- 
atra u Slavoniji. Nade su mu zatim najjače nabujale 
nakon što je bratiću omogućio sastanak s poglav- 
nikom i oni se dogovorili za četiri polusatna pozi- 
ranja. Crnoborijev portret Ante Pavelića uistinu je 

savršeno ispao i nije bilo novine koja nije otisnula 
njegovu presnimku, crno-bijelu ili čak u boji, uz 
ode autoru. Cijena na likovnome tržištu osjetno 
mu je poskočila. Ministar nastave i narodne pro- 
svjete, Ličanin Mile Starčević, potpisao je Josipu 
Crnoboriju snopić čekova za pripomoć da kao dr- 
žavni izabranik izlaže u inozemstvu, u Beču, Ber- 
linu i Bratislavi. 

A što se dogodilo s Marijom? Ništa. Na njihovu 
putu trupci i stijenje. Opet ista meta, isto odstoja- 
nje. 

Sačuvavši bijes u sebi, Moškov je odlučio priče- 
kati. 

S Višnjom se rjeđe viđao, opravdavajući joj se 
pojačanim poslom koji mu nameće njen otac. Jed- 
nom ga je uspjela navesti da popričaju o vjenčanju. 
Nije imao kud i ševrdajući rekao kako odavno raz- 
mišlja o tome sudbonosnom danu: 

“Mislim kako bi najbolje bilo da svadbu objavi- 
mo nakon što diplomiraš. Budeš li prilježna kao do 
sada i budeš li i dalje uredno polagala ispite, onda 
bi se to dogodilo oko svibnja ili lipnja 1946. Dotie 
će nam se domovina riješiti Titovih šumskih raz- 
bojnika, a Njemačka pregaziti Rusiju, ušutkati En- 
glesku novim raketnim oružjima i sklopiti primirje 
s Amerikom, kao što se sve jamačnije nagađa. Tada 
će Hrvatska živjeti u miru i izobilju. To predviđa i 
tvoj otac.” 

Posustalo je pokrila lice široko otvorenih ruku 
i saslušala ga bez riječi i osmijeha. Kako Moškov 
nije ulovio Višnjinu gorku misao, njeno zamišljeno 
držanje podveo je pod mudrost da je šutnja znak 
slaganja. 

Ante Moškov se 11. svibnja 1943. sjetio Višnji- 
na dvadesetoga rođendana, a to je bila prigoda da 
proslave i dvogodišnjicu veze. Darovao joj je prsten 
s kamejom. Suzdržano mu se obradovala. Nije joj 
smio kazati da ga je prošle godine dobio od prija- 
telja iz izbjegličkih dana, opjevanoga zapovjednika 


Crne legije, pukovnika Jure Francetića. Bio mu je 
na piru nedugo poslije uspostave NDH, u drugoj 
polovici travnja 1941. U sarajevskoj crkvi svetoga 
Josipa župnik, velečasni Božidar Praho vjenčao ga 
je s Talijankom Beatrice Ariendi. Ante je razdra- 
gao Juru, onda ustaškoga povjerenika za Bosnu i 
Hercegovinu, nakon što mu je na njegovo uporno 
znatiželjno propitivanje napokon priznao kako je 
točno ono što se nagađa i o čemu se govorka. Da 
mu je poglavnikova kći Višnja cura. Na što mu je 
Jure likujući pružio prsten i vezao ga riječju da gos- 
podični Pavelić ne otkrije tko mu ga je dao. Ostavio 
mu je na volju neka joj ga natakne na prstenik kad 
bude procijenio da je naišao povod za to. Moškov 
pogotovu sada neće pogaziti obećanje Juri France- 
tiću, izrečeno mjesec dana prije njegove pogibije, 
lanjskoga 27. prosinca. Partizani su ga smrtno rani- 
li nakon što je laki vojni zrakoplov francuske izrade 
Potez-XXV , u kojem je letio iz Zagreba u Gospić, 
zbog kvara na motoru prisilno sletio na snjegomra- 
znu tratinu u Močilu, nedaleko od Slunja, onda pod 
vlasti komunista. Beatrice mu je posmrtno rodila 
sina, dva mjeseca poslije sprovoda u Zagrebu. Moš- 
kov je osjećajno stisnuo ruku Jurinu nasljedniku u 
Crnoj legiji, ustaškome satniku Rafaelu Bobanu, 
nakon što je muški čvrsto rekao nad odrom da 
“likvidirati ranjena protivnika mogu samo Azijati 
boljševici i njihovi azijski trabanti!” 

Moškova nisu razuvjerili da je Juri Francetiću i 
njegovu prokušanome pilotu zastavniku Miji Abi- 
čiću život okrenuo leđa zato što im je letjelica, koja 
je prije bila za rezalište negoli za uzlet, zatajila po- 
slije paklenske diverzije u zračnoj luci u Lučkome. 
Sumnju je iznio pred smrknutim poglavnikom, 
koji je očinski volio Juru: 

“Ne mogu povjerovati da više nema moga sina!” 
- lomno je zaječao Pavelić i dugo nije sasušio obra- 
ze nakon što mu je Moškov javio o Jurinu grozno- 
me kraju. A još nedavno, prvih dana u rujnu, bio 
je u poglavnikovu najužem izaslanstvu dok je u 

Vinici, u Ukrajini, posjetio ftihrera Adolfa Hitlera i 
potom hrvatske legionare na istočnome bojištu. 

Ante Pavelić je proglasio trodnevnu žalost za Ju- 
rom Francetićem, posmrtno ga promakao u kril- 
nika Ustaške bojnice i u viteza i naložio najžurnije 
izdavanje poštanskih spomen-maraka s njegovim 
likom u četiri boje. 

Moškov upravo zato nije očekivao od Pavelića 
da će prešutjeti bolan odgovor na njegovu slutnju 
kako Francetićeva smrt nije bila slučajna, nego ga 
je satrla poslije podmuklo pripremljene crvene 
urote. I lomilo ga je: zašto se poglavnik onoga ma- 
glenog dana nije pojavio na Mirogoju na pokopu 
svoga najmilijeg vojnika? 

Marija Crnobori strepi da je zašla u bezizlazje. 
Nije pametna i ne umije odgonetnuti kako da ute- 
kne od sve nasrtljivijih udvaranja Ante Moškova. 
Ali mu i ne smije pokazati da ga izbjegava. U toj 
romantičnoj komediji mora se ponašati diplomat- 
ski promišljeno kako ne bi navukla njegovu srdž- 
bu. 

Prijetila su joj tri vrlo opasna razloga. 

Prvi. I ona je s više strana čula, pa i od bratića 
Josipa, koji se oduševio poglavnikom otkako ga je 
portretirao, da Višnja Pavelić u Moškovu vidi više 
od pratioca s kojim povremeno izađe u kazalište i 
na koncerte. To će reći da je strašnije dražiti bijes 
i taštinu te djevojke, negoli nepromišljeno gurnuti 
nos u razbjesnjeli vulkanski lcrater. I sazna li po- 
glavnikova kći kako se njen voljeni Ante pali na 
njihovu omiljelu glumicu i manijakalno je progoni, 
Marija ne treba gledati u grah koji će joj pogoditi 
da će biti kruto zaustavljena u usponu i prekrižena 
s popisa prvakinja drame u HDK. A ona ne bi ba- 
cila svoju karijeru na žrtveni oganj ne za jednoga 
nego ni za dvije stotine Moškova. 

Drugi. U Zagrebu je poznato da je gotovo dvije 
godine Marija bila zaručena za popularnoga pje- 
snika Ivana Gorana Kovačića. No kad je koncem 


lanjske, četrdeset druge, Goran tektonski uzdrmao 
ustaški režim i s Vladimirom Nazorom utekao par- 
tizanima, Marija se osjeća kao da trune i u stalnoj je 
strepnji kako joj netko ne bi izvukao podsjećanje iz 
bliske prošlosti o idili s komunističkim prebjegom, 
kojemu je u NDH danas opasno i spomenuti ime. 

Treći. Marija je odnedavna zavoljela doktora tea- 
trologije i svoga najdražeg redatelja Marka Foteza, 
a i on nije ravnodušan prema svojoj glumici milje- 
nici. Skrivena ljubav među njima buja. Na stranu 
što Foteza prati sjajan ugled da je otkrio, maestral- 
no adaptirao i režirao Dunda Maroja, urnebesnu 
komediju dubrovačkoga renesansnog pisca Mari- 
na Držića, ali nevolja je što ga u kartoteci ustaške 
policije prati loš ugled. Podvučen je kao sumnjivi 
element zbog prijeratnih javno izloženih ljevičar- 
skih opredjeljenja. Spasili su ga dobrohotni signali 
koje mu je, vjerovali ili ne, poslao uvjereni ustaša, 
ispolinski intelektualac i dokazani teatroljubac, in- 
tendant Velikoga kazališta Dušan Žanko. Fotez je 
izbjegao isljedbe, praćenja, prisluškivanja pa i već 
pripremljeno uhićenje tako što se najprije sklonio 
u Split i ondje postao direktor drame, a sada radi u 
osječkome kazalištu. Povremeno, na Žankovpoziv, 
u Zagrebu tiho odrežira neku predstavu i ponovno 
šmugne u mirnu osječku citadelu. 

“Daleko od očiju žbira tajne policije, daleko od 
Jasenovca!” - Fotez se, parafrazirajući, sumorno 
našali sa sobom. Mariji nije po volji njegov crni 
humor i potrese se kad je dragi podsjeti svoga ri- 
zičnog hoda po minskome polju. Ona je u zebnji da 
do zapostavljenoga Moškova, ne dao Bog, ne dopre 
glas kako su ona i Fotez ljubavnici. Poslije crvenoga 
Gorana, sada još i crveni Marko! Izjeden od ljubo- 
more i bijesa zato što kuca na vrata koja mu se ne 
otvaraju Moškov bi mogao tegobno nauditi Fotezu 
i gurnuti ga u mrak koji će ga progutati. 

Mariji Crnobori stoga ide u račun što je Ante 
Moškov preko grla u poslu koji ga je smotao. Če- 
šće izbiva izvan Zagreba i manje je poziva. Mora 

da se donekle izliječio od amoka koji ga je spopa- 
dao zbog nje pa se skrasio i smirio. A bit će da je 
postao i oprezniji pred Višnjom Pavelić. Marija 
hini kao da nije saznala o njihovu bezgrješnome 
prijateljevanju, o čemu prigušeno bruje saborski 
kuloari, državni uredi, društveni saloni, vojarne, 
poslanstva, frizeraji i kavane. Otmjenom suzdržlji- 
vošću uvjerljivo odglumi i da nije čula o Antinim 
povremenim švrljanjima, kad se mužjački istutnji 
i isprazni muda do dna, zato što tijelo traži svoje, 
a poglavnikova kći mora ući u brak virgo intacta. 
Margo Mraković, najotmjenija kurva u Zagrebu, 
kojoj u krevet ulijeću bez kucanja - upravo tako 
kite Marijinu kolegicu iz drame HDK-a - ono- 
madne se pred njome nesmotreno zaletjela Ш se 
ipak promišljeno izbrbljala - ali tko bi nju ulo- 
vio za glavu i rep - da je provela predivnu večer 
s privlačnim i šarmantnim džentlmenom Antom 
Moškovim. Povod za intimni sastanak udvoje bio 
je što je njen jednokratni kavalir poslije poglavni- 
kova najvišega odlikovanja stekao čast da se nazo- 
ve vitezom. A to je volio proslaviti, utočiti i zaliti u 
lijepome društvu. 

U rujnu 1944. poglavnik je, predosjetivši slom, 
sklonio ženu, kćeri i sina u Austriju. Kako svijet ne 
bi dreknuo da su kukavički udarili nokat, državna 
promidžba taj je čin umotala u svilu i nalijepila mu 
socijalnu etiketu. Pavelići su poveli četrdeset devet 
mališana, sirotana bez roditelja, pitomaca Ustaš- 
koga dječačkog zavoda (UDZ), o čijem su obrazo- 
vanju i odgoju od 1942. pred očima svijeta skrbili 
gospođa Mara i starija joj kći Višnja. Zbog egzodu- 
sa Višnja je prekinula studij prava. 

Nekako istodobno, tada već general Moškov, 
preuzeo je zapovijedanje nad Prvom udarnom 
divizijom i više je na dalmatinskoj fronti negoli u 
metropoli, što savršeno odgovara Mariji, koja se 
ohrabrila i počela se pokazivati s Fotezom. 

Nakon bijega iz Zagreba u Austriju, 17. svibnja 


1945., u Langhraitu kod Salzburga, vitez general 
Ante Moškov sreo se s poglavnikom i pograbio se s 
njime. Razmirice su počele kad mu je zamjerio što 
je misleći jedino kako da sačuva vlastitu stražnjicu 
gnjila srca neviteški ostavio vojsku i bespomoćni 
neorganizirani puk koji su se u panici povlačili za 
njime. I to je prouzročilo masovna ubojstva u Blei- 
burgu, Dravogradu i Kočevskome Rogu, nakon što 
su Englezi predali zarobljene bjegunce na nemilost 
partizanima. Pavelić je iskočio iz kože kad mu je 
dugogodišnji pouzdanik još prigovorio što nije 
iz Zagreba poveo u izbjeglištvo i roditelje koji su 
ostali kod kuće u Podsusedu i prestravljeni doče- 
kali ulazak Titove vojske. Napose ga je napao zato 
što je nesmotreno dopustio da mu Britanci zatoče 
starijega brata, profesora Josu, i izruče ga Jugosla- 
venskoj armiji, čiji su ga krvnici iz kaznenoga ba- 
taljuna stravično mučili i potom mu bez suđenja 
presudili metkom. 

Da je između, dotle već viđenih tasta i zeta že- 
stoko grmjelo i sijevalo, potvrdio je Moškov na 
saslušanju u zagrebačkome zatvoru, izjavivši kako 
mu je poglavnik prijetio da će ga, iako su u stranoj 
zemlji, prijeki pokretni ustaški sud osuditi zbog 
neposluha na jedinu kaznu koju je izricao i u do- 
movini. Smrtnu. 

Ante Moškov je u Langhraitu posljednji put raz- 
govarao s Antom Pavelićem. 

Erihu Lisaku i Ici Kirinu koji su ga ispratili i pri- 
tom iz opreza motrili da ih poglavnik ne vidi, obe- 
ćao je da će se iz Austrije vratiti u Hrvatsku i dići 
ustanak: 

“To je nemoguće!” - skeptično ga je zapopastio 
zapovjednik poglavnikovih čuvara Ico Kirin, dugo 
mu stežući ruku. 

“Nemoguće jest. Ali tako mora biti!” - samou- 
vjereno odgovori Moškov. 

“Čuvaj se, brate Ante!” - rekne slutljivo Lisak i 
blago odmahne glavom. 

“Nemojte oplakivati čovjeka dok je još živ!” - ot- 

prkosio je Moškov. “A bude li mi suđeno otići pod 
ledinu, onda je ljepše umrijeti između dvije vatre, 
nego od izljeva krvi u mozak ili od sifilisa!” 

Prije odlaska Moškovu nisu dopustili da vidi 
Višnju i oprosti se. 

Moškov se, kriomice prelazeći granice po mrčavu 
vremenu, kad je zima već bila zamrkla, u prosincu 
1945., preko Barcsa u Mađarskoj iznemoglo uvu- 
kao u Hrvatsku, u vjeri da će se spojiti s križarskim 
borcima i preostalim postrojbama Crne legije, koje 
je, kako su kolale neprovjerene obavijesti, okupio 
general Rafael Boban. No kad je spoznao da su to 
glasine, a Bobana ni od korova, okrenuo se nali- 
jevo krug i preko Rijeke, Izole i Trsta dokopao se 
Venecije. Tu su ga Englezi uhitili i izručili. Mediji 
nisu objelodanili da je general Moškov bio osuđen 
i 1948. smaknut u Zagrebu. 

Najznamenitije žene u vilenjačkome življenju 
Ante Moškova: Višnja Pavelić, koja se željela udati 
za nj, a on joj izbjegao; i Marija Crnobori, koju je 
on želio oženiti, a ona mu izbjegla - nisu saznale 
gdje je i kako je njihov suđenik nestao ispod ze- 
mlje. 

Na temelju obavijesti koje mravljim marom pri- 
kuplja jugoslavenska ambasada u Argentini, prvi 
tajnik Predrag Grabovac izvijestio je Krajačića, 
Milića i Šimurinu da se četveročlana. obitelj po- 
glavnika NDH Ante Pavelića - sa ženom Marom, 
kćeri Višnjom i sinom Velimirom Bracom - 1949. 
ponovno sastavila u Buenos Airesu. Nastanjena je 
u predgrađu Lomas del Palomar, u ulici Aviador 
Mermoz, na kućnome broju 643. Najmlađa, Mir- 
jana, također je u Buenos Airesu, ali otkad se prije 
šest godina, 1950., udala za Srećka Pšeničnika, živi 
odvojeno u centru, daleko od svojih. Pšeničnici 
su dobili kćeri Zvjezdanu i Aišu, koje još nisu bile 
krenule u školu. 

Višnja Pavelić nije udana i, koliko je Grabovac 


upoznat, nema bliskoga prijatelja niti je ikada u 
Argentini ušla u neku sentimentalnu vezu. 

Marija Crnobori je iz Zagreba, nakon dogovora 
s Markom Fotezom, 1946. prešla u netom osnova- 
no hrvatsko kazalište u Rijeci. Fotez je tamo do- 
plovio iz Zadra, gdje je dotle bio direktor drame. 
Marija mu se uzrujano tužila kako su je potjerali 
osiljeni glumački kolege, novoimenovani satrapi 
Hrvatskoga narodnog kazališta Vjekoslav Afrić i 
Joža Rutić. Sustavno su je podcjenjivali i ponižava- 
li, kriveći je što nije pošla u partizane kao oni, nego 
je čak igrala u Velikome teatru još 5. svibnja 1945., 
samo tri dana prije nego što će Prva i Druga divizi- 
ja Jugoslavenske armije umarširati u Zagreb. 

“Kao da Vjeko Afrić do bijega u šumu nije bio 
kućni prijatelj intendanta profesora Dušana Žan- 
ka. Kao da sam slijepa i nisam izbliza vidjela kako 
Vjeko ponosno stoji uz Žanka i poput svih gluma- 
ca uzdignute desnice u travnju 1941. priseže na 
vjernost Nezavisnoj Državi Hrvatskoj i poglav- 
niku. Kao da sam zaboravila da je Joža Rutić ste- 
kao popularnost u kabareu Dverce pjevajući svoju 
pjesmicu Črleni lajbek i po novinama se hvalisavo 
razmetao kako ju je napisao po narudžbi pripad- 
nika Zaštite, koja je čuvala vođu hrvatskih selja- 
ka Vladka Mačeka, a njihov prepoznatljivi simbol 
bio je šestinski prsluk od crvenoga sukna. Nakon 
što se vratio iz partizana, Jožica je obrnuo lajbek 
prema vjetru i bezočno trubi novinarima da mu je 
kuplet naručila Komunistička partija zbog crvene, 
proleterske boje ..” - ojađeno je pričala. 

Marija Crnobori i Marko Fotez nisu sastavili ni 
dvije sezone u Rijeci kad im je doletjela ponuda 
koju jednostavno nisu smjeli odbiti. Sada su, kao 
žena i muž, spremili kovčege i preselili se u Beo- 
grad gdje su ih kanonizirali u Jugoslavenskome 
dramskom pozorištu, koje je stvorio nepredvidljivi 
Ijubljanski genij, lucidni Bojan Stupica. Uselili su 
se u četverosobni stan na Terazijama i s još jed- 

nim proslavljenim bračnim parom: režiserom Bo- 
janom i njegovom novom ženom, najblistavijom 
srpskom dramskom zvijezdom Mirom Todorović, 
danas Stupicom, ispisuju najljepše listove kronike 
novorođene kuće. Marija suvereno kraljuje noseći 
antički repertoar. 

Marija Crnobori naprasno ogluši pred zagre- 
bačkim novinarima kojima je sjećanje dulje sezalo 
kad, o puste li nevolje, dođu razgovarati s njome u 
Beograd ili ljeti u Dubrovnik na Dubrovačke ljetne 
igre (osmislio ih je njen suprug Marko Fotez eda 
bi podno zidina režirao Dunda Maroja i Hamleta, 
istračali su ga pakosni kolege), i mrtvuljavo pre- 
skoči pitanje o svome bratiću, slikaru Josipu Cr- 
noboriju. 

Tjednima je Josip Crnobori lebdio pred vratima 
zatvora zbog stravičnoga grijeha. Što je naslikao 
famozni portret poglavnika Ante Pavelića. Zbog 
toga je mucao i potio se na saslušanjima u policiji 
i pred Sudom časti Udruženja likovnih umjetnika 
Hrvatske (ULUH). U pola godine komunističke 
vladavine nisu mu dali da zaradi ni za čašu vode. 
Uz pomoć jakih jamstava izmolio je da ga u siječ- 
nju 1946. puste u Trst, gdje su mu postavili izlož- 
bu. Crnobori se odatle nije vratio u Zagreb, nego je 
emigrirao k roditeljima u Buenos Aires. 

A kad, onako “između nas”, neki odvažniji no- 
vinarski bezobraznik izazove nakriž Mariju pa je 
spopadne pitanjem: je li istina da ju je ustaški ge- 
neral Ante Moškov neuspješno proganjao? - ona 
ga odsječno odreže kao sabljom i pomamljena od 
ljutnje prekine intervju. Kako se neodgojeni ništak 
iz lista toga i tog, ukopan u svome primitivizmu, 
zamislite molim vas, usudi zaustiti slutavu, here- 
tičnu svinjariju i nju upreže u ista kola s nekim 
ustašom koga je samo jednom vidjela, i to u pro- 
lazu, a da i nije znala tko je! Ma ne dopušta ona da 
joj kojekakva manguparija na ovako ružan način 
ručno ispire mozak! Ne, ne, ne i stoput ne! 

Marija Crnobori i Marko Fotez ove 1956. sredili 


su život, već odomaćeni u Beogradu. Udilj sretni i 
zadovoljni, kao u priči. 

Ponoć je odavno prošla, a razgolićivanje poglav- 
nikova lika i naličja, djela i nedjela, trakavičasto se 
nastavlja se u službinoj vili. Uz novu bocu viskija. 

Predrag Grabovac je fenomen. Kao da proteklo- 
ga jutra nije preletio ocean, budno, izdržljivo i ži- 
vahno istresa podatak za podatkom. 

“Je li ti poznato, Predraže, kako je Ante Pavelić 
živio dok se nije uvaljao u graditeljski biznis? I 
kako su Argentinci, strancu, političkome izbjegli- 
ci, dopustili da registrira građevinsku tvrtku? A to 
nije jednostavno, čini mi se...” - pitao ga je Srećko. 

“Jedan od naših informatora uvučen među usta- 
še čuo je pisca Vinka Nikolića - kao što sigurno 
znate, on petu godinu izdaje emigrantski mjeseč- 
nik Hrvatsku reviju - dok je u kavanskome društvu 
govorio o prvim mjesecima Pavelićeva boravka u 
Buenos Airesu. Stanovali su zajedno u dotrajaloj 
kući koja je zaudarala na vlagu i budući da su bili 
više nego tanki s novcem, deverali su i siromaški se 
hranili, mahom kuhanim i prženim jajima, a koje 
su, čujte ovo čudo, kupovali na kile, u židovskoj tr- 
govini. Zato što su tamo bila najjeftinija...” 

“Je li za te čudo što Židovi ne prodaju jaja na 
komad, nego na kile; ili što je Pavelić kupovao u 
židovskoj trgovini?” - udjenuo se Šiljo. 

“Oboje. Kako se čovjek uči dok je živ, eto, i ja 
sam doznao da Židovi prodaju jaja na kile. A kad ti 
se nevolja navuče za vrat, onda ne pitaš tko ti pro- 
daje, nego tko je jeftiniji. Tako su i najviši ustaše, 
ali šupljih džepova, kupovali kod Židova. Pravo ću 
vam reći, drugovi, kako mi je dojava o Nikolićevoj 
jajastoj priči, kojom je kazao da je Pavelić uboški, 
s malo para ušao u Argentinu, bila sumnjive vri- 
jednosti i nisam povjerovao u nju. Tek večeras me 
je drug Stevo uvjerio da je nesreća od poglavnika 
ipak ostala praznih ruku i nije se dokopala želje- 
noga zlata...” - Grabovac je zatim počeo birati i 


52 


Meta poglavnik: živ ili mrtav 


mjeriti delikatne riječi. Iz bojazni kako bi mu i naj- 
sićušnija diplomatska neodmjerenost zaprijetila da 
ga povuče na sklisko tlo, zanijemio je trojno slu- 
šateljstvo kad ga je prosvijetlio šokantnim podat- 
kom. O tome kako se Ante Pavelić uspeo do mjesta 
šefa argentinske graditeljske tvrtke, koja podiže 
državne stanove solidarnosti za radnike beskošu- 
ljaše, descamisadose, fanatične obožavatelje pokoj- 
ne Evite Peron, žene lani svrgnutoga predsjednika 
Juana Perona: “Iz razgovora Mirjane Pšeničnik za 
ustaški list Hrvatska, koji sam maloprije natuknuo, 
upamtio sam rečenicu izrečenu o njezinu ocu. Iako 
je doktor prava i zanimanjem odvjetnik, rekla je, 
nije se ustručavao prihvatiti se i zidarskoga posla, 
koji je kao mladić naučio uz oca, pa sada njime u 
Buenos Airesu uzdržava obitelj...” Pogledao ih je 
upitno: “Ali jeste li upućeni, drugovi, da Paveliću 
nije presudno pomoglo što je znao zidati, nego 
zato što mu je vrata Argentine široko otvorio Bran- 
ko Benzon?” 

“Doktor Benzon...” - zaustavio ga je Stevo Kra- 
jačić i izvježbano, kao miš bijeli koji sreću dijeli, za 
tren pronašao papire sa zapisima o njemu: “Od svih 
u ustaškome emigrantskom vrhu Benzon je bio 
najpouzdaniji njemački čovjek. U našim podacima, 
evo čitam ih, stoji kako je šest dana prije nego što 
će Treći Reich napasti Jugoslaviju, 31. ožujka 1941., 
kardiolog Branko Benzon - koji je u Berlinu bio vo- 
ditelj stalne misije ustaškoga pokreta - u ime Ante 
Pavelića i Mile Budaka zatražio od njemačkoga mi- 
nistra vanjskih poslova Joachima von Ribbentropa 
da Adolfu Hitleru prenese njihovu vruću molbu za 
pomoć. A ona se sastojala da ftihrer stane uz Hr- 
vatsku kad je budu proglasili nezavisnom državom. 
Nakon što je NDH stvorena 10. travnja 1941., i pet 
dana potom bila priznata od Njemačke, Pavelić je, 
na zahtjev Hitlera i von Ribbentropa, postavio Ben- 
zona za prvoga poslanika u Berlinu. Tako je doktor 
Benzon izrastao u hrvatsku dnevnu političku modu. 
Veliku čast je doživio, pisao je onda o njemu Hrvat- 


ski narod, kad mu j efiihrer ustupio vojni aeroplan 
s njemačkom posadom da iz berlinske zračne luke 
Tempelhoff doleti u Zagreb, gdje ga je 29. travnja 
poglavnik primio u oproštajnu audijenciju. Branko 
Benzon je tada zamolio Pavelića da se fotografira- 
ju. Na novinskome snimku s Markova trga vide se 
nenasmijani Pavelić i nasmijani Benzon, a između 
njih veliki portret Adolfa Hitlera. Ekscelencija koja 
je iz Berlina u Zagreb slavno stigla zrakoplovom ne- 
slavno se vratila iz Zagreba u Berlin vlakom. Među 
svitom koja ga je pratila na Glavnome kolodvoru 
našli su se Baldo Đukić i Celestin Marinko Krezoli 
iz Hrvatske liječničke komore. Poželjeli su sretan 
put kolegi Branku Benzonu, nekoć kardiologu iz 
Mercurova sanatorija, kojega su kraljevske vlasti, 
iako je slovio za međunarodnu medicinsku klasu, 
1932. otpustile iz državne službe zbog ustaškoga 
opredjeljenja i zato je otvorio privatnu specijalistič- 
ku ordinaciju. Pred polazak Benzon je izjavio da je 
sretan što odlazi u važnu misiju u Njemačku i što je 
poslije 839 godina postao prvi poslanik u povijesti 
prve nezavisne hrvatske narodne države. Novine su 
pisale da su Benzoni potomci stare hrvatske obite- 
lji Bogović iz Vranjica, kojoj su za srednjovjekovne 
vladavine Mleci potalijančili prezime. Benzon, koji 
se, kako je još bilo zabilježeno, iznjedrio iz narašta- 
ja mladih hrvatskih nacionalista, rođen je 1903. u 
Postirama na Braču. Završio je gimnaziju u Splitu, 
a u Zagrebu specijalizirao iz bolesti srca...” - Stevo 
je odložio papir, preletio preko sljedeće stranice i 
nastavio: “Benzona je u Berlinu u nastupnu audi- 
jenciju primio vođa Reicha Adolf Hitler. S hrvatske 
strane nazočio je državni tajnik Mladen Lorković, a 
s njemačke Joachim von Ribbentrop. Unatoč obe- 
ćavajućoj početnoj paradno zašećerenoj slatkor- 
ječivosti, Branko Benzon je u poslaničkoj fotelji u 
Njemačkoj opstao jedva pola godine. U listopadu 
su ga nečujno protjerali nakon Ribbentropova za- 
uzimanja, a uz Hitlerovo suglasje. U povjerljivim 
notama hrvatskome ministru vanjskih poslova 

Mladenu Lorkoviću Nijemci su napržito zamjerili 
doktoru Benzonu nediplomatsko ponašanje. No 
narod kaže kako pas ne priđe kuji da je onjuši prije 
nego što mu ona ne mahne repom. Slično se zbilo 
i s Benzonom. Crnokosi, visoki Dalmatino, naočit 
kao jelen i privlačan kao glumac, onda u trideset 
osmoj, dakle u najboljoj dobi, u kojoj je danas naš 
companero Šiljo, bio je stalna pokretna lovina Nje- 
mica iz visokoga društva. Simpatije prema njemu 
nisu skrivale i žene, kćeri, a i ljubavnice nacističkih 
glavara. U najezdi su otimački revne bile i dame iz 
diplomatskoga kora. Kako je sekularno gledao na 
svijet, Benzon se nije protivio pojačanoj potražnji 
za njegovim tjelesnim uslugama pa je prekomjerno 
rasipao snagu. Obilno je koristio prigode za osobna 
predstavljanja i dokazivanja u ložnicama i u kratko- 
me putenom mandatu, kao da su glinene golubice, 
upucao je više trofejnih, poželjnih slatkih berlinskih 
njuškica. To je išlo sve dok se čaša nije izlila, kad su 
mu njegovi dotadašnji njemački zaštitnici odrubili 
poklisarsku glavu... Osim pojavom, manirama i po- 
našanjem, koje kao da je upio iz priručnika akade- 
mije za džentlmene, Benzon je kozerski i duhovito 
osvajao ženski svijet s dva prokušana, dobitnička 
trika. Ljepoticama koje su padale na profinjenija 
udvaranja promišljeno je navodio indijsku mudrost 
da su žene i muškarci po jedna polovica školjke, 
koje postanu cjelina tek kad se spoje. Manje kon- 
vencionalne zbunjivao je pak banalnom pripovije- 
sti usporedivši se s grčkim antičkim mitskim likom 
Linkejem iz Mesene, koji je po predaji imao tako 
oštar vid da je prodirao kroz drvo, kamenje i du- 
boko u utrobu zemlje. - Tako i ja — blagoglagoljivo 
im je govorio Benzon - svojim čudesnim rendgen- 
skim očima vidim iza kamenih zidova i željeznih 
vrata, a gdje li neću ispod odjeće. - Budućoj žrtvi 
bi kazao kako je na njoj upravo opazio da ne nosi 
gaćice. I pošto bi zgrožena gnadigefrau ilifreulein 
odsječno odbrusila da ih ima, on bi se drsko plju- 
snuo po čelu: Ah, naravno, da ih sada imate, draga. 


Ali, entschuldigen sie, bitte, zaboravio sam vam reći 
kako moj pogled vidi sat unaprijed...” 

Šiljo nije izdržao da ne podbode Stevu: 

“Pretjerao si, baćo...” 

“Ni za mrvicu!” - razdražljivo rekne Stevo. 

“Ako nisi izmislio sve ove cake o doktoru Benzo- 
nu eda bi nas razonodio, onda nam priznaj odakle 
sve to znaš?” - uporno se najezdio Šiljo. 

“Stoji da o većini zgoda koje sam vam ispričao o 
Branku Benzonu pomišljate da su providne, glupe 
izmišljotine nejasnoga značaja. A ipak istinite. To 
su izvještaji iz diplomatskih arhiva Ministarstva 
vanjskih poslova NDH koje smo zatekli, a ustaše 
ih prije bijega nisu stigli spaliti. Naši analitičari su 
ih dugo razvrstavali. Ovo što imam izvučeno je iz 
prijava špiclova koji su u berlinskome poslanstvu 
nadzirali Benzona i otkucavali ga. I tako, umje- 
sto obavijesti o poslanikovim političkim, diplo- 
matskim, društvenim, kulturnim, vojnim i gos- 
podarskim djelatnostima, šifranti su u Zagrebu 
dešifrirali depeše o seksualnim radnjama njegove 
ekscelencije poklisara. Nisu se dosađivali, nego 
naprotiv, fakini mora da su se ludo zabavljali...” 
- kratko otpuhujući, Stevo se izbeljio u Šilju: “Sada 
mi dopire do mozga zašto se ti, amigo, ritaš kao 
vezano ždrijebe i godinama odbijaš poći negdje za 
ambasadora ili ministra savjetnika.” Kad se prestao 
trgati od smijeha, nadogradio je izlaganje o Ben- 
zonu: “Poglavnik je politički pomilovao najugled- 
nijega ženskonju i najžešćega pastuha iz svoga di- 
plomatskog tora, uputivši ga 1942. za poslanika u 
Bukurešt, a 1944. u Budimpeštu. Pred slom NDH 
Benzon je, zaobišavši Zagreb, u ožujku 1945. po- 
bjegao iz Mađarske u Madrid.” Tek potom Stevo je 
potaknuo Grabovca da do kraja iznese što je donio 
iz Argentine: “Hajde, chico, završi što si počeo o 
Benzonu: kako je pomogao Paveliću da preuzme 
građevinsku kompaniju u Buenos Airesu?” 

Zašumio je Grabovčev mučenički uzdah: 

“Ponadao sam se da ću taj detalj ipak preskočiti... 

Ali, jebi ga! Vjerujete li mi, drugovi, da se u meni 
zbog podatka koji ću vam otkriti, a vi ga, očito, ni- 
ste znali, kuha strepnja pomiješana s nelagodom. I 
zato bih najradije zašutio.” Nevoljko se nasmiješio: 
“U dostavama ambasadi o ustašama koji borave u 
Argentini mnogo je napisano i o Branku Benzonu. 
Saznali smo da se u Madridu probio na velika vra- 
ta kao kardiolog i dospio do vrha brijega, liječeći 
ministre, pa i članove obitelji generala Francisca 
Franca. Tako je pridobio njegovu naklonost. I kad 
se potkraj 1947. preselio u Buenos Aires, ponio je 
pismo u kojem ga caudillo izdašno preporučuje 
bliskome prijatelju, predsjedniku generalu Juanu 
Peronu.” 

“Zašto je Benzon otišao u Buenos Aires?” - pitao 
je Šiljo. 

“Naložili su mu da ujedini razjedinjene ustaše u 
Argentini i da, prije svega, pripremi teren za dola- 
zak Ante Pavelića, koji se tada skrivao kao svećenik 
u Italiji... Doktor Branko Benzon se uvukao pod 
kožu Juanu Peronu, ali i njegovoj mladoj, onda 
dvadesetosmogodišnjoj ženi Eviti... U dvije-tri crte, 
reći ću vam koju o njoj. Rođena je 1919. u mjestu 
Los Taldos, kao Maria Eva Duarte. S neutaživom 
ambicijom da se probije u glumačkoj džungli, siro- 
mašna provincijalčica skromnoga podrijetla, stigla 
je u osamnaestoj godini u capital, kako Argentinci 
zovu svoj glavni grad. Najprije je gladovala i bila 
sretna kad bi se dočepala da snimi i radijsku rekla- 
mu za pseću hranu. S vremenom je počela dobivati 
manje uloge na fflmu, a došla je na glas kao rado 
slušana, elokventna i šarmantna radijska voditelji- 
ca. Oduševljeno je prišla pristašama Juana Pero- 
na, nakon što je 1945., kao raniji ministar vojske 
i aktualni dopredsjednik republike najavio da će 
se sljedeće godine kandidirati na predsjedničkim 
izborima. Peron je premoćno pobijedio i netom 
po ustoličenju oženio se za dvadeset četiri godine 
mlađu Evitu. U govorima i intervjuima isticao ju 
je kao najzaslužniju za svoj izborni uspjeh. Evita je 


presudno utjecala na muža kad mu je nametnula 
da obuzda vladavinu veleposjedničke klase i baci 
je na koljena. Kreirala je doktrinu nazvanu: justi- 
cialismo, ili po našu: pravednost, kojom se Peron 
okrenuo sirotinji. Bio je to spoj nacionalizma i so- 
cijalizma... A sada dolazi ono zbog čega uzdrhtim 
kad pomislim koje me nedaće mogu snaći ako se 
među Argentincima načuje da je trač istekao iz 
mojih usta... Benzon se zbližio s Peronovima, a s 
Evitom toliko da se o njima u diplomatskim hod- 
nicima govorkalo kao o ljubavnicima! I da je za- 
hvaljujući Evitinoj i Benzonovoj vezi Pavelić dobio 
odličan posao upravitelja graditeljske tvrtke koja 
podiže stanove descamisadosima, beskućnicima. 
U toj tvrtki uhljebio je endehaške ministre i ostale 
ustaške dužnosnike i tako, i sebe i njih, izvukao iz 
ralja siromaštva.” 

“Vidi ti, Benzona, mater mu... Nisam očekivao tu 
nevjerojatnu novost o njemu i Evi Peron...” - išču- 
đavao se Stevo. “Ali, što se zbivalo s Benzonom na- 
kon Evine smrti? Je li istina, kako sam čuo, da su ga 
izgnali iz Buenos Airesa?” 

“Evita Peron, koju Argentinci nikako da zabora- 
ve i slave je kao plemenitu i lijepu vilu nacije, pa i 
kao božicu, umrla je sa svega trideset i tri godine, 
26. srpnja 1952., od leukemije... Branko Benzon je, 
od dolaska u Buenos Aires, radio kao nadzornik u 
Direkciji za useljenike i s te dužnosti omogućio je 
useljenje brojnim ustašama u Argentinu. Ujedno, 
bio je i asistent na Medicinskome fakultetu. Da mu 
je riječ imala težinu kod Peronovih, kazuje to što je 
Josipu Balenu, ministru šumarstva i rudarstva vla- 
de NDH, udesio da postane glavni direktor argen- 
tinskoga Ureda za pošumljavanje. Benzon je i na- 
kon što je Evita umrla ostao prijatelj predsjednika 
Perona. Ali čim su ga lani, 16. rujna, zbacili general 
Eduardo Lonardi i kontraadmiral Isaac Rojas, Juan 
Peron se najprije sklonio u ambasadu Paragvaja, a 
potom, na Francov poziv - i nakon što mu je voj- 
na hunta, Junta militar, zajamčila da bez posljedi- 

ca može slobodno izaći iz zemlje - paragvajskim 
ratnim brodom otplovio je u Španjolsku. I eno ga, 
danas je u Madridu ponovno pod Francovim okri- 
ljem. Zahvalni caudillo nije zaboravio Peronu da je 
Argentina 1945. velikim pošiljkama pšenice, oda- 
šiljanim brodovima, spasila Španjolsku od gladi. 
Zbog ratnoga savezništva s fašističkim državama 
Njemačkom i Italijom bila je gospodarski izolirana 
od svijeta. A Branko Benzon, uvidjevši da mu više 
neće biti bajno kao ranije, nedugo za Peronom, sa- 
vršeno nečujno napustio je Argentinu. Nastanio se 
u Venezueli, gdje je u Američkoj bolnici u Caraca- 
su šef kardiološkoga odjela...” - nizao je Predrag. 

“Je li doktor Benzon i danas aktivan među usta- 
šama?” - oglasio se Srećko. 

“Jest, ali više ni približno nije toliko utjecajan i 
istaknut kao što je bio u Argentini. Ustaška je emi- 
gracija u Venezueli minorna u usporedbi s argen- 
tinskom.” 

“Je li rekla-kazala o sentimentalnoj vezi Evite i 
Benzona poprimila šire razmjere? Je li se uvukla 
među njene obožavatelje u narodu?” - pitao je Ste- 
vo. 

“Koliko znam - nije. Benzon je nepoznat Argen- 
tincima pa im stoga njegovo ime nije privlačno kao 
Onassisovo...” 

“Zašto Onassisovo? Kakve veze on ima s Benzo- 
nom?” - iznenadio se Stevo. 

“Nema s Benzonom, ali imao je s Evitom Pe- 
ron...” 

“Nije valjda da joj je i Onassis bio ljubavnik?” 

“Jest, mada na drugačiji način.” 

“Ne razumijem te. Kao da si počeo govoriti 
eskimskim jezikom...” 

“Krenut ću s početka, druže Stevo. Argentinci su 
upoznati da je Eva Duarte prije nego što je upozna- 
la Perona bila glumica emancipiranih pogleda na 
život. I da je - dok je u kriznim vremenima po Bu- 
enos Airesu naganjala uloge - imala ljubavne avan- 
ture, romanse, afere i flertove s režiserima, produ- 


centima, glumcima, moćnicima i njima sličnim. 
Daleko od toga da je ušla čedna u brak. No Evitina 
ispunjena prošlost nije smetala milijunima njenih 
privrženih sljedbenika. Ni onda kad bi, s vremena 
na vrijeme, na površinu indiskretno isplivalo ime 
nekoga s kojim je u djevojaštvu bila više nego bli- 
ska. Peron nikad, nijednim gestom nije pokazao da 
su ga uzrujali glasovi i glasine o njoj... Evita Peron 
je 1947., kao la primera dama de la nacion, bora- 
vila u Rimu, kamo je pošla u audijenciju kod pape 
Pija XII. Nastanila se u vili na talijanskoj rivijeri i 
u subotu pozvala u nju brodovlasnika Aristotelesa 
Onassisa. Poznavala ga je kao najimućnijega Ar- 
gentinca, ali samo po čuvenju...” 

“Otkad je Onassis Argentinac? Zar nije Grk?” 
- prekine ga Srećko. 

“Dopusti da kažem nešto i o njemu kako bih 
upotpunio još nepotpunu sliku... Aristoteles So- 
crates Onassis rodio se 1906. u Smirni, u Turskoj, 
kao sin maloga trgovca cigaretama. Sa sedamnaest 
napustio je obitelj i u želji da se osamostali dose- 
lio se u Buenos Aires, gdje se zaposlio u telefon- 
skoj centrali. Poslije nekoliko godina rada, unatoč 
oskudnoj činovničkoj plaći, spretno se snašao i 
podigao svoju tvorničicu cigareta. No obogatio se, 
tek kad je, netom po završenome ratu, otkupio u 
bescijenje rashodovane američke ratne brodove i 
preinačio ih u tankere. Razgranao je poslove s pri- 
jevozom nafte. Ne pamti se da je itko tako naglo 
namlatio milijarde kao Onassis... Evita Peron je, u 
nizu brojnih dobrotvornih akcija koje je pokretala 
za sirotinju, osmislila i jednu donatorsku za dje- 
cu bez roditelja. Sjetila se Aristotelesa Onasisa, o 
kome je pročitala da u isto vrijeme kad i ona boravi 
u Rimu. U susretu u četiri oka i unutar četiri šutlji- 
va zida Evita je zatražila da u njen fond za siročad 
priloži deset tisuća dolara. I tada je Onassis drsko 
uvjetovao da će potpisati ček ali samo ako Evita 
pođe s njim u krevet. Ona je pristala na tu, nazovi- 
mo je tako, nedoličnu nagodbu. Za povjerovati je 

da su oboje u prvim trenucima bili zatečeni. Evita 
njegovim drskim uvjetom, a Onassis njenim brzim 
pristankom...” 

“Kako je onda ta senzacija, ako se dogodila iz- 
među četiri šutljiva zida, kako kažeš, prestala biti 
tajna?” - upitao je Srećko. 

“Hvalisavi i častohlepni Onassis izbrbljao se 
pred novinarima čim se tri godine poslije one ve- 
čeri u dvoje u Rimu sa svojim milijardama iselio 
iz Argentine u Monte Carlo. Rekao im je i više od 
toga. Da se i ubuduće u Buenos Airesu povremeno 
potajno sastajao s Evitom Peron i da su se strasno 
voljeli. Ona nikad nije porekla tvrdnje da je onda, 
1947., u Italiji, kao ranija glumica, čudesno odigra- 
la ulogu kurtizane vrhunskoga reda. Jasno je kako 
je ta šokantna Onassisova ispovijest punila zapad- 
ne senzacionalističke novine, ali je jasnije da nije 
mogla prodrijeti u Argentinu, kojom su sve čvr- 
šćim šakama diktatorski vladali muž i žena Pero- 
novi. On isturen pred svijetom, a ona iz sjene, kao 
njegova savjest. I tek pošto je general Juan Peron 
bio zbačen, u Buenos Airesu su objavljene u de- 
setak feljtona i čak u tri knjige pikanterije o idili 
predsjednikove žene Evite i brodovlasnika Onassi- 
sa...” 

Sada je Šiljo zaustavio Grabovčevo široko obra- 
zlaganje: 

“Znamo da je i danas, unatoč tome što je vojna 
hunta zaledila mit o njoj, Evita u očima običnih, 
malih Argentinaca ostala svetica. Jesu li se nakon 
spoznaje da je bila Onassisova ljubavnica, ti njeni 
vjernici razočarali u njoj?” 

“Većina nije povjerovala. Uvjereni su da je ne- 
kavalirsko i prostačko razvlačenje intime s Evitom 
bila Onassisova najsramnije smišljena laž. Pritom 
su rekli da je grčki patuljak, el nano - tako su ga 
pogrdno častili - time liječio svoje komplekse. 
Ali neobičniji od njih su Evitini simpatizeri, koji 
su prihvatili tu priču kao vjerojatnu. I nisu razo- 
čarani njenim pristankom da se poda, nego su ga 


prihvatili kao najplemenitiji postupak učinjen za 
dobrobit uboge argentinske dječice. Istaknuti inte- 
lektualac, sveučilišni profesor anglistike, nepoko- 
lebljivi poklonik Evitina kulta, s kojim sam o tome 
raspravljao u Buenos Airesu, usporedio je njen čin 
s legendarnom odlukom grofice Marije Walewske, 
s početka prošloga stoljeća. Ona je, po francusko- 
me zauzeću Varšave, nakon otvorene ucjene im- 
peratora Napoleona I, koga je zapahnula grofičina 
Ijepota, postala njegova ljubovca i tako poštedjela 
svoj poljski narod. Napoleon joj je zaprijetio da 
će surovo mučiti i kažnjavati koga god stigne, čak 
žene i djecu, ako mu se ona ne prepusti.” 

Šiljo je podignutim palcem prikočio Grabovca i 
kao zabrinuto, ali uz posprdan osmijeh na krajevi- 
ma usana rekao: 

“Profesorova teza o Eviti i Onassisu potresa me 
do dna duše. No iako je veoma poučna, predlažem 
da je više ne širimo... Jer sada nam, baćo, još samo 
treba da ožalimo našega prevarenog zemljaka, 
ustašu zavodnika, doktora Benzona, zato što mu je 
Ijubavnica Evita nabila rogove s brodovlasnikom.” 
Zastavši na časak dok se društvo prestalo ceriti, 
Šiljo se potom sjetio: “Vidio sam u filmskome žur- 
nalu da se na sprovod Eve Peron u Buenos Airesu 
sjatilo više od dva i pol milijuna ljudi...” 

“I ja sam pogledao taj žurnal. U Buenos Airesu 
sam saznao kako je pored ispraćaja kralja tanga 
Carlosa Gardela, koji je 1935. poginuo u zrako- 
plovnome udesu, Evitin bio najmasovniji u Argen- 
tini” - potvrdio je Predrag. “Pokojnicu su izložili 
u bijelome mramornom lijesu, u ružičastoj zgradi 
predsjedništva zvanoj Casa Rosada. Prvoga dana u 
histeričnome stampedu tri tisuće Ijudi bilo je ozli- 
jeđeno, uz troje mrtvih. O njima su izvjestitelji za- 
neseno javljali da su otišli u nebo za Evitom...” 

Stevo Krajačić je još jednom želio pokazati da 
zna više od toga: 

“Ne zamjeri, druže Predraže, što ti ponovno 
kidam niti, ali sjetio sam se što mi je kazao drug 

Dušan Đurić, koji je bio naš otpravnik poslova u 
Moskvi u vremenima najzategnutijih jugoslaven- 
sko-sovjetskih odnosa, kad ga je ondje zatekla 
Staljinova smrt, 5. ožujka 1953. Dakle, nedugo 
nakon Evitine... Ispričao mi je da su strani diplo- 
mati procijenili kako je na oproštaj Staljinu došlo 
oko četiri milijuna ljudi i da ih je u gužvama koje 
čuvari reda nisu mogli zauzdati među pregaženi- 
ma i ugušenima smrtno nastradalo više od tisu- 
ću, dok se ozlijeđenima i ne zna broj. Duško mi 
je prenio da je njegov američki kolega, otpravnik 
poslova, tada domišljato izvalio kako se na spro- 
vodu na Crvenome trgu skupilo brojnije ljudstvo 
nego što ga je Josif Visarionovič uspio pobiti za 
života, u čistkama. I da je tavarišč Koba ili Soso, 
kako su mu tepali u mladosti, eto, nastavio ubijati 
i poslije svoje smrti. Duško, koji je odlično obavi- 
ješten o događanjima u Kremlju, saznao je kako je 
grozno nepovjerljivi Staljin tri dana prije nego što 
će se upokojiti naložio svome ministru smrti Beriji 
da KGB do jednoga postrijelja liječnike iz njegova 
konzilija. Nazvao ih je ubojicama u bijelim kutama 
jer su ga kao špijuni i plaćenici međunarodnoga 
imperijalizma i cionizma svjesno krivo liječili i is- 
pisivali mu loše dijagnoze da bi ga bacili u grob. 
Revni Lavrentij Pavlovič Berija, koji je smjesta 
uhitio najuvaženije sovjetske profesore, poslušao 
bi hazjaina i smaknuo ih da ga ovaj nije iznena- 
dio. I njega i svoje ostale najbliže suradnike. Ubrzo 
je otegnuo papke od izljeva krvi u mozak, ali bez 
pomoći najodabranijih specijalista. Od kuršuma ih 
je spasio Nikita Hruščov, koji je - prije nego što je 
uklonio i potom likvidirao Beriju - potpisao odlu- 
ku o njihovu oslobađanju. Ali iz zatvora u Lubjanki 
izašlo je manje liječnika nego što ih je ušlo, zato što 
dvojica nisu istrpjela strahovita mučenja... Reći ću 
vam, amigos, još samo jednu zgodu s Duškom Đu- 
rićem. Kad je Centralni komitet službeno objavio 
da je umro Staljin, Duško je s diplomatskim korom 
- a tada mi, a ni Amerikanci zbog zahladnjelih 


odnosa nismo imali ambasadora u Moskvi nego 
otpravnike poslova - pošao u sovjetsko ministar- 
stvo vanjskih poslova da izrazi žaljenje u ime naše 
vlade i Partije. I dogodilo se čudo. Prvi put poslije 
1948. rukovali su se neki jugoslavenski i sovjetski 
državni dužnosnik. Dotle se nisu ni pogledavali, a 
gdje li pozdravljali i razgovarali. Okretali su glave 
poput nepomirljivo zavađenih bračnih drugova. 
Sovjeti čak nisu spominjali ime Jugoslavije. Andrej 
Višinski, šef njihove delegacije u Organizaciji Uje- 
dinjenih naroda u New Yorku 1950., kao što znate, 
umjesto službenoga naziva našu je državu nazivao 
- čudovišna zemlja! Tito je za Staljina i Kremlj bio 
gori od Goga, vladara vražje zemlje Magog! I tako 
je naš Duško Đurić, kao posljednji dvoličnik, ža- 
lovao zbog ogromnoga gubitka za Sovjetski Savez, 
pa je i tronuto stegnuo ruku zamjeniku ministra 
vanjskih poslova Jakovu Maliku. A u nas su dotle 
bučno proslavljali Staljinovu smrt. Sjećam se jako- 
ga naslova iznad zaglavlja Pometa, splitskoga hu- 
morističkog lista: Krepaje Staljin!” 

Šiljo, koji je nevidovno izgubio strpljenje, na to 
uzvikne: 

“Jebeš ga, druže Stevo, ali tko o čemu, a ti stalno 
o Moskvi... Više i ne znam koliko puta smo veče- 
ras odlutali od Pavelića, zbog kojeg smo se sastali... 
Te zbog Stepinca i monsignora Ritiga te sada zbog 
Staljina, Hruščova i Dušana Đurića... Sve mi ovo 
sliči na pljuskanje krepana magarca. Držimo se 
naše teme, majku mu...” 

Šimurina i Grabovac su pocrvenjeli i oborili gla- 
ve ne znajući što bi od nelagode, nevični da slušaju 
kako pukovnik podiže glas na generala. 

“Je li ovo tvoj nervozni utorak, amigoV’ - pitao 
ga je napol prijeteće Stevo. Nije želio pokazati da se 
uvrijedio, ali ga je jedva primjetno bijesno ošinuo 
ispod oka. 

“Oprosti, baćo...” - naovlaš mu se ispričao Šiljo 
i, da vrati skrenuli potok u korito, okrene se Pre- 
dragu: “Zanima me što misle Argentinci je li Eva 

Peron ikada računala da će poslije svoga muža ona 
postati predsjednica republike? Pročitao sam u 
Vjesniku prijevod posmrtnog članka o njoj iz The 
New York Timesa. O Evi su napisali da je bila ambi- 
ciozna i inteligentna žena uočljive ljepote...” 

“Zanimljivo, sve dok nije izgubila nadu da joj 
nema spasa, Evita Peron nije se javno očitova- 
la kako joj je stalo do vlasti. Radije je nametljivo 
vladala iz sjene, što je narod osjećao i cijenio. No 
kad su je najvrhunskiji specijalisti suočili s neizlje- 
čivom bolesti, Evita je otprilike godinu dana pred 
smrt najavila da će se kandidirati za potpredsjedni- 
cu republike. Tada je izgovorila riječi koje su ostale 
kao njena oporuka Argentincima. Prepisao sam ih 
iz jedne od bezbrojnih knjiga izašlih o njoj.” - Sada 
je i Predrag, slijedeći Stevino ispomaganje citati- 
ma, iz svoje bilježnice pročitao Evitino obraćanje 
naciji: “Željela bih da povijest kaže tek jednu stvar 
o meni: Usporedo s generalom Peronom živjela je i 
žena, žena koja ga je naučila što su potrebe i što je 
nada naroda, a njezino ime bijaše Evita.” 

“Ali, Evita Peron nije postala potpredsjednica...” 

- upao je Srećko. 

“Nije prošla zato što se vojni vrh, unatoč Pero- 
novu zauzimanju, usprotivio njenoj kandidaturi” 

- rekao je Predrag. “Ispisano je i prepričano tisu- 
će priča o Eviti. Njeno užasno bolno i mučeničko 
kopnjenje uklopilo se u Peronovu kampanju za 
drugi predsjednički izbor. Pobožni narod hrlio je 
u crkve i danonoćno molio za Evitino iscjeljenje. 
Kako su crkve bile pretijesne da prime milijune 
vjernika, oltare su postavljali i na trgovima, pa su 
se masovne molitve pretvarale u predizborne sku- 
pove. Jedan od primjera koji kazuje koliki je bio 
kult Evite Peron bile su opsade ambulanti, bolnica 
i klinika, kad je stotine tisuća Argentinaca davalo 
krv u slučaju da joj ustreba. Poput mobilizacije, u 
tvornicama, poduzećima, školama i na fakultetima 
u Buenos Airesu i okolici isticani su popisi ljudi 
koji će određenoga dana i sata hodočastiti pred 


bolnicu u kojoj je Evita gubila bitku s leukemijom 
da mole Boga za njen spas. Izbori su bili zakazani 
za veljaču, a slogan: Tko ne glasa za Perona, izdat 
će domovinu! - kao sveta prisega i vojnička zapo- 
vijed ulazio je u sve pore. Odjekivao je od La Plate 
do Patagonije i od Salte do najjužnijega grada na 
svijetu koji je u Ognjenoj zemlji, a ime mu je - pri- 
znajte, drugovi, da niste čuli o njemu - Ushuaia. 
Evita je pred fflmskim kamerama ubacila svoj listić 
iz bolničke postelje kad su joj donijeli biračku ku- 
tiju. To joj je bila posljednja odigrana uloga. I pola 
godine nakon što je Peron bio ponovno izabran za 
predsjednika, s najpremoćnijom većinom dotle za- 
bilježenom u argentinskoj izbornoj povijesti, Evita 
Peron je umrla 26. srpnja 1952. Dakle, ubrzo će joj 
četvrta godišnjica... Pričao mi je domar ambasade 
da je cijela zemlja očajavala i bila zavijena u crno. 
Crkvena zvona su povazdan zvonila bez prestanka. 
Peron je objavio jednomjesečnu narodnu žalost. 
Promet u kaosu, taksisti nisu željeli voziti od tuge, 
a trgovine zatvorene. U hotelima i restoranima ni- 
koga tko bi radio. Jedan od naših savjetnika, koji 
je onda stanovao u hotelu Conquistador, tužio se 
како je sebi kuhao u hotelskoj kuhinji, služio se 
hranom i pićem i umjesto sobarica sam pospremao 
sobu jer osoblje danima nije dolazilo na posao. U 
tome mrtvežu samo su cvjećari radili u tri smje- 
ne. S radijskih stanica slušala se tužna klasična in- 
strumentalna glazba, a jedine vijesti bile su o Eviti 
Peron: beskonačno su ponavljali njen životopis, 
čitali brzojavke sućuti iz Argentine i svijeta, puštali 
iskaze poznatih i nepoznatih o njoj, obavještavali 
o ceremonijalu na sprovodu... Najstrašnije stvari 
po Evitu dogodile su se nakon što je konzilij, koji 
je bdio nad njome, priopćio predsjedniku Juanu 
Peronu da joj ne preostaje više od tri dana života. 
Koliko je bio zaljubljen u nju i opčinjen njenom 
karizmom, Peron im je naložio da je balzamiraju 
i sačuvaju je za vječnost. Liječnici su joj, dok je is- 
puštala dušu, ubrizgavali kemikalije kako se unu- 

tarnji organi i meso ne bi raspali. Evita je umirala 
u najstrašnijim mukama, ali joj, unatoč tome, nisu 
smjeli davati lijekove za ublažavanje bolova da ne 
oštete tijelo i sačuvaju ga od raspadanja. Balzami- 
ranje je izvanredno uspjelo. Vidio sam Evitu Peron 
u sarkofagu, u mauzoleju, koji je na sredini puta od 
međunarodnoga aerodroma do središta Buenos 
Airesa, otprilike na dvadeset petome kilometru. I 
ma koliko god će vam se moja usporedba učiniti 
djetinjastom, pomislio sam kako sam kao mulac 
tako zamišljao usnulu ljepoticu iz Andersenove 
bajke...” Predrag je jednakim pokretom koji je upio 
od Steve sklopio bilježnicu i popio ostatak viski- 
ja: “Vojna hunta, koja je lani smijenila Perona, za- 
ključala je Evitin mauzolej unatoč nezadovoljstvu 
naroda. Izgovorili su se tobožnjim strahom da joj 
neprijatelji peronizma ne oskvrnu truplo pa je zato 
sada čuvaju jake straže. Govore i o popravcima na 
urušenome zdanju, ali na tu farsu nitko nije na- 
sjeo. No pred polazak sam čuo da će ga ponovno 
otvoriti.” 

“Sudeći po obavijestima iz Argentine, vojna hun- 
ta je jako pritegla Pavelića i ustašku emigraciju koja 
više nije tetošena kao za Peronove ere...” - oglasio 
se Stevo. 

“Pavelić i ustaška organizacija nakon Peronova 
pada prošli su dramatične dane, dijelom zahvalju- 
jući diverzijama nas iz ambasade. Ali počeli smo 
im kačiti vraga na zid i prije nego što je bio srušen 
Peron...” - krenuo je s milopojkom Predrag. 

“Što ste im učinili?” - pitao je Stevo. 

“Pobune protiv Juana Perona krenule su lanjsko- 
ga ljeta, tri mjeseca prije njegova svrgavanja. Pred 
zgradom Kongresa u Buenos Airesu 11. lipnja za- 
paljena je argentinska zastava, a mi smo iskoristili 
vezu s novinarom iz provladina dnevnika Demo- 
kracia pa smo s njime uglavili da u svome uvod- 
niku taj barbarski akt pripiše hrvatskoj političkoj 
emigraciji. Kao, tobož, ona je bila povezana s ta- 
dašnjom oporbom i izazivala pomutnju u narodu. 


Pet dana potom okrenuli smo stranu pa smo tiska- 
li nepotpisani letak da je veći broj ustaša - plaće- 
nih legionara Peronove najmilitantnije postrojbe 
Alianza Libertadora Nacionalista - sudjelovalo u 
paljenju crkava. Naši ubačeni suradnici uvjerljivo 
su puštali glasine da je u sukobima s oporbenim 
pobunjenicima poginulo tristotinjak ustaša koji su 
branili mrski Peronov diktatorski poredak. Tajom 
smo sročili i popis četrdesetorice vodećih ustaša 
i prodali ga kao ekskluzivnu vijest u dvije novine 
u Buenos Airesu da će sve njih, nakon očekivanih 
promjena koje su na pomolu, buduća nova vlast 
pozatvarati i izručiti ih Jugoslaviji zato što su fa- 
šistički ratni zločinci. Ta je hajka stvorila apoka- 
liptičnu paniku među ustašama. Djelovali smo po 
načelu: vruće - hladno. Najprije za Perona, a onda 
protiv Perona. U tjedniku Esto es plasirali smo iz- 
mišljeni podatak da su kondotjeri Hrvati iz sjedi- 
šta Alianze podmuklo pucali po antiperonističkim 
prosvjednicima, I da je njih, za mjesečnu plaću od 
čak 6.000 pesosa, navodno isplaćivanu iz Peronove 
državne blagajne, osobno vojnički obučavao po- 
glavnik Ante Pavelić. Pridodali smo im još gomilu 
teških tereta na zlu sudbinu nakon što smo, doduše 
uz pozamašna sredstva, pokrenuli argentinski tjed- 
ni list. A taj je poslije prevrata žučno krivio ustaše 
da su stajali na Peronoj strani, što je, naravno, iza- 
zvalo neraspoloženje hunte prema njima. U nizu 
emigrantskih glasila u Americi i Europi zagrizli su 
na naše podvale i objavili podmetnute priloge o 
destruktivnoj djelatnosti argentinskih ustaša, čime 
su pojačali i onako velike stresove u njihovim re- 
dovima.” 

“Na koji se način iskazalo neraspoloženje vojne 
hunte prema ustašama?” - tražio je dokaze Šiljo, a 
Grabovac je na to uzeo papire iz bilježnice: 

“Jedan od naših opskrbnika iz ustaškoga ru- 
kovodstva domogao se izvještaja ministra vlade 
NDH Vjekoslava Vrančića o tome što im je vojna 
hunta, dakako poslije naših diverzija, natovarila 

na glavu. Vrančiću je za to bila kriva, kako je na- 
veo, skupina komunista, četnika i nekih Hrvata. 
Kako ne bih previše zahtijevao od svoga pamćenja, 
pročitat ću vam što je on napisao: Nakon uspjeha 
revolucionaraca, poslie 16. rujna 1955.; a naročito 
nakon 20. rujna, kada su pripadnici Alianze pruži- 
li oružani odpor organima vlasti, usliedio je i javni 
napadaj u argentinskom tisku, nakon što su dvojica 
Hrvata, pripadnika rečene skupine, posjetili jednog 
visokog državnog dužnostnika ipodnieli muprijavu 
u rečenom smislu. Dne 28. rujna, izvršena je prva 
premetačina u hrvatskom skloništu u Calle Monte 
broj 2065, gdjeje traženo oružje, koje smo dobili od 
bivše vlade. Dne 1. listopada 1955., dvojica pripad- 
nika Revolucionarnog Argentinskog Vieća, kojima 
je bila povjerena prediztraga na osnovu gorespo- 
menute prijave, posjetili su u pratnji redarstvenika 
stan mlađe Poglavnikove kćerke Mirjane udate Pše- 
ničnik i zatražili da se sutra dan prijavi jedan član 
Poglavnikove obitelji radi preslušavanja. Traženju 
je udovoljeno, te se istrazi stavila na razpolaganje 
gđica Višnja Pavelić, koja je bila preslušavana sat i 
pol. Neposredno nakon toga stavili su se iztrazi na 
razpolaganje i članovi Glavnog Starješinstva Hrvat- 
skog Domobrana, Ing. Ivan Asančaić, dr. Vjekoslav 
Vrančić i Emil Klaić koji su bili saslušani u prisut- 
nosti gđice Višnje Pavelić, velečastnog otca Don Joze 
Zovka i rumunjskog izbjeglice gosp. Nikole Popa. 
Preslušavanje je trajalo dva sata i tom prilikom po- 
bijene sve obtužbe. Sutra dan, dne 3. listopada 1955. 
preslušan je i Poglavnik dr. Ante Pavelić u prisuću 
gospođice Višnje Pavelić i dra Vjekoslava Vrančića. 
Iztražitelji su bili veoma učtivi, te su nam saobćili, 
da će čitavpredmet bitipredan upravnim oblastima, 
koje će nastaviti iztragu. Dne 5. listopada izvršene 
daljnje premetačine u kućama sliedećih Hrvata: dra 
Josipa Dumandžića, dra Ede Bulata, Josipa Sturme- 
ra, Marijana Brodarića, Josipa Subašića i Marija- 
na Gudelja. Traženo je oružje, i premda ništa nije 
nađeno, lišeni su slobode oni obtuženi Hrvati, koje 


se je u taj čas zateklo kod kuće. Vršena je potraga 
za daljnjih 15 Hrvata, kojih kućne naslove prijavi- 
telji nisu znali, pa su tako oni ostali na slobodi. Od 
toga je časa Hrvatski Domobran preuzeo obranu te 
je u družtvenim prostorijama uvedena trajna noćna 
služba, koja je trajala sve dok opasnost nije minula. 
Privremenom predsjedniku Republike, generalu Lo- 
nardiju, uputili smo brzojav, moleći ga, da se osobno 
zanima za tok iztrage, da se upravne oblasti ne bi 
sbog nepoznavanja prilika prenaglile u donošenju 
odluke o izručenju. Četnički Jugoslovenski klub, ko- 
munistički agenti i nekoliko Hrvata iz spomenute 
skupine, punili su međutim stubce argentinskih no- 
vina napadajima na nas. Ove napadaje preniele su 
novinske agencije u unutrašnjosti i u inozemstvu. 
Dne 24. listopada javlja nam Ministarstvo Morna- 
rice, da se moramo prijaviti Vrhovnom Zapovjedni- 
ku Oružništva, koji daje preuzeo iztragu protiv nas. 
Najprieje saslušan Poglavnik sam, a onda dr. Vran- 
čić u prisustvu Poglavnika. Bivamo pušteni na slo- 
bodu, jer nam uspieva uvjeriti Vrhovnog Zapovjed- 
nika, da ne kanimo napustiti Argentinu, jer se ničim 
nismo ogriešili o zakone i gostoprimstvo zemlje, a 
iztrazi stojimo svako vrieme na razpolaganju. Ovo 
je preslušanje bilo odlučno u čitavom postupku pro- 
tiv nas, te smo stekli uvjerenje, da se oblasti ne će 
prenagliti u donošenju odluke. Naši hrvatski tužite- 
Iji brinu se međutim, da napadaji izađu i u hrvat- 
skom iseljeničkom tisku. Neki nestrpljivi pojedinci, 
za koje su pisaći stroj i zračna pošta prava napast, 
šire iz Buenos Airesa čitav niz laži, kojima neki Hr- 
vati izvan Argentine nasjedaju, a drugi prihvaćaju 
kao dobrodošlo gradivo, koje se može upotriebiti za 
osobne mračne ciljeve. Početkom studenog počinje i 
formalna iztraga protiv 40 Hrvata. Uhićena četvo- 
rica već su na slobodi od 17. listopada. Među pr- 
vima preslušani su Poglavnik dr. Ante Pavelić, dr. 
Jozo Dumandžić i dr. Vjekoslav Vrančić. Zatim sli- 
edi preslušanje ostalih. Iztraga će potrajati skoro tri 
mjeseca i zapisnici doseći ogroman obujam! Tisak 

je i dalje hranjen napadajima. Tek neznatan hroj 
dnevnika drži se izpravno, te nas ili ne napadaju ili 
uzimaju u obranu. Izlaze četiri broja posebno osno- 
vanog tjednika, kojegje glavna zadaća iznieti protiv 
nas najnemogućije izmišljotine, uz montiranje sli- 
ke. Naručitelj je platio za samo četiri broja 250.000 
pesosa! Kada je koncem listopada prošla opasnost 
od izgona, odnosno prisilnog ukrcanja, koje je mo- 
glo biti ravno izručenju, svo se je naše nastojanje 
usredotočilo u suzbijanju novinskih laži.” Grabovac 
je presavio listove i upitno zapiždren u trojicu slu- 
šatelja, uzoholjeno kazao: “Slažete li se, drugovi, 
da smo savjesno pripremljenim udarima u glavu, 
neprekinutom galamom, uvjeravanjem i govore- 
njem satjerali neprijatelje u slijepu ulici i napunili 
ih strahom? Ponašali smo se kao sipa koja crnom 
bojom zavarava trag. Od tada ustaše, siguran sam, 
nemirno liježu i stisnuto se trzaju u tankome snu, 
u neprestanoj bojazni od sudnjega dana. U mozgu 
im zuji kako policija samo što nije upala u njihove 
kuće da ih isporuči Jugoslaviji.” 

Stevo Krajačić je odvrnuo limeni čep i treće boce 
viskija: 

“Iako skupo plaćen, to je bio vrlo dobro izveden 
program. Миу bien. Poslije ovoga što sam saznao 
od tebe, druže Predraže, postajem uvjereniji da 
je ustaška jezgra u Argentini grogirana. I da nam 
izgledi u Operaciji Pavelić značajno rastu.” 

Šiljo Milić se vratio zaboravljenoj temi: 

“Rekao si nam, Predraže, da je Vinko Nikolić za 
prvih emigrantskih dana u Buenos Airesu stano- 
vao zajedno s Pavelićem. Zato su među ustašama 
vjernim poglavniku s nevjericom dočekali vijest 
o njihovu razlazu. Jer Nikolić je slovio kao njegov 
nepokolebljivi apologet... Kaži, koji je bio uzrok 
pucanja toga prijateljstva”. 

“Pavelić je procijenio da ga je Vinko Nikolić pod- 
muklo iznevjerio time što je u Hrvatskoj reviji ustu- 
pao prostor ustašama koji su se poslije sloma NDH 
disidentski udaljili od njega; a i Hrvatima koje nije 


podnosio zbog njihovih ranijih veza s kraljem 
Aleksandrom, kome su odano služili, primjerice: 
Ivanu Meštroviću, Anti Smith - Paveliću, Bogdanu 
Radici i još nekima. Pavelića je napose zapeklo što 
je jedan od Nikolićevih najplodnijih suradnika po- 
stao Eugen Dido Kvaternik, koji se 1952., u četiri 
priloga razračunao s njime. Napao je poglavnika u 
Hrvatskoj reviji da je kao Mussolinijev vazal izdao 
i prodao Hrvatsku Talijanima. Pavelić je pobjesnio 
zato što je Dido u svojim sjećanjima izvjesio ustaš- 
ko umazano rublje. Nazvao ga je sustavnim ocrnji- 
vačem, a o objavljenim tekstovima je rekao da su 
ispod razine i najgorih tračeva s ribarnice...” 

“Što, na primjer?” - pitao je Šimurina. 

“Na primjer, da je Dido Kvaternik dokazivao 
kako ga je Mara Pavelić iskonski mrzila, toliko da 
je svoju netrpeljivost utjecajno prenosila na muža. 
Dido je naveo da ga je pokosilo kad je nekoliko go- 
dina poslije smrti njegove majke od izljeva krvi u 
mozak - a umrla je koncem ljeta 1941. - saznao 
da su ga Mara i Ante Pavelić oklevetali dok se ona 
još nije bila ni ohladila na samrtnoj postelji. Zagre- 
bom su širili glasine da je sin ubio majku jer nije 
mogao podnijeti što je po djedu Židovka...” 

Stevo Krajačić je u svojoj čarobnoj škrinji prona- 
šao dokaz i za to: 

“Imam Hrvatske revije s tim Kvaternikovim 
člancima, koji su mi nalik šminkanju pokojnika... 
Trenutak, amigos, dok pronađem ovo o čemu nam 
govori drug Predrag...” Poslije desetak sekundi iz- 
dvojio je i taj ulomak. Ubrzano je nizao Didine ret- 
ke: “Ja sam već prije bio na čistu, tko bi mogao biti 
autor te klevete. Ali potvrdu za to dobio sam tek u 
rujnu 1944. u Beču, kad sam slučajno u halu hotela 
Imperial sastao Vanču Mihajlova. Razgovarajući o 
našim stvarima, ustanovio sam, da Vanča o razlo- 
zima razvoja naših prilika imade isto mišljenje kao 
ija. Razvoja, kojije mogao pratiti iz bliza, kao gost 
dra Pavelića od 1941. - 1944. Potvrdio je također, 
da se njemu i njegovoj gđi Menči ta kleveta htjela 

sugerirati, i dodao je ovu klasičnu definiciju polo- 
žaja u Hrvatskoj: Tragedija Hrvatske leži jedino i 
isključivo u činjenici, što Poglavnik nije vodio bor- 
bu protiv neprijatelja Hrvatske, nego protiv svojih 
najboljih prijatelja! - Kleveta o nasilnoj smrti moje 
majke nastala je onog istog jutra, kad sam ja bio 
s Vladom Singerom na putu iz Zagreba u Petrinju. 
Nju su izmislili dr. Ante Pavelič i njegova supruga. 
Pred monstruoznošću optužbe moramo se pitati 
zašto je dr. Pavelić ubacio u hrvatsku javnost baš u 
času najtežeg opterećenja za državu Hrvatsku i nje- 
zin režim? - Zato, jer mu je trebalo svratiti pozor- 
nost hrvatskog javnog mišljenja, pogotovo ustaškog, 
od teške situacije s Talijanima i zabaviti ga jednom 
ogavnom kriminalnom senzacijom. Naposeje treba- 
lo u očima hrvatskog javnog mišljenja diskreditirati 
one, koji su zastupali stanovište, da je s Talijanima 
prestala svaka mogućnost političkih pregovora, i da 
je došao čas, da se na silu odgovori silom. Zato se 
nije žacao optužiti svog najvjernijeg suradnika, kao 
autora najstrašnijeg zločina, samo da može udo- 
voljiti zahtjevima neprijatelja, koji se je proglasio 
saveznikom. Takva je bila moralna razina čovjeka, 
kojije kroz četiri godine upravljao sudbinom Hrvat- 
ske.” Stevo je na časak prestao čitati i potom izložio 
još jedno posijano sjeme razdora na argentinskoj 
emigrantskoj ledini: “Lani, u lipanjskoj Hrvatskoj 
reviji, Kvaternik je zgrozio ustaše kad se predstavio 
pobornikom suradnje s četnicima! Napisao je: Dr. 
Pavelićje danas politički mrtvac. Njegova današnja 
politička aktivnost spada u kategoriju iživljavanja 
političara ancien regime. Krvavaje ironija, da se on 
danas hoće da seprikaže antikomunističkim borcem 
i paladinom novog hrvatsko - srpskog antikomuni- 
stičkog sporazuma. Taj sporazum donijeli smo mu 
serviran na tanjuru, a da on za nj nije ni prstom 
maknuo, već uproljeće 1942., David Sinčić, dr. Sava 
Besarović ipisac ovih redaka. Taj sporazum odobrili 
su Nedić i Draža Mihailović, što je proces potonjega 
u Beogradu izričito potvrdio. Konačno je sve to dr. 


Pavelić odbio riječima: Kako ćeš Bobanu dokazati, 
da se zajedno s četnicima boriprotipartizana? - Po- 
bijedilo je antisrpstvo a tout prix, koje je konačno 
rodilo srbo-komunizam. U stvari, nije se radilo o 
Bobanu, nego o Talijanima. Zajednička hrvatsko- 
srpska borba protiv komunista-partizana u onom 
razdoblju značila bi njihovo uništenje u roku od ne- 
koliko tjedana i stvarno smirenje u N.D.H. Ostao bi 
bio samo problem Pavelićevog ustavnog položaja i 
njegovog odnosa spram Talijana. I protiv nje mogla 
je nastupiti koalicija hrvatskih i srpskih snaga, a to 
je trebalo spriječiti.” Stevo je zastao, skupio tri prsta 
u obliku pupoljka, priljubio ih na usnice, zvučno 
cmoknuo i onda ih brzo raširio, tresući gore-dolje 
glavom. Svjetski prepoznatljiva najava da priprema 
rijetku poslasticu: “Didin šećer na kraju izludio je 
ustaški stožer. Krvavo im ga je natočio. Odapinjući 
strijele ravno u čelo, u Hrvatskoj reviji bez susteza- 
nja je odao kako je Pavelić godinama debelo plaćao 
vjernost svojih ministarskih skutonoša. Dido ga je 
opasno zavrnuo. Njemu i njegovim ministrima 
skrojio je luđačku kapu. Pazite ovo: “Pavelićje uvi- 
jek mogao računati - a toje napose dolazilo do izra- 
žaja za vrijeme latentnih kriza s Talijanima - sjed- 
nom skupinom ministara - kovertaša, koji bi svakog 
prvog u mjesecu, osim svoje redovite plaće, primali 
od dr. Pavelića osobno, u posebnoj koverti, 30.000 
dinara, kasnije kuna, iznos kojije Ijeti 1941. iznosio 
oko 3.000 švicarskih franaka, a koji je s inflacijom 
trajno povećavan. Sam Pavelić znao bi im se rugati, 
govoreći: Da vidiš kako pokorno dolaze po koverte. 
Znaš, vladar koji ne daje bakšiše, ne će dugo vladati. 
Među ove kovertaše spadali su, uz nekejoš žive i već 
mrtve, dr. Andrija Artuković, dr. Jozo Dumandžić i 
Janko Tortić. Ova trojica, zajedno s Pavelićem, nosi- 
oci su balkanštine u vrhove hrvatske politike. Pavelić 
je uvijek mogao biti siguran, da sa strane ministara 
- kovertaša ne će naići na opoziciju, kad bi se, kao 
u Ijeti 1941., rješavali načelni problemi, ovajput naš 
odnos s Talijanima. Oni bi, doduše, potajno kriti- 

zirali Pavelićevu politiku, no ministarski položaj i 
koverte, koje su čekali svakoga prvoga u mjesecu, 
prevladali su nad svim načelima.” Stevo se topio od 
blaženstva: “Kvaternik je mučki poturio riblju kost, 
od koje se Pavelić zagrcnuo!” 

Cerekajući se, Šimurina je primijetio: 

“Iako nismo kanili, ipak smo načeli i trvenje 
Pavelića i mlađega Kvaternika... Držim, drugovi, 
kako nam i taj podatak može poslužiti.” 

“Može... Ali ponovno smo zaobišli nezaobila- 
znoga Vinka Nikolića” - živo se ubacio Stevo: “U 
listu Hrvatska u ljeto 1950., o šezdesetome Paveli- 
ćevu rođendanu, objavio je najbljutaviji panegirič- 
ni ditiramb koji kao da je bio naručen za antologi- 
ju najudvornijega pjesništva na svijetu. I to imam, 
caballeros. Poslušajte odu koju je Janus s dva lica 
Vinko ganutljivo ispjevao svome ljubljenom po- 
glavniku: 

Nemam svježa cvieća, niti lovorgrane, 

Da Ti glavu viencem pobjedničkim krasim 
Zlata nemam, da Ti kraljsku krunu kujem. 
Mramora ni broncaja siromah nemam, 

Da Te vjekovječim za sve naraštaje. 

Ja u Tebi štujem svojega vladara, 

Uvrede na Tebe na svoj obraz primam. 

Ija Tebe nikad odreći se neću 
Nasljedniče častni hrvatskih vladara. 

Zdravo Poglavniče! Zdravo svietli kraju!” 

“Ipak se odrekao poglavnika, mada se u pjesmi 
zarekao da nikada neće...” - kliberio se Predrag. 

“Nisam vam pročitao kako su ustaše koji su 
ostali uz Pavelića nagrdili Didu Kvaternika i Vin- 
ka Nikolića” - nije ispuštao banak Stevo, vidno 
zadovoljan što ga i Šiljo pažljivije sluša: “Svakako 
da je to međusobno jalovo nadmudrivanje počelo 
na poticaj poglavnika, koji se danomice uvjeravao 
kako mu se osipaju i doskorašnji prvi jurišnici, 
okreću mu glave i iznevjeravaju ga u brojnim iz- 


danjima, doduše tiskanim u jadnim nakladama. 
No to ga je, svejedno, peklo, pa su njegovi zaštitari 
zato krenuli zubima i noktima u obračun s disi- 
dentima. Najprije ih je u listu Hrvatska u nekoli- 
ko traktata, sve onako đuture, prokleo sam Ante 
Pavelić, tronuto ih proglasivši prevrtljivim karije- 
ristima. O Didi Kvaterniku, Ivi Bogdanu, Branku 
Jeliću, Vinku Nikoliću, Maksu Luburiću, Stijepi 
Periću, Krunoslavu Draganoviću, Srećku Roveru, 
Edi Bulatu, Jeri Jarebu, Anti Ciligi, Krsti Spalatinu, 
Stjepanu Buću i inima, napisao je: Kada su došli 
težki sudbonosni dani, kadaje svršio rat pobjedom, 
ne kako se običava reći, zapadnjaka, nego pobjedom 
sovjetske Rusije i komunizma, i kadaje hrvatski na- 
rod, ne krivnjom svojom, nego krivnjom tužne po- 
litičke zablude, svoju slobodu izgubio i opet u tuđe 
robstvo dospio, a Hrvatska došla pod tuđu vlast, i 
kada su time prestale blagodati i dobra, koja su ta 
gospoda do tada uživala, onda je prestalo i njihovo 
pristaštvo pokretu, kome su prisizali, jer to za njih 
nije više imalo privlačivosti. Misleći uviek na svoje 
osobne interese, i u nadi, da bi do njih još jedanput 
doći mogli, stali su se ogledavati, tko bi mogao biti 
onaj, tko bi nakon pada sadanje komunističke vlade 
u Hrvatskoj na vlast mogao doći, i pomislivši u prvi 
čas, da toprijašnja vladavina Nezavisne Države Hr- 
vatske ne bi mogla biti, pošli su u potragu za nečim, 
što su mislili da bi zapadnim silama, a budućim 
pobjednicima, bilo prihvatljivo. Ta gospoda i onako 
ne misle o tom, i najmanje rade na tom, kako će se 
hrvatski narod osloboditi, nego samo na to, tko će u 
Hrvatskoj na vladi biti, kako bi oni do toga do vlasti 
i dobara došli. Među ovima koji su radi svoje koristi 
i radi poiožaja, na koje su se u Nezavisnoj Državi 
Hrvatskoj gurali, i te kako ustaševali, a sada se nazi- 
vaju velikim demokratima, valja ubrojiti i one, koji 
su za vrieme Nezavisne Države Hrvatske bili proti 
ustaškome režimu, nu zato, jer su bili oduševljeni i 
veliki pristaše njemačkoga nacionalizma, a ustaški 
su režim i njegove Ijude smatrali premalo prijatelj- 

ski raspoloženim prema istome, te ih jedni tužakali 
neprestano njemačkom nacističkom vodstvu, a neki 
su od njih svojedobno čak i Fuhrerschule (vodstvenu 
skolu) u Njemačkojpohađali da se izobraze za ‘vođe’ 
nacističke stranke, koju su mislili u Hrvatskoj osno- 
vati. Ta istagospoda se danas prave prekaljenim de- 
mokratima i govore, da su oni pozvani predstavljati 
hrvatski narod. Nitko im ne brani niti ima ištaproti 
tome, da si prave stranku kakovu hoće i da se bave 
politikom svoga ukusa, nu moraju znati da se znade 
za njihovu prošlost, za njihovu spekulaciju, i da ih 
seprema tome i ocjenjuje, te da će svaki čestiti Hrvat 
prije dobro promisliti, nego li bi njima u ruke stavio 
sudbinu svoje domovine i svoga naroda... Dok su 
poslie nesreće, koja je hrvatski narod godine 1945. 
zadesila, razna ta gospoda lutala i tražila druge li- 
nije, od onih balkanskih, podunavskih i habzburških 
federacija, pa do istoga puta, u ponovnu, kraljevsku 
Jugoslaviju, dotle je Hrvatski Ustaški Oslobodilački 
pokret ostao, radio i borio se, te i dalje radi i bori se 
samo na jedinoj liniji, a to je oslobođenje hrvatsko- 
ga naroda od komunističke i svake druge nametnute 
vladavine a toje linija Nezavisne Države Hrvatske, 
bez koje, kako glasi naše staro geslo, nema sreće za 
hrvatski narod.” 

“Poglavnik je sav taj svoj bućkuriš mogao sabiti 
i kazati u tri riječi... Jedino prihvaćam njegovu ep- 
sku opširnost ako ga je Hrvatska plaćala po retku 
pa da tako namlati više para” - podsmješljivo će 
Šiljo, koji je u sebi ponovno prepoznao staroga ko- 
zera, duhovitoga i brza na jeziku. Na to je podsjetio 
Stevu: “Iz svojih spisa duguješ nam, baćo, što su 
Pavelićevi ustaše iznijeli protiv Dide i Vinka Niko- 
lića. Ali što kraće, molim te, jer zora rudi, a pijetli 
tek što nisu propjevali...” 

“Servidor de Usted, senor! Za Srećka koji ne zna 
španjolski, to je kao ona dubrovačka: Slugam vam 
se, gosparu” - reče lakrdijajući se Stevo, sada već 
slavonski smireniji poslije Šiljinih draženja. “Pri- 
znajem, oduljili smo, Dara je prešla mjeru, pa ću 


zato još navesti što je u pismu časopisu Izbor, koji 
također izlazi u Buenos Airesu, rekao jedan od po- 
glavnikovih ovisnika, Andrija Ilić, ustaški ministar 
prosvjete: Odkriva se sva mentalna bieda Eugena 
Kvaternika, koji u tkzv. ‘kulturnoj’ Hrvatskoj reviji, 
koju uređuje Vinko Nikolić - inače dogodine 1950. 
sliedbenik Poglavnika na jeziku, a iza toga njegov 
fanatični protivnik - objelodanio jednu bljutavu 
limunadu laži, podvala i uvreda protiv Poglavni- 
ka Dra Ante Pavelića. Tim svojim člankom Eugen 
Kvaternik je sebe zauviek pokopao pred očima još 
živih hrvatskih boraca, koji će ga se sramiti dok 
budu živjeli, i pred uspomenom hrvatskih div-ju- 
naka koji su s Poglavnikovim imenom na ustima 
umirali za slobodu i nezavisnost Hrvatske. Također 
je tim člankom Nikolić konačno pokopao kulturni 
značaj Hrvatske revije i snizio je na niveau običnog 
barbarskog i nekulturnog libela, u kojemu nijedan 
sviesni i kulturni Hrvat ne bi smio više surađivati i 
podpomagati ga... Zato je najgore političko zločin- 
stvo, pomanjkanje zdravog razuma i sviesti u ovim 
težkim danima hrvatske poviesti, napadati osobu, 
rad i djelovanje zakonitog hrvatskog Suverena. Ako 
im je već do strančarenja i fuehrerstva’, neka vode 
svoje stranke i strančice, a neka se od strančara ne 
pretvaraju u veleizdajnike. Čestiti hrvatski borci 
ostaju i nadalje vjerni svom Suverenu i Vrhovnom 
Zapovjedniku - živi i mrtvi - i s prezirom prelaze 
preko svih nesuđenih, samozvanih fuehrera’ i fu- 
ehrerića’, hrvatskih Himmlera i vjetrogonja, koji su 
smrtno zaljubljeni u svoj ‘ja’. Živio Dr. Ante Pavelić, 
hrvatski Suveren i vođa Hrvatskog Oslobodilačkog 
Pokreta!” - Stevo ustane i protegne se: “Vrijeme je 
da stavimo ključ u bravu, drugovi...” 

“E, još nećemo. Pa mi, baćo, nikako da zaokru- 
žimo priču o Anti Paveliću i Krunoslavu Dragano- 
viću... Čim joj se primaknemo, istoga časa je zabo- 
ravimo i odbludimo u vražju mater...” - zaustavio 
ga je Šiljo. 

“Joder!” - gorolomna glasa opsuje Stevo na špa- 

njolskome i strovali se u sjedalicu: “Tako je, amigo. 
I hajde, kad smo krenuli s Pavelićem i Draganovi- 
ćem, onda ćemo s njima i završiti naš vrlo kratki 
sastanak...” Otključao je maloprije zaključanu tor- 
bu i izvukao fascikl: “Entonces, Draganović je svoje 
viđenje svađe s Pavelićem, uoči njegova odlaska iz 
Italije u Buenos Aires, iznio razgovarajući s Vin- 
kom Nikolićem, koji je objavio taj razgovor. Klica 
razlaza počela je nagrizati poglavnika i velečasnoga 
nešto prije Operacije Gvardijan, a poslije nje njiho- 
va ljubav je posustajala. Evo kako to ispričao Dra- 
ganović: Engleska obavještajna služba, putem svojih 
Ijudi, nekoliko mjeseci prije, obavijestila je pokojnog 
Kavrana, da zna, direktno izzemlje, kako nepostoje 
nikakvi Ijudi njegove organizacije u 'slobodnim hr- 
vatskim planinama’, i da je, po svoj prilici OZN-a 
ona, koja sve niti drži u svojim rukama i naručuje 
naše Ijude izAustrije i Italije u domovinu. Nažalost, 
Kavran nije povjerovao toj obavijesti i nije prestao 
slati Ijude u zemlju - točnije u OZN-ine zatvore -jer 
je držao da se radi o Ijubomori zavidnih Ijudi, koji bi 
htjeli tu toliko ‘uspješnu’ akciju obustaviti. Na to se 
Vinko Nikolić nadovezao, a to ću prepričati iz nje- 
gova teksta, da su se u svibnju ili početkom lipnja 
1948. u Rimu sreli Krunoslav Draganović i Božidar 
Kavran. Bilo je to dva mjeseca prije nego što ćemo 
uloviti Kavrana. I po tome sudeći, namazani i izvr- 
sno obaviješteni Draganović mu je pojasnio kako 
Operacija Gvardijan nema pokrića. Ali Kavran ni 
čuti o tome, nego se tvrdoglavio i tražio susret s 
poglavnikom. Unatoč njegovim upornim zahtjevi- 
ma i dugome iščekivanju, od Pavelića ni glasa. Ra- 
zočaranoga Kavrana su uvjeravali da je poglavnik 
negdje na jugu Italije, ako je uopće tamo, no nitko 
ne zna gdje je jer se on sam javlja ljudima koji su 
mu potrebni, pa tako i Draganoviću...” 

“To, zapravo, znači da je Draganović bio točno 
obaviješten kako služba uvlači u našu mrežu križa- 
re iz Austrije i Italije. Da je Kavran bio oprezniji i 
povjerovao mu, mi ne bismo razbili njihovu, da ga 


tako nazovem, najrevolucionarniju jezgru, koja je 
upala s ambicijom da podigne ustanak u Hrvatskoj 
i počne s oružanom borbom” - zaključio je Pre- 
drag Grabovac. 

“Saznali smo im šifru i podvalom ih namamili 
na Papuk...” - potvrdio mu je Šiljo. On je to naj- 
pouzdanije znao, kao jedan od spiritus agensa za- 
grebačke sluzbine momčadi koja je dokrajčila bli- 
stavo zamišljenu akciju lova ubačenih, naoružanih 
čarkara, pod zapovjedništvom Božidara Kavrana 
i Eriha Lisaka. "Jedan od naših policajaca, koji je 
sudjelovao u razbijanju Operacije Gvardijan, Mate 
Rajković...” 

“Znam druga Matu...” - pohvalio se Predrag. 

“E kad ga znaš, sada ćeš saznati i to da Mate ovih 
dana napušta službu i počinje raditi u novinarstvu, 
u Vjesniku u srijedu, pa će, ali pod pseudonimom, 
napisati dulji feljton o Operaciji Gvardijan...” 

Stevo prekine Šilju i osvetnički progunđa: 

“Vidi ti koji to svat mene zajebava kako stalno 
preskačem povijest o svađi Draganovića i Pavelića 
i nikako da je završim. Sada si ti, amigo, onaj tko 
bez veze s temom, u nju upliće Matu Rajkovića.” 

“Iako mi je to teško priznati, ali ovaj put si izni- 
mno u pravu, baćo. Gdje smo ono stali sa svađom?” 
Šiljo je rugačicom prihvatio ukor i utišio se, a Stevo 
Krajačić se važno iskašljao i vratio članku Vinka 
Nikolića: 

“Dakle, Nikolić napada Antu Pavelića i piše: Za 
onakvu propast Države Hrvatske, za onakvo uni- 
štenje hrvatske vojske, za onakvu tragediju širokih 
slojeva hrvatskoga puka (uopće građanskih osoba) 
mora biti netko kriv. I naše je mišljenje da je za to 
sve kriva hrvatska Vlada (zajedno s vojničkim zapo- 
vjedništvom) na čelu s drom Antom Pavelićem: on 
ne može biti nekriv! Nu on kao da nije bio svjestan 
svoje katastrofalne uloge u propasti Države Hrvat- 
ske? Jer daje on toga bio svjestan, ne bi seponovno 
stavio u tu jadnu hrvatsku politiku. Čovjek, koji se 
nalazio na čeluDržave, kojaje onakopropala, nema 

nikakva moralna prava, da se ponovno stavlja na 
vodstvo toga istoga, toga unesrećenog naroda. On, 
međutim, kada sefizički spasio, i čimje osjetio sta- 
novitu sigurnost, ponovno se nametnuo na vodstvo 
onih nesretnih brodolomaca da ih vodi, zar, opet u 
jednu novu avanturu? - I, nakon što je izgrdio svo- 
ga poglavnika, unatoč tome što mu je nedugo prije 
ispjevao pjesmu pohvalnicu, Vinko Nikolić prelazi 
na velečasnoga Draganovića: Bilo je Ijudi, koji su 
već u prvo vrijeme naše tužne emigracije upozo- 
ravali dra Pavelića na štetnost njegova ponovnog 
ulaska u hrvatsku politiku, ali sve te opomene nisu 
ničem služile. Tako, na primjer, umni i zaslužni hr- 
vatski javni radnik, profi Krunoslav Draganović već 
jepočetkom listopada 1948. u Napulju upozorio dra 
Pavelića. Kod toga je, u razgovoru s njim u jednom 
talijanskom samostanu, istakao njegove zasluge pri- 
znavši da je dr Pavelić ‘najzaslužniji za uspostavu 
Hrvatske Države nakon 800 godina’, i naglasio, da 
mu to ‘hrvatski narod ne će nikada zaboraviti’. Kod 
toga mu nije izbjegao naglasiti i to, da je on kroz 
četiri godine Države ‘učinio mnogo dobra i mnogo 
zla’, ali to prepušta hrvatskom narodu i povijesti da 
mu sude. - Nikolić navodi što je Draganović kazao 
Paveliću: Život Hrvatske Države nasilno je preki- 
nut. Ona je mogla prirodno dalje živjeti. Utopila se 
u moru. Ali ono što se nije utopilo jest čvrsta volja 
i odluka hrvatskog naroda, da opet uspostavi svoju 
slobodu i svoju državu. Hrvati se moraju na nekoga 
osloniti. Imali smo do sada nesreću, da smo se uvijek 
oslonili na onoga tko je izgubio rat. Sada nam jedi- 
no preostaju Zapadni Saveznici, s njima moraju ići 
Hrvati da ostvare svoju slobodu i državu. Ali ti Za- 
padni Saveznici Vas, Gospodine Doktore Paveliću, 
ne će. Oni Vas odbacuju i Vi ste na njihovim crnim 
listama. Svaka borba za Hrvatsku vođena u imenu 
Pavelić unaprijed je od njih odbačena i osuđena. I 
Vi ste - žao mi je to reći - danas zapreka za hrvat- 
sku narodnu borbu. I zato, kad se jednom spasite i 
dođete u Argentinu, zahvalite se najprije Bogu za 


svoje spasenje i onda dignite ruke od hrvatske politi- 
ke. Toje molba, koju Vamputem mene, upućuje ci- 
jeli iskrvavljeni, mučenički hrvatski narod. Još nešto 
Doktore, da se krivo ne razumijemo. Ovo ne znači, 
da se Vaši sljedbenici ustaše, među kojim toliki naj- 
čestitiji hrvatski rodoljubi, ne trebaju dalje boriti za 
Hrvatsku. Što više, izdajte im i zapovijed da se bore 
do zadnje kapi krvi, ali ne više pod Vašom kapom 
i Vašim imenom. Draganović se povjerio Nikoliću 
kako je osjetio da je njegovo izlaganje poput hele- 
barde duboko pogodilo Pavelića u srce. Budući da 
su u Buenos Airesu stanovali pod istim krovom, 
sve dok mu nije stigla obitelj iz Italije, Vinko Ni- 
kolić iz vlastita viđenja prenosi kako je poglavnik 
doživljavao Draganovićev savjet da se ukloni iz hr- 
vatske politike: Nakon toga, dr Pavelić doputovao je 
u Argentinu. Svjedok sam da mi je u našim prvim 
susretima dr Pavelić opetovano i uvjerljivo govorio: 
da smo dobro poveli našu narodnu stvar (opće-hr- 
vatsko okupljanje) da neka nastavimo tako i nadalje, 
a da se on više neće miješati u hrvatsku politiku, jer 
da je on završio svoje. Reče mi tada: ‘Ако budete od 
mene trebali kakav savjet, znaš gdje sam.’ Nažalost, 
nije se on toga držao. Tkoje kriv daje dr Ante Pave- 
lićponovno zašao u tujadnu hrvatsku politiku, da li 
bi to tko znao i mogao objasniti? Kakve suposljedice 
od toga, znano nam je svima. Jedno je sigurno: da 
on nije ponovno mutio u hrvatskojpolitici, ne bismo 
se i danas vrtjeli u začaranom ustaškom krugu, iz 
kojega kao da ne nalazimo izlaza.” Sklonio je papire 
i nastavio: “Mada su i najtvrđi Pavelićevi sljedbeni- 
ci znali pa i priznali da mu je Draganović prokrčio 
put iz Austrije u Italiju i spasio ga od Amerikanaca 
i Engleza koji su ga proganjali, da mu je ishodio 
lažne putnice i ostale krivotvorine, osigurao mu 
brodsku kartu do Argentine i opskrbljivao ga nov- 
cem, ipak ga sve učestalije zlogade. Pod poglav- 
nikovim utjecajem, dakako. Jedan od najglasnijih 
je stari komunist Josip Ciliga, koji je 1942., nakon 
što su ga slomili u Jasenovcu, prevjerenički prešao 

na ekstremnu ustašku stranu i danas je emigrant u 
Rimu. Ciliga tvrdi da je Draganović bio u dobrim 
odnosima i s onima koji hrvatske borce šalju u 
UDB-ine šake. Pritom misli na engleskoga majora 
Stephena Clissolda, koji nam je izručio i nekoliko 
ustaških kapitalaca. Očito da mu je šlagvort dao 
sam Ante Pavelić koji nije mogao zaboraviti Dra- 
ganovićeve prijekore u Genovi. I Vinko Nikolić 
je naveo da mu je poglavnik u više navrata rekao 
kako ga je velečasni smjerao isporučiti Englezima.” 
Stevo zategne čvor na kravati vezanoj na tanku bi- 
jelu košulju kratkih rukava i umorno se protegne, 
zadržavši pogled na Srećku Šimurini koji je tromo 
držao čašu i hrvao se s pospanošću: “Rekao bih, 
muchachos, da je ovo sretni završetak bajke o tome 
zašto su se prestali voljeti svećeni ustaša Dragano- 
vić i svjetovni ustaša Pavelić... Mogu li uglednim 
drugovima napokon objaviti da je naš sastančić 
završen? Više nema priče. Fin de la historia. Hvala 
vam na utrošenome vremenu.” 

Zaprešno se podigao od stola, a za njime ustado- 
še i ostala trojica. 

Kad se Šiljo dovezao i zaustavio kola kod Gradske 
kavane na Trgu Republike, još se nije bilo razdanilo 
kako valja. Pogledao je u brojčanik crno uokvire- 


noga bečkog jednonogog sata, ukopana na suprot- 
nome kraju betonskoga otoka. Već su zabravljena 
i vrata u Ritzu, posljednje noćobdijske oaze, u koji 
je poželio svratiti na piće i iz navike razvidjeti tko 
sjedi od njegova društva. 

Prva i najviša zagrebačka svjetleća pokretna 
reklama, Chromosov ličilac, koji se s pemzlom u 
uzdignutoj desnici, okrenut leđima, u jednakim 
razmacima pomiče lijevo-desno na krovu zgrade 
Na-Me, još se nije ugasila. 

Trojica zagrljenih, pustinjački zaneobrijanih 
istetoviranih pijanaca, oteščalo su se mrtvoglavice 
krivudavo klatili i jedva se održavali da se ne sru- 
še, u glasovnome neredu revali su pjesmu o mami 
Juaniti iz filma Jedan dan života. Šilji se učinilo da 
Zagrepčani, otkad su u kinima prosuli rijeke suza, 
ožalošćeni zbog udesa časnoga meksikanskog ofi- 
cira, koji prije strijeljanja, uz svirku marijača, gordo 
uzdignuta čela upućuje svojoj majci rođendansku 
napitnicu, više ne znaju zapjevati nijednu osim te. 

Upalio je motor i polagano se zaputio doma na 
Pantovčak. 

Kopkalo ga je hoće li mu Radojka povjerovati da 
sinoć nije zaglavio u baru, nego je uistinu dočekao 
zoru na Jabukovcu, na predugome radnom sastan- 
ku s drugovima Stevom, Srećkom i Predragom. 

Jeruzalem, četvrtak, 6. prosinca 1956., prijepodne 

G ologlavi muškarac beznačajne pojave za- 
ustavio se podno brda Moriah iznad Zapad- 
noga zida, preko puta Zida plača. 

Učitelji Tore od malena uče djecu da je to najsveti- 
je mjesto Mojsijevih vjernika podignuto još za vla- 
davine tiranina Heroda I Velikoga, najvećega gra- 
ditelja u starome vijeku. Ali i da su prvo kamenje, 
davno prije njega, poslagali zidari u službi trećega 
izraelskog kralja, sina Davidova i Betšebina, pra- 
vednoga i mudrog Salamona, ili Š’loma, kako mu je 
ime na svetome hebrejskom jeziku lašon hakodešu. 

Na preuskoj ravni ispred Zida plača, koji je ukle- 
to podijeljen između Izraela i Jordana, u pola deset 
prijepodne, natiskalo se mnogo više došljaka nego 
što ih je navikao viđati za radnih dana u ovo doba 
godine. 

“Prostor na našoj strani valja što prije jako proši- 
riti, tik do jordanskoga pograničnog dijela!” - pri- 
mijetio je. 

Sutra ujutro, na svakodnevnome izvještajnom 
susretu, u uredu kod prvoga ministra Davida Ben- 
Guriona, reći će kako nije primjereno da im suna- 
rodnjaci iz svijeta, koji sve masovnije hodočaste u 
Svetu zemlju i nezaobilazno dođu do Zida plača, 
dugo čekaju i gužvaju se dok ne domigolje do pro- 
čelja. I naslućuje što će mu odgovoriti s novcem 
pretjerano štedljivi premijer. Da je državna blagaj- 
na poslije nedavnoga rata na Sinaju presušila do 
dna pa će to ulaganje biti odgođeno sve dok je po- 
novno ne popune. Pritom će odvaliti dosjetku, ko- 
joj će se homerski smijati, kao da ju je pred njime 
izrekao prvi, a ne bar dvadeseti put: 


“Izrael bi mogao doći do para ako moj spretni 
ministar financija Eškol Levi od pape Pija XII us- 
pije iskamčiti dug za Posljednju večeru koju Isus 
Krist iz dobro nam poznatih razloga ovdje u Jeru- 
zalemu nije stigao platiti!” 

Žene, koje su odvojene na desnoj strani, daleko 
brže stignu do Zida plača od muških zato što ih je 
oduvijek, kao i danas, bar peterostruko manje. 

Ortodoksni Židovi, aškenazi - s bradama kao da 
su pamučne, kakve nalijepe laponski Santa Clau- 
si, koje im raštrkano vise, u crnim su odijelima i 
snježnobijelim košuljama i nose plitke šešire široka 
kolutasta oboda poput Saturnova prstena - odoz- 
go viđeni nalik su jatu pingvina. Pomiješali se s ha- 
sidima, podjednako dugih brada i spuštenih lasi; 
sefardima, koji su pokrili tjemena okruglim kipa- 
ma skrojenim od tankoga platna ili od kartona; 
i s orijentalcima, najtamnoputijim Židovima, iz 
muslimanskih zemalja, u svakojakim kapama, od 
krznenih šubara do marokanskih tamnih fesova 
bez kićanki. Tek pravilo je da se u hramove - i pod 
kupolama, a i u one pod otvorenim nebom, kakav 
je Zid plača - ne smije stupiti gologlav. Neki od 
njih, mrmorom koji se učini kao pčelinji zuj, zasja- 
la pogleda čitaju Talmud, Toru, N’Viim, K’Tuvim, 
Salamonovu Knjigu mudrosti i ostale vjerske časo- 
slove. Svi se ritualno odsječno klanjaju, ubrzano 
njišu glavama i uzdignutih ruku, oslonjeni na zid, 
plačno izgovaraju glasoviti zavjet: Zaboravim li te, 
Jeruzaleme, osušila mi se desnica ruka. Na kraju će 
u šupljine zida tutnuti presavijeni papirić s napisa- 
nom željom. 

“Nemoj nikome pričati što si poželio, jer ti tada 
želja neće biti ispunjena!” - pamti savjet rabija Jiš- 
maela, koji ga je 1931., kao devetnaestogodišnjaka, 
prvi put doveo do Zida plača, netom nakon što se 
iz Rige uselio u Palestinu. Pritom ga je naučio da 
je sveti grad Jeruzalem spomenut u Tori 738 puta, 
a u Kur’anu nijednom, što dokazuje da je samo ži- 
dovski. 

I on je do 1948., kad je izraelskim državljanima 
bio zabranjen pristup, učestalo dolazio pred Zid 
plača i udubljeno se predavao meditaciji, što ga je 
smirivalo. Sada mu nema druge doli da iz bliske 
udaljenosti, punih očiju ali opustošene duše, gleda 
molitvu židovske čeljadi s inozemnim putnicama. 

Pobožan je, mada katkada zažali i prekori se 
nakon što mu misli odblude i stoga - preko glave 
opterećen mučnim nagađanjima o stogu, najčešće 
vrlo presudnih odluka - odsutno zaboravi da uju- 
tro poslije buđenja i navečer prije spavanja, kako 
vjera zapovijeda, na postelji izmoli: Š’ma Jisrael! 
Čuj, Izraele! Ali časkom smisli ispriku za svoj ne- 
haj jer svaki čovjek ipak najveće popuste daje sebi. 

U Davidovoj ulici kod Citadele, u kršćanskoj če- 
tvrti, iz sanjarenja ga trgne snažni zvon s tornja ar- 
menske katedrale svetoga Jakova, koji kroz zabate i 
podboje uđe u svaku kuću u kraju. Korača, uspore- 
do s gomilom, kao da je nevidljiv. Tko će naslutiti 
da je bezlični, sićušni, mršavi i žilavi četrdesetče- 
tverogodišnji pustinjak, krupnih snenih svijetlih 
očiju i mišićavih nogu, odjeven u jeftino izblijedje- 
lo tamno konfekcijsko odijelo, kojem izviruju po- 
pucali konci na rukavima, oskudna rječnika i na- 
pornoga izražavanja i koji se ne uspijeva odviknuti 
od nezaustavljive bolesne pomame da drži prste u 
ustima i bez prestanka gricka nokte, jedan od naj- 
moćnijih Izraelaca. Ako ne i najmoćniji! 

“Čovjek kojega je pamćenje kao u fotografske 
kamere. Što god snimi, zasvagda mu ostane u gla- 
vi!” - govorio je o njemu bliski suradnik Moše Ta- 
bor i opisao ga ne spomenuvši mu pritom ime: “Da 


boravite u istoj sobi s njime, i još s desecima Ijudi, 
unatoč njegovim napadnim špicastim ušesima, 
koja me obujmom podsjećaju na radarske tanju- 
re, danima ga ne biste zamijetili koliko je neugle- 
dan!” 

Issar Harel, glavni čelnik obavještajne službe 
Mossad, bezimena je osoba. I za svoje zemljake i 
ostali svijet. Njegov izgled i ime zaštićene su držav- 
ne tajne. Tko je on, jedino znaju predsjednik repu- 
blike Yitzhak Ben-Zvi, premijer i ministar obrane 
David Ben-Gurion, Harelov preteča, prvi šef Mo- 
ssada Reuven Šiloa, ministrica vanjskih poslova 
Golda Meir, glavni direktor ministarstva obrane 
Šimon Peres, šef vojne obavještajne službe Yeho- 
šafat Harkabi, ministar unutarnjih poslova Israel 
Bar-Yehuda, načelnik Generalštaba Moše Dayan, 
Harelov, također zagonetni N. N., tajnik i četvero 
prvih pomoćnika: Šulamit - Šula Kišak Cohen, 
kodno nazvana Perla, Yitzhak Šamir, Zvi Malchin i 
Moše Tabor. I tu je sef zaključan, s rednim brojem 
13. Da je Issar Harel glava, mozak i srce Mossada, 
ili kako ga je na hebrejskome nazvao Ben-Gurion: 
ha memuneh (glavni), nije poznato ni njegovoj 
ženi, a još manje kćeri. Ispod kolikoga zatamnje- 
nog zvona je poklopljen, kazuje i detalj s Goldom 
Meir, dok je službovala kao prva izraelska ambasa- 
dorica u Sovjetskome Savezu pa je po tome slovila 
za političarku iz elitne, najuže postave. Nakon sa- 
stanka u gumenoj sobi ambasade pitala je Harelove 
prve violine Šamira i Malchina, koji su poslovno 
doletjeli u Moskvu: 

“Mogu li, gospodo, napokon saznati tko je Mos- 
sadov ha memuneh?” 

“Ha memuneh je ha memuneh!” - stameno će 
obojica uglas, kao iz jednih usta. 

“Je li taj netko od vas dvojice?” - bila je uporna 
u radoznalosti. 

“Budite uvjereni da nijedan od nas nije ha me- 
munehl” - reče Šamir. 

“I je li to sve što mi smijete reći o svome velikom 

poglavici?” - Golda Meir je uvrijeđeno nabrala gu- 
ste obrve, a iz nje je strujalo nataloženo nezado- 
voljstvo. 

“I previše smo vam kazali, ekscelencijo!” - ne baš 
samouvjereno reče Malchin. 

“Ispalili ste me!” - napregnuto se zasmijuljila 
mimo volje. 

“Štooo?” - spontano ustukne Malchin. 

“Preveslali ste me, eto to ste učinili, ako ustraja- 
vate na akademskim frazama i zaključujete kako 
moj rječnik nije dobra ulaznica za visoko društvo” 
- dovikne oštrim glasom koji bi prije pristajao bol- 
ničarki dok tjera vojnike da požure na liječnički 
pregled negoli ambasadorici. 

Yitzhak Šamir je zanijemjelo pogledao Goldu 
Meir, a Zvi Malchin se postavio sada već nepokole- 
bljivom sigurnošću: 

“Šutnja je koji put rječitija od gromkih govora, 
ekscelencijo! Nitko još nije pobijedio šutnju!” 

Tek pošto su je početkom ove godine imenovali 
za ministricu vanjskih poslova, David Ben-Gurion 
joj je predstavio vođu Mossada. Golda Meir nije za- 
tomila vidljivo razočaranje Harelovom nikakvom 
pojavom. Sjetila se usamljeničkoga čovječuljka, na 
koga je ranije u tri ili četiri navrata naletjela dok se 
vrtio u blizini premijerova kabineta. Podcjenjivač- 
ki ga je procijenila kao robu s greškom, lošu kari- 
katuru, zapletenka, nevažnoga činovničića, maloga 
vladina potrčka. 

“Ni za deset ljeta ne bih pogodila da ste vi taj big 
chief Issare!” - otelo joj se. 

“Hmmm, zamislite...” - Harel se nerazgovjetno 
mučio da i on kaže koju, palucao je jezikom kao 
zmija i grizao nokte. 

Čim je Issar Harel izašao iz salona, Golda Meir 
obzirno reče Ben-Gurionu: 

“Tko bi rekao, Davide, da taj predvodi Mossad, 
A djeluje dremljivo kao ofucani mačak pored ka- 
mina...” 

“Da, djeluje. Ali taj dremljivi mačak je kao us- 


pavani vulkan, i ne znaš kad će buknuti. I ti i ja, 
Golda, ćemo se umoriti i ostarjeti dok dočekamo 
da Issar pogriješi.” 

Sin maloga tvorničara octa došao je na svijet 
1912. u predgrađu Vitebska ili Liodsna, u Bjeloru- 
siji, a u rodnome listu upisan je kao Iser Halperin. 
Nakon što je proslavio peti rođendan 1917. doče- 
kao je pobjedu Oktobarske revolucije. 

Dvije godine potom Iser je bio svjedokom straš- 
noga obiteljskog stresa kad su se crni oblaci zausta- 
vili nad njihovom glavom. 

Dekretom Sveruskoga kongresa sovjeta i Sovje- 
ta narodnih komesara, koji je potpisao boljševič- 
ki vođa Vladimir Iljič Uljanov Lenjin, privatne 
tvornice su oduzete i postale su državna svojina. 
Okružni komesar, obezubljeni Nahum Kohen za- 
tubasta nosa, preobraćeni gologuzi bogohulnik, 
neradnik, raspusnik, napržica i zanovjetač, prem- 
da je dotle u ime sovjetske vlasti uvjerljivo jamčio 
sitnim vlasnicima da će konfiskacija udariti u tr- 
buh jedino najveće kapitaliste, veleposjednike i 
buržuje, prevario je i vjerolomno bacio u zlopatnju 
Iserova oca, koji je zatužio i zasuzio zato što mu je 
povjerovao na riječ. 

Prizor koji je tada upio malenome Iseru nikad 
neće ispariti iz sjećanja. 

Zima je u Bjelorusiji zavladala jako rano i tem- 
peratura je nekoliko dana padala i do petnaestoga 
stupnja ispod ništice. Zadaždilo je, a vjetar prijete- 
ći zviždao i hladio sobe, uvlačeći se u napukline i 
naprsline. Po mrzlosnoj izmaglici, oprezno gazeći 
po tankoj poledici, Halperinovima je ranim jutrom 
kao razbojnik koji je iskočio iz busije nezvano sti- 
gao Nahum Kohen u pratnji dvojice gnjevnih uni- 
formiranih djelatnika Vserosijske črezvičajne komi- 
sije, zvane Čeka, sigurnosne službe za borbu protiv 
kontrarevolucije i sabotaže. Na podu tr-ijema po- 
pločana crvenobijelim kvadratima od terakote ote- 
pao je susnježicu s čizama i nemilostivo službeno 

objavio ocu da tvornica octa više nije njegova nego 
da od danas pripada radnicima. 

“Građanine Halperine, smjesta i bez opiranja 
predajte drugovima čekistima ključeve. Do jedno- 
ga!” - zapovjedio je bezočno postavivši se kome- 
sarski ukrućeno. Nahum nije ni saslušao očev jauk 
dok ga je smalaksalo podsjećao što mu je još do- 
nedavno obećavao nego je na odlasku, odmakavši 
se od njega kao od okuženoga bolesnika, a prije 
nego što će treskom zalupiti vratima, pljuvatorski 
dobacio: “Znaš li da držim do tebe koliko do svoga 
prdeža. Pa i manje!” Sadašnji vlastodržac Nahum 
Kohen, koji je bazdio po votki i duhanu, nezahval- 
no je potro ne baš daleku prošlost. U pamćenju mu 
se izlizalo sjećanje da je u carizmu bio nikogović 
i jadnik kad se prehranjivao i životario ponajviše 
zahvaljujući Halperinovim dobročinstvima. 

Plač Iserove majke proparao je Vitebsk i prenuo 
susjeda, očeva vršnjaka i školskoga druga, Marca 
Chagalla, tridesetdvogodišnjega slikara. Uznemi- 
reno je pokucao na prozor. 

Chagall se, nakon skončanoga studija u Sankt 
Peterburgu, otisnuo iz Rusije u Pariz, gdje je sli- 
kao i izlagao. Nakon sedam ljeta, a osam mjeseci 
prije Oktobarske revolucije, vratio se u rodno mje- 
sto zanesen željom da utemelji radničku slikarsku 
akademiju. Budući da se i za življenja u Francuskoj 
glasno očitovao da je ljevičarskih pogleda, a i što 
je - bez kopejke naknade, nego, štoviše iz odu- 
ševljenja - djelovao da likovnu umjetnost približi 
proletarijatu, nova sovjetska vlast radnika i seljaka 
blagonaklono ga je prihvatila. Usporedno vodeći 
radničku akademiju u Vitebsku, bio je pretrpan sli- 
karskim poslom. Marc Chagall je opremao knjige, 
smišljao efektne promidžbene plakate, vatrenim, 
žestokim bojama oslikavao zidove i vitraje u sve- 
učilištima, kazalištima, knjižnicama, državnim i 
partijskim ustanovama, a platna i crteže, o kojima 
su se novinski kritici natezali jesu li kubističkoga 
Ш nadrealističkog smjera ili su pak i jedno i drugo, 


postizali su primjerene cijene i osobito mu dobro 
prolazili kod rijetkih stranaca koji bi se zatekli u 
Sovjetskoj Rusiji. 

Mada nije shvaćao i volio Chagallovo slikarstvo 

- toliko da se čak i izrugivao njegovim smiješnim 
i tugaljivo izduljenim i iskrivljenim likovima odje- 
venim u cirkusantske halje drečećih boja, govoreći 
o njima da su čepuha i ni nalik ljudima kakve je 
stvorio Jehova - Isarov otac ga je držao za najbolje- 
ga prijatelja. Evo, i sada mu se druželjubivo našao u 
nevolji čim su mu boljševički lupeži oteli tvornicu 
koju je stekao krvavim trudom i za nju prolio sto- 
tine litara znoja. 

“Ti si mi, Marc, jedini kamerad koji se usudio ući 
u naš dom kako bi s mojom vjernom patnicom i sa 
mnom podijelio bol i nesreću koja nas je snašla” 

- sve napetijih živaca dahtao je plašljivo kao da mu 
je ponestalo sape. 

“Oduvijek je bilo tako, mon cher ami, da čovjek 
najlakše podnosi tuđu bol i nesreću” - bolno se 
osmijehne Marc nalegnut leđima na okrugli drve- 
ni potporni stup u sredini sobe. “Ali najgore je to 
što je krvnik koji ti je natakao omču na vrat bio 
onaj komesarski ljenjivac, bestidni kopilan i lešinar 
Nahum Kohen. Un bastard” 

“Vidiš li, Marc, kakva su vremena došla. Da Ži- 
dovi čine zlo Židovima!” Pomakao je menorah, 
židovski svijećnjak sa sedam čašica i pobožno ga 
pomilovao. 

Vonj bijede nad sumornim ognjištem Halperi- 
novih, u kojem su se stapali sve siviji tonovi, bivao 
je oporiji. Zato je obitelj na poziv rođaka s jeseni 
1924. odlučila napustiti svoj Vitebsk i otići u Dau- 
gavpils, u susjednu neovisnu Latviju. Lakše su im 
dopustili iseljenje nego što su se nadali kad su pre- 
dali molbu. 

“Pustili su nas da odemo u tuđinu kako bi nas se 
riješili. Da u Rusiji bude što manje Židova. Da nismo 
izvukli sretan broj i odselili se u Daugavpils, ugura- 
li bi nas u pakao, u sibirske gulage.” Otac je sjetno 

govorio da je stradalnički pogrom Židova počeo 
nakon Lenjinove smrti, pod Staljinovom daleko go- 
rom strahovladom nego što je bila njegova. Strepio 
je da im se može dogoditi i gulag otkad mu je Gosu- 
darstvenoe političeskoe upravljenie - GPU tjednima 
prtilo agente na leđa. Lani su ga rešetali pitanjima o 
susjedu Chagallu, kome su vlasti odobrile da otpu- 
tuje u Pariz i postavi izložbu, a on je potom odanle 
poručio da se ne kani vraćati u Zemlju Sovjeta: 

“Smučilo mi se i zgadilo sve brutalnije sputavanje 
Ijudskih i umjetničkih sloboda, a najviše su me po- 
gađali učestaliji izljevi protusemitskih divljanja, koji 
moj židovski rod tjeraju da, ne bez razloga, strepi od 
ruske reprize Bartolomejske noći. Zato više nemam 
moralnu snagu živjeti i stvarati u tamošnjim nemo- 
gućim vremenima!” - izjavio je Chagall novinaru 
lista Paris-Soir i najavio da je zatražio ispis iz dr- 
žavljanstva Sovjetske Rusije kako bi postao poda- 
nik Republike Francuske. 

Svojim činom razjario je državne i partijske vođe, 
a napose povukao za nos hazjaina GPU-a Felik- 
sa Đeržinskoga, koji mu je velikodušno potpisao 
putnicu, te utjecajnoga pisca Maksima Gorkoga, s 
kojim se kremaljska vrhuška savjetovala kad su po- 
vod bili kultura i njene perjanice. Upravo je Gorki 
svojim autoritetom zajamčio Đeržinskome da će 
se svjetski znani slikar Marc Chagall za tri mjeseca 
vratiti u Rusiju, na koliko su mu bili odobrili vizu. 

Iser Halperin je osjetio u školi koliko je narasla 
bijesna netrpeljivost prema Židovima. I kod đaka, 
ali na nevolju i kod pojedinih nastavnika koji su ga 
kad bi izašao pred ploču pogrdno nazivali malim 
židom. Prijatelji s kojima se do jučer veselo igrao 
preobratili su se u pomahnitale neprijatelje. Bez po- 
voda i iz obijesti zlostavljali su i mlatili najnižega u 
razredu, kao motičicu tanahnoga tršava Isera, kome 
se koža lijepila za kosti. Gotovo i nije prošao dan, a 
da pretučen ne uđe u kuću, drhteći kao mrzletina i 
ližući suze koje su mu slapnuto padale niz obraze. 

Majčino uvjeravanje nije pomagalo: 


“Nemoj, Isere sine, kriviti dječurliju zbog zlobi- 
vosti. Sve što oni nevaljalo izgalame protiv nas Ži- 
dova čuli su i lakovjerno upili kod kuće od svojih 
starijih!” 

U sinovim zažarenim očima prestravljeno je vi- 
djela odlučniju želju za osvetom, koja joj je neo- 
bjašnjiva za njegove godine. Nju i muža bunila je 
Iserova nenadana opsjednutost židovstvom i judej- 
skom religijom. Satima se nije odvajao od Mojsije- 
va Petoknjižja (Postanak , Izlazak, Levitski zakonik, 
Brojevi, Ponovljeni zakon) i Babilonskoga Talmuda, 
jedinih vjerskih knjiga na ruskome na koje je nale- 
tio u kućnoj knjižnici i čitao ih sve dok ne prosuzi. 
Oca je pak ganjao da ga uči jidišu, za koji je dotle 
mario kao pas za petu nogu, te ga je svladavao ču- 
desnom lakoćom. 

“U Iseru se rađa židovski ponos. Bojim se da mu 
razbuktala vjerska gorljivost ne preraste u odluku 
da postane rabin. A to mi nije po volji!” - povjerio 
se otac majci. 

“Iserova čežnja za osvetom zbog istrpljenih bati- 
na s vremenom će presahnuti čim odemo iz Vite- 
bska! Mislim, stoga, da mali neće u rabine” - vje- 
rovala je mati. 

Dvanaestogodišnji Iser u novoj, nemjerljivo 
ugodnijoj sredini u Daugavpilsu družio se jedino 
sa židovskim svijetom, a kod kuće bi se osamljivao 
i, kao da je uletio u bezračne prostore, do dugo u 
noć gutao povijesne knjige o Judeji i Samariji. 

Četiri godine po dolasku u Daugavpils, u pro- 
ljeće 1928., Iser je odrješito stao pred roditelje, 
obavijestivši ih da je s trojicom drugova namislio 
poći u glavni grad Rigu, gdje će se u tamošnjoj ci- 
onističkoj udruzi s još tridesetak mladih Židova iz 
Latvije pripremati za seobu u svoj izmaštani svijet, 
u Palestinu. 

“Kako ćeš sam bez nas u Rigu, sinko, a jedva ti je 
šesnaesta...” - dok je pognuto sjedio, ocu je uzdrh- 
tao glas kao da će ga izdati srce, a mati jecala od 
nahrupjele tuge. 

“Papa, zaludno me odgovaraš. Jer ne postoje 
riječi kojima bi me nagovorio i nema te sile na 
nebu i zemlji koja će mi slomiti volju da se na- 
selim u Palestinu i svojim radom pridonesem 
obnovi židovske države! Zato, najljepše što ćete 
mi ti i mama učiniti jest da me, kad vam javim 
da ću krenuti, blagoslovite roditeljskom ljubavi i 
poželite mi sreću u životu na tlu naših praotaca!” 
- izrekao je u dahu. 

Ocu se učinilo da je njihov čelično odlučni slo- 
bodoumni dječak pomno uvježbao svoj govor. 
Čim ga je saslušao, u hipu je ocijenio kako će s vje- 
trovima odletjeti njegov savjet koji mu je sekundu 
ranije skočio navrh jezika. Najprije valja ohladiti 
glavu, a ne bezglavo sjeći preko koljena. I prešutio 
gaje. 

Preneraženi roditelji su saznali i da je njihov Iser 
do srži zaveden i zarobljen propovijedima tvorca 
modernoga cionizma, mađarskoga novinara Ihe- 
odora Herzla, o stvaranju nove židovske države u 
Palestini, a koje je 1897. izrekao na Prvome cioni- 
stičkom saboru u Baselu. 

Nisu se ni oporavili od tih udaraca kad je doletio 
novi: 

“Zbog Iheodora Herzla naučio sam njemački 
kako bih pročitao njegova djela: Stara, nova zemlja 
i Židovska država - rekao je Iser ocu. “Papa, budu- 
ći da govoriš njemački, ostavit ću ti ih da se upo- 
znaš s Herzlovim poimanjem židovstva. Ja sam ih 
iščitao. Prije bih dopustio da spale mene nego te 
jedinstvene knjige... I nakon što ih budeš brižljivo 
proučio, razumjet ćeš zašto sam izabrao Palestinu 
da u njoj ubuduće živim!” Otac nije stigao sklopiti 
začudno razjapljena usta dok mu je sin nasmijano 
dometnuo: “Mama mi je još u Vitebsku povjerila 
kako si u strahu da ću postati rabin. Bezbrižno spa- 
vaj ,papa. Obećavam ti, neću!” 

U Rigi se prekomjerno ambiciozni Iser Halperin, 
stipendist Židovske nacionalne banke iz Ziiricha, 
koju je osovio i osnažio Theodor Herzl, tri godine 


naporno školovao pred seobu u daleku, zagonet- 
nu Palestinu. Fanatične latvijske mladiće britkim i 
ubitačnim drilovima neštedimice su tesala dvojica 
čvoratih i mišićavih instruktora, koji su se postav- 
Ijali kao da su izmislili pakao. Ogrubjeli veterani 
otvrdnulih šaka, prekaljeni u francuskoj Legiji 
stranaca, videći ga žgoljava i krhka, prorekli su 
Iseru žurni otpust iz poligona uz rijeku Daugavu. 
Strahovali su da će mu preveliki teret koji je pri- 
mio na se slomiti hrbat, da će prokleti dan kad se 
rodio i kad ih je upoznao. Ali uskoro su priznali 
da su kobno promašili u procjeni njegovih dometa 
i na kraju ga istaknuli kao najizdržljivijega i naju- 
pornijeg od svih pitomaca koji su prošli njihovu 
spartansku obuku. 

“Halperin nijednom nije iznemoga ni kod naj- 
bolnijih vježbi. Napose se blistavo osposobio u ru- 
kovanju pištoljem” - rekao je umirovljeni legionar- 
ski poručnik, koga su znali samo po imenu Elijahu, 
po tome što se nikad ni jedva nije nasmiješio i s čije 
ih je nadlaktice ukočeno gledala tetovirana, izdu- 
ljena naga žena. 

Izređena skupina iz Rige dobila je krivotvorene 
putnice s lažnim osobnim podacima i sredinom 
1931. zaputila se u neizvjesnu avanturu nazvanu 
obećana zemlja. Time su mlađani Latvijci postali 
useljenici Četvrte alije. Stara hebrejska riječ, koja 
je nekoć davno označavala putovanje hodočasnika 
u Jeruzalem, izmijenila je značenje. U novije doba 
alija se pretvorila u simbol Židova koji su kretali u 
Palestinu, ali da se trajno nasele. Prva alija događa- 
la se od 1880. do 1905., a ova posljednja, Četvrta, 
koja je počela 1924., traje sedam godina. I tko zna 
koliko će potrajati. 

Nakon trodnevne vožnje vlakom, preko Varša- 
ve, Beča i Rima, Iser i drugovi stigli su u Genovu, 
gdje ih je čekao talijanski teretni brod Santa Mag- 
dalena, koji će ih odvesti u Haifu. Čulavi kapetan s 
tri podbratka, nedvojbeno pozamašno potplaćen i 
prema tome rizično povezan sa židovskim organi- 

zacijama koje su slale useljenike u Palestinu, glade- 
ći prosijede brčiće a la Clark Gable, saletio je svoje 
golobrade putnike prije nego što su zakoraknuli 
u pograničnu zonu i rekao im zamalo mamurna 
glasa: 

“Sinovi, vi idete u oblast koja je pod britanskom 
upravom. Iz iskustva slutim, ako niste baš svi, ali 
siguran sam da je većina od vas ponijela neko 
oružje. No znajte da će vas engleski carinici i poli- 
cajci pretresti i ispod gole kože. Prevrnut će svaku 
mrvicu u svačijoj prtljazi. I koga god ulove u poku- 
šaju da prokrijumčari pištolj, revolver pa i bodež, 
okovat će ga i prvim brodom prisilno vratiti u Ita- 
liju. A mene će papreno oglobiti kao zapovjednika 
zbog kršenja zakona. Pred Britancima sam morao 
pristati na bolne ustupke i potpisati izjavu da jam- 
čim za svakoga od vas. Izgledi da u Palestinu une- 
sete komad vatrenoga ili hladnog oružja svedeni 
su na jedan prema milijun. Dakle: nemogući su! 
Stoga vas upozoravam, sinovi: smjesta ga se riješi- 
te! Bacite ga u more. Bolje vam je da to učinite sada 
nego kad isplovimo. Čak i talijanski carinici ovdje 
u Genovi, koji su diletantska družina usporedimo 
li ih s engleskim buldozima u Haifi, poneki put 
ipak nešto nabodu, kao slijepa kokoš zrno kukuru- 
za. Nemojte da im se to danas posreći s vama. Zato 
se dozovite pameti, sinovi, i poslušajte me. Da vaša 
svečanost ne završi prije nego što je počela!” 

I poslušali su. Na dno Genovskoga zaljeva poto- 
nulo je tridesetak primjeraka pištolja i revolvera i 
pet do šest noževa - skakavaca pride. 

Iser se jedini nije rastao od svoga malog pišto- 
lja. Rastavio ga je i dijelove uvaljao u štrucu kru- 
ha. Mramorna pogleda i nečitljiva zatvorena lica 
prošao je pokraj sumnjičavih carinika. Ponadao se 
sretnome završetku i nije se prevario. 

“Ne znam što bih ti rekao: jesi li divlje prkosan, 
lud Ш ludo hrabar!” - prigovorio mu je u Hai- 
fi osupnuti Gehazi Elias, najbliži prijatelj iz Rige, 
pred kojim je Iser sastavljao pištolj. 


U Palestini je Iser Halperin prestao postojati. Po- 
korio se uvjetu koji je useljenicima nametnuo Ben 
Gurion, naloživši im da promijene bar jedno slovo 
u imenu ili prezimenu kako bi se time odvojili od 
prošlosti. Rabin Jišmael, koji ga je prihvatio, smi- 
slio mu je hebrejsko ime: Issar Harel. Od tada će ga 
zavijeka nositi. Na bjelorusku domaju podsjećala 
su ga tek prva dva slova u imenu i prezimenu. 

Issar je najprije tegobno kopao na gradnji ceste 
od Tel Aviva do Ramat Gana, a u ljeto 1933,'uzeli 
su ga u brigadu koju su poslali da podigne kibuc 
u Šefaymu, uz Sredozemno more, na pola puta od 
Tel Aviva do Netanyje. 

Dotrajavao je osmu palestinsku godinu kad je 
poslijepodne, u nedjelju, 3. rujna 1939., dok je žega 
gušila kibuc i glavato se sunce zlaćano smiješilo, a 
iz kuhinje se širio opori miris užegla ulja, nepo- 
znati posjetitelj koji se dovezao džipom potražio 
Issara Harela u nakani da razgovara s njime. Bilo 
je to dva dana nakon što je njemačka vojska upala 
u Poljsku. Taj datum mu je presudno izmiješao ži- 
votne pute. 

Kad su se udaljili prema nasadu s mandarinama, 
toliko da im se glasovi nisu mogli razabrati, nezna- 
nac glatko obrijane glave se predstavio: 

“Zovem se Moše. Kako ti moje ime ništa ne 
znači, svejedno ti je je li pravo ili izmišljeno. Ipak, 
pravo je. Bitnije je što me je k tebi poslao tvoj in- 
struktor iz Rige, poručnik Elijahu. Prije nego što ti 
otkrijem razlog dolaska pitao bih te: jesi li čuo za 
pokret Hagana? Ako si čuo, molim te, kaži mi: što 
znaš o njemu?” 

“Čuo sam o Hagani, ali površno. Najkraće, ona 
je domoljubna tajna, naoružana organizacija koja 
ovdje, u Palestini, štiti Židove od Arapa. I to je sve 
što znam o Hagani” - reče još nepovjerljivi Issar. 

“Dovoljno si upoznat... A sada ću biti vrlo odre- 
đen, Issare. Dakle, došao sam k tebi zato što su me 
zadužili da te ispitam bi li želio postati pripadnik 
Haganinih postrojbi? U Šefaym nisam pao slučaj- 

no, kao meteorit s neba. Rekao sam ti: na te nas 
je uputio poručnik Elijahu, koji je treću godinu u 
Palestini i sada vježba naše ljude.” 

Issarov odgovor, za razliku od prošloga, bijaše 
brz, čvrst i nepokolebljiv: 

“Čovječe, naravno da bih oduševljeno postao 
Haganin vojnik. Zar misliš da bih potegao u Pa- 
lestinu, a da mi nije na srcu sveti ,cilj stvaranja ci- 
jonske države? Zar bih tri godine u Rigi bez posu- 
stajanja polazio Elijahuovu školu, najnaporniju na 
svijetu, a da nisam bio zadojen idejom vodiljom o 
novome Cijonu? Još kao dječak u Latviji o sebi sam 
snivao da sam borac koji je spreman da za budu- 
ći Cijon umre u čizmama. Eh, Moše, kad bi samo 
znao koliko sam puta u sebi razgovarao s nekim 
kao što si ti; s nekim koji će mi doći i ponuditi ovo 
što si mi ti ponudio. Zato sam od danas postao tvoj 
dužnik” - reče naglašeno i upita Mošu: “Ali sada 
me muči nešto što bih volio saznati: gdje ste bili do 
sada, momci iz Hagane?” 

Zadovoljni Moše je pjesnički i parolaški zakitio 
kako vjeruje svakoj njegovoj riječi jer mu u očima 
vidi i oganj i led. Otvorio je karte: 

“Odavno te pratimo, Issare Harelu, tako reći od 
prvih sati kad si se iskrcao u Haifi. Ostavili smo te 
dugo u ovome kibucu zato što si učinio prepuno 
korisnih stvari. No od prekjučer, otkako je Hitler 
nasrnuo na Poljsku, štošta se pobrkalo. Židovi u 
Europi, Egiptu, na Bliskome istoku i u dijelu Azije 
u smrtnoj su opasnosti. Trebam li podsjećati da su 
naše nezapamćene nevolje počele s usponom na- 
cizma u Njemačkoj, s noćima dugih noževa i uža- 
snim terorom nad židovskim življem? Nastavilo se 
s napadom Japana na Kinu, lanjskim Anchlussom 
Austrije, talijanskim osvajanjem Etiopije i Albani- 
je, komadanjem Čehoslovačke i njemačkom anek- 
sijom Češke i Moravske... Pa pobjeda falange ge- 
nerala Franca u građanskome ratu u Španjolskoj, 
uz izdašnu Hitlerovu i Mussolinijevu potporu. I 
kao vrhunac, ovo u petak s Poljskom, kojoj su od- 


brojeni dani do posvemašne okupacije... A zrak je 
sve nataloženiji mirisom baruta i krvi jer sumanuti 
Hitler poput morske nemani koja guta sve pred so- 
bom i dalje prijeti. Ljudi se panično pitaju: tko će 
mu biti sljedeća meta?” 

“Što ti misliš, Moše, tko je na redu poslije Austri- 
je, Čehoslovačke i Poljske? Je li to Francuska? Mo- 
guće Norveška? Belgija, Nizozemska ili Danska?” 

“Ne bih se začudio, Issare, da ftihrer zarati i s En- 
gleskom, koju je satjerao u bespuće da mu mora 
ugađati. Unatoč prisezi premijera Nevillea Cham- 
berlaina da će, dođe li do njemačke agresije, oru- 
žano braniti Čehoslovačku i Poljsku, Englezi su ih, 
prestravljeni od Hitlerove vojne moći, iznevjerili. 
Ostavili su ih na cjedilu.” 

“Poznato je” - udjenuo se Issar - “da Engleska 
nema ni vječnih prijatelja, a ni vječnih neprijatelja. 
Vječni su samo engleski interesi.” 

“To i mi ovdje odavno znamo i osjećamo. Englezi 
se drže palestinskih Arapa i sve su otvorenije protiv 
Židova. A upravo se kod palestinskih Arapa budi 
pritajena zvijer. Potaknuti Hitlerovim pomahnita- 
lim satiranjem Židova podigli su glavu i uvelike se 
pripremaju za džihad da svojim bojnim pokličem: 
Gazavat! - polete u juriš i pojačano navale na nas. 
Uvjereni su da je ovo njihov ples.” 

“A što ćemo, Moše, učiniti mi?” 

“Upravo zbog toga potrebni su nam branitelji, 
druže. Mnogo branitelja, na tisuće. Osobito ratnič- 
ki istesanih, koji se znaju boriti prsa u prsa kao ti, 
koji si istesan pod Elijahuovom rukom. Stoga smo 
ti ponudili mjesto u Hagani.” Moše ga je udario po 
ramenu: “Issare, dragi moj, vraćam se sretan iz Še- 
fayma zato što si poslije svega tri sekunde pretum- 
bao u sebi i pristao nam se pridružiti. Zato što si mi 
bez suvišnih riječi, prosipanja pameti i mudrijanja 
odsudno odgovorio da si za akciju!” 

Issar Harel je od došljaka, Haganina posrednika, 
saznao da se zove Moše Dayan. Tri godine je mla- 
đi od njega. Rodio se 1915. u Palestini, u kibucu 

u Degasn ji. Ponosi se što je najmlađi dragovoljac 
od nastanka Hagane, u koju je ušao prije dvanaest 
godina, kao dvanaestogodišnji klinjo i prisegao joj 
na vječnu poslušnost. Umjesto kod kuće, u obi- 
teljskome okružju, Moše je svečani židovski obred 
bar micva, kad se dječak o trinaestome rođendanu 
uvodi u zajednicu za punopravnoga člana, dočekao 
u Hagani. Nakon završene gimnazije organizacija 
ga je poslala u visoku časničku školu u Engleskoj, 
a po povratku postao je njen vojni instruktor. U 
Hagani je upoznao poručnika Elijahua, s kojim ga 
je zbližila strast prema vojničkome pozivu. Moše 
sada studira ekonomiju u Tel Avivu. 

“Što ćeš raditi ubuduće, Moše?” - pitao ga je Is- 
sar dok su kasno ručali košer lemehadrin u kibuc- 
koj blagovaonici na otvorenome, s pogledom na 
pješčanu plažu. 

“Što god budu odlučili vođe Hagane. A što će od- 
lučiti, e to doista ne znam. No duboko slutim da 
ćemo ubrzo, i ti i ja, i to godinama, morati koristiti 
svoje ratničko znanje. Ti svoje, koje si u Rigi stekao 
od poručnika Elijahua, a ja svoje, iz Engleske!” 

Sjenka mraka počela je rezati odlazeći dan kad je 
Moše Dayan obrisao zamašćena prozorska stakla, 
upalio džip, kojem su nepodmazani kotači plačno 
zacviljeli, i otprašio put Tel Aviva. 

Minutu nakon što se oprostio od njega, Issar Ha- 
rel udubio se u razmišljanja o svojoj budućnosti u 
Hagani. I pritom nesvjesno počeo grickati nokte. 

Više nije prestao. 

Postao je zaštitnik židovskih naselja i nadjunači- 
vao se s arapskim napadačima. No poslije trogodiš- 
njega staža, koncem 1942., Hagana ga je potjerala 
zbog nezapamćenoga, nepromišljena skandala. 
Došlo je do loma kad se Harei porječkao s nadutim 
britanskim časnikom koji je u Nablusu, zaslijepljen 
mržnjom, bahato i podcjenjivački vrijeđao njegove 
suborce. Omaške ga je udario po nosu. Umjesto da 
kaže bilo što u svoju obranu, Harel je pred sucima 
prožeto izustio: 


“Nenavidni Englez nije izabrao dobar trenutak 
da bih bio dobar s njime!” 

Osuda bez priziva glasila je: van iz Hagane! 

Issaru nije bilo po volji da ostane besposlen. Dan 
proveden u plandovanju za nj je bio prazan, bez 
Ijepote, boje, okusa i mirisa. Zato je poslije ražalo- 
vanja iz Hagane ušao u policijski bataljun, sastav- 
Ijen od židovskih useljenika. 

U Hagani su sačekali da zub vremena otpili svo- 
je. Sve dok Harelov grijeh ne izblijedi i bude gur- 
nut pod otirač. Bio im je zlata vrijedan pa su ga 
1944., nakon đvogodišnjega držanja u ledu, izvukli 
iz vakuuma i pozvali k sebi. Odlučili su pojačati 
mrežu svoje špijunske službe Šai. 

Zamolio ih je neka mu dadu dan da odluči. Raz- 
mišljanja su mu se rastakala poput kišnih lokvica 
koje se razlijevaju i krivudavo klize u više smjero- 
va. 

Njegov mentor u Hagani, Moše Dayan, sada u 
sastavu britanske vojske, ratuje u Siriji protiv fran- 
cuskih kolaboracionističkih trupa. Gotovo se odu- 
zeo kad je sa žaljenjem saznao kako je u okršaju s 
višijevskim Francuzima Moše bio opasno ranjen te 
izgubio lijevo oko pa sada preko njega nosi gusar- 
ski crni povez. S njime se, dakle, nije mogao po- 
savjetovati i pitati ga što mu je činiti. Zato je Issar 
sam dokonao u glavi. Ući će u Šai! 

Prvi koraci na novome radnom mjestu nisu mu 
obećavali cvijeće i pljesak na otvorenoj sceni. Šefo- 
vi i kolege u neprihvaćenome su odbojnom samot- 
njaku, koji za doručak, užinu, ručak i večeru grize 
nokte, nazreli nekomunikativna i nesimpatičnoga 
homunkulusa, kilometrima udaljena od njih. No 
kad je tajni agent Harel briljantno doveo kraju po- 
slove unaprijed osuđene na krah, mišljenja o nje 
korjenito mu su se izokrenula. Cijena mu je dvo- 
gubo skočila, a on divovski izrastao u viteza Šaija. 

Zahvaljujući poznavanju ruskoga jezika i prirode 
Rusa te slonovskome pamćenju, genijalno je pro- 
dro u najtajnovitije, godinama najpreciznije pripre- 


77 




Pero Zlatar 


mane planove, kombinacije, sustave, šifre i lozinke 
sovjetskoga obavještajnog diva KGB-a i razorio 
ih. Harel je tiho likovao jer se u ime roditelja, a i 
svoje osvetio komunistima zbog rana iz Vitebska. 
Naglašeno suzdržljivo (ali ne i skromno, jer jed- 
no od njegovih gesla bilo je da se skromnošću diče 
prosječni) primio je pohvale nadređenih. Umjesto 
frazama ukrašene zahvale naveo je Mojsijeve riječi 
iz Knjige Postanka koju je znao napamet: I najboljoj 
među zmijama smrskaj glavu! Kolege su ga uspore- 
dili s okrutnim ruskim carem Ivanom Groznim. S 
poštovanjem su ga prozvali Issar Grozni. 

Nakon što je razobličio francusko-sovjetsku špi- 
junsku spregu, naciljanu da našteti palestinskim 
Židovima, zbog niska rasta i blistavo vučenih stra- 
teških poteza prilijepili su mu još jedan nadimak 
- Napoleon. Kumovi su zanemarili nemalu razliku 
u držanju ruku. Napoleon Bonaparte stavljao je 
desnicu, uvučenu u carski mundir, na njedra. Nje- 
gova palestinska reinkarnacija Issar Harel i lijevu i 
desnu stavljao je neprilično u usta. I pritom grizao 
nokte. 

Fama o Harelu je bujala. Govorili su da je kao 
tromi tigar koji se odjednom prene, divlje izobliči i 
pomahnita kad namiriše lovinu. 

Toga otopljela četvrtka, 6. prosinca 1956. ujutro, 
Harel se triput preznojio dok je u svome uredu u 
Tel Avivu površno letio preko naslova u dnevnome 
listu Maariv i nabasao na upadljivu kroniku, ilu- 
striranu fotografijom omašita čovjeka visoka čela, 
kovrčastih neukrotivih lasi, velikih zalizaka, širo- 
koga upadljiva nosa, debelih usana i jake brade. 
Znameniti slikar židovskoga roda, Francuz Marc 
Chagall, od prekjučer je u Jeruzalemu, a sutra pri- 
jepodne Air Franceovim zrakoplovom vratit će se u 
Pariz: Sa svojim suradnikom g. Charlesom Marqom 
g. Marc Chagall stigao je na dogovor, nakon što je 
nedavno radosno prihvatio poziv predsjednika g. 
Yitzhaka Ben-Zvija da postavi obojene vitraje u 


Abbelovoj sinagogi, u sklopu Sveučilišnoga medicin- 
skog središta Hadassa, na gori Scopus - napisala je 
Maarivova izvjestiteljica. 

“Neoprostivo je što mi je promaklo da je susjed 
Marc u Izraelu! Katastrofa!” - Harela je prožela ja- 
dost. Umalo da se od nelagode pljusnuo po čelu. 
Prenagomilani poslovi krivi su što danima nije sti- 
gao otvoriti novine pa ni odslušati radijske vijesti. I 
to mu se, eto, osvetilo i na loše vratilo: “Ma pronaći 
ću ga, makar i ispod kamena na Maslinovoj gori!” 
- uskipio je. 

Nije vidio Chagalla trideset i tri godine, otkad je 
u ljeto 1923. iz Vitebska, preko Moskve, napustio 
Sovjetsku Rusiju i otišao u Pariz. Na put bez po- 
vratka. 

Tajnik se raspitao o Chagalovu rasporedu, a 
nakon desetak minuta Issar Harel je, nešto prije 
osam, kolima potegao u Jeruzalem. 

Računao je da je veliki umjetnik razgrabljen, ali 
će ipak nastojati uletjeti u neki njegov predah, u 
prazan prostor kako bi ga odvojio bar na četvrt 
sata. Jer i Harelova je satnica nabijena. Navečer u 
sedam u Tel Avivu ga čeka sastanak s pomoćnici- 
ma. Zato će najkasnije u šest poći natrag iz Jeru- 
zalema. 

Ugrijao je jedan od tristo izraelskih dana u go- 
dini bez oblaka, a on je spješio dolinom Ayalon. 
Oko ceste neuredna izgleda žalosno polegla trava, 
požutjela od suše, i popadalo drveće kao pobijena 
vojska. 

Pitao se: kako da priđe legendi Marcu Chagallu? 
Što mu najprije reći? Hoće li se slavni slikar sjetiti 
maloga Isera Halperina iz Vitebska? Njegovu po- 
sljednju živu sliku upio je s jedanaest godina, kad 
je Chagall bio u trideset šestoj, kao i njegov otac. U 
Vitebsku je s njime razgovarao na ruskome, jedi- 
nome jeziku koji je onda znao. Obraćao mu se sa: 
djadja, striče, kao što su djeca oslovljavala starije. 
Marc Chagall će iduće jeseni postati sedamdeseto- 
godišnjak, a Issar se sjetio: 

“Da je poživio, ipapa bi, kao i susjed Marc, pro- 
slavio tu okruglu obljetnicu.” 

Iz budnih snova, iz djetinje prošlosti u vrijeme 
sadašnje vratio ga je zvon taktičkoga radio telefo- 
na visoke frekvencije, pokrivenoga na dnu, pored 
kočnice službenoga džipa koji je uvijek vozio sam. 
Tada nije grizao nokte na ruci kojom je držao vo- 
lan. Tajnik ga je obavijestio da je Chagallov plan 
protokolarno izmijenjen: 

“Tijekom prijepodneva primit će ga gospodin 
premijer Ben-Gurion, a tome polusatnom razgo- 
voru bit će nazočna i gospođa Golda Meir. Zatim 
će se gospodin Chagal odvesti i u audijenciju kod 
šefa države gospodina Ben-Zvija, također na pola 
sata. Najsigurnije ćeš, šefe, sresti gospodina Cha- 
galla u tri sata, u restoranu Šteisel ...” 

“Jesi li rekao Šteisel? Gdje je točno?” 

“U ulici Malchei Israel, na broju 11, u sjeverno- 
me dijelu, u blizini sinagoge Porat Yosef. Gospo- 
dina Chagalla su s njegovim asistentom, gospodi- 
nom Marqom, na neformalni košer ručak pozvali 
ministri kulture i turizma. Bit će dvanaest osoba, 
to mi je javio zapovjednik osiguranja. Najavio sam 
mu da ćeš doći, nekako sam te uspio opisati. Rekao 
sam mu da radiš u policiji u Tel Avivu. I da ste gos- 
podin Chagall i ti iz istoga mjesta u Sovjetskoj Ru- 
siji. Za svaki slučaj da te netko od agenata, koji će 
se motati u Šteiselu i ispred njega, ne počne gnjavi- 
ti, legitimirati, sumnjičiti i ispitivati te tko si, što tu 
radiš i slično, znaš već kako je to... Pitam se, šefe, 
kako ćeš uspjeti profućkati slobodno vrijeme koje 
ti je preostalo do tri? Otkad radim s tobom, nikad 
ga nisi imao u tolikome izobilju...” - izmotavao se 
tajnik, jedan od trinaestero privilegiranih koji zna- 
ju da je Issar Harel ha memuneh Mossada. 

“Ne davi, kamerad. Kako god bilo, sunce se ipak 
rađa svake zore! I kad mi se tako okrenulo, onda ću 
se kao sretni dobitnik prošetati do Zida plača, cu- 
njati Starim gradom, po Via Dolorosa, oko Citade- 
le, Židovskom četvrti... Obožavam Jeruzalem. Ne 


piše zaludu u svetim knjigama da je to jedini grad 
bliži nebu negoli zemlji... U Jeruzalemu se imaš 
čega nagledati... Samo što nisam stigao, tamo sam 
za manje od pet minuta... Ostavit ću kola i zato me 
više nemoj zvati. Pozvat ću te prije nego što pođem 
u Šteisel da mi javiš ima li što novo! Šalom ” - Harel 
prekine vezu. 

Kad je izišao iz džipa, jutarnji prolaznici nisu 
udostojali ni pogledom sićušna čovjeka prevelikih 
ušiju. Kao da je bio osuđen da ga ne primjećuju. 

Ušao je u Šteisel osam minuta prije tri i sjeo pre- 
ko puta rezerviranoga postavljena stola koji je oče- 
kivao dvanaest vrlo važnih gostiju. 

Issar Harel je u momku kome se ispod košulje 
nazirao trbuščić nepriličan njegovim mladim go- 
dinama nanjušio agenta na dužnosti. Tu je, zna se 
zašto i zbog koga. Sueski rat tek je završen pa valja 
biti oprezniji nego ranije, u mirnijim razdobljima. 
Agent mu se smiješio. Tajnik je za ocjenu pet plus 
odlično oslikao svoga šefa. On je osoba u koju ne 
treba sumnjati. 

Harel kao crtež foto-robota. 

I da ga nije ugledao s ministrima koje je pozna- 
vao, nego se s njime sudario na cesti, Issar Harel bi, 
po jasnome snimku iz Ma’ariva prepoznao Marca 
Chagala. 

Jedina žena među njegovim domaćinima, u si- 
voplavetnoj haljini, maslinasta tena, ravnih leđa, a 
sprijeda valjano ispršena, lelujavo je gazila, jedva 
podižući nožice i na francuskome ga nametljivo 
učila svakodnevnim hebrejskim frazama: 

“Dobar dan je: boker-tov, a doviđenja, pa to, zar 
ne, zna cijeli svijet: šalom. Najpoznatija i najra- 
bljenija židovska rječca u Izraelu i izvan njega je: 
šalom. Hvala je: toda-rabah; a molim: bevakaša..’.’ 
- sipala je dok se Chagall rastreseno zgledao u ne- 
određenu, mutnu točku iznad glava pratilaca koji 
su koračali ispred njega. 

Harela je obuzela blaga trema kad je prišao Mar- 

cu Chagallu, kome su vlasnik restorana i ministar 
kulture, svatko sa svoje strane, uslužno pridržava- 
li stolac na vrhu stola. Naklonom glave Harel se 
ispričao društvu i pristupio mu: 

“Zdravstvujte sasjed, djadja Marc...” - obratio mu 
se na ruskome. 

Chagall strigne očima, i povedeni odgovori ta- 
kođer na ruskome: 

“Nu, a kto ti, maladjec?” 

“Ja sam Halperin. Iser Halperin, vaš susjed iz Vi- 
tebska.” 

“Zar si ti onaj mali, Halperinov sin?” - iznenađe- 
no je zabacio glavu. 

“Da, ja sam taj.” 

Marc Chagall ga je mjerio odozgo kao orijaški 
hrt sićušnoga jazavčara: 

“Pa nisi baš porastao, a ni ojačao, sinok.d’ - ote- 

10 se slikaru. Ali da pokaže kako se nije kanio na- 
rugati jedincu svoga susjeda, vršnjaka i školskoga 
druga iz Vitebska u Bjelorusiji, umjesto pokajničke 
isprike pogladio ga je po glavi. Uvjerivši se, da se 
Halperin mlađi nije namusio zbog nespretne do- 
skočice o patuljastome rastu, Chagall uz kroko- 
dilski smijeh kašljucavo rekne: “I zlatnik je mali, 
ali puno vrijedi, je li tako, Isere?” - zagrlio ga je, 
poljubio u obraz i jedva dočekao da sjedne. Issar 
Harel je ministrima uljudno najavio da će ih brzo 
napustiti i pošto je zahvalio vlasniku na ponuđenoj 
sjedalici, ostane stajati pored Chagalla koji ga je 
umorno upitao: “Što je s tvojim roditeljima, Isere, 
gdje su? Jesu li preživjeli rat?” 

“Rat su preživjeli, izbjegli su Staljinove gulage i 
Hitlerove konclogore, ali su pred dvije godine umr- 

11 u Daugavpilsu, u Latviji. Tamo smo se preselili iz 
Vitebska, godinu dana nakon što ste vi emigrirali 
u Pariz... Otišli su tiho, jedno za drugim. Najprije 
mama, a ubrzo za njom ipapa. 

“Bili su jedna duša” - snuždio se slikar. “Divni, 
pravi ljudi, koji su ispravno živjeli, ali u krivo, ko- 
munističko vrijeme, u Vitebsku. Tada sam s njima 


stravično i mučno živio i ja... Sjećaš li se onoga 
prokletog grobokradice Nahuma Kohena, Židova 
na žalost, pokvarenjaka koji vas je doveo na rub 
prosjaštva?” 

“Nisam bio gluh i slijep da bih zaboravio kome- 
sara Nahuma. Jest, bio je gad prema papi, koji ga je 
hranio i pomagao mu dok je bio goljo, a on mu se 
nepošteno odužio kad je prigrabio vlast... Ali reći 
ću vam, djadja Marc, da mu ipak trebamo biti za- 
hvalni. Ne, nemojte mi se čuditi što vam to kažem. 
Jer da nas Nahum nije podlo izdao, mi bismo ostali 
u Vitebsku. A što bi onda bilo s nama? Oca bi potje- 
rali na ssilku u gulag, u Sibir, a ondje bi otišao Bogu 
na istinu, a mama i ja bismo umrli od gladi... Meni 
komunisti ne bi dopustili da doživim sreću i odan- 
de odem u Palestinu. I da danas služim Izraelu...” 

“Hmmmm” - otrgne Ghagall. “I kako ti služiš 
Izraelu, Isere? Što radiš?” 

“Hebrejsko ime mi je Issar Harel, a radim u poli- 
ciji u Tel Avivu. Kao službenik” - reče ustezljivo. 

“Hmmmm” - ponovno će Chagall, ali pomalo ra- 
stuženo. “Bit ću ti iskren i priznati, sinok. Divio sam 
ti se kako si umno govorio za dječaka tvojih godina 
tamo u Vitebsku i stoga sam vjerovao da ćeš se vi- 
nuti daleko više... Da ćeš stremiti višim ciljevima 
nego što je službenička karijera u policiji...” 

“Paaa, djadja Marc, ne mogu baš svi fantastično 
uspjeti kao što ste vi...” 

“To stoji... Ali kad promislim, i nije loše biti po- 
licijsld službenik u Izraelu, je li da je tako, Halpe- 
rine?” - pomirljivom umišljenošću prihvati Cha- 
gall. 

“Da, da...” - nesabrano je mucao Issar i ubrzanije 
grizao nokte, što nije promaklo slikaru. Ukorio ga 
je, ogledavši pritom nesvjesno i svoje odnjegovane 
prste na kojima su stršale neuredno razbacane po- 
rozne svijetlosmeđe staračke mrlje. 

“Kao mali nisi grizao nokte... Jesi li postao jako 
nervozan, pa zato...” 

“Uzbudio me je susret s vama...” - izmotao se 

Issar, koji se, eda bi potro packu zbog grickanja 
noktiju, naglo okrenuo vlasniku Šteisela i otklo- 
nio kupu poznatoga domaćeg vina Carmel kojim 
ga je želio počastiti: “Hvala, ali vozim, pa ne bih 
volio nezgodne susrete s prometnom policijom...” 
- ponovno se obratio Chagallu, čvrsto stežući prste 
kako ih ne bi ugurao u usta. “Sada ću vas ostaviti, 
djadja Marc. I hoću li imati zadovoljstvo da vas vi- 
dim, večeras Ш sutra?” 

Pokeraški je blefirao kao da iz Ma’ariva nije sa- 
znao kako će Marc Chagall sutra ujutro odletjeti 
u Pariz. Dočekao je odgovor koji je priželjkivao. 
Novi susret će se dogoditi neodređena dana slje- 
deće godine, kad će slikar i njegov asistent Charles 
Marq svakako doputovati u Jeruzalem, prije nego 
što počnu raditi vitraje: 

"Dragi Isere, reći ću ti da sam prije desetak dana, 
dok sam smišljao što ću narisati na dvanaest vitra- 
ja, koliko će ih biti u Abbelovoj sinagogi - a poklo- 
nit ću ih narodu koji tisućama godina opstaje na 
ovome tlu - namislio da Zebulonu, Issaharu, Judi, 
Danu ili bilo kome od Jakovljevih dvanaest sinova 
udahnem lik tvoga oca, moga odanog prijatelja još 
iz ranoga djetinjstva.” 

“Raznježili ste me, djadja Marc...” 

“Znaš li, sinok , priviđa mi se da će me dok budem 
slikao Jakovljeve sinove, za sve vrijeme preko ra- 
mena promatrati moja majka i moj otac, a iza njih i 
milijuni iseljenih Židova. I današnjih i dojakošnjih, 
a i onih od Mojsijeve pradavnine. Među njima će 
biti i tvoji roditelji... I svi će, pritom, ponavljati za- 
pis iz knjige jednoga od trojice posljednjih proro- 
ka, Jehezkiela: I reče Jehova: ujediniti raseljene duše 
i izvući ih od naroda gdje utočište potražiše, i po- 
dariti im zemlju izraelsku.” Slikaru poletješe suze: 
“Obećaj mi, Iseru Halperine, da ćemo se dogodine 
bezuvjetno sresti ovdje u Jeruzalemu. Pa, konač- 
no, svaka židovska molitva završavala je prisegom: 
Iduće godine u Jeruzalemu... Pričat ćemo o našem 
milome rodnom Vitebsku, o kojem je, poslije mo- 


jih krajolika, saznao svijet. Zbog toga sam veoma 
ponosan.” 

Dugo su ostali u zagrljaju: 

“ Šalom, djadja Marc!” 

“Šalom, sinokl” 

Issar Harel je zatvarao vrata restorana kad se 
iznureni slikar odgegao i teško se sručio u širok 
drveni stolac. 

“Što taj moj čovjek radi u policiji?” - pitao je mi- 
nistre koji su sjeli do njega. 

“Harel je glavni direktor Šin Beta” - reče obavije- 
šteno ministar turizma. 

“Je li? Vidiš ti njega! On meni maloprije skromno 
kaže da je obični pisar, a ne gubernator...” - začu- 
dio se Chagall, vezujući ubrus oko vrata: “Što je Šin 
Bet?” 

“Tajna policija.“ 

“Je li to Mossad?” 

Ministar turizma odmahne: 

“Ne, nije Mossad! Šin Bet je po moći, važnosti i 
utjecaju jako daleko iza Mossada. Šin Bet djeluje 
na domaćem terenu, a Mossad u svijetu.” 

“I tko je glavni direktor Mossada?” 

Ministri turizma i kulture suzdržano se nasmija- 
še slikarovu neznanju: 

“To je tajna nad tajnama. Tko je na čelu Mossa- 
da, ne zna ni većina od nas ministara. Možemo je- 
dino nagađati. Ali na kraju, kako god okrenuli i što 
god pomislili, ipak sve ostaje u sferi nepouzdanih 
nagađanja” - reče ministar kulture. 

Ured Issara Harela u Tel Avivu, 6. prosinca 1956. u 
19 sati 

Pozvao je na dogovor četvero svojih pomoćnika 
da potanje rasprave kad će u akciju, o kojoj su prije 
dvadesetak dana načelno razgovarali. 

Ubiti u Buenos Airesu hrvatskoga poglavnika 
Antu Pavelića. 

“Mossadu ne trebaju lovorovi vijenci za Paveliće- 
vu kožu. Mi ćemo, kameradi, učiniti da on dobije 
svoj obrok olova, a neka zasluga za to bude zapisa- 
na na račun jugoslavenske policije. U Beogradu će 
uživati, a nama će ta zadaća poslužiti kao uigravanje 
za veliki lov” - počne Issar Harel, ciljajući na skal- 
pove Adolfa Eichmanna i njegova pomoćnika Alo- 
isa Brunnera, Herminu Muller, Martina Bormana, 
Waltera Rauffa, Franza Stangla, Heinricha Mullera, 
dvojice najokrutnijih liječnika: Josefa Mengelea, 
zvanog “Anđeo smrti” i Ariberta Ferdinanda He- 
ima, zvanog “Doktor Smrt” i još mnoštvo nacista 
koji su u bijegu: “Njih moramo ščepati i dopremiti 
ih u Izrael. Da im sudimo i objesimo ih! Likvidaci- 
jom Pavelića odužit ćemo dug maršalu Titu. Dužni 
smo mu zato što je taj momak jedini od europskih 
vođa pokreta otpora u svoju partizansku vojsku 
jednakopravno primao Židove, dok su u ostalim 
okupiranim zemljama osnivali izdvojene židovske 
postrojbe. Geto, istina u poštenoj namjeri, ali ipak 
- geto. U Jugoslaviji su Židovi na važnim dužnosti- 
ma u vladi, vojsci, kulturi, gospodarstvu i državnoj 
upravi. Predsjednik jugoslavenskoga parlamenta je 
Židov, Moša Pijade iz Beograda, prije rata priznati 
slikar. Zahvaljujući Pijadeovu utjecaju Jugoslavija 
je među prvim državama, u svibnju 1948., priznala 
Izrael. Pijade je naveo našim državnicima da je od 
72.000 Židova koliko ih je do 1941. živjelo u Jugo- 
slaviji, u ratu pobijeno čak 60.000, a od toga oko 
20.000 u Hrvatskoj, kojom je vladao Ante Pavelić. 
Ondje su Židovi - baš kao i u Srbiji, koja je bila pod 
njemačkom okupacijom, i Makedoniji, anektiranoj 
po Bugarima - nosili žutu Davidovu zvijezdu. Bili 
su narod izvan zakona, ponižen i progonjen. Pijade 
je našima natuknuo kako bi bilo zapaženo da izra- 
elski agenti u ime židovskih žrtava samelju PaveU- 
ća, a oni bi u Jugoslaviji, kaže, to cijenili. U Izrael 
se useljava sve više jugoslavenskih Židova. Dvojica 
naših istaknutih mlađih vojnih zapovjednika rođe- 
ni su u Jugoslaviji, David Dado Elazar, u Sarajevu, 


u Bosni; i Haim Bar Lev u Zagrebu, u Hrvatskoj. 
Kao petnaestogodišnjaci stigli su u Palestinu: Bar 
Lev 1939., a Dado 1940. Dadini roditelji bili su 
mi susjedi, ovdje u Tel Avivu, nakon što su 1948. 
optirali u Izrael. Dadina plemenita majka Zehava, 
zvala se u Sarajevu, upamtio sam, Zlata Oreh. Otac 
mu, Šlomo Elazar, bio je poštovani trgovac, a u 
ratu Titov partizanski major. I Bar Levov otac koji 
se, koliko se sjećam, preziva Broclavski, sudjelo- 
vao je u gerilskome ratu na Titovoj strani, a danas, 
kao umirovljeni pukovnik živi u Zagrebu.” Harel je 
otro nakvašene prste o košulju i šiškava glasa skon- 
čao besjedu: “Dovoljno za uvod, dragi moji.” 

Lijevo od Issara Harela sjela je najmlađa među 
njegovim pomoćnicima, zgodna Šulamit - Šula 
Kišak Cohen, sa srebrnim dijademom u obliku 
Davidove zvijezde u kovrčastoj kosi. Harel nije ta- 
jio da mu je ta ženica građena od željeza platonska 
slabost. Prorekao je i vraški bio u pravu da će Perla 
- on joj je smislio taj kodni nadimak - izrasti u špi- 
junku najviših dometa. Rodila se u Libanu, a ime 
su joj dali po Šulamit, ženi iz Salamonove Pjesme 
nad pjesmama. Avanturističkoga duha, utekla je iz 
roditeljskoga doma u petnaestoj godini i odmaglila 
u Palestinu. Vrlo mlada udala se za trgovca Josefa 
Kišaka i rađala mu djecu. U osamnaestoj je pristu- 
pila Mossadu. Harel je procijenio da su mu zvijezde 
u toj samovoljnoj curi senzualnih usana, kože boje 
bjelokosti, tajnovita pogleda i nježnoga, zagonet- 
nog monalisijanskog osmijeha, poslale dijamant. 
Brusio ga je i izbrusio u visokokaratni okrugli 
briljant, koji sada cakli u Mossadovoj kruni. Šula, 
unatoč muževu opiranju, nepopustljivo ustrajava i 
ni pod najusrdnijim pritiscima, pa i bračnim ucje- 
nama i prijetnjama ne pomišlja napustiti zvanje u 
koje je fanatično ušla. 

“Tebe je, Šula, Bog stvorio za špijunku!” - nježno 
joj reče Harel. 

Šula je govorila arapski s najčišćim libanskim 
narječjem, a Bejrut poznavala u prste. Issar Harel 

ju je stoga, poslije obuke, sredinom 1953. imeno- 
vao za glavnu operativku Mossadove bliskoistoč- 
ne mreže. Kako bi se zaštitila i od najsićušnijih 
sumnji, Šula je nagovorila muža da u luci Sidonu, 
nedaleko od Bejruta, otvori trgovinsku tvrtku, a u 
Tarabulusu čak i banku. 

“Svaki Židov koji drži do sebe mora imati svoju 
banku!” - podrugivala se Šula s Josefom. Iznena- 
dila se kad se uskoro uvjerila da je poduzetni muž 
najozbiljnije prihvatio njenu neozbiljno izrečenu 
zamisao. 

Vješti biznismen Josef Kišak tako je formalno 
zaposlio i Šulu. Na papirima pokrivena poslovnim 
plaštom nesmetano je putovala uzduž i poprije- 
ko Libanom i u zemlje u okruženju: Siriju, Jor- 
dan, Cipar, Irak, Iran, Tursku i, razumljivo, Izrael, 
kamo je dolazila na dogovore. Za kratko je ubrala 
zapanjujuće uspjehe. Zasipala je Mossadovu cen- 
tralu neprocjenjivim podacima koje je izvlačila 
čarobnjački lako i umješno. A da se u strasnome 
zanosu ne bi pretjerano opasno zaigrala i naprasno 
prekinula ugovor sa životom koji joj je bio nalik 
najluđoj konjskoj trci, oprezni Harel povremeno je 
preventivno povlačio Šulu s Bliskoga istoka u Tel 
Aviv. I odatle je upućivao na nove, jednako deli- 
katne poslove, ali tada u oblasti daleke od Bejruta 
i prstena u njegovu okruženju. To bi, u pravilu, či- 
nio uoči završetka akcija koje je ona tamo začinjala 
i dovodila ih do kraja. Šula bi odlazila dva do tri 
dana prije nego što će ih njeni komandosi, koji su 
je obožavali, okončati. Određenije, to je značilo da 
će baciti u njedra crne zemlje nekoga tko je otkri- 
ven, zaokružen i naciljan kao opasan po Izrael. Od 
svojih momaka opraštala se frazom koja je spadala 
u prljavi humor: 

“Kad budem sletjela u Lod, iz njegova rodnoga 
mjesta poručit ću svetome Petru na nebu da će do- 
biti još jednoga susjeda u raju!” Onima koji je naj- 
prije nisu shvatili Šula bi pojasnila da je u Lodu (ili 
Lyddi), selu u kojem je iznikla izraelska međuna- 


rodna zračna luka, po biblijskoj predaji bio rođen 
sveti Petar. 

Tako je bilo i u četvrtak, 6. prosinca navečer. Dva 
dana nakon što se Šulamit Kišak Cohen spustila na 
Lod, na pustoj nekošenoj livadi u okolici Dama- 
ska sijevnuo je nož. Mossad je presudio sirijsko- 
me obavještajcu, zavrbovanu od istočnonjemačke 
mreže MfS (zvali su je i Stasi), koji je alarmantno 
prišao na udar ruke i našao se blizu da provali i 
razvali vezu koju su Izraelci dugo i skupo gradili. 
U približno vrijeme, u Harelovu uredu u Tel Avivu, 
Šula se najprije ustumarala, a onda djetinje obra- 
dovala kad joj je ha memuneh objavio da će odle- 
tjeti u Buenos Aires. 

“Jaoj, sjajno šefe, zasvrbjeli su me tabani. Nisam 
još bila u Južnoj Americi!” 

“Turistička agencija Mossad povoljno ti je osi- 
gurala ugodan boravak u Buenos Airesu!” Bilo je i 
trenutaka, istina rijetkih, kad je Issar Harel izrekao 
i koju duhovitu. Svojoj štićenici je naložio da ispita 
kretanja Ante Pavelića i ustvrdi najpovoljnije vri- 
jeme kad ga treba ubiti: “Tamo na aerodromu do- 
čekat će te naš momak iz Mossada, koji se doselio 
u Izrael iz Hrvatske, a taj kamarad, koga smo lani 
zaposlili u židovskoj udruzi u Buenos Airesu Daia, 
bez akcenta govori kastiljanski.” 

“Ako je to Benajahu Altarac, o kome sam čula da 
je sada u Argentini, onda ga poznajem” - upala je 
Šula. “Bili smo zajedno na obuci...” 

“Da, to je Benajahu Altarac” - potvrdio je Ha- 
rel i dodao: “Zaboravio sam kako mu je bilo ime u 
Hrvatskoj.” 

“Važnije je znati da se sada zove Benajahu!” - re- 
kla je Šula. 

Ostala trojica: Moše Tabor, Yitzhak Šamir i Zvi 
Malchin od ranije su bili upoznati što u Mossadu 
spremaju Paveliću. Šamir je zato nekoliko dana 
proveo u Beču da o njemu razgovara sa Simonom 
Wiesentahlom. 

U Mossadu su o Wiesentahlu znali da je rođen 
posljednjega dana 1908. godine u današnjoj Ukra- 
jini. Prije nego što su ga nacisti s prvom skupinom 
Židova deportirali poslije okupacije 1941. radio 
je kao arhitekt. Seljakali su ga iz logora u logor, 
najprije po Ukrajini, a potom i u najzloglasnije: 
Buchenwald i Mauthausen, u Austriji. U Mautha- 
usenu je, nalik kosturu, s jedva pedeset kila, be- 
zizražajna pogleda, klecajući i padajući s nogu, s 
proljeća 1945. dočekao američke vojnike kad su ga 
oslobodili. Jedini je on od devedesetero zatočenih 
članova uže i dalje obitelji preživio gehenu (često je 
koristio hebrejsku riječ za pakao). Ostalih osam- 
deset devetero nisu. Simon Wiesentahl je kazivao 
da je još u uzništvu počeo pamtiti imena i lica na- 
cističkih zločinaca. I nakon što je 1947. osnovao 
Židovsko dokumentacijsko središte - najprije u 
Linzu, da ga potom premjesti u Beč - a koje je po- 
krenulo potragu za odbjeglim tvorničarima smrti 
koji su se skrivali u brojnim zemljama, najviše u 
južnoameričkim, potresno je poručio: “Ja sam onaj 
koji zbog holokausta traži pravdu, a ne osvetu. Že- 
lim dokazati svijetu kako nacisti nisu mogli pobiti 
milijune ljudi, a da se potom izvuku nekažnjeni!” 
U to vrijeme sreo se s budućom ženom Kajlom, 
koja je 1942. pošla putom koji joj je pokazala njena 
sretna zvijezda i pobjegla iz logora. 

Yitzhak Šamir je izvijestio Harela: 

“Simon Wiesentahl mi je dokumentirao da su 
njegovi ljudi u Buenos Airesu istražili kako Ante 
Pavelić ondje živi s obitelji, radi kao građevinski 
poduzetnik i javno se pokazuje. Svakoga posli- 
jepodneva, uvijek točno u 18.20, izlazi iz kuće u 
predgrađu Lomas del Palomar i polazi u šetnju s 
unučicom, po imenu Zvjezdana. Govorio je čak i 
na nekim skupovima njegove organizacije zvane 
Ustaški pokret. Viđan je i na piću u lokalima, a pra- 
tili su ga malobrojni čuvari. To znači da se osjeća 
sigurnim. Odazivao se novinarima, argentinskim, 
talijanskim, američkim i francuskim, i podijelio 


je niz intervjua. Wiesentahl podsjeća da su Pave- 
lić i njegovi sljedbenici bili pod zaštitom prošloga 
predsjednika, generala Juana Perona, ali je nakon 
puča vladajuća vojna hunta drastično izmijenila 
ponašanje i odbojna je prema ustašama. Zbog toga 
je u njih ušao strah pa su puževski uvukli rogove 
i pritajili se. Sada nisu ni približno bučni u javno- 
sti kao za Peronovih, za njih zlatnih dana.” Šamir 
je dlanom prešao po tankim, zaglađenim lasima: 
“Simon Wiesentahl mi je ispričao da je njegov 
obavještač dočuo kako je mafijaški ogranak iz New 
Yorka, a kojega je capo commissione bio Vito Geno- 
vese, još početkom 1950. prihvatio da za 300.000 
dolara i plaćene troškove puta i boravka u Buenos 
Airesu za petoricu izvršitelja, najdalje za dvije sed- 
mice, otme osobu XY zanimljivu jugoslavenskome 
komunističkom režimu. Tražili su pola svote una- 
prijed, a drugu polovicu nakon isporuke obavljene 
na brodu, koji je trebao čekati usidren izvan luke, 
u delti rijeke La Plate. Uz suglasnost ministra po- 
licije Aleksandra Rankovića s mafijinim izaslani- 
kom pregovarao je jugoslavenski ambasador u Ar- 
gentini, raniji zapovjednik vojnoga zrakoplovstva, 
general France Pirc. Wiesentahl mi je prepričao i 
pikantni detalj s toga diplomatsko-mafijaškoga su- 
sreta. Nakon uglavljena sporazuma ambasador je 
opušteno pitao consiglierea: Čudno mi je, došli ste 
na sastanak, a da se prethodno niste zainteresirali 
koga želimo da otmete? - Mafijaški izaslanik mu 
je izvanredno sabrano odgovorio: Za toliki novac 
se ništa ne pita, ekscelencijo! - No takvoj trgovini, 
koja je morala uspjeti - računajući na podzemni 
ugled i iskustvo organizacije koja ju je trebala izve- 
sti - usprotivio se maršal Tito. Zaustavio je otmicu 
jer nije želio da o poglavniku kolaju bajke kao o 
žrtvi iz avanturističkih filmova o Robinu Hoodu. 
Plašio se da će se u svijetu pročuti kako je njego- 
va vlada kupoprodajno surađivala s mafijom, čime 
bi se kompromitirala. Jer Tito je postao oprezan 
nakon osude i strijeljanja srpskoga kraljevskog ge- 

nerala Draže Mihailovića i ubojstva bez suđenja 
drugoga generala iz Srbije, Milana Nedića, pred- 
sjednika kvislinške vlade u Beogradu, a što su mu 
jako zamjerili u Americi, Engleskoj i Francuskoj. 
Zato Tito sada očekuje da će argentinsko državno 
vodstvo pod pritiskom židovskih lobija ubrzo uhi- 
titi Pavelića i elegantno mu ga izručiti, a da mu on 
zatim priredi spektakularno suđenje.” 

“I što nam predlaže Simon Wiesentahl?” - nestr- 
pljivo je pitao Issar Harel. 

“Da Mossadovi komandosi, u suradnji s njego- 
vim argentinskim suradnicima, koji bi im bili lo- 
gistička potpora, ulove Pavelića živa i negdje ga na 
otvorenu moru predaju jugoslavenskim policajci- 
ma. Time će Tito biti postavljen pred nepremostiv 
zid. Neće se usuditi da ga ne preuzme, premda je 
otet, a što se ne poklapa s njegovim zamislima o 
izručenju na najvišoj razini i poslije sporazuma 
dviju vlada. Wiesentahl smatra kako nam nije 
uputno što ćemo pred javnosti zatajiti da su Pa- 
velića ulovili Židovi. Naprotiv, dodao je, valja ra- 
zglasiti da su lovci bili potomci pobijenih žrtava u 
logorima u Hrvatskoj. To bi, veli Simon, afirma- 
tivno odjeknulo, a i njemu bi pomoglo u hajkama 
na naciste. Razgovarajući s njime nisam se oteo 
dojmu da je u njegovim planovima Pavelić ipak na 
sporednome popisu. Epizodna izvedba. Simon je 
opsjednut kako da se dočepa Mengelea, Bormana 
i Eichmanna, prije svih.” 

“Kao da ja nisam” - nasilu je progunđao Harel. 

“Ali, šefe, kod Simona je to zaluđenost, rekao 
bih” - nastavio je Šamir: "Ljuti se na nas što pod- 
cjenjivački prelazimo preko njegovih poziva za su- 
radnju.” 

“Svi se ljutimo zbog nečega” - nije prestajao ro- 
goboriti Issar Harel. 

“U raskoraku Mossada i svoga Dokumentacij- 
skog središta Simon nalazi klicu koja je skrivila 
naš najveći neuspjeh: kad nam je propala akcija 
hvatanja Mengelea. Umakao nam je pred nosom iz 


mišolovke, mada smo ga već imali na tanjuru. A ne 
bi, predbacio mi je jetko Simon, da smo njega bili 
pozvali u pomoć” - reče Šamir. 

“To što govori Simon Wiesentahl djetinjasto je i 
preuzetno... On sebe vidi kao lučonošu koji svijetu 
daruje nadu, a zapravo je osoba sa ženskom spo- 
sobnosti spletkarenja. Sirovi, napuhani i svojeglavi 
eingebildet nedorečenih misli.” Nazvavši ga nedo- 
rečenim umišljenkom i spletkarošem, a njegova 
nastojanja zbunjenima, Harel je osnažio Šamirovu 
intimnu prosudbu. Da ha memuneh ne podnosi 
Wiesentahla zbog neutažive želje za gromkim pu- 
blicitetom i samoisticanjem. 

“Čim bi se Simon uzrujao, a uzrujavao se jako 
često, i to samo zbog Mossada” - nastavio je Ša- 
mir svoje bečko izlaganje, sada iz bizarnijega kuta 

- “zavrtao je rukav košulje i pokazivao mi istetovi- 
rani logorski broj. Uspomenu na Buchenwald...” 

“Tek će se uvrijediti kad čuje da smo ucmekali 
Antu Pavelića umjesto da smo ga, po njegovoj želji, 
oteli i poslali u kutiji umotanoj u celofan kao živi 
svadbeni dar Titu!” - šmrcnuo je Harel i odmjere- 
no rekao Šamiru: “No nemojmo se, bar ne u počet- 
ku, sporiti s Wiesentahlom i zamjerati mu se.” 

Yitzhak Šamir potvrdi kimanjem glave. Harel ga 
je lanjske godine doveo u Mossad i rukopoložio za 
šefa Odjela za europske operacije. Šamir, tri godine 
mlađi od ha memuneha, rođen je u Poljskoj, a u 
Palestinu se uselio u dvadesetoj. Pripadao je najra- 
dikalnijem krilu krajnje radikalne Irgun c’vai leumi 

- Vojne nacionalne organizacije, koju je predvodio 
njegov poljski zemljak Menahem Begin i koja nije 
prihvaćala britanski plan o podjeli Palestine na ži- 
đovsku i arapsku. Irgun je zato teroristički napa- 
dao Arape, britanske mandatarske upravljače, pa i 
umjerenije Židove koji se nisu klanjali njegovu fa- 
natičnome židovstvu. Britanci su 1940. uhitili Ša- 
mira i deportirali ga. Kriomice se vratio za godinu 
dana. S Beginom se razišao zato što je ovaj otišao 
dotle da je čak odbio priznati državu Izrael 1948. 

Harel je zadužio dvadesetsedmodišnjega Zvija 
Malchina da nakon Šulina povratka, nahranjen 
njenim podacima o Anti Paveliću, krene u Buenos 
Aires i izvede završni udarac. Dan za to odredit će 
u dogovoru sa Šulom. 

Harel je po običaju naprečac prekinuo sasta- 
nak. 

“Vas dvojica džentlmena” - zanjirio se u Šamira 
i Malchina - “povedite mladu gospođu Šulu u novi 
restoran Keton u Dizengoffbvoj ulici, jer ondje još 
nije bila. Vlasnici Sara i Наггу poslužuju domaću 
hranu kakvu su spravljale naše bake. Budući da je 
to radna večera, zato što ćete još mnogo pričati o 
Paveliću, uzmite račun, priznat ću ga. I budite pa- 
žljivi s damom, kameradu 

“Da, ali što je s vama?” - Šamir upitno pogleda 
Harela i Tabora. 

“Moše i ja ćemo još nešto razriješiti...” - odgova- 
rao je Harel kad ga je trznulo telefonsko cangara- 
nje. Kratko je porazgovarao s tajnikom. Poklopio 
je slušalicu i uperio prst k Šuli: “Javili su se tvoji 
momci iz Bagdada. Završili su posao...” 


“Ni sekunde nisam sumnjala u njih, šefe. Do пеује- 
rice su predani! A moja je riječ za njih zakon” - Šula 
je zasjaktalo primila potvrdu o povoljnome raspletu 
bagdadske egzekucije i drzovito bacila u zrakjoš jed- 
nu frazu iz arsenala prljavoga humora: “Nadam se da 
onoga bijednika iz Stasija nije puno boljelo...” 

“Neki su ljudi jednostavno predodređeni da 
umru!” - Harel je ponovio svoju omiljelu fatalistič- 
ku poštapalicu. I poručio Šuli: “Mala, dođi k meni 
sutra u podne.” 

“Da, šefe!” - potvrdi umiljato Šula i zavodljivo se 
pogleda u ovalno zrcalo. 

“Sačuvala si djevojački stas, Šula “ - pohvali je 
Moše Tabor i upita: “Koliko ti je, doista, godina?” 

“Dvadeset četiri!” 

“I prije dvije godine si rekla da ih imaš toliko!” - 
dočekao je Moše i pritom izbjegao pogledati Šulu. 

Harel i Tabor mu nisu priuštili zadovoljstvo da se 
nasmiju njegovoj dosjetki. 

“Pokvaren si do boli, pušimaglo!” - ustukne Šula 
i zatrupivši vrata pred Mošinim nosom, mekim i 
gipkim mladenačkim trkom graciozno izleti s ka- 
valirima. 



3 . 


Zagreb, petak 7. prosinca 1956., u 7,30 ujutro 
u zračnoj luci u Lučkome 

P etar Rak rekao je službinu vozaču koji ga je 
dovezao do aerodroma neka ne čeka njegovu 
djevojku; vratit će se ona u grad JAT- ovim auto- 
busom. 

Rahima je prenoćila kod Petra jer je poželjela da 
ga prati sve dok ne zađe u pograničnu zonu, u svoj 
slatki trenutak slobode, kako se luckasto našalila.. 

Pospani ženski glas kao iz badnja objavio je s ra- 
zglasa na hrvatskom i engleskom da će zrakoplov 
koji je krenuo iz Beograda sletjeti s dvadeset minu- 
ta zakašnjenja zbog magle i nastaviti let za Fran- 
kfurt, kako se očekuje, u pola deset. 

Petra je prošlih dana pritiskalo što će izvrdati 
Rahimi. Koje će joj razloge poturiti eda bi je uvje- 
rio zašto se mora dugo zadržati u Južnoj Americi 
bar četiri mjeseca ako ne i više. Uz iskusnu pomoć 
svoga nadređenog, pukovnika Đure Milića, izvje- 
štena u foliranju pred ženama, sklopio je priču za 
Rahimu. Najprije će, dakle, svojima u Valparaiso 
(istina) zato što mu otac nije od velikoga zdravlja, 
učestalije pobolijeva pa se brine za nj (neistina); 
Božić i Novu godinu proslavit će s obitelji (istina), 
a onda će prvih dana siječnja na šezdesetodnevne 
pripreme s reprezentacijom Čilea, koja će sudjelo- 
vati na južnoameričkome prvenstvu u streljaštvu u 
Buenos Airesu i ubrzo zatim, također u Argentini, 
na Panameričkim igrama (neistina). 

“Ljudi u čileanskome savezu rasrdili su se na me 
i teško će mi oprostiti što sam ih iznevjerio i pre- 
skočio Olimpijske igre u Melbourneu koje još tra- 
ju! A ozbiljno su računali sa mnom...” - stisnuo je 


zube i masno slagao s predumišljajem u nadi da je 
bio uvjerljiv. Znao je da se zbog teških ispita u nizu 
koji je čekaju Rahima neće zaletjeti i nametnuti mu 
se da i ona pođe s njime u Čile, iako joj je u više 
navrata oduševljeno obećavao kako će je povesti i 
upoznati s roditeljima i sestrama. 

Uznemirila ga je nervoza koja mu je grizla utro- 
bu, pa da je stiša, sebi je uz čaj naručio i obilan 
doručak, kajganu od šest jaja. Rahima je, ženski 
ratujući s kalorijama, ostala na nezašećerenoj kavi 
i mineralnoj vodi. 

“Nemirno si spavao, Petre. Ječao si, trzao se i ri- 
tao. I divlje si bacao poplun sa sebe... Jesi li upam- 
tio što si sanjao?” - pitala ga je. Za tren ga je pre- 
duhitrila jer se upravo namjerio da joj ispriča što 
je usnio pred zoru. Bioje nestrpljiv da čuje kako 
će protumačiti njegov san. Iako nije praznovjeran, 
vjerovao je u Rahimina snoviđenja. 

“Vozim se na biciklu ravnom, asfaltiranom 
cestom, s uočljivom bijelom crtom po sredini” 
- počeo je. “Pun sam samopouzdanja i odlučan 
da u šumi na vrhu odstrijelim jelena kapitalca. 
Lovačka puška mi se klati o ramenu. Ravnomjer- 
no i lagano okrećem pedale, siguran da ću stići 
na vrijeme. Ubrzo, s hukom navirućega vjetra, iza 
sebe čujem sve glasnije štektanje. Osvrnem se i na 
stranputici ugledam nepoznata čovjeka na mo- 
torkotaču. Približava mi se velikom brzinom. To 
me je uznemirilo. Zato ubrzavam, ali osjećam da 
se sporije krećem, kao da se, unatoč trudu, jedva 
pomičem s mjesta. Neznanac na motoru ubrzo 
me prestiže, proletio je pored mene kao lastavica. 

Stajem, jer se asfaltna cesta odjednom pretvorila 
u vrludavi seoski puteljak koji se gubi prekriljen u 
magli. Pred sobom u daljini čujem dva pucnja. A 
moja lovačka puška preobličila se u drvenu, dječ- 
ju puškicu. Zalutao i stiješnjen, nemoćan sam da 
bilo što učinim. Tada sam se probudio... I što ka- 
žeš?” 

Spetljana Rahima zamucne u nedoumici: 

“Petre, ne bih te mogla ohrabriti i reći ti da na- 
staviš putom kojim si krenuo zato što se gubi u 
magli. Zato od toga tijesta neće biti pogače... Za 
sada...” 

“Ne razumijem te baš najbolje, Rahima... Jesi li 
mi možda željela reći da moj san ne obećava do- 
bre stvari?” - naporno je izvlačio riječi iz maloga 
džepa. 

“Ne mogu biti sigurna, i to me zbunjuje.” 

“A hoće li se magla razići? I kada?” 

“Možda i hoće. Ali, mislim da zadugo neće...” 

“Što to znači...” 

“Ne mora ništa značiti...” - Rahima stidljivo po- 
digne pogled na svjetiljnjak u sredini restorana. 
Kristalne resice, nalik sigama koje se krune, učinile 
su joj se kao zaleđene suze. Brzo se trgnula i vratila 
u stvarnost. Splasnulo ga je gladila po koljenima i 
bojažljivo ga uvjeravala, zavaravajući svoje strep- 
nje koje su joj se ugnale u kosti: “Kažem ti, Petre, 
ne mora značiti... Napokon, ni ja nisam baš uvijek 
u najboljoj formi. Jutros sam nesabrana, eto...” 

Pozvali su putnike za Frankfurt “da pristupe ca- 
rinskoj i pasoškoj kontroli”. 

Petar je namirio račun, uzeo sa sjedalice ručnu tor- 
bu koja se otvarala uz pomoć šifre i rulcu pod ruku s 
Rahimom krenuo k međunarodnome izlazu. 

Ljubili su se ispred ograde od crnoga željeza sve 
dok posljednji putnik ispred Petra nije otišao pred 
carinika. 

“Javljaj mi se kad god budeš mogao...” 

“Svakako, svakako ću ti se javljati...” - smeteno 
obeća. Usiljenim osmijesima pokušavao je sakriti 


zbunjenost. Poljubio joj je toplu ruku i odsječno 
mahnuo. 

U sjedalu uz prozor, u trećem redu JAT -ova po- 
punjena dvomotornoga convaira, najprije se mučio 
čitajući napornu i dosadnu knjigu na španjolsko- 
me. Kad je sklopio, u glavi mu se smotala natalože- 
na gomila suvišnih i nepotrebnih podataka, imena, 
brojeva, obavijesti i bizarnih događaja. Razgrtao ih 
je, ali im se dugo nije uspijevao odhrvati. Čim ih je 
potro, Petar utone u misli. Tištala su ga četiri upit- 
nika: 

- Je li Rahimu doista napala loša forma, kao što 
mu se ispričala, pa se zato splela u gatanju; ili se 
ipak nije svjesno zatrčala da ga ne ožalosti i kaže 
mu kako joj se njegov san nije dopao? 

- Je li povjerovala ili pak posumnjala u vjerodo- 
stojnost njegove priče da će se dva mjeseca pripre- 
mati u Čileu, a potom sudjelovati na natjecanjima 
u Argentini? 

- Je li njegova lijepa mostarska coprnica koja za- 
divljujuće pogađa snove, vidovito naslutila kojim 
on poslom, zapravo, odlazi u Buenos Aires? 

- I hoće li Rahima odoljeti napasnim udvarači- 
ma, ostati mu vjerna u dugu samovanju i jednako 
nježno ga dočekati kao što ga je danas ispratila? 
Doživljavao ju je kao relikviju, kao najljepši izlo- 
žak svoje pokretne izložbe. Osjećao se kao da je 
nagrađen njenom ljepotom i njenim umom. Uži- 
vao je dok su se muškarci divili Rahiminu izgledu, 
ali čim bi se počeli nadmetati oko nje, razbuktala 
ljubomora napala bi ga poput kuge. To je obeshra- 
breno primao kao podli udarac ispod pasa. Tada 
bi, povrijeđene taštine, izgledao vrlo prijeteće i 
vrlo opasno. 

Nakon što obavi ono zbog čega leti u Buenos Ai- 
res, Rahima neće dugo čekati da je odvede u Valpa- 
raiso, bio je odlučan. 

Petar Rak se u Frankfurtu poslije dva i pol sata 
prekrcao u Lufthansin trorepi prekooceanski Super 
Constellation 1049 G, najnoviju i najotmjeniju le- 

tjelicu iz Lockheedove tvornice zrakoplova. Sa spu- 
štanjima u Lisabonu i Riju sutradan će ga dovesti 
u Santiago de Chile, na kraj proljeća i pomladiti za 
šest sati. U zračnoj luci u Pudahuelu sačekat će ga 
roditelji s bijelim fordom koji vozi očev dugogodiš- 
nji vozač, tio Felipe, u kockastome sakou i do gustih 
obrva nabijenim kačketom, a što ga je činilo nalik 
legendarnome španjolskom nogometnom vrataru 


Ricardu Zamori. Petar ne može dočekati trenutak 
kad će ugledati Valparaiso. Pomislio je na majku: 

“A la buena de Dios!” - siguran je, ona sada tako 
doziva Boga da podari sretan put svome jedincu. 
Otac ne moli zato što je ateist i komunist. 

Što li će izmisliti svojima i kako će se ispetljati iz 
šarene laži kad ga budu pitali zašto čak nekoliko 
dugih mjeseci mora provesti u Buenos Airesu? 

Beograd, petak 7. prosinca 1956., u 16 sati, u 
uredu Slobodana Penezića - Krcuna 

S edmorica, koje je tridesetosmogodišnji srpski 
ministar unutrašnjih poslova Slobodan Penezić 
- Krcun pozvao na sastanak u svoj ured u ulici 
Kneza Miloša, stigli su u uročeno vrijeme. Osmi, 
Svetozar Stefanović - Ćeća, pomoćnik Aleksandra 
Rankovića, javio je da ne može doći zbog nah- 
rupjelih poslova. 

Užičanin rodom, sin tkalje i birtaša, kome su pri- 
šili nadimak po jednome od crtanih likova Krcunu 
i Moci iz humorističkoga tjednika Ošišani jež, ve- 
oma mlad zgrabio je neograničenu moć. Slobodan 
Penezić je kao brucoš Poljoprivrednoga fakulteta 
u Beogradu prišao Savezu komunističke omladi- 
ne Jugoslavije (SKOJ) i prvih dana ustanka, u lje- 
to 1941., pošao u partizane. Istaknuo se u obrani 
kratkotrajne Užičke republike, kad je njegove voj- 
ničke i obavještajne sposobnosti primijetio i Tito, 
vrhovni komandant Narodnooslobodilačke vojske 
i partizanskih odreda Jugoslavije. Krcun je zatim 
postao politički komesar, a s jeseni 1944., samo s 
dvadeset šest ljeta, imenovan je za čelnika OZN-e 
za Srbiju. Čim su od 20. listopada komunisti za- 
vladali Beogradom, pričalačke mašinerije u kavan- 
skim zakutcima obamrlim šapatima odašiljale su u 
čaršiju stvarne i izmišljene pripovijesti o hirovito- 
me generalu Krcunu. 

Po jednima, bliska druga njegove majke Dade 
bacila se pred njome na koljena nakon što je sa- 
znala da su joj jedinca osudili na smrt i da sada 
čeka smaknuće: 

“Ne daju mi do djeteta. Kumim te, prijo, učini mi 


kao majka majci, neka tvoj Slobodan kaže da me 
puste k njemu da ga vidim!” - kukala je. 

Zaklevši ga mlijekom kojim ga je dojila, mati je 
okapala Krcuna kako bi udesila da joj ojađena pri- 
jateljica posjeti sina. 

“Do sada te nikad nisam ništa molila, ali ovo mi, 
sine Slobodane, moraš učiniti” - rekla mu je potre- 
sno za ručkom u njihovoj užičkoj obiteljskoj kući. 

Jedva ga je izmolila. Njenoj prijateljici nakon Kr- 
cunove zapovijedi odmah su otključali zatvorske 
porte. Napojena nadom grlila je slomljena sina u 
ćeliji, uzdajući se u svoje davno i nepomućeno pri- 
jateljstvo s Dadom, majkom Slobodana Penezića. 

Pet dana potom novine su objavile surovu vijest 
da je osuđeni mladić pogubljen. Penezić je osnažio 
odluku uz neumoljivo obrazloženje kako je narod- 
na pravda podjednaka za svakoga i slijepa za bilo 
čija zauzimanja, veze i protekcije. 

“Kako ću sada svojoj priji pred oči, sine? Zašto si 
usprkos mojoj vrućoj molbi dopustio da joj ubiju 
čedo?” - pokudila je mati Krcuna i očajno zaku- 
kala. 

“Pa što ti želiš od mene, kevo? Zatražila si i ja 
sam ženi ishodio da vidi sina. I zar ga nije vidjela?” 
- izvikao se Krcun. 

Izigrana mati uvukla se od srama i danima nije 
govorila sa sinom ministrom. 

Druga su pak pričala prenosila ispovijest lijepe 
glumice Olge Spiridonović, koja se povjerila da je 
Krcun Penezić u prvoj polovici studenoga 1944. 
upao u zatvor Uprave grada Beograda, gdje su, 
zbog optužbe da su za njemačke okupacije glumili, 

pjevali i plesali pred nacistima i njihovim doma- 
ćim slugama, partizani uhitili više prvaka drame, 
opere i baleta. 

“Tekao je dvanaesti dan od zatočenja, a mi sve 
malodušniji. Osjećala sam se kao olupina, kao da 
mi je u glavi Hirošima, a u tijelu vreća puna blata. 
Pomirili smo se da nas je dodirnula ledena ruka 
smrti i da će nas listom' pobiti nakon što nam je 
doletio zlogovor da je to zahtijevala njegova opa- 
kost, partijski kulturni diktator Radovan Zogović. 
Tiskala sam se u ljuto usmrdjeloj sobi oguljenih zi- 
dova, koji su mi izgledali gadljivo kao kraste na ži- 
vome mesu, s još petnaestak žena: primabalerina- 
ma Nadom Aranđelović i Rut Parnel, glumicama 
Nadom Riznić i Gordanom Gošić, a najveća zvi- 
jezda, daleko iznad svih nas, bila je Žanka Stokić, 
srpska Sarah Bernard, kako su je nazivali, nikad 
nadmašena, antologijska Živka iz Gospođe mini- 
starke Branislava Nušića. Činilo nam se da Žanki, 
koja je patila od šećerne bolesti, svijeća neće dugo 
sjati. Jer unatoč više poziva zatvorski je liječnik nije 
obišao i prepisao joj inzulin koji bi je održao na 
životu. Sjedila sam na podu i srkala tanki obrok 
graha bljutava okusa kadli je uletio Krcun Penezić. 
Ugledavši Žanku Stokić, koja se grčila od bolova i 
ležala kao bačena, iscijeđena krpa, natmureno je 
pitao: tko je ona? Učinila mu se poznatom. Dok 
smo zanijemile premirući od straha, jedina od nas 
koja se odvažila i progovorila bila je udovica ne- 
tom strijeljanoga četničkog vojvode: To je velika 
dramska umjetnica, Žanka Stokić! - Krcun Pene- 
zić ju je odmjerio s visoka: Ti si, dakle, ta čuvena 
Žanka Stokić! - Vojvodina udovica probadala ga je 
pogledom: Gospođa Žanka je veoma bolesna. Hit- 
no joj je potreban inzulin. Ne dobije li ga, umrijet 
će! - Krcun je, svome pratiocu milicionaru na to 
naložio: Nabavi inzulin za drugaricu! - I napustio 
sobu. Dva dana kasnije prebacili su nas zatvore- 
ne iz ženske i muške sobe u drugi zatvor. Sve su 
žene dva tjedna potom pustili kućama, s iznimkom 


Žanke Stokić. Od muškaraca, oslobodili su glum- 
ce Mirka Milosavljevića i Vladetu Dragutinovića, 
baritone Stanoja Jankovića i Nikolu Cvejića, i pje- 
snika Simu Pandurovića, dok su od meni poznatih 
zadržali najpopularnije komičare Jovana Tanića i 
Aleksandra Cvetkovića, slikara Branka Popovića, 
novinara Jovana Tanovića, generala Aleksandra 
Stojanovića i neke ministre Nedićeve vlade. Čula 
sam da se za naše oslobađanje, nasuprot krutome 
Zogoviću, zauzeo Milovan Đilas, a i Krcun Penezić 
se nije usprotivio... Ukočila sam se od jeze kad sam 
preko cijele prve strani'ce Politike od 27. studenoga 
te strahotne 1944. ugledala popis 105 strijeljanih, 
mahom poznatih srpskih ličnosti, koje je osudio 
Vojni sud Prvoga korpusa Narodnooslobodilačke 
vojske Jugoslavije. Među njima, pored ministara, 
bila su i imena glumaca Cvetkovića i Tanića, sli- 
kara Popovića, novinara Tanovića i generala Sto- 
janovića. A Žanki Stokić, koju Krcun nije ostavio 
na cjedilu i u zatvoru je spasio pošiljkama inzuli- 
na, suđeno je za suradnju s narodnim izdajnicima. 
Osuđena je na osmogodišnji gubitak građanskih 
prava i srpske nacionalne časti, a i zabranu rada u 
svim teatrima u Jugoslaviji. Dotučena i žigosana, 
zavukla se u kuću. Kao u hosticiju, opustošena ega 
i razbijenih iluzija, neutješno je preživljavala od 
milodara obožavatelja. Umrla je 1947., upravo dok 
je slovenski režiser Bojan Stupica ubrzavao akci- 
ju na visokoj državnoj razini da se poništi sudska 
anatema i Žanki bude omogućen povratak na sce- 
nu, u njegovo Jugoslovensko dramsko pozorište. 
Stupica je obijao prag i šefa srpske policije Krcuna 
Penezića, koji je uživao na vrhuncu slave nakon 
što je zarobio generala Dražu Mihailovića. Krcun 
je rekao Bojanu kako neće biti protivan, ali uz uvjet 
da se s rehabilitacijom Žanke Stokić suglasi Alek- 
sandar Ranković. Privrženici koji su posjećivali 
Žanku uvjeravali su me kako bi patografska anali- 
za pokazala da je iskopnjela od tuge. Najiskrenije, 
ja se nisam usudila ući u to plemenito društvo. Još 

se nisam bila oslobodila paranoje koja me je držala 
dok sam lebdjela između stratišta i slobode, a cijeli 
Beograd osjećala kao veliki zatvor. Nisam smogla 
hrabrosti ni da Žanki odem na sprovod i priklju- 
čim se masi od gotovo dvije tisuće ljudi!” - Olga je 
pružila srce i dušu na dlanu i izručila ono što joj 
je pritiskalo savjest, bez nakane da uljepša što se 
uistinu događalo. 

Krcun Penezić razbarušeno se uklopio u bitak 
beogradskoga društvenog života. Čvrste poene kod 
narodnih masa zaradio je nakon što je postao poli- 
tički dušebrižnik, novčani skrbnik i vatreni navijač 
nogometnoga kluba Crvena zvezda. Govorio je da 
mu je najprije na srcu Titova Komunistička partija, 
a odmah za njome Crvena zvezda. Zahvaljujući Kr- 
cunu, ta građanska i prosrbijanska momčad posta- 
vila se prkosno na jednaku ravan državotvornome 
i privilegiranom armijskom Partizanu... Bez prat- 
nje zaštitara Krcun je nehajno obilazio beogradske 
kavane, a kad bi se podnapio, pozivao je orkestar 
za svoj stol. Svirači su mu izvodili proskribirane 
pjesme kao što je: Ko to kaže, ko to laže, Srbija је 
mala, nije mala, nije mala, triput ratovala - a on bi 
je pjevao s njima, uz pokliče zadivljenih gostiju... 
Krcunovi lovovi, koji su se završavali bakanalskim 
pijankama, prepričavani su kao državne senzacije 
bez presedana. Šuškaralo se da je bijesno vozeći 
punim gasom, a kad je bio pod gasom, kadikad i 
pokosio nesmotrene pješake koji su mu se nesret- 
no prepriječili. Ali pomno kontrolirane novinske 
crne kronike nisu smjele tiskati vijesti o nestašluci- 
ma i udesima policijskih i partijskih VTP-ova. 

Patrijarh srpske policije Krcun Penezić na sjed- 
nicama je izbjegavao sjesti na izdvojeno, počasno 
mjesto, na čelu. I danas je, po običaju koji je na- 
metnuo, izabrao stolac s krajnje lijeve strane du- 
guljasta masivnoga stola. Do sebe je posjeo svoje 
vladike: Slobodana Krstića - Uču, Boška Vidako- 
vića i Stanimira Dinčića, a sučelice: Jovu Kapičića, 


Antona Kolendića, Voju Biljanovića i Slavoljuba 
Petrovića - Đeru. 

Svi znaju zašto ih je Krcun okupio u svome ure- 
du, iz kojeg se proslavio kad je Leki Rankoviću 
javio da je Draža Mihailović “u našim rukama” i 
da ga diverzanti, koje predvodi major Uča Krstić, 
upravo prevoze u Beograd. 

Danas će razgovarati o atentatu na ustaškoga po- 
glavnika Antu Pavelića. 

“Drugovi Leka Ranković i Ćeća Stefanović neće 
doći, ali ćemoih Jovo, Uča i ja večeras obavijestiti o 
čemu ćemo se ovdje dogovoriti” - počeo je Krcun. 

“Je li drug Tito upoznat s temom našega sastan- 
ka?” - upitao je ne bez razloga Boško Vidaković. Iz 
podruma svojih sjećanja izvukao je događaj od pri- 
je šest godina, dok je početkom 1950. dugo bora- 
vio u Buenos Airesu, ovlašten da pripremi otmicu 
Ante Pavelića. Nakon što su on i ambasador Fran- 
ce Pirc već bili utanačili sporazum s unajmljenim 
američkim otmičarima, “ruka ruci”, iz Beograda su 
ih obavijestili da je Tito proglasio lovostaj. Odgo- 
dio je hajku za povoljnija vremena. 

“S drugom Titom će razgovarati Leka” - rekao 
je Krcun. 

“Što o ovome znaju drugovi iz hrvatske službeV’ 
- upleo se Đera Petrović, sadašnji ambasador u Ar- 
gentini, koji je sinoć doletio iz Buenos Airesa. 

“Za sada ne znaju ništa” - odmjerio ga je Krcun. 

“Hoćemo li se povezati s njima? Za Pavelića bi, 
pretpostavljam, trebali biti zaduženi drugovi u 
Zagrebu... Ili ćemo zajedno raditi?” - ponovno će 
Đera. 

“Ako za to dođe vrijeme. Sada akciju vodimo 
mi...” - nedogledno će Krcun. 

“Dobro da to imam u vidu!” - podobno prihvati 
Đera izlizana glasa. 

Okušana petorka iz špila u Krcunovoj katedrali: 
Dinčić, Kolendić, Vidaković, Krstić i Petrović već 
je pokušavala uhvatiti ili ubiti Antu Pavelića. 

Po završetku Drugoga svjetskog rata Stanimira 
Dinčića odredili su za šefa jugoslavenske misije 
za istraživanje i izručenje ratnih zločinaca izbje- 
glih na austrijsko tlo. U siječnju 1946. iznenadio 
se primljenim izvješćem da se Pavelić skriva u vili 
uz samostan u okolici Klagenfurta. S naoružanim 
suradnicima sumnjičavi Dinčić se, ne vjerujući u 
to što je saznao, došuljao do označenoga mjesta. 
No odjednom, na sto pedeset metara udaljenosti 
ugledao je poglavnika: 

“Dijelila nas je gusta šumica. Ante Pavelić i dva- 
desetak osoba iz njegova okruženja izašli su iz 
dvorca odjeveni u žućkaste fratarske habite. Mada 
je to bila britanska okupacijska zona, ovu skupi- 
nu nadzirali su američki vojnici. Računam kako ti 
momci nisu imali pojma da je među onima koje 
čuvaju glavom poglavnik Ante Pavelić. Neki od 
njih, uvjeren sam, nisu ni znali tko je i što je bio 
Pavelić... Pavelić i društvo, prošetali su pedesetak 
minuta i zatim se povukli. Otrčao sam koliko su 
me noge nosile u štab i javio se uzbuđeno Sveti- 
slavu Stefanoviću u Beograd te rekao tko mi je na- 
dohvat. Zatražio sam dopuštenje da ga smaknemo 
i izgubimo se zato što bi pokušaj otimanja živoga 
poglavnika izazvao oružani sukob i našu bi zemlju 
na zapadu okrivili za neovlašten upad na tuđi te- 
ritorij. Ćeća mi je obećao da će se oglasiti nakon 
što se posavjetuje s drugovima iz državnoga vrha. 
Ubrzo me pozvao i rekao da je sjajna novost što 
smo otkriii mjesto Pavelićeva boravka. I da će naša 
vlada, pošto je nepobitno saznala gdje se on nalazi, 
sada službenim kanalima zatražiti od američkih i 
engleskih saveznika njegovo izručenje. Iz njihovih 
štabova su na to uzvratili istovjetnim obećanjem. 
Uhitit će Pavelića, ali tek kad budu najpouzdani- 
je ustvrdili da je fratar koga smo im mi označili 
uistinu on, a ne pravi svećenik. Jer u slučaju krive 
identifikacije izbio bi traumatični skandal s Vati- 
kanom, koji oni nipošto ne žele” - pričao je Din- 
čić i nastavio: “Čekajući upute iz Beograda u četiri 


predvečerja pratili smo poglavnika i njegovu svitu i 
držali ga na nišanu. Oficiri iz moje pratnje požuri- 
vali su me sve uzrujanije da ga likvidiramo unatoč 
zabrani. No iz centrale su me stišavali upozorenji- 
ma da Ante Pavelić mora biti legalno izručen, a ne 
ustrijeljen iz potaje. Iz onolike blizine, golim okom 
i iz jednoga hica naciljala bi ga i moja tajnica Ruža. 
Petoga dana poglavnik i njegovi lažni fratri nisu se 
više pojavili u parku ispred dvorca. Jesu li namiri- 
sali zasjedu i utekli bez povratka? Je li ih tkogod 
iz američkoga štaba opomenuo da im se priprema 
uhićenje? Preostalo mi je da slomljeno poručim 
Beogradu: Ptičica odletjela! Nisam sebi oprostio tu 
poglavnikovu odgođenu smrt zato što sam poslu- 
šao nadređene drugove koji su me sputavali da ne 
prenagljujem. Prigoda da ubijemo Antu Pavelića 
nepovratno je ishlapjela. Posrnuo sam kao trkač 
koji je već vidio cilj” - razočarano je zaključio Din- 
čić. I dodao: “Moj suradnik Vasilije Kovačević po 
nalogu OZN-e 1950. pošao je u Argentinu da traži 
poglavnika. Ali iz Buenos Airesa nakon dva mje- 
seca stigla je vijest da je Vaso naprasno preminuo, 
s nogu. Ne mogu prihvatiti način kojim je umro 
jer mu nije bilo vrijeme za umiranje. Opsjedaju me 
razmišljanja da je pao otrovan od ustaške ruke.” 

Omišanin Anton Kolendić, sin akademika, sveu- 
čilišnoga profesora stare dubrovačke književnosti, 
beogradski i skopski đak, jedva u osamnaestoj na- 
šao se 1932. na udaru protukomunističkoga zakona 
Kraljevine Jugoslavije, a za trajanja šestojanuarske 
diktature, proglašene po Aleksandru Karađorđevi- 
ću, bio je osuđen na četverogodišnji strogi zatvor. 
Počeo ga je robijati u zatvoru u Sremskoj Mitrovi- 
ci, a zatim do posljednje minute odrobijao u logo- 
ru u Bileći. U tamnici Tonči Kolendić upoznao je 
Mošu Pijadu, Milovana Đilasa i Andriju Hebran- 
ga i osvojio njihovo povjerenje. Pred konac rata, 
1944., ubacili su ga u obavještajne pore. Sredinom 
1946. imenovan je za savjetnika jugoslavenskoga 

poslanstva u Austriji. No ta mu je dužnost bila po- 
kriće kojom će zatamniti bit zbog kojeg je došao u 
Beč, onda podijeljen na četiri zone: američku, so- 
vjetsku, britansku i francusku. Kolendić kruži Au- 
strijom i Italijom ne bi li pronašao jazbinu u kojoj 
se pritajio Ante Pavelić. U dva navrata bio mu je 
veoma blizu, ali ga, sprinterski kazano, nije stigao 
za prsa. U predasima između jurnjava za poglav- 
nikom noću je živahno domjenkao. Mediteranski 
šarmantno brbljav i poliglotski komunikativan, 
Tonči se zbližio s glasovitim glumcima, Puljan- 
kom Alidom Valli, Orsonom Welesom i Trevorom 
Howardom te režiserom Carolom Reedom dok su 
u Beču snimali Trećega čovjeka po romanu Ame- 
rikanca Grahama Greena. Titov partizanski diplo- 
mat brzo ih je osvojio. Umjesto zarasloga šumskog 
divljaka koji razgovara psovačkim jezikom gusara 
i drumskih razbojnika, hidrofoba koji se ne kupa 
i ne pere zube i primitivca koji dok jede oblizuje 
nož, mljacka i prostački se podriguje - upoznali su 
bonvivana profinjene kulture i visokoga obrazo- 
vanja, iz kojeg je isijavao dah prirođene gosparske 
otmjenosti. Nalazili su se na večerama u restoranu 
Chez Victor gdje je svirao Hrvat Anton Karas, vir- 
tuoz na citri (ubrzo će polučiti svjetsko ime, na- 
kon što je izveo jednostavnu melodiju koja se kao 
lajtmotiv zarazno provlači upravo filmom Treći čo- 
vjek ). Na štedljive prijekore Ćeće Stefanovića zbog 
previsokih troškova za reprezentaciju Tonči je uz- 
vraćao kako je ovo sadržajna veza jer viđanjem s 
prepoznatljivim zvijezdama skreće pozornost sa 
sebe i neprimjetno odmiče balvane koji mu stoje 
naputu do Pavelića. 

“To košta, druže Ćećo. Mi Dalmoši kažemo: plati 
pa se rugaj!” 

Kolendić je zbog više sile prekinuo svoj istraži- 
vački posao. 

Skriveni ustaški izbjeglica, Hercegovac, Ljubu- 
šak ljutita pogleda, bio je određen da mu napiše 
recept za propast. Predosjetio je da dalmatinski 


komunist, veseljak, plete otrovnu paukovu mrežu 
oko Pavelića koji se skrivao u Austriji. Ne hajući 
što je zgrada zaštićena diplomatskim imunitetom 
atentator je dopro do njegovih prostorija, isukao 
nabijeni pištolj i mrtvoliko uzviknuo: 

“Presudit ću ti, smradni hrvatski izrode, kao što 
si ti kanio presuditi mome poglavniku!” Kolendić 
se obranio od napadača, a da mu oko nije uzdrhta- 
lo. Dok su na zidu jedva osvijetljene sobe gore-do- 
lje divlje plesale sjenke dviju spodoba, vještinom 
akrobata i borca džiju džica zapriječio je vlastiti od- 
lazak u smrtovnicu. Tri zrna probila su strop umje- 
sto njegova mesa. Neke bečke novine raspisale su 
se o pokušaju ubojstva jugoslavenskoga izaslanika 
i objavile mu fotografiju. Tako je Tonči mimo volje 
prestao biti anoniman. Zato je morao dići ruke od 
svoje žive mete.Nakon opetovanih ustaških prijet- 
nji spavao je s otkočenim revolverom ispod jastu- 
ka. I da je želio nastaviti s potragom za Pavelićem, 
više ga nije mogao pronaći u Austriji. 

Poglavnik se u habitu prebacio u Italiju. 

Otkad je Ante Pavelić u prosincu 1948. iz Ge- 
nove otplovio u Argentinu i naselio se u Lomas 
del Palomaru, predgrađu Buenos Airesa, nakon 
duljega praznog hoda štafetnu palicu od Antona 
Kolendića preuzeo je policijski diplomat ili diplo- 
matski policajac, kako vam draže, asketski suho- 
njavi i urotnički šutljivi Boško Vidaković. Sada on 
predvodi momčad koja ganja sve neuhvatljivijega 
poglavnika. 

Aleksandar Ranković i Svetislav Stefanović dvo- 
struko su zaposlili Boška. 

S proljeća 1952. poslali su ga drugi put u Buenos 
Aires da pokuša naizgled nemoguće. Da pronađe 
srpskoga političara, međunarodno znanoga nov- 
čarskog stručnjaka Milana Stojadinovića i navede 
ga na suradnju s OZN-om. I da se, zatim, Stoja- 
dinovićevim posredstvom probije do nepristupač- 
noga gnijezda najistaknutijih ustaških korifeja pa 

uz njihovu nesvjesnu pomoć što god može bliže 
priđe Paveliću. 

Scenarij naoko utopijskoga i samoubojstvenog 
komada, kojega je kraj obećavao jedino fijasko i 
rasipanje nepreglednoga novca niz vjetar, ipak je 
bio savršeno postavljen. Ranković je skeptičnome 
Titu naviještao povoljne rasplete. 

Boško Vidaković je, pripremajući se za put, sku- 
pljao neoborive činjenice kojima će prisloniti uza 
zid i ucijeniti Milana Stojadinovića. 

U četiri burne godine, od 1935. do 1939., Mi- 
lan Stojadinović je predsjedavao jugoslavenskom 
kraljevskom vladom. Rođen u Čačku, mason i 
predvodnik Jugoslovenske radikalne zajednice, 
utjelovljeni sljedbenik i obožavatelj svoga učitelja i 
idola Nikole Pašića, neskriveno se divio fašističkim 
režimima u Njemačkoj i Italiji koji su se ushitalo 
uspinjali. Oponašajući Adolfa Hitlera (fiihrer ) i Be- 
nita Mussolinija ( duce ), zahtijevao je od stranačkih 
vjernika da ga oslovljavaju s ‘vođa’. Pozdravljao ih 
je uzdignutom desnicom. Po uzoru na Mussolini- 
ja, koji je postrojbe svojih legionara odjenuo u crne 
košulje i zato ih nazivao crnokošuljašima (camicie 
nere), njegovi su bili odjenuti u košulje sličnoga 
kroja, ali zelene boje. Uoči njemačke okupacije Sr- 
bije Englezi su 1941. zatočili Stojadinovića u Port 
Louis, glavno mjesto otočke kolonije Mauricijus, 
na Indijskome oceanu. Po završetku rata, dobiva 
azil u Argentini i nastanjuje se u Buenos Airesu. 
Za vladavine generala Juana Perona nametnuo mu 
se za financijskoga savjetnika. S više država sklo- 
pio je trgovinske ugovore u ime argentinske vlade 
i od tih zamašnih poslova ubirao visoke postotke. 
Utemeljio je utjecajni časopis El Economist i postao 
mu najveći dioničar. Jako se obogatio i u Buenos 
Airesu podigao skupu vilu. Izjašnjavao se za pro- 
srpskoga protukomunista i podupirao kralja Petra 
II. 

Prije Vidakovićeva polaska obavještajci iz ju- 


goslavenske ambasade u Buenos Airesu saznali 
su od krtica uvučenih u jezgru ustaških prvaka, 
kako su se Milan Stojadinović i Ante Pavelić po- 
čeli posredno dogovarati o tome da pomire zmiju 
i sokola, međusobno zakrvljene srpske i hrvatske 
nacionalističke emigrante, i da se pod geslom ‘za- 
jedno smo jači’ ubuduće udruženo bore protiv Ti- 
tove komunističke Jugoslavije. Štoviše, obojica su 
mišljenja da će njihov prvi, kako su ga pretenci- 
ozno nazvali, povijesni susret odjeknuti u zapad- 
nome svijetu. Stojadinović se vidio s Pavelićevim 
bliskim povjerenicima na večeri u Buenos Airesu 
u stanu hrvatske obitelji Maštrović. (Zbog sličnih 
prezimena proširio se glas da se to zbilo kod Mari- 
ce Meštrović, kćeri kipara Ivana Meštrovića, udane 
za Dalmatinca Šimu Pelicarića, jugoslavenskoga 
kraljevskog diplomata u Ziirichu, koji se poslije 
rata kao politički izbjeglica udomio u Argentini i 
dobio njeno državljanstvo. No iako je Marica Me- 
štrović poznavala Milana Stojadinovića, šastanak 
se dogodio daleko od njene kuće). Stojadinović se 
pojavio s bujnim buketom ucvjetalih ruža za do- 
maćicu. Pavelićev glasnik na tome domjenku bio je 
svećenik i novinar Đuro Baloković. Podsjetivši ga 
da je doktora Antu Pavelića upoznao kad se u Beo- 
gradu dogovarao s njegovim radikalnim čelnikom 
Nikolom Pašićem o zajedničkome istupu protiv 
Hrvatske seljačke stranke i Stjepana Radića, kao i 
da su tijekom dvadesetih Pavelić i on bili poslani- 
ci u beogradskoj Skupštini, Stojadinović je upitao 
Balokovića: 

“No, oče, a što se priča među Hrvatima? Što radi 
moj prijatelj Pavelić?” 

“Gospodine predsjedniče, ni vi, a ni mi ne pri- 
znajemo Titove današnje republičke parlamente. 
Za nas ne postoji Sabor Hrvatske u Zagrebu, baš 
kao što za vas Srbe ne postoji Narodna skupština 
u Beogradu. Kad dođe do raspada Titova režima, 
moramo smjesta privremeno razgraničiti Hrvatsku 
i Srbiju kako bi se izbjegli tragični nesporazumi iz 

1941. godine” - uzvratio je velečasni Baloković. 

Stojadinović je prodičio domaćicu, slikovito re- 
kavši da ih je ponudila obiljem jela “kao na srpskoj 
svadbi”, a njemu, dokazanome gurmanu, svidjeli 
su se ljutkasti uštipci punjeni mljevenim mesom, 
kuhanim jajima, suhim grožđem i očišćenim ma- 
slinama - empanada, i stari hrvatski specijalitet 
- kuhana ovčetina u zelju i tijestu. 

Poslije večere za okruglim stolićem u knjižnici 
Milan Stojadinović i Đuro Baloković čak su poče- 
li dijeliti teritorije: “Nama Srbima Sarajevo; vama 
Hrvatima Banja Luka.” Sve su lijepo razdijelili, ali 
se nisu složili oko Dubrovnika. Baloković je ustra- 
javao da je to hrvatski grad, dok je Stojadinović 
tvrdio da je srpski! Raspru, sve pojačanijih i na- 
petijih tonova, uz osmijeh i konjak prekinula je 
domaćiCa: 

“Stoji da je bučna borba mišljenja, poput vaše 
večeras, korisna. Razumnije je s mudrima plaka- 
ti nego s budalama pjevati. Pametni razgovaraju 
prije rata, a oni drugi - poslije. No ipak, gospodo, 
držim kako je ipak bolje da više ne potpaljujete tu 
borbu. Tako ćemo lakše provariti večeru koju ste 
džentlmenski pohvalili!” 

Obojica su dali za pravo milostivoj gospođi Ma- 
štrović i obećali joj da se neće natezati oko toga 
koji će kraj kome pripasti. A složili su se i da je 
sazrelo vrijeme za susret poglavnika Ante Pavelića 
i predsjednika Milana Stojadinovića. 

Boško Vidaković je 1952. krenuo iz Beograda 
bogatiji za više spoznaja kojima će zaskočiti i uzne- 
miriti Milana Stojadinovića. Najprije će mu kazati 
kako ga je Aleksandar Ranković, vodeći čovjek ju- 
goslavenske tajne policije, ovlastio da pregovaraju 
otvorenih karata, po trgovačkome pravilu: usluga 
za uslugu. Njegov mlađi brat Dragomir Stojadino- 
vić - londonski diplomant, prijeratni odvjetnik, 
tajnik stranke svoga brata Jugoslovenske radikal- 
ne zajednice, tajnik Narodne skupštine Jugosla- 


vije i direktor prodesničarskoga dnevnika Vreme 
- sada je u zatvoru u Sremskoj Mitrovici. Najprije 
su ga u kolovozu 1946. osudili na smrt zato što je 
za njemačke okupacije Srbije od 1941. bio glavni 
urednik beogradskoga kvislinškog dnevnog lista 
Novo vreme, ali mu je kazna potom zamijenjena 
za petnaestogodišnju robiju. Milan Stojadinović, 
koristeći privilegirano poznanstvo “na ti” s gene- 
ralom Juanom Peronom, zamolio ga je da se kod 
maršala Tita i jugoslavenske vlade međudržavnim 
i diplomatskim kanalima zauzme da mu oslobo- 
de brata. Dakle, Vidakovićeva ucjena broj jedan je 
Dragomir Stojadinović. Pod dva je pravnica Nada 
Glišić, sestra Milana Stojadinovića, udovica koja 
živi u Beogradu, u Zorinoj ulici 25, i ne može se 
zaposliti zbog bratova lošega glasa kod komuni- 
stičkih vlastodržaca i zato što joj je muž Dušan 
Glišić, tehnički direktor Novog vremena, odmah 
po oslobođenju Beograda bio osuđen od prijekoga 
vojnog suda i strijeljan kao agent njemačke oba- 
vještajne službe. Treća ucjena je Ivanka, starija kći 
Milana Stojadinovića, koja se nostalgično raspituje 
o mogućnosti da s argentinskom putnicom posjeti 
rodbinu u Srbiji, ali uz prethodno jamstvo kako je 
vlast neće uznemirivati, uhoditi i zlostavljati zbog 
oca. I četvrta što je Milan Stojadinović, harpagon- 
ski lakom na novac, zagrijan za uvozno-izvozne 
poslove Argentine s Jugoslavijom koje bi ugovarao, 
naravno, on, a posredstvom jedne od triju tvrtki 
njegova zeta, Cetinjanina Dušana Radonjića, ar- 
gentinskoga državljanina. 

Boško Vidaković mnogo brže nego što je raču- 
nao sreo se u Buenos Airesu sa Stojadinovićem. 
U izvješću - kad je Milana Stojadinovića šifrirano 
zvao Mercedes, a Antu Pavelića Vjeverica - napi- 
sao je da ga je već prigodom drugoga viđenja 28. 
listopada 1952. pridobio za suradnju s OZN-om: 
Napomenuo sam mu da je teško osloboditi kolabo- 
racionista kakav muje bio brat, ali sam ipored toga 
spreman zauzeti se za njegov slučaj. Mercedesje re- 

kao da bi mi zbog toga bio vrlo zahvalan i osjećao se 
zaduženim. Podvukao sam kako smatram da će to 
teško ići, ali pretpostavljatn da ću moći nešto učiniti 
oko smanjenja kazne, u početku, a kasnije možda 
i više, ukoliko se situacija bude povoljno razvijala. 
Mercedesje istakao kako mu je poznato da se u Ju- 
goslaviji ne može pomilovati nijedan osuđenik koji 
nije izdržao pola kazne, ali da će kroz šest mjeseci 
bratu isteći polovina te će se time stvoriti povoljna 
situacija. - Boško Vidaković je još spomenuo kako 
je zauzvrat zatražio od Milana Stojadinovića da ne- 
prijepornim ugledom koji uživa kod predsjednika 
Perona sputa djelovanje ustaša u Argentini. 

“Na hrvatskome tjednom radio satu, na postaji 
Esplendido u Buenos Airesu, i u svojim novinama 
i časopisima, ustaše bezočno blate predsjednika 
Tita i Jugoslaviju, iako s Argentinom održavamo 
korektne diplomatske odnose” - počne Vidaković 
i, duboko se zagledavši hladnim blijedoplavim oči- 
ma u Stojadinovića, sve jače mu je zatezao uže oko 
vrata: “Obojica smo na istome patriotskom staja- 
lištu, protiv ustaša i njihove djelatnosti. Stoga bi 
valjalo da vi svakom pogodnom prigodom kod Pe- 
rona i argentinskih dužnosnika diskreditirate Pa- 
velića i njegove trabante. Prikazujte ih kao nesigur- 
ne saveznike i nečiste sile, potencijalno opasne po 
ovdašnji režim!” - rekao je i najodređenije dodao: 
“Potrebna mi je doslovce svaka obavijest o njima 
do koje dođete. I nimalo ne sumnjam da možete 
mnogo učiniti. Štoviše...” 

Boško Vidakovič je zatajio Milanu Stojadinovi- 
ću da su OZN-ini argentinski doušnici provalili 
njegove nedavne zaobilazne kontakte s Pavelićem 
i iskazanoj želji na večeri kod gđe Maštrović da se 
sretne s poglavnikom. 

“Posve sam vas shvatio, gospodine. Izvući ću 
neke činjenice kojima ću potkopavati Pavelića kod 
predsjednika Perona i ostalih utjecajnih Argenti- 
naca” - prihvatio je OZN-in izazov Stojadinović. I 
iskoristivši povoljan vjetar odmah se počeo poga- 


đati kao da je na arapskome suku: “Od vas očeku- 
jem da kod vaših vlasti poradite na puštanju moga 
brata Dragomira iz zatvora i zaposlite mi sestru 
Nadu.” Bio je umišljen u svoju sposobnost vele- 
majstorske manipulacije Ijudima da je kadar sva- 
koga koga se dohvati brzo nagovoriti da učini što 
od njega poželi. O sebi je govorio da je glumac za 
najveće predstave na najvećim pozornicama. 

No u rovovskoj bici činjenicama Vidaković je 
pokazao Stojadinoviću kako je duboko zaronio u 
njegov život i zna više o njemu nego što je on slu- 
tio: 

“Bojim se da ćemo sestri Nadi morati vrlo oba- 
zrivo predočiti vaše usrdno zauzimanje za njeno 
zaposlenje...” 

“Rekli ste: vrlo obazrivo...” - začudio se Stojadi- 
nović. 

“Neugodno mi je što vam to moram prenijeti, ali 
Nada je ogorčena na vas.” 

“Nada ogorčena na mene? Zašto, zaboga?” 

“Okrivljuje vas za smrt svoga muža Dušana, a i 
za današnje teško stanje brata Dragomira u Srem- 
skoj Mitrovici...” 

Stojadinović je blijedio, a oči su mu se maglile. 
Teško je gutao poraznu novost koju je čuo od Vi- 
dakovića. Osjećao ju je poput noža koji su mu za- 
bili do utrobe: 

“Ali zar je moguće da Nada tako iščašeno razmi- 
šlja o svome mužu i meni, svome bratu?” - jeknuo 
je i izdahnuo kroz nos: “Ma kako mogu biti kriv za 
smrt svoga šurjaka Dušana Glišića kad je on ubijen 
potkraj 1944., dok redovni sudovi u Beogradu još 
nisu bili uspostavljeni i pravda bila grubo ometa- 
na, a ja se nalazio tisućama milja daleko, u interna- 
ciji na Mauricijusu? I još bih pitao svoju sestru: što 
sam odavde iz Argentine mogao učiniti za Drago- 
mira, koji je u jugoslavenskome zatvoru? Ništa, ali 
baš ništa, moj gospodine!” 

Iako je Boško Vidaković do novoga sastanka 
obećao povoljne novosti, Milan Stojadinović ga je 

napustio raspolućenih misli, zlovajan i bezvoljan. 

Sljedeći put Vidaković je obavijestio Stojadino- 
vića: 

“Vaša sestra dobila je pristojno plaćen honorarni 
posao u Saveznoj direkciji za informacije!” Pro- 
cijenio je kako ipak ne bi bilo svrsishodno da ga 
dotuče podatkom kao što je smjerao. Da se Nada 
Glišić ističe kao lojalna članica Narodnoga fronta 
i udarničld prednjači u dobrovoljnim radnim ak- 
cijama. 

“Što mi možete reći o bratu?” - zario je pogled u 
njega masivni Stojadinović. 

“Problem s vašim bratom Dragomirom puno je 
teži. I, rekao bih, jedino o vama ovisi kako će biti 
riješen” - odgovori mu OZN-in tajni agent. 

Vidaković je toga 3. prosinca 1952., nakon sa- 
stanka sa Stojadinovićem, o njemu policijski su- 
hoparno još raportirao Rankoviću i Stefanoviću: 
Ponovio sam Mercedesu da je rješenje bratova pi- 
tanja u njegovim rukama, od ispunjavanja obveza 
koje je preuzeo. On je samo oborio pogled, nekoli- 
ko puta odgovorivši: “da”. Pitao sam ga zatim je li 
mu poznato mjesto boravka Vjeverice? Vjeveričin 
intervju s đopisnikom talijanske agencije ANSA bio 
je navodno u Urugvaju. I po pisanju nekih madrid- 
skih listova, Vjeverica se nalazi u Urugvaju. Merce- 
des je kazao da Vjeverica sigurno nije u Urugvaju, 
jer on poznaje dopisnika ANSA-e koji mu je rekao 
da je taj intervju napravio ranije u Buenos Airesu. 
Mercedesu je poznato da su Argentinci poslije na- 
šega zahtjeva za ekstradiciju upozorili Vjevericu da 
se povuče i zabranili mu svako političko djelovanje. 
Mercedes mi je iznio kako pouzdano zna da je Vje- 
verica u Buenos Airesu, vrlo se malo kreće, slabo je 
odjeven i ostario je, a vrlo malo se pojavljuje među 
ustaškom emigracijom, pošto mu je to zabranjeno 
od Argentinaca (ovo ‘zabranjeno’ spomenuo mi je i 
podvukao nekoliko puta), a i zato da se zbog njego- 
va slaboga izgleda hrvatska emigracija ne bi demo- 
ralizirala. Priče o tome daje ustaška vlada u Monte- 


videu samoje maska. Svi oni, zajedno s Vjevericom, 
ovdje su u Buenos Airesu. No kako imje zabranjeno 
političko djelovanje, pišu i djeluju tobožpreko Mon- 
tevidea. Mercedesje više puta ponovio da su oni sve 
vrijeme ovdje i pritom napravio grimasu kao da mi 
je htio pokazati kako se radi o igri da bi se zamaski- 
ralo pravo stanje. Pitao sam Mercedesa što misli o 
ustaškoj propagandi, a onje iznio da ne čita njihovu 
štampu. Naveo je da pokraj loše aktivnosti hrvatske 
emigracije, dr. Branka Jeliča u Njemačkoj i Vjeverice 
ovdje, maršal Tito može u Jugoslaviji vladati koliko 
god hoće, bar još tisuću godina. Mercedes smatra 
da bi se taktičnijim postupcima vlade u Beogradu 
mnogo emigranata moglo privoljeti povratku kući 
ili da se bar pasiviziraju u neprijateljskome radu 
protiv nas. Uz izjavu ministra Rankovića mogu se 
poslati na adrese emigranata pozivi za povratak, s 
raznim obećanjima da će se regulirati njihova prava 
u Jugoslaviji: pitanje imovine, mirovine i slično, što 
bi omogućilo veći kontakt emigranata s jugoslaven- 
skim poslanstvom u Argentini i pasiviziralo njihove 
aktivnosti u suprotnim taborima. Vjerujem da je 
Mercedes ovo rekao prije svega zbog sebe. Iz drugih 
izvora sam saznao da Mercedes više ne daje nika- 
kve izjave protiv Tita i Jugoslavije i na taj način je 
na liniji zapada, a istovremeno takvim izjavama ne 
želi uništavati svoje pozicije kod zapadnoga kapita- 
la koji danas radi i trguje u Jugoslaviji. 

Sa sljedeća dva sve zaoštrenija sastanka sa Sto- 
jadinovićem, u siječnju i veljači 1953., izvještaji 
OZN-ina obavještajca iz Buenos Airesa su sumor- 
ni, apogotovu je takavbio onaj o posljednjem, tre- 
ćem, 2. prosinca 1953.: Predbacio sam Mercedesu 
da su ustaše odavno dobile još dva hrvatska sata 
mjesečno, i na radiju ЕхсеШоги. Branio se da je u 
posljednje vrijeme bio prezauzet, ali i da nema mo- 
tiva za intervenciju. Otvoreno mije rekao da s nama 
više ne želi surađivati sve dok mu brat ne bude oslo- 
bođen: Ja mogu pomoći vama i pomažem vam, ali 
vi meni nikako da pustite brata. Osim toga niste mi 


98 



Meta poglavnik: živ ili mrtav 


još objasnili kako vaše vlasti gledaju na mene: na 
pitanje moga oduzetog jugoslavenskog državljan- 
stva, na moju konfisciranu imovinu, na mirovinu 
koju bih trebao dobivati kao jugoslavenski premijer, 
i napokon na moj povratak u Jugoslaviju. Na kraju, 
shvatite da ja ne želim postati Titov agentl Vaš je 
režim prestrog i nepomirljiv, što dovodi do nerazu- 
mijevanja i stvara poteškoće s emigracijom. A ona 
bi se s nešto elastičnijom politikom mogla zasvagda 
likvidirati. - Mercedesa se neugodno dojmila i jako 
gaje uplašio isljednički posjet njegovoj ženi, Grkinji 
Augusti djevojački Gazis, kojaje danas argentinska 
državljanka, i kojaje na proputovanju za rodni Krf 
ostala dan u Beogradu da posjeti svoju zemljakinju, 
službenicu grčke ambasade. Na kraju mi je zaprije- 
tio: Od meneprema Jugoslaviji mogupuhati topli, ali 
i hladni vjetrovi! - Na to sam mu, u nastaloj mučnoj 
atmosferi, oštro odgovorio: Pa neka pušu kakvi god 
hoćejer mi ih se ne bojimo. A vašega brata nećemo 
pustiti sve dok nam vi ne pokažete neke rezultate! 
Vaše posljednje istupe ne možemo ocijeniti kaopozi- 
tivnu promjenu! - Aludirao sam na Mercedesov in- 
tervju u talijanskim novinama kadje rekao da Trst 
nije od životnoga pitanja za Jugoslaviju i budući da 
je u njemu većina Talijana, on i treba pripasti Italiji, 
kao i na njegovu izjavu da su u Jugoslaviji zatvori 
puni i da nema dovoljno demokracije. 

U zraku je lebdjelo loše raspoloženje. Milan Sto- 
jadinović je nervozno grizao donju usnicu i ulti- 
mativno najavio OZN-inu agentu da se više ne želi 
sastajati s njime sve dok mu ne bude javljeno da 
mu je brat Dragomir na slobodi: 

“To je moja neumoljiva volja, gospodine. Ni slu- 
čajno nemojte pomisliti da ste me zabludjeli svojim 
lažnim obećanjima i učinili me budalom. Najma- 
nje od svega što od vas želim jest da me, nakon što 
me upotrijebite, nepravdoljubivo odbacite.” 

Sljedeće godine došlo je do kvara sistema. 

Obavještajci iz jugoslavenske ambasade u Rimu 


poslali su 11. kolovoza 1954. u devet ujutro uzru- 
jano izvješće centrali. Dnevni list II Tempo donio 
je toga dana ekstra vijest koja je potresla srpske i 
hrvatske političke izbjeglice. Udar je bio toliki da 
većina od njih dugo nije povjerovala u njenu istini- 
tost, unatoč tome što taj rimski list dugovjeke kon- 
zervativne tradicije slovi kao ozbiljan i odmjeren i 
što u ime svoga visokog ugleda i naklade ne pušta 
neprovjerene priloge, revolveraške izmišljotine i 
prenapuhane novinarske patke. 

U pripekloj sezoni odmorakad je vrijeme mrtva- 
rilo, državne ustanove kojih bi se ta novost morala 
ticati radile su s prepolovljenim ljudstvom. Jedan 
od desetak probranih visokih djelatnika službe, 
kojima su šifranti podastirali na uvid materijale s 
oznakom strogo povjerljivo, a koji je tih omarnih 
dana ostao u Beogradu, bio je Boško Vidaković, pa 
je tako dojava iz Rima najprije doprla do njegovih 
očiju. Za razliku od upanjenih emigranata, on je 
upućeno povjerovao u valjanost Tempove informa- 
cije stoga što je tu temu, koja je bila s njegova terena 
i iz njegove krvne skupine, nosio u sebi kao skrive- 
ni teret. Odavno je nagonski naslućivao da će se to 
dogoditi, ali je tajio svoju zlovidjelost. Ustreptao je 
kad je preletjevši preko prve rečenice sebi morao 
priznati da je postao teški gubitnik, bigfat loser. Za 
nj je ta novost bila ravna očaju. Njegovo hodočašće 
Stojadinoviću u Buenos Aires odjednom se pre- 
tvorilo u prah i pepeo i skrenulo u goli promašaj. 
Kao i svaki policajac nije volio izgubiti nijedan rat, 
a ponajmanje ovaj. Toga časka postao je razočaran 
u svoj policijski zanat, i kao obično nije osjećao 
razdraganost, slatko uzbuđenje i radost življenja. 
Sebe nije mogao zamisliti u bilo kojem drugom 
poslu osim u policijskome. Iz svoga kuta proma- 
tranja Boško Vidaković je sada pristrano ocijenio 
da je Milan Stojadinović prodao vjeru za večeru. 
Iskopnjelo je zurio u članak koji bi, da je po njemu 
i kad bi ga se usudili prenijeti u Borbi, naslovio u 
srpskome prijevodu: “Sastalo se zlo i gore”. Uvjeren 

je da bi se s njime složili i drugovi Leka, Krcun i 
Ćeća. Vidaković je ogorčeno čitao Tempove retke: 
Iz Buenos Airesa stigla je vijest o pomirenju dvaju 
Ijutih neprijatelja prije i poslije Drugoga svjetskog 
rata: bivšega predsjednika jugoslavenske vlade dr. 
Milana Stojadinovića i poglavnika ustaške Nezavi- 
sne'Države Hrvatske dr. Ante Pavelića. U nazočnosti 
najbližih suradnika nekadašnji su se lideri potpisi- 
ma obvezali da Će priznati buduće samoopredjelje- 
nje hrvatskoga i srpskog naroda, a nakon što bude 
srušena Titova Jugoslavija. Sporazumjeli su se da će 
zajednički raditi na stvaranju nezavisne države Sr- 
bije i nezavisne države Hrvatske. 

Da II Tempo svojim člankom naslovom Senzaci- 
onalna objava: Izmirenje Stojadinovića i Ante Pave- 
lića nije prosuo mutnu maglu, neopozivo je potvr- 
dio koji dan kasnije argentinski dnevnik El Hogar. 
Njegov komentar Svi putovi vode u Buenos Aires 
pokazao se bespogovorno vjerodostojnim zato što 
je bio opremljen s pet zajedničkih snimaka nasmi- 
janih potpisnika hrvatsko-srpskoga ugovora, Ante 
Pavelića i Milana Stojadinovića, koji jedan dru- 
gome krepko stežu desnice i srdačno se tapšu: U 
srcu argentinske metropole eksplodirala je balkan- 
ska bomba, sastavljena od neobičnoga, neobjašnji- 
vog materijala. Ona ne objavljuje rat, nego zatišje, 
primirje. Nedovoljno obaviješteni Ijudi u balkanska 
zbivanja nisu kadri ocijeniti pravo značenje ovoga 
događaja stoga što ne znaju koliki stupanj netrpe- 
Ijivosti vlada na balkanskim prostorima, a u tome 
rasponu mržnje prvo mjesto pripada Srbima i Hr- 
vatima... Koliko god to izgledalo nevjerojatno među 
ovim narodima zavađenim do krvi, na pomolu 
su mir i suradnja. Dr. Milan Stojadinović, koji od 
1948. živi u Argentini, sastao se s hrvatskim vođom 
dr. Antom Pavelićem da s njime ispita mirni razlaz, 
uspostavljanje nezavisnih država Srbije i Hrvatske 
i mogućnost zajedničkoga nastupa Srba i Hrvata u 
izbjeglištvu, a protiv zajedničkoga neprijatelja - ko- 
munističke Jugoslavije. Tako bi se okončala među- 


sobna borba koja je u Drugome svjetskom ratu sta- 
jala života tisuća i tisuća muškaraca, žena i djece na 
obje strane... Da to ni u kojem slučaju nije mlaćenje 
prazne slame među dvjema emigrantskim zajedni- 
cama, potvrđuje ipouzdano utvrđeno pojačano dje- 
lovanje Titovih službi u Argentini. 

Iz izvještaja koji su zatim u nedjelju, 15. kolovoza 
1954., uputili jugoslavenski ambasador u Buenos 
Airesu Slavoljub Petrović i prvi savjetnik Predrag 
Grabovac, a sročili su ga nakon informacija pri- 
mljenih od svojih obavještajaca i tastera ušuljanih 
među hrvatskim i srpskim političkim izbjeglica- 
ma, saznalo se da je sporazum bio potpisan u vili 
Milana Stojadinovića, premda su pojedini listovi 
omanuli i napisali da se taj čin zbio u dopisništvu 
talijanske novinske agencije ANSA. Ambasador i 
savjetnik krenuli su ab ovo usque ad mala i izložili 
kako je ta afera krenula po zlu: 

Da srpska i hrvatska neprijateljska emigracija 
nešto pripremaju, moglo se nazrijeti po opreznim 
najavama njihovih ekstremnih glasila. Najprije je 
hrvatski Izbor u dvobroju za svibanj i lipanj 1954. 
iznenadio svoje čitatelje kad jer napisao da bi Sje- 
vero-Amerikancima kao sigurnosna alternativa više 
od Titove komunistićke Jugoslavije vojno i politički 
odgovarale nezavisna Srbija i nezavisna Hrvatska: 
“Hrvatski i srpski političari u emigraciji učinili bi 
mnogo veću uslugu svojim narodima koji čame u ko- 
munističkome ropstvu kad bi umjesto međusobnoga 
napadaja i optuživanja potražili kontakt i sporazu- 
mjeli se o mirnome razlazu i tako riješili srpsko-hr- 
vatsko pitanje bez građanskoga rata.” Nedugo zatim, 
u broju od 25. srpnja 1954. Srpska zastava, koja ta- 
kođer izlazi u Buenos Airesu i pod kontrolom je Mi- 
lana Stojadinovića, u bilješci: “Za trajan mir srpsko- 
hrvatski”prenosi i pozdravlja Izborov članak i kaže: 
“Tko pažljivo pratipisanje hrvatske izbjegličke štam- 
pe mogao je u posljednje vrijeme primijetiti mnogo 
trezvenije gledanje na spor srpsko-hrvatski kod li- 
stova Pavelićeve orijentacije, nego Н kod Mačekove. 

Svakako da su Pavelićevi ustaše osjetili za vrijeme 
njihovih krvavih horbi protiv Srba da smo mi ‘Tvrd 
orah, voćka čudnovata, Ne slomi ga, аГ zube polo- 
mi’. Tako je vrijedno zabilježiti clanak jednoga od 
Pavelićevih prvaka bivšeg ministra, dr. Joze Duman- 
džića u ovdašnjem njihovom organu Hrvatska od 7. 
ov. mjeseca. Razumije se da se i u tome članku baca 
sva krivica za sukob između Srba i Hrvata na ‘srpsku 
imperijalističku politiku prema hrvatskom narodu, 
ali kad se odbace mnoge šovinističke pretjeranosti, 
izlazi ipak da postoje mogućnosti - po mišljenju pis- 
ca - da se nađu dodirne točke za suradnju.” Srpska 
zastava je posebno izvukla Dumandžićev zaključak, 
kojije, štoviše, citirala u ustaškome tzv. ‘korienskom’ 
pravopisu: “Kada bi uistinu kod srbskih političkih 
vođa razum nadvladao mržnju i megalomaniju, te 
kada bi njihova politika pošla spomenutim smjerom, 
hrvatski i srbski narod mogli bi naći dodirne točke 
za suradnju na bazi rušenja Jugoslavije i izpostave 
njihovih nacionalnih država. Nakon ostvarenja tih 
ciljeva, hrvatska država i srbska država uz izmje- 
nično poštivanje državne suverenosti, te uz dobru i 
iskrenu volju našle bi plodnu suradnju na gospodar- 
skom i kulturnom polju što bi doprinjelo otupljenju 
neprijateljske zaoštrenosti nastale između njihovih 
naroda za vrieme neprirodne i silom nametnute dr- 
žavne zajednice. Svaka od ovih država pružala bi 
solidnu podlogu za duhovni i materijalni napredak 
svom narodu. Svaka od njih bi predstavljala prema 
vani državni organizam, ugledniji, odporniji ijači od 
neprirodne jugoslavenske tvorevine, bezobzira u ka- 
kvojformi se ova izpoljavala”. 

Sljedeći korak učinjenje, kadje Milan Stojadino- 
vić dao intervju Izboru. Bez pravopisnih zahvata, 
koje bi bile neophodne u ovome ne baš najpismeni- 
jem prilogu, prenosimo neke dijelove koji mogu biti 
zanimljivi drugovima iz Druge uprave i ostalima 
koji se bave političkom emigracijom, kao i od koristi 
našim analitičarima: 

“Dr. Stojadinovićje najljubeznije primio urednike 


našeg časopisa i najpripravnije se odazvao da odgo- 
vori na postavljena mu pitanja. Kada smo bili na- 
javljeni, dr. Stojadinović nam je izašao u susret sa 
simpatičnim smiješkom, oslovivši nas: 

- Vi ste urednici Pavelićeva ‘Izbora ?... 

- Nemamo baš ništa protiv da ‘Izbor’ bude i Pa- 
velićev - prekidosmo ga - ali ako ćete dozvoliti jed- 
nu korekturu, ne dolazimo Vam u ime Pavelićevog, 
nego u ime opće-hrvatskog ‘Izbora’ - odgovorismo. 

- Molim, molim, kako vi hoćete. Milo mije da Vas 
mogu pozdraviti u mome domu. Nalazite se u ovo- 
me srpskom domu, u kojem želim da se osećate kao 
da ste u hrvatskome, pa mi recite: čime vas mogu da 
poslužim? Jeste li za vermouth ili šljivovicu? - opet 
će vrlo raspoloženi i nasmijani dr Stojadinović. 

- Lijepa hvala na srdačnom prijemu, pa ako već 
mora biti nešto, ostanimo kod naše, srpske i hrvatske 
šljivovice - odgovorismo. 

Nakon što smo izmijenili par riječi o općim stvari- 
ma iprilikama, o životu u tuđini, daleko od Beogra- 
da, Zagreba i Sarajeva, prilikama u Starom kraju 
i u emigraciji uopće, obratismo se ovom velikom i 
simpatičnom Srbinu riječima: 

- Vi ste, gospodine predsjedniče, primjetili da se 
‘Izbor’ zalaže za riješenje srpsko-hrvatskih odnosa, 
bez miješanja posrednika i bez međusobnog proli- 
jevanja krvi, pa smo kraće vrijeme o tom pitanju 
donijeli interview s drom Antom Pavelićem, koji je 
danas, izvan svake sumnje, najizrazitiji i najvjerniji 
interpretator hrvatske narodne misli u domovini i 
izvan nje. Mišljenje dra Pavelića Vam je poznato. 
Želili bi čuti sada o ovom pitanju Vaše mišljenje, kao 
ličnosti koja neosporno imade najveći ugled i autori- 
tet među Srbima, kako u zemlji tako i u inozemstvu, 
te veliki prestiž u stranom svijetu uopće. Šta nam, 
dakle, možete o tome reći, gospodine Predsjedniče? 

- Ono štoja tražim za srpski narod, ne mogu a da 
ne priznam i hrvatskom narodu. Poznato je, da je 
to gledište zastupao i moj veliki učitelj i šefNikola 
Pašić za vrijeme prvog svetskog rata, kada se prvi 

putpovela reč o obrazovanju zajedničke države Srba 
i Hrvata. Ideja o stvaranju Jugoslavije nije nikla kod 
nas u Srbiji, negoje došla kao import iz vaših kraje- 
va, ali greška je bila što se onda Hrvatima nije dala 
mogućnost da svoje gledište, odnosno narodne bu- 
dućnosti slobodno izraze. I tu slobodu, koja im nije 
data onda, po mome mišljenju, treba im dati sada. 
Ja sam uveren, da ćemo ovim putem doći do rezul- 
tata, da se najzad učini kraj dosadašnjem međusob- 
nom uništavanju, te da snage korisno upotrebimo, 
za ekonomsko i kulturno podizanje naših naroda. 
Srbi i Hrvati, završio je dr. Stojadinović, živeli su 
stotinama godina u posebnim državama, i uvek u 
najboljem prijateljstvu, a često puta i u vojničkom 
savezu, pa sam siguran da ćemo, jedamput u našim 
narodnim i nezavisnim državama, opet biti upućeni 
jedni na druge, i da ćemo se bolje razumevati, uza- 
jamno pomagati i složno nastupati u obrani zajed- 
ničkih nam interesa.” 

Stojadinović je na rastanku poručiod’Ovo ne će 
biti našposlednji susret, nadam se... Moj srpski dom 
je uvek otvoren za dobre i prave Hrvate.” 

Ante Pavelić je u članku “Za dobro susjedstvo”, 
koji je odmah potom napisao za ustaški list Hrvat- 
ska, pozdravio Stojadinovićev intervju u Izboru: 

“Onaje izjava dra Milana Stojadinovića od osobi- 
tog značenja i obzirom na njezin sadržaj i obzirom 
na osobu kojaje tu izjavu dala. Po sadržaju te izjave 
se vidi, da je sa srbske strane dozrelo osvjedočenje, 
da je i u interesu istoga srbskoga naroda, da se Ju- 
goslavija likvidira i razčini na dielove, od kojih je 
umjetno sastavljena, to jest na države, koje su njoj 
nasilnim putem svojedobno, godine 1918. utopljene 
i bezpravljene. Po političkome značenju osobe dra 
Milana Stojadinovića ima ta izjava osobitu važ- 
nost, jer je on prvorazredna politička ličnost u po- 
litičkom životu u Srbiji i danas među Srbijancima 
jedina politički kompetetna osoba u emigraciji koja 
ima narodno povjerenje. Stoga razlogaje izjavu dra 
Stojadinovića, nedvojbenoga političkog predstav- 


nika Srbije, za pozdraviti s hrvatske strane... Što je 
hrvatski narod od Jugoslavije pretrpio, iztaknuto je 
već toliko puta, te danas je to suvišno i opetovati. 
Nu nije bolje prošla ni Srbija. Ona je bila država, 
označena sa pravim narodnim imenom, nosila je 
legitimaciju narodnoga i državnoga oslobođenja 
izpod stoljetnoga tuđinskoga zarobljenja, te je bila 
prekaljena u dva znamenita rata: u balkanskom i 
prvom svjetskom ratu, i bila je našla svoje mjesto 
među ostalim nacijama i državama u svietu. A što 
je postala u tako zvanoj Jugoslaviji? Ništa. Kada je 
kralj Aleksandar Karagjorgjević stvorio Jugoslaviju, 
uveo svoju diktaturu, nametnuo novi ustav i zemlju 
porazdijelio na Banovine, pjevali su šabački cigani 
u kavanama tužaljku: Oj Srbijo, nekad slavna kra- 
Ijevina, a sada sijadna banovina...! Nisu to bili iz- 
mislili šabački Cigani, nego je kroz njihove gusle i 
pjesmu narod u Srbiji dao izraz svome sudu o politi- 
ci, kojagaje u to stanje dovela... Borba Srbije i nje- 
zinoga naroda za svojedobno oslobođenje, dva veli- 
ka pobjedonosna rata, politički uspjesi unutarnjeg i 
vanjskog političkog značenja od Miloša Obrenovića 
pa do Nikole Pašića svršeni su time, da danas Srbi- 
jom gospodari neki Joža Broz - Tito, za kojega nitko 
pravo ne zna, tkoje i štoje ili u najmanju ruku, daje 
nedoučeni bravar (šloser), za koga mnogi tvrde, da 
je skrahirani pistolero iz jedne poznate razbojničke 
bande u Južnoj Americi (!?!?). Prividne i privremene 
koristi, koje i pod tim režimom imaju mnogi Srbi 
komunisti, nisu i ne će također biti od nikakve traj- 
ne i valjane koristi po srbski narod i po Srbiju... Dr. 
Stojadinović kao vrstan i izkusan političar, dobro je 
ocienio pravo stanje stvari, kada seje otvoreno izja- 
vio za uzpostavu države Srbije i države Hrvatske, 
znajući, da se samo tako mogu spasiti i očuvati inte- 
resi i njegova naroda.” 

Tome se zboru pridružio i mjesečnik Vidici iz Bu- 
enos Airesa, koji u svome zaglavlju ističe kako je 
tobož “Vjesnik neovisnih Hrvata”, a zapravo svira 
po Pavelićevim željama. Najprije piše: “Bit proble- 

ma hrvatske države je rušenje - ne samo sadašnje, 
nego i svake - Jugoslavije, te riješenje hrvatsko-srp- 
skog spora”, a onda nastavlja: “Srpska Zastava sva 
je nategnuta na jednoj te istoj žici i na jednom te 
istom luku u pitanju odnosa prema Hrvatima. Sve 
kao da odiše mirnim i sračunatim pripremanjem 
interviewa, čini se, stvarnog šefa argentinskih Srba, 
dra Milana Stojadinovića, kojije objavljen u srpanj- 
skom broju Izbora. U raznim člancima i bilješkama 
svuda se ističe ista tendencija: gotovo zaljubljeno 
približavanje novom partneru, dru Anti Paveliću, 
koji bi u poredbi s drom Vlatkom Mačekom bio bolji 
za Srbe,jerje, kako to navodi Srpska Zastava, uvi- 
jek ‘nastupao otvoreno’, a da ‘је Srbin oduvijek više 
cijenio otvorenognegoprikrivenogneprijatelja” 

To su bile naznake da se priprema sporazum Pa- 
velić - Stojadinović, o čemu smo vas u više navrata 
upozoravali svojim depešama, ali, na žalost, nijed- 
nom nismo dobili povratnu informaciju kako da se 
postavimo, djelujemo i postupamo. 

Da potpisivanje sporazuma izgleda što svečanije, 
Stojadinović je predložio Paveliću neka pozove čla- 
nove svoje vlade iz bivše NDH koji su s njime u Ar- 
gentini, a on će pozvati viđenije Srbe. Ali poglavnik 
nije želio nikakvu službenu formi i to je veoma na- 
Ijutilo Stojadinovića. Bioje strahovito bijesan, daje 
dva dana prije zamalo odustao. Sve bi i propalo, da 
se nije umiješala njegova utjecajna supruga Augu- 
sta Stojadinović, koja mu je predbacila, kako nema 
smisla da to učini svome prijatelju poglavniku. Sto- 
jadinovićse nevoljko predomislio i dogovorena dana 
k njemuje došao Ante Pavelić upratnji Josipa Suba- 
šića, vlasnika iglavnoga urednika ove godine pokre- 
nutoga ustaškog mjesečnog časopisa Izbor. Pavelić i 
Stojadinović su se poslije večere odvojili i oko sat i 
pol razgovarali u četiri oka. Nismo uspjeli saznati o 
čemu supričali ijesu li tada potpisali dva primjerka 
sporazuma kojeje Stojadinović držao u džepu svoga 
sakoa. 

Ante Pavelić i Milan Stojadinović, nakon potpisi- 


vanja sporazuma, počeli su se obiteljski posjećivati. 
Ujednome od intervjua, Stojadinović je rekao o Pa- 
veliću: “S doktorom Antom Pavelićem, koga vidim 
kao najsposobnijega hrvatskogpolitičara, sam u naj- 
boljim političkim i prijateljskim odnosima. Zato sam 
smatrao umesnim, da se sporazumem s njim o mir- 
nom razlazu Srba i Hrvata. Da se svi hrvatski krajevi 
pripoje Hrvatskoj, a srpski Srbiji. Kad već ne možemo 
da budemo članovijedne državne zajednice, zašto da 
ne budemo dobre komšije. O granicama nismo de- 
taljno razgovarali, nego samo o principima.” 

Boško Vidaković je istoga poslijepodneva, 15. 
kolovoza 1954., odletio u Split da se sastane s Će- 
ćom Stefanovićem, koji se odmarao u kući ženinih 
roditelja. Dok je Ćeća namrgođeno raščlanjivao 
Petrovićevo i Grabovčevo kamkanje iz Buenos Ai- 
resa, Boško mu jaukljivo reče: 

“Vidiš li, druže Ćećo, u kakva smo govna upali 
s Pavelićem. Ponašali smo se krajnje neodgovor- 
no, kao skakači u vis koji olako propuštaju visine, 
čekajući one više, ne obazirući se na rizik da mogu 
srušiti ljestvicu u sva tri pokušaja i ispasti iz na- 
tjecanja... E, mi smo propuštajući visine srušili lje- 
stvicu i ispali, jebi ga...” 

“Makar si Stojadinovića već obradio u Buenos 
Airesu i mi ga imali u šaci. Da smo mu na vrije- 
me pustili brata iz zatvora, bio je spreman raditi 
za nas...” 

“I znaj da bi bio naš. Uludo smo profućkali no- 
vac za moj put i boravak...” 

“I ja sam se zalagao da oslobodimo Dragomira 
Stojadinovića. Ali nije išlo, kad je Leka rekao da bi 
pomilovanje bilo loše primljeno u Partiji. Uvjerio 
je i druga Tita kako nije vrijeme. A dok je Leka 
promijenio mišljenje, bilo je prekasno.” 

“Na šahovskoj ploči Dragomir Stojadinović bio 
je sporedni pješak kojeg smo, bez dvojbe, morali 
odmah žrtvovati za kralja...” 

“Po tebi je Pavelić kralj, je li?” 

“Ne postavljaj se kao zatucani isljednik, druže 
Ćećo. O Anti Paveliću i Milanu Stojadinoviću fi- 
gurativno govorim, kao o figurama na šahovskoj 
ploči.” 

"Ma samo se zezam, druže Boško.” 

“Triput smo pacerski zlehudo previdjeli dobi- 
venu partiju s Pavelićem. Prvi put, kad početkom 
1946. nije bilo dopušteno da ga klepnu momci Sta- 
nimira Dinčića u Austriji. Drugi put, kad je drug 
Tito 1950., u posljednji čas raskinuo ambasado- 
rov i moj dogovor s američkim mafijašima da ga 
otmu u Buenos Airesu i predaju nam ga. I treći, 
nakon moga preklanjskoga nesporazuma sa Stoja- 
dinovićem. Budi siguran da se nismo bez potrebe 
tvrdoglavili, nego mu tada pustili brata iz Sremske 
Mitrovice, skinuo bih kao od šale Pavelića. Jednim 
udarcem zatukli bismo dvije muhe.” 

“Podsjeti me...” 

“Najprihvatljivija zamisao, sjećaš li se što sam 
ti onda iznio, bila mi je da Pavelića ubijemo u vili 
Stojadinovićevih, iz vrta, kad bi došao predvečer sa 
ženom Marom u obiteljski posjet. Ništa lakše nego 
dokrajčiti ga dok opušteno razgovara, nešto gric- 
ka i pijucka. Tako bismo za sva vremena do smrti 
zavadili srpsku i hrvatsku emigraciju. Tko bi razu- 
vjerio Hrvate da im poglavniku nije bila namješte- 
na klopka u vili Srbina Stojadinovića. A mi bismo 
pustili glas da ga je baš on otipkao OZN-i.” 

“Taj plan ti je bio sjajan...” 

“Nakon moga razlaza s Milanom Stojadinovi- 
ćem, u nekome povijesnom časopisu u Buenos Ai- 
resu pročitao sam cjelovitu studiju o španjolskome 
kralju Alfonsu X, koga su s razlogom zvali El Sa- 
bio, Mudri. Vladao je u drugoj polovici trinaestoga 
stoljeća. Prekomjerno obrazovan preveo je Bibliju, 
Kuran i Talmud, a bio je i priznati pjesnik i skla- 
datelj. Osnovao je sveučilište u Salamanci, ali se 
isticao i kao ratnik. Pokorivši Njemačku postao je 
i njen imperator. Alfonso X je, na tiho užasavanje 
svojih biskupa, umišljeno rekao: Bog je pogriješio 


što nije imao mene uza se dokje stvarao svijet. Jako 
bih mu koristio. Tada bi svijet bio drugačije i bolje 
posložen... Uvjeren sam kako se odavno ne bismo 
gnjavili s Antom Pavelićem da sam sjedio uz druga 
Tita i Leku kad su odlučili da odustanu od dogo- 
vora s mafijom da ga otme. Ili da su mene preklani 
pitali trebamo li još držati u zatvoru Dragomira 
Stojadinovića... Ne, neću prestati žaliti što tada ni- 
smo gudili po istim notama.” 

“Kazivanja su ti, druže Boško, začinjena odlič- 
nim detaljima. Ali što nam vrijede tvoje jezične 
figure kad se nismo riješili Pavelića...” 

“A mogli smo. Bio nam je na - izvolite. Samo što 
nije poručio: Molim vas, uzmite me, vaš sam!” 

Boško Vidaković se u petak, 7. prosinca 1956., 
na sastanku kod Krcuna Penezića sjetio splitskoga 
razgovora pretprošloga ljeta sa, toga poslijepodne- 
va odsutnim, Svetislavom Ćećom Stefanovićem. 
Zato je odrješito progovorio: 

“Nemojmo dopustiti, drugovi, da nas život če- 
tvrti put neugodno iznenadi i Ante Pavelić nam 
ponovno utekne u prhlu zemlju. Ovoga puta, ali 
stvarno, moramo uspjeti. Ako pred sobom ne želi- 
mo izgledati kao sprdnja od policije!” 

Krcun, koji bi se naježio i na najmanje suprot- 
stavljanje, sreže Vidakovića: 

“Od sada je Pavelić u tvojim rukama. U Buenos 
Airesu će ti na pomoći biti Đera i njegov savjetnik 
Grabovac. Odavde će o akciji kao koordinator bri- 
nuti Uča Krstić. Čim sastaviš plan, javi nam se da 
se dogovorimo, a onda: putuj, igumane, ne brini za 
manastir.” I izazovno ga upita: “Što još želiš čuti od 
mene, Boško?” 

“Ništa više, druže Krcune.” Ušutkani Vidaković 
zglobom desnoga svinuta kvrgavoga kažiprsta dva- 
put pokuca naviše s donje strane stola. Praznovjer- 
no je zazivao sreću neka napokon uđe i na njegova 
vrata: “Da ne kvarimo.” Baka ga je naučila da nezna- 
lački kucaju oni koji to čine odozgo prema dolje: 


104 



Meta poglavnik: živ ili mrtav 


“Valja obratno, odozdo prema gore. Kao što žito 
raste iz zemlje” - rekla je. 

Jedan od prvih srpskih partizanskih obavještaja- 
ca, nesuđeni seoski učitelj Slobodan Krstić - Uča, 
ušao je na bijelome konju u jugoslavensku poli- 
cijsku galeriju legendarnih nakon što je s proljeća 
1946., uzbuđenjem čovjeka koji je sretan što prvi 
objavljuje dugo čekanu vijest, na povratku s opa- 
snoga lova na ljudske glave iz zabačenih kosmaj- 
skih gorskih zaselaka pozvao imenjaka Slobodana 
Penezića - Krcuna i mangupski mu šifrirano po- 
ručio da pripremi doličnu ćeliju za upravo zaro- 
bljenoga četničkog zapovjednika, đenerala Dražu 
Mihailovića. 

Zatim je major Uča nanizao još nekoliko izu- 
zetnih trofeja. Vodio je momčad koja je - nakon 
Rezolucije Informbiroa 1948. i nepomirljiva razla- 
za Titove Komunističke partije Jugoslavije sa Sta- 
ljinovom Svesaveznom komunističkom partijom 
(boljševika) Sovjetskoga Saveza i svim njenim sa- 
telitima - na prepad uhitila ministre Sretena Žujo- 
vića - Crnog i Andriju Hebranga, osumnjičene da 
su se potajice sastajali sa sovjetskim ambasadorom 
u Beogradu i da su stali na stranu Kremlja. 

Kako su zatvori bili prekrcani komunistima koji 
su se izjasnili za Rezoluciju IB-a i Staljina, Uča je 
na zahtjev ministra unutrašnjih poslova Aleksan- 
dra Rankovića krenuo u potragu za mjestom na 
kojem će biti izgrađen logor gdje će oni robijati, 
raditi i biti preodgajani, ali odvojeni od svijeta. 
Podsjetio se, da mu je Stevo Krajačić nekom pri- 
godom spomenuo kako napol puta između Rijeke 
i Zadra brodovi prođu pored teško pristupačnoga, 
napuštena otoka, zvanog Goli, na sjevernome dije- 
lu Hrvatskoga primorja. Još mu je kazao da je kipar 
Antun Augustinčić hvalio najvrhunskiji mramor 
kojeg tamo ima u izobilju. Na Goli su za Prvoga 
svjetskog rata Austrijanci dovodili ruske zaroblje- 
nike. Većina ih je pomrla od vrućine, studeni, is- 


crpljenosti, izgladnjelosti i dizenterije, a nijedan 
nije uspio uteći iz toga pakla na zemlji, gdje je lje- 
ti saharski vruće, a zimi sibirski studeno, kako su 
svjedočili rijetki preživjeli sretnici. Travnja 1949. 
Uča Krstić je u pratnji dvojice oficira zagrebačke 
OZN-e, koje mu je dodijelio Veljko Drakulić, prvi 
pomoćnik Steve Krajačića - poput srednjovjekov- 
nih pomoraca koji su, otkrivajući neznane teritori- 
je, zabijali zastavu i odlučivali gdje će niknuti nova 
naselja - napuštene kamenjare Goli otok i susjedni 
Sveti Grgur, proglasio za buduće uzničke sive do- 
move. Ranković ga je imenovao prvim zapovjed- 
nikom i Uča je, pokupivši, s koca i konopca, iz srp- 
skih i hrvatskih zatvora dvjestotinjak kriminalaca, 
dezertera i sodomista, za nevjerojatna dva mjeseca 
podigao trinaest baraka. U njih su u lipnju dovukli 
prve skupine okorjelih neprijatelja Tita, Partije i 
socijalističke Jugoslavije. Uči Krstiću pripada au- 
torsko pravo za izum ritualnoga dočeka zatočnika, 
nazvan topli zec, a taj njegov ceremonijalni speci- 
jalitet održao se dok u logor nije stigao i posljed- 
nji informbiroovac. Morali su proći kroz živi dvo- 
red koji su na početku sastavili graditelji baraka. 
Umjesto vojničkih počasti koje su donedavno bile 
ukazivane mnogima od njih, generalima, admira- 
lima, ministrima i ambasadorima, na Golome su 
obespravljeni nevoljnici, osuđeni narodni izdajni- 
ci, protrčavali špalirom i tada su ih, slijeva i zdesna, 
bjesomučno udarali šakama po glavi i tijelu i ma- 
sno ispljuvali. Kasnije su i njih silili da jednakim 
okrutnim mlaćenjem dočekuju nove žitelje logora 
uz povike: “Udri bandu!” Mučenički je prošao onaj 
koga su čuvari primijetili da zabušava i svoje ide- 
ološke istomišljenike ne tuče iz sve snage. Takvoga 
pogrdu kažnjavali su da po nepodnošljivoj žezi ili 
hladnoći bude u kavezu nalik samici i u njemu da- 
nima trpi bez vode i hrane, uz porcije batina i po- 
niženja bijesnih milicionara. Nakon što bi izdržao 
tu pokoru nad pokorama, neposlušnik je radio od 
zore do sumraka u takozvanoj govnarskoj brigadi 

i čistio fekalije iz jama, uronjen u njih do pasa, pa 
i do grla. 

Uča Krstić je tek zakratko upravljao Golim zato 
što je Aleksandar Ranković u njemu vidio geni- 
jalca kao stvorena za novi pothvat bez presedana. 
Odnosi sa Sovjetskim Savezom i s njemu podči- 
njenim marionetskim komunističkim partijama 
plesali su na oštrici kame i slutili da blokirana 
Jugoslavija samo što nije napadnuta. Zato se pre- 
stravljeni maršal Tito panično obratio američko- 
me predsjedniku Наггуји Trumanu, pozivajući ga 
da zaprijeti Staljinu kako će Sjedinjene Države i 
njeni zapadnoeuropski saveznici Velika Britanija i 
Francuska stati na stranu nezaštićene Jugoslavije i 
čak se oružano umiješati u sukob. Među inozemne 
novinare (namirisavši krv, barut i vatru u sve ve- 
ćem broju akreditirali su se za izvještavanje iz Be- 
ograda), diplomate i špijune doprla je vojna tajna, 
prepredeno i smišljeno proturena iz kontraobavje- 
štajne kuhinje Aleksandra Rankovića, da Jugosla- 
vija posjeduje uran i da uspješno pravi atomsku 
bombu, koju će u slučaju agresije Tito baciti na- 
sred Crvenoga trga u Moskvi! Bomba o atomskoj 
bombi ipak je djelomično ‘pila vodu’. Provučena je 
među one do kojih je trebala doći nakon što je kao 
s neba pali umirovljeni rudarski poduzetnik Milan 
Popović zapanjio stručnjake Komisije za nuklear- 
nu energiju u Beogradu pokazavši im srebrnobijeli 
grumen uranijeve rudače. Kazao je da ga je našao 
podno Kajmakčalana, najvišega vrha Nidže, gore 
na jugu Makedonije, uz granicu s Bugarskom. Is- 
pitivanja su potvrdila da je u njemu bilo čak se- 
damdeset posto čistoga uranija najviše kvalitete. 
Budući da je dotle u svijetu bilo proizvedeno tek 
manje od kilograma, Aleksandar Ranković, koji 
je predsjedavao tom komisijom, oduševio je Tita 
kad mu je prenio uvjerenja najautoritativnijih do- 
maćih atomskih fizičara, predvođenih Zagrepča- 
ninom Ivanom Supekom, kako bi ako se ustvrdi 
da u gudurama Kajmakčalana doista leže naslage 


uranija, Jugoslavija mogla stvoriti atomsku bom- 
bu, razorniju od onih američkih koje su kolovoza 
1945. spržile japanske gradove Hirošimu i Nagasa- 
ki. Ranković je ovlastio Uču Krstića da odleti u Pa- 
riz i razgovara s fizičarom Pavlom Savićem, kojega 
je ime nakon zajedničkoga otkrića nuklearne fisije 
(cijepanja) s Irenom Jolio Curie ušlo u svjetske en- 
ciklopedije. Nagovorio ga je da u interesu sigurno- 
sti svoje ugrožene države žurno dođe u Beograd 
na tajni razgovor s maršalom Titom i generalom 
Rankovićem. I ne stigavši da po dolasku iz Pariza 
odloži kovčeg, Uča se s poduzetnikom Milanom 
Popovićem i profesorom geologije, kojega mu je on 
preporučio, uputio na Kajmakčalan da istraži teren 
i pokaže mjesto s uranijskom rudačom. Tjednima 
su tragali, ali nisu pronašli ni u od uranija u obla- 
sti koju je Popović označio da ga je ondje našao. 
Sve živčanijem Uči Krstiću je, što god mu se dublje 
unosio u oči, Milan Popović - koji je do iznemo- 
glosti koristio otvoreni državni račun i razbacujući 
se novcem poput Age Khana uživao u pretjeriva- 
nju na visokoj nozi u najslađem slatkom životu 
- bivao to sumnjiviji. Nakon sumornoga povratka 
u Beograd praznih ruku i ne obavijestivši Ranko- 
vića Uča je poslao trojicu svojih ljutih kostoloma- 
ca da uhite Popovića i, ne birajući načina, saznaju 
istinu o uranu. Pritegnut, najprije se neuvjerljivo 
izvrdao da on, doduše, nije našao onu grudu, nego 
dvojica srpskih vojnika koji su se 1916. borili na 
Kajmakčalanu protiv Bugara i Nijemaca, a predali 
su mu je, poznavajući ga kao rudarskoga djelat- 
nika. Popović je dodao kako vjeruje da su u žaru 
bitaka uranij izgubili njemački topnici. Ali kad su 
mu isljednici, koji su bili daleko od pomisli da ih 
se nazove suptilnima i još manje nježnima, svojim 
bolnim specijalitetima grubo osvježili pamćenje, 
nalcon čega mu je iz usta žalosno izvirivalo tek ne- 
koliko krnjadaka, Popović je žalosno priznao kako 
je sredinom tridesetih godina ukrao uranijsku gru- 
du iz muzeja u Brnu, u Čehoslovačkoj, i pohranio 

je u metalnoj konzervi koju je zakopao. Iskoristio 
je vrijeme napetih odnosa sa Sovjetskim Savezom i 
izmislio kajmakčalansko nalazište eda bi dobio na 
važnosti pred državnim vrhom, ali i fino zaradio. 
Tom lažljivom brljotinom Milan Popović je ipak 
nesvjesno učinio veliku uslugu Titu i izmijenio ti- 
jek povijesti. Sovjeti su nasjeli na špijunsku bajku o 
jugoslavenskoj atomskoj bombi i prestali zveketati 
oružjem. Agenti UDB-e iz Budimpešte, Sofije, Bu- 
kurešta i Tirane, metropola susjednih država na- 
rodne demokracije - gdje su partijski vrhovnici i 
ministri obrana čekali mig iz Moskve da pokrenu 
zračne, pomorske i kopnene snage, tjednima drža- 
ne u punoj pripravnosti i s četiri strane za nekoliko 
sati zgrome Jugoslaviju - s olakšanjem su javljali 
centrali u Beograd kako je opasnost minula. A dok 
je Uča Krstić s poduzetnikom mitomanom i zbu- 
njenim geologom besciljno tumarao kajmakčalan- 
skim vrletima u potrazi za uranijem, u Vinči kod 
Beograda Pavle Savić počeo je stvarati. Institut za 
nuklearne nauke koji će biti nazvan po preminu- 
lome ministru industrije Slovencu Borisu Kidriču; 
a nedugo za njime i Ivan Supek u Zagrebu Fizički 
institut Ruđer Bošković. 

Uču Krstića su nakon još nekoliko izvrsno obav- 
ljenih domaćih zadaća promaknuli za rukovodite- 
ljakontraobavještajne službe Ministarstvavanjskih 
poslova. Povukao je sa sobom sto dvadeset isku- 
snih UDB-inih policajaca - već dokazanih djelo- 
vanjem u svijetu i koji su tečno govorili jezike - i 
s njima zaposjeo četvrti kat masivne palače u Ulici 
kneza Miloša. Sa statusom diplomata slao ih je u 
ambasade, poslanstva, vojne misije i trgovinska 
predstavništva. Najsposobnije je birao za najdeli- 
katnija zaduženja da u kapitalističkim zemljama 
motre političke emigrante, dakle hrvatske i srpske, 
i njihove organizacije. Slovenci i Makedonci u us- 
poredbi s njima bili su bezopasni i zanemarivi, dok 
su se Albanci tek počeli udruživati. A u zemljama 
istočnoga bloka Učini puleni pratili su posustale 


informbiroovce koji su poslije Staljinove smrti bi- 
vali sve zanemareniji, gotovo odbačeni i teško ra- 
zočarani. 

Na novoj dužnosti Krstića je učestalije opsjedala 
tašta pomisao da karijeru okruni hvatanjem Ante 
Pavelića. Uz Dražu Mihailovića, a još s poglavni- 
kom k tome u bogatoj zbirci skalpova, dosegao bi 
policijsku granicu snova, kao nitko iz službe prije 
i poslije njega. Zato je travnja 1953., ali s pasošem 
u kojem se zvao Srba Marković, za svaki slučaj, 
krenuo na putovanje dugo mjesec dana u glavne 
gradove Latinske Amerike da ambasadore izvije- 
sti o velikome političkom učinku koji je Jugoslavi- 
ja postigla u svijetu nakon londonskih razgovora 
predsjednika Josipa Broza Tita s britanskim pre- 
mijerom sir Winstonom Churchillom i audijen- 
cije kod kraljice Elizabete II u Buckinghamskoj 
palači. I dok je u Ciudad Mexicu, Havani, Limi, 
Rio de Janeiru, Santiagu, Montevideu, Caracasu i 
ostalim sjedištima ostajao tek dan ili najviše dva, 
Uča je isplanirao da se u Buenos Airesu, svome 
posljednjem odredištu, zadrži koliko god mu bude 
potrebno. Dogovorio se s Boškom Vidakovićem, 
koji je u Argentini odrađivao drugu godinu, da mu 
uroči sastanak s Milanom Stojadinovićem, tako što 
će ga predstaviti kao visokoga savjetnika Ministar- 
stva vanjskih poslova: 

“Kaži mu da dolazim s ovlaštenjima jugoslaven- 
ske vlade i da se ne mislim skrivati, nego naprotiv, 
želja mi je da se vidimo na elitnome mjestu, u naj- 
boljem restoranu ili hotelu!” - poručio mu je Krstić 
uz dodatak: “Uvjeri Stojadinovića da mu donosim 
vrlo konkretnu ponudu.” Ispod povećala pročitana 
ona bi glasila da će razgovarati o mogućnosti oslo- 
bađanja njegova brata Dragomira. 

I Uča Krstić, alias Srba Marković, povjerovao je 
predosjećaju da će ga politički trgovac Stojadinović 
odvesti na trag Anti Paveliću kao što je, uostalom, 
prije i poslije njegova izbivanja u Buenos Airesu 
dugo vjerovao i Boško Vidaković. 

Po Stojadinovićevu izboru ručali su u restoranu 
najskupljega hotela Plaza, u aveniji Florida, u ko- 
jem je zbog dojma Krstić prespavao prve dvije noći 
u apartmanu od sto dolara, da se potom premjesti 
u trostruko jeftiniji Carlton. 

Vidaković je ostao jedva desetak minuta s novim 
poznanicima, tek da, reda radi, u ime posredova- 
nja popije viski. 

Spomenuvši njegov visoki ugled gospodarskoga 
savjetnika predsjednika Juana Perona i izdavača 
vrsnoga časopisa El Economist, Uča je ponovio 
Stojadinoviću raniji Vidakovićev pokušaj nagod- 
be da svojim utjecajem obustavi hrvatske progra- 
me. Najprije onaj koji svake nedjelje po dva sata 
puštaju s radija Excelsior i jednosatni subotom, s 
Esplendida. A on će mu, kao Srbin Srbinu, za tu 
lojalnost uzvratiti brisanjem bratove kazne. Uča je 
bio izravan i u htijenju da što više sazna o Paveliću. 
Ali nasuprot je sjedio tvrd i nepovjerljiv sugovor- 
nik koji mu je odgovorio da je još od prvoga susre- 
ta s Vidakovićem on bio taj koji je djelima dokazao 
lojalnost; dočim je druga strana od svih obećanja 
jedino honorarno zaposlila njegovu sestru Nadu. 

“Hajdemo, gospodine Markoviću, obrnuti redo- 
slijed. Neka sada bude na vama da se prvi iskažete. 
Bit ću jasan i otvoren. Istoga dana kad budem do- 
čekao brata - koji kako sam čuo ima otvorene obje 
kaverne - ovdje u Buenos Airesu, kunem vam se 
svojom časti kod predsjednika Perona ću se učin- 
kovito zauzeti da ustaške emisije budu maknute. 
Neću dopustiti da mi obraz pocrveni.” Uobičaje- 
nim latinskim “pss, pss” Milan Stojadinović zazove 
konobara da natoči drugu turu viskija s ledom i za- 
tim doskočljivo žmirne: “Volio bih vam pokazati da 
sam za fair play i zato ću vam dati velik predujam. 
Naravno da nagađam zašto vam je zanimljiv po- 
glavnik Ante Pavelić... Usput, upoznao sam ga prije 
nekih dvadeset pet godina dok smo bili mladi po- 
slanici u Skupštini u Beogradu, ali ga od tada, iako 
on od kraja 1948. živi u Buenos Airesu, još nijed- 


nom nisam sreo. Stoji da sam puno čuo o Paveliću 
i da puno znam što ovdje radi i kako se ponaša... 
Nego, budimo konkretni i ne gubimo vrijeme. Čim 
se vratim kući, javit ću vam broj telefona dvojice 
Srba, prepredenih vucarala, koji bi vam mogli biti 
korisni, znate već zbog čega, je Г da, gospodine...” 
Smijao se i kašljao, a onda nastavio, sada birajući 
riječi da nehotice ne povrijedi neku osjetljivu žicu 
došljaka iz Beograda. Stojadinović je pritom izne- 
nadio Uču svojom profinjenom ironijom: “Bio bih 
nepošten, gospodine, kad bih vam zatajio pomalo 
divlju prošlost naših zemljaka koje sam vam prepo- 
ručio. Neću vas obmanjivati uvjeravanjima da su ti 
zlatni dječaci iz Zaječara, braća Živorad i Atanasije 
Jocić, besprijekorna morala i bez mrlje u biografi- 
ji - kad nisu. Reći ću vam i to da se ne odazivaju 
na riječ intelektualac. Prije ću ih opisati kao siro- 
ve cjepanice manjkava šarma. No iako kruži fama 
kako se sve tajno što je dogovoreno među tri osobe 
ne može sakriti, jamčim vam, gospodine Markovi- 
ću, da su momci diskretni i besprijekorno odrade 
posao za koji su plaćeni. Kad govorim na javnim 
skupovima ovdašnjih Srba - istina, to je veoma ri- 
jetko - njih dvojicu zovem za tjelohranitelje jer ne 
mogu predvidjeti hoće li neka budala iz polusvijeta 
potegnuti pištolj na me. Zadovoljan sam njima. S 
braćom Jocić uza se nikad nisam doživio ni najbe- 
zazleniju nezgodu. Njihovi zmijski pogledi kao da 
ugone strah u tipove loših namjera i stresaju im ko- 
sti. Kako se držim pouke da kad stežeš prste, onda 
ti ni Bog ništa ne udijeli, zato ne škrtarim i uvijek ih 
dobro nagradim. Želim vas upozoriti da ne smijete 
štedjeti ako kanite surađivati.” 

“Jesu li ti Jocići četnici? I od kada su u Argenti- 
ni?” - oprezno se raspitao Uča. 

“Nisu bili u četnicima, niti su njihovi simpatizeri. 
Apolitični su. Doselili su se ovdje pred dvije godine 
u potrazi za velikom zaradom. Nazvao bih to avan- 
turizmom, shvatljivim kod mladih, neobrazovanih 
potukača kao što su oni.” 

Milan Stojadinović se nakon trosatnoga ručka 
rukovao sa Srbom Markovićem ohrabren njego- 
vim obećanjima da će, čim se bude vratio u Be- 
ograd, kod srpskoga ministra unutrašnjih poslova 
Slobodana Krcuna Penezića bez daljnjega ishoditi 
uredbu o brisanju Dragomirove zatvorske kazne i 
da će mu potom izdati pasoš kako bi posjetio brata 
u Buenos Airesu. 

Premda je u poslovnim dogovorima Stojadinović 
bio skloniji tome kako je bolje odlučiti dobro nego 
brzo, Markovića je procijenio kao sposobnjakovića 
koji odlučuje dobro, ali i brzo: 

“Drago mi je kad nekome povjerujem na riječ. Vi 
ste jedan od takvih” - rekao mu je otvoreno Uča. 

Razišli su se u uvjerenju da će njihov nepotpisani 
džentlmenski sporazum biti obostrano poštivan. 
Osobito je bio siguran Uča Krstić, kome je Milan 
Stojadinović ubrzo telefonirao u hotel, zahvalio na 
izvanrednome ručku, pozitivnome dijalogu i iz- 
diktirao mu broj braće Jocić. 

Uči se činilo kako je već zahrđao i da mu je stoga 
potrebna žestoka akcija. 

Živorad i Atanasije Jocić su znali da će ih pozvati 
“važni budža iz Beograda, izvjesni Srba”. Odbili su 
doći na sastanak s njime te večeri u Plazu. Uvjeto- 
vali su da se vide sutradan, u jedanaest prije podne, 
na stubama glavnoga ulaza željezničke postaje Re- 
tiro. Prepoznat će ga tako što će gos’n Srba u desni 
džep saviti novinu, a poželjna bi bila beogradska, 
ako je ima. Rekao im je da će ponijeti Sport, koji je, 
s još gomilicom listova, jučer pokupio u ambasadi. 
Predvidio je da će braća prije negoli mu priđu kru- 
žiti oko njega kao krokodili i promatrati ga. 

“Oprez bagre iz podzemnoga šljama, a zapravo 
besmisleno prdlanje” - zaključio je prepredeni po- 
licajac. 

Iako je stubama ispred Retira ulazila i izlazila 
masa svijeta, Uča je i iz tih kuljajućih bujica izdvo- 
jio Jociće. Kao loši statisti, glumili su nezainteresi- 


rane koji se dosađuju čekajući nekoga. Nije mogao 
pogoditi tko je Živorad, a tko Atanasije, no to mu 
i nije bilo bitno. 

Pristupili su mu, jedan slijeva, a drugi zdesna, i 
pozdravili ga gotovo uglas: 

“Pomoz’ Bog!” 

Predstavili su se samo imenima. Tako je Uča sa- 
znao da je onaj pojavom stariji i rastom niži brat 
Živorad, to jest Žika, a mlađi, šutljiviji, koji je za 
svoje godine izgubio neuobičajeno mnogo kose, u 
demodiranome odijelu tužna izgleda, Atanasije, to 
jest Tasa. Obojica su na lijevome posuvratku sakoa 
zaboli značku, plavetno bijelu argentinsku zastavu, 
s bojama mora, zraka i neba. Nisu prihvatili po- 
ziv da ručaju, nego su ga poveli u bistro na peronu 
i izabrali stol u kutu. Žika je napadno i opširno, 
da pokaže koliko je svladao jezik, naručio sok od 
limuna (jugo de lemon) za sebe i Tasu, a za gos’n 
Srbu, kako je oslovio Uču, kavu bez mlijeka - cor- 
tadito kao što je on poželio. Zbog potpunoga doj- 
ma Žika je pretjerivao s domaćim poštapalicama: 
che, hombre, mira, entonces, claro, porfavor, joder, 
si, no, o le. 

“Gos’n Srbo, gos’n Milan nam je rekao da s vama 
možemo pričati otvoreno i bez straha!” - počeo je 
Žika nakon što je širokim, namještenim pogledom 
ispratio s leđa burlavu konobaricu jakih kukova i 
dao k znanju gos’n Srbi i burazeru Tasi što bi joj 
činio, ali eto, što se može, kad cura nema pojma 
kakav je on majstor za švaleraciju. 

Bez motanja i otezanja, kako bi im opipao bilo, 
a hitro procijenivši braću Jocić da im glupost ni- 
kad nije smetala i da za novac ne bi prezali iščupati 
bubreg i rođenu ujaku, a gdje li ne oteti ili baciti u 
krv nepoznata čovjeka, Uča im je razložno izložio 
zašto ih želi unajmiti. Žika i Tasa su mu potvrdi- 
li da su i ranije “obavili nekoliko sličnih poslića” i 
nisu trepnuli zlim očima kad je izgovorio ime Ante 
Pavelića. Upisao im je prolaznu ocjenu zato što su 
znali da je on ustaški poglavnik, pa čak i to da se 

“muva tu negdje, između Urugvaja i Argentine”. 
Zika, koji je nedvojbeno bio vođa bratske dvojke, 
pitao je bi li se gos’n Srba - u slučaju da iz bilo kojih 
razloga ne mogu oteti Pavelića - složio da "samo 
ubiju stranku”, što bi “ziher odradili”: 

“Prosudite li da nema nikakvih izgleda za otmicu 
i dopremu Pavelića na brod - a koji bi, poslije vaše- 
ga poziva da je operacija uspjela, čekao usidren u 
luci Puerto Madero, u La Boci - onda je ubojstvo 
posljednja mogućnost” - podsjetio je Uča elitnu 
braću: "Ali, naglašavam, živ poglavnik nam mnogo 
više vrijedi od mrtvoga.” 

Žika je desetak sekundi kuhao u sebi, oduzimao i 
zbrajao i, nakon što je izuo desnu mokasinu iz koje 
je istresao oštre kamenčiće koji su mu probadali 
petu, pitao: 

“Vi nam, gos’n Srbo, niste kazali koliko ćete nam 
love calnuti za otmicu stranke, a koliko za uboj- 
stvo?” 

“Da ja vas čujem koliko tražite?” 

Sada je Žikin muk potrajao. Vukao je kažiprst i 
filozofski se češkao posred razdjeljka dok se nije 
razogrnuo: 

“Naša je tarifa, gos’n Srbo, deset somova u do- 
larima. Mislim da je to u redu, porfavor. Vjerujte, 
jako smo vam spustili cijenu zato što smo naši. Za 
Argentince bi bilo puno skuplje, majke mi!” 

“Dogovoreno!” - složio se Uča koji je bio spre- 
man pristati i na višu svotu. 

“I još nešto, gos’n Srbo. Unaprijed ćete nam iz- 
brojati pet somova kao kaparu, a ostatak poslije za- 
vršene radne akcije. Claro?” - pružio je ruku Žika, 
a koju Uča nije prihvatio, nego ga je nepovjerljivo 
pitao: 

“Što će biti ako ništa ne učinite? Niti ubijete, a ni 
otmete?” 

“Vraćamo vam lovu, che \” 

"Kako vam mogu vjerovati?” 

"Za nas jamči gos’n Milan Stojadinović!” - pri- 
pravno odgovori Žika i podigne ruku kao da prise- 


že pred sudom ne bi li ga uvjerio da je njegova za- 
brinutost suvišna: “A gos’n Milan je i nama garant 
da ćete nam vi isplatiti ostatak, čim ispunimo što 
smo se dogovorili.” 

Sutradan poslije podne - pošto je telefonirao 
Stojadinoviću, a on ga umirio da može spokojno 
spavati jer su Jocići karakterni Zaječarci koji ne 
krše poslovnu riječ i, ne daj Bože, da će ga prevariti 
- Uča je u ambasadi podigao na revers 5 000 dola- 
ra i navečer nabijenu omotnicu predao Žiki i Tasi. 
Sreli su se u blizini Plaze, u parku, kod spomenika 
osloboditelja Joseu de San Martinu, poprilično po- 
zelenjelu od nataložene patine. Ostavio im je broj 
telefona Boška Vidakovića da ubuduće njega izvje- 
štavaju o kretanju akcije. Ispisao im je na komadu 
papira šifre koje će ih zaštititi od možebitna pri- 
sluškivanja. Zato su Pavelić i Stojadinović, kao što 
su i ranije bili u Vidakovićevim izvještajima, ostali 
Vjeverica i Mercedes; dan izvođenja akcije kodno 
je nazvan “Ana priprema ispit Rimskoga prava”; a 
kad ga budu pozvali na sastanak, Boško će znati 
da će se vidjeti u kavani Fin del mundo, kod trga 
Dorego, u bohemskoj četvrti San Telmo. Ne spo- 
minjući joj ime, neka mu samo kažu u koje vrijeme 
će se naći. 

Živorad i Atanasije Jocić izjasnili su se pred gos’n 
Srbom da će svoje učiniti najdulje za četiri mjese- 
ca, dakle do kraja kolovoza. Uvjerili su ga kako će 
se odlično pripremiti da im ne promakne i najsit- 
niji propust. 

Uča se snebio kad su braća, gegajući se kao pin- 
gvini, s tolikim novcem u nabubrelu džepu Žikinih 
hlača, ušli u podzemnu željeznicu, subte. Krelci su 
škrtarili i nisu se odvezli taksijem, koji je u Buenos 
Airesu jeftin. Zato su mu, dok ih je pratio pogle- 
dom, postali vrlo jadni. 

Istoga jutra, nakon što se vratio u Beograd, Uča 
Krstić je izvijestio Ćeću Stefanovića i Krcuna Pe- 
nezića o svojoj latinoameričkoj turneji. Povoljno 

su primili dogovor s Milanom Stojadinovićem: da 
je spreman - čim mu oslobode brata Dragomira i 
nakon što ga bude dočekao u Buenos Airesu - is- 
hoditi kod predsjednika Perona zabranu ustaških 
radijskih programa. Ali su zato namrgođeni sa- 
slušali kako se Uča, ne pitajući prethodno nekoga 
od njih, po vlastitu nahođenju nagodio s dvojicom 
problematičnih emigranata da za novac otmu ili 
ubiju Antu Pavelića i još ih pritom filantropski ve- 
zao predujmom od 5 000 dolara: 

“To nisi smio učiniti bez Lekine suglasnosti!” 
- opustivši mrke brke naglašeno ljutito progunđa 
Ćeća Stefanović. 

Stvari se nisu kretale očekivanom brzinom. Uču 
su to jače uzrujavale birokratske formalnosti koje 
su usporile puštanje Dragomira Stojadinovića iz 
Sremske Mitrovice. Umjesto u svibnju, kazna mu 
je bila ukinuta tek 4. prosinca 1953. Po izlasku, on 
je u Beogradu petnaestak dana čekao da mu izdaju 
pasoš i argentinsku vizu, ali i potvrdu da mu je brat 
uplatio avionsku kartu, tako da je poletio 23. pro- 
sinca, kad su odnosi Milana Stojadinovića i Boška 
Vidakovića već bili u prekidu. Vidaković je zatim 
iz Buenos Airesa neveselo izvijestio centralu da mu 
se Mercedes, nakon bratova dolaska, više ne javlja i 
ne odgovara na njegove pozive; da ustaške emisije 
na radiju Excelsioru i Esplendidu nisu prestale; a 
po spoznajama pričljivijih novinara srpskih i hr- 
vatskih izbjegličkih listova, svakoga se dana očeku- 
je senzacionalni susret Vjeverice i Mercedesa. Taj 
je dan ubrzo doista i došao. S njime su se rasplinuli 
Vidakovićevi i Krstićevi dugi i uporni pokušaji da 
hrvatski programi budu ukinuti i da Milan Stoja- 
dinović nastavi surađivati s obavještajcima srpske 
tajne policije. 

Porazno je završilo i s unajmljenima Živoradom 
i Atanasijem Jocić. Kad nešto pođe u krivo i ispad- 
ne bezvrijedno, Argentinci podcjenjivački kažu: 
riža i grah. Kao po našu: luk i voda. Prvi put braća 
su se telefonom javila Bošku Vidakoviću tri mje- 


seca nakon što su jamili onih 5 000 dolara od Uče. 
Rekli su mu da Ana neće polagati ispit Rimskoga 
prava u kolovozu, kako je zamišljala, nego ga je 
zbog bolesti odgodila do listopada. To je značilo 
da su proglasili lovostaj i da će u hajku na Antu 
Pavelića krenuti tek za vrućega argentinskog listo- 
padskog Ijeta. Od tada od njih ni glasa. Vidaković 
je od doušnika UDB-e uklinjenim u srpskim emi- 
grantskim sredinama saznao da su “oni nenasitni 
mangupi Žika i Tasa” zbog dugova koje nisu vratili 
nekolicini sunarodnjaka, kao i još zbog niza pre- 
uzetih, unaprijed plaćenih a neodrađenih poslova 
nestali iz Buenos Airesa. Viđeni su u Medellinu, u 
Kolumbiji. 

Ćeća Stefanović i Krcun Penezić su nakon tih 
promašaja postali kivni na Uču Krstića. I da ga 
sklone s očiju, ali poštujući njegove ranije izvan- 
redne zasluge, poslali su ga na neko vrijeme za ge- 
neralnoga konzula Jugoslavije u Graz, u Austriju. 

Na sastanku kod Krcuna Penezića, u petak, 7. 
prosinca 1956., Uča Krstić pitao je ambasadora 
Slavoljuba Petrovića: 

“Tko je sada, Đero, kod tebe u ambasadi zadužen 
da prati Antu Pavelića?” 

"Konce oko Pavelića i ustaša u Argentini drži 
prvi savjetnik Grabovac.” 

“Znam ga, on je iz Sinja, je li? U diplomaciju je 
ušao iz službe. Bio je ovdje prošloga mjeseca, na tri 
dana, na konzultacijama u ministarstvu vanjskih 
poslova.” 

“Da. Vrlo je temeljit. Proširio je mrežu naših 
obavještajaca u ustaškim organizacijama. Predrag 
Grabovac je najviše na meti ustaša, više od svih nas 
u ambasadi. Okrivljuju ga da je kao partizan sudje- 
lovao u ubojstvu u selu Neoriću kod Sinja, 1944. 
Istaknuti ustaški, kako ga oni nazivaju, dužnosnik, 
neki vikač Božo Veić, nedavno se javno predstavio 
Argentincima kao jedan od nekolicine preživjelih u 
tome masakru. Otisnuo je i letak i nazvao Grabov- 

ca velikim zločincem i komunističkim krvolokom. 
Razaslao ga je u redakcije listova te ministarstva 
pravde, vanjskih i unutrašnjih poslova... Grabovcu 
ustaše povremeno otvoreno prijete smrću putem 
pisama, telefonski, u svojim novinama i emisijama 
na radiju. Zato smo mu, kad mora izaći, dodijelili 
stalnoga čuvara, našega mladog druga iz osigura- 
nja ambasade.” 

“Jesu li te prijetnje ozbiljne?” - dalje će Uča Kr- 
stić. 

“Ha, pa baš nisu ugodne kad ih čitaš, a osobito 
ne kad ih čuješ s radija.” 

“Kako Grabovac podnosi takve pritiske?” 

“Ne djeluje zastrašeno, ali sada je puno oprezni- 
*» » 

J 1 - 

“Je li Grabovac štogod načuo da i u Zagrebu pri- 
premaju nešto oko Pavelića?” 

“Ne vjerujem da hrvatska služba bilo što radi na 
organiziranju atentata na Pavelića ili da ga ulove. 

Da je nešto saznao, Grabovac bi mi to svakako pre- 

• » 
mo. 

“Na koji način Predrag Grabovac održava veze sa 
svojim informatorima iz ustaških udruženja?” 

“Nalaze se na neupadljivim mjestima i u njegovu 
stanu. Ш mu oni šifrirano javljaju što su saznali, 
obavještenjima koje negdje doture, i telefonskim 
porukama.” 

“Plaća li ambasada te obavijesti ustašama?” 

“Ne, nikada nikome nismo isplatili ni pesosa. I 
s hrvatskim i sa srpskim emigrantima radimo po 
ustaljenome načelu: usluga za uslugu. Grabovac 
im je zajamčio da im nećemo uznemirivati rod- 
binu u zemlji, a nekima od njihovih bližnjih sredi 
i da dobiju pasoš kako bi ih posjetili u Argentini. 
Druge pak preporuči našim pasoškim uredima da 
ih puste na rad u Njemačku. A oni zato uredno i 
korisno špijuniraju za nas o događanjima u izbje- 
gličkim organizacijama... I umalo da zaboravim” - 
prenuo se ambasador - “Grabovac mi se pohvalio 
da je zavrbovao još dvoje informatora. To su neki 


Slovak, ljevičar i obožavatelj druga Tita, kojega 
doduše plaća, i mlada Hrvatica, koju još obrađu- 
je, zgodna žena bogatoga biznismena, ustaškoga 
simpatizera, koja ne traži novac. Zamislite drugo- 
vi, ona je u Jugoslaviji bila članica Partije. S njome 
se Predrag sastao u svome stanu. Ona je u strahu 
da je netko od poznatih ne vidi s njime i oda je 
mužu.” 

“Da Predrag možda nju ne...” - vragolasto nami- 
gne Uča, poput svakoga muškarca kad se uplete u 
opipljivu priču o tijesnim odnosima s Ijepšim spo- 
lom.. 

“Među nama, i ja sam posumnjao da među njima 
ima nečega... Ali kad mi on nije ništa spomenuo, 
nisam ustrajavao da mi kaže: ima ili nema.” Đera 
se šeretski nasmijao: ’Tako mi je kao ambasadoru 
dužan prijaviti svaki kontakt sa strancima.” 

“Zar baš svaki?” 

“Svaki. Pa i onaj.” 

Uča Krstić sačeka da se stiša žamor uzvitlan po- 
slije spomena lijepe neznanke, ponovno vrati naj- 
ozbiljniji izraz na lice i nastavi propitkivati Petro- 
vića: 

“Kakve su veze naše ambasade s argentinskim 
listovima i radijima?” 

“I za njih je zadužen Predrag Grabovac, prije 
svega zato što je Hrvat i govori španjolski.” Am- 
basador Petrović skine sunčane naočale i nakon 
što je snažno huknuo u ljubičasta stakla, obriše ih 
žutom kožnom krpom koju je izvukao iz futrole, a 
potom ih lagano položi na uha i nos. Namjernom 
stankom želio je upozoriti na istinu koju će upra- 
vo izreći: “Ali mada mi ovo nije ugodno priznati, 
ipak sam vam dužan reći da su u medijima ustaše 
daleko zastupljeniji. Agresivniji su od nas. Njihove 
veze s ministrima i ostalim najvećim autoritetima 
iz političkoga, gospodarskog, kulturnog, društve- 
nog i sportskog života neusporedivo su jače od na- 
ših. Igraju na sigurnu protukomunističku kartu, a 
ona im otvara argentinska vrata.” 

Đera je predosjetio da će ga Uča pitati nešto ne- 
uobičajeno. Bio je u pravu: 

“Možeš li predvidjeti, Đero, u kakvome bi raspo- 
loženju novine i radio u Argentini dočekali vijest o 
otmici ili ubojstvu Ante Pavelića?” 

“Današnja Argentina izmijenila se, i to nabolje, 
prema nama. Omekšala je u usporedbi s tvrdokor- 
nom Argentinom iz doba vladavine Juana Perona, 
a osobito ozračja prije Evitine smrti. Sada, nakon 
Peronova pada, ubojstvo ili otmica Ante Pavelića 
bili bi samo ultra senzacija, kojoj bi se najviše ra- 
zveselili novinari. Naravno da bi i za vrijeme Pe- 
rona, a i danas svi, bez daljnjega, zaključili kako 
je to djelo Titove tajne policije. Ali dok bi ranije 
peronistička propaganda iz tisuću tenkova i topo- 
va napala komunističku Jugoslaviju zato što ubija 
ili otima svoje neprijatelje neovlašteno vršljajući 
slobodnom argentinskom državom, tvrdim da bi 
ova vojna hunta s osjetnim olakšanjem dočekala 
rastanak s Pavelićem.” 

“Kako to objašnjavaš?” - želio je saznati Krcun 
Penezić. 

“Time što bi Argentina laganim kirurškim za- 
hvatom, a bez trunčice svoga truda i zauzimanja, 
Pavelića skinula s vrata i prestala se gnjaviti i izmo- 
tavati pred nama i svijetom nakon naših sve češćih 
zahtjeva da nam ga izruči...” 

“Misliš li da poslije akcije vojna hunta ne bi iza- 
zivala i potpirivala diplomatske skandale i zaoštrila 
odnose s nama?” - dobacio je Ćeća Stefanović. 

“Do diplomatskih skandala i poremećenih me- 
đudržavnih odnosa jamačno ne bi došlo. To mi je, 
istina u neslužbenome ćaskanju, potvrdio ambasa- 
dor Ruis Moreno, najjači pravni ekspert u argen- 
tinskome Ministarstvu vanjskih poslova.” Đera Pe- 
trović je osjetio da mu je glas, izmakavši kontroli, 
uzdrhtao pa je zato dva-triput glasno pročistio grlo 
kako bi ga smirio: “Molim vas, drugovi, nemojte 
me proglasiti za defetista zato što ću biti prvi koji 
će na ovome sastanku pokušati pronaći odgovor i 


na manje dražesno pitanje. Ono glasi: a što ćemo 
ako nam atentat Ш otmica ne uspije i atentator ili 
otmičar bude otkriven pa policija, bilo silom bilo 
milom, iznudi njegovo priznanje da smo ga mi 
unajmili? Mislim da bismo se trebali pripremiti i 
za takvu, najgoru mogućnost...” 

Krcun Penezić je iskričavim pogledom križao 
ambasadora: 

“A kakav je tvoj odgovor na tvoje pitanje, druže 
Đero?” 

Đerin odgovor bio je unaprijed sastavljen: 

“Početkom ove godine, putem posrednika - a 
taj je, i to znajte, porijeklom istarski Hrvat, Jose 
DeFranceschi, dugogodišnji predsjednik Društva 
Jugoslavena u Argentini - ambasadi se ponudio 
neki Crnogorac, emigrant, četničke prošlosti, Bla- 
goje Jovović. Poručio je da bi bez novca, jedino uz 
našu pomoć u oružju, ubio Pavelića iz uzvišenih 
osvetničkih razloga. Zato što poglavnika smatra 
najvećim zlotvorom srpskoga naroda. Rekao sam 
DeFranceschiju da tome Jovoviću obzirno prenese 
neka se malo strpi dok se ne izjasnimo...” 

“Jesi li se izjasnio?” 

“Naravno da nisam!” 

“Zašto nisi?” - zanimalo je Krcuna. 

“Ovo što ću vam sada reći, drugovi, shvatite 
uvjetno. I isključivo kao moje osobno, još nedo- 
voljno sazrelo razmišljanje. A smatram da nisam 
od fele ljudi koje kad pitaju: Je li gore neznanje ili 
nezainteresiranost? - odgovore: Ne znam i ne za- 
nima me! - Prema tome, kad bih ja birao otmičara 
ili atentatora, nipošto ne bih bio za to da taj oda- 
branik bude Jovović ili ma koji Srbin ili Crnogorac, 
nego bih se najprije odlučio za Hrvata i, k tome, 
osobi sklonoj komunistima...” 

“Zašto baš Hrvata, a ne Crnogorca?” - nesusret- 
ljivo se uzvrpoljio Crnogorac Jovo Kapičić. 

“Stoga što je to operacija najvišega rizika, s čime 
smo, vjerujem, svi suglasni. I što bi, u slučaju ne- 
uspjeha i otkrivanja identiteta budućega otmičara 

ili atentatora - ali naglašavam: Hrvata i pristašu 
komunista - pritisak na Jugoslaviju bio manje te- 
žak, a čin pokušaja otmice ili atentata na Pavelića 
najbezbolnije pospremljen u povijest.” 

“Ne razumijem što time želiš reći, druže Đero?” 

- pobunio se Stanimir Dinčić. 

“Da me tema koju sam načeo” - nastavio je 
Petrović - “neodoljivo odvlači na ubojstvo Lava 
Trockoga, kolovoza 1940. u Соуосапи, selu pored 
Ciudad Mexica. Trockoga je, to znate, po Staljino- 
vu nalogu ubio Španjolac Jaime Ramon Mercader. 
No kako je Mercader bio fanatični komunist, u 
svijetu je glatko prošla varijanta koja ga je brani- 
la i dijelom obranila. I spasila mu glavu. Stoga što 
nije bio profesionalni ubojica - nego je svoju žr- 
tvu raskolio planinarskim pijukom iz idealističkih 
ideoloških pobuda - nisu ga osudili na smrt, kako 
se predviđalo, nego na kaznu od dvadeset godina 
zatvora, koju Mercader, eno i danas, još izdržava 
negdje u Meksiku...” 

“Đerino razmišljanje zavređuje pozornost!” 

- upao je Anton Kolendić. 

“Nije loše, nije loše” - poslije kraćega dumanja 
priklonio mu se Penezić i pitao: “Imaš li, Đero, ne- 
koga Hrvata, s kojim bi dogovor o tome bio mo- 
guć? Mada mi je, najiskrenije, teško povjerovati 
da bi se među Hrvatima u Argentini našao i neki 
komunist, stručnjak za brzo ubijanje koji bi se pri- 
hvatio ovakvoga opasnog zadatka.” 

“Do sada nisam razgovarao ni s jednom osobom 
takva profila. Upoznao sam ih, doduše, nekolicinu, 
koji su projugoslavenski i protitovski opredijeljeni, 
ali oni nisu komunisti, nego isluženi prijeratni gra- 
đanski političari. I prestari su za rizične pothvate. 
Složite li se, o tome ću izmijeniti misli s Grabovcem. 
Možda se među njegovim jezicima u ustaškim re- 
dovima i nađe neki dasa sigurne ruke, jakih živaca 


i hladne glave, koga bismo visoko stimulirali i još 
mu omogućili da se najprije negdje skloni i onda 
se vrati u zemlju nakon što se bura stiša. Netko tko 
bi ono učinio za novac, ali i za doživotno osigu- 
ranu budućnost. Koji bi, ako mu se ne posreći da 
uspije, argentinskoj policiji i sudu čvrsto izjavio da 
je krenuo smaknuti Pavelića iz patriotizma. Dakle, 
nipošto ne u dogovoru s jugoslavenskom tajnom 
policijom i ne za novac. Ipak, ovo je samo moje 
nagađanje, drugovi. No valja nam pokušati...” 

Ćeća Stefanović ga prekine: 

“Do odlaska Boška Vidakovića u Buenos Aires 
ostaje nam dosta vremena da sabrano sredimo sve 
zamisli. Tvoje rasuđivanje, Đero, nije za odbaciva- 
nje, štoviše, genijalno je. Predlažem zato, dok Boš- 
ko ne dođe tamo, u međuvremenu ispitaj druga 
Predraga Grabovca: postoje li izgledi da snajperi- 
sta ili otmičara ne šaljemo odavde? To jest, može li 
ga on pronaći među Hrvatima u Argentini...” 

“Čim se vratim u Buenos Aires, razgovarat ću s 
Predragom” - obećao je Đera. 

Od šestorice okupljenih u Krcunovu kabinetu, 
jedino Uča Krstić nije bio za prijedlog ambasado- 
ra.Đere Petrovića kako je najidealnije rješenje da 
Hrvat otme ili ubije Pavelića. Ipak sačuvao se od 
glasnoga očitovanja da je protivan. 

Nikada dosad Uča nije zažalio zato što se nije ro- 
dio kao Hrvat. Večeras jest. Opsjedala ga je i izje- 
dala luda i slatka požuda da poslije generala Draže 
Mihailović, on bude taj koji će uloviti i poglavnika 
Antu Pavelića. 

I proslaviti se kao najlegendarniji srpski i jugo- 
slavenski policajac. 

Ali od danas će sanjani drugi pobjednički lovo- 
rov vijenac biti samo nedosanjana želja pusta. 

Na pozornici, dotle punoj glumaca, Uča je odjed- 
nom ostao sam. 

Zagreb, ponedjeljak, 10. prosinca 1956. 

D an prije polijetanja za Buenos Aires, Đuro 
Milić je po suhoburici svratio u brijačku 
zadrugu Bratstvo, u dvorištu Felbingerove zgrade, 
na Trgu republike 15, da mu njegov stalni brijač 
Štuka podštuca brkove i bradu. Iako je na zidu 
visio vidljivi natpis: Ne primamo napojnicu koja 
je nedostojna radnika, neopazice mu je u duboki 
džep bijele kute ubacio papirnatu novčanicu od 
dvadeset dinara. Brzim pogledom i kratkim trza- 
jem glave Štuka je zavjerenički bez riječi zahvalio 
na izdašnoj nagradi, uslužno mu pridržao teški 
plavi pukovnički šinjel i, dohvativši ga prisno is- 
pod lakta, ispratio do izlaza. Onda se osvrnuo i, 
uvjerivši se da su dovoljno odmakli, toliko da ga ne 
mogu čuti ni s dva metra udaljenosti, uz zadovoljni 
fakinski osmijeh, tiho rekne: 

“Nemojte me krivo razumjeti, gospon Šiljo, ali 
sada ste mi, s ovako upicanjenom bradicom i brci- 
ma, pljunuti Ante Pavelić... Mislim, kao s one slike 
u prošlome Vjesniku u srijedu, kužite, kad se preru- 
šen i s krivotvorenom putnicom u brodu prošver- 
cao u Argentinu... Ma bili biste isti poglavnik da 
još stavite naočale...” 

Šiljo se naglo usprednuo. Kosti su mu ustreptale, 
želudac se stisnuo poput zelene fige, a čelo orosilo. 
Osjećao se kao da ga je Štuka dohvatio za gušu i 
klao tupim nožem. Prozujala mu je pomisao kako 
je taj mlatišuma, nekadašnji švercer kino karata i 
propalica, saznao najstrože skrivanu policijsku taj- 
nu, a koju nije povjerio i neće je povjeriti ni svojoj 
ženi Radojki, iako je više nego siguran da bi je ona 
zavila u kulu šutnje. Je li netko tome folirantu odao 


kako pukovnik Đuro Milić sutra, i to na dulje vri- 
jeme, odlazi u Argentinu vitlati Pavelića? 

Dok je Štuki, nakon što ga je ugledao naglo na- 
tmušena i uzrujana, sijevnulo kako je prekardašio 
sa silovanim vicmaherstvom kojim se nastojao 
dodvoriti svome najuvaženijem klijentu, Šiljo ga, 
čim je donekle ovladao sobom, isljedničkim prepa- 
dom grubo potegne za ovratnik da iz njega smjesta 
istjera istinu: 

“Valjaš pizdarije, Štuka! Iz koje si jebene rupe 
izvukao idiotariju da sam isti Pavelić? Hajde odgo- 
vori mi, i to odmah, od koga si čuo tu bljuvotinu, 
ha?” 

Štuki je prisjela želja da se dopadne pukovniku 
svojim kozerskim šarmom. Neusklađeno je mahao 
dugim, okruglim rukama i žacljivo ih raširio: 

“Oprostite mi, gospon Šiljo, ali pojma nemam 
kako i zašto mi je nadošla Pavelićeva slika iz Vje- 
snika u srijedu. Sada kužim koliki sam ispao bedak. 
I da sam vas grozno uvrijedio i rasrdio zato što sam 
zinuo ono...” - kajao se. 

“Pitao sam: od koga si čuo to o Paveliću?” - pra- 
skao je pukovnik kao da ima zapaljenu petardu u 
nepcima. 

“Ma nitko mi nije rekao, gospon Šiljo. Dok sam 
vam rihtao bradu i brkove, pala mi je na pamet ta 
strašna glupost. I izlajao sam se, a da nisam izbro- 
jao do pet. Velim vam, ne znam koji mi je kar bio, 
da mi pas mater, ali eto izletjelo mi...” 

"Odvratno lažeš da ni od koga nisi čuo...” - ispiti- 
vao ga je prečicom pukovnik i zaškrgutao zubima. 

“Časne mi riječi, nema govora da sam od nekoga 


115 


Pero Zlatar 


čuo tu bedastoću” - da istjera strah od sebe, oža- 
lošćeni Štuka, koga ruke i noge više nisu slušale, 
vikao je giasnije nego što običava: “Čim sam je 
izvalio, skužio sam da sam zabrljao. Pa i ja ne vo- 
lim Pavelića, evo, možete provjeriti da su mi ustaše 
ubili ujaka Mišu, konobara, maminoga buraza, če- 
trdeset treće u Kustošiji. Kunem vam se, nije bilo 
namjerno...” 

Pukovnik Đuro Milić se umirio kad se uvjerio da 
je Štuka ipak slučajno, ali u najnezgodnijem trenu 
izvalio štos s Pavelićevom bradom i brkovima: 

“U redu, Štuka, povjerovao sam ti. Ovaj put si se 
održao iznad vode. Ali budem li dočuo da okolo ke- 
njaš o ovome našem nesporazumu, brbljanje će ti 
izaći na nos! Tvojom britvom odrezat ću ti jezičinu 
da više ne prosipaš svoje plitke brijačke besmislice o 
Paveliću i meni.” Iz malo proparana džepa izvukao 
je 505 s crtom i počeo ga lagano sisati. Te bombone 
je nosio uza se da potare alkoholnu paru iz usta. 

“Već sam zaboravio, gospon Šiljo!” - odahne Štu- 
ka, a duša mu se ponovno otvarala. Čim je pukov- 
nik odmakao, ranjivo se prijavio poslovođi i rekao 
mu da mora izaći na tričetvrt sata. Odložio je kutu, 
odjenuo kaput, nabio šešir i polutrkom otkasao do 
bifea Tri gavrana na početku Jurišićeve ulice, tik uz 
radio Zagreb i kino Kosmaj. 

Drmnuo je duplu travaricu da istjera iz sebe na- 
gomilanu plašnju i drhat. Još jednu i još jednu. 

Vraćao se u Bratstvo, opasno teturajući poput au- 
tobusa koji putuje bez vozača, Štuka se sjetio pou- 
ke svoga učitelja iz pučke škole, gospona Ive: Ispeci 
pa reci! 

Šilji ne blijedi ispred očiju Pavelićeva fotografija 
iz Argentine, zbog koje umalo nije zatvorio klafra- 
va brijača i prebio bukov štap nad njime. 

U dokumentaciji je pronašao posljednji broj Vje- 
snika u srijedu i odvojio nekoliko dosjea. 

, Pogledao je poznatu snimku lažnoga Mađara 
Pala Aranyosa, snimljenu nakon iskrcaja s talijan- 


skoga broda Sestriere u pristariištu u Buenos Aire- 
su 6. studenoga 1948. Doista, onaj mamlaz Štuka 
mu je napravio frizuru, tako reći jednaku, kako je 
onda bio počešljan Ante Pavelić. I bradicu mu je 
ostrigao a la Aranyos: 

“Štukina pronicava primjedba ipak nije bila 
isprazna. Uistinu, kad bih stavio naočale s velikim 
okvirima, prilično bih podsjećao na poglavnika” 
- priznao je Šiljo i narugao se sebi: “I da Pavelić 
potom nije obrijao brkove i bradu, još bi se Petar 
Rak mogao i zabuniti. Da onako izdaleka u Buenos 
Airesu umjesto njega upuca - mene!” 

A da neka loša stvar ponekad iznjedri i koju 
korisnu, Šiljo je zaključio kad je izvukao dva lista 
s Pavelićevim rukopisom, koje je, ni sam ne zna 
kako, previdio dok je prikupljao detalje o njemu. 
U pismohranu zatečenu u Banskim dvorima, koji 
osoblje Poglavnikova ureda prije bijega nije sti- 
glo spaliti, pronašao je klice Pavelićeve taštine. To 
su dvije kratke vijesti HIS -а, Hrvatske izvještajne 
službe, o protokolarnim susretima. Ni one nisu 
smjele izaći u javnost bez njegove cenzure. 

U onoj od 28. lipnja 1941., naznačenoj: g. Po- 
glavniku na pregled, o svečanoj audijenciji hrvat- 
skih nadbiskupa i biskupa predvođenim Alojzijem 
Stepincem, Ante Pavelić je svome nazivu: državni 
glavar, povećao malo slovo: ( državni Glavar)-, i na 
kraju, jedva čitljivim rukopisom, vlastoručno dopi- 
sao: Poglavnik seje toplim riječima zahvalio Preuzv. 
nadbiskupu Stepincu i svim visokim crkvenim dosto- 
janstvenicima, istaknuvši njihovu uzvišenu zadaću u 
prošlosti i budućnosti u hrvatskom narodu i državi, 
te izjavio potpunu spremnost hrvatske državne vlade 
poduprijeti svaki njihov rad na duhovnom boljitku 
naroda. Nakon togaje Poglavnik zadržao u duljem 
nevezanom razgovoru preuzvišenu gospodu. 

Druga vijest od 7. srpnja 1941. govori o prijamu 
velike skupine ustaša, koji su nedavnoga 10. trav- 
nja na dan revolucije (ispravio je: na Dan prevrata) 
u Ilici 8 u Zagrebu organizirali Ustaški stan, kojije, 

kako je javnosti poznato izvršio golemi (riječ: gole- 
mi Pavelić je prekrižio i napisao: veliki) posao. Re- 
volucija je prepravljena u: ustanak; historijskih u: 
povijesnih; dok je završetak posljednje rečenice: ... 
tada će svakako i njihov rad biti pravilno ocijenjen, 
izmijenio u: valjano ocjenjen. I pravopisno školski 
pogriješio. 

Odvezao se do Steve Krajačića na Markov trg, 
nestrpljiv da mu pokaže HlS-ova izvješća s Pave- 
lićevim preinakama i nadopunama kojih se doko- 
pao. Njima će mu, uoči odlaska, ponovno dokazi- 
vati kako svaka pa i najsitnija pojedinost uvelike 
pomaže da se dublje pronikne u profil osobe koja 
je u fokusu službina zanimanja. Čak i kratke vijesti 
koje je poglavnik najpozornije iščitavao i prekrajao 
ih jačaju spoznaju o njegovoj nepovjerljivoj priro- 
di. Šiljo želi da konzervativni obavještajac sovjet- 
skoga kova kakav je Stevo, koji je prošao vruće i 
nemilosrdne obuke u Moskvi, konačno prizna 
suvremena stajališta. Da i cjepidlačarski zahvati 
na agencijskim papirima mogu odrediti ponaša- 
nje snajperista Petra Raka prije nego što uskoro u 
Buenos Airesu bude naciljao u zadanu metu, pri- 
tisnuo otponac i zbrisao s popisa živih mračnoga 
antijunaka predstave koju će na svjetsku pozornicu 
postaviti zagrebačka policija. 

Pukovnik Milić upao je bez kucanja kao zima i 
iznenadio Krajačićevu tajnicu. Dlanovima je sme- 
teno pokupila karte s neobičnim crtežima podu- 
darno posložene na stolu, ali ih nije stigla ubaciti u 
otvorenu ladicu. 

Andrea, tridesetdvogodišnjakinja zavodljive po- 
jave, prije dolaska na ovo radno mjesto bez radno- 
ga vremena do prije dva mjeseca bila je novinarka 
u Vjesnikovoj unutarnjopolitičkoj rubrici. Ulovlje- 
na u nepriličnu djelu, mačjim zelenim očima za- 
panjeno je ponirala u pukovnika i mijenjala boje. 
Izdala ju je snaga, prsti su joj drhtali, a na čelo se 
probijale kapljice znoja. Nije bilo teško pogoditi da 


se uzrujala. Nervozno je popravila uvojak: 

“Jesam li vas omeo u povjerljivu poslu?” - obra- 
tio joj se ugodno. Želio ju je primiriti i premostiti 
granicu dotadašnje hladnoće i službenoga odstoja- 
nja. Njihovi susreti u predvorju Krajačićeva ureda 
bili su konvencionalni, uz Andrein činovnički pri- 
gušen osmijeh, koji se pukovniku ipak dopadao. 

“Ulovili ste me u nečemu čime se nipošto ne bih 
smjela zabavljati na poslu. A zbog dužnosti koju 
obavljam ni u slobodno vrijeme. Ne usuđujem se 
pomisliti koliko bi me izgrdio drug Krajačić da me 
je zatekao kao što ste me sada zatekli vi, druže pu- 
kovniče...” - priznala mu je ojađeno dok je slagala 
karte na kup. 

Šiljo je najprije zapazio na njoj glamurozno na- 
mazane usnice i duge trepavice, nordijski srebrnu 
natapiranu frizuru, ledeno sivu haljinu koja joj je 
izazovno isturila izbočene rascvjetale grudi, nalik 
okruglim zemljanim posudama u kojima peku bu- 
rek. 

“Opustite se, molim vas, i recite mi zašto ste se 
prepali?” - trsio se da Andrea osjeti njegovu prisnu 
srdačnost i prestane ga se plašiti. 

“Otvarala sam tarot!” - odgovori ona skupivši 
mrvu hrabrosti. Pomodarski naglašeno meko iz- 
govarala je slovo 1, poput opernih diva. Nazrela je 
da pukovnik prvi put čuje za tarot. I pogodila: 

“Tarot, što vam je to? Vjerska sekta, kult, totem... 
Ili kontrarevolueija?” 

Iz Andree se otkačilo nesputano, isprekidano 
glasno keketanje: 

“Ih, pa zar smo došli i do kontrarevolucije, dru- 
že pukovniče! Vi ste, baš kao i drug Krajačić, uvijek 
budni policajae. Jer neprijatelj nikada ne spava...” 
- grleno mu se narugala, ali je odmah ustuknula 
zato što se na časak nesvjesno zaboravila i sebi olako 
dopustila da natoči silnome pukovniku Đuri MiU- 
ću, pred kojim se narodu ledila krv u žilama. I ne 
sačekavši da se uvjeri kako je policijski mag svario 
njenu drsku šalu, nezaustavljivo mu krene pojašnja- 

vati zagonetke skrivene u šarenim kartama: “Tarot 
pretkazuje budućnost. Spominju ga u srednjem vi- 
jeku, za renesanse, negdje od 1420. godine. Nazvan 
je po talijanskome pojmu tarocchi, dok je tarot fran- 
cuska riječ. Na kartama, koje su najprije ručno osli- 
kavali i najpoznatiji slikari, živim bojama prikazani 
su: snaga, smrt, čarobnjak, svijet, sunce, dvorska 
luda, blizanci, srce... ukupno dvadeset dva simbola. 
Crkva je u početku zabranjivala tarot, ali otkad su 
se za nj zapalili plemstvo i visoko društvo, morala 
je zaboraviti anatemu. Najslavljenija proročica bila 
je i ostala Francuskinja Marie Anne Adelaide Le- 
normand ili, kako su je oslovljavali s poštovanjem, 
Madame Lenormand. Boravila je u dvorcu Napo- 
leona Bonapartea i carice Josephine de Bauharnais 
i svakodnevno im čitala sudbinu. Dok je slušao, Na- 
poleonu je sve uspijevalo. Nije izmišljotina da ga je 
Madame Lenormand 1815. savjetovala neka ne po- 
lazi u bitku na Waterloo, jer mu je u kartama nazrela 
propast. No Napoleon joj prvi put nije povjerovao i 
vratio se iz boja strašno potučen. Time se Madame 
Lenormand pročula nadaleko i nije se mogla obra- 
niti od poplave poziva. Gatala je i najviđenijim dr- 
žavnicima. Skupo je naplaćivala svoja proročanstva 
i bila zalijevana novcem. Kad je 1872. umrla u Pa- 
rizu, ostavila je basnoslovni imutak... Robespiereu, 
Maratu i Sant-Justu, dok su bili na vrhuncu moći, 
prorekla je da će ih pogubiti pod giljotinom, i to se 
obistinilo. Madame Lenormand napisala je knjigu o 
Napoleonovoj ženi, na koju je snažno utjecala te ju 
je savjetovala: Povijesna sjećanja i tajne imperatori- 
ce Josephine... Najpoznatiji tarot je marsejski, koji ja 
upražnjavam, a raširen je i egipatski” - izrekla je za- 
nesenjački i u dahu. Ispod zažagrena pogleda pratila 
je podnimljena pukovnika dok je sluša nepomuće- 
nim kardinalskim mirom, bez upadica i s razumije- 
vanjem, otvorivši pritom široko oči i podigavši čelo, 
što joj je trebalo pokazati kako ga je njeno pripovi- 
jedanje zaokupilo. Oduševljena Andrea ga je štoga 
uzvisila među natprosječno pametne i obrazovane 


muškarce. Upisala mu je i drugu odličnu žensku 
ocjenu: da je privlačan, muževan, zgodan, duhovit 
i šarmantan. Ali povukla je brzomisleni sud nakon 
što se navlas okomio na nju: 

“I kad ćete prestići Napoleonovu vračaru? Ili već 
mislite da ste bolji od nje?” Nasmijala se nategnuto 
i sažalno traljavoj pošalici. Ocijenivši da se nelju- 
bazno otresao na nju, ogorčeno je degradirala pu- 
kovnika i smjesta ga prebacila u drvored napornih 
i zločestih osoba. O takvim sustavnim ocrnjivači- 
ma, kako ih je zvala, govorila je da su spoj meda i 
cijankalija: 

“Mislim da vam je u mome slučaju, druže pu- 
kovniče, sarkazam promašen i suvišan. Smušeno 
premećem po glavi, no nikako da dokučim uzrok 
vaše netrpeljivosti prema mojoj pasiji za tarot... I 
mogu li saznati zašto ste me ismijali?” 

Sabrao se i shvatio da mu pred tom ženom - koja 
je iskusno odglumila da ju je njegova neprijazna 
opaska iznenadila i rastužila i čiji ga je zgroženi 
probojni pogled bičevao - neće pomoći ni najpre- 
predenije smicalice kojima će se izvući iz nelagode, 
u koju se nekavalirski uvalio. Procijenio je, da mu 
je najbolje posuti se pepelom: 

“Doista žalim što sam vas povrijedio, mada ni- 
sam imao loših primisli. Molim vas da mi oprosti- 
te i povjerujete da sam vam se najiskrenije ispri- 

v » 

cao... 

S olakšanjem je dočekala takav rasplet i damski 
mu pružila ruku pomirnicu: 

“Povjerovala sam vam i ne ljutim se” - rekla je 
blaženim limenim glasom ispovjednika koji bo- 
gohulniku udjeljuje oprost od grijeha. I položivši 
ruku na srce kao da priseže, Andrea pridoda: “Kao 
što bih voljela povjerovati da i vi ne zamjerate mo- 
j oj nesmotrenošti o budnim policaj cima.” 

“Naprotiv. To sam prihvatio kao pohvalu!” - pu- 
kovnik je bio prezadovoljan svojom sadašnjom 
upadicom koja je popravila loš dojam prijašnje: 
“Da dokažem koliko cijenim vašu predanost taro- 

tu, zamolit ću vas da iz karata pročitate što će mi se 
događati. Računam da ste čuli kako sutra letim na 
dug i dalek put.. 

“Okladila bih se u pet tisuća dinara da nećete odo- 
ljeti porivu i zatražiti seansu. I naravno, dobila bih 
okladu...” - živne ona likujući. Prekriži noge, malko 
povuče suknju i poravna je. Izvježbana točka koja 
nenametljivo ističe ljepoliko oblikovana koljena: “I 
kad ćemo otvoriti karte?” - zažmirkala je. 

“Odmah!” - pukovnik više nije pokušavao to- 
miti da ga je Andreina zagonetna vještina tarota 
izazivala i zaokupila. 

“O ne, nikako ne ovdje” - odmahne ona odluč- 
no: “Ne bih voljela da i moj šef vidi karte na sto- 
lu.” Pripalila je cigaretu i upitno ga pogledala: “Ali 
prije nego što se dogovorimo gdje ćemo, morate 
mi najčvršće obećati da će tarot ostati naša sveta 
tajna. Da nikoine nećete pričati o tome. Napose ne 
drugu Stevi!” 

“Nitko neće saznati. Ni drug Stevo. Neće saznati 
ni drug Tito!” - uzvišeno zametne pukovnik povi- 
jesnim glasom kao u spikera iz filmskoga žurnala 
kad svečano govori da su radnici zagrebačke tvor- 
nice Prvomajska prebacili normu za tristo deset 
posto i ispunili godišnji plan dva mjeseca i šest 
dana prije roka. 

Predložila mu je da predvečer svrati k njoj, u 
ulicu Socijalističke revolucije, gdje neće biti uzne- 
miravani i prekidani. Naravno, pukovnik je pri- 
stao: 

“Jeste li sigurni da vam moj dolazak u stan neće 
naštetiti ugledu?” - oprezno je provjerio, češkajući 
se po tjemenu. Znatiželja mu je postajala sve očitija. 

“Sama stanujem i nitko vas neće vidjeti i prija- 
viti supruzi!” - polagano je izvlačila riječ po riječ, 
spomenuvši mu da nije udana, premda je prije tri 
godine u matičnome uredu već bio dogovoren da- 
tum vjenčanja. U međuvremenu je njen zaručnik, 
novinarski kolega, oduševljeni sportski pilot, po- 
ginuo u zrakoplovnoj nesreći. Odnedavno joj se. 


dodala je Andrea, udvara poznati filmski režiser i, 
kako osjeća, njegovo društvo postaje joj danomice 
ugodnije. Dvaput je naglasila da im je odnos pla- 
tonski. Kolebljiva je, ali ipak drži da neće prihvatiti 
režiserove neskrivene iskaze simpatija sve dok se 
na sudu i formalno ne rastavi od druge žene: 

“Što vam kaže tarot: hoće li se režiser i sudski ra- 
staviti?” - pitao je pukovnik. 

“Karte vele da hoće!” - odrješito će Andrea. 

“A kako to da niste predvidjeli udes svoga zaruč- 
nika?” - zazvučao je papreno. 

Malo lice joj se još više smanjilo i zgrčilo dok je 
rukom mahala iznad očiju, kao da rastjeruje crne 
misli: 

“Predosjećala sam da ćete me i to pitati. Pa kad 
ste me pitali, odgovorit ću vam. Onda nisam znala 
za tarot” - reče teško susprežući utučenost. 

Razgovor je prekinuo ulazak Ivana Krajačića: 

“Oho, ti si ovdje, amigo” - dovikne umjesto po- 
zdrava, Ne osvrnuvši se na umiljati tajničin osmi- 
jeh, ubrzavši hod, pozove Šilju u svoju sobu: “Ade- 
lante!” 

Dok je s tiho uključenoga radija nostalgični te- 
nor Ive Robića pjevao: Snivaj ti, Opatijo bajna, ti 
si najveća tajna, Stevo Krajačić je, čekajući da čuje 
najnovije vijesti, radoznalo razgledavao listove s 
Pavelićevim rukopisom: 

“Zamisli, molim te, da bez njega nije mogla proći 
ni kratka, banalna vijest. Ispravljao ih je profesor- 
ski pedantno. Que barbaridad!” - čudio se. “Prvi 
put vidim originale napisane poglavnikovom ru- 
kom, čini mi se... Bilo bi važno čuti što će reći gra- 
fološki nalaz.” 

Pukovnik Đuro Milić je nakon dvadesetak mi- 
nuta izašao s osjećajem zadovoljštine jer je tvrdo- 
korni general Ivan Krajačić značajno popustio i 
štoviše priznao grafologe. I njih valja upregnuti da 
ga svojim nalazima nahrane do guše i pomognu 
mu u pripremi Operacije Pavelić. 

Na izlasku pukovnik je podigao palac. Urotnički 
znak Andrei da vrijedi njihova pogodba za današ- 
nji sastanak u četiri oka, kod nje, u pola šest. 

“Pukovnik ne mora ništa reči. Kad bih sastav- 
ljala rječnik govora tijela i očiju, izraze bih našla 
u njegovim bezrječnim pokretima i pogledima” 
- zaključila je. 

Bila je sigurna da pred Krajačićem nije proprtio 
ni slova o tarotu. 

Poslužila ga je hladnom, tankom i blijedom tur- 
skom kavom. Koliko god se dobronamjerno trsio, 
nije mogao opravdati kuharicu izlizanim utješnim 
izgovorom - pio je i goru. Jer Andreina je, izvan 
sumnje, bila najgora, između desetak tisuća koliko 
ih je popio u prošlih deset godina. Usporedio ju je 
s otrovom koji je progutao atenski mudrac Sokrat. 
Tek kad se pukovnik, koji je s naporom skrivao ga- 
đenje, zagrcnuo uz nelagodnu grimasu, prosudila 
je da joj je uradak propao na ispitu kod njega: 

“Zašto ste ispili kavu do kraja kad vam nije pri- 
jala?” - pitala ga je zastiđeno, a pocrvenjela uha su 
joj se micala naviše i naniže. 

“Zato jer ste je vi skuhali!” - izletjelo mu je. Do 
sada se nikada nije udvarao ovako iskreno i trapa- 
vo u isti mah. 

Otišla je poskakujući u kuhinju i za pet minuta 
donijela vreli lipov čaj: 

“Gaj će popraviti katastrofalan dojam o groznoj 
kavi. Grom ne udara drugi put u isto mjesto.” I 
djed Đuro, sjetio se pukovnik, jednom je izrekao 
istu poslovicu kao ona sada. Nakon nekoliko gut- 
ljaja Andrea se nametljivo isprsila, migom mu po- 
kazala složene karte i kaplarski sirovo zapovjedila: 
“Presijecite!” 

Bila je u svome elementu i zaprepašćujuće izvu- 
kla na vidjelo pukovnikove najskrivenije ožiljke. 
Da ga je najveća mladenačka ljubav iznevjerila s 
najboljim prijateljem, kome bi dao i oko da mu je 
zatrebalo (Iva i Nikola); da mu je brak bez djece 


odavno potonuo u krizu zbog njegova razuzdano- 
ga života (Radojka); da je bio u diskretnoj vezi s 
poznatom ženom, kojoj je prekipjelo što se, u nji- 
hovoj dugoj igri za dvoje, nije odmakla od poniža- 
vajuće uloge metrese, i zato ga je nedavno zapanji- 
la objavom da ga besprizivno napušta jer se udaje 
za također poznatu osobu (glumica Emilija, koja 
se proljetos vjenčala s prvakom sarajevske drame 
Draganom Radnićem): 

“Koji vam je potkazivač pričao o meni?” - upita 
zaskočeni pukovnik. 

“Rekle su mi karte” - puna sebe odgovori An- 
drea. 

“Ne vjerujem...” 

Ustala je da ispravi vrat ukočen poslije pogrblje- 
na sjedenja: 

“Slušajte me, druže pukovniče, jedino što znam 
o vama su vaše ime, prezime, čin i da ste oženjeni. 
Osim druga Steve Krajačića, ne poznajem nijedno- 
ga od vaših prijatelja ili znanaca. Zar mislite da bih 
se i pijana usudila propitkivati šefa kako bih bilo 
što iščeprkala o vama, a osobito o vašoj privatno- 
sti? To me se, bez uvrede, ali nimalo nije ticalo. Vaši 
i moji razgovori su do danas bili sabijeni uglavnom 
u dvije rečenice. Na: “dobar dan” i “doviđenja”. I to 
je sve, je li tako?” 

Gledao je zadivljeno Andreu poput seoskoga 
učitelja koji je doživio čast da upozna glavnoga re- 
publičkog školskog inspektora: 

“Jeste li u tarotu pročitali i imena ljudi o kojima 
ste mi govorili?” 

“Bez brige, nisam!” - umirila ga je i naložila da 
iznova presiječe: “Pogledajmo što vas čeka u bu- 
dućnosti...” Napela se jer su izašle karte, kao rijetko 
kad otkako se zarazila s tarotom, nudile poraz: “I 
što sada?” - priklonila je glavu i smišljala kako da 
izroni iz živoga blata: “Najbolje je da prešutim i za- 
boravim to što vidim” - oklijevala je: “Moguće da 
su karte neposlušne i ne govore istinu...” 

Pukovnik je uočio Andreinu uznemirenost: 

“Slabo mi se piše, ha?” - meškoljio se. 

Ušutkala ga je dok je otvarao usta da je još nešto 
pita: 

“Karte su neposlušne” - jedva je izrekla, sada 
glasno, svoju najbenigniju sumnju: “No u tarotu se 
i to dogodi, doduše rijetko.” Pomiješala ih je: “Po- 
kušajmo stoga još jednom. Presijecite.” 

Slike su bile neumoljivo opasne, kao i prošli put. 
Bjesnjela je jer crni oblaci koji su se nadvili iznad 
pukovnika nisu odmakli ni za palac nabolje: 

“Priznajte da su mi se karte opet gadno namje- 
stile...” - pomakao se u fotelji tako da ga je na tren 
zaslijepila jarka svjetlost stolne lampe. 

Potvrdila je njegovu sumnju. Nije joj bilo izbo- 
ra: 

“Jeste li spremni da me saslušate?” - u nedou- 
mici, pritiješnjena uza zid, šturo će Andrea štedeći 
riječi. Očajna je jer mu mora prenijeti što ga čeka. 
Spopalo ju je ludo nadanje da će pukovnik odustati 
od seanse i više je neće ispitivati. Promašila je: 

“Zato sam i došao do nasljednice Madame Le- 
normand!” - zadjede on. 

“Hmmm” - slegla je tankim ramenima. Vrebala 
je da mu iz očiju sazna podsmijeva li joj se ili će 
povjerovati onome što će čuti. Našla se u koži liječ- 
nice koja se koleba kako će bolesniku najrazblaže- 
nije najaviti da ne očekuje vedre vijesti. Bilo joj je 
kao da su je zadužili da mu ponudi: hoće li izabrati 
rak ili leukemiju? Ili upitati ga što bi radije: da mu 
odsijeku lijevu ruku ili desnu nogu? Upretrkom 
se uhvatila jedine bezbolne novosti koju su karte 
najavile pukovniku: “Očekuje vas avantura s mla- 
đom ženom koju poznajete. Vidim vas kako u grču 
potiskujete slabost prema njoj, toliko da ni sebi ne 
priznajete taj osjećaj divlje privlačnosti...” 

Prozirno izvlačenje nije prošlo: 

“Andrea, draga, ali ja nisam Giacomo Gasanova 
i ne jurcam svijetom za ljubavnim pustolovinama 
nego zato što me dužnost goni da najsavjesnije i 
najuspješnije napravim posao za koji me država 


plaća” - postojano se postavio: “Doduše, bestidno 
bih vas prevario kad bih rekao da ću umaći s popri- 
šta ako mi se u prolazu budu ispriječile Lana Tur- 
ner, Ava Gardner, Lauren Bacall, Marilyn Monroe 
ili Anita Ekberg, prema kojima sam muškarački 
slab. No kako se moja karta običnoga anonimusa 
ni slučajno neće poklopiti s njihovima iz zvjezda- 
noga špila, radije mi recite: kako ću proći s poslom 
koji me očekuje? I bez uljepšavanja, molit ću lijepo, 
ništa nemojte izostaviti. Makar mi vaš tarot izvra- 
čao i da ću ispljuvati krv.” 

Što je, tu je. Čestita tarotistica ne smije varati. 
Uzbacila je čelo i počela: 

“Nepremostive zapreke stoje pred nadasve rizič- 
nim poslom zbog kojeg idete na dalek i neizvje- 
stan put, a karte mi kažu da ćete preletjeti nekoliko 
mora i gora... Ne, život vam neće biti ugrožen jer, 
na sreću, nije izašla karta smrti. No vratit ćete se 
praznih ruku, bez očekivana dobitka, krajnje razo- 
čarani i nezadovoljni... “ 

“Što mi time želite kazati?” - napustilo ga je str- 
pljenje pa vikne jače nego što je kanio: “Da će služ- 
ba uštedjeti jer mi neće morati napraviti državni 
sprovod, je li?” 

Andrea nije očekivala takav ton od pukovnika i 
to jujezapeklo: 

“Željela sam vam kazati da bih na vašem mjestu 
odgodila polazak i sačekala povoljnije dane.” 

“Zar me nagovarate da odustanem? Vi ste kao i 
Madame Lenormand kad je ukazala Napoleonu da 
ne krene u bitku na Waterloo” - osmolji usta pu- 
kovnik. Pričinja mu se da Andrea svakome svom 
istupu prilazi kao da je na pozornici, pa glumi i 
onda dok kuha čaj na plinskome štednj aku. 

“Nije dostojno što me uspoređujete s Madame 
Lenormand, ali ću vam svejedno potvrditi da zbo- 
jito stojim iza ovoga što sam vidjela u kartama.” 
Bila je odlučna je u nakani da ubuduće neosjetljivo 
prima pukovnikova podbadanja. 

“Neću odustati od sutrašnjega puta, makar ona- 

mo posijao i kosti” - ozreo se i pričvrstio čvor na 
kravati: “No, ipak recite: koja me zla mogu ondje 
dočekati?” 

“Kad ste hrabri, onda me saslušajte do kraja...” 
Dobro je to, promislila je, što je ostala pribrana, 
ne dopustivši pukovniku da je zbuni upadicama. 
Prenaglašeno je izgovarala riječ po riječ: “Ispriječit 
će se nepoznati gorostasni čovjek, okrugla, debela 
lica, i pobrkati vam račune. Svojeglavi egocentrik, 
ekshibicionist i prkosni anarhist, spreman na sve, 
samo da ostvari što je naumio. Za posao - od ko- 
jeg i vi, a i oni koji vas šalju da ga uspješno završi- 
te, puno očekujete - istodobno se grabe suparnici 
koje nipošto ne smijete podcijeniti. Vidim ih dva, 
dapače tri. Zapravo, dva su vrlo jaka, a treći je sla- 
biji od svih vas, ali taj će se iza vaših leđa izdignuti 
iz sjenke. Idete li radi nadmetanja, kao što nasluću- 
jem, karte mi kazuju da nećete proći. Izgubit ćete, 
ma koliko hazarderski licitirali. I ostala dva jaka 
suparnika ostat će u nebranu grožđu zato što će se 
umiješati treći, koji je novčano izrazito najslabiji. 
Ni on neće uspjeti do kraja, ali će vam nepoprav- 
ljivo pomrsiti konce... Među osobama koji su vas 
izabrale da obavite posao zbog kojeg odlazite ugle- 
dala sam demone. Prikazuju se da su vam skloni, 
ali budite uvjereni - oni vas ne vole! Poslije vašega 
poslovnog kraha rovat će rukama i nogama da ne 
ostanete tu gdje jeste. Karta s kraljem mi veli da 
vam o glavi ne radi onaj glavni, mislim da nazi- 
rem tko je to... U redu, reći ću vam najotvorenije: 
to nije moj šef. Sigurno nije drug Krajačić. Ali vaša 
zla kob je karta na kojoj je naslikana dvorska luda, 
koja je, evo pogledajte, uz nju. Ona naviješta crva 
koji nagriza jabuku. S njene suprotne strane je kar- 
ta s blizancima. Tu nisam sto posto odrječna, no 
nešto mi govori da će vas u tome poslu, možda, 
izdati dvije osobe...” 

Andreino kazivanje odrezala je zvonjava elek- 
tričnoga zvonca. Triput kratko i jednom dugo. Do- 
govoreni telegrafski znak da se zna tko je: 


“Za miloga boga, to je Šime” - uzvrtjela se i na- 
porno se podigla sa stolca. 

“Ne znam tko je Šime...” - ukovao je pogled pu- 
kovnik. 

“Režiser o kome sam vam pričala...” - ne vladaju- 
ći sobom, Andrea je usplahireno pokupila karte u 
kartonsku kutiju s izrezom u obliku sunca po sredi- 
ni i strpala je u masivni jednodijelni njemački crni 
ormar od ebanovine, s intarzijama od bjelokosti, 
s kraja sedamnaestoga stoljeća, vrlo skupe antikne 
vrijednosti. Dok su maloprije pili čaj, pohvalila se 
da joj ga je zaviještao pradjed po majčinim korije- 
nima, koji je u austrougarskoj eri bio zagrebački 
podban, a u bogatstvu poživio devedeset tri godi- 
ne: “Šimi nisam rekla da se bavim tarotom, pa vas 
molim ne spominjite ga pred njime... Nikada nije 
došao nenajavljen...” - uzmucala se dok se napre- 
žući ispričavala i pošla otključati vrata. 

Kako bi se pred režiserom (koga je površno po- 
znavao i nedavno pogledao njegov prvi cjelovečer- 
nji Шт) dojmio kao prolazni, ležerni, bezazleni i 
bezopasni Andrein gost (Šiljo sebi nije znao obja- 
sniti: čemu ta lakrdija?), nametljivom znatiželjom 
zadubio se u platna izvješena u salonu prostrana 
stana. U probranoj kućnoj galerijici izdvojio je dese- 
tak iznimnih izložaka, a najprije ga je osvojila mrtva 
priroda Slave Raškaj iz 1901., koja je jedva zamjetno 
gubila boje. I to je remek-djelo (pogađa pukovnik, 
siguran da nije pogriješio) iz pradjedove podbanske 
zaostavštine. Upro je oči i u jednu od novijih slika s 
gustim namazima vatrenih boja Ede Murtića, svoga 
suborca iz Gorskoga kotara. Budući da ne zna kako 
je naslovljena, moglo bi biti svašta: i naftna mrlja u 
riječkoj luci; i požar u krojačkoj radionici u Karlovcu; 
i tigrica koja lovi gazelu u savani; i mrtva trka deva 
na kamilodromu u emiratu Dubai u Perzijskome 
zaljevu; ili čak ostatak voćne salate u šarenoj posudi. 
Tako je zadirkivao Edu kad je prije tri godine došao 
na otvaranje njegove izložbe u Zagrebu, prve otkad 
je odvažno izmijenio stil, odbacio nametnuti socija- 

listički realizam i pod zaraznim pariškim utjecajem 
prešao u apstrahiste. Taj revolucionarni umjetnički 
zaokret nije se svidio najortodoksnijim partijskim 
arbitrima kulture, napose Milošu Žanku. Vjerojat- 
no i zato što je Pablo Picasso, arhiuzor Ede Murtića 
i najslavniji član Komunističke partije Francuske, 
u informbiroovskome sukobu Tita i Staljina stao 
na stranu kremaljskoga hazjaina i neprimjereno 
vrijeđao Titov revizionizam. Murtić nije bio ni po 
ukusu druga Tita, koji je lani odbio primiti njegovu 
sliku golemih razmjera, a koju mu je za rođendan 
poletno odabrala riječka omladinska organizacija. 
Pred njenim rukovodiocima, koji su propadali u 
zemlju od srama, Tito je odbojno odmahnuvši re- 
kao da “ovoga novog Murtića” on jednostavno ne 
razumije. Poslije Titove laičke, ali neporecive pro- 
cjene da cijeni sliku na kojoj može razlučiti žensku 
nogu od kravljega vimena, poslušni režimski kritici 
mesarskim sjekirama naoštrili su olovke, orni da ra- 
ščetvore prepadnutoga slikara, do koga je dopkmo 
prezrivi sud vrhovnoga komandanta o njegovoj ne- 
svarivoj umjetnosti. Ipak, nakon usmene smjernice 
s visokoga mjesta, morali su ga poštedjeti, pa nije 
bio nabijen na već našiljen kolac. Pomilovan je zato 
što je kao Ijevičar sudjelovao u partizanskome ratu. 
Pukovnik bi rado upitao Andreu: je li kupila tu sliku 
ili joj je Murtić, kako on nagađa, poznavajući ga kao 
osvjedočenoga obožavatelja lijepih žena, velikoduš- 
no darovao? 

Uznemirena Andrea, koja je plutala ne znajući 
što bi prije, neodlučno je predstavila pukovnika 
režiseru, čije su cipele škripale po ulaštenu parke- 
tu. Čelati režiser ispaćeno je stuštio obrve i iskesiv- 
ši zube kao lisica na šipak suzdržljivo režao. Uza 
se je nosio svoju nedostupnost, kojom je držao na 
razdaljini svakoga tko mu nije bio mio. Netrpeljivi 
suparnički dvoboj pogledima, nalik mužjačkome 
posjedničkom zapišavanju teritorija u životinjsko- 
me carstvu. 


Domaćica se izvukla ispod njihova klinča rekav- 
ši da će im skuhati čaj. Oni su zlogodivo ozračje 
zaludu nastojali razbiti sušičavim, nedorečenim 
razgovorima: 

“Navratio sam Andrei jer sam bio tu, u blizini, 
kod Maksa!” - izgovarao se režiser, uvjeren da pu- 
kovnik poznaje Maksa, iako ovaj nije imao pojma 
tko je. Kad ga je bijelo pogledao, režiser ga je pitao: 
“Znate li vi Maksa?” 

“Ne znam o kojem Maksu govorite...” 

“Ma to je onaj frajer koji igra hokej na travi u 
Mladosti” - reče režiser, pogođen što cijeli Zagreb 
nije čuo o Maksu. 

“A ha!” - sneno će pukovnik, mada nije prokljuvio 
tko je taj frajer Maks koji igra hokej na travi u Mla- 
dosti. Obuzet nepodnošljivom ravnodušnošću pre- 
ma toj očajnoj zabavi prestane slušati režisera, čija 
ga je pričica o Maksu namrtvo ugnjavila: “Budem li 
morao slušati toga dekoncentriranoga tipa još samo 
deset sekundi, razmahat će mi se čir” - pomislio je. 
Zgledao se u potamnjelu crvenkastu mrlju, utisnutu 
kao odličje na ovratnik njegova sakoa i, na temelju 
toga traga, detektivski nagađao što je drug Šime ku- 
sao za gablec: gulaš, Шеке, grah, paprikaš, plućica na 
kiselo, sarmu, bosanski lonac ili bakalar? 

Režiserova napetost je popustila tek kad mu je 
pukovnik raspalio taštinu podsjetivši ga da je je- 
senas na svečanoj praizvedbi u kinu Zagreb vidio 
njegov fflm. Pritom mu je dvostruko slagao. Naj- 
prije je pustio maglu da ga je gledao sa ženom, 
iako je otišao sam zato što je Radojku toga posli- 
jepodneva napala vrućica. Okolo naokolo smirio 
je Šimine pritajene napade ljubomore kad mu je 
nezamjetno dokazao da je skladno oženjen te, pre- 
ma tome, nema zbora da će poći u osvajanje vrha 
Andrea, a od čega je režiser strepio kao stražnjica 
od igle. Pukovnik samo što ga nije poticao neka 
i dalje juriša na nju jer nema straha od napada s 
njegove strane. On muneće smetati i nabacivati joj 
se. Drugu veću laž bacio je uz vjetar ishvalivši Ši- 

min scenarij, po kojem je i režirao svoj film. Pred 
Radojkom - kad ga je pitala: kako mu se svidio 
najnoviji domaći cjelovečernjak - ispljuvao ga je 
iskrenom gadljivošću: 

“Kolač od blata! Zapanjujuće dosadna predsta- 
va. Nisam shvatio” - uvjeravao je ženu - “gotovo 
ništa od slapa šupljih, praznih i besmislenih fraza.” 
Usporedio ih je s idiotskim tekstovima šlagera o 
mjesecu koji se smije dok se sunce smije i u ritmu 
ča-ča-ča pjeva srokove: maj, raj, znaj, gaj, sjaj, daj, 
ajajaj, avaj, to je kraj. 

Pukovnik je do pola popio čaj, pregrizao komad 
Kraševa keksa i izgovorivši se sutrašnjim ranim le- 
tom, a na Šiminu neskrivenu nasladu, odbio An- 
dreina opetovana nagovaranja da ostane i založi se 
zakuskom koju će za čas pripremiti. 

Šime se s njime dugo i srdačno izrukovao kao sa 
starim pajdašem. 

Andrea je, kako pristaje gostoljubivoj ženi, ot- 
pratila pukovnika do dovratnice i tiho mu se obra- 
tila, sada donekle sabranija: 

“Kad ćemo završiti našu seansu?” 

“Dovoljno ste mi prorekli, toliko da ću odletjeti s 
prepunim koferima briga.” 

“Žalim, ali ustrajavali ste da vam sve kažem. Bez 
prikrivanja i dotjerivanja.” 

“Ne opterećujte se, Andrea. Najljepše od svega 
što ste vidjeli jest da ću se vratiti živ. A ako poslov- 
no riknem, držat ću se one da je ponekad slatko 
propasti. Jer poslije nade - a nada je sirotinjska 
mati - ipak još ostane ilužija... ” 

Izvrtala je glavu i okolišajući reče zadržavši mu 
ruku u svojoj toploj desnici: 

“Javite mi se čim se vratite. Što prije možete... Bila 
bih sretna ako bisteme se sjetili i poslali mi razgled- 
nicu iz daleka. Na kućnu adresu” - odredila je. 

Pukovnik nije obećao da će joj napisati razgled- 
nicu, ali se nazlobrzo iskesio: 

“U svome tarotu vidim da ćete, dok se budem 
vratio, uzeti Šimino prezime...” 


“Vi ste neizlječivo zajedalo, druže pukovniče” 

- ražestila se, a spektar jarkih boja zažario joj je 
obraze. Razbistrilo mu se da je Andrea ponovno 
progovorila poput njegova djeda Đure. Kad ga je 
ono, po dolasku, poslužila čajem i rekla da grom 
ne udara dvaput u isto mjesto; i kad ga je upravo 
nazvala zajedalom. 

Umjesto glasnoga zdravljenja, temenao se An- 
drei. One kojima je sklon i kad je bio dobre vo- 
lje pozdravljao je simboličnim arapskim dodirom 
desne ruke. Najprije dotakne svoju bradu, a zatim 
usne i čelo. Menadžer Agid ga je na novogodišnjoj 
proslavi u Alžiru naučio da se time bez riječi iska- 
zuju odanost, poštovanje i pokornost, a znači: Lju- 
bim ti skute i stavljam na čelo. 

Arapi ga zovu: temenah. 

Zagreb se osnježio. Kad je izašao, Šilju je doče- 
kala prosuktala zima, uljepšana škripavim snije- 
gom sušcem, koji je u međuvremenu napadao i za 
dva sata, koliko se zadržao kod Andree, nenadano 
ohladio grad bar za pet stupnjeva. Iako nagi, jedi- 
no nisu zadrhtali od studeni kameni, posivjeli ki- 
povi.koji na širokim ramenima - a na njima su se 
umjesto bijelih epoleta nataložili snježni prameno- 
vi - danonoćno pridržavaju njenu zgradu. Nepo- 
mično su stajali kao bezopasni čuvari. 

Šiljo se još nije navikao da tako zove ulicu Soci- 
jalističke revolucije, u kojoj živi Andrea. I kad su 
je nove vlasti 1946. izmijenile u Crvene armije, a 
i poslije ovoga, trećeg naziva, ona je za nj, rođe- 
noga Zagrepčanca, oduvijek bila Zvonimirova. Iz 
navike, makar su ga dogmatski cjepidlake blijedo 
pogledali kad bi i u pukovničkome šinjelu kazao 
da će u Zvonimirovu, a ne u Crvene armije, Ш od 
1949. u Socijalističke revolucije, i da .se potom ne 
ispravi... Za volju istine Šilju je zgrozilo zašto su 

- a nije saznao čijom odlukom - bez obrazloženja, 
birokratskim befelom koji, osim pritajenih purger- 
skih šaptalačkih brundanja nije dočekao javnoga 

prigovora, ukinuli imena ulica i trgova krštenih 
po nekim hrvatskim vladarima: Zvonimiru, Pe- 
tru Krešimiru, Mislavu, Zdeslavu, Stjepanu; dok 
drugima nisu: Tvrtku, Petru Svačiću, Tomislavu, 
Trpimiru, Pavlu Šubiću, kraljici Jeleni, Petru Beri- 
slaviću... Djeca o njima slušaju na satovima povi- 
jesti, nastavnici govore lijepo o njihovim djelima 
i narodnim zaslugama, ali eto neki više nisu do- 
brodošli u planu Zagreba, a neke pak nisu dirali. 
Svašta! I kraljeve, kneževe i banove podijelili su na 
poćudne i nepoćudne. Ni med cvetjem ni pravice! 
- pjevao je Miroslav Krleža. 

Cistio je od snijega krov s kola i strugao stakla od 
mraza kad je prtinom pokraj njega prozujao na- 
dobudni mladi otac i polutrkom vukao sanjke iz 
kojih su, kipteći od radovanja, umotani i ušuškani 
do nosa, cičali i kriještali njegovi istoliki trojci, po- 
djednako odjeveni u crvene bundice, hlače, kape i 
čizmice: 

“Bravo, majstore, jednim metkom tri klinca, to je 
pun pogodak” - oduševljeno dovikne Šiljo. 

“Bogme je!” - zadihano reče ponosni otac. 

“U vojsci bi za takav rezultat bio odlikovan me- 
daljom odličnoga strijelca.” 

“Bogme je!” - još jednom će otac. 

Šiljo mu je pozavidio. Jer on, evo, u više od deset 
godina braka nije dočekao poroda i nasljednika. To 
je sušno i tamno poglavlje njegova životopisa. Pre- 
bacio je trideset devetu jesen pa se boji da će rubri- 
ka roditeljskoga učinka Radojke i Đure Milićevih 
ostati prazna. Natalni sat im je stao. Njihova pre- 
starjela dob više nije uputna da se odluče i naprave 
prvo dijete, upozorio je Radojku njen ginekolog. A 
Šiljo še i prije toga nije usuđivao. Kako kad od kra- 
ja 1941. gotovo nije prestao živjeti u ratnome sta- 
nju! Netom pošto se iz četverogodišnje partizanske 
borbe vratio u Zagreb nastavio se razračunavati s 
križarima po Slavoniji i Podravini, zatim s inform- 
biroovskom bandom i napokon s ustaškom emi- 
gracijom. Potonji, šaptom objavljeni rat upravo će 


zavreti lovom na poglavnika. Dosadašnji pohodi u 
akcije oduvijek su bili opako neizvjesni, opasni i 
rizični. Kad god se opraštao s Radojkom, Šiljo se 
umatao u strah. Izgledi da se ne vrati bili su veći 
od onih da preživi. Glava mu se više puta obrtala 
na kocki kad ga je samo čudo neviđeno spasilo od 
usta pakla. I što bi se dogodilo da mu je Radojka 
izrodila djecu, a on poginuo? Ostavio bi kukavnu 
siročad, to bi se dogodilo! Govornici na komemo- 
raciji i nad rakom, drugovi iz službe, tronuto bi 
prisezali kako nikada neće zaboraviti djecu neza- 
boravnoga druga Đure, ona će ostati njihova stalna 
skrb sve dok ne završe škole i osamostale se. Neka 
je vječna slava junačkome drugu Đuri Miliću. Sla- 
va mu! Obećanja bi, Šiljo to zna, kao u više slučaje- 
va izvjetrila dok zemlja na humci još ne usahne. 

Što je više odmicao vozeći se kući, to manje ga je 
opsjedala i kolebala opomena pročitana iz Andrei- 
nih tarotskih pretkazanja: 

“Kao da je u dosluhu sa stookim Argom, vazda 
budnim pastirom iz antičkih mitova pa je nevje- 
rojatnom točnošću pogodila osjetljive epizode iz 
moje prošlosti. Je li sve te detalje saznala od Ijudi 
koji me poznaju? Jasno da ih je saznala, samo ne 
znam od koga! Hajde, to još mogu progutati. Ali 
najradije bih se išibao po tabanima zato što sam joj 
nasjeo poput blesaste šiparice i sve joj gotovo po- 
vjerovao dok mi je kazivala što me čeka. Gluposti 
nad glupostima! Ma koji će mi se jebeni suparnici 
umiješati u trci za Pavelićem kad ne postoje! Nema 
ih! Zato, naivna budalo, ostavi se tarota. Još veče- 
ras ga zakopaj i zaboravi. A sutra, naprijed u nove 
radne pobjede, kako piše na parolama na prvomaj- 
skim mimohodima. Go ahead! Adelante! Vorwar- 
tz! Avanti! Vperjod!” - nizalo mu se, Obezbrižen, 
ubrzano je fućkao O sole mio i davao takt, udara- 
jući palcima i kažiprstima po volanu. I igrajući se 
proroka, optimistički je pogledao unaprijed: “Čim 
se vratim odande, startat ću .na Andreu. Da sam 
ostao još koji dan u Zagrebu, pala bi kao prezrela 

kruška, nema sumnje. Ta nije od neprobojne gra- 
đe, od betona, željeza i čelika, nego lomljiva ženka, 
sama na svijetu, željna ljubavi i uzbuđenja. Rased- 
lao bih mazgova Šimu, koji joj se nespretno ukrca- 
va i nudi. Ma rasedlat ću ga kad se vratim bude li 
Andrea još s njime. Bajkom da ću doživjeti avan- 
turu s mlađom ženskom koju poznajem ona me je, 
zapravo, vabila za se. Tjerala me u svoju štalu! Zato 
je izmislila neposlušne karte i savjetovala mi da su- 
tra ne letim. E, nisi me doskakala, vještice! ” 
Večeras neće otići u Ritz kao što nije ni sinoć. 
Višestruki su razlozi koji ga odgovaraju od navade 
da se otrgne od kućnoga lanca i pobjegne u noć. 
Najprije, mora se do kraja spakirati. Zatim, bilo bi 
u redu da prije odlaska, poslije dugo vremena, na- 
pokon večera s Radojkom jer tko zna koliko će biti 
odsutan. A ne bi bilo u redu da se napije u baru i 
mamuran, pomućenih očiju i natekao od nesanice 
krene na aerodrom. Zar da vozač koji će ga uju- 
tro voziti u zračnu luku u Lučko osjeti kako se još 
nije istrijeznio. Ali ipak, najjači razlog jest što je 
preksinoć kolabirao u Ritzu, smalaksao od putne 
groznice, iscrpljen od životinjski napornih pripre- 
ma, kratka sna i, iznad svega, jer se naroljao. Bila je 
“totalka”, izraz iz šatre prometnih milicionara kad 
opisuju težak sudar. On se, međutim, teško sudario 
s vinom i onesvijestio se dok je posrtao kod izlaza 
pa su iz bara uplašeno pozvali kola hitne pomoći. 
Kad se digao iz petominutne kome, odvezli su ga u 
Traumatološku bolnicu, u Draškovićevu ulicu. Za- 
hvatila ga je jaka nelagoda jer ga je prihvatio mladi 
liječnik kojeg je poznavao, Radovan Grospić, sin 
profesora Ferde Grospića, kirurga ortopeda me- 
đunarodne veličine. Iako se tijekom pregleda šalio 
s njime, doktor Radovan je izrično zatražio da ga 
bolničkim kolima vrate doma. Za svaki slučaj ot- 
pratio ga je i predao u ruke Radojki, uputivši je što 
će činiti ako joj mužu pozli. Nije mu pozlilo, ali 
je slomljen ubrzo zaspao. Sutradan je na kuhinj- 
skome stolu zatekao s predumišljajem podmetnuti 


Izvještaj liječnika specijalista. Čitao je: MilićĐuro r. 
1917. U lokalu je prije 90 min. popio 1 lit. vina, na- 
gloje ustao pa se srušio. Izgubioje svijest na kratko. 
Negira hipertenziju, ne liječi se od srca. Operirao sli- 
jepo crijevo 1955. god. Objektivno kompenziran. Na 
plućima normalni dišni šum. Akcija srca ritmična, 
tonovijasni bez šuma, TS 130-80 mm Hg. EKG s.r. 
fr. 70-min, lijevogram, ST i T b.o. Dg. St. Post ethi- 
lismus. Nema indikacija za urgentno internističko 
liječenje. Dr. R. Grospić 

Otključavajući, navrla mu je smiješna misao: 

“Ne znam koga ću više iznenaditi time što sam 
se u prerano nevrijeme i još trijezan skupio doma: 
Radojku ili svoja jetra?” Potucanjem od lokala do 
lokala do zorinih sati noćima je varao pospanost, 
sve dok se gotovo otrovan od pića ne bi odjeven 
skljokao u postelju. Tada je zaboravljao svoju čestu 
čistunsku samohvalu da ma koliko nafrulan bio ni- 
kad ne legne, a da prije ne opere noge i zube. 

Nemarno je prebacio šinjel preko stolca i obasjan 
uletio u dnevnu sobu. 

Duboko usađena u fotelju Radojka je s ploče 
uznosito slušala Pikovu damu Petra Iljiča Čajkov- 
skoga, zajedno s Marijanom Radev pjevušila ariju 
grofice iz drugoga čina i mašući ravnala nevidlji- 
vome orkestru. 

Da je ne bi dugo držao u nenadano iskrsloj neiz- 
vjesnosti, Šiljo joj je smjerno objavio da će i veče- 
ras ostati kod kuće: 

“Odavno sam prestala srljati kopljem na vjetre- 
njače i više ti ne zvocam zbog prekomjernoga pića. 
Postao si zagrebačka legenda, elitni pijanac. I oni 
koji te nisu upoznali pričaju bajke o terevenkama 
u kojima si nenadmašni društveni zabavljač. Vele 
da je s tobom svakojako, ali jedino - nije dosadno. 
Bez tebe im vino nije slatko, a kad te nema pjesma 
im je nedopjevana. Tebi prija ta uloga. I da sam 
na koljenima puzala pred tobom i preklinjala te 
da prestaneš s takvim življenjem, ne bi me uslišio. 

Bilo bi beznadno nastojanje. Mi godinama, na ža- 
lost, više nismo normalan par, nego otuđeni stran- 
ci pod istim krovom. Dvije zakrpe. Sjenke koje se 
mimoilaze u velikoj ravnodušnosti. Zbog toga sam 
se ohlađena sve jače zatvarala u svoju osamljenost, 
bezvoljna da prozborimo o našem kompliciranom 
odnosu. O tome što će biti s nama. Ne mogu obja- 
sniti taj osjećaj, ali kad se suočimo, pred tobom mi 
se oduzmu riječi. Ćutim se kao boksač koji ulazi u 
ring da se bori vezanih ruku” - gledala ga je bistra 
pogleda. Šiljo je zamišljeno pratio što mu govori i 
iz pristojnosti i s lažnim razumijevanjem važno ki- 
mao s naciljanom udvornom nakanom da Radojka 
vidi kako se slaže s njenim reskim dokazima. Priči- 
njala mu se sve uzbudljivijom dok je, kao da pozira 
pred slikarom, sjedila obgrljenih koljena. Potom 
mu se ohrabreno primakla i neujednačeno mije- 
njajući boju glasa ubrzanije nastavila: “Ali danas ne 
bih odoljela, a da te ne zamolim da se, kao i sinoć, 
skrasiš i večeras zaboraviš svoju svijetlu tradiciju tu- 
maranja i opijanja do zore. Stoga me veseli što si se 
sam dosjetio da uzmeš predah. Mada se ne bih za- 
čudila da te pred ponoć zov divljine, kao sovu koja 
lovi samo noću, povuče u život, kako nazivaš svoje 
stalne maratonske izlaske.” Dok je govorila, triput je 
pustila telefon da dugo zvoni, a podigla bi slušalicu 
sekundu nakon što su pozivari izgubili strpljenje i 
prekinuli vezu. Šilji je tutnjalo u bubnjićima, ali je 
slušao Radojku, a da riječ nije rekao. Nije mu bilo 
do sukoba pa je pazio da ne prijeđe vruću kritičnu 
točku i ne učini osobnu grešku u napadu. Kad je za- 
stala, stanku je osjetio kao blagoslov. Još ga je samo 
upitala: “Imaš li mi što reći, druže?” 

“Nešto me zanima...” - ravnao je brke i gladio 
bradu, još nenavikao na njih. 

“A to je?” - Radojka je bila nestrpljiva da sazna 
što ga to zanima. 

“Što ćeš, baćana, spremiti za večeru svome pož- 
deruhu?” 

“Ti si izgubljeni slučaj, druže!” - zatresla je gla- 


vom i uzdahnula. Zazvao ju je: baćana, kako odvi- 
jeka nije. Nakratko krzmajući ipak je ustala, zagrlila 
ga, lagano poljubila u obraz i bezbolno mu ugrizla 
uho. Poslije dugo, predugo vremena: “Ne, nisam 
zaboravila da je tvoje omiljelo jelo, dok si se redov- 
no hranio u ovoj menzi kod kuće, bila seljačka tava 
s pirjanim kuglicama od mesa i luka, je li?” 

“Sanjam o seljačkoj tavi u tvojoj jedinstvenoj 
izvedbi! Fenomenalno je parićaš i uvijek je jedem 
za dušu, a ne za želudac!” - smamljivo joj je udarao 
u žicu Šiljo. Onda je otišao do bifea i sebi natočio 
napršnjak travarice. 

“A mene si zaboravio...” - Radojka ga je izneria- 
dila prijekorom. 

“Zar si se propila, baćana?” - pitao je kao da je 
nije dobro čuo, ali je ipak napunio čašicu i za nju. 

“Budi sretan da sam se samo propila!” - nasmi- 
jala se nagrko. 

“Kad se toči, pije tko priskoči!” — Šiljo izvuče još 
jednu ličku mudrost iz nasljeđa djeda Đure i kucne 
se s Radojkom. Onda s olakšanjem izuje nove tije- 
sne cipele, protrlja i provrti stegnute prste i podi- 
gne noge na sjedalicu preko puta. 

Nakon što je poslije večere Radojka odnijela suđe 
i pribor u umivaonik i otresla mrvice sa stolnjaka, 
prešli su u salon da popiju oproštajnu čašu vina. U 
laganoj polutami, na zidu između polica za knjige 
začuđeni Šiljo opazio je svoju izvješenu karikaturu, 
koju mu je preklanjske godine tušem narisao Oto 
Reisinger. Prišao joj je da je osmotri izbliza: 

“Nisi mi rekla da ćeš je uramiti...” 

“Zar je moguće, čovječe, da je do sada nisi opa- 
zio?” - zamjerila mu je gotovo zlobno: “Još prošle 
srijede sam je donijela od staklara i izvjesila je... No 
što ćeš, kad je slika nijema i ne može te dozvati da 
joj se nadiviš...” - ismijala ga je. Da ublaži krutost 
ispaljenoga žalca dodala je: “Čini mi se da te Rei- 
singer odlično pogodio.” Nakon što su sjeli i ispili 
prve gutljaje, obzirno je načela ispipavati izazovnu 

temu koja ju je pekla: “Šiljo, jedino što znam jest da 
ujutro letiš na dugo, na neodređeno vrijeme u Juž- 
nu Ameriku... Mogu li saznati bilo što pobliže?” 

“Na primjer...” - prijetvorno se poistovjetio s 
omiljelim filmskim junakom Georgeom Raftom. 

“Na primjer, kojim povodom te šalju? Kamo toč- 
no ideš?” 

“Baćana, ne smijem ti lagati da odlazim na krotko 
hodočašće u Svetu zemlju, nego na opasan zadatak 
u Buenos Aires. A ondje me neće dočekati crveni 
sag, pioniri s ružama, limena glazba, počasni odred 
gardista postrojen u moju čast, ni fotelja u prvome 
redu. Ali bit će vidljivih i nevidljivih zapreka koje 
će mučki vrebati i odasvud mi prijetiti krivošijom 
sabljom. Stoga mi, kao staroj policijskoj kosti, valja 
pozorno i lukavo plivati i roniti u bari s morskim 
psima, krokodilima, zmijama i piranjama...” 

“Koliko ćeš dugo ostati?” 

“Nisam siguran koliko ću se zadržati. Mjesec, dva 
ili tri, a moguće je da se naš prinudni rastanak ote- 
gne i dulje. Nalog mi je, da se izrazim birokratski 
gnjecavo, otvoren. To zbog čega idem jednostavno 
se mora dogoditi. Netko ne smije prevariti pravdu i 
treba odgovarati za svoju zlu prošlost.” 

“Jesi li zato pustio brkove i bradu?” 

“Da. Kako bih se prikrio zbog mogućega faktora 
iznenađenja. Da me, slučajno, ne prepoznaju neki 
koji me ne bi smjeli prepoznati.” 

“Možda mi se priviđa, ali djeluješ kao da si malo 
uplašen...” - Radojka se pažljivo doglasila kako Ši- 
ljo ne bi osjetio da je uzrujana. 

“Da, malo! Malo je reći - malo!” - uzvikne zaze- 
blo i otvori se: “Heroji su, u zbilji, tašte kukavice. 
To sam spoznao po sebi, ali i po drugovima oko 
sebe dok sam ih promatrao uoči bitke. Premda mi 
se i danas čini da nitko od nas ne bi mogao živjeti 
bez daška opasnosti; prije nego što bismo postali 
neustrašivi, uvijek smo bili prestrašeni, gušili smo 
se bez zraka i upadali u depresivna ništavila! Samo 
se luđaci, pozitivni ili negativni, svejedno, ne plaše 


smrti! Strah splasne tek kad uletiš u akciju.” 

“Putuješ li sam ili ćeš s još nekim?” - uzvila je 
obrvama. 

“Do Buenos Airesa letjet ću sam kao prst. Ali 
tamo ću se naći s jednim od naših dobrih momaka 
koji je krenuo prije mene. Usko ću surađivati s još 
jednim drugom, taj je visoki diplomat u jugosla- 
venskoj ambasadi...” 

“Je li to sve što mi smiješ reći?” - upita smete- 
no Radojka: “Ili si se već pokajao što si previše re- 
kao?” 

“Neka ovo bude dovoljno.” Više mu nije bilo do 
razgovora o Buenos Airesu. 

“Pretpostavljam da sam nabola zbog čega ili, 
točnije, zbog koga odlaziš” - pogledala je u pra- 
zno: “Nadam se da si sada iskusniji, oprezniji i ra- 
zumniji nego što smo bili u ratu, kad smo mlade- 
nački ludo samouvjereni vjerovali kako i trorogom 
partizanskom kapom možemo zaustaviti neprija- 
teljsku oluju.” 

“I ja se nadam da sada i u malome prstu imam 
više znanja i mudrosti negoli onda u svome umi- 
šljenom revolucionarnom mozgu.” 

“Molim te, neka te ne opterećuju moje sumnje” 
- Radojkine riječi, otkidane malo-pomalo, zazve- 
ketale su kaotično: “Evo ovdje će biti zaustavljeni 
dometi ženske radoznalosti tvoje zakonite druga- 
rice, druže Šiljo.” 

“Pametna si, baćana.” 

Sijajući od ponosa, uzdahnula je pomiješanih 
osjećaja: 

“Pametna ili ne, ali jedino mi preostaje složiti se s 
njemačkim maršalom Erwinom Rommelom. Pro- 
čitala sam onomadne u Vjesniku u srijedu da mu je 
ratno pravilo dok se borio protiv Engleza u Libiji, 
kad je i dobio nadimak Pustinjska lisica, bilo: Pu- 
caj odmah, pitaj kasnije!” Ustala je, pročarkala žar 
u kaminu i ubacila cjepanicu koja je vlažno zacvr- 
čala, a vatra se ubrzo ponovno razveselila. Nakon 
što joj je misao časkom munula glavom, trgla se. 

Oči joj zaigrale kao da se sjetila nečega bitnog. I 
jest: “Jaoj, pa u Argentinu se odselila kuma Ivanka, 
bivša Rumbina žena.” 

“Da, bogamu, tako je” - zatečeno će Šiljo: “Ivan- 
ka je tamo zbrisala s Rumbinim školskim kolegom, 
toga tipa su zvali Snaga.” Podigne ruke i promrmlja 
kao da se brani: “Da ti pravo kažem, tu sam curu, 
koja je nestala kao potopljeni brod, posve izbrisao 
iz pameti...” 

“Prošlo je devet godina što ga je Ivanka napu- 
stila, ali Rumba je nije prežalio. Bio je zaljubljen 
u nju kao labud ” - vratila se u prošlost Radojka. 
Sjetila se posljednjega razgovora s Rumbom kad ih 
je preklanjske godine nakratko posjetio kod kuće. 
Pitala ga je: Razmišljaš li, kume, o Ivanki i o tome 
zašto te je napustila?” - Rumba joj najsažetije od- 
govori: Katkada! - I još ga je pitala: Reci mi, Rum- 
ba, ali iskreno, jesi li tužan zato što je Ivanka otišla 
od tebe? - Odgovor mu bijaše jednako smandrljan 
kao i prethodni: Katkada! - Shvatila je da od Rum- 
be, kad počne s temom o odbjegloj ženi, neće više 
saznati od rječce ‘katkada! Zato je razumno odu- 
stala od daljnjega ispitivanja o njoj. No na Ivankin 
spomen zainteresirala se kod svoga izvrsno oba- 
viještenoga, ali i uvijek zakopčanog muža: “Jesi li 
ikada saznao što se događa s Ivankom?” 

“Rumbin znanac, neki osječki šahist koji je igrao 
na turniru u Mar del Plati prije tri godine slučaj- 
no je sreo Ivanku i razgovarao s njome. Prenio je 
Rumbi da mu je bivša pred završetkom studija, da 
se preudala za onoga svog Snagu, koji je široko raz- 
granao poslove i mlati novac. S druge strane, taj 
šahist je načuo da Snagin stric, stari ustaša, šuruje 
u Argentini s Pavelićem.” 

"Hoćeš li potražiti Ivanku?” - oprezno će Radoj- 
ka na spomen Pavelića. 

“Ni govora!” - odvrati bez kolebanja Šiljo. 

“Možda bi ti mogla zatrebati...” 

“Ne bih koristio Ivankine usluge” - usprotivio se 
stisnuvši usta koja su se na čas učinila kao izgužva- 


na košulja. Skopčao je da je Radojka upravo prova- 
Ша šifru i duboko prodrla u pore službine zavjere 
nad zavjerama. Ali nije se zabrinuo. 

Šiljo ni u jednoj prigodi nije stavio njenu oda- 
nost na kušnju. 

Legli su u svježu postelju nešto prije deset i zagr- 
Ijeni odslušali preglasnu najavu najvažnijih vijesti 
Radio-Zagreba: Radio Pečuhpoziva na mir, a stanje 
u Mađarskoj neizvjesno. U Budimpešti štrajk širo- 
kih razmjera. Glavna skupština Ujedinjenih naroda 
raspravljala o Mađarskoj. Pripadnici Jugoslavenske 
narodne armije, u snagama Ujedinjenih naroda, na 
Sinaju. U Stockholmu podijeljene Nobelove nagra- 
de. Tajfun na indonezijskome otoku Javi. 

Ugasili su radio, a kad ih je Šiljo dotakao, Radoj- 
kine grudi su nabrekle od uzbuđenja. Vodili su lju- 
bav i ona je ponovno osjetila kao da će se zapahti 
i izgorjeti: 

“Je И da je prošla godina dana, ako ne i više, kako 
nismo...?” - omaklo mu se. 

“Za tri dana bit će osam mjeseci” - pripravno, 
kao da je znala što će je pitati, Radojka ne zanovi- 
jetajući blagim šaptom uzvrati točnošću knjigovo- 
đe. O svome ljubavnom životu sa Šiljom odavno je 
razmišljala u prošlome vremenu. 

“Da je onda zanijela, sada bismo čekali bebu. Da 
se to dogodilo, sutra ne bih pošao u Buenos Aires. 
Ako bih i morao, krenuo bih najmanje dva mjeseca 
kasnije, poslije njena poroda” - nagađao je. Ružno 
bi se čulo da mu je ta misao glasno utekla. Pozli- 
jedio bi je i ožalostio. Prokrvarila bi joj rana zbog 
nedočekana majčinstva. 

Radojku je ubrzo svladao težak san, a Šilji kapci 
ni da se sklope od nespalosti. Protresla ga je putna 
groznica, koja mu se do sada jedino ukazala kad 
su mu bile četiri godine, noć prije nego što će ga 
otac odvesti djedu Đuri u Liku. Iz bojazni da mu 
se ne pretvori u noćnu moru, išunjao se iz postelje, 
koju je samohvalno usporedio s bojnim poljem na 

kojem se stari samuraj ponovno proslavio nakon 
što je, poslije dugih vremena, izvukao mač iz za- 
hrđalih korica. 

Izašao je iz kade pošto je tušem isprao ljepljive 
ostatke prosute muškosti. Dok su mu tople kapi 
klizile niz tijelo, da ublaži bol, utrnulu lijevu ruku 
namazao je jazavčevom masti koju je kupio od ne- 
koga seoskog vidara. Onda je preko debele pidža- 
me navukao frotirski haljetak, razastro plan Bue- 
nos Airesa i tragao sve dok nije nabasao na hotel 
Castelar, gdje mu je Grabovac rezervirao sobu: 

“Vidjet ćeš, u tome hotelu su torlavo istakli mje- 
denu ploču na kojoj upadljivo piše da je kod njih 
odsjeo besmrtni španjolski pjesnik Federico Garcia 
Lorca, kad je s početka tridesetih posjetio Buenos 
Aires” - prpošio je Grabovac dok su se prije mjesec 
dana našli u Zagrebu. Darovao mu je za Radojku 
gaučovsku torbu od lamine vune, chuspe, a Šiljo ga 
je počastio ručkom u Gradskome podrumu. Tada 
mu je Grabovac objasnio kako će najjednostavnije 
pronaći Castelar. Nadohvat je do danonoćno žive 
Avenide de Мауо, gradske žile kucavice; i blizu 
arhitektonski ljupke predsjedničke palače u ko- 
lonijalnome stilu, zvane Casa Rosada, zato što je 
oličena ružičastom bojom; palače Barollo, doskora 
najviše zgrade u Argentini; i bohemske kavane Tor- 
toni. Upečatljivo je razvezao: “K Tortoniju je neza- 
obilazno navraćao na kavu kralj tanga Carlos Gar- 
del, koji nije smogao snage u glasu da spoji više od 
dvije oktave. Ali svi su ga masovno obožavali, od 
šefa države do najuboškijih mališana, cartonerosa 
koji, da se prehrane, pred zoru skupljaju kartonske 
kutije i onda ih, za nekoliko sitnih pesosa, prodaju 
trgovcima otpada. Pitao sam portene: zašto su onda 
gledali u Gardela kao u božanstvo? Rekli su: Imao 
je suzu u grlu. La lagrima en la garganta. Zato je 
za njih Carlos Gardel postao Enrico Caruso tanga. 
Najtraženiji argentinski slikar Juan Carlos Casta- 
gnino, s kojim sam se zbližio, pa se od prigode do 


prigode nađemo predvečer u Tortoniju, slikovito 
mi je kazao da je plesati tango uz Gardelovo pjeva- 
nje, uzbuđljivo kao seks poslijepodne ” - upućivao 
ga je čičeronski opširni Grabovac, uzgorito spome- 
nuvši da je Castagnino, koji je tisuću devetsto osmo 
godište, što znači da mu nije ni pedeseta, velesvjet- 
ski blistavo ilustrirao najveći narodni ep Martin 
Fierro, pjesnika Josea Hernandeza. Poslije te slave 
slikarije su mu trostruko poskupjele. Grabovac je 
priznao Šilji da se trajno zaljubio u Buenos Aires, 
da mu prija lagodnost življenja u njemu i pridru- 
žio se onima koji ga zovu Parizom Južne Amerike, 
a što, kad to čuju, prija uhu svim portenima. Po- 
tom besjedljivo dometne: “Budeš li sretne ruke, u 
Tortoniju ćeš sresti i najvećega argentinskog pisca, 
Jorgea Luisa Borgesa. Ove godine imenovan je za 
direktora Nacionalne biblioteke u Buenos Airesu”. 
Upitno ga je odmjerio: “Jesi li čuo o Borgesu?” 

“Što čuo?” - razjadano se obrecnuo Šiljo: “Evo, 
znam da je Borges rođen koncem prošloga stoljeća 
u Buenos Airesu. I čitao sam ga, baćo! Čitao njego- 
ve pjesme! Na španjolskome, ali i u našem prijevo- 
du, u Krugovima.” 

“Oprosti” - jedva pisnuvši uznemireno mu se 
ispričao Grabovac. Nije očekivao da pukovnik po- 
licije Šiljo Milić čita Jorgea Luisa Borgesa, i to još 
izvorno. Poeziju titana Borgesa, s kojim je imao 
privilegij sjediti za istim stolom u Buenos Airesu 
i s njime izmijeniti nekoliko pokidanih rečenica: 
“Gdje sam ono stao? A - ha! Htio sam ti, zapravo, 
reći” - koprcao se - “da Borges dolazi u Tortoni. 
Upoznao me je s njime slikar Castagnino... Kupio 
sam Borgesove knjige: Cuaderno de San Martin i 
Luna de enfrente i on mi je u njima napisao fine 
kratke posvete.” 

“Bude li Borges dobio Nobelovu nagradu, lijepo 
ćeš ih unovčiti” - podgigne mu se Šiljo. I naprasito 
prišije: “Pošto obavimo ono u Buenos Airesu, slavit 
ćemo Castagnino, Borges, ti i ja u tome vašem Tor- 
toniju, upamti što ti kažem, baćo.” 

“Zar nećeš pozvati na slavlje i Petra Raka?” - i 
dalje spleteni Grabovac izvodio je neodređene i 
neujednačene pokrete rukama. 

“Neću. Jer Petar će se u to vrijeme, s vjetrom u 
leđa, zabavljati na brodu s uspavanim poglavni- 
kom. Ui, ako ga ne otmemo, bar s poglavnikovom 
umrlicom.” 

Nešto prije ponoći, kad se ponedjeljku još nije 
žurilo da uđe u utorak, Šilju je, skupljena u misli- 
ma, tišina odvukla na tisuće zračnih milja od kuće. 
Sutra prvi put prelijeće Atlantik, Veliku baru. Prvi 
put noga će mu stupiti na američki kontinent. Pri- 
je nego što ga je Stevo Krajačić odredio da odra- 
di Operaciju Pavelić, nije se usudio samouvjereno 
razmišljati kako će ikada doživjeti ugodu da stigne 
do Južne Amerike, a osobito ne do Buenos Airesa. 
Nije se prepuštao maštarijama o argentinskoj me- 
tropoli zato što je bio svjestan kako nikada neće 
namaći toliko novca da pod starost, kad bude umi- 
rovljen, a nakon što odživi napeti policijski život, 
u svoje putničke planove upiše nedohvatni Buenos 
Aires. Iz Zlatnoga teleta Iljfa i Petrova opčinjala ga 
je poštapalica junaka romana, ruskoga hohštaplera 
i prevaranta Ostapa Bendera: Nije ovo Buenos Aires 
i bijeli panama šeširi! A evo, on samo što nije kre- 
nuo u taj čarobni Buenos Aires, svjetsko odredište 
iz njegovih najskrovitijih snatrenja. S državnim 
otvorenim, neograničenim računom. 

Vratio se u ložnicu oko četiri, u zoru. U smota- 
nome polusnu, za četvrtastim stolom u Tortoniju 
vidio je Borgesa, Castagnina, pričalicu Grabovca 
i sebe. Pisao je razglednicu u SSSR: “Građanine 
Ostape Benderu, ovoje BuenosAires, ali nema bije- 
lih panama šešira!” 

Utorak, 11. prosinca 1956. 

Posebnapojavajenerazgovorljivipokrupnivozač 


spljoštena spaljenoga lica - nastala poslije promet- 
ne nesreće - svakidašnjega imena i nesvakidašnjeg 
prezimena, Ivo Paragvaj. Francuska kapa mu se 
slijepila s oblom glavom, pa se pukovniku Ivo čini 
kao nestvarni, smiješni lik iz stripa. Sramežljivo 
se nasmiješivši, oglasio se razvučenim slavonskim 
govorom tek kad su kola drmusavo prešla most, i 
zaobišavši u zavijutku gromaču stvrdnuta snijega, 
ušla u jugozapadnu polovicu Zagreba: 

“Druže pukovniče, pogledajte niste li možda za- 
boravili karte i putnicu?” 

“Zašto si pomislio da bih ih mogao zaboraviti?” 

- promrzlo se izubašio danas moderno civilno u 
smeđem tonu konfekcijski odjeveni pukovnik. U 
tamnome kaputu od kamgarna i u svjetlijem rebra- 
stom samtastom odijelu. 

Vozač, ne osvrnuvši se na pukovnika, pogureno 
prilegloga na stražnje sjedište da je gotovo gurao 
koljena u usta i promatrajući ukočeno preda se 

- a iz toga kuta viđen bio je nalik profflu pjesnika 
Dantea Alighierija, na kome dominira tanki, izdu- 
ljeni nos - preko ramena reče: 

“Zato što sam prije pet dana vozio druga konzula 
u Turskoj, koji je, kad smo stigli nadomak aero- 
droma, ustvrdio da nije ponio dokumente. I vratili 
smo se po njih, k njemu doma na Zrinjevac. No 
makar sam šibao sto dvadeset na sat, a auto letio 
kao da ima krila, ipak je okasnio i izgubio avion. 
Zbog toga me je na povratku narogušeno grdio i 
prigovarao da bih se najradije sakrio pod led. Zašto 
ga nisam podsjetio na dokumente kad sam dolazio 
po njega, vikab je. To mi je, veli on, bila dužnost. 
Kao da me mlatio sjekirom po lubanji. Istrpio sam 
što sam mogao.” Paragvaju se od uzrujavanja za- 
tresla brada: “Ne bi mi bilo ugodno takvo ponovno 
trljanje nosa, shvaćate li me, druže pukovniče..” 

“Ma to je žalosno. Taj je konzul neki budalasti 
svrbiguz, kad je sebi dopustio da se istresa na te!” 

- gadljivo odmahne pukovnik. Ipak je, zbog mira 
u automobilu, površno provjerio je li mu u torbici 

svih šest zrakoplovnih karata prvoga razreda (Za- 
greb - Frankfurt, Frankfurt - New York, s danom 
polijetanja 11. 12. 1956., i New York - Buenos Ai- 
res sljedećega 12. 12. 1956.; te Buenos Aires - New 
York, New York - Frankfurt i Frankfurt - Zagreb s 
otvorenim datumima). Jasno da su bile. I putnica, 
s utisnutom argentinskom vizom na godinu dana, 
za više ulazaka i izlazaka, potpisana u Beogradu po 
ambasadoru Honoriju Roigtu. Najprije su zamislili 
da u dvostrukome dnu jednoga od dvaju pukovni- 
kovih glomaznih kovčega, ispod naslagane laganije 
garderobe, prikladne za toplu klimu južne hemisfe- 
re, pored dokumentacije o Paveliću, hrpe memoran- 
duma sa zaglavljima stranih i jugoslavenskih tvrtki 
i dvadeset tisuća dolara, pohrane i tri najuzornije 
krivotvorene putnice, s nekoliko viza i neuredno 
udarenim žigovima pograničnih prijelaza: Republi- 
ke San Marina (na ime Paolo Brazzaduro), Velikoga 
Vojvodstva Luksemburga (Jules Martin), i Kneževi- 
ne Lihtenštajna (Ernest von Stammberg). No Srećko 
Šimurina se pametno sjetio da bi sve to bilo sigur- 
nije poslati po Predragu Grabovcu, koji je zaštićen 
diplomatskim imunitetom. Tako je prošloga mjese- 
ca ponio skrivenu pošiljku, kad se s konzultacija u 
Beogradu preko Zagreba vraćao u Buenos Aires: 

“Sve je pod kontrolom!” - pukovnik osloni pod- 
bradak na ruku i kapriciozno upita vozača: “Je li ti 
sada srce na mjestu, baćo?” 

“Oprez je majka mudrosti!” - ugođeno dobaci 
vozač Paragvaj, razvukavši razjapljeni osmijeh od 
dvadeset četiri karata. 

Beskonačna jednolična cesta ispred Lučkoga 
poškropljena je zimskim miomirisom i ukrašena 
tankim odrescima neizgaženoga, djevičanski neta- 
knuta snijega (u Lici ga zovu: cijelac, podsjetio se 
pukovnik), koji je padao do kasno i zatro skrajnute 
seoske puteljke. Bude li uskoro ojužilo, kako najav- 
ljuju meteorolozi i olovno nebo pocrveni od srdžbe, 
otopit će se i pretvoriti u bljuzgavicu, koja će uma- 
zati idilični prizor, kao preslikan s novogodišnje 


čestitke. Ruralni ravničarski krajolik nadopunjuju 
huj vjetra, lepeti jata divljih gusaka, gavran koji se 
smrzava na ogoljeloj grani i snopovi gustih bijelih 
dim nib zakrpa što se izvijaju iz krivoga dimnjaka 
osamljene kućice iza šikare, šareno oličene poput 
pisanice i izduljene poput vagona. Stisnula se od 
starosti i trošnosti, i ustrašeno čeka jači zapuh da 
je odnese. Mrazne kapi vise ispod žljebova kao 
neuredno okićena odlikovanja na širokim prsima 
zdepastih sovjetskih generala. 

Kad god ugleda bijeli dim, Šiljo kaže da su upra- 
vo izabrali novoga papu. Habemus pontificem! Šala 
upali kod onih koji znaju što objavljuje obrednibijeli 
dim, fumata bianca, pušten poslije uspjela glasova- 
nja na kardinalskoj konklavi. Manjkavije obrazova- 
ni, koji to ne znaju, gledali bi ga u čudu što taj tlapi i 
trabunja: koji papa, koji dim, koje trice, pukovniče! 
Neće ponoviti svoju dosjetku pred vozačem da ne 
stavi na kušnju njegovu obaviještenost. 

Loptasta cura loptastih grudi i kose boje mazgine 
dlake, kojoj je predao kartu na šalteru, preglasno se 
smijala na sve žvale i izgledala uvrnuto kao polive- 
na vedrom hladne vode. No bolje što je osebujna i 
nesvakidašnja, nego one dvije folirantice, s njene 
lijeve i desne strane, mrkosite, udilj nenasmijane, 
bez grama šarma i praznih uspavanih purećih oči- 
ju, na kojima su jedino frizure bile u redu. 

Šiljo se pita s koliko li će se znanih faca sudariti 
u gomili putnika koji danas nekamo lete ili onih 
koji nekoga dočekuju ili prate. Zračna luka puna je 
kao figa. Baš kao da se obreo u nedjelju prije podne 
na špici, kad nagrne pola Zagreba. Nije mu trebalo 
brojiti do tri, a uz raspaljeni skičavi vrisak, koji joj 
je bio zaštitni znak, bacajući kukove, sestrinski mu 
se u njedra sručila nekoć nezaobilazna i emancipi- 
rana žurašica, jebežljiva intelektualka neobuzdane 
pohote, sićušna kao mrvica, koju je poznavao po 
samonametnutome pomodarskom imenu Keti (kr- 
štena Katarina, Kata, Katica, Kaća, Katja ili Kaja). 

Njih dvoje se nisu potrošili iako su se u pet-šest 
prigoda vijali na kućnim proslavama s predvidlji- 
vim završetkom. Keti je ametom zaboravila svoju 
darežljivu prošlost iz ere dok je neutvrđeni broj 
muškaraca, u čije uspomene je ušla, koristio nje- 
nu logistiku. S rupom u pamćenju zaključala je sve 
strasne potrošene epizode otkako je lanjske zime 
dosegla životni cilj i upecala strendžera, punašno- 
ga beznačajnog činovnika švicarskoga konzulata, 
o kome je nakićeno govorila kao o diplomatu s 
posebnim statusom i važnošću ravnoj generalnom 
konzulu, ako ne i višem. Udadbenica Keti ga je 
preveslala i brzo kao strijela privela pred oltar. Po- 
rasla je u vlastitim očima kad se počela predstav- 
ljati gospođom koja je u braku sa zapadnjakom. 
Pripadala je feli blebetavica koje su džilitale jezike 
na sve četiri strane Zagreba. Takve ni kad ih preneš 
iz najkrepkijega sna ne bi bilo moguće zaskočiti, a 
da ne znaju u prste bilo koju facu koja nešto zna- 
či. Tako se i jezičavka Keti u sve razumjela, u sve 
bila upućena do najsitnijih pojedinosti i svakoga je 
poznavala. Ne bi mogla disati da nije sve saznala i 
istrućala, a prije svega: tko je s kime i tko je koga, 
kada i gdje. 

“O, Šiljice moj najdraži, lijepe li slučajnosti što 
sam te vidjela! Isuse, gotovo te nisam prepoznala, 
možeš li zamisliti! Bogibogme, zgodan si s bradom 
i brkovima” - zahuktalo je vriskala i treptala kao 
glumica. Djetinjasto se radovala svojoj ljepoti i bila 
je uvjerena kako njenome prelestnom izgledu i tije- 
lu ne treba ništa dodati. Šiljo se bespomoćno miri s 
neminovnim prokletim karnevalskim dramoletom 
u koji će ga uplesti. Čim joj je vratolomno uletio u 
mrežu, za nadu je bilo prekasno. Keti, neumorna 
lajavka, kakvom ju je majka rodila, pošto okrene 
pedesetak brojeva, a i svakome koga bude srela 
naširoko će glagoljati da je u Lučkome pratila pu- 
kovnika: “Kamo ti, dušo, putuješ?” - propinjala se 
i pritiskala ga grudi o grudi. Naglašenom drskošću 
nosila je raskošno isturen torzo, koji je Šiljo us- 


poređivao s očaravajućim zidinama Dubrovnika. 
Laknulo mu je zato što jutros nije bila strpljiva da 
dočeka što će joj izmisliti kamo putuje. Gorjela je 
da mu što prije istrese kako čeka mužića koji samo 
što nije sletio iz Berna, kamo je pošao na iznimno 
važan razgovor, ni manje nego sa švicarskim mini- 
strom vanjskih poslova. Prije nego što će se poja- 
viti njen buckasti medonja Uwe, Keti je kečerskim 
zahvatom oborila Šilji šiju i navlažila mu uho pri- 
ljubivši tanko namazane usnice: “Priznat ću ti da si 
mi se oduvijek sviđao!” - zaćućorila je upečatljivo 
čulno otvorenih usta, kao da upravo očekuje stra- 
sni poljubac. 

“Kako da to nisam primijetio...” - ušeprtljao se. 

“Jesi, jesi, sviđao si mi se. Znaš li zašto?” - po- 
novila je: “Znaš li zašto? Zato što si bio neobičniji 
od ostalih. I što je među nama postojao neki elek- 
tricitet.” 

“Žalim što to saznajem sada kad si sretno udana. 
Bojim se da je kasno...” 

Da je Ketin najizazovniji pogled imao snagu ka- 
tapulta koji ga je mogao srušiti, Šiljo bi već sljedeće 
sekunde ležao vodoravno u krevetu, bez ičega na 
sebi: 

“Za ljubav nikada nije kasno” - iz usta su joj kli- 
zili med i požuda. 

“Vidjet ćemo se... Jednoga dana kad se budemo 
vidjeli. Uskoro, možda...” - izmotavao se bezlično- 
ga glasa iz dna utrobe. 

“Bit ću iskrena do kraja, Šiljice. Žalim što se ni- 
smo kresnuli!” - uskukurijekala se Keti, a zubi joj 
bljesnuli. 

“Šteta što smo izgubili taj naš trenutak...” - sop- 
tajući uzdahne Šiljo. Nije načistu u koju bi žensku 
ligu smjestio Keti? Među izbiračice koje on privlači 
isključivo kao muškarac ili među kočoperne klata- 
ruše kojih su teme razgovora: Revlonova šminka, 
cipele iz Trsta, frajeri s Vespom i Gregory Peck, i 
kojima je važno da se pokažu s njime pred svije- 
tom, pa neka Zagreb posivi od jala kad vidi koja 

snažna policijska toljaga stoji iza njih. 

“Pojma nemaš kako bi ti bilo dobro!” - nasrtala 
je, čeznutljivo sklapajući oči. 

Sreća u nesreći koja je naišla kao vedro jutro po- 
slije nevere dotakla je Šilju kad je ugledao dvojicu 
vitkih muškaraca, koji su piskutavim glasovima i 
pokretima nedvoumno pokazivali da su stjegono- 
še u legiji tople braće. Baletanski solist Moko, iz 
kreme zagrebačkoga ružičastog klana, mada u od- 
makloj dobi, ostao je mladolik kao starogrčki efeb. 
Preko do grla zakopčanoga kaputa lovačke tamno- 
zelene boje dvaput je nehajno omotao debeli kari- 
rani škotski vuneni šal, koji mu je padao niz leđa. 
I još sa šubarom od janjećega krzna, zimogrozno 
odjeven, gotovo da je najavljivao kako samo što 
nije sjeo u saonice koje vuče šest pari sibirskih ha- 
skija. Ženskasto njišući kukovima, uz raskalašeni, 
kurtizanski smijeh i dirigentsko mahanje, zane- 
seno je govorio nešto nerazumljivo limfatičnome 
istomišljeniku žućkastih izgužvanih obraza, koje 
ga je bilo najbliže usporediti s izloškom u london- 
skome muzeju voštanih figura madame Tissot. 
Strancu neznancu - nehajno razbarušenih, dugih 
gustih crnih lasi, koje su ga na prvi pogled pred- 
stavile kao umjetnika koji ne stigne otići frizeru da 
mu ih skrati, poravna, počešlja, ulašti i stavi ih u 
vojnički red - nije smetalo što je Mokov engleski 
bio gori od Tarzanova. Slušao ga je otvorenih usta 
kao da mu se s govornice britanskoga Doma lor- 
dova milozbornim oksfordskim rječnikom osob- 
no obraća sir Winston Churchill. Keti je potrčala 
i bacila se nasrtljivo u zagrljaj baletanu pa je Šiljo 
iskoristio povoljan vjetar da se odlijepi od nje. Na- 
kon pozdrava s Mokom i suzdržljiva naovlašnog 
upoznavanja s koreografom iz Bostona Benom 
Rogersom, izvukao se prozirnim izgovorom da ga 
čeka znanac koga je, uronjena u novine, opazio na 
dnu terminala. Šiljo je u bijegu od Ketine udice do- 
hvatio dasku spasa u liku uspravnoga koštunjavca 
s crnim šeširom široka oboda, kao u crkvenjaka. 


Svoj dostojanstveno isturen orlovski nos taj bi mo- 
gao posuđivati statistima u ulogama Indijanaca. 

Šiljin džoker, Zagrepčanin Božo Gvozdenović - 
ozbiljan poput zaslužnoga građanina s uljane slike 
obješene u nepreglednome hodniku općinske pa- 
lače - bio je iz židovske obitelji s Peščenice. Iz rata, 
u kojem su mu poslije ranjavanja u bici kod Bihaća 
odrezali desnu ruku do lakta, izašao je 1945. kao 
dvadesetdvogodišnji politički komesar Zagrebač- 
koga korpusa i s činom majora po maršalu Titu 
nedavno nazvane Jugoslavenske armije. O sebi je 
bez sustezanja govorio da je hrvatski opredijeljeni 
sapiens homo, ali tako što on svoje hrvatstvo, pri- 
dodao bi, gleda komunističkim očima. Po razvoja- 
čenju u jesen, kao jednoga iz elite mladih, zgodnih 
i obrazovanih policajaca, koji se sporazumijeva na 
francuskome, odredili su ga za budućega konzula 
u Bernu, uz uvjet da završi dvogodišnju Novinar- 
sko-diplomatsku školu u Beogradu. 

Božu su u glavnome gradu ubrzo snimili da se 
ponaša nedostojno člana Partije i ratnoga invalida. 
Spetljao se s Mimom, razmaženom platinastom za- 
vodnicom vretenasta vrata, jedinicom proenglesko- 
ga ministra kraljevske vlade, koja je samosvjesno 
pokazivala svoju izazovnu ljepotu i stanovala u vili 
na Dedinju. Da joj se dopadne i zadivi je, Božo se 
zaklobučio eden šeširom, počeo nositi kričeće svi- 
lene talijanske kravate, kašmirski šal, dandy kaput 
iz londonskih modnih žurnala, odijela po kroju iz 
gangsterske ere Chicaga dvadesetih, s bijelom orhi- 
dejom u zapučku, prozirne tanke crne i bijele čara- 
pe, lakirane cipele s gamašama i lijevu rukavicu od 
jelenske kože. Dimio je mirišljave američke cigarete 
Chesterfield i Camel, koje je uglavljivao u dugulja- 
sti izrezbareni cigaršpic od slonove kosti; svakoga 
predvečerja, poslije nastave, hitao je Mimi dok je po 
dedinjskim parkovima izvodila u šetnju svoga lju- 
bimca, crnoga pudla Ricu; a jednom tjedno zajed- 
no su posjećivali pedikera. Božo je s curom obnoć 

bio viđan u Lotos baru, gdje je do svanuća plesao 

- po naprednim omladincima - prokažene i pre- 
zrene, trule američke, pomodarske okretne plesove 

- trockingi boogie-woogie. Konobari su ga zavoljeli 
zato što je šmekerski probirljivo pio francuska vina, 
škotske viskije i Dry Martini, dok je za prismok na- 
sladno naručivao tartarski biftek, kaspijski kavijar, 
pirjani losos i oštre francuske i mekše švicarske si- 
reve. Savršeno se uklopio kao uredni pretplatnik 
partyja, na koje se okupljao blazirani reakcionarni 
stalež, koji je, prkoseći bezbožnim komunistima, 
svetkovao Božić, pravoslavnu Novu godinu, Uskrs i 
krsne slave, potiho srbovao i četnikovao, ne preža- 
livši protjerana mladog kralja Petra II, i strijeljana 
đenerala Dražu Mihailovića. Božu Gvozdenovića 
su prigrlili zbog Mime pa su pred njime, iako je bio 
partizanski oficir, slobodno razglabali o političkim 
temama zbog kojih bi, da ih je savjesno prijavio, bili 
lišeni slobode. Prepričavali su njegov šizoidni sluh 
za crni humor kad se surovo izmotavao na vlastiti 
račun time što nema jedno veslo: 

“Vidite li kako je korisno ostati bez ruke u ratu. 
Kao pakljo imam kod manikira pedeset posto po- 
pusta!” 

Nevolje po Božu počele su kad je zao glas o nje- 
govoj nepodobnosti stigao do upravitelja Novi- 
narsko-diplomatske škole, Dalmatinca Vjekoslava 
Cvrlje, također budućega diplomata. Prijavu je iz 
osvete napisala Zorka Bulj, vatrena Crnogorka ne- 
spretnoga tvrdog gorštačkog hoda, inspektorica 
savezne OZN-e, kojoj se dopao njen susjed Božo, 
šarmantni Zagrepčanin bez ruke. Svakojako mu 
se nametala eda bi skrenula njegov pogled na se, 
a sve u zaljubljenoj želji da Božo zbog nje istisne iz 
srca malograđansku kaćiperku Mimu. No kako se 
drug Božo zatelebao u gospođicu Mimu kao mačak 
u veljači, nije uslišao očajničke uspaljene zovove 
svjesne drugarice Zorke, s Durmitora Crnogorke, 
iz bratstva Babovića, junačke partizanke i kapeta- 
nice policije, koja mu se, onako riđa, krupna i širo- 


kih ruku pričinjala poput uspravljene medvjedice. 
Budući da su odbačene i neshvaćene žene otrovnije 
i od guje otrovnice, ljutica Zorka, ljuća od posko- 
ka, latila se ubojita pera. Skupivši izvješća posvug- 
dašnjih doušnika, oka i uha grada, koji su cunjali 
noćnim Beogradom, motrili i bilježili što tko priča 
i koliko harči - pri čemu nisu mogli mimoići sva- 
kojake Božine ujdurme - Zorka je izvijestila upravu 
NDŠ-a o tome gdje zalazi, s kime se druži i čijega 
psa svakodnevno šeta njihov sve sumnjiviji pola- 
znik iz Zagreba. Vjekoslav Cvrlje je pozvao vese- 
loga pitomca Božu i zapovjedio mu, prvo: neka se 
smjesta okani djevojke iz protunarodne buržoaske 
obitelji, koja ga je izmanipulirala, toliko da s njome 
zalazi i u opskurni Lotos bar; i drugo: da kapitali- 
stički eden šešir zamijeni doličnijim proleterskim 
lenjinskim kačketom. Božo je s gnušanjem nesa- 
vitljivo odbio upraviteljeve ultimatume. Cvrlje se 
zato najavio svome nadređenom, Ivanu Vejvodi, 
pomoćniku ministra vanjskih poslova, Karlovčani- 
nu i španjolskome republikanskom borcu. Želio je 
čuti njegov savjet: kako ukrotiti Gvozdenovića, koji 
je opasno skrenuo s linije i kolebljivo pao u kandže 
osvjedočene neprijateljice socijalističke stvarnosti: 

“I ti tvrdiš, druže Vjeko, da Gvozdenović ne želi 
uvidjeti pogrešku, nego nesamokritično ostaje kod 
svojih dekadentnih stajališta” - provjerio je Vejvo- 
da. 

“Da. Odlučno mi je izjavio kako ne misli ostaviti 
kćer onoga kraljevskog ministra, koja ga je povu- 
kla u degenerirano društvo i nije mu na pameti da 
prestane nositi eden šešir! Još se grubo obrecnuo 
name, kako se, u ime Partije, usuđujem miješati u 
njegovu privatnost i određivati mu čime će pokriti 
glavu” - potvrdi Cvrlje. 

“Baš zato što je takav, onda ćemo toga destruktiv- 
nog Božu Gvozdenovića izbaciti iz Novinarsko-di- 
plomatske škole i šutnuti ga natrag u Zagreb. Prije 
toga podvrgnut ćemo ispitivanju njegovu moralnu 
podobnost i lijepo ga isključiti iz Partije!” - presu- 

dio je Vejvoda. I otežući, slomljena srca zaklopio: 
“Eto, druže Vjeko, kako Partija gubi odvažne par- 
tizane kao što je prvoborac od 1941. major Gvoz- 
denović, koji je u ratu ostao bez ruke. Ali, iako je 
drug Tito istaknuo kako revolucija ne smije jesti 
svoju djecu, nesmotreni Gvozdenović je pokazao 
da je nepopravljiv i jedino što nam preostaje jest 
da ga izbacimo iz Partije. Zamisli da nam je takav 
element izmigoljio kontroli, a mi ga poslali u di- 
plomaciju, na Zapad! Pa taj bi postao plijen stranih 
obavještajnih službi i pričinio nam velika nevaljal- 
stva, ti boga!” 

Kako se nevolja nadovezuje na nevolju, Gvoz- 
denović ne samo što je bio najuren iz Novinarsko- 
diplomatske škole i iz Komunističke partije, nego 
je osmoga dana po dešperatnome povratku u Za- 
greb, dok se sjetno i raznježeno tješio snovidnim 
beogradskim sjećanjima, nakon međugradskoga 
poziva, bolno čuo od Mime - cure zbog koje je, 
bez trunke dvojbe, stavio na ljubavni žrtvenik di- 
plomatsku budućnost - da ga je deložirala iz srca. 
I neka joj ubuduće više ne kuca na vrata. Njihova 
veza, sada na udaljenosti od 430 kilometara, posta- 
la joj je neodrživa i bezvezna: 

“Upravo je tako - bezvezna veza!” - Mima je po- 
jačala spontano izrečenu frazu, koja joj se učinila 
efektnom i, dapače, duhovitom. 

Iako s prvoboračkom Spomenicom, dva Ordena 
za hrabrost, Ordenom zasluga za narod i Ordenom 
partizanske zvijezde drugoga reda, rezervni major 
Jugoslavenske armije i ratni vojni invalid Božo 
Gvozdenović - poslije očajne karakteristike koja 
ga je dopratila iz Beograda i isključenja iz članstva 
Komunističke partije - unatoč najupornijim nasto- 
janjima i vezama, nije mogao pronaći posao koji bi 
odgovarao njegovim mogućnostima, znanju, inte- 
lektu i nadasve ratničkoj prošlosti. Partija ga je uči- 
nila čovjekom izvan upotrebe. Zato se dogovorio s 
roditeljima da prodaju grunt kod Jastrebarskoga i 
lokal u Zagrebu da se, novčano zbrinut, upiše na 


Filozofski fakultet. Pored toga, na večernjem teča- 
ju za napredne nastavio je učiti francuski. Pošto je 
diplomirao, njegov suborac Zvonimir Rudnički, 
direktor Mašinoimpexa, pomogao mu je da dobije 
mjesto profesora francuskoga u Poštansko-telefon- 
sko-telegrafskoj (PTT) srednjoj školi. Tako je Božo 
stao na noge. 

Neizbježno poglavlje u njegovome društvenom 
životu postala je špica na Trgu Republike. Nije 
prošao dan, a da se Božo, sada s novim prepoznat- 
Ijivim znakom - lulom među zubima u podne i 
predvečer ne nacrta na prozivu. Stalno društvo bile 
su mu ugledne zagrebačke face: karikaturist Oto 
Reisinger, pisac Fedor Vidas, filmski režiser Veljko 
Bulajić, fotograf Božo Fleck, liječnik Frane Jelavić, 
novinar Konstantin Miles, skladatelj Fran Bubano- 
vić i pravnik Koloman Bobi Trstenjak, a prikrpa- 
vali bi im se prolazni sateliti, također javne osobe 
s pregibljivim radnim vremenom: režiseri, glumci, 
nogometaši i ostali sportaši, piloti, arhitekti, pje- 
snici, političari, direktori, novinari, spikeri, operni 
i zabavni pjevači, glazbenici, obrtnici, ugostitelji, 
kockari, žigoli, prodavači magle, luftinspektori, 
vječni studenti, šverceri visoke klase, pa i policajci, 
najčešće zastupljeni po pukovniku Šilji. 

U novinama je prvi put senzacionalno osva- 
nula fotografija Titova sina Žarka Broza, iz koje 
se vidjelo da nema desne ruke koju je izgubio na 
Istočnome bojištu kao oficir Crvene armije. Na to 
je Oto Reisinger, nekima, koji nisu pobliže pozna- 
vali Božu, izmotavajući se kazao da je on - Titov 
sin Žarko. Otina bezazlena izmišljotina bila je ku- 
pljena pod zdravo za gotovo. Neki su povjerovali i 
zagrizli varavi mamac, pogotovu što je kao vreteno 
suhi Božo fizički bio poprilično nalik Žarku. 

Pajdaši sa špice, prije nego što se pokupe kućama, 
odlazili su na piće i večeru, mijenjajući lolcale. Na 
obmanjivačku obznanu da je Božo Gvozdenović 
Titov sin, nasukao se konobar Edo u Lovačkome 
rogu i polaskan što dvori takvu ličnost nije napla- 

tio ceh Boži i ostalima koji su sjedili s njime. Stari 
dečki iz orkestra na terasi Esplanade, primijetivši 
Božu, u vjeri da je Žarko Broz, smješkavo su zagu- 
dili i milo ga gledajući zapjevali najomljeliju Tito- 
vu popevku, Paljetkovu Falu. U Šumskome dvoru 
kuća je počastila druga Žarka i njegovu pratnju 
rundom francuskoga konjaka. 

Lažni Titov sin nije pobijao da to nije on, nego 
se suživio s krivokletničkom zavrzlamom palom s 
neba, u Reisingerovoj režiji. Što juje češće izvodio, 
to se više poistovjećivao sa Žarkom Brozom. 

I Šiljo se ogrebao u muktašenju kad je s Božom 
Gvozdenovićem i njegovim drugarima sjedio u Vi- 
nodolu, a šef sale ga pozvao na stranu i jecavo, u 
povjerenju, pitao: je li onaj gospon bez ruke doista 
Titov sin? 

“Jest, on je, a ja sam zadužen da ga čuvam!” - is- 
potiha potvrdi pukovnik, s kažiprstom na ustima: 
“Ali o tome, pssst, nikome ni riječi!” 

Na odlasku, usplamtjeli ugostitelj, glave nalik 
punome mjesecu, ćelava tjemena glatkim kao lu- 
benica i vratom kao u medvjeda, kome su dugi staž 
i još dulje godine povili leđa, unatoč višekratnome 
Šiljinu navaljivanju, ni da čuje o plaćanju računa, a 
nakon što se brdo pojelo i zdenac popio: 

“Čast mi je upoznati druga Žarka, sina najveće- 
ga sina našega naroda, druga Tita!” - blistao je šef 
sale i duboko pognute glave klanjao se lažnome 
Žarku Brozu. 

Božo Gvozdenović je preko Frankfurta letio u 
posjet bratiću u Bonn i za ovu prigodu bio nepri- 
kladno svečano odjeven, kao da će ga ravno s aero- 
droma odvesti da primi odličje iz ruku njemačkoga 
kancelara Konrada Adenauera. Iz lule mu se širio 
jak miris duhana. Nakon što mu je Šiljo brgljavo 
odgovorio da ide “nekim poslom” u Oslo, Božo ga 
je grunuo ljevicom u prsa: 

“Uf, Šiljo, kako si šarf lumpao u petak u Ritzu. Pa 
ti si nepopravljiv, stari, jebal te vrag... Sjećaš li se 
uopće da si me vidio?” 


“Ma, slušaj, baćo, sranja se događaju...” - Šiljo mu 
je odsječnim pokretima davao znakove da ga pre- 
stane podsjećati na prepijani petak, mada je znao 
da mu je nastojanje uzaludno. Kad bi se nečega i 
nekoga dohvatio, Božo je silovito zagrizao za vrat 
kao kuna pile i daviteljski nametao svoje mišljenje 
o svim mišljenjima: 

“Kad si zaćorio za stolom, držao si čvrsto čašu. 
Raja oko tebe se kladila hoće li ti pasti i razbiti se 
dok si spavao kao duduk. Okladio sam se s Nova- 
kom Simićem da ti čaša neće ispasti i od njega dobio 
pet stotica!” - samozadovoljno pozove Šilju u bife 
da na račun oklade trgnu po jednu s nogu. “Ma- 
znut ćemo nešto oštro, za hrabrost! Moram ti se po- 
vjeriti, stari moj, da cvikam od letenja!” Kako je u 
svakoj prigodi iskakao s nepredvidljivim izborima, 
Božo ni sada nije iznevjerio svoj običaj. Na polici je 
ugledao grčki uzo Tsatnali i od razdražljivoga mr- 
zisvijeta, crvenolikog i krivonosog konobara, koji 
se nije morao trsiti da pokaže kako nije stvoren za 
posao za koji je plaćen, naručio dva štamprla. Pošto 
je novoprispjelim gostima rutinski, ali uočno spo- 
rih pokreta i oborena rastrojena pogleda zamijenio 
pepeljaru, prepunjenu opušcima, čistom, bez riječi 
je sizifovskim naporom beživotno očepio nenačetu 
bocu i vjerojatno prvi put otkad dvori natočio tu 
vrstu pića. Mukom je šizio, nakon što mu je Božo 
zatražio i dvije čaše vode, potrebne za njegovu do- 
datnu ekshibiciju. Ispraznio ih je do pola, zalivši 
zemlju u drvenoj zelenkasto oličenoj žardinjeri s fi- 
kusom, i u njih ulio uzo, koji je, izmiješan s vodom, 
gusto pobijelio kao mlijeko: 

“Pa grčki uzo je isti kao i makedonska mastika, 
baćo...” - usporedio je piće Šiljo čim ga je omirisao 
i kušao. 

“Uzo je puno bolji. A Tsantali je najbolji od svih 
grčkih uza! Pravo piće za prave dečke!” - nije po- 
puštao Božo i hvalio kao da ga on uvozi. Ponovio je 
turu, Šilji kao ušur za zarađenu okladu sa Simićem, 
a sebi za pojačanu dozu hrabrosti. 

“I kad bi ti bio pravi Žarko Broz, svejedno ne bi 
prošao da te časti ovaj ugostiteljski gnom, pacijent 
iz galerije neshvaćenih genija” - dok je kratkim 
gutljajima, meraklijski ispijao svoj obrok uza, Ši- 
ljo se titrao s Božinim dvojništvom nakon što je 
ovaj podmirio ceh, niži od očekivanoga, i još jed- 
nom dodatno pokvario i tako učmalo raspoloženje 
konobara u bifeu zračne luke. Ovaj put zato što 
nije ostavio napojnicu. Bez ushita, Božo je istrpio 
pukovnikovu bodlju i dok je smišljao kako će mu 
opakije uzvratiti, u dumanju ga presječe vrnda- 
vi ženski glas s razglasa koji je pozvao putnike za 
Frankfurt da pođu na carinsku i pasošku kontrolu. 
Hodajući k izlazu, Božo je zaboravio Žarka Broza 
i počeo dočaravati avanture sa svoga prvog izlaska 
u inozemstvo. Ljetos je proveo četrdeset dana, na- 
ravno u Parizu, da usavrši jezik (fakinski prijetvor- 
no naglasio je: jezik). Zar bi on bio veliki Božo da 
je (opet: naravno) preskočio slatku ugodbu i nije 
osjetio grešni dašak kupljene ljubavi: 

“Ovo što ćeš sada čuti, stari moj, to je prava priča 
za tebe. Na Pigalleu sam izabrao kao filmsku divu 
zgodnu i elegantnu, ali zato vrlo skupu kurvu. Pro- 
finjenih aristokratskih crta, grčke glave, izgledom 
slična onoj mojoj Beograđanki Mimi, zbog koje 
sam najebao i koja me iznogirala... ma pričao sam ti 
o njoj. No i ta Francuskinja - za razliku od platina- 
sto oksidirane Mime - imala je kosu crnu kao tinta 
od sipe. Ista Juliette Greco... Čovječe, samo jednom 
se živi, je li, stari moj? Odvela me u luksuzno opre- 
mljen stan, s pogledom na Moulin rouge. Prije nego 
što smo se svukli i sjedinili tijela, u budoaru je zapa- 
lila svijeće, pustila romantičnu glazbu s gramofona 
i ponudila me šampanjcem, bademima, okruglim 
malenim sendvičima s maslacem, ružičastim kavi- 
jarom, sirom, račićima i prezervativom. Sve uraču- 
nato u cijenu. Očarala me razarajućim umijećem u 
krevetu i iscijedila mi i posljednju kap iz jaja. Oblju- 
bljivao sam je strašću tigra. Zato sam poslije lju- 
bavne igre, koja je bila za pet, osjetio potrebu da je 


posebno nagradim, mim o tarife. Osim toga, džent- 
Imenski sam je pozvao u bistro ispod njene zgrade, 
na čašu šampanjca, za rastanak. I znaš li kako me 
je, nazbilj ti ovo kažem, damski odbila? - Ne, hva- 
la, mon chere, ali dok radim, ne pijem!” - krivio se 
Božo. Da ne ispusti pripovjedački ritam i da ga u 
aerodromskoj vrevi Šiljo ne zaskoči tako što će i on 
početi sa svojim zgodama, upadno landarajući lje- 
vicom, razveže o francuskoj kuhinji: “Pronašao sam 
restoran po mjeri. Budeš li otišao u Pariz, svakako 
potraži Nos ancentres les Gaulois, Naši preci Gali. 
Nalazi se u uskoj ulici Saint-Louis-en П1е, uz crkvu 
Notre-Dame. Najprije sam birao jela očima, a onda 
se prepuštao užitku i satima ih, neobuzdano zane- 
sen, satirao kao nesit. Najviše, pieds de cochon, oči- 
šćene kuhane svinjske nožice i palačinke s pačjom 
paštetom, uz opojna vina iz Bordeauxa, najraznovr- 
snije sireve i alzaške torte. Posljedica prežderavanja 
bila je da sam se vratio s osam kila viška. Iako nisam 
želio povjerovati u svoju pretilost, remen me je ne- 
umoljivo potkazivao da sam se udebljao kao pra- 
sac. Nisam ga više mogao zakopčati u raniju rupicu, 
nego sam morao otići za jednu, pa još za jednu i sve 
bliže posljednjoj rupici na kopči” - blago žmirka- 
jući udarao se po trokutastome trbuhu da i zorno 
pokaže koliko se proširio: “Utješio sam se kad sam 
pročitao što je napisao markiz Alphonse de Sade: 
Sveje dobro ako je prekomjerno!" 

Bez zadržavanja su prošli carinske i pasoške for- 
malnosti. Da ušutka Božu u nizanju pariških pri- 
ključenija - jer za danas ga se dovoljno naslušao, o 
skupoj kurvi s Pigallea i hrani od koje se nadebljao 
osam kila - Šiljo ga je vratio u domaću stvarnost: 

“Je li, baćo, jesi li išta poradio da ponovno uđeš 
u Partiju?” 

“Niti mi je bilo tko iz partijske organizacije u 
školi to do sada ponudio, a da ti pravo kažem, stari 
moj, niti sam se ja njima nudio. Partija i ja smo još 
na status quo.” 

“Druga su uštogljena, staljinistička vremena bila 

onda, prije deset godina, kad su te izbacili, zato 
što si se po Beogradu kurčio s eden šeširom i što 
nisi skrivao da ševiš buržujku s Dedinja. Sada bi 
na partijskome sastanku ismijali i isfućkali bilmeza 
koji bi zahtijevao nečije isključenje zbog takvih bi- 
zarnih razloga. Hajde, kao da nisi čuo da su se neki 
visoki partijski rukovodioci u Beogradu oženili ba- 
lerinama; da je ambasador u Grčkoj Peko Dapčević 
muž glumice Milene Vrsajkov; Splićanin, također 
general Ljubo Ilić, ambasador u Meksiku, muž je 
operne pjevačice Zinke Kunc; a budući ambasador 
u Budimpešti Mirko Tepavac odnedavno je u bra- 
ku s kazališnom glumicom Renatom Ulmanski ... 
I što onda? Jasno, ništa! Zar je grijeh prema Partiji 
ako se poznati političar vjenča s poznatom umjet- 
nicom? Jasno da nije! Jesu li naši ministri koji se 
pojave u smokingu i borsalinu zato heretici? Jasno 
da nisu! I što te onda priječi da svoj slučaj staviš na 
dnevni red i zatražiš reviziju kod partijske komi- 
sije? Sve bi bilo ispravljeno i najbrže bi te vratili, 
vjeruj mi!” 

Božo Gvozdenović se zamislio i zapanjio Šilju: 

“Reći ću ti, stari moj, otvoreno što mislim, mada 
znam da mi nećeš pljeskati nakon što me budeš čuo 
zašto više nisam zagrijan da se vratim u Partiju...” 

Naslutivši kamo blude Božine neodmjerene mi- 
sli, Šiljo se uspravi: 

“Budi oprezan što trućaš pred policajcem srca 
kamenoga. Budeš li previše kenjao, iz dreka u koji 
ćeš upasti kao narodni neprijatelj neće te, baćo. 
izvući ni tvoj otac Josip Broz. Urazumi se i ne za- 
bijaj čavle u vlastiti mrtvački kovčeg.” Uz usiljeni 
smiješak i jetki humor pribrano je pokušao izblo- 
kirati očekivane lamente i razblažiti mu oštricu. 
Nije uspio. Božin brzi jezik i nered u glavi nadvla- 
dali su razum: 

“Iako si pukovnik policije, siguran sam, kao što 
je danas utorak, jedanaesti, da me nećeš odcinkati, 
žigosati i optužiti kao neprijatelja...” 

“Ovisi koliko ćeš se budalasto proseravati. Sa- 


vjetujem ti da radije zanijemiš kako ne bi dočekao 

sudbinu da ti pokuca na vrata i baci te u kanaliza- 

• • )) 
ciju. 

“Ne, ti me ipak nećeš otkucati zato što vrlo dobro 
znaš da tvoj stari drug Božo Gvozdenović previše 
voli ovu našu zemlju. Za nju sam se krvavo borio 
duge četiri godine i ostao bez ruke” - reče osje- 
ćajno. “Moja država i moja bivša Partija ponijele 
su se okrutno i neljudski prema meni, uskrativši 
mi neprijeporno pravo na mirovinu ratnoga voj- 
nog invalida, koju sam milijun i pol posto zavri- 
jedio. A nakon brzopletoga i glupog isključenja iz 
Partije bio sam saplitan i onemogućen da nađem 
ma koji posao, što znači da su me svjesno bacili na 
cestu kako bih grcao i krepao od gladi. Tada sam 
strahotno doživljavao prljavu igru Partije protiv 
sebe. Vidio sam je kao lavicu koja poždere svoju 
mladunčad. lako sam dotakao dno dna, ipak ni- 
sam se izrodio u neprijatelja Jugoslavije. Da je bilo 
suprotno, ti bi, s obzirom na svoj posao, to saznao 
među prvima.” Božo očajnički zamlatara rukom, 
namjeren da dade gorči okus sirovim riječima koje 
je istresao pred jakim policajcem. “Na sreću, Pariz 
mi je širom otvorio oči. Sloboda i višestranačje su 
me preporodili. Nakon našega privida demokraci- 
je, u Francuskoj sam se osjetio kao riba u moru...” 

“A zar ti taj osjećaj nije nadošao poslije one lijepe 
kurve iz Pariza i hrane od koje si se nadebljao?” 
- upadne Šiljo. Njegov drugi strpljivi, ali neuspio 
pokušaj. 

“Ne zajebavaj me, stari, i dopusti mi da ti kažem 
što me izjeda. Naša zemlja je slobodna, ali ljudi 
nisu. Mi smo narod kojem su vlastodršci iskopa- 
li oči. Svi smo ovdje protiv svoje volje klaunovi u 
velikome cirkusu. Najviši rukovodioci postali su 
strojovođe pomahnitaloga vlaka i ne daju ni pet 
para za svoj narod. Okružili su se kao mandarinski 
carevi iz pekinškoga Zabranjenog grada i oderat će 
skalp svakome tko se makar i pogledom usudi ta- 
knuti u njihovu obogotvorenu nedodirljivost. Do- 

tle francuski novinari bez straha da će ih zatvoriti 
i osuditi mogu napisati da su predsjednik republi- 
ke Rene Coty i premijer Guy Mollet loši, lažljivi, 
nesposobni i neodgovorni šarlatani. Nekome od 
njih čak i reći da je pizda, con. U komunističko- 
me dnevniku L’ Humanite, časne mi riječi, pročitao 
sam kad je njegov komentator - baš tako, da je: con 

- nazvao šefa diplomacije Christiana Pineaua. To 
je izašlo kad se razbuktavala kriza oko Sueza i ko- 
munisti okrivljavali Pineaua za potpirivanje rata. 
Svaki Francuz u pismima uredništvu slobodno 
istupa o svemu što ga tišti. Narod izađe na ulice, 
demonstrira i štrajka kad je nezadovoljan posku- 
pljenjem, zaradom, odnosom poslodavaca ili dr- 
žavnom politikom...” 

“Zašto mi o tome govoriš kad o štrajkovima i 
demonstracijama u Parizu znam i bez tebe. Ili me, 
možda, želiš pripremiti i objaviti da si se učlanio u 
Komunističku partiju Francuske?” - podigne vje- 
đe Šiljo. Njegovo treće miroljubivo, ali uzaludno 
rasipanje energije. 

Božo je okrenuo brigu na veselje: 

“Ma tko kaže da u Jugoslaviji ne postoji višestra- 
načje. U redu, ne postoji baš višestranačje, ali dvo- 
stranačje, svakako. Jedna stranka vlada, a druga je 
u zatvoru...” 

Tek sada je Šiljo pobjesnio i obasuo ga najgorim 
psovkama: 

“Koja je to druga stranka u zatvoru, jebote...?” 

- dreknuo je. 

“Počnimo, recimo, s Milovanom Đilasom...” 

“Ti si novokomponirani idiot! I znaš li što si još? 
Glupan non plus ultra, eto to si! Pošandrcao si do 
kraja!” - skočio mu je Šiljo za vrat u izboju gnje- 
va: “Zar vjeruješ da ćeš sranjima o Đilasu, kojima 
se razmećeš kao pubertetlija, kupitj sebi ulaznicu 
za besmrtnost? Haaaalo, proleteri svih zemalja, 
urazumite se! Ne ulijeći uludo svojim političkim 
budalaštinama u ralje krokodilu. Čuvaj posao i 
profesorsku plaćicu i ne igraj se vatrom. Znaš li. 


majmune, da bi otišao u krasni kar kad bi ovo što 
si istrtljao doprlo do policije? Za taj poljubac s đi- 
lasovštinom dobio bi godinicu dana zatvora, a reb- 
nuli bi te toliko malo samo zbog ratne prošlosti, što 
si prvoborac i invalid. Zabij to sebi u mozak, ako 
ga imaš...” Pukovnikovo eksplozivno režanje preki- 
ne Božin isprekidan, neobuzdan, zarazno razdirući 
grozničavi hihot: “Što je tebi, baćo, jebote?” - jače 
se raspalio Šiljo. “Bez razloga se kriviš od smijeha. 
Kao ćaknuti komedijaš. Kad ti najmanje treba biti 
do kreveljenja...” 

Božo se pokunjio, pokazavši duhanski požutjele 
zube: 

“Nije ta tvoja za baciti. Živci su mi prenapeti pa 
zajebanim mandrljanjem srljam u vlak koji me 
može odvesti u Lepoglavu” - reče izgubljena sa- 
mopouzdanja. 

Šiljo je nastavio pomirljivije, prebacivši mu ruku 
preko ramena: 

“Slažem se, baćo, da su prema tebi postupili kraj- 
nje svinjski zato što su te bez mogućnosti da kažeš 
svoju istinu i bilo što sebi u obranu po kratkome 
postupku izbacili iz Partije; a osobito stoga što su te 
spriječili da istjeraš pravo na invalidsku mirovinu. 
To nije u redu” - umirivao ga je. Nagnuvši se nad 
njime osjetljivo ga opomene: “No nemoj se brani- 
ti da i sam nisi kriv! Iz kurčevitoga prkosa deset 
godina prepustio si se martirijskoj sudbini i nisi 
maknuo ni malim prstom da to riješiš. A mogao 
si. Čak i ja, koji te poznam od davnina, nisam znao 
da nemaš invalidsku mirovinu. Umjesto što si se 
patnički prenemagao i zatvarao se u šutnju, trebao 
si podići svoju hohštaplersku stražnjicu i doklati- 
ti se do mene. I ne bi bilo šanse da ti ne sredimo 
mirovinu, cap - cap, u dva poteza. Jesi li razumio, 
stari magarče?” 

Kao uboden trnom u čir, pretrnuli Božo Gvoz- 
denović uvukao je rogove. Dohvatila ga je pokaj- 
nička nelagoda. Preopasno se zaletio onda kad nije 
smio: 

“Učinio si mi se pogodnim medijem, stari moj, 
da na te istresem svoje teške brige, more i muke, 
nezadovoljstva i razočaranja, osjećaje niže vrijed- 
nosti” - glava mu je iscrpljeno klonula: “Želio sam, 
nakon što ih saslušaš, da dio naprtim i na tvoja 
leđa. Umjesto toga jedino što sam uspio bilo je da 
te sludim. Oprosti, druže, molim te. Napose mi 
nije trebalo drkanje o Milovanu Đilasu. Vojnici o 
skraćenju, kurve o poštenju, a Božo o demokraciji 
i Đilasu! Vjeruj mi, ta priča više neće stanovati kod 
mene! Zbog nje se zbilja odlazi u buksu” - stišao je 
i obraćenički krenuo Šilji uz nos. Neobuzdano ga 
je dograbio i odvukao do bifea u bescarinskoj zoni. 
Nije bilo uza, pa je Božo na svoju naručio viski Old 
smuggler. Pukovnik se nije usprotivio promjeni. 
Pili su i zvecali krupnim komadima leda koji su 
se zvonko odbijali o rubove čaša i lagano se topili. 
Tragičnu krinku Božo je zamijenio lakrdijaškom 
domoljubnom patetikom. Zlovolju je sada skrivao 
iza ispraznih sprdačina da Šilji pokaže kako je izvr- 
sne volje, unatoč krivdama koje ga razdiru. Bren- 
čava buka motora privukla ih je da ustanu i prate 
meko baletsko spuštanje zrakoplova iz Beograda, 
u čije će metalno ždrijelo uskoro i oni i poletjeti u 
Frankfurt. Odozdo viđen, novi i umiveni američki 
Convair - 340, s oznakom YU - ADC, nalikovao 
je kopcu dok se obrušava na plijen. Čim je dota- 
knuo pistu i zarulao, vratili su se za šank da iskape 
ostatak uz prešutan dogovor da će maznuti još po 
jedan Old smuggler s dosta leda. Božo je onda iz 
torbe izvukao otipkanu kopiju s ljubičastim tragom 
indiga: “Ovo ti ne bih pokazao da nisam zasrao s 
imbecilnim predavanjem o francuskoj demokraci- 
ji. No uvjerio si me da zbog toga nećeš potegnuti 
batinom po meni i zato neću biti miran, stari moj, 
dok ti ne pročitam pjesmu koja će te štrecnuti.” 

“Zašto bi me štrecnula?” - nije se snašao Šiljo, a 
Božo reče: 

“Pjesmu je napisao Ivan Raos, pjesnik koga po- 
znajemo.” 


“I što ako ga poznajemo? Ne kopčam što mi time 
želiš reći?” - Šiljo je i dalje tapkao po mraku. 

“Je li Raos bio u zatvoru?” - pitao ga je Božo. 

“Koliko znam, nije. A zašto bi bio?” 

“Zato što je objavljivao za vrijeme NDH.” 

Obaviješteni policajac Šiljo istrese protudokaz: 

“Mnogi su objavljivali u NDH, a da zbog toga 
nisu bili u zatvoru. Čak i Vladimir Nazor i Goran 
Kovačić, pa Novak Simić, Dragutin Tadijanović, 
Tin Ujević, Slavko Kolar, Dobriša Cesarić, Stanislav 
Šimić... Ima ih koliko god želiš, baćo. Istina, sud 
časti Udruženja književnika kaznio je Tadijanovića 
s dva mjeseca zabrane objavljivanja, a Ujevića s pet 
godina, no nisu ih zatvorili ni pet minuta.” 

“Da, ali Ivan Raos...” - vukao je na svoju Božo, a 
Šiljo je izgubio strpljenje zbog njegovih zagonetnih 
pitalica: 

“Kaži mi, ali doista razgovjetno i ne muljajući, na 
što zapravo ciljaš? Što je to s Raosom?” - uzvikne, 
na što je Božo razmotao dvostruko presavijeni pa- 
pir. 

“Vidi, ovo mi je prekjučer dao momak, nije bitno 
tko, iz Republike. Tiskali su izbor iz poezije Ivana 
Raosa, a potom je stiglo anonimno pismo s presli- 
kom njegove pjesme nazvane Naše klasje, koju je 
objavio u Hrvatskome narodu, prvih dana NDH, 
u travnju 1941., kad mu je bilo dvadeset godina. 
Želio sam ti reći kako mislim da je Raos sretno 
prošao. Da ste poslije oslobođenja vi, drugovi iz 
policije, vidjeli tu pjesmu, on bi zbog nje odležao 
koju godinicu... Pročitat ću ti je, nije duga...” 

“Nemoj, baćo. Daj, sam ću” - Šiljo bi razočarao 
Božu da mu je priznao kako je prije njega pročitao 
Naše klasje. Ostavit će ga u taštoj vjeri da ga je on, 
ovdje u Lučkome, upoznao sa senzacionalnim ot- 
krivenjem o endehazijskome nadahnuću mlađano- 
ga Raosa, kome je u travnju 1941. Tias Mortigjija 
objavio Naše klasje u Hrvatskome narodu. Dotukao 
bi Božu da ga je poklopio i kazao mu kako je pje- 
smu koja ga je uzbudila zapazio prije tri mjeseca 

dok se - listajući Hrvatski narod u dokumentaciji 
službe - pripremao za Operaciju Pavelić, na koju 
samo što ne poleti: “U tebi se probudio uspavani 
duh partizanskoga komesara koji strijelja grešnike, 
čini mi se!” - dobacio mu je. Božo je procvjetao na 
spomen njegove ratne prošlosti. 

Šiljo je u sebi preletio preko Raosovih stihova: 

“Bijasmo jadno roblje, arene vjerna slika. - Dra- 
gu je našu zemlju, kopito trlo tuđe - Misli je htjela 
naše, ubožit tuđinska klika - Nevinom krvlju na- 
šom, oprati prljavo suđe - Mi smo ko Kerber stali, 
na međi zemlje nam svete - Dajući živote, glave, za 
naše divno klasje - Ko lavovi srću, naše čelične čete 
- U divnu tešku borbu, za svoju zemlju, za se.” 

“Što ti se čini, stari?” - Božo je napet i kao da 
se sprema preskočiti s jedne na drugu stranu du- 
boke provalije, uspuhano čeka da čuje Šiljin rug i 
zgražanje, osudu i prezir Ivana Raosa. No on ga je 
dotukao oprečnim sudom: 

“Ne zvuči loše za pjesnika dvadesetogodišnja- 
ka...” 

“Ne mislim na kvalitetu pjesme...” 

“Nego na što?” 

“Na proustašku poruku” - skretao je na suprotnu 
stranu druma. 

“Raos, baćo, u njoj nije spomenuo ni ustaše, ni 
Pavelića, ni Nezavisnu Državu Hrvatsku” - iskuša- 
vao je Šiljo prohrvatskoga komunista Božu Gvoz- 
denovića. 

“Nije spomenuo izravno, ali to se osjeća neizrav- 
no. 

“Za to bi ga teretio iznimno napaljeni tužilac. Da 
je bilo po meni, ja ga ne bih slao na robiju, nego 
bih mu, kao zločestome đaku, ali koji se može po- 
praviti, izrekao posljednju opomenu pred isključe- 
nje. Što je prodao vjeru za večeru i objavio pjesmu 
u ustaškome Hrvatskom narodu...” - presudio je s 
razumijevanjem Šiljo, ne mareći za optužbe suca 
samozvanca Bože, koji je bacio koplje i na kraju se 
suglasio s njime: 


“U pravu si. Mislim kao i ti. Pusti nevolje neka 
odu! Znam da su mu za tu pjesmu progledali kroz 
prste i nisu ga osudili na dvadeset godina - zbog 
njegovih dvadeset godina!” - požurio je da što pri- 
je okonča raspru koju je potpalio. 

Šiljo se veseli što do Frankfurta neće sjediti do 
Bože, koji ga je umorio. Od gnjavaže će ga oslo- 
boditi skuplji prvi razred. Lako je njemu izvolje- 
vati kad mu služba plaća. Božo je od profesorskih 
prihoda, unatoč značajnome popustu, na temelju 
iskaznice nosioca Partizanske spomenice 1941., 
jedva skucao za povratnu kartu ekonomskoga ra- 
zreda. Da nije klasne podvojenosti, tko zna što bi 
pukovnik još saznao u zrakoplovu iz njegova pa- 
riškoga spomenara. 

Gvalje zakovitlanih oblaka navlačile su se na 
nebo i pomračivale zagrebački dan, koji će za koji 
sat početi nalikovati noći, a convair se gurao u nji- 
hov zagrljaj i uspinjao se loveći najvišu dopuštenu 
visinu od 9.000 metara. Sve majušniji grad koji je 
pukovnik gledao pod sobom i s njime se opraštao 
blistao je umotan u koru sunca i snijega. Hoće li 
ga ponovno vidjeti? I kada? Pohod u Buenos Aires 
nije odmor nego visoko rizična akcija i svaki od 
tri kladioničarska ishoda realno je moguć. I tip 1, 
kao pobjeda (oteti ili smaknuti poglavnika i vratiti 
se živ); i tip 0, kao neriješeno (ne uspjeti oteti ili 
smaknuti poglavnika, a preživjeti); ali i tip 2 kao 
poraz (ne uspjeti oteti ili smaknuti poglavnika, a 
izgubiti glavu). 

Tarotskoj zduhačici Andrei, u svakome slučaju, 
iskoče li tip 1 ili 0 - ma koji od njih - morat će ka- 
zati kako je bila u pravu kad mu je prorekla da će se 
vratiti živ, ali i neslavno propasti s poslom zbog ko- 
jeg će se zaputiti preko oceana. Završila kako god 
završi, uspjela ili neuspjela, tek prava istina o Ope- 
raciji Pavelić bit će bar pedeset godina zapečaćena 
i pod embargom, pohranjena kao najpovjerljivija 
državna tajna. Od sva tri tipa, najnesretniji ishod 
bio bi 2. On bi Andrei i svjetskoj javnosti otvorio 

oči. Žurni fleševi iz Buenos Airesa izvijestili bi da 
je pokojni pukovnik jugoslavenske tajne policije 
Đuro Milić, predstavljajući se kao biznismen, ušao 
u Argentinu da u ime maršala Tita ubije poglavni- 
ka Antu Pavelića, ali ne ostvarivši nakanu pao je 
smrtno pokošen u sukobu s njegovim čuvarima. 
Ave, Caesar, morituri te salutant! 

Po slijetanju u Frankfurt, nakon što su autobu- 
som s piste doveli putnike do aerodromske zgrade, 
zemaljska domaćica, simbolična njemačka pla- 
vojka Grethen, pokazala je Šilji uski prolaz kojim 
će doći do šaltera američke kompanije Pan Am u 
tranzitnome odjelu da se prijavi za let za New York, 
s polaskom u 15,15. 

Iza staklene pregrade, među onima koji su zavr- 
šili putovanje i stali u red ispred kućica za ovjeru 
pasoša, opazio je Božu. Mahnuli su nasmijano je- 
dan drugome. 

U tranzitnoj dvorani, kod šaltera Lufthanse, pro- 
šao je pored bostonskoga koreografa Bena Rogersa, 
s kojim ga je upoznao baletan Moko. I njega je po- 
zdravio kratkim pokretom glave, ali bez osmijeha. 

Nakon što je čekirao kartu i predao prtljagu, is- 
pod sjedalice u luksuznoj, svježe oličenoj čekaoni- 
ci prvoga razreda, Šiljo je podigao privjesak, crve- 
no srce od kože, u koje je ugrađena crna metalna 
potkovica, kao znamen sreće. Mora da je ispao 
nekome užurbanom namjerniku. Osvrnuo se je li 
ga tko vidio, onda otpuhne po njemu da ga očisti 
od prašine i spremi ga u džep sakoa. Da li ga je do 
potkovice navela neka svemirska sila kako bi mu 
najavila uspješan kraj Operacije Pavelić? Iako ni 
sebi nije priznavao, bio je praznovjeran. Kao i svi 
operativci iz službe, uostalom. 

Iskoristio je pogodnost što su za privilegirane 
putnike prvoga razreda jela i pića u čekaonici be- 
splatna, pa je strusio tri viskija Canadian Club i na 
kraju bočicu francuskoga vina Cru de Beaujolais 
Morgon iz ovojesenske berbe, uz zasitnu podlogu 
kanape sendviča, badema, indijskih oraščića, ma- 


slina, smokava, datulja i grožđica, na koje je na- 
srnuo poput strvinara. Iz kozmopolitskoga izbora 
novina i časopisa prolistao je njemačke, engleske, 
francuske i talijanske dnevnike. Svoje zagrebačke 
nije vadio iz aktovke iz opreza da njima ne skrene 
pozornost na se, iako nije poznavao nijednoga od 
petnaestak čekalaca. 

U napol ispunjenu prvome razredu Pan Amova 
četveromotornoga velikog čudovišta Boeinga 377 
G Stratocruisera, Šiljo je sjeo u desni prvi red, do 
prozora. Vezivao je sigurnosni remen kad je, ne- 
punu minutu prije nego što će stjuard glomaznom 
željeznom ručkom zaklopiti prednja vrata, uletio 
zadihani par, koji je zajedno sastavio nekih 90 go- 
dina. 

Utegnuti i odnjegovani muškarac, izbrijan ispod 
kože, namirisan i odjeven u skupi kaput i odijelo, 
marljivo se trudi pomaknuti unatrag kazaljke na 
biološkoj štoperici. Vidi se, pripada elitnome geri- 
jatrijskom naraštaju dobrostojeće, elegantne i bon- 
vivanske oligarhije iz visokoga europskog sloja, ro- 
đene potkraj prošloga stoljeća. Ta vrsta neizumrlih 
dinosaura, prema tome, proslavila je šezdeset peti 
rođendan. Poznaje više njihovih zagrebačkih vrš- 
njaka koji su morali nasilno prekinuti studij da bi 
bili zavojačeni u Prvome svjetskom ratu. 

Ostatak od njegovih 65 do zajedničkih 90 godi- 
na upisan je u krsnome listu mlade dame, ugodno 
poškropljene nadražajnim parfemom prestižne 
francuske marke. Dvojnica Rite Hayworth, koja je 
ponosno držala glavu, obasjala je zrakoplov kreol- 
skom ljepotom kao iz knjige, tantananim stasom 
poput skandinavske manekenke, grudima uzetih 
od vile iz narodne pjesme i nogama da ti pamet 
stane. U hermelinskoj bundi, Diorovoj svilenoj ha- 
ljini iz najekskluzivnijega butika s pariške avenije 
Champs-Elysees, na svjetlosti uzbudljivo providne, 
s paletom zlatnih i platinastih prstenja i narukvica 
optočenim draguljima, četvrtastim satom Cartier 

od bijeloga zlata, dijamantskim naušnicama i ogr- 
licom od najkrupnijih, pravih bisera iz toplih mora 
- na sebi je nosila bar dvadeset tisuća dolara. Da je 
nekome trgovcu taj nakit, mirno bi mogao otvoriti 
draguljarnicu. 

Njen za čelo niži pratilac, prije srednjega nego vi- 
šeg rasta, unatoč pozamašnoj dobnoj razlici, nije joj, 
ni slučajno, bio otac koji je u poznoj dobi dočekao 
rođenje kćeri, a ni mlađani djed, mada bi mogao 
stati i u jednu i u drugu usporedbu. No onako kako 
je on nju držao zaljubljeno za ruku i milovao je, tako 
otac ne drži kćer, a ni djed ne miluje unuku. 

Oboje su slavljenički likovali, nalik umornim vo- 
začima boba dvojca, nakon što su se u finišu, za 
treptaj oka, prvi sunovratili u cilj, iako se za vrije- 
me lude olimpijske utrke s vremenom nisu nadali 
da će slaviti. 

Stjuard crne kose, prekomjerno natopljene bri- 
ljantinom i najbrižnije začešljane na latinski raz- 
djeljak, povučene točno po sredini po uzoru na 
Rudolpha Valentina, uslužno ih je doveo do sjedala 
u drugome redu, nasuprot Šilji, koji je, špijunski 
ih prisluškujući, zaključio da su muž i žena, iz Va- 
duza, prijestolnice Lihtenštajna. On je vlasnik triju 
tvornica za proizvodnju zubala, gebissa, i u New 
Yorku će potpisati ugovore koji će uvelike uvećati 
njegov izvoz u Ameriku. 

Šiljo je zacrtao da će višesatni let skratiti razmi- 
šljanjem o Operaciji Pavelić, pretežno planiranjem: 
kako se postaviti u nepredvidivim nezgodama i 
zgodama koje će predvidivo iskrsnuti? No odgodio 
je plan poslije sultanskoga izobiljstva u čekaonici 
prvoga razreda. Do slijetanja u Shannon prepustit 
će se jelu i piću, po francuskome hedonističkom 
naputku Bože Gvozdenovića. I od Shanona do 
New Yorka, dok nad Atlantikom bude vraćao vri- 
jeme za šest sati, ponovno će jesti i piti, ali svaka- 
ko i odspavati. Ako ti vino škodi raboti, ostavi se 
rabote! - govorio je, tko drugi, doli djed Đuro. A 
čime će se sutra zabavljati u argentinskome zrako- 


plovu koji će ga od New Yorka odvesti do posljed- 
nje postaje, Buenos Airesa, e to je još predaleko da 
odluči. Que sara, sara. What will be, will be, tako 
pjeva Doris Day. Što će biti - bit će. Ovisno kako 
se bude osjećao... 

Dok se Boeing podizao i po srebrnastoj izmaglici 
činio obvezatni krug iznad Frankfurta, Šiljo je, za- 
štićen iza debelih naslona sjedala, kradomice po- 
gledavao serafinsku susjedu vis a vis. Ne bi ga za- 
čudilo da je bila okrunjena za miss Europe. Ili da ju 
je njen izvrsno uščuvani i šarmantni muž preoteo 
od filma, gdje je glumila uloge fatalnih vampova, 
angelface, kojih pojava, pogled, osmijeh i hod za- 
ustave disanje muškarcima. Sudeći kako opušteno 
i spontano razgovaraju i milo se gledaju, unatoč 
muževih četrdesetak zima viška, Šiljo je sve uvje- 
reniji da se bračni drugovi iz Vaduza (65 + 25 jed- 
nako je 90) idilično slažu i žive bez trzavica u obo- 
strano korisnoj simbiotskoj zajednici. Ona se drži 
skandalozno bogatoga muža zato što će relativno 
mlada dočekati dan kad će, po životnim zakonima, 
obudovjeti i postati nasljednica veličajnoga imut- 
ka. Amerikanci iz iskustva tvrde da što god je muž 
imućniji, žene to bezbolnije podnesu rastanak s 
njime. On pred poslovnim partnerima, utjecajnim 
znancima i VTP-ovima pokazuje ženu kao najljepši 
izložak iz svoga Louvrea, kao osobnu Mona Lisu, 
i viđen s njome lakše sklapa poslove i brže osvaja 
tržišta. Muž svoje preostalo vrijeme koristi obilno 
ga trošeći, dok žena svoje vrijeme strpljivo kupuje. 
Zacijelo da oni sebe tako doživljavaju, a bit će da i 
njih drugi jednako vide. 

Brucošu Šilji je njegov pokojni prauzor i kumir 
djed Đuro neispisanim rukopisom zapisao ličku 
narodnu hvalbu s prela o ljepoti, uz preporuku da 
je izrekne curi koja mu se bude svidjela. Svaka će 
pasti na takvo kađenje, tvrdio je djed. Unuk je na- 
učio pjesmu, ali je nikad nije iskoristio dok se ud- 
varao i osvajao. Neče je izreći ni pred valkirom iz 
Vaduza zbog najmanje dvije nepremostive zapre- 

ke. S njome je muž, a i ona ne zna naš jezik: Čudo 
Ijudi za djevojku kažu; tanka struka, a visoka stasa; 
kosa joj je kita imbrišima; oči su joj dva draga ka- 
mena; obrvice s mora pijavice; sred obraza rumena 
ružica; zubi sujoj dva niza bisera; usta sujoj kutija 
šećera; kadgovori, golubica guče; kad se smije k’o da 
sunce grije; kad pogleda, kao soko sivi; kad se šeće, 
kao paunica. 

Stjuard prijazna lica, s frizurom a la Valentino, 
zvao se Tom - pisalo je na mesinganoj pločici oka- 
čenoj za ovratnik nebesko plavoga sakoa - pružio 
mu je, kao uvaženome putniku prvoga razreda, 
jelovnik da bira a la carte iz ponuđene lepeze ića 
i pića. Prije ručka za aperitiv, na volju mu je više 
od pedeset napitaka. Izbacit će one s dna liste, da- 
što bezalkoholne, a nije dugo smišljao kojim će se 
počastiti. Pokretom i glasom blaziranoga svjetskog 
potucala naručio je Bloody Магу, iako je do sada 
o tome koktelu jedino načuo, ali još ga nije kušao. 
Da su pili Bloody Магу, razmetali su se kolege iz 
službe, a i njegovi lokal patrioti (tako je zvao paj- 
daše s kojima je lokao po lokalima) koji su se ove 
godine razmiljeli Amerikom kao gliste ispod podi- 
gnuta kamena. Zamisao da i on, napokon, upozna 
specijalitet krvavoga naziva, začeta je u čekaonici 
u Frankfurtu kad je u pariškome Le Figarou pro- 
čitao kako je dvadesetih godina nastala Bloody 
Магу, u koju se umute votka, sok od rajčice, umak 
worcester, sok od limuna, sol, papar i led. Izumi- 
telj je Francuz, barmen Fernand Petiot, iz Harry’s 
bara u Parizu, kome je pasija bila da goste, mahom 
Amerikance, privlači novim vrstama koktela koje 
je smišljao. No pravi uspjeh Petiot je požeo kad je 
otišao na rad u New York, u bar hotela St. Regis. 
Za razliku od Pariza, gdje je prošla nezamijećeno, 
ondje je Bloody Магу naprasno osvojila najvišu kli- 
jentelu. Fama o njoj tekla je od usta do usta, a ime 
je dobila zbog krvavo crvene boje soka od rajčice, 
koja prevladava napitkom. Neki veseljak je ispalio 


kako ga barmenova zmešarija podsjeća na englesku 
kraljicu Mariju I iz dinastije Tudora, kćer Непгуја 
VIII, koja je s početka druge polovice 16. stoljeća 
poslala na lomaču više od tristo protestanata pa je 
narod stoga nazvao: Bloody Магу, Krvava Marija. 

“Želite li Screw Driver?” - pitao ga je stjuard Tom, 
a Šiljo je maglovito predosjetio da bi to mogla biti 
neka od podvrsta Bloody Магу. Iako nesiguran, 
kimnuo je samouvjerenošću čovjeka koji zna što 
hoće: Screw Driver. Right away, sir!” - potvrdio je 
narudžbu Tom. 

Dok je stjuard otišao da mu smiješa traženi kok- 
tel, Šiljo je zavirio u rječnik kako bi ustvrdio što je 
Screw Driver, engleski pojam koji nije znao. A-ha, 
tu smo, dakle: zavrtač, odvijač ili kako bismo puč- 
ki, purgerski kazali: šrafciger. Kako god se zvao, 
zavrtač, odvijač, šrafciger ili Screw Driver, ali ga se 
Bloody Магу nije dojmila, i više je nego siguran da 
neće ludovati za njome. To je zaobilazno najavio 
stjuardu, koji ga je ozareno pitao: želi li još jednu? 
O.K., da je popio bilo koji viski ili bourbon, rum, 
šampanjac, konjak, pivo, votku, gin, martini, cam- 
pari ili našu rakiju (koje nije bilo u ponudi), ne bi 
dvojio nego udvojio piće, ali Bloody Магу, ne hva- 
la, za svagda! 

Usredotočio se na jela. Eh, kad bi ga odnekuda 
pogledao Božo Gvozdenović! Da mu je čuti što 
bi to izvoljevalo reklo na ovu blagodat? Mada su 
jelovnik prve klase Pan Am-a najprobranijim re- 
ceptima složili kuhari pariškoga najgurmanskijeg 
restorana Chez Maxim, napuhani Božo - koji ne 
pušta nikoga ispred svoga sebičnog ja i nikome ne 
priznaje da je bolje od njega pojeo, popio, vidio, 
doživio, poševio i osjetio - prezrivo bi se nadglasa- 
vao s njime da je sve to ništa, kajgod, bljak, muda 
od labuda, jaja od papagaja, sranje kroz gusto gra- 
nje, nula, fuj i drek na šibici, prema zalogajnicama 
u Parizu, gdje se on raspadao od hrane. A nakon 
Šiljine opaske da ga Bloody Магу nije zavela, kao 
da ga vidi kako ga nadmeno vrijeđa, uz razarajuća 

dobacivanja. Primitivnoj ličkoj bukvi jedino prili- 
či najbrljavija rakijetina; i takvoj seljačini izmutiti 
profinjeni američki Screw Driver (premda Šiljo ne 
vjeruje da je Božo čuo o njemu), isto je kao i dati 
guskama sjeno ili posuti biserje pred svinje. 

Razbaškareni Šiljo među pet predjela na izbor 
zatražio je dimljenoga lososa, s majonezom u kru- 
ni od rajčice i salatu od povrća i uz to je pio bijelo 
vino iz Loire, Sancerre Cordier, berba 1953. S glav- 
nim obrokom nadošla je veća poteškoća. Za što se 
odlučiti kad su sva jela opisana toliko appetitlich 
da bi kukavcu Boži izletjele oči od pohlepe. Da li 
za pečeni odrezak s umakom od zelene paprike i 
maslacem od finog bilja? Ili za ovčji kotlet u cr- 
nome vinu i umaku od ljutike? Ili za pileća prsa 
s porilukom? Ili za pečenicu od štuke s koprom? 
Ili za srneći but u umaku od crnoga vina? Izabrao 
je posljednji, peti prijedlog, divljač; s orijentalnom 
rižom za prilog i šparogama s isjeckanim jajima 
za salatu. Zalio je crnim burgundcem Santenap 
iz podruma Jeana Claudea Boisseta, berba 1952. 
Zasladio je tijelo tortom St. Honore i s pomalo 
voća. Prvu prekooceansku zračnu jelačku feštu 
zaokružio je kolumbijskom kavom, uz čokoladni 
bombon. Da perverzno skonča (Božo Gvozdeno- 
vić doista ga je izludio svojim pariškim bajkama!), 
zapalio je kubansku cigaru Monte Cristo, uz konjak 
Courvoisier ХО. To mu je došlo kao digestif, za bo- 
lju probavu, o la la. 

Šiljo je jedva dočekao tričetvrtsatnu stanku 
da protegne noge u zračnoj luci u Shannonu, uz 
Atlantski ocean, koja se u suhomrazici utapala u 
sumrak dok je nebeski svjetioničar palio zvijezde. 
Po studeni koja se hvatala za kožu, a vjetar prije- 
teće fućkao i obećavao hladnije i ružnije vrijeme, 
stao je simbolično, prvi put, na tlo Republike Irske. 
Tko zna, nagađao je, hoće li poživjeti i doživjeti da 
ikada posjeti tu državu na otoku okruženu morem, 
koja kopneno graniči samo sa sestrom, Sjevernom 


Irskom, i u sastavu je Ujedinjenoga Kraljevstva? 
Prije ne, negoli da. Trljao je prozeble umrtvjele i 
ukočene prste da ih oživi, sjetivši se engleskoga 
vojskovođe i državnika Olivera Cromwella. Nakon 
što je polovicom 17. stoljeća pokorio Irsku, došao 
je u pokrajinu Burren, koje kras podsjeća na Mje- 
sečevo tlo, onako kako ga opisuju u fantastičnim 
pričama: “Kakva je to zemlja?” - uzviknuo je sve- 
silno Cromwell. “Nema drveća da objesim čovjeka, 
nema vode da ga utopim, a ni zemlje da ga poko- 
pam!” 

Zatekla ga je gungula i buka. Skupina novina- 
ra i snimatelja se tiskala u iščekivanju neke važne 
ličnosti. Šiljo se raspitao i saznao da je nešto prije 
Pan Am-ova zrakoplova sletio domaći Air Lingus 
kojim je iz Australije preko Londona stigao irski 
sportski narodni junak, atletičar, srednjoprugaš 
Ron Dellany. Na Olimpijskim igrama u Melbour- 
neu, završenim prije tri dana, u subotu, osvojio je 
zlatnu medalju u utrci na 1.500 metara i izazvao 
prolom radosti kod sunarodnjaka. U zasljepljuju- 
će osvijetljenome bescarinskom odjelu, gdje su se 
sabile i tri draguljarnice, susjeda iz zrakoplova, Na- 
usikaja iz Vaduza, zažareno je prekapala po kutija- 
ma s prstenjem. Da ima s kime, Šiljo bi se razborito 
okladio kako će travellers čekovi tvorničara zubala 
poslije kratkoga potrošačkog izleta njegove zlato- 
ljubne izabranice, kojoj novac nečuvarno istječe 
kao voda kroz prste, neupitno biti očišćeni bar za 
tisuću funti. Neobuzdano je trošila da je zavrijedila 
promaknuće u veliku meštrinju reda manijakalnih 
kupaca. 

Šiljo je u kiosku s novinama, razglednicama i 
knjigama kupio džepnu knjigu meka poveza o 
osnivaču separatističke organizacije Shinn - Fein 
(Svoj na svome), tvorcu irske neovisnosti i prvo- 
me predsjedniku vlade Eamonu De Valeri. Kao gi- 
mnazijalac pratio je njegovu ustrajnu borbu protiv 
Engleza i veseli ga što će uskoro, od korice do kori- 
ce iščitati životnu povijest neupitnoga velikana. 

U Shannonu se posada izmijenila, a o putnicima 
prvoga razreda do New Yorka skrbila se ženstve- 
na Jane svijetlih izražajnih golubinjih očiju, čija 
je kosa boje hrđe umotana u pletenicu i stegnuta 
ukrasnom ukosnicom od kornjačevine pojačavala 
izgled rumene country girl s američkoga Srednjeg 
zapada koja puca od zdravlja. Šiljo je s odobrava- 
njem dočekao promjenu zato što Jane ne zna koli- 
ko je popio na letu od Frankfurta i pred njom ne 
mora biti sputan s tekućim narudžbama kao što bi 
bio da se opet suočio s Tomom, nebeskom krivo- 
tvorinom Rudolpha Valentina. 

Počeo je drugi dio festivala gastronomije. Boe- 
ing je, čekajući dopuštenje za uzlet, nepredviđeno 
stajao dvadesetak minuta na shannonskoj pisti 
zablistaloj poslije kiše, a stjuardesa je donosila 
šampanjac, mineralnu i negaziranu vodu i Coca 
Colu, pa tko što voli, neka izvoli. Šilji je prijala čaša 
šampanjca Brut s maslinom nabodenom na tanki 
plastični štapić. Kad su se napokon vinuli u visi- 
ne i čim je putnicima na engleskome i njemačkom 
objavljeno da mogu odvezati sigurnosne remene, 
večernji slijed nezaustavno je krenuo. 

Najprije se priklonio viskiju, Chivas Regalu, a 
onda i prvome predjelu: izvornome kavijaru Se- 
vruga. (Kad bi ga u Zagrebu počastili rijetkim i 
skupim pićem ili jelom, poput Chivas Regala ili 
Sevruge, Šiljo se šegačio kako ga je u djetinjstvu 
guvernanta tukla sve dok ga nije navikla na naja- 
ristokratskije gutljaje i zalogaje). Za predjelo: fran- 
cuska guščja pašteta. A uz kavijar i paštetu sjeo mu 
je crnjak iz podruma Margaux iz Bordeauxa: Cha- 
teau Giscours, berba 1952. Premda ga je brinulo 
gdje će mu stati sve te pretjerane količine jer pra- 
vo gošćenje zapravo još nije počelo, kao poslušni 
Epikurov sljedbenik nije smio odbiti laganu pileću 
juhu. Consomme je na francuskim večerama zakon 
i kako da je onda zaobiđe on kojileti prvom kla- 
som! Ali iskušenja tek nailaze, baš kao i za ručkom. 


Od pet jela, na čiji spomen izjeličkim zelotima ide 
voda na usta, pitanje je koje odabrati iz jelovnika? 
Prvo: Pisani teleći odrezak s mladim maslacem od 
luka i u umaku od rajčica. Drugo: Patka u umaku 
od đumbira. Treće: Pečeni list s račićima u umaku 
od luka bechamel. Četvrto: Školjke u umaku od bi- 
jeloga vina. Peto: Zečja pečenka u vrhnju. Što od 
toga, Šiljo? 

List mu se učinio najlakšim pa je kocka pala na 
broj tri. Uz prilog, krumpiriće s divljim peršinom i 
salatu: dimljenebrokole. Umjesto francuskogavina 
svoju je ribu natapao portugalskom ružicom Mate- 
us Rose. Francuskim nektarima, čaši bijeloga San- 
cerrea iz Loire, koji je pio uz ručak, vratio se nakon 
što je za desert dobio tanjur s tri vrste francuskih 
sireva Livarotom, Roquefortom i Camembertom, uz 
nekoliko zrna svježega grožđa i dva komada keksa; 
i kad je zatim, ali polovično, jedva svladao tortu. 
Voće je otklonio, a uz kolumbijsku kavu, na Janei- 
no suzdržano divljenje (“Му God, koliko je i što je 
sve taj čovjek popio!”), Šiljo je za digestif zamolio 
cointreau. 

Bio je grogi nakon što je, čak i za svoje nemale- 
ne mogućnosti, žeđano iskapio vedra i nenasitno 
pojeo nevjerojatne količine, baš kao da mu se u 
rastrojenu želucu izleglo klupko glista koje će mu 
pomoći da smlavi toliko hrane. Kad je stjuardesa 
Jane odnijela pladanj, shrvana otežala glava skljo- 
kala mu se na desno rame. Duboko i teško je disao i 
tupo snivajući prelijetao Atlantik dok je zrakoplov, 
noću ganjajući zvijezde, a danju sunce, klizio ne- 
beskom bonacom kao po najmekšem pamučnom 
sagu. Pokraj Šilje, rasldopljena na petoj stranici, 
leži odbačena broširana knjiga o legendarnome 
Ircu Eamonu De Valeri. Čitatelju iz Zagreba pre- 
ostalo je da sačeka treznije i odmornije sate kad će 
je nastaviti čitati. U Shannonu je optimistički raču- 
nao da će je do New Yorka iščitati do posljednjega 
slova. 

Nebo nad Amerikom i New York, u srijedu, 

12. prosinca 1956.. 

S tjuardesa Jane, uvjerivši se da je Šiljo u komi, 
iskusno je prosudila kako je zlosilje buditi ga 
zbog doručka. Dobro što je ostao vezan tako da 
ga nije morala drmusati i opominjati neka se veže 
kad je kapetan najavio da su se počeli spuštati. 
Potapšala ga je tek pošto je zrakoplov nečujno 
liznuo pistu zračne luke Idlewild: 

“New York, sir.” 

Drveno protrese glavu, protrlja kapke i mrtvo- 
vidno izmrmlja: 

“O, hvala lijepo!” - ukopčao je da joj je zahvalio 
na hrvatskome. 

U autobusu koji je putnike razvozio do četiri ter- 
minala ukrstio je pogled s parom iz Vaduza. Na- 
smiješili su mu se kao znancu s kojim su, skučeni 
pod istim aluminijskim krovom, proveli više od 
dvanaest sati i prosječnom brzinom od 570 kilo- 
metara na sat od Frankfurta do New Yorka prele- 
tjeli 6207 kilometara. Njih su, s većinom došljaka 
iz prve klase, ostavili kod terminala B, a Šiljo je 
proslijedio do zgrade D, i u tranzitnoj zoni prijavio 
se na šalteru Aerolineas Argentinas. 

Za spuštanja je spavao i propustio vidjeti New 
York iz zraka. Poznavao ga je posredno, iz preko- 
oceanske udaljenosti, iz filmova i romana, osobi- 
to njemu prirasloga za srce Manhattan Transfera, 
sjajnoga američkog pisca Johna Dos Passosa. Zato 
sada, za polijetanja, budnim očima upija što god 
više može. 

Zrakoplov se fino uspinjao i napravio širok krug. 
Prvi pogledi na glomazni glavni grad svijeta su 


zastrašujući. Ustuknuo je pred nesagledivom pa- 
noramom. Prepoznaje Wall Street, Empire State 
Building, Kip slobode, zgradu Organizacije uje- 
dinjenih naroda uz rijeku Hudson, most Georgea 
Washingtona, Central Park, Long Island, otok sa 
zatvorom Sing Singom i Kinesku četvrt. Ispod njih, 
duguljast poput letećega kita, otmjeno klizi bijeli 
cepelin, kojemu je na obje strane vidljiv plavi sim- 
bol paste za zube Crest. Za koliko postotaka će joj 
se povećati prodaja poslije ove skupe, ali efektne 
nebeske reklame? 

Kao i sinoć u Shannonu, Šiljo se pita: hoće li, 
osim formalnoga stupanja na tlo Sjedinjenih Dr- 
žava, a prve korake je učinio na betonu aerodroma 
Idlewilda, jednom, bilo kad i tko zna kad, upoznati 
New York i još neke gradove ove zemlje nemogu- 
ćih mogućnosti? Odgovor je pesimističan kao i si- 
noć u Irskoj. Prije ne negoli da! 

Ono što je Šiljo utrpao u se od Europe do Ameri- 
ke samo što mu nije izletjelo na nos pa je stjuardesu 
argentinskoga četveromotorca DC 4, umjesto bilo 
kojeg napitka, nakon uzleta pitao za spasonosni 
Alka Seltzer da ublaži muku u uzburkalome drobu. 
Na putu dugom 8531 kilometar, od New Yorka do 
Buenos Airesa, s pristajanjima u Havani i Rio de Ja- 
neiru, koji je potrajao gotovo 23 sata, odbio je sve: 
osvježenja, aperitive, dva ručka, digestife, četiri uži- 
ne te po jednu večeru i doručak. Ispijajući jedino 
vodu usporedio se s osuđenima na smrt. O njima 
su pisci uvriježili kazivati da dan pred smaknuće 
provedu na kruhu i vodi. On, sve do četvrtka prije 

podne do slijetanja na najveću argentinsku zračnu 
luku Ezeiza, u istoimenome predziđu Buenos Ai- 
resa, nije okusio ni zalogaj kruha. 

Osmotrivši narod koji je na betonskome pro- 
stranstvu ispred izlaza broj 18 u Idlewildu čekao 
poziv za ukrcaj u zrakoplov, Šiljo je opazio privlač- 
nu, mladu crnokosu ženu s očima ljubičasta sjaja, 
do bljedila izrazito svijetle puti, udubljenu u The 
New York Times. No što god ju je dulje pogledavao, 
to mu se više pričinjalo da ona ispod oštra oka kao 
orlica odmjerava ljude, a novine koje gužva služe 
joj kao zastor. Kad bi ga pitali može li približno 
pogoditi tko je i odakle je, pukovnikovo istesano 
policijsko zapažanje priklonilo bi se pretpostavci 
da to dojmljivo lice (od onih koja se od prve ukle- 
šu u pamćenje i dugo ostanu prepoznatljiva), pred 
nekim bježi i skriva se. Ili - ostavio je ipak ogradu 
- samo ženski radoznalo zvjera oko sebe. Bliži od- 
govor bio bi mu pod jedan: neznanka bježi i skriva 
se! Nije mu umaklo i da ga je kriomice promatrala, 
dulje i pomnije od ostalih. Po slobodnoj prosudbi 
svrstao bi je da je izgledom najbliža Palestinki. Bio 
je neodlučan: je li Muhamedanka ili Židovka? Pa- 
lestinski domoroci, premda žive u nepremostivoj 
vjerskoj mržnji i duboko su zavađeni kao rijetko 
koji narod, jako su slični jedni drugima. Putovala 
je sama, a za leta ostala je izvan Šiljina vidokruga 
jer je sjedila na dnu ekonomske klase. U tranzit- 
nim čekaonicama, na uzletištima u Havani i Riju, 
beljila je oči na nj. 

Buenos Aires, četvrtak, 13.prosinca 1956. 

Nakon detaljnoga pregleda i nakon što je argen- 
tinskoj pograničnoj policiji kao i svaki došljak iz 
zemalja s komunističkom vladavinom morao osta- 
viti otiske svih prstiju, Šiljo je promijenio tristo 
dolara u aerodromskoj banci. Onda se, pod ranije 
dogovorenim imenom Roko Antunović, javio Pre- 


dragu Grabovcu, koji mu je potvrdio da ga čeka 
rezervirana soba u Castelaru. Rekao mu je neka 
uzme taksi koji ga neće doći više od osam dolara, 
ali neka prethodno ipak utanači cijenu. Predrag će 
za dva i pol sata doći k njemu u hotel, donijeti mu 
ono što je ponio iz Zagreba i izvesti ga na pravi ar- 
gentinski ručak. 

Iz telefonske govornice Šiljo je ugledao crnku iz 
zrakoplova, koju je sačekao nabildani momak i od 
nje kavalirski preuzeo škripava i razgođena teretna 
kolica s dva kabasta kovčega. Gurajući ih, poveo ju 
je put parkirališta. 

Polazeći ususret čovjeku s kojim se zagrlila i po- 
ljubila u obraze, crnka koja je u New Yorku ušla u 
zrakoplo v Aerolineas Argentinas, ugledala je u tele- 
fonskoj govornici na Ezeizi pristaloga suputnika s 
brkovima i bradicom. Od svih sedamdesetero koji 
su se ukrcali u zračnoj luci Idlewild i krenuli u Ha- 
vanu, Rio de Janeiro i Buenos Aires, njega je najdu- 
Ije snimala. Kopkalo ga je odakle je i što radi. 

“Rekla bih da smo u istome obrtu” - pomislila je 
i pitala momka koji je dočekao: poznaje li tipa u te- 
lefonskoj govornici? Kad joj je uvjerljivo odgovorio 
da ga nikada nije vidio, zasramila se zbog pretjera- 
ne sumnjičavosti, no to mu nije pokazala: “Tko sve 
danas nije špijun!” - namještajući nemirni uvojak, 
narugala se nečujno sebi Mossadova operativka 
Sulamit Šula Kišak Cohen, s kodnim nadimkom 
Perla. Od danas bar još dva mjeseca prikupljat će 
u Buenos Airesu podatke o ustaškome poglavniku 
Anti Paveliću i olakšati posao Zviju Malchinu. Ha 
memuneh je odredio Zvija da bude taj koji će sud- 
binski okruniti akciju. 

Momak koji je došao pred Šulu, dvadesetpeto- 
godišnji Benajahu Altarac, rodom je Splićanin, a 
1947., u šesnaestoj, kao Marin Altarac s roditeljima 
i sestrom optirao je u Izrael. U Jafi je skončao školu. 
Čim je odslužio vojsku, primili su ga u Mossad. 

Šula će se prijaviti u policiji kao povjesničarka 

koja istražuje dokumente i literaturu o židovskoj 
zajednici u Argentini u 18. i 19. stoljeću. U izrael- 
skoj putnici upisana je pod imenom Noemi Elias i 
zvanjem je stručna suradnica ministarstva kulture 
sa stalnim boravkom u Holonu pored Tel Aviva. 
Stanovat će u skromnome jednosobnom samač- 
kom stanu u starinskoj četvrti San Telmo, koji joj 
je pronašla i uplatila dvomjesečnu stanarinu Daia, 
udruga Židova u Buenos Airesu. 

Predrag Grabovac stigao je u Castelar sa zamaš- 
nim Šiljinim papirima o Operaciji Pavelić i čekovi- 
ma Banco de credito de Сиуо, s pokrićem na 20 000 
dolara. Vozač ga je dovezao do glavnoga ulaza u 
hotel i vratio se u ambasadu. 

Šiijo se napokon oporavio od želučanih tegoba i 
ogladnio. Odustao je od Predragove zamisli da odu 
u obližnji restoran pa su ručali u hotelskoj konobi. 

Izvijestivši Predraga da će Petar Rak, kao što je 
predviđeno, doletjeti iz Čilea 16. siječnja, predsto- 
jeće 1957., nakon božićnih i novogodišnjih blagda- 
na koje će provesti kod svojih u Valparaisu, Šiljo ga 
je pitao ima li štogod novoga oko Pavelića. 

“Po dojavama mojih doušnika iz ustaške jezgre 
Ante Pavelić se tri do četiri puta tjedno kasno po- 
slijepodne sastaje s nekolicinom Hrvata u moder- 
noj kafeteriji Nocturno, u najživljem središtu Bue- 
nos Airesa, na uglu avenija Callao i Corrientes. Iz 
kuće, koju je sam podigao, u tridesetak kilometara 
udaljenu mjestašcu Lomas del Palomar, u elitno- 
me naselju Ciudad Jardin, dakle Vrtnome gradu, u 
Gran Buenos Airesu, krene autobusom, colectivom, 
broj 5, iz ulice Alas Argentinas, zatim presjedne u 
podzemnu željeznicu, subte, i iskrca se na posta- 
ji San Martin, u blizini kafeterije. Obično ga prati 
tjelohranitelj, ali dogodi se da koji put svrati i sam. 
Da ti usporedim koliko je Ciudad Jardin u Gran 
Buenos Airesu udaljen od sređišta, to je, uzmimo, 
kao od Lovrana do Rijeke” - govorio je Predrag, a 
Šiljo zapisivao: 


“Tko je s Pavelićem u društvu?” 

“Prilično ih je...” 

“Reci mi imena svih koji dolaze u tu kafeteriju. 
Moram vidjeti poznaje li me netko od njih kako 
bih izbjegao da se sretnemo.” 

Predrag Grabovac je čitao, a Šiljo opet zapisi- 
vao: Vjekoslav Vrančić, Jozo Dumandžić, Stjepan 
Hefer, Ivo Asančaić, Marko Sinovčić, Srećko Pše- 
ničnik, Božo Veić, liječnik Milivoj Marušić, Emil 
Klaić, Marijan Brodarić, Josip Sturmer, Marijan 
Gudelj, Josip Subašić, Josip Marković, Jozo Galić, 
Petar Krilanović... 

“Popis sam sastavio po podacima svojih infor- 
matora. Nekolicina među ustašama iz Pavelićeva 
društva međusobno se ne podnose, ali su pred po- 
glavnikom kuco i ne svade se!” - prinio je glavu 
Predrag. 

Dogovorili su se - nakon što se Šiljo ispava i 
kako-tako se aklimatizira - da se sutradan posli- 
jepodne, u 16,30 sati, nađu kod Predraga u ulici 
Suipacha, nedaleko od Obeliska. Stanuje na drugo- 
me katu, na broju 1105. Pored zvona na vanjskim 
vratima zapisano je stanodavčevo prezime: Garcia 
Perez. Sigurnosni razlozi. 

Predrag Grabovac napustio je Šilju poslije dva 
sata. Rekao mu je da je u hitnji kako bi kod kuće 
dočekao intelektualku našega podrijetla, koja je 
stalno nastanjena i imućno udana u Argentini. 
Unatrag dva mjeseca vidjeli su se najprije u amba- 
sadi, a sljedeći put kod njega u stanu. Njen uspješ- 
ni, prezaposleni muž blizak je poduzetnicima iz 
vrha hrvatske emigracije. Predrag sluti kako je na 
putu da je privoli na suradnju, to prije jer je u Jugo- 
slaviji, iz koje se uselila 1947., bila članica Partije: 

“Posreći li mi se, ta bi nam veza silno koristila. 
Bila bi premija pristane li raditi za nas! Nije za ba- 
citi ni to što je neviđeno zgodna mačka” - zatrep- 
tao je usiljeno i zavjerenički dođao da koristi ide- 
alnu prigodu što mu je supruga sa sinom u Sinju, 
pa će je primiti kod kuće: “To i njoj odgovara, jer, 

priznala mi je, dok je ulazila u ambasadu, osvrtala 
se u grozničavoj strepnji da će se sudariti s nekim 
tko poznaje nju i njezina muža. Zato nije željela da 
se vidimo u lokalu.” 

Šiljo, obijeljenih očiju, sve nesuzdržanije zijeva- 
jući i vrludajući na granici sna, rekao je da će se 
smjesta baciti u krevet, a uspije li se probuditi i 
prevariti vremensku razliku, navečer će skoknuti 
u kino da pogleda Diva, ovogodišnjega dobitnika 
Oscara za režiju Georgea Stevensa, u kojem blista 
mlada razigrana zvijezda James Dean. 

Predomislio se. Unatoč napol oborenim kap- 
cima, odložio je u sef fascikle o Operaciji Pavelić, 
i pogledom klizio po Predragu Grabovcu dok se 
ispred hotelskoga ulaza uvlačio u taksi. Pričekao je 
koju minutu u hodniku, a onda i on sjeo u taksi. 
Naložio je vozaču neka ga povede do Suipache, ali 
se zaustavio na uglu, pet zgrada udaljen od Predra- 
gove. Uporni, nečujni telepatski glas uznemiruju- 
će je zabubnjao i poticajno poručio Šilji da mora 
vidjeti ljepoticu, koja u sedam de la tarde stiže u 
tajnovitu vizitu prvome savjetniku jugoslavenske 
ambasade. 

Dovezao se pola sata ranije. Taj blok Suipache 
je elitni, pretežito s uredima poznatih i uspješnih 
tvrtki, i tu su najamnine visoke. Među nazivima 
institucija i imenima stanara kraj zvona na kući s 
brojem 1105 je i Garcia Perez. Preko puta je parkić, 
osvojen vonjem nadolazećega ljeta. Smolavi borovi 
ispred podzida su kao naručeni zaklon. Iza njih Ši- 
ljo će iz polumraka promatrati Predragovu posje- 
titeljicu. Je li i nju, kao što je njega, konspirativno 
uputio da pozvoni jednom kratko, dvaput dugo i 
opet jednom kratko? Koji je prozor od onih šest na 
drugome katu Predragov? Dva su otvorena, a na 
četiri su spušteni drveni zastori. 

U minutu do sedam, ispred peterokatnice, meka 
koraka izletjela je iz taksija zlatokosa s pundžom, 
kakvu je klupčala Evita Peron. Uočljivo nemirna, 


usplahireno je provjeravala ima li u blizini opasnih 
svjedoka te je pritisnula gumb na zvonu. Jednom 
kratko pa dvaput dugo i još jednom kratko. Do Ši- 
lje je dopro prozukli cvilež nakon kojeg je do ma- 
ločas zagonetna žena užurbano odbravila nepod- 
mazana čelična vrata. 

Jer od sada ona za nj više nije zagonetna. Upravo 
se obistinila njegova luda slutnja koja kad je naj- 
potrebnija, kao zov nadahnuća, proklija i zazuji u 
glavama policajaca ekstra klase. Osjetio ju je nakon 
što je razmetni Predrag Grabovac u konobi Caste- 
lara rekao kako mora požuriti jer očekuje posjet 
bogato udane žene, neshvatljive i nemoguće zami- 
slive Ijepote, koja je emigrirala prije više od devet 
godina i u Jugoslaviji bila članica Partije! 

Njeno lice nije Šiljina halucinacija i utvara. I nije 
posljedica zamornoga leta iz Europe u Ameriku, 
promjene vremena za šest sati unatrag, naglo- 
ga prijelaza iz snjegovite i hladne zime u početak 
dugoga, vrućeg ljeta. Nije fatamorgana, nego ipak 
stvarnost koja mu ledi krv u žilama. 

Ivanka Rakalović, partizanska poručnica Ivan- 
ka Tomičić, odbjegla supruga majora UDB-e Ilije 
Rakalovića Rumbe, kojima je Šiljo u ljeto 1946. 
svjedočio na vjenčanju u Našicama i s kojom se 
sljedeće godine oprostio u Zagrebu prije nego što 
je krenula vlakom teti u Italiju, na putovanje bez 
povratka. 

Šiljo sebi ne uspijeva objasniti nelagodu koja ga 
je začudno zahliknula dok je gledao Ivanku kako 
otvara vrata i ulazi. Nije mu bilo pravo. Satrto je 
uskipio, osjećao se kumovski iznevjeren, ranjen u 
dušu i opljačkan do gole kože. Predrag mu se, mada 
bez krivice kriv, iznebušeno zamjerio. Umalo da u 
srdžbi baci i zgazi privjesak, crveno srce s potkovi- 
com, koji je našao u čekaonici u Frankfurtu. 

Ako ga je u Ivankinu slučaju predosjećaj odveo 
na pravi put, odlazak na drugu kontrolnu točku 
bio je korak u krivome smjeru. 

Odustao je od nakane da čeka svoju našičku 
kumu dok ne izađe i tako sazna koliko se dugo 
zadržala kod Predraga. Umjesto da u parku stoji 
nepomično kao spomenik i u praznome vremenu 
bdije na mrtvoj straži, taksijem se uputio u Noctur- 
no, uvjeren da će ondje zateći Pavelića. 

U kafeteriji, koja je ugodno zamirisala po kavi, 
kuhanu mlijeku i lavandinoj vodici, kojom su ko- 
nobari osvježavali natkriti dio, nije bilo poglavni- 
ka. Ali četvrt sata poslije Šilje ušli su crnka iz zra- 
koplova i momakkoji ju je dočekao na Ezeizi. Lec- 
nula se kad ga je primijetila. Došljaci su pronašli 
stol i naručili oranžade. Crnka je poluotvorenih 
usta nešto otegnuto objašnjavala mladiću u košulji 
boje šipka i oprezno se okretala prema Šilji. Trseći 
se da iz žamora i graje očisti njihove riječi koje su 
mu se dokotrljale do uha, Šiljo je odgonetnuo da 
govore hebrejski. 

Na njen nagovor momak priđe Šilji i nakloni se 
marinski ukrućeno: 

“Oprostite, senor, jeste li vi iz New Yorka?” - pi- 
tao ga je na kastiljanskome. Da je znao ono što nije, 
progovorio bi hrvatski. 

“Ne, nisam iz New Yorka!” - Šiljo je prenevoljno 
izrigao zmajevsku vatru i jasnom porukom koju je 
bilo lako shvatiti makar i bez izgovorenoga teksta 
osiono navijestio kako želi biti pošteđen daljnjih 
pitanja: “Ne zamaraj me, momče, i briši natrag 
onoj koja te je poslala!” - vidjelo mu se iz pogrd- 
noga pogleda. 

“Ispričavam se što sam vas uznemirio, ali gospo- 
đa koja je sa mnom očekuje gospodina kojeg, na 
nevolju, ne poznaje!” - povlačio se mladić ukise- 
ljena osmijeha. 

“Klasični glupi štos iz naivnih špijunskih roman- 
čića!” - zaključio je za se Šiljo i pohvalio svoju po- 
bjedničku intuiciju. Dakle, ipak nije bio paranoi- 
čan kad je u čekaonici u New Yorku na sebi ulovio 
napopriječene oči crnke svijetle puti (pretkazao je 
da je Palestinka) i koja se, dok ga je proučavala, 


prenavljala da se zanijela u The New York Times. 

Naišla je kao kob u zlovrijeme, u New Yorku, i od 
tada će ga poput sjenke slijediti u njegovu posla- 
nju. Kao da su im se počeli ukrštati puti. 

Platio je cortado i čašu port, i brže nego što je 
smjerao ispario. 

Sa stola u Nocturnu, za kojim su sjedila petori- 
ca bučnih naklapala, prenuo ga je hrvatski opori 
govor. Pavelićevi su se druzi nadglasavali iz sve 
glave, a sjećanja su ih odvlačila u tužnu prošlost. 
Na smrtni križni put, u Bleiburg, Kočevski Rog i 
Dravograd, u ukleto proljeće četrdeset pete. 

Šiljo nije prepoznao nijednoga iz toga skupa slo- 
nova, kako ga je nazvao. 

Buenos Aires, petak, 14. prosinca 1956., u stanu Pre- 
draga Grabovca 

Šiljo snažnim osjećajem otkriva dvanaestmili- 
junski Buenos Aires. Drugačije, ljepše i otmjenije 
izgleda od velegrada koji je dotle površno upoznao 
s novinskih snimaka i požutjelih razglednica. 

Ponovno je pred vratima Suipache 1105, ali sada 
usuglašeno najavljen, a ne kao sinoćnji fantomski 
pritajeni uljez. Pozvonio je na tasteru s imenom 
Garcia Perez. Jednom kratko, dvaput dugo i opet 
jednom kratko. 

. Razvalina od dizala miljela je užasno sporo, pu- 
ževski, kao da je klon onoga prvog na svijetu, na 
parni pogon, koji je izumio Amerikanac Elisha Gra- 
ves Otis. Proći će domalo stoljeće kad ga je 1857. 
čudotvorno pokrenuo u robnoj kući u New Yorku. 

Otključao mu je poškropljeni i zalizani Predrag 
u kratkome kućnom svilenom tamnozelenom ha- 
ljetku, kojemu je iz džepića virio trokutasto slože- 
ni rupčić iste boje, u krojački savršeno izglačanim 
hlačama i u platnenim papučama bez čarapa. 

“Što je bilo?” - nestrpljivi Šiljo nije izdržao i od- 
mah poslije pozdrava pitao ga o ishodu sinoćnjega 


152 



Meta poglavnik: živ ili mrtav 


dvoboja. Trudio se da mu glas zazvuči nehajno. 

“Došla je” - potvrdio mu je Predrag. 

“Pričaj, baćo, jesi li je zveknuo?” 

“Ti si, Šiljo, isti kao i moj ambasador Đera” - ra- 
žestio se. “Prva njegova jutros bila je: jesam Ii je 
sredio? To je jedino što ga je mučilo...” 

“A ti kao da je nisi, ha?” 

“Ne ide to samo tako, moj druže! Pa nisam toli- 
ko sišao s uma da već u startu pokvarim planove! 
Ženska bi se ohladila i poslala me u tri materine 
kad bih je snubio da odemo u krevet!” 

“Što si onda radio s njome?” 

“Dosljedno i strpljivo, koračić po koračić, navo- 
dio sam je i još ću je navoditi da surađuje s nama. 
Možeš li zamisliti, druže, kakav je skandal izazvala 
ta žena kad je pobjegla iz zemlje...” 

“Kakav skandal, jebote...” 

“Ma bila je udana za majora milicije i načelnika 
Službe državne sigurnosti u Osijeku. A ona, demo- 
bilizirana partizanska poručnica i članica Partije!” 
- policijski ćudoredno prenemagao se Predrag i 
upoznao Šilju s nesvakidašnjim slučajem argen- 
tinske državljanke Ivanke Galić, koja je telefonski, 
iz Mar del Plate, u rujnu pozvala ambasadu. Pro- 
vjeravala je: postoje li izgledi da joj mati, koja živi 
u Našicama, dobije putnicu kako bi je posjetila u 
Argentini. Ivanka je čula s više strana da državlja- 
ni FNRJ danas pod liberalnijim uvjetima putuju u 
tuđinu, što nije bio slučaj u njeno vrijeme kad si se 
morao postaviti na glavu dok se vlasti ne smiluju 
i puste te nakon desetak sumnjičavih provjerava- 
nja. A puštale su na kapaljku, tek svakoga pedese- 
tog mohtelja, rekla je: “Ivanka Galić bez okolišanja 
iskreno se povjerila konzulu daje 1947. emigrirala 
i ovdje dobila politički azil. Ne dvoji da joj je zbog 
toga grijeha ime dvaput podvučeno na našim po- 
pisima nepoželjnih. Nakon što mu je otkrila da je 
Hrvatica, taj naš konzul, Crnogorac Veljko Ćipo- 
vić, prebacio je vezu meni. I čim sam je čuo, zain- 
trigirao me je njen tih i staložen glas.” 


“Tvoja priča, baćo, postaje sve uzbudljivija” - 
nadgovarao se s njime Šiljo. 

“Predložio sam joj” - otapao se Grabovac - “kako 
bi najbolje bilo da dođe na dogovor u ambasadu. 
Odgovorila je da će mi se najaviti prije nego što 
pođe iz Mar del Plate na predavanja na filološko- 
me fakultetu u Buenos Airesu, gdje privodi kraju 
poslijediplomski studij hispanoameričke književ- 
nosti. Ubrzo se oglasila i dogovorili smo se da se 
upoznamo drugoga ponedjeljka u listopadu.” Pre- 
drag predahne i dopuni do vrha jedva načete čaše 
s hvarskim postupom. Zagrcnuo se kad je zanese- 
no kliknuo: “Mile mi matere, kad sam je ugledao, 
smantala me. Trebalo mi je vremena dok sam vra- 
tio dah u normalu. S neba mi je upirila žena mira- 
kul, produhovljene prigušene intelektualne ljepo- 
te, profinjenih, mističnih rimskih crta i neporoč- 
noga seksepila. Takvu ćeš, vjeruj mi, rijetko naći i 
u Hollywoodu! Divna je, kao naslikana! Ljepša i od 
moje žene, koja je izrazito lijepa. Munecita, kako bi 
ovdje rekli. Lutkica!” 

“Da ti, baćo, nisi prenapuhao taj svoj literarni lir- 
ski opis njenoga izgleda? Nema ti žene pa si zago- 
rio kao ciganski lonac. Što god vrijeme dulje teče, 
a tebe, je li tako, od svake koju ugledaš, spopadne 
vrtoglavica. I ista ti je kao Grace Kelly!” - Šiljo je 
zamuljao očima, a Predrag, previdjevši njegov jed- 
va razvučeni rugački smiješak ispod brka, sve više 
se zahuktavao i jače mlatarao: 

“Ali, čovječe, najprije je vidi i tek onda razgova- 
rajmoonjoj!” 

Šiljo je ispodmukla igrao bezobraznu prizemnu 
igru. Nakon Predragove histrionske ode, njega je, 
tobož, neobično zainteresirala poručnica iz Osije- 
ka. Nevoljni prvi savjetnik nije slutio da je to bila 
pukovnikova izvježbana predstava, jedna iz serije 
njegovih minijaturnih bleferskih pantomima koje 
potraju pet do šest sekundi. Radni naslov farse o 
zapanjujuće zgodnoj poručnici pred kojom muški 
narod gubi razum mogao bi glasiti: Nevjeriea; ili 

Zaprepaštenje. Naravno, sudi li se po ukočenome 
zadivljenom Šiljinu pogledu, iz kojeg je Predrag - 
dok je opijeno nizao monalisijanske vrline Ivanke 
Galić - čitao: Ma nemoj mi reći!; Ne mogu vjero- 
vati!; Nije moguće!; Gle sada ovo!; Sretan si, baćo, 
što si je upoznao!; Blažene tvoje oči, Predraže, koje 
su je vidjele!; Zar takva postoji na svijetu?... 

“Hoćeš li me upoznati s njome?” - Predrag se 
otimao u pokušaju da ukroti svoje ponašanje i smi- 
šljao što će mu odgovoriti, a Šiljo ga je navodio i 
dublje uplitao u paukovu mrežu: “Ali dužan sam 
te upozoriti, baćo, budeš li se ikada usudio da mi 
je pokažeš, mi bismo, prije toga, trebali potpisati 
ugovor o nenapadanju.” 

Predrag se trzao spuren od straha da je pretjerao 
s nesuvislostima: 

“Koji ugovor, koje nenapadanje? Oprosti, ali 
čemu ovo?” - izgubljeno krene, a da nije znao 
kuda. 

“Ako je ta tvoja Ivanka Galić toliko zgodna koli- 
ko si se napalio za nju, da sam na tvome mjestu, ne 
bih bio velikodušan i upoznavao je s drugim muš- 
karcima, nego bih je skrivao i čuvao samo za se.” 

Sada donekle staloženiji Predrag, saveznički i lo- 
jalno vagao je Šiljinu filistarsku ponudu. Sačekao je 
prije nego što će odgovoriti: 

“Pa i tako ćeš je morati upoznati. Razumije se, 

ako je uspijem pridobiti da surađuje s nama u ak- 

... » 

Cljl... 

“O tome ćemo se dogovoriti. Još imamo vreme- 
na, baćo, a danas gledajmo dalje od sutra” - su- 
spregne ga Šiljo. I oprezno natukne: “Nadam se da 
nisi obavijestio ambasadora o mome dolasku...” 

“Držim se dogovora!” - Predrag mu je čvrsto 
prodirao u oči. 

“Neka tako i ostane. Čuo si Stevu Krajačića koji, 
zbog diskrecije, ne želi da za sada širimo naš krug i 
uključujemo nove sudionike u Operaciju Pavelić.” 

“Ne brini se, druže Šiljo, ta nismo djeca...” 

“Ne brinem se. Give me afive, pal!” - pukovnik 


podigne široko raširenu desnicu do visine oka i 
pokretom glave natjera Predraga da i on učini isto. 
Pljesnuli su se cijelim dlanovima kao Amerikanci: 
“Daj mi pet, prijatelju!” - Pljus, snažno je odjeknu- 
lo. Časna, viteška potvrda da je muški dogovor o 
ribljoj šutnji i zavjeri željezno nesavitljiv i nepore- 
civ. Da se zatim Šiljo vrati priči koja ga od sinoć 
opsjeđa i izjeda: “E sada, baćo, ali odmah, kreni. 
Strahovito me zanima što si uspio izvući od tvoje 
zabludjele partizanske poručnice iz Osijeka?” 

Predrag je neskriveno uživao u tek započetoj 
predstavi u kojoj mu je, tako je bar mislio, pripala 
naslovna uloga velikoga maga špijunske strategije 
i taktike i suvlasnika buduće Mate Hari iz Mar del 
Plate. Gutnuo je i uz pomoć podsjetnika od a do ž 
opširno prenio Šilji što je saznao od Ivanke Galić: 

“Stric njezina muža, Ljubušak Jozo Galić, bio je 
i još je fanatično zadojeni ustaša. Nakon što je pri- 
je tri godine prodao uhodanu putničku agenciju u 
Mar del Plati uključio se najaktivnije u djelatnost 
ekstremne hrvatske emigracije i nije mu teško da 
se bar jednom mjesečno pojavi u Buenos Airesu 
jer mu imponira što je u poglavnikovoj blizini. 
Ivankin muž, magnat Mladen Galić, koga su u 
Osijeku znali po nadimku Snaga, stigao je ovdje 
prepun novca, nakon što je u nas rasprodao go- 
lemi imutak. Zahvaljujući kapitalu, a s početka i 
stričevoj pomoći, pokrenuo je i razgranao poslove 
u građevinskome poduzetništvu. Još uvelike tr- 
guje i nafitom, žitom, mesom, kožom, maslacem, 
obućom i duhanom. Ne samo u Argentini i Južnoj 
Americi, nego i u Sjedinjenim Državama, Kanadi, 
Venezueli, Meksiku, Kostarici, Kubi, Španjolskoj, 
Portugalu i Italiji. Do sada mu se bogatstvo bar 
usedmerostručilo. Njen Snaga, rekla mi je Ivanka, 
vuče i po šesnaest sati dnevno i nema ni sekunde 
vremena za politiku. Ali mora povlađivati stricu 
kad raspravljaju o Nezavisnoj Državi Hrvatskoj, 
ustašama i osobito o Paveliću, s kojim je stari Jozo 
Galić zanijet do obožavanja. Istina je, dodala je, 


154 




Meta poglavnik: živ ili mrtav 


da joj muž reži na komuniste toliko da bi ih sve 
izazvao na dvoboj. Ojađeno se tuži kako su mu 
gusarski bezočno pokrali milijune, časno stečene 
ubitačnim, magarećim tegljenjem. Neobično je 
što na crnu listu svojih pljačkaša na najviše mjesto 
stavlja prvoga Ivankina supruga, policijskoga ma- 
jora Rakalovića, Rumbu, s kojim je bio dugogodiš- 
nji razredni kolega, u osječkoj gimnaziji. Rumba ga 
je, kako ga Snaga crni gdje god stigne, nagnao da 
pobjegne iz zemlje. Pri čemu mi je Ivanka odlučno 
istakla da joj sadašnji muž bježi od ustaških sku- 
pova, iako ga stric poziva na proslave godišnjice 
osnutka NDH i poglavnikova rođendana. Snaga u 
danima tih svetkovina izmisli poslovni put da mu 
se ne zamjeri.” 

Šiljo ga prekine, ne otkrivajući još najjaču kartu. 
Samouvjereno je svjestan svoje sposobnosti da str- 
pljivo sluša, čeka i sve izdrži: 

“Je li ti Ivanka išta rekla zašto je ostavila majora 
Rumbu - kojega, neka to znaš, poznajem iz službe 
- i zamijenila ga s tim Snagom?” - podbadao ga je. 

“Jest, rekla mi je i ne sumnjam da mi se do kraja 
otvorila. U meni je, vjerujem, nostalgično potražila 
političkog ispovjednika” - samohvalno će Predrag. 
“Ivanka mi je kazala kako se očajnički, kao vjetro- 
gonja odlučila na bijeg iz Jugoslavije nakon što je, 
u trenucima nepopravljive bračne krize, pronašla 
utjehu i oslonac u Snagi. S njime je - a da i danas 
nije pravo svjesna kako joj se dogodilo - kao gr- 
lom u jagode uletjela u burnu vezu. Budući da je 
major Rumba u Osijeku bio svemogući policajac, a 
sluteći kako će njena ljubavna tajna biti otkrivena, 
uplašila se da će se ruku pod ruku s ljubavnikom 
naći na njegovoj osvetničkoj meti. Napose što bi 
nju javno, društveno i partijski izveli na sramotište. 
Zato joj nije bilo drugoga izlaza negoli prihvatiti 
Snagin poziv da nestanu, pritaje se kod strica u 
Mar del Plati i počnu novi život. Od svega je naj- 
komičnije - onda se Ivanka preda mnom prvi put 
glasno nasmijala - što je njen tadašnji muž, Rum- 


ba, presudno učinio da budući muž Snaga dobije 
putnicu. U suprotnome, Snaga, nećak ustaše Joze 
Galića, osuđenoga na smrt u odsutnosti, nije imao 
ni mrvice izgleda da je se dokopa.” 

Šiljo se sjetio tropskoga osječkog ljeta četrdeset 
šeste i okolnosti pod kojima je na dravskome na- 
sipu sklopljena faustovska nagodba, nakon koje su 
vlasti dopustile Snagi za nj dotle nezamisliv izlazak 
u inozemstvo. To bijaše njegovo, a ne, kako Ivan- 
ka krivo misli, Rumbino djelo. Zato se i zacerekao. 
Neobaviješteni Predrag je pak Šiljinu smjehuri- 
ju upisao sebi u uspjeh jer je bio uvjeren da ga je 
oraspoložio ispričavši mu vrcljivu goldonijevsku 
vodviljsku vragoliju o tome kako je prevareni muž 
policajac postao korisna budala jer je nesebično 
pomogao ljubavniku svoje žene. I ostao namagar- 
čeni naivčina: 

“Što ti se čini je li se Ivanka okrenula protiv ko- 
munizma? Dakako da ona to pred tobom ne bi 
priznala. No jesi li ti, baćo, istančano policijski 
prokljuvio da se Ivanka ovdje u Argentini odmet- 
nula od našega socijalističkog poretka? Je li protiv 
politike druga Tita? I je li, pod utjecajem drugoga 
muža, a osobito njegova strica, prešla na ustašku 
stranu?” - nizao je pitanja pukovnik. 

“Da me to nisi pitao, druže Šiljo, kanio sam ti 
kazati kako se Ivanka nije odrekla partizanske 
prošlosti nego se vrlo ponosi sudjelovanjem u Na- 
rodnooslobodilačkome ratu. S naglašenom simpa- 
tijom govorila je o drugu Titu, koji joj je, kako mi 
je rekla, do neba porastao u očima nakon hrabre 
povijesne odluke da se otrgne od Staljina i unatoč 
ratnim prijetnjama iz Moskve ostane tvrd i otporan 
kao stijena. Napose ti želim podvući da je alergična 
na ustaše i Antu Pavelića.” 

“Jesi li siguran u to, Predraže?” 

“Ne samo siguran nego kako Argentinci običava- 
ju reći kad su u nešto stopostotno sigurni: cien por 
cien segurisimo!” 

“Bi li nam ta tvoja Ivanka pomogla u Operaciji 

Pavelić, naravno ako prosudimo da bi to bilo uput- 
no i korisno?” 

“Ponovit ću: cienpor cien! Sto posto sam uvjeren 
dabi!” 

“Nećemo li ako budemo zatražili od nje takvu 
delikatnu uslugu naletjeti na sklizak i rizičan te- 
ren?” - sumnjičavo je okretao ruku Šiljo. 

“Stopostotno: nećemo!” - gladio je zaliske Pre- 
drag. 

“Kako si to zaključio?” 

“Evo živoga detalja koji će ti puno reći. Početkom 
sinoćnjega razgovora obratio sam joj se s ‘gospođo’, 
a ona je uznemireno pocrvenjela i zamolila me da 
je tako ne oslovljavam: Zovite me Ivanka, rekla je. 
I kao da luži savjest, sramežljivo dodala: Bila bih 
sretnija kad biste rekli ‘drugarice’. No nakon bijega 
izgubila sam pravo da to tražim od komunista koji 
su me izopćili i za koje sam izdajnica Partije!” 

“Zar ti je baš tako rekla, baćo?” 

“Cien por cien!" - Predrag je opetovao svoju naj- 
dražu argentinsku frazu. 

“Ne moram te podsjećati kako pred Ivankom ne 
smiješ zucnuti da sam ovdje. Sve dok se ne dogo- 
vorimo da se vidim s njom. Bude li za to potrebe...” 
- reče Šiljo. 

“Zašto bih joj bilo što kazivao kad te ne poznaje, 
a i ti ne znaš nju?” 

Pukovnik se podigao, napunio ispražnjene čaše i 


nakon namjerne stanke naglašeno razvezao: 

“Da bez jauka saslušaš ovo što ću ti reći najprije, i 
to u jednome gutljaju, ispij čašu do taloga. A zatim 
se čvrsto uhvati naslona fotelje. Da se ne srušiš...” 

“Ništa te ne razumijem, druže, ali baš ništa...” 
- petljao je Predrag. 

“Odmah ćeš me razumjeti. S time što ostaje uvjet: 
najprije vino naiskap!” Dok su se kucali, Predrag 
je zgrčeno gledao u Šilju i komadao se: kakvu mu 
igrariju kuha ispod žita? Ali nemoguća zbilja koja, 
dok je nije čuo od Šilje, po njemu ne bi pristajala 
da bude ispričana ni djeci za uspavanku, odjeknu- 
la je vulkanskom snagom: “Ivanka i Rumba bili su 
moji partizani 1944. u Gorskome kotaru. Bio sam 
im politički komesar brigade. Ona junačko čudo 
od slabašne i tanke curice, a on, esekerski fakin, 
komandir njene čete. Ljeti 1946., dakle, prije deset 
godina, nakon što sam Rumbu uveo u službu u Osi- 
jeku kumovao sam im na vjenčanju u Našicama!” 
Trupnuo je nogom po sjajno ulaštenome parketu 
i rekao: “I sada, baćo, pošto je bajka dobila glavu 
i rep, napokon znaš zašto ne smiješ odati Ivanki 
da sam u Buenos Airesu, čak i kad bi te bacili na 
muke. Napose ne zbog koga sam tu!” 

Predrag se stresao. I kao da su mu kliješta prite- 
gla grlene žile, zakratko izgubio moć govora: 

“To je udes. Fatum ” - širio je oči dok ga je pratilo 
veliko čuđenje. 

Buenos Aires, petak, 11. siječnja 1957. 

U stanu slobodnoga novinara Josea DeFrance- 
schija, predsjednika Društva Jugoslavena u 
Argentini, pozvonio je telefon: 

“ Hola, senor DeFranceschi. Zove vas Blagoje Jo- 
vović...” 

“Živjeli, gospodine Jovoviću. Kad ste došli iz Mar 
del Plate?” 

“Preselio sam se nedavno za stalno u Buenos Ai- 
res.” 

“Je li? A što je s vašim lijepim hotelom u Mar del 
Plati?” 

“Dočekao sam, napokon, krajem lanjske godine, 
argentinsko državljanstvo. Trećinu svoga vlasniš- 
tva hotela, kao što sam vam najavio, prodao sam 
povoljno dvojici suvlasnika. Sada sam ovdje upra- 
vitelj noćnoga kluba u Bolivarovoj ulici. Vlasnik 
mu je moj Srbin, Boško Marjanović, mislim da ga 
ne znate...” 

“Sto vas je navelo, Jovoviću, da se ostavite hoteli- 
jerskoga posla kad vam je izvanredno nosio?” 

“Navelo me je ono o čemu smo lani razgovarali, 
sjećate li se?” 

“Naravno da se sjećam.” 

“Zato vas i zovem. Ima li novosti o tome? Čekao 
sam, ali niste mi se javili...” 

“Ne bih volio govoriti na telefon. Najbolje je u 
četiri oka. Danas nisam u gužvi imogli bismo neg- 
dje sjesti. Recimo u pola šest...” 

“Odgovara mi. Tamo gdje smo se i prošli put vidje- 
И. U Pappa Deus, na San Telmu, na trgu Dorrego...” 

“Dogovoreno, gospodine Jovoviću. Stižem u pola 
šest.” 


Blagoje Jovović trošio je trideset petu. Dvadeset 
drugo godište, rođen u selu Kosiću kod Danilov- 
grada, u Crnoj Gori, iz bratstva Bjelopavlića. Za- 
nosita prosrpskoga i monarhističkog opredjeljenja, 
borio se u četničkim dobrovoljnim postrojbama. 
Kad je u kolopletu ratnih događanja naslutio da će 
se uskoro naći na strani potučene vojske, prebje- 
gao je potkraj 1944. u Italiju, a dva ljeta potom 
obreo se u Engleskoj. Iz Londona se u jesen 1947., 
kao raseljenik, iselio u Argentinu. Brzo se snašao, 
uzdigao se kao uspješan trgovac, industrijalac i ho- 
telijer te dopro na glas snalažljiva poduzetnika koji 
umije stvoriti novac. U Mar del Plati oženio se za 
Gladu, Argentinku, koja mu je rodila sina Gavrila 
i kćeri Mariju i Gabrielu. Iz Crne Gore povukao 
je mlađu sestru Anu, koja se u Rosariju udala za 
Argentinca. 

Blagoje je povezan sa srpskim pravoslavnim kle- 
rom u Argentini i novčano, široke ruke, pomaže 
crkvenu općinu Sveti Sava. Nije tajio da je unatoč 
ratnoj propasti ostao vjeran četničkome pokretu 
pa je osnovao boračku udrugu koju je nazvao po 
generalu Draži Mihailoviću. Još je mecena crno- 
gorskoga društva Njegoš. Odlično je svladao kasti- 
ljanski pa ga i ne prepoznaju da nije izvorni Ar- 
gentinac. 

Sredinom prošle godine u nakladnome dnevni- 
ku La Prensa iz Buenos Airesa raširio mu je zje- 
nice prilog Josea DeFranceschija, koji je napao 
ustaške emigrante zato što su kao plaćenici, pred- 
vođeni svojim poglavnikom Antom Pavelićem, 
obavljali prljave poslove za prošloga predsjednika 

Juana Perona, a i da su njihove “trojke” ucjenjiva- 
le, zlostavljale, pa i ubijale protivnike zbačenoga 
poretka: 

Buenos Aires je doživljavao crne dane kad su mu 
građani danomice strepili od terorista i terorističkih 
hordi koje su prijetile oporbenim strankama. Tim 
organizacijama pripadali su doseljenici s tla Jugo- 
slavije. Iskusni ratnici, koji su sudjelovali u Drugo- 
me svjetskom ratu, osnovali su dobro naoružane i 
obučene bande, odane svome vođi Anti Paveliću. U 
njima je vladala stroga vojnička stega, a izvodili su 
akcijepo načelima vojne strategije i taktike - pripo- 
menuo je Jose DeFranceschi i dodao kako se, una- 
toč tome što je hunta svrgnula Perona, Pavelić i da- 
lje slobodno kreće Buenos Airesom, a troši novac 
koji je opljačkao od Srba i Židova. O poglavniku je 
napisao da je na vlast u Hrvatskoj 1941. došao kao 
pulen fašističkoga ducea Benita Mussolinija, ali 
nakon što je Talijanima predao Dalmaciju, a Ma- 
đarima Baranju; da je za njegove strahovlade po- 
ubijano više od 700.000 Srba i 30.000 Židova; i da 
je u Argentinu ušao pod lažnim imenom, u habitu 
franjevačkoga svećenika. 

Jovović, lak i brz na jeziku, ekshibicionist željan 
da njegova bude vazda glavna, za jutarnjom kavom 
ispričao je dvojici svojih hotelijerskih kompanjona 
iz Mar del Plate, i vršnjaku, najbližem prijatelju, 
jednome od čelnika četničke emigracije u Argen- 
tini, stasitome Cetinjaninu Vladimiru Ivaniševiću, 
kako je nemirno spavao nakon što je pročitao čla- 
nak o Paveliću u La Prensi. I još se nije smirio. Zato 
će otputovati u Buenos Aires da upozna Josea De- 
Franceschija. O njemu je čuo da je Hrvat iz Istre i 
osvjedočeni Jugoslaven, blizak jugoslavenskoj am- 
basadi, koja diskretno uzdržava njegovo Društvo 
Jugoslavena u Argentini: 

“Što si navro da upoznaš toga DeFranceschija?” 
- upita Ivanišević. 

“Želim da mi potvrdi je li Pavelić uistinu u Bue- 
nos Airesu!” 


“Pa što ako čuješ da je u Buenos Airesu?” - u 
čudu će Ivanišević. 

“E, znaj, brate Vladimire, ako Ante Pavelić zaisti- 
nu živi u Buenos Airesu i ako se slobodno kreće, ja 
ću ga pronaći i njegovom ću krvlju osvetiti pobije- 
ne Srbe. Ili ću ga ustrij eliti ili zaklati, ali, svetoga mi 
Vasilija, umrijet će od moje ruke!” 

“Što lupetaš, Blagoje...” - zacijenio se Ivanišević 
i palcem podigao sunčane naočale koje su mu pa- 
dale navrh nosa. 

“Bogumi, hoću, da znaš, čoče!” - zarekao se Jo- 
vović crnogorskim prizvukom: “Javio mi se u snu 
sveti Vasilije Ostroški i zavjetovao me da presudim 
Paveliću!” 

“Ma hajde, Blagoje, ne budali...” 

“Ne budalim, nu ti istinu govorim, čoče! Prore- 
kao mi je sveti Vasilije da ću kad ubijem Antu Pa- 
velića ući u historiju, među velikanske Srbe. Upetat 
će me kao Miloša Obilića zato što je ubio sultana 
Murata na Kosovu polju; kao kapetana Dragutina 
Dimitrijevića Apisa što je ubio kralja Aleksandra 
Obrenovića u dvorcu u Beogradu; i kao Gavrila 
Principa što je ubio nadvojvodu Ferdinanda u Sa- 
rajevu.” 

Umjesto nagovora Ivanišević je procijenio kako 
mu je razboritije izabrati šutnju. Računao je da će 
lude mušice, koje su napale glavu njegova egocen- 
tričnoga brata po šubari i kokardi, odletjeti brzo iz 
nje kao što su u nju i uletjele. Doduše, znao je i to 
da je Jovović grandoman i samoreklamer, prgav i 
prijek čim upadne u vatreni zanos zbog politike. 
Tada se čini da je Blagoju lakše živjeti bez prijate- 
lja nego bez neprijatelja. Zato ga znanci zaobilaze i 
klone ga se jer se razuzdano ponese kao napuhani 
seoski bekrija koji povede kolo, počne svađu i po- 
tegne čakiju. 

“Izvjetrit će mu fiksna ideja da ubije Pavelića” 
- ponadao se Ivanišević. 

Ali nije. 

Jovović je istoga poslijepodneva ušao u vlak za 
Buenos Aires i časkom uspostavio vezu s DeFran- 
ceschijem. Našli su se u kavani Pappa Deus: 

“Kako ste saznali da je Pavelić ovdje?” - zanima- 
lo je Jovovića. 

“To nije tajna. Pavelića često možete vidjeti usred 
Buenos Airesa! Uopće se ne skriva” - odgovorio 
je Jose DeFranceschi i opisao mu kraj u kojem je 
nastanjen poglavnik s obitelji. Onda je pokazao da 
je i on znatiželjan: “Gospodine Jovoviću, ne mogu 
odoljeti da i ja vas nešto ne upitam: zašto vas zani- 
ma Pavelić?” 

“Svakako ću vam reći, senor Jose, ali vas molim 
da mi prije toga kažete: možete li me povezati s ju- 
goslavenskim ambasadorom?” 

“Poznajem sve u jugoslavenskoj ambasadi, a na- 
pose sam u odličnim odnosima s dvojicom naj- 
važnijih: s ambasadorom Slavoljubom Petrovićem 
i prvim savjetnikom Predragom Grabovcem. To 
znači da vas mogu preporučiti bez poteškoća. No 
da bih vas najavio ambasadoru, morali biste mi 
reći: zašto vam je potreban? Jasno vam je da će me 
pitati: koji je razlog što tražite sastanak s njime?” 

“Jamačno da ću vam reći zašto ustrajavam na 
žurnome susretu s gospodinom ambasadorom. 
Zato što ste me vi, senor Jose, naveli na to!” 

“Zašto ja? Kako ja?” - zbunio se prosijedi novi- 
nar. 

“Pročitao sam vaš članak u La Prensi, koji me je 
potresao i natjerao na besana razmišljanja. Pošto 
sam razmislio, neopozivo sam odlučio da ubijem 
Antu Pavelića” - rekao je Jovović i zatim ubrzao. 
da ga novinar ne prekine: “Zato bih veoma želio da 
ambasador čuje od mene što sam namjeran učini- 
ti” - reče vrlo samosvjesno. 

Jose DeFranceschi preneraženo odmakne glavu 
i, osjetivši da mu se oduzela riječ, upeo je dugi po- 
gled u Blagoja Jovovića, koji je poderao vrh vrećice 
sa šećerom i lagano ga sipao u kavu. Kad se done- 
kle oporavio od čuda koje je upravo čuo i nakon 


što su svježe okrečeni zidovi prestali plesati pred 
njegovim izbezumljenim očima, stari novinar mr- 
šavom rukom prijeđe preko čela i obzirno počne: 

“Vidim, gospodine Jovoviću, da niste pijani. I ne 
izgledate mi kao da ste utekli iz umobolnice. Ipak 
vas molim da zbog mene ponovite što ste rekli. Po- 
navljam: zbog mene. Jer poslije onoga što sam čuo 
sumnjam da sam vas ispravno razumio.” 

“Dobro ste me čuli i razumjeli, senor Jose. Ubit 
ću Antu Pavelića!” 

Sada je i novinar, primjetno nervozan, sipao še- 
ćer u svoju kavu: 

“Da sam ambasador, pitao bih vas: zašto o toj 
svojoj odluci - koja će, budete li ustrajali i proveli 
je do kraja kako ste naumili, silovito odjeknuti u 
svijetu - želite prethodno obavijestili njega? Po- 
znato vam je da jugoslavenska vlada evo jedanae- 
stu godinu zahtijeva da joj bude izručen poglavnik 
Ante Pavelić kako bi mu za ratne zločine sudio i 
pravedno ga osudio jugoslavenski sud. Na Petro- 
vićevu mjestu moje bi bilo da saznam zašto se po- 
stavljate iznad suda i uzimate pravdu u svoje ruke 
da biste mu - ne kažem nezasluženo - vipresudili, 
gospodine Jovoviću?” 

“Senor Jose, da je svijet želio, ne bi oklijevao je- 
danaest godina, nego bi odavno predao Pavelića 
maršalu Titu. I tko zna koliko će još oklijevati i ru- 
gati se pravdi. Prije bih rekao kako u Argentinaca 
ne postoji raspoloženje da ga izruče komunistima. 
Bojim se da i Amerika ne pokazuje volju za to. A 
čekanja je previše. Strpljenje se odavno prelilo iz 
čaše. Stoga netko mora, kako ste se vi izrazili, senor 
Jose, uzeti pravdu u ruke. Bog je odredio da to bu- 
dem ja! Moja će osveta biti moralni čin.” Da osnaži 
svoju uvjerljivu nakanu i još uvjerljivije izlaganje, 
uzjapureni Blagoje Jovović neobuzdano raspali sti- 
snutom šakom po stolu. Gost neuredne raspućin- 
ske brade, s povećom rupom na peti desne čarape, 
kojemu je bolesna plava boja oko očiju kazivala da 
je u zavadi sa zdravljem i koji je osamljeno sjedio 

ispod bijedne mazarije od uljane slike uplašeno se 
osvrne. Dotle se, uz pivo i bademe, mrzovoljno do- 
sađivao dalekovidnim čitanjem La Naciona, a sada 
kao da se preispituje i prebraja: hoće li prizvati u 
pomoć policiju u slučaju mogućega kavanskog iz- 
greda, što ga je, srditim istupom i olujnom snagom 
navijestio rasrđeni bezdušnik, možda gorštak, koji 
govori stranim, slavenskim (bit će ruskim) jezi- 
kom? Smušeni Jose DeFranceschi umjesto glasne 
isprike s nelagodom mu je umorno uputio mlaki 
osmijeh. Kad se potom iznova osvrnuo k Jovoviću, 
božjom odlukom izabranome atentatoru na po- 
glavnika, iz drvenih vrata zidnoga sata, nalik alp- 
skoj kućici, izletio je crvenkasto lakirani patuljak 
i mašući rukama pištavim jodlanjem, poranivši 
nekih pet minuta, objavio netočno vrijeme. Pošto 
se patuljak povukao u svoje mehaničko gnijezdo 
i za njime se zatvorila dvostruka vrata, novinar je 
progovorio: 

“U svoje ime usudio bih se izvesti nešto na či- 
stac...” 

“Smijem li saznati, senor Jose, što je to, po vama, 
izvesti stvari na čistac?” 

“Bit ću vrlo izravan kako se ne bismo igrali skri- 
vača. Znači li to da ćete za to što namjeravate uči- 
niti s Pavelićem posredstvom ambasadora zatražiti 
novac od jugoslavenske vlade?” - upita DeFran- 
ceschi tiho da ga ne čuju osamljeni bradonja koji 
je, nakon što se pribrao, nastavio čitati La Nacion, 
i smeđolasa konobarica dobroćudna lica kao u pa- 
stirice, očiju boje lješnjaka i sitnih kostiju, začuđu- 
juće pristala za svoju precvjetalu dob. 

Uvrijeđeni Jovović spontano je zgužvao rub stol- 
njaka od gruboga bijela platna s izvezenim cvjeti- 
ćima od crvenoga, plavog i žutog konca. 

“Akoprem mislite da bih smaknuo Pavelića zbog 
para i da sam vam se obratio kao plaćeni ubojica, 
onda smo nas dvojica, senor Jose, stotinama kilo- 
metara daleko jedan od drugoga. Na suprotnim 
valnim dužinama” - grstio se, smrknuto nabrao 


guste obrve i sebeljubivo rekao: “Zaradio sam po- 
šteno, hvala Bogu, dovoljno novca, a imat ću ga i 
više kad uskoro budem prodao svoju trećinu hote- 
la u Mar del Plati...” 

“Onda uistinu ne znam što tražite od ambasado- 
ra?” - povišena tona turobno upita DeFranceschi. 
“Podsjetili ste me anegdote koju sam čuo u mlado- 
sti, u Istri. Car Franjo Josip uoči sastanka s hrvat- 
skim izaslanstvom obratio se savjetnicima: Nemoj- 
te mi reći što Hrvati hoće, nego što neće! Mislim 
da ste me shvatili...” 

“Za razliku od vaših Hrvata, ja znam što neću, 
ali znam i što hoću! Neću novac za to što ću ubiti 
Antu Pavelića. Sačuvaj me Bože da mi plate komu- 
nisti i partizani! Prije bih pustio dušu nabijen na 
kolac negoli od njih uzeo i pola pesosa!” 

“Nije mi jasno zašto zazirete od komunista i par- 
tizana?” 

“Vama se, senor Jose, neće svidjeti kad kažem da 
sam odavno postao četnik. I još sam srcem, no tu 
se više ništa ne da izmijeniti. A što želim od am- 
basadora Petrovića? Jedino revolver kalibra 9,65 
milimetara sa zatrovanim mecima.” 

“Pohvalili ste se da niste siromah. Naprotiv. I za- 
što vam onda ambasador mora nabaviti revolver? 
Što ga ne kupite sami?” - zaskoči ga Jose DeFran- 
ceschi reskim zapovjednim glasom ljutita kaplara. 
“Ambasador bi se utopio u moru problema kod 
argentinskih vlasti koje bi mu uskratile gostoprim- 
stvo u slučaju da budete otkriveni, a policija sazna- 
la da vam je on dao revolver. Pogotovu ne vidim 
kako bi se oprao pred svojim šefovima u Beogradu. 
Pitali bi ga zašto je naoružao osobu četničkih na- 
zora? Složit ćete se, gospodine Jovoviću, kako Pe- 
troviću ne bi bilo mudro da nizašto proda vlastitu 
sreću i nerazborito upropasti uzlaznu diplomatsku 
karijeru.,” 

“Ostavimo po strani etičko pitanje tko treba ubiti 
Pavelića? Ako je maršalu Titu i režimu u Jugosla- 
viji stalo da poglavnik nestane i više im ne bude 

na smetnji - a ne sumnjam da im je stalo - onda 
im treba biti svejedno hoće li ga u pakao otpremiti 
četnik, komunist, Srbin, Židov, anarhist, homosek- 
sualac ili plaćeni ubojica. Boja im ne smije biti važ- 
na, senor Jose, upravo kao što je nebitno je li mačka 
siva, bijela, žuta ili crna, nego zna li loviti miševe.” 
Jovović je uživao u svome izlaganju i premoćno 
pogledao novinara: “Znate li što me prisiljava da 
od ambasadora za protuuslugu zatražim revolver 
s otrovnim mecima? Objasnit ću vam nakon što 
ste me uvjerili koliko ste daleko od svijeta oružja 
tako da pomišljam: niste li možda subotar? Vidim 
da niste upoznati s ozakonjenim pravilom koje na- 
laže kako je svakome tko u Argentini kupi oružje 
trgovac dužan uzeti podatke i proslijediti ih polici- 
ji. Meni ne bi bilo ugodno da mi ime bude upisano 
u policijskim kartotekama. Upravo zato tražim od 
ambasade da mi dade ili ustupi neregistrirani re- 
volver.” 

Jose DeFranceschi obećao je Blagoju Jovoviću da 
će ambasadoru Slavoljubu Petroviću još sutradan 
predočiti njegovu želju da se vide. Uz pitanje za 
svaki slučaj: 

“Jeste li sigurni, gospodine Jovoviću, da ste doista 
sposobni učiniti to o čemu mi pričate? Ponašate se 
kao da imate više života od svoga jednog i jedinog. 
Vaša odluka je teško izvodiva, da ne kažem neo- 
stvariva i nezamislivo visoko rizična. I, oprostite, 
graniči s ludilom...” 

“To će ludilo, senor Jose, trajati u meni koliko 
god dugo budem trajao i ja.” 

“Siguran sam da bi se čak i profesionalni proku- 
šani pistolero dugo skanjivao dok u sebi ne presi- 
ječe petlju i odluči se latiti takvoga pothvata. I kad 
bi se odlučio, za to bi najprije tražio vreću novca. 
Stoga mi je nevjerojatna ležernost kojom se na taj 
gladijatorski čin odlučuje amater, i još volonter ka- 
kav ste vi, gospodine Jovoviću...” 

Jovovićevu taštinu uznemirilo je što ga je De- 
Franceschi nazvao amaterom u ubijanju. No umje- 


sto da ga krene uvjeravati kako je u ratu prošao i tu 
školu, ipak je u posljednjem trenutku svezao čvor 
na jezik i podičio se svojom drugom vrlinom: 

“Senor Jose, odlično poznajem sebe, svoju narav i 
ćud. Znam da nikada nikome ništa nisam oprostio. 
Ni ubuduće neću. Ponajmanje krvniku Paveliću!” 

Za vrijeme njihova drugoga susreta u Buenos Ai- 
resu, za istim stolom u kavani Pappa Deus, u petak, 
11. siječnja 1957., u 17,30 sati, Jose DeFranceschi 
je zamijetio da je Blagoje Jovović pustio brkove, 
dugu kosu i nosi naočale koje ne skida. 

“Pokušavam izmijeniti izgled pa sam se ovako 
djelomično maskirao. To znači, senor Jose, da sam 
poslije vaše lcronike u La Prensi počeo s priprema- 
ma za zavjet koji moram ispuniti. Da ubijem Antu 
Pavelića! Kad se nečega prihvatim, onda to mora 
biti vrhunski izvedeno!” - samohvalno zabubnja 
Jovović. 

“Što ako ne uspijete, gospodine Jovoviću?” 

“Dakako da je moguće i ne uspjeti, senor Jose. Ali 
sramota bi me bila ne pokušati!” - rekao je izvje- 
štačeno Jovović i zatim neumorno navrgnuo što je 
sve učinio. Ni trena se nije kolebao da proda treći- 
nu vlasništva hotela i dođe u Buenos Aires, gdje je 
iznajmio sobu, dok mu je obitelj ostala u Mar del 
Plati. Sunarodnjak Boško Marjanović, stari prije- 
ratni emigrant, uposlio ga je da za povoljnu plaću 
vodi njegov noćni klub u ulici Bolivar. Slobodno 
vrijeme Blagoje Jovović većinom koristi traga- 
jući za poglavnikom. Našao ga je bez poteškoća. 
U četiri navrata odlazio je u udaljeno predgrađe 
Lomas del Palomar u Gran Buenos Airesu. Svra- 
tio je na piće u Club de Fomente de Ciudad Jardin, 
u Pilotskome naselju, koje tako zovu zbog imena 
ulice: Aviador (pilot) Mermoz, a i stoga što je tu 
više stanova koje su otkupili piloti. Prvi put zašao 
je u vrijeme ručka i bio jedini gost. Razdivanio se s 
dokonim pričljivim konobarom zatupaste glave i s 
još pričljivijim šefom kluba. Najprije o neizbježnoj 

i vječnoj sveargentinskoj temi, o najvažnijoj stvari 
na planetu, o nogometu. Je li izvanredna momčad 
River Plate kadra obraniti naslov prvaka? Potom je 
Blagoje, riječ po riječ, kao usput pitao: stanuju li 
tu u blizini i neki poratni doseljenici - ne može se 
točno sjetiti odakle su podrijetlom, ali čini mu se 
da su Hrvati - koje sreće na utakmicama? Obojica 
mu potvrdiše. Si verdad, tako je, u kraju je desetak 
hrvatskih obitelji, a Hrvati su dobri gosti bistroa. 
Mladi šef kluba uspravne pojave još nadometne 
kako prečicom preko parka živi neki velikan, o 
kome su mu Hrvati iz susjedstva rekli da je taj se- 
nor za prošloga rata bio njihov šef države, jefe de 
estado. Uperio je prstom na kuću, eno njegove, to 
je ona tamo, a neće biti ni pet godina kako ju je 
podigao. Toga senora, nadoveže se šef kluba, viđa 
u popodnevno vrijeme u parku i u pratnji dvojice 
snažnih mladića koji se smjenjuju, mora da su mu 
tjelesni čuvari. Ponekad izađe s unučicom, ali tada 
bez pratioca. On i unučica, uvijek se nakon šetnje 
okrijepe u klubu. Curica popije limunadu, a senor 
hladni voćni čaj, reče šef. Sljedeća tri puta Blagoje 
Jovović je vidio Antu Pavelića. Dvaput ga je pro- 
matrao iza izloga kluba dok je šetao i razgovarao s 
pratiocem; a treći put bio je s unučicom i bez pra- 
tioca. Blagoje je poznavao poglavnikov lik jedino 
iz starijih novinskih fotografija. Sada kad je ispred 
njega, u naravnoj veličini i dok ga gleda, zaključu- 
je da se postarao i izmijenio. Umalo je zasiknuo 
kako to nije ista osoba. U klubu je Pavelić naručio 
uobičajena osvježenja: limunadu za unuku i za se 
hladni voćni čaj s mlijekom. Čuo ga je iz blizine 
dok je unuku dozivao imenom: Zvjezdana. A ona 
njega: nonić. On joj se obraćao na hrvatskome i 
ona ga je, što je Blagoje lako zaključio, razumjela. 
No Zvjezdana je pričala argentinskim narječjem 
kastiljanskoga. Šef kluba je upeo da novome, sve 
učestalijem gostu pokaže kako on umije s djecom, 
napose s unukom hrvatskoga jefe de estado, kome 
nije znao imena. Podragao je curicu po zlatnoj. 


dječački kratko ostriganoj kosici, počešljanoj na 
razdjeljak, i pitao je što odrasli najčešće, najdo- 
sadnije, najgnjavatorskije i najzamornije pitaju 
svu djecu svijeta: “Koliko ti je godina?” - “Šest!” 
- odgovori malena na granici strpljivosti. Šef kluba 
izvukao je, po dječjoj procjeni, najčešće, najdosad- 
nije, najgnjavatorskije i najzamornije pitanje broj 
dva: “Kako ti je ime?” - “Zvjezdana!” - srkala je 
limunadu iz slamke i pogledala ga bez naklonosti. 
Šefovo potpitanje zatim nije spadalo među dosad- 
na, gnjavatorska, ni zamorna. Jer, bilo mu je stalo 
da sazna: odakle joj to ime? - Priznao je: i da dva 
dana vježba, ne bi ga mogao izgovoriti. I što ono 
zapravo znači? - * Estrella” - odgovorila mu je već 
prezasićeno Zvjezdana. Iz očiju joj se naziralo kako 
ovo nije prvi put da odgovara na isti upit, nego bar 
petsto prvi: “Ime mi potječe iz Hrvatske, zemlje 
iz koje su moji: mama, tata, djed i baka i njihovi 
preci. A ja sam rođena u Buenos Airesu” - dodala 
je Zvjezdana ili Estrella prezadovoljna što se do- 
tični tio (ili striček na hrvatskome), nije zaletio s 
pitanjima tri i četiri, po dječjoj procjeni najčešćim, 
najdosadnijim, najgnjavatorskijim i najzamorni- 
jim: “Kad ćeš u školu?” i: “Koga više voliš, mamu 
ili tatu?” - Zvjezdanin nonić je zaljubljeno slušao 
unučicu kako cvrkuće, a procvjetao je pri domo- 
ljubnome spomenu Hrvatske. Tio, šef kluba, koji 
ju je počastio punjenom čokoladicom, zapljeskao 
je kad mu je Estrella rekla gdje je rođena. - “Oh, 
portena!” - klikne sladunjavo, što je mala posluš- 
no potvrdila: “Si senor, portenisima!” To bijaše sve. 
Nonić Ante Pavelić je podmirio račun, uzeo za 
ruku unuku i dotaknuvši obod šešira izašao pro- 
mrmljavši na pozdrav: “Hasta luego!” Ušli su u 
novu građevinu koja se ispriječila ispred oronula 
parka. Šef kluba pitao je Blagoja: “Znate li, amigo, 
gdje je točno u Europi ta Croatia ? Bit će da je oko 
Čehoslovačke, je li tako?” “I ja mislim da je neg- 
dje oko Čehoslovačke ili možda oko Italije, ali se 
ne bih usudio okladiti!” - reče Blagoje praveći se 

neuk iz opreza da se ne oda i najsitnijom sitnicom. 
Nogometno cijepljeni šef kluba udario se po čelu: 
“Caramba, amigo, sjetio sam se. Iz države kojoj je u 
ratu bilo ime Croatia, a to je danas Jugoslavija, do- 
šao nam je u Argentinu fantastični golman Mirko 
Blažina, velik kao gora. A prije pet godina gosto- 
vala je u Buenos Airesu momčad iz grada Splita, 
čudnoga imena Ahduk .” Blagoje je odgonetnuo 
da ovdje tako izgovaraju Hajduk. Početkom 1952. 
splitski klub kružio je dva mjeseca Južnom Ame- 
rikom pa je igrao i u Argentini. Blagojev zemljak 
iz Crne Gore, na stadionu Bombonera, gledao je 
utakmicu Boca Juniors - Hajduk, koja je skončala 
neriješeno 1:1, i prepričao mu smijuriju što se do- 
godila momcima iz Dalmacije. Da se dodvore gle- 
dateljstvu - a u svečanoj loži sjedio je predsjednik 
republike Juan Peron - trinaestorica gostujućih 
nogometaša istrčala su na teren, s po jednim kru- 
pnim slovom pričvršćenim na majici. Nakon što se 
poredaju na centru, s njihovih prsa trebalo se čita- 
ti: VIVA ARGENTINA. No kako je u tunelu nestalo 
struje i nastala pomutnja kao u kokošinjcu, a ozli- 
jeđeni branič Hajduka Ljubo Kokeza zašepesao i za 
korak zaostao, poredak slova pijano se anagramski 
izmiješao, pa je pisalo: VINA ENTIVRAGA. Opre- 
zni Blagoje nije prepričao tu zgodnu nezgodu šefu 
kluba i konobaru. 

“Tako ste vi, gospodine Jovoviću, tri puta bili 
u poglavnikovoj blizini...” - nategnuto progovori 
Jose DeFranceschi. 

“Jest, gledao sam ga ovako kao što sada vas gle- 
dam!” - odgovori Jovović. Nestrpljiv što novinar 
ne spominje ono što ga najviše tišti, prekine pripo- 
vijedati o Paveliću: “Imate li kakvih novosti, senor 
Jose, o mome susretu s ambasadorom Petrovićem? 
Uskoro će, evo, pola godine kako sam vas zamolio 
da ga ugovorite...” - nervozno je zabubnjao okru- 
glim prstima: “Je li negdje zapelo?” 

DeFranceschijevo oklijevanje i skretanje pogleda 


u stranubezglasno su najavili Jovoviću da nije izaš- 
lo po njegovu kako je zacrtao: 

“Bojim se da vam donosim nepovoljnu novost. 
Ambasada nije prihvatila vaš zahtjev da vam dade 
revolver. Zato je i otpao vaš sastanak s ambasado- 
rom.” 

“Je li me ambasador Petrović izbjegao zato što 
sam vam pošteno otkrio da sam u ratu bio s čet- 
nicima? Zar me ne želi vidjeti zato što ne skrivam 
svoju prošlost, ne krivotvorim je i što se nje ne 
stidim?” - iznureno povikne nesuzdržano mrseći 
lasi. 

Jose DeFranceschi ga pažljivo osmotri i nategnu- 
to se iskašljuca: 

“To što ste bili četnik jak je razlog. Vrlo jak. Ali 
ne i najjači...” 

“Budete li mi rekli koji je razlog jači od toga, 
valjda ću se bolje osjećati...” - razmetljivo se raz- 
bacivao ironičnim frazama i bez simpatije mjerio 
novinara. 

"Zamolio bih vas, prije svega, gospodine Jovovi- 
ću, da svoju pakost koju bezrazložno rasipate po 
meni sačuvate za nekoga drugog budući da sam 
ovdje tek beznačajni posrednik i ni o čemu ne od- 
lučujem. Dobre volje prihvatio sam se posredova- 
nja na vašu izričitu zamolbu. Dakle, promašeno se 
ljutite i praskate na me. A ja, znajte, nisam za nepo- 
trebna neprijateljstva.” Skupivši staljinovski guste 
vjeđe Jose DeFranceschi, kome je dogorjelo do je- 
zika, zastane u iščekivanju da mu Blagoje Jovović, 
koji je sjedio ukočeno kao nadgrobni kip uskoči u 
riječ. No kako to nije dočekao, izdržao je njegov 
željezni pogled i prekinuvši ukiseljenu tišinu na- 
stavi besjediti: “Podaci iz dosjea o vama, do kojih 
su došli u ambasadi, kazuju da ste 1941. najprije 
bili u partizanima, ali nakon što ste ubili svoga bli- 
skoga rođaka, iste godine ste iščiljeli i prebjegli čet- 
nicima i tako izbjegli suđenje partizanskoga ratnog 
vijeća. Postali ste komandant bataljuna, a krajem 

1944. prebacili ste se u Italiju i odatle pošli u emi- 
graciju, najprije u Englesku, a zatim u Argentinu. 
Ambasador je sa suradnicima odvagnuo ponudu 
da presudite Anti Paveliću i vaš zahtjev za revolver, 
no bio je prisiljen da vas odbije.” 

“Što je bio povod?” 

DeFranceshi je zapazio naglu klonulost na Jovo- 
vićevu iscijeđenome licu: 

“Otvorena sumnja da je to moguća četnička pro- 
vokacija.” 

“Je li njegovo odbijanje konačno?” - Blagoje Jo- 
vović, smršten i nategnutih žila na naboranu vratu, 
ipak je rezignirano tražio još tračak svjetlosti u ta- 
mnoj komori. Osjetio se bijedno izigran i odbačen, 
bezvoljan kao bolesnik koji se raspada i iščekuje da 
mu duša napusti tijelo. 

“Nemoguća mogućnost je da poslije ovih otkrića 
iz vaše ratne prošlosti dogovorite prijam kod am- 
basadora!” - reče sažaljivo DeFranceschi. 

Blagoje Jovović mu nije potvrdio, ali ni pobio, 
dojako u svijesti skrivenu crnu sekvenciju iz svoje 
onodobne gerilske prošlosti, koju je odavno bacio 
u Leto, rijeku u mitskome podzemnom svijetu, iz 
koje sjene duše preminulih piju vodu zaborava. 
Bio je uvjeren kako je zasvagda izbrisana ta suro- 
va istina o njemu. I da je otplovila ubestrag. Što je 
vrijeme odmicalo manje je strepio kako će je netko 
izvući iz dubine mulja i sasuti mu je u lice. No više 
od istine da je u neobuzdljivoj svađi ubio rođaka 
Jovovića je uznemirilo što se saznalo kako se prije 
nego što je zaskočio četnicima borio u partizan- 
skim redovima, s crvenom zvijezdom na kapi. I 
da je ishitreno promijenio kožuh i Tita zamijenio 
za kralja Petra i đenerala Dražu Mihailovića, ne 
iz uvjerenja, nego stoga što je utekao iz smrtnoga 
straha da će mu prijeki partizanski sud suditi zbog 
ubojstva, a pred njime bi izgorio do pepela. 

“Evo da znam s koje strane je zapuhala bura” 
- hirovito prodžandrlja Blagoje trljajući zglavke na 
prstima. Prijekori koji su se obrušili na nj ušli su 


mu u svaku poru mozga i nagrizali utrobu: “To je 
maslo konzula Veljka Ćipovića!” 

“Zar ga vi poznajete?” - iznenadio se Jose De- 
Franceschi, najjače raširivši dotle stisnute izdulje- 
ne oči. 

“Išli smo u istu školu u Crnoj Gori.” 

“Jeste li i njemu otkrili što smjerate učiniti s po- 
glavnikom?” 

“Ni spomenuo.” 

“Kako ste došli do konzula Ćipovića?” 

“Nisam ja došao Ćipoviću, nego je on došao k 
meni. Tek sam treći dan radio u noćnome klubu, 
u Bolivarovoj ulici, kadli ga ugledam gdje ulazi sa 
ženom: Jesi li to ti, Veljko? - prišao sam mu. I znate 
već kako se u tim prigodama razvuku priče o svi- 
jetu koji je mali... Kad smo okvasili grla, od Veljka 
Ćipovića sam saznao, a što dotle nisam čuo, da je 
on jugoslavenski konzul u Buenos Airesu. Veljko 
i ja smo pohađali isti razred u gimnaziji u Dani- 
lovgradu. Ne sjećam se više kakav je bio đak, ali 
pamtim ga da se od svih nas izdvajao što je najbolje 
igrao biljar i nosio najviše nadimaka; mogli ste ih 
poizbor birati. Zvali smo ga: Gevera, Serdar, Ćipac, 
Čarapa, Izjedipogača, Nos, Puždra, Ćile imbećile, 
Klempo, Smradoje i kako još sve ne, a najčudnije 
mi je bilo što se bez imalo ljutnje odazivao na sva- 
ki.” U rastućoj izgubljenosti Jovović nije primijetio 
da je zamijenio pitki književni govor i prozborio 
matičnim crnogorskim naglaskom. No zato je pri- 
mijetio da DeFranceschi, umrtvljena oka, bešćutno 
i s naporom prati njegova smućkana i poput svraba 
dosadna oronula sjećanja o konzulovim nadimci- 
ma. Do don Josea sve slabije dopire što mu on želi 
reći svojim kričavim obezglavljenim srljanjima u 
đačku prošlost. To opominje Blagoja da se vrati 
temi koja ga progoni i napreže: “Nitko me u amba- 
sadi ne poznaje osim Veljka Ćipovića, pa zato, osim 
te gnjide, nitko i ne zna da sam bio u četnicima. 
Neću mu zaboraviti što je kod ambasadora skupio 
neki sićušni, jadinji bod kad me vjerolomno odao. 

Nikad ne bih pomislio da će se izroditi u podlog 
einkaroša, Zar samo zato da ispadne veći katolik 
od pape, što li? Ili: veći titovac od Tita. Ovdje bi ga 
zvali El Titino. No Ćipović mi nije tolika teška bri- 
ga da od nje ne bih mogao zaspati, vjerujte mi don 
Jose. Bog mu platio za ovo. I neka ga vrag odnese!” 

- uspuhao se rastrzan od sveprožimajuće žestine: 
“Kad mu učine nešto nažao, Srbin kaže: Prosto ti 
bilo! - Tako ću i ja odbrusiti onome gamizoviću i 
ništavilu od konzula, budemo li se ikada pogledali 
u oči. Po vama, don Jose, poručujem ambasadoru 
da neću odustati od svoga nauma. Kad me ponese 
bujica, nezaustavljiv sam kao rijeka ponornica. To 
će biti pobjeda moje volje. A nakon što bude čuo 
divnu vijest da je smrt iznenadila Antu Pavelića 
onda kad je nije očekivao i da ga je snašla zahva- 
ljujući meni - ambasador će biti taj koji će zažaliti 
što se preumio i odbio mi pomoći. Blagoje Jovović 
će se snaći i bez ambasadora Slavoljuba Petrovića. 
Blagoje Jovović svima vama jamči sjajnu zabavu!” 

- hladnim patosom, guslarski uzvišeno nizao je 
nesuvisle riječi. 

DeFranceschi se neporecivo uvjerio da je Jovović 
svoj nadolazeći sumnjivi čin umišljeno podigao na 
povijesni postament i proglasio ga misionarskim. 

“Neće umrijeti od skromnosti. Sebe vidi kako 
stoji pred vratima vječnosti, dok mu zahvalni Srbi 
klešu mramorni stepenik po kome će zakoračiti u 
slavu!” - uočio je. 

Jovovićev rastanak s Joseom DeFranceschijem 
ne bijaše ni izbliza srdačan kao sastanak. U odla- 
sku mu nije odzdravio na pozdrav i beznadno se 
udaljio od njega, uputivši mu pogledom bez riječi 
nešto vrlo ružno. 

Sljedeće tjedne Blagoje Jovović trošio je tragajući 
za revolverom i prateći kretanja Ante Pavelića. 

Suhotrti, dosadno odjeveni Jovo Hanjević iz 
Podgorice, ražalovani ženskar umornih pokreta 


koga je prežvakalo vrijeme, od prije rata doseljen 
u Buenos Airesu, hrvao se sa sudbinom i preživ- 
ljavao na rubu bijede, ali je gosparski nosio svoju 
sirotinju. Godine i boginje su mu mrasastim pje- 
gama, oteklinama i izraslinama utisnule sumorne 
tragove na isušenim maljavim rukama i licu. Od- 
veo je Jovovića do Nocturna, stjecišta ustaša. Rekao 
mu je da predvečer u tu kafeteriju među njih zađe i 
poglavnik. U pet dana, koliko su za redom svraćali, 
Pavelića su vidjeli dvaput. Kad je Blagoju brzopleto 
izletjelo da ga slijedi zato što ga je odlučio smaknu- 
ti, Hanjević se spremno ponudio da mu se pridruži 
kao pomagač. Uz uvjet da bogato naplati uslugu: 

“Pobogu, brate Jovo, od koga misliš zatražiti no- 
vac?” - začudio mu se Jovović. 

“Od četnika, brate Blagoje.” 

“Kako od četnika, brate Jovo?” 

“Napišimo pisma Srpskoj narodnoj odbrani u 
Americi i Kanadi i obavijestimo ih da ćemo ubi- 
ti Antu Pavelića, a oni neka nam za to fino plate. 
Ima bogatih četnika, eno Jovana Đonovića, popa 
Momčila Đujića, vojvode Dobroslava Jevđevića... 
Svi bi oni crkvenim zvonima pozdravili da poglav- 
nik otegne noge. To je nama jedinstvena prigoda 
da odlično zaradimo!” - dokazivao mu je Jovo. 

“Kakva neprovarljiva misao, brate Jovo! Pa ja že- 
lim ubiti Pavelića kako bih osvetio pobijene Srbe” 
- plane Blagoje: “Neću pogaziti srpski ponos zbog 
novca!” 

“E moj brate, tu se nas dvojica ne nalazimo. Obo- 
jica želimo isto, ali na različite načine” - prašnjavim 
glasom nabrusi Jovo preko sitnih zuba: “Argentinci 
kažu da bebe plaču jer ako se ne oglase, majka će 
zaboraviti da ih nahrani sisom.” 

“Boguti, brate Jovo, recrmi, no bez izmotavanja, 
što ti se mota u glavi?” 

“I ja sam ranije bio spreman prkositi sudbini i žr- 
tvovati se za srpstvo, ah sam se ozlojedio. Zarekao 
san se da ako odsele bilo što budem činio za srpsku 
stvar, onda mi to treba skupo platiti. Ni kod stare 

babe nema više džabe! U svijetu se sve plaća, osim 
sira u mišolovci koji je besplatan.” 

“Buncaš i ne razmišljaš valjano. Priberi se i dođi 
k sebi, tako ti svetoga Vasilija Ostroškoga” - pro- 
ključali Blagoje se nadčovječanski naprezao da ne 
odadrne Jovu i razbije mu mrkvasti nos. 

“Ne buncam, brate Blagoje. Reći ću ti i zašto. Us- 
hitio sam se kad sam koncem 1943. vidio hollywo- 
odski film Louisa Kinga Chetniks - Jhe fightinggu- 
erilla Draja Mihailovitsch, pa sam potom iz Buenos 
Airesa poneseno otplovio u Kairo, gdje je bilo sje- 
dište jugoslavenske kraljevske vlade. Odanle sam 
se želio prebaciti u okupiranu Srbiju i pristupiti 
kao dobrovoljac četnicima đenerala Draže Mihai- 
lovića i njegovoj Jugoslovenskoj vojsci u otadžbini. 
Ali oni izopačeni ministarski dembelani, taj skup 
bijednika - koji su, umjesto da rade štogod kori- 
sno za kralja, otadžbinu i srpstvo, povazdan grijali 
lijene guzice u kavani Kasr el Nil, oholili se, prdo- 
meljali i ogovarali poštene Srbe - nisu pokazali ni 
mrvine mrve volje da iskoriste moj patriotski za- 
nos i pošalju me u rat. Znaš li tko su oni? Krdo 
i čopor, eto to su! Brzo sam shvatio da nisu moj 
svijet i zbog njih sam se odlupio od borbe za srp- 
stvo i s rasjelinom u srcu, suvratio se razočaran u 
Argentinu.” 

“I zatim?” 

“Ovdje sam imao što zateći, brate Blagoje. Žena 
mi se spajtala s nekim posrancem, Srbinom, istru- 
nuo da Bog da, koji je amo stigao iz neke pustojebi- 
ne o kojoj nikad nisam čuo, i ostavila me, a pritom 
odnijela svu ušteđevinu. Istrošio sam se nakon puta 
do Kaira i natrag i ostao švorc, bez crvljiva pesosa. 
Pitao sam bar pedeset ovdašnjih Srba neka mi po- 
sude koju stoticu dok se ne snađem, ali redom su 
me odbijali kao prosjaka, nitko da se smiluje, pri- 
krati mi muke i dade mi za čašu vode. Od tada sam 
u stalnome stečaju i životinjarim više gladan nego 
sit. Život mi je skrenuo ukoso i pretvorio se u ne- 
podnosivu nesreću. Nesta blaga, nesta prijatelja! I 


kći je otišla od mene; da ti ne kažem svoju sramotu 
i stid, na koje grane je pala i kako zarađuje” - Jovo 
Hanjević se zaletio s pričom, a da nije stigao udah- 
nuti zraka: “Opetujem ti: pozove li me bilo tko da 
bilo što uradim za Srbiju, učinit ću to jedino za no- 
vac. Ovo s Pavelićem je opasan pothvat. Red je da 
za toliki rizik i osjetim nešto opipljivo pod prstima. 
Jebi ga, ali tako je to. U praznome džepu svaki nov- 
čić je dobro ušao! Bez para ništa od posla!” 

Uvidjevši kako je zagovarati ćudljivca Jovu da ne 
iznuđuje novac i uvjeravati ga da su sveti i plemeniti 
srpski ideali iznad svih blaga svijeta ravno suludo- 
me pokušaju da u sandalama na bosim nogama, u 
majici bez rukava i u kratkim hlačama trkom obi- 
đe Južni pol - Jovović, već pokidanih živaca, podi- 
gne ruku, a to je bio znak koji mu je kazivao neka 
umukne. Istoga trena prekrižio ga je kao suradni- 
ka. Od raspita sa ženom i nakon što mu nezahvalni 
zemljaci nisu pomogli, ogorčeni Jovo nepomirljivo 
kinji malone svakoga Srbina oko sebe. Blagoje mu 
na rastanku nepovratno dade nešto novca, uz oz- 
biljno upozorenje da ne zatupi i ne širi glas kako 
on steže krug oko poglavnika i sprema mu danse 
macahre. Mrtvački ples. 

Jovović je skočio na dva dana do Mar del Plate i 
potražio najboljega prijatelja Vladimira Ivaniševi- 
ća. Iako ga je on uoči puta u Buenos Aires - kad je 
polazio Joseu DeFranceschiju da se raspita o Pave- 
lićevoj adresi - ubio u pojam uvjeravanjima kako 
je iluzorno maštati o atentatu, ipak ga je odlučio 
prizvati u pomoć, i to nakon što ga je Jovo Hanje- 
vić naveo na razmišljanje da je sigurnije djelovati 
udvoje. Od svih četnika u Argentini Blagoje je naj- 
više vjerovao Ivaniševiću. Vidio ga je kao najpo- 
uzdanijega. Bit će bolje da udružen s nekim, prije 
negoli sam, pripremi opijelo poglavniku. 

S Ivaniševićem Blagoje se upoznao 1945. u Rimu 
i o njemu najljepše mislio. Cijenio ga je kao čovje- 
ka renesansna duha i aristokratske profinjenosti, 

neslomljiva četnika, poštena pravoslavca, odanoga 
srpskog ultranacionalista, vjernoga monarhista i 
neprijatelja komunizma, vazda ponosno uzdignute 
glave. Sempre testa alta, tako su o Vladimiru govo- 
rili i Talijani. Četiri ljeta potom, razdvojeni azilant- 
ski životi spojili su im se u Mar del Plati, gdje su 
se nastanili. Od tada su nerazdvojni. Premećući po 
prošlosti Blagoje se sjetio kako su se već za prvoga 
susreta u Argentini - dok nisu slutili da je i Pave- 
lić, nekako istodobno kad i oni, dobio utočište u 
njoj - zavjerenički dogovarali da moraju saznati u 
kojem se kutku svijeta skriva, upadnu mu u brlog i 
zdrobe ga kao ljusku od jajeta. Vladimir se zagrijao 
i uvjerio ga da računa s njime: 

“Ne sumnjaj u me, brate Blagoje, da ćemo nas 
dvojica učiniti nešto opipljivo! Makar se Pavelić 
izgubio negdje visoko i previsoko, gdje ga ni or- 
lovi ne mogu otkriti, ali kad mi krenemo na nje- 
ga, pronaći ćemo ga, pa skrivao se on i u raskolini 
planine!” 

Ovoga siječnja 1957. Vladimir Ivanišević, u pris- 
podobi s onim negdašnjim fanatičnim i beskom- 
promisnim Srbinom iz prošloga desetljeća, nije 
prepoznatljiv. Razlikuje se kao vuna i katran. Na tu 
duboku karakternu promjenu, prosuđivao je Jovo- 
vić, utjecalo je što se brat Vlado mukotrpno razdire 
dirinčeći i po petnaest sati dnevno na gradilištima, 
više nego što mu tijelo može podnijeti, eda bi osi- 
gurao dostojan opstanak sebi, ženi i kćeri. 

Blagoje ga je podsjetio njihova davnoga plana da 
pronađu i ohlade Pavelića: 

“Sada znamo gdje je poglavnik. Hoćemo li ga uc- 
mekati, brate Vlado? Moramo pokazati ljudima da 
još postojimo!” 

“Danas je drugo doba. Uvelike su se izmijenile 
i izmiješale negdašnje vrijednosti” - povjerio mu 
se tegobno Ivanišević: “Ja nemam novca na strani, 
kao što ga, srećom, imaš ti, brate. I što ako u poku- 
šaju atentata poginem ili me zatvore? Nesreća ne 
bira vrijeme i mjesto. Mogućnost pogibli, pričajmo 


otvoreno, možebitnija je od one da ću se izvući. 
To je hodanje po razapetoj žici iznad ponora, bez 
zaštitne mreže. Izglednije je da ću skrhati vrat ne- 
goli stići živ na drugu stranu. Od čega će mi onda 
živjeti žena i kći? Najtužnija utjeha koju bi mogle 
čuti bila bi im da sam pao za srpske ideale. Zato, 
ne ljuti se, ali u tu avanturu ne smijem. I nemoj 
je zahtijevati od mene. Ovo je loše izabran trenu- 
tak. Moje revolucionarno vrijeme je prošlo. Bilo bi 
nesavjesno prema mojim siroticama kad bih ti se 
priključio!” - odupro mu se i rezolutno prekinuo: 
“Nadajmo se da će se, prije ili kasnije, ova boljetica 
završiti.” 

Blagoje se začudio svojoj blagostivosti. Kako to, 
pitao se, da mu se Vlado, unatoč povlačenju iz iza- 
zovnoga projekta, nije doživotno zamjerio i prepi- 
lio mu srce? Štoviše, bratski ga je razumio i nije 
uzeo za zlo što ga je obzirno odbio: 

“Molim te, brate Vlado” - rastreseno ga je zadu- 
žio na rastanku dok mu se vrelina lijepila na čelo, 
a sićušne napasne mušice titrale prorijeđenim zra- 
kom - “bude li božja volja da ne preživim, ti kaži 
koju oproštajnu riječ o meni iznad groba!” 

Blagoje je došao Vladi sa suncem, a vratio se s 
burom. 

Novi Blagojev uzdanik zvao se Milan Gaćeša, 
lički Srbin, uvredljiva nadimka Slina, s kojim se 
1947. uselio u Argentinu. Patio je zbog dviju braz- 
gotina u duši. Zbog niska rasta govorio je da ga, 
dok je rastao, kiša nije dovoljno zalijevala. I što 
nije postao boksač, a za neuspjeh je krivio neu- 
koga trenera koji ga je potjerao zbog prekratkih 
ruku i staklene brade. Blagoje je označio Slinu kao 
sporomislena dobrijana ne preobilne pameti (“S 
mozgom kao u muhe!” - rekao je o njemu u ra- 
zveseljenome četničkom društvu) i nezrela pona- 
šanja (“Slina je zakašnjelo ušao iz kratkih u duge 
hlače” - zlogovorno mu je nadogradio opis). Šiške 
prebačene preko čela doticale su mu obrve i činile 

Slinin pogled budalastijim. Taj površni, harlekin- 
ski odjeveni udovac, natopljen jeftinom mirišlja- 
vom vodicom, nepopravljivi je ovisnik o kocki. Iz 
Buenos Airesa, gdje živi s kćeri i sestrom, počesto 
zalazi u Mar del Platu, u kockarnicu. Kad ga rulet 
i bakara poharaju, posuđuje novac od Blagoja. No 
on je siguran kao grom da će mu pouzdani vratiša 
Slina podmiriti dug u roku. 

Rat je ostavio traumatične ožiljke na Gaćešu. Ka- 
zivao je da su mu lički ustaše naočigled ubili oca 
i bezobzirno se razmetao kako bi bez grižnje sa- 
vjesti zaklao svakog Hrvata koji mu se ispriječi i 
proturječi. Budili su ga grozoviti snovi, preznojen 
se tresao, vrištao i plakao nakon priviđenja koja su 
mu se ukazivala. 

“Bi li ti, brate Milane, ubio Antu Pavelića kad bi 
mu se našao u blizini?” - iskušavao ga je Blagoje. 

“Ma ne bih ga ubio iz puške” - nadglasao ga je 
Milan, a u glavi mu se zakovitlale opasne misli 
- “nego gaprobo nožem! Bio bi to moj ujed osvete. 
I onda bih mu odrezanu glavu odnio na pladnju u 
Plaza de Мауо, u predsjedničku palaču!” - razgala- 
mio se na sve strane kao seoski bubnjar. 

Riječ po riječ Jovović je smirio Gaćešine usplam- 
tjele nerazborite strasti. Čim se ohladio, pristao 
je da mu postane pomagač u atentatu. Smekšao 
se kad mu je oprostio tristo dolara kockarskoga 
duga i pride obećao platiti zrakoplovnu kartu za 
susjedni Urugvaj, kamo će se, o njegovu trošku, 
skloniti poslije akcije i pritajeno sačekati desetak 
dana dok se ne stišaju napetosti oko Pavelića u 
Buenos Airesu. Po pravilu koje je nametnuo sve 
brži tempo življenja: jučer je - već povijest! Tako 
će i poglavnikovo ubojstvo sljedećega dana postati 
prošlo vrijeme. 

Dogovorili su se da na nj ne nasrću nožem nego 
će ga upucati. Milan je kod kuće pohranio svoj tro- 
fejni revolver iz rata. Ali kako ga nabaviti za Bla- 
goja? 

“Imaš li, brate Milane, neku vezu na crnome trži- 


štu da ispod ruke kupimo za mene oružje koje nije 
zavedeno u policijskim knjigama?” 

“Pitat ću sestru Milevu. Da je do mene, ja bih je 
postavio za ministricu za dobre i pametne ideje” 
- gordeći se njome odgovori Milan. Kako je goto- 
vo svaku svoju počinjao: sestra Mileva misli (kaže, 
smatra, tvrdi, poručuje, uvjerena je, pretpostavlja, 
želi, vjeruje, predlaže, savjetuje i slično) - Blagoju 
nije trebalo dugo da ukopča kako je Mileva, na- 
srtljivim nametanjem svojih kanona, samoživa 
vladarica koja čeličnom rukom gospodari obitelji 
Gaćeša, a da je blago retardirani brat pred njome 
beznačajni crv. Riječju, nikakav subesjednik. I da 
je Milevina vazda posljednja. 

U međuvremenu Blagoje je promijenio posao. 
Napustio je noćni klub i postao priučeni agent osi- 
guravajuće tvrtke Continental, u kojoj je više za- 
rađivao. Iza posla pohodio je Nocturno, razastirao 
po stolu formulare i ugovore i uz bocu - dvije piva 
činovnički se udubljivao u njih. Želio se dojmiti 
kao ozbiljan prezauzeti poslovni čovjek, koji ne 
trati vrijeme ni u kafeteriji. Tako nije bio sumnjiv. 
Pognute glave kradom je promatrao Antu Pavelića 
i okruženje njegovih galamnih ustaša. 

Milan Gaćeša mu se telefonski javio za tri dana. 
Kaže, doći će sa sestrom Milevom, a ona bi mo- 
gla pomoći da razriješi “onaj problem” koji ga tišti. 
Blagoje je lako preveo šifriranu poruku: “onome 
problemu” naziv je - revolver! 

Milevina ljepota bijaše na zalasku, izgledala je 
kao izjahana plesačica iz lučkih barova. Teški sre- 
brni križ na skandalozno otkrivenim stršećim, za- 
tegnutim, davno iskorištenim i omlohavljelim pr- 
sima, mekim poput prezrelih smokava, dokazivao 
je svijetu da uredno odlazi u crkvu. 

Iz torbice od konoplje Mileva je izvukla majuš- 
ni ženski revolver, smotan u trgovačku omotnicu. 
Kupila ga je bagatelno, a on će ga otkupiti po istoj 
cijeni: 

“Jest da je sićušan, ali ako iz njega naciljaš iz 

blizine, s desetak metara, meci su mu smrtono- 
sni. Nema bojazni da poglavnik ne završi u aleji 
vodoravnih!” - s osjećajem naglašene ugodnosti, 
poderana hrapava glasa, kao u islužene kokete iz 
polusvijeta, koja se nagutala duhanskoga dima, 
alkohola i još ponečega, rekne živahno raspolože- 
na Mileva. Začuđenome Blagoju je očijukajući sa 
zanosnim pogledom čedomorke objasnila da je to 
mangupski naziv za groblje. 

Sljedećih dana Blagoje i Milan otišli su najprije u 
ulicu Monte 2065, u utočište ustaša; zatim su po- 
novno popili pivo u Nocturnu i promatrali poglav- 
nika; a najviše su se vrzmali oko njegove kuće u 
Lomas del Palomaru, u Gran Buenos Airesu. 

“Ubit ćemo ga predvečer ispred kućnoga ulaza. 
Ti ćeš, brate Milane, pucati u tjelohranitelja, a ja 
u Pavelića. Ovdje je on najopušteniji, ovuda kao 
malogdje ne prolazi puno svijeta, a zaštićeni Su- 
mrakom brzo ćemo umaći u park i odatle na au- 
tobusnu stanicu!” - isplanirao je Blagoje. Milan se 
bespogovorno složio. 

No sljedećega poslijepodneva, kad mu je Blago- 
je kanio objaviti dan i sat skorašnjega obračuna, 
pošlo je naopako. Milan, u tankoj svilenoj košu- 
lji vrlo drečećih boja, kakve se vide na crncima u 
newyorškome Harlemu, kvarno je stavio nogu u 
vrata i dotle obećavajuća zamisao očas se spuho- 
rila: 

“Sestra Mileva mi je rekla kako si od četnika iz 
Amerike dobio gomilu para nakon što si ih uvjerio 
da ćeš ubiti Pavelića!” 

Blagoju se toga blistavog jutra učinilo kao da se 
survao u provaliju: 

“Brate, niti sam tražio, a još manje dobio bilo 
kakav novac. Ni od četnika, ni bilo od koga dru- 
goga!” - poricao je, a skupljene usne bile su mu 
spremne da se naljute. 

“Jesi, dobio si!” - Milan ga je gledao sve čvršće i 
nije popuštao ni za stopu: “Kad moja sestra Mileva 
kaže da si dobio, onda je tako i nikako drugačije!” 


Iz ošamućenoga Blagoja samo što nije prokulja- 
la pjena. Milanove riječi su ga ožarile kao šibanje 
koprivama: 

“I što ti je sestra još rekla?” - mučno se nagnuo 
nad njime. 

“Rekla mi je da od tebe zaištem pet tisuća dolara, 
koje ću ostaviti svojoj kćeri da joj se nađe ako mi 
se nešto dogodi!” - Slina se upecao u nedoličnome 
kopanju nosa, pa brzano izvuče ukopani mali prst 
iz duplje. 

“Brate Milane, pa ja ti nemam otkuda dati tih pet 
tisuća dolara!” 

“Sestra Mileva je rekla da si stekao mnogo novca. 
I rekla je da ako mi ne daš tih pet tisuća, onda do- 
govor ne vrijedi!” - šmokljavo ga je gledao Milan. 

“Ali, brate Milane...” - odugovlačio je Blagoje. 

“Bit će kako kaže sestra Mileva.” 

Našao se između poplave i požara. Bio je pri 
novcu i daleko je od toga da će bankrotirati i ako 
Milanu izbroji pet tisuća dolara. No što ako je ta 
svota uvertira u beskonačnu ucjenu, smišljenu po 
bezdušnoj mizansceni gramzive smradne gadure 
Mileve? Nagađa kako će sekica prevarantica (prou- 
čavajući joj kukasti nos i prodorne oči Blagoje sudi 
da, ako je u prošlome životu živjela nečiji život, 
onda je jamačno bila ptica grabljivica), u kratkim 
razmacima nalagati pokornome braci da izma- 
mljuje još, pa još i opet još dolara? Teledirigirani 
otimač Milan, u ulozi Luciferova glasnika Demja- 
na, muzao bi ga sve dok mu se imutak i vlastelin- 
stvo ne bi rasuli kao šaka pepela na buri, a njemu 
ostale bijedne mrvice. Ostaci ostataka. Reliquiae 
reliquiarum. Njegovo vrelo bi se, po Milevinoj blat- 
noj zamisli, preusmjerilo u vodotok Gaćešinih. 

Jovovićeva pitalica koja ga uznemiruje glasi: 
otjera li Gaćešu u tri lijepe materine, hoće li ga on, 
koliki je buzdovan, poslije ovakvoga razlaza osvet- 
nički nepromišljeno prijaviti policiji i podrezati 
mu krila? Sve izgleda da hoće. Dakle, ako ga ne 
ušutka - gotov je! Stoga je iz opreza izabrao naj- 

manje bolno rješenje. Gurnuo mu je u šaku tisuću 
pesosa: 

“Onaj dug od tristo dolara” - počeo je opomi- 
njački uz grožljivu poruku, dok je Milan halaplji- 
vo brojio novac - “koji sam ti onomadne izbrisao 
zato što si pristao surađivati sa mnom, ne trebaš 
mi vratiti, iako su se prilike uzokrenule i na moju 
štetu. A ovih deset stotina pesosa ti je naplata za 
izgubljeno vrijeme.” Krvnički ga je gledao, da se 
Milanova stražnjica orosila i zubalo mu zakloca- 
lo: “Budeš li tražio nevolju, ona će pronaći tebe! 
Upamti: progutat ćeš živoga ježa budeš li me iz- 
dao. Kunem ti se Bogom, ustrijelit ću te, i to iz 
onoga ženstvenog pištolja koji mi je prodala tvo- 
ja ludoglava sestra. Ne stignem li te ukantati ja, 
onda će se moji četnici - kojima ću ostaviti zape- 
čaćenu poruku, a na kojoj ću napisati da je otvore 
onda kad budu čuli da sam u neprilici s policijom 
- pobrinuti da isječen na komade i upakiran u 
vreću s mlinskim kamenom potoneš u La Platu. 
Da uz klokot rijeke budeš poslužen ribama kao 
mrsna ponoćna večera. Zauvijek ćeš nestati, kao 
da te je progutala vlastita sjenka. Bit će to tvoja 
smrt iz prve ruke, olupino od Gaćeše!” - Blagoje 
se pohvalio u sebi koliko je očaravajuće ovladao 
umijećem nekromantskoga blefiranja. Toliko da je 
obezličeni Milan Gaćeša u pomutnji napunio gaće 
slijepim strahom. 

Okrenuli su se tihomice po povjetarcu i ne osvr- 
nuvši se gnjevno. 

Od kada ga je prvi put ugledao ispred obiteljske 
kuće u Lomas del Palomaru, Jovović je bivao sve 
skloniji zamisli kako ne smije krenuti sam u lov na 
poglavnika, zato što će mu izgledi za uspjeh biti 
umnogome umanjeni. Iskristalizirano je zaključio 
da mu je kao nasušni krušac potreban još jedan 
pouzdan strijelac. Kako je obrazložio Gaćeši, taj 
broj 2 će obezglaviti čuvara i tako njemu stvoriti 
brisani prostor da u sljedećim sekundama nacilja 


svoju glavnu metu u glavu. Faktor iznenađenja po- 
moći će mu da lakše skine Pavelića dok se ovaj još 
neće stići sabrati i spoznati što ga je snašlo. No nije 
mu se posrećilo da nađe pomoćnika. Sva trojica 
odabranika, kojima je namijenio asistentsku ulogu 
- najprije tragična figura Jovo Hanjević, pa obe- 
zvoljeni depresivni oportunist Vladimir Ivanišević 
i napokon neoprostivi debil Milan Gaćeša - otklo- 
nivši suradnju obrijali su ga bez britve i sapuna i 
obezumili ga. Jednostavno, nije ga išlo. Četnička 
veza nije proradila. S njima je zabrljao i taj grdi 
poraz žestoko ga je zabolio i nudio mu nemirne 
snove. Ali neće posustati. Ako je izgubio tri bitke, 
rat još nije završen! Poznavao je sebe. Koliko se 
puta do sada izvukao i iz najbezizlaznijih stanja. 
Poput vodene bujice pronalazio bi rupu u brani i 
umakao. 

Potražit će savjet u crkvi: što da učini s teretom 
koji nosi u sebi, podnosi ga za sve besanijih, pra- 
znih noći i pati kao rak na plitkome dnu? 

Sunce je osušilo ljetnu kišu i upilo ljepljivu kaša- 
stu maglu kad je u toplo predvečerje preko zapar- 
loženoga zatravljena puteljka ušao u pravoslavni 
hram Svete Trojice. Portenovski svijet zove ga ru- 
skim jer je novac za izgradnju darovao ruski car 
Nikolaj II Aleksandrovič Romanov. U njemu su 
bogoslužili ruski i srpski svećenici. 

U vrtu oivičenome propupalim ružama, iz ko- 
jih su se razlijevali nadražljivi miomirisi, zatekao 
je popa nenaborana mladenačkoga lica i privlačne 
vanjštine, Radojicu Popovića. Odnedavno je u Bu- 
enos Airesu i jedva da ga je poznavao. 

Blagoje je stiješnjeno krenuo s okolišnim priča- 
ma. Nikako da istrgne što mu leži na srcu i što ga 
je navelo da ga posjeti. Pop Radojica je to predo- 
sjetio: 

“Muči li te štogod?” - u hodu je obuhvatio preko 
struka od brige zboranoga Blagoja: “Ne usteži se 
i ne napinji se nego mi otvoreno kaži što ti je na 
pameti”. 

“Muči me, strašno me muči, oče proto..- steza- 
lo ga je u grudima. 

“Kako ti mogu pomoći? Mogu li ti olakšati gorku 
tugu i veliku muku?” 

“Ne znam možeš li, želiš li i smiješ li mi pomo- 
ći. Zbunjen sam, proto, i pitam se imam li pravo 
zatražiti tu vrstu pomoći od tebe. A znam da ti se 
moram povjeriti.” 

“Onda govori, Blagoje!” - znatiželjno će pop Ra- 
dojica. 

“Oče proto, namjeran sam ubiti Antu Pavelića!” 

- napokon odvali Blagoje Jovović. Očekivao je da 
iz pogleda i u pokretima bogočasnoga sluge ugleda 
neodobravanje, zgranjivanje i nevjericu. No umje- 
sto da se sablazni, pop Radojica ga je, baš kao da 
mu je poželio “pomoz’ Bog”, najobičnijim glasom 
upitao: 

“Imaš li pištolj, Blagoje?” - pop ga lecne ledenom 
smirenosti. 

“Imam. Mali damski revolver.” 

"Jesi li ga ponio?” 

“Jesam” - nesigurno je otključao torbu za spise i 
izvukao ga iz ovoja. 

Upravo kad je tihotajno pokazivao revolver, Bla- 
goje se oduzeo. Kao da je iz zemlje iskočio, iz nigdi- 
ne iskrsao, bešumno se stvorio drugi pop zlatastih 
očiju i visoka zaobljena čela, za dobru glavu viši od 
njih. Ne zatomivši nevjericu, zatečen neprimjere- 
nom scenom koja se vrhunaravno i nebogougodno 
odigravala pred crkvenom portom, snebivljivo se 
zaustavio. Nelagodu je raznio pop Radojica, upo- 
znavši Blagoja s ruskim svećenikom Ivanom Bra- 
toljubovim. 

“Nu, a čto djelajete s etoj igruškoj , pravaslavni- 
je, vo imja atcaV’ - progovori Rus potresena lica. 
“Nemojte mi reći da s revolverom pucate po čvor- 
cima...” 

Pop Radojica se nije smutio: 

“Jesi li ti, oče Ivane” - pogledao ga je ispitivački 

- "čuo tko je Ante Pavelić?” 


“Čepuha! Kakva li pitanja! Jasno da sam čuo. He- 
tman hrvatskih ustaša.” 

“Bravo, bravo” - pohvali ga pop Radojica i na- 
stavi: “A znaš li, oče Ivane, da Pavelić živi ovdje u 
Buenos Airesu?” 

“Pročitao sam u argentinskim novinama...” 

“Pa kad znaš, onda ću ti reći” - pop Radojica tea- 
tralno široko pokaže rukom na smetenoga Blagoja 
Jovovića - “da će ovaj čovjek ubiti Pavelića!” 

Blagoje iskrivi usta koliko se bio uprepastio i s je- 
žnjom pomišlja da će, nastavi li pop Radojica ovako 
neskriveno i bučno talambasati, cijeh Buenos Aires 
saznati kako on kani ukapiti poglavnika. Ujedno 
pokušava provariti još jedno božje čudo nad čudi- 
ma. Evo, ni ruski svećenik, baš kao i maloprije ovaj 
njegov, srpski, na spomen ubojstva nije podigao 
sumanuto ruke da mahanjem otjera sotonu i pro- 
svijetli pamet budućem Pavelićevu krvniku. Štoviše, 
obojica mu izrijekom drže stranu i poistovjećeno 
uzvikuju: Ubij ga! - a Blagoje je tisućama puta iz- 
molio molitvu gospodnju: ... i oprosti nam dugove 
naše; kao što i mi praštamo našim dužnicima; ne daj 
dapadnemo u iskušenje, nego nas izbavi od zla...\ 

“Maladjec!” - zadivljeni Rus ga je nazvao juna- 
kom, kozački mu čvrsto stegnuo ruku, srdačno ga 
zagrlio i triput sočno cjelunuo, bratski, slavjanski. 

Blagoje je u sebi čistio svoju savjest: 

“Božji zemaljski zastupnici, srpski i ruski pop, 
upravo su preda mnom, kroz gusto sito protresli i 
razlučili manje grijehe od najvećih. I ni riječju mi 
nisu zamjerili na otvorenoj najavi Pavelićeva uboj- 
stva, najvećega grešnika među grešnicima, nego 
su neosporivo prihvatili moj plan, pozdravili ga i 
poduprli! Kao nebo je jasno da su, uz suglasnost 
Svemogućega, u ime crkve Svete Trojice, i prota 
Radojica i otac Ivan, izopćila poglavnika iz dije- 
la molitve o oprostu grijeha, a meni kao vjerniku 
kome vjeruju odriješili ruke i složili se da osvetim 
srpske žrtve!.” 

“Ruski pop, otac Ivan, budi uvjeren, Blagoje, šu- 

tjet će kao grob. Nije poput nekih naših Srba, koji 
bi se prije raspukli kao žabe negoli sačuvali sveto 
otajstvo” - umirivao ga je pop Radojica. A onda 
zapovjedno pruži ruku: “Deder, dodaj mi taj žen- 
ski revolver da ga ispitam, valja li čemu.” Pozvao 
je Bratoljubova i Jovovića da se spuste u podrum 
gdje su iza naherenih vrata naslagana četiri reda 
suhih drva. S desetak metara pop Radojica, kao da 
je u streljani, znalački nacilja i ispali dva metka. 
Onda se približi drvima i predbacivajući razmaše 
glavom: “Revolver ti je isprdak i ne vrijedi ni pet 
para, prijatelju. Em što je slab kalibar, a istrošena 
mu je i cijev... Prvi je metak jedva prodro u drvo, a 
drugi nije ni ušao, nego se odbio.” 

“Imaš li, oče proto, neki bolji, snažniji revolver?” 

- ucviljeno zavapi Blagoje. 

“Odakle mi, čovječe božji... Pa tek sam došao u 
Argentinu. Kad bih ga prije stigao nabaviti! “ - go- 
tovo da mu se ispričavao pop Radojica. 

Ruski pop Ivan Bratoljubov je nemoćno dodao 
da i on nema vatrenoga oružja. 

Blagoje Jovović uzme svoj revolver, zavuče kaži- 
prst u polukrug s okidačem i počne ga kaubojski 
okretati: 

“Ne brini se, oče proto. Ako se ne domognem 
kvalitetnijega kalibra, neće mi biti izbora, nego ću 
pucati iz ovoga...” 

Pop Radojica sumnjičavo šmrcne: 

“Teško da ćeš uspjeti s tim ženskim prcolj- 
kom...” 

“Prišuljat ću se Paveliću na dva do tri metra i od 
metaka ispaljenih izbliza u glavu, on neće preživje- 
ti!” - oštrio se Blagoje: “Ako jedan ne uđe, drugi 
mora!” 

“Mislim da od pucnja izbliza neće preživjeti!” 

- prihvati ruski pop. 

"S dva-tri metra možeš ga dokrajčiti!” - pop Ra- 
dojica sada nabolje izmijeni raspoloženje i potapše 
Blagoja: “Najvažnije je da budeš miran. Znam da 
ćeš to izvesti muški! I zato ću ti dati svoj blago- 


slov!” Još ga je i posavjetovao: “Kad ga vidiš, nemoj 
razmišljati. Razmišljat ćeš nakon što ga ukokaš, ra- 
zumiješ li, prijatelju?” 

Na drveni stol ispod erkera u tekiji, pop Radojica 
iznio je iz spremnika šljivovicu u boci začepljenu 
zašiljenim kukuruznim klipom, duhanske čvarke i 
tanke ljutkaste kobasice, a iz hladnjaka hladetinu. 
Te đakonije mu je poslao brat od strica iz Mionice 
po susjedu koji je sinoć doletio u Buenos Aires. Po- 
tom je odlomio vruću bijelu pogaču, koju je upra- 
vo izvukao ispod peke, kapulu, krastavce i rajčice, 
nasuo sol u drveni tanjurić i dozvao ruskoga popa 
i Blagoja da najprije popiju iz čokanja, za sretan za- 
vršetak izvedbe u Lomas del Palomaru. 

Prekrižili su se i bacili slatkohrano na gozbu: 

“Pogača je topla kao duša dobroga čovjeka. A 
kušajte i najbolje piktije u Srbiji!” - isticao je pop 
Radojica hladetinu posutu crvenim paprom, koja 
se prhko i drhtavo talasala u zemljanoj posudi. 

“Bratskij želaju uspjeha!" - usporeno se pridigne 
pop Ivan, kucne se najprije s Blagojem, a potom i s 
Radojicom, i izjedna iskapi čokanj do dna. 

“S božjom pomoći!” - nagne i Radojica, ali ne 
ispije ni približno koliko Rus. 

“Za kralja i otadžbinu! Tako nam Bogpomogao!” 

- napadno naglašeno poviče Blagoje i dohvati se 
šljivovice. Ni on nije mogao slijediti ruskoga popa 
u naiskapu. 

Pop Ivan umio je dobro popiti, a da se-to'ne pri- 
mijeti. I poslije četvrtoga čokanja, čvrsto se držao 
na nogama. Blagoja i popa Radojicu razdragao je 
onomadnjom zgodom iz svoje pastve: 

“Na obiteljskoj proslavi, kako priliči nama Rusi- 
ma, svi su se redom, i domaćini i gosti, ponapijali 
votke. I zatim su dobro naliveni zapjevali. Ćudo- 
redna susjeda, Ukrajinka, ne htijući da domaćinov 
sin, petogodišnji Ženja, gleda taj raspašoj, odluči 
ga poštedjeti bakanalija i odvede ga u crkvu. Sutra- 
dan otac upita maloga: Kako je bilo u crkvi, sine? 

- Ženja mu odgovori: I tamo su svi bili pijani, kao 

i vi ovdje! - Ne razumijem... - u čudu će otac, a 
Ženja će na to: I u crkvi su svi pjevali!” 

Blagoje Jovović se s pravom pribojavao da će nje- 
gova divovska tajna o atentatu na Antu Pavelića 
postati vrlo javna zato što je previše ljudi iz crno- 
gorske i srpske zajednice u Argentini već saznalo 
što mu on priprema. Ne prođe dan, a da ga netko ne 
zaustavi i pita: je li istina ono što smjera učiniti? Kao 
da je benasta koka koja je zakokodakala prije nego 
je snijela jaje. Tješio se da ga većina nije shvatila 
ozbiljno i nije povjerovala njegovu zavjetu. Ali ga 
je zaboljelo i satrlo, dok je letio u budnim sanjare- 
njima, kad su do njega doprli glasovi da mu se neki 
sunarodnjaci podsmjehuju i o njemu govore kao o 
neopjevanome lažljivcu i hodajućoj ludnici, idiotu 
koji tvrdovrato tjera na svoju, izmišljajući očajničke 
budalaštine. Vele, šenuo Blagoje i isprazno se hva- 
liše. Puno zuji, a meda ne daje. Da svrati pozornost 
na se, umara srpski rod nebuloznim prozirnim tri- 
čarijama. Prije će vepar zapjevati ariju Rigoletta u 
operi Colon, nego što će on zataknuti poglavnika 
u mulj. No i ako je i odlučan otvoriti sezonu ubija- 
nja pucanjem u njega (“U što, između nas govoreći, 
čisto sumnjam!” - ogovarala ga je Milena Gaćeša), 
to je bezglavo, sljepačko srljanje u nepovrat, suluda 
hitnja u neminovni poraz, objava boja za koji se zna 
da će biti izgubljen. I koji ne bi dobili i razumniji 
umovi od landarala Blagoja. Izgledi da uspije jed- 
naki su mu kao kad bi preživio skačući iz zrakoplo- 
va s dvije tisuće metara - bez padobrana! Tirrie što 
vjeruje u tu svoju glupost (“Ako će je uopće izvesti” 
- dodala je Milena) ispisao je vlastiti kraj i upisao 
se među skorašnje mrtvace. Posprdne dojave iz Bu- 
enos Airesa, La Plate, Mar del Plate, Rosarija, Santa 
Fea, Cordobe, Salte, Mendoze i ostalih krajeva gdje 
je Srba, Blagoje prima turobno, kao bezdušne udar- 
ce knutom, kao da mu klupko pijavica isisava krv. 
Kao pakost, zavist i zlobu. 

“Srbi naprosto nepodnošljivo doživljavaju uspješ- 


ne i ne opraštaju im uspjeh. A mene su pokopali 
unaprijed, prije nego je išta počelo! Zagraktali su 
kao jata zloslutnih gavrana i sijeku me u korijenu, 
dok drvo još nije niklo iz zemlje. Neka komšiji cr- 
kne krava! Ruže me i osporavaju ženskoliki, preka- 
sno sazreli kompleksaši koje su kao kržljave oslo- 
bodili gimnastike u školi, a na regrutaciji ih pro- 
glasili nesposobnjakovićima za vojsku. Neke od tih 
naših Srba - u kojih je umjesto srca trula jabuka 
i s kojima se ne bih rukovao iz higijenskih razlo- 
ga - ništa ne može više razveseliti od ćupa govana 
na tuđoj glavi, da prostiš oče proto” - Blagoje se 
očajnički, ali ipak sabrano, sažalno potužio popu 
Radojici nakon što mu je ovaj telefonirao i pitao ga 
kako napreduje plan (za obračun zna se s kime)? 

“Sačuvaj spokoj i sklad i ne dopusti da te skoli 
šaka brbljavih nerada i poluobrazovanih geaka koji 
te svojom kulturom ponižavanja i vrijeđanja sve- 
togrdno hule. U dobru se ne ponesi, a u zlu se ne 
ponizi” - supatnički ga je smirivao pop. “Mi Srbi u 
Argentini nemamo nikoga osim jedni druge i zato 
bismo se morali držati jedni drugih. Ali ne! Gu- 
bimo se, gubimo i gubimo, sve dok se jednom ne 
izgubimo za vijeke vjekova!” 

“Zašto je tako, oče proto?” - procvili Blagoje. 

“Na moju žalost neki od naših uhvatili su se u 
đavolje kolo s prepredenim Latinima, pretvor- 
ljivim lažicama i licemjerima koji gaze sve pred 
sobom. Kao da ti srpski kukavci od njih već nisu 
ispili mnoge čaše čemera. Ali se ipak prave slijepi 
da ne vide kako se kao neželjeni tuđini u ovoj ze- 
mlji - gdje nas pravoslavne gledaju kao krivovjerce 
i tretiraju kao unakažene nitkove iz nekoga lijevog 
sokaka - suočavaju s odbacivanjima, razočaranji- 
ma i sakaćenjima ličnosti. Zabludjeli Srbi, koji ne 
znaju što bi sa sobom, u svojoj praznini smišljaju 
najbjednije podvale protiv braće po vjeri. Preplav- 
Ijuju naš živalj velikim količinama mržnje, neza- 
dovoljstva, netrpeljivosti i jetkosti. Duševni pro- 
stakluk te paorske rulje umobolnika nedostojan je 

našega razgovora. Čitam zapise crnogorskoga vla- 
dike Danila: Uzjahao čovjek na čovjeka. Zli čine što 
imje drago, dok i njih zlo ne stignel - primijetio je.” 
Zatim pop obodri Blagoja rukovetom lijepih riječi: 
“Čim završiš s onim - a siguran sam kao u vosku 
da hoćeš - postat ćeš najsvetiji ures Srbije, ovjen- 
čana ikona ovoga vijeka. O tebi će pjevati gusla- 
ri na vašarima, saborima, krštenjima i svadbama, 
slavit će te kao Miloša Obilića i vožda Karađorđa 
Petrovića. Neka bude što biti ne može! - napisao je 
veliki vladika Njegoš u Gorskome vijencu, sjećaš li 
se, Blagoje? Slava je namijenjena onima koji se za 
nju bore. I zato, neka se to što si naumio - dogodi 
što prije.” 

“Preporodio si me, oče proto! Dao si krila meni 
zakletome anarhistu, koji živi nekoliko sati prije 
ostalih” - ozareno reče Blagoje: “Dok se pitam je- 
sam li vrijedan tvoje blagosti, molim te, ne hvali 
me više ako me ne želiš rasplakati od ganljivosti!” 

“Lopta je u tvome dvorištu, prijatelju!” 

Blagoje poklopi slušalicu i zapjevuši pjesmicu 
koju je onomadne čuo: Da ne bješe prokletog Chur- 
chilla, Srbija bi kraljevina bila. 

Tigre kod Buenos Airesa, u četvrtak, 14. veljače 
1957. 

Pohodeći u prijepodnevnim satima svoje osigu- 
ranike i u potrazi za novima, Blagoje se dovezao 
do sjevernoga ladanjskog naselja Tigre, na delti 
Parane. 

Zelena rijeka pružala se poput izgužvana besko- 
načnoga pokrivača. Dok je zrak gorio, opazio je 
na škrapavoj obali pecaroša povijenih leđa, u ta- 
nanoj pelerini i u plavoj kriket kapi s okrenutim 
štitnikom. Stajao je uz naboranu, depresivnu tužnu 
vrbu, čije su ga široke krošnje bakrene boje štitile 
od sunca koje je nalikovalo užarenoj narančastoj 
lopti. Pecaroš je gunđao protiv ribe koja mu je iz- 


migoljila, psujući je zašto nije izabrala smrt na udi- 
ci. U zahrđaloj kanti do pola napunjenoj vodom 
plivale su dvije crvenperkice raskrvavljenih srebr- 
nastih usta. Slikovit dokaz slabe ribičke sreće. Pro- 
šao bi ga i ne vidjevši mu sparušeno lice da se star- 
čić nije živahno okrenuo i pomamno se zabuljio 
u lakokrilu zbunjenu djevojku od vrlo nježnih še- 
snaestak godinica, glatkih caklećih usnica, crnosi- 
ve puti i mongolski jakih jagodica, s nizozemskom 
kapicom ispletenom kao u bajci i vezanom ispod 
podbratka. Blagoje se sudario s njome u brzajućem 
hodu i ispričao joj se, a ona kreposnim osmijehom 
prihvatila njegovu ispriku. Potom se bezazleno na- 
smijala njegovoj otrcanoj šali. 

Nepopravljivi matori, smiješni istrošeni zavod- 
nik Jovo Hanjević, koji ne mari što mu stablo živo- 
ta ubrzano vene: 

“Kako si dolutao u Tigre, brate Blagoje!” - od- 
baci štap i prisno mu pruži ruku: “Vjeruj mi, mrki 
vuče, da dolaziš kao naručen! Namjeravao sam ti 
se javiti...” 

“Nije valjda zato da i mene obavijestiš kako se 
Blagoje Jovović sprema ubiti Antu Pavelića? Kao 
što si već brzom brzinom rastrubio svim Srbima u 
Buenos Airesu...” - rugalački se brecne Blagoje, no 
njegov prijekor nije potresao Jovu. 

“Kunem ti se na obraz pošteni, pričao sam to u 
najboljoj namjeri i jedino našim zemljacima koje 
poznajem. I u koje sam siguran da neće širiti pri- 
ču kako ona, ne dao Bog, ne bi doprla i do usta- 
ša!” Zatim važno povisi: “Čuj me i počuj, Blagoje. 
Zahvaljujući tome što sam pričao o tebi, pronašao 
sam ti pravu junačinu s kojim ćeš završiti onaj po- 
sao! A da nisam pričao - bogumi, ne bih ga se ni 
sjetio!” 

“Koja ti je ta prava junačina?” - odvagne ga ne- 
vjerno Blagoje. 

“Odlično ga poznaješ. To je Milo Krivokapić! Naš 
đetić, Cetinjanin, čoče! Sin kraljevskoga pukovni- 
ka Baja Krivokapića!” - Jovo je svečano izgovorio 

imena oca i sina Krivokapića kao majordom koji 
najavljuje ulazak njegova veličanstva kralja. 

Jovović je uistinu odlično poznavao Mila Kri- 
vokapića. S istom izbjegličkom skupinom isplo- 
vili su iz Engleske i 1947. uselili se u Argentinu. 
Proveli su prve četiri godine u koloniji, koja je 
u južnim močvarnim predjelima sadila pamuk. 
O Milu je mogao reći da je bio dokazano hra- 
bar, no zato ne i orni radiša. Njegovu blaženu 
sklonost neradu i plandovanju jamačno ne smije 
spomenuti galamdžiji Jovi. On bi tu priču još da- 
nas oglasio svakom Srbinu i Crnogorcu uokrug 
stotinu kilometara. 

Blagoje je razmislio i prelomio s nogu. Ipak će 
poslušati Jovu Hanjevića i uzeti Mila Krivokapića 
za pomagača u atentatu na Antu Pavelića. U mu- 
njevitim revolveraškim akcijama lijenost je nebit- 
na, nego presuđuje odvažno i ledeno srce. 

“Milo je vučjega zuba. Nije kukavičje loze da 
ustreperi kao zec koji se skriva od lovačkih pasa i 
trza se na svaki šušanj lista i šum povjetarca.” 

Sutra poslijepodne Jovo Hanjević odvest će Bla- 
goja Jovovića Milu Krivokapiću, koji samački sta- 
nuje u aveniji Madero, kod luke. 

“Vjeruj mi, Milo je odan i zlata će ti vrijediti!” 
- nahvalio ga je Jovo na rastanku. Skine kapu da 
obriše potno čelo, pogladi kosu na tjemenu jajolike 
glave i potom se vrati ribolovu, u blijedoj nadi da 
će upecati bar tanku večeru. 

Buenos Aires, u stanu Mila Krivokapića, u petak, 
15. veljače 1957. 

Izlizanim kamenim stubištem, čije je napol olu- 
pljene zidove napala vlaga, penjali su se na četvrti 
kat, a Jovo je, s mukom posrćući i stenjući, odvr- 
nuo na sva usta i psovao oca očinjega dizalu. Na- 
meračilo se pokvariti baš kad on ide Milu! 

“Kako to da je Milo sam? Gdje mu je ona bogata 


bedevija, Argentinka, je li joj ime Lurdes?” - Bla- 
goje upitno podigne obrve. 

Jovo nije odolio da ne pusti na volju češavi jezik: 

“Najprije ga je Lurdes skinula s hrane i obusta- 
vila mu stalni đžeparac, pa se odselila od njega. To 
znači da je Milo više nije dobro i često opsluživao 
kao nekad pa je prestao postojati kao izdržavana 
osoba, kao što je dotle bio!” 

U samački neurednome i zapuštenom stanu, 
muzeju lošega ukusa, ništa ne skrivajući Blagoje 
Jovović iznio je Milu Krivokapiću da će ubiti po- 
glavnika, pri čemu je istakao kako se neće smiriti 
sve dok ne obavi tu svetu dužnost. 

Milo se zanosno udario šakama po napuhnutim 
grudima: 

“Da si ga i svijećom tražio, čoče, ne bi našao bo- 
ljega posteljnika od mene!” Nakon što se samopro- 
glasio za njegova perjanika, vazalski se okrenuo 
Blagoju, kao da u dvorcu u rodnome Cetinju kle- 
či pod tronom, uz skut posljednjega crnogorskog 
vladara, kralja Nikole I: “Kazuj, gospodaru, kad 
ćemo ohladiti onoga zloduha Pavelića? Već sam se 
zapalio od htijenja da mu padne sjekira za vrat!” Pa 
ga je pitao: “Hoćemo li ga ubiti u Nocturnu, gdje se 
viđa sa svojom ustaškom gamadi?” 

“Nerazumno je ondje. Odatle ne možemo uteći. 
Policija bi nas začas ulovila!” 

“A u klozetu? Kad Paveliću prigusti i ode na piša- 
nje, što veliš na to, Blagoje?” 

“Uspori, čoče, opet ne valja. Čut će se pucnji!” 

“Ili da ga izbodemo nožem s leđa dok bude pi- 
šao... To je nečujno!” - Milo ustane i s police dično 
podigne kamu s drškom oslikanom šesterokutnim 
arabeskama. 

“Ali ja nigda nisam umio s nožem, brate. Ni ko- 
koš nisam zaklao, a toli snažna čovjeka... Ne dolazi 
u obzir!” Iako mu se usprotivio treći put, Milo nije 
uzmicao: 

“Onda je najbolje da pucamo u njega u podze- 

mnoj željeznici ili u autobusu, kad se bude vraćao iz 
Nocturna. To je pravo rješenje da, kako narod kaže, 
svaka maca dođe na vratanca i svaka cica dođe na 
kolica... Lako ćemo mi s njime, brate Blagoje.” 

“Nije, brate Milo, lako ćemo, nego: kako ćemo! U 
gužvi bismo mogli ubiti ili raniti i koga od putnika. 
Dok ne trepneš, progutali bismo robiju, pogotovu 
ako bi nastradao koji Argentinac. A osobito žena 
ili dijete. Tada nam ni čudo neviđeno ne bi pomo- 
glo da se izvučemo od doživotne...” 

“Pa kako ćemo onda, boguti?” - smežurao se 
Milo Krivokapić, a ubrzao mu se zamjetljivi tik s 
lijevom obrvom, koja se podizala i vraćala. 

Blagoje mu je smanjio pojačani adrenalin, upu- 
tivši ga, da će prije završnoga čina, koji će zajednič- 
ki izvesti najdulje za deset dana, morati bar triput 
uhoditi svoju buduću žrtvu, poglavnika, dok se na- 
večer na povratku bude vozio colectivom: 

“Proučavat ćemo mu pokrete i ponašanje, ispi- 
tati stopu po stopu puta koji pregazi od parka do 
ulaznih kućnih .vrata i, što je najvažnije, izabrati 
zaklonjena mjesta odakle ćemo pucati. Najprije ti, 
Milo, u čuvara, a za tobom ja, u Pavelića.” 

“Spreman sam da mu skočim za vrat kao lavica 
zebri” - zagrijao se Milo: “I kad počinjemo, brate 
Blagoje?” 

“Sutra!” - odredio je Blagoje. 

Jovo Hanjević je za to vrijeme šutio. Blistao je što 
mu je uspjelo snubočko posredovanje i Mila Kri- 
vokapića uselio u srce Blagoja Jovovića. 

“Umalo zaboravih da te pitam: imaš li ti oružje, 
brate Milo?” - nenadano će Jovović, a Krivokapić 
hvastavo reče: 

“A nu, a gdje si vidio Crnogorca bez livora, čoče! 
Imam odličan pištolj!” - iz ladice, ispod složenih 
košulja izvukao je iz kutije skupi pištolj novije izra- 
de: 

“Je li zaveden u policiji?” - oprezno će Blagoje. 
Zadivljeno ga je ogledavao. 

“Naravno da nije!” - smjesta uzvrati Milo. 


“Kupio si ga na crno, je li?” 

“Ne, čoče, no mi ga je pred neke dvije godine dao 
Jakov Jovović” - zaletio se Milo: “Jakov je bogat i 
utjecajan. Čini mi se da je on tvoj rođak, je li, Bla- 
goje?” 

“Jest, s Jakovom Jovovićem sam dalji rođak. U 
trećem koljenu, po očevoj lozi” - potvrdi Blagoje. 
I onda zbuni Mila: “Zašto ti je dao pištolj? Kojim 
dobrom?” 

“Paaa, da mi se nađe. Ako me, ne daj Bože, ne- 
volja uvede u škripac” - uzvrpoljio se Milo. Dok se 
Blagoje čudio zašto je pitanje o pištolju uznemiri- 
lo Mila i izbacilo ga iz ravnoteže, ovaj spržena lica 
naprasno prekine razgovor, ode u kuhinju i iznese 
bocu nikšićke lozovače, narezana njeguškoga pršu- 
ta i sjeničkoga sira. 

Pošto su se pričestili (kako se izrazio Jovo Hanje- 
vić) rakijom i zamezili pršut i sir, s nostalgičnim 
okusima i mirisima domovine Blagoje i Milo su 
uglavili da se nađu sutra u pola devet navečer na 
platou na raskrižju kod posljednje postaje subtea 
i prve autobusne postaje, gdje Pavelić izlazi iz me- 
troa i prelazi u colectivo broj 5, za Gran Buenos Ai- 
res, do Lomas del Palomara. Sačekat će ga, ukrcati 
se za njim i zajedno sići na krajnjem odredištu kod 
parka, preko puta ulice Aviador Mermoz. 

Buenos Aires, u subotu, 16. veljače 1957. 

Blagoje je ujutro izmijenio nakanu. Ispljunut će 
Milu Krivokapiću što ga spada, ali ne u telefon, 
nego ravno u lice, kad se u pola devet navečer budu 
sastali na autobusnoj postaji gdje će, kako su uro- 
čili, čekati poglavnika na povratku kući. To zovu 
naknadnom pameti. 

“Čuo sam od Jakova Jovovića u koja si ga govna 
uvaljao nakon što si se prihvatio da pucaš u Peka 
Dapčevića!” - Blagoje je istresao iznebuške svoje 

čim je ugledao Mila. “Našao sam se s Jakovom da 
mu zahvalim za pištolj koji ti je dao. Kad ono tamo, 
jao i kuku protiv tebe. Izvarao si ga za pištolj i još 
za tri tisuće dolara!” 

“Sve je istina što ti je rekao Jakov. Još ne umi- 
jem dokučiti kako je u mene uletio razorni strah 
koji me uništio. Kako to da se u meni izleglo sije- 
lo izdaje? Samo što se nisam rasprsnuo. U policiju 
sam otrčao u bunilu, omamljen od noći punoga 
mjeseca. Tek kad je na moju sramotu bilo kasno 
za uzmak, osvijestio sam se” - pokorljivo je pri- 
znao Milo, pognuvši se kao da čeka da mu Blagoje 
odrubi glavu. 

“I kako poslije tvoje nepojmljive nevjere mi sada 
možemo zajedno?” - sjekao ga je Blagoje poput 
suca kome nije druge nego da izrekne najstrožu 
kaznu. 

“Sve što god budeš odlučio, brate, prihvatit ću bez 
riječi, zato što sam svjestan da sam kukavni krivac” 

- bezizrazno reče Milo. “Da me Jakov i ti gleda- 
te kao u barabu koji krade po grobljima. No prije 
nego što ćeš mi presuditi - a jedina su dva izlaza: ili 
me najuri kao bijesno pseto, kako sam zaslužio, ili 
mi ipak samarićanski pruži priliku da poslije svoga 
teškog moralnog posrtanja okajem grješnu dušu 

- dopusti neka ti reknem. Ako mi oprostiš, bit ću ti 
najvjerniji i najposlušniji službenik. I svakoga dana 
ću se osjećati kao da sam kod tebe na probnome 
radu.” 

“A što ako te ponovno omami noć punoga mje- 
seca pa i mene izdaš kao što si izdao Jakova? Ne 
postoji ni miligram razloga da ti povjerujem, shva- 
ćaš li me, Milo?” 

“Znam, brate Blagoje, znam. No tražim li olakot- 
nu okolnost i dok pokušavam održati ravnotežu na 
nevidljivoj crti između dobra i zla, onda je jedina 
ta što je Peko Dapčević - mada je bio komunistič- 
ki general i mada su vojske kojima je zapovijedao 
pobile mnoštvo četnika - ipak naše, crnogorske 
pravoslavne krvi. Pavelić je stoput veći zločinac 


od Peka, potamanio je više Srba, nego svi Titovi 
partizani i boljševici. Zato sam voljan da ubijemo 
Pavelića jer bih tako sprao ljagu sa sebe.” Milo ga je 
gledao u oči: “Budeš li me uzeo, zaklinjem ti se na 
majčin grob: neću te izdati!” 

U predahu je Blagoje brzometno zaključio kako 
mu je, dopadalo mu se to ili ne, Milo ostao jedini 
izbor. U vidokrugu ne nazire još nekoga od zakle- 
tih četnika iz Buenos Airesa ili bliže okolice koji 
bi se odvažio i pjevajući prigrlio njegov poziv da 
mu se pridruži. A vrijeme galopom istječe. Neće, 
valjda, Milo Krivokapić iznova popizditi, odjuriti 
u policiju i mjesečarski - iz čista mira, bez materi- 
jalnoga poriva, nego od straha koji ni sam ne može 
pojmiti - upropastiti pripremljeni plan. No ipak, 
iz opreza, jer mu je pred očima bljesnula crvena 
žaruljica koja ga je upozorila da bude oprezan, a 
po već okušanome poučku - kao što se bio lažno 
zagrozio Milanu Gaćeši - Blagoje je i pred Mila iz- 
bacio svežanj neugodnih najava: 

“Dobro, u redu, prijeći ću preko nepočinstva koje 
si učinio Jakovu. Povjerovat ću ti da drugi put nećeš 
uletjeti u istu nepromišljenost i odati vlastima našu 
svetu srpsku tajnu. Ali ja se moram zaštititi, Milo. 
Zato ću večeras napisati pismo u četiri kopije i za- 
ključati ga u četiri sefa. Četvorici naše četničke bra- 
će - a jedan će od njih, i to imaj na pameti, biti moj 
rođak Jakov Jovović - poslat ću ključeve tih sefova. I 
čuje li se da si me prevario pa tvojom krivicom kra- 
hira moj plan o ubojstvu Ante Pavelića, zavjetovat 
ću ih da te zakolju kao jarca i vreću s tvojim lešom 
bace u La Platu. Ne moram te uvjeravati kako Jakov, 
koga si ojadio, neće žaliti novaca i truda da osve- 
ti i sebe i mene. Ni ostaloj trojici - a među njima 
ti znaš još jednoga mog rođaka, Duju - nikad nije 
do šale. Neće oklijevati da ti kamom iskopaju oko i 
pritom se ne naježe. Kaznit će te onako kako sam ti 
najavio. Smrknut ćeš, ali nećeš osvanuti!” Stavio je 
narogušeno ruke na bokove, a premrli Milo nesvje- 
sno se povukao dva-tri koraka: 

“Opet se kunem majčinim grobom: neću te izda- 
ti!” - obećao je omilotvoreno. 

“Opomenuo sam te što će te snaći kako se prije 
smrtnoga časa ne bi pravdao da nisi znao!” - ne- 
osjetljivo završi Blagoje, mada bez aduta među pr- 
stima: “U pamet se, čoče, Crnogorče!” Ipak, bio je 
siguran da se njegova zlokobna prijetnja najdublje 
zaorala u Milovu savitljivu svijest. 

Bilo je devet sati i osamnaest minuta kad su na 
izlazu iz subtea ugledali upečatljiv profil poglav- 
nika i njegova pratioca, bezobličnoga mlađeg čo- 
vjeka okrugle glave. Hitali su put postaje, gdje su 
ih čekala otvorena vrata colectiva broj 5. Putnici u 
smjeru Lomas del Palomara upravo su se ukrcava- 
li. Blagoje i Milo su sačekali da se najprije smjeste 
poglavnik i pratilac pa da potom i oni uđu i sjednu 
im što bliže: 

“U autobusu ćemo govoriti španjolski. Nemoj, 
čoče, da ti se omakne koja naša!” - Blagoje stišano 
upozori Mila, a on mu klimoglavom potvrdi da ga 
je shvatio. 

Pavelić je, kao i onda dok ga je Blagoje slijedio 
sam, za se i pratioca izabrao mjesta u kutu i otuda 
ispitivački promatrao svakoga u vozilu. 

Dvadesetpetominutno putovanje prošlo je u jedva 
čujnome razgovoru: Pavelića i pratioca na hrvatsko- 
me, a Blagoja i Mila na španjolskome. Drndavi auto- 
bus grmio je i tutnjio kad su Crnogorci domalo raz- 
govjetno ulovili da je poglavnik rekao kako su upra- 
vo počele pripreme za proslavu šesnaeste obljetnice 
Nezavisne Države Hrvatske. Tada će u Hrvatskome 
domu govoriti i on. No kako 10. travnja pada u rad- 
nu srijedu, blagdansko svetkovanje pomaknuli su 
na neradnu nedjelju, 14. travnja prijepodne. 

Izašli su na posljednjoj postaji u Alas Argentinas. 
Blagoje i Milo ispratili su pogledom poglavnika i 
pratioca, koji su stazom po sredini parka došli do 
svojih kuća, priljubljenih na neparnoj strani ulice 
Aviador Mermoz, 643 i 645, u Ciudad Jardin. 


Blagoje je zamijetio korjenitu promjenu u Milo- 
vu ponašanju: 

“Postao si čudan, brate Milo. Da ti možda nije 
pozlilo?” - upitao ga je. 

“Dobro mi je, dobro mi je...” - isprekidano je di- 
sao Milo Krivokapić. 

“Treseš se, čoče. I oznojen si. Boguti, što se do- 
gađa s tobom?” 

“Ne osjećam se najbolje, brate. Zbunjen sam...” 

- u groznici reče Milo. 

“Zašto si zbunjen?” - ustrajavao je Blagoje. 

“Zbunio me Pavelić. Iskreno ću ti kazati: hipno- 
tizirao me!” 

“Kako te je mogao hipnotizirati kad se niste po- 
gledali u oči?” - začudio se Blagoje. “Utoliko mi je 
neobičnije jer niste prozborili ni riječi!” 

“Zar nisi opazio, brate Blagoje, kako je Pavelić 
gledao i hipnotizirao nas?” 

“Ma on se tako ustremi u svakoga putnika, čoče!” 

- odsječno će Blagoje 

“Nešto mi valja učiniti, brate. Da stavim crnu 
surmu oko očiju i od sebe otjeram njegove čini i 
zle duhove...” - nesigurno reče Milo. 

"Prolupao si, čoče. Učini kao što ja uvijek činim 
kad ulazim u autobus. Nataknem tamne naočale i 
najprije spokojno pogledam Pavelića ravno u oči, 
zatim ostale putnike i tek onda sjednem. Tako po- 
stupi i ti!” - posavjetovao ga je Blagoje. 

Iz Lomas del Palomara vratili su se sljedećim co- 
lectivom. 

"Sutra će biti u redu. Ne brini se, brate!” - sada je 
Milo umirivao Blagoja, koji mu na to nije uzvratio, 
nego je tonuo u svoje uskomešane misli. Napala ga 
je dvojba: 

“Ne prijeti li ovo isprepadano i bolesno Krivoka- 
pićevo izdanje sigurnosti akcije?” Na ulasku u su- 
bte, koji ih je vodio do centra, Blagoje ga naprečac 
glasno zatekne: “Ako sam dobro vidio, a bit će da 
jesam, ti si se uplašio, Milo. Slobodno mi kaži da 
odustaješ, da ćeš se otrgnuti od mene zato što si se 

pokajao i predomislio... Moraš mi reći, i to odmah, 
da se rastajemo!” 

Milove pospane oči se naglo uznemiriše: 

“Ni mrtav te neću napustiti, brate! Zakleo sam ti 
se i idemo do kraja!” 

Blagoje na to razgovjetno reče: 

“Hajde da mi to odmah presiječemo!” 

“Što da presiječemo, brate Blagoje?” 

“Nisam strpljiv i ne umijem čekati. Ovaj rat za 
mene traje više nego predugo. Zato, ubijmo što pri- 
je Pavelića. Sljedeći put!” - šapne Blagoje. 

“Ali sljedeći put može biti već sutra. Ili prekosu- 
tra, čoče!” - neodlučno se postavio Milo. “Ne smi- 
jemo prenagliti. Zato ti predlažem da nenaoružani 
pratimo Pavelića bar još jednom, u subteu i colec- 
tivu, na povratku iz Nocturna, pa da zatim proče- 
šljamo i osmotrimo park u Lomas del Palomaru. I 
potom ga dokrajčimo! Taj kratki predah će mi biti 
dovoljan da se duševno smirim i spremim se.” 

Nemajući kud, Blagoje Jovović se složio: 

“Prihvaćam. No nemoj da ponovno srljamo iz 
odgode u odgodu. Sada moramo početi graditi iz 
ruševina. Da nam vrijeme ne postane neprijatelj i 
upljesnivi nas kao ustajalo meso. Da sada, kad smo 
na pužev korak blizu poglavniku, odjednom ne 
odletimo u prazno, daleko od njega!” 

“Budi siguran, brate, da ćemo uspjeti!” - složio 
se i Milo. 

“Više nam nema odstupanja, mi konačno mo- 
ramo prijeći demarkacijsku liniju, stavi to sebi u 
pamet, Milo! No pasaran!” 

“No pasaran!” - ponovi Milo. “Evo ruke!” - iz 
Blagojevih očiju nije upio ni zlovolju, ni ushićenje. 

Buenos Aires, kafeterija Nocturno, u nedjelju nave- 
čer, 17. veljače 1957. 

Za stalnim stolom ustaške skupine ove večeri 
nije bilo Ante Pavelića. 


Budući da ga nisu dočekali, Blagoje i Milo su se 
nagodili da sutra ne dođu u Nocturno, nego će po- 
glavnika i pratioca, kao i jučer, u subotu, presresti 
na autobusnoj postaji i s njima se na povratku, u 
istome colectivu, odvesti do Lomas del Palomara. 

“Bolje nam je preskočiti kafeteriju kako ne bismo 
postali upadljivi Pavelićevu društvu. Sigurno je si- 
gurno!” - zamislio je Blagoje i najavio Milu: “Ako 
poglavnik naiđe sutra, u ponedjeljak, kako očeku- 
jem, to će nam biti posljednja proba.” 

Generalka uoči predstave kad će u nj odapeti 
smrtonosnu partsku strijelu. 

Četiri stola udaljeni od Blagoja i Mila suzdržano i 
nategnuto pričali su - također u ispraznu iščekiva- 
nju Ante Pavelića - pukovnik Đuro Milić i njegov 
pulen, Petar Rak, snajperist koji mu se priključio 
prije mjesec dana iz Čilea. 

Od tada su zajedno za petama poglavniku. 

Pukovnik se toga jutra šifrirano javio u Zagreb 
Ivanu Krajačiću Stevi, Srećku Šimurini i Daliboru 
Jakaši Maljčiku. Najvažnija novost jest da je u do- 
govoru s Predragom Grabovcem odredio datum 
obračuna sa senor Pablom (kako su na radnome 
skupu, lani na Jabukovcu, kodno nazvali Pave- 
lića). D day je zaokružen za četvrtak, 11. travnja 
‘57. navečer, tri dana uoči proslave 16. obljetnice 
NDH u Buenos Airesu. Naveo im je i razlog za- 
što je izabrao upravo taj dan. Ustaško čelništvo bit 
će prezaposleno s organiziranjem akademije pa će 
mu nesvjesno olabaviti pozornost oko senor Pa- 
blova nadzora. Predragova nova (vrlo dragocjena, 
naglasio je pukovnik) obavještajka (živi u Mar del 
Plati, a zbog poslijediplomskoga studija dolazi u 
Buenos Aires), poslala je svoju prvu dojavu pod 
konspirativnim imenom Papuk. Poručila je da je 
stric njezina muža - koji je povezan s vodećim lju- 
dima hrvatske političke emigracije u Argentini, a 
ustaškome pokretu pristupio je još 1931. u Ljubuš- 
kome - spomenuta četvrtka pozvan na ranu inti- 

mnu večeru za uski krug ustaških prvaka. Na njoj 
će najugledniji uzvanik biti senor Pablo sa ženom. 
U svome domu u središtu Buenos Airesa ugostit će 
ih Ivan Asančaić, glavni starješina Hrvatskoga Do- 
mobrana za Južnu Ameriku. Oko deset senor Pablo 
i supruga vratit će se u Lomas del Palomar, u Gran 
Buenos Aires. Papukpretpostavlja da će ih njihovoj 
kući svojim kolima odvesti domaćin Ivan Asančaić 
ili pak Josip Marković (potonji će ih prethodno do- 
vesti na večeru). Asančaić i Marković su u skupini 
od trinaest čelnika lani utemeljenoga Hrvatskoga 
oslobodilačkog pokreta (HOP), kojim predsjedava 
poglavnik. Ivan Asančaić bio je prije rata šumarski 
inženjer i upravitelj šumarije u okolici Đakova. Za 
NDH postaje veliki župan Baranje, u Osijeku, a u 
drugoj polovici ožujka 1945., samo dvije sedmice 
pred slom, premješten je u Zagreb za ravnatelja 
Glavnoga ravnateljstva za prehranu. U vrhu HOP- 
a Josip Marković je intelektualno najtanji i jedini 
nema akademske izobrazbe. No Ante Pavelić ga je 
uzdizao na važne dužnosti zbog njegove fanatične 
vjernosti. Marković je do 10. travnja 1941. tavorio 
kao neugledni činovnik željeznice u Zagrebu, a u 
NDH uznapredovao je do državnoga tajnika. Njih 
dvojica su 1947. stigli u Argentinu s prvim valom 
hrvatskih bjegunaca. U izvješću Đuro Milić je na- 
pisao: Papuk s najvećom sigurnošćupredmnijeva da 
će senor Pablo doći na večeru, bez tjelohranitelja. I 
zato držim kako je 11. travnja najpogodniji trenu- 
tak za otmicu. Petar, Šiljo i Maljčik će, skriveni u 
dvorištu, ispred kućnih ulaznih vrata zaskočiti, oša- 
mutiti, zalijepiti imflastere na usta i vezati ih: senor 
Pablovu ženu i vozača (Asančaić ili Marković), a 
senor Pabla će dotle onesvijestiti drškom revolvera. 
Dok će mu ženu i vozača ostaviti iza kuće, senor 
Pabla će uvući u automobil, u kojem će ih čekati 
Predrag, koji će voziti. U autu će senor Pablo biti 
omamljen i onda će ga, vezana i s flasterom preko 
usta, staviti u platnenu vreću, ubaciti u prtljažnik; i 
odvesti u luku Madero. Te noći tamo će stajati usi- 


dreni teretni brodovi Šabac i Hercegovina i u skladi- 
štujednoga od njih smjestit će senor Pabla. Brodu će 
prići zaobilazno, brzim motornim čamcem. Ukrcaj 
će biti pod okriljem mraka, oko ponoći. U luci će te 
večeri stražariti dvojica Hrvata, stalno zaposlenih 
u službi osiguranja. Oni su ustaški emigranti, a od 
lani surađuju s Predragom. Naravno da ta dvojica 
ne znaju tko će biti dopremljen u brod. Bit će im re- 
čeno kako se radi o tajnoj pošiljci robe. Stražari se 
ni u kojem slučaju neće usuditi bilo što reći ako ih 
policija bude štogod ispitivala, ali izgledi za to su za- 
nemarivi. Njih ćemo posebno platiti, a na šutnju ih 
primorava i što imje najbliža rodbina u Hrvatskoj i 
Hercegovini i pod našom je paskom. Na brodu, koji 
će odmah isploviti za Rijeku, na senor Pabla stalno 
će motriti Maljčik i Petar - naveo je Milić i završio: 
Jedino u slučaju da otmicu neće biti moguće izvesti 
iz za sada nepredvidivih razloga, tek u tome slučaju 
senor Pablo bio bi likvidiran ispred kuće. Po mojoj 
prosudbi, izgledi za otmicu su 75:25. Maljčik treba 
stići u Buenos Aires između 6. i 8. travnja. 

Mali stol na platou kafeterije zauzelo je dvoje mo- 
ssadovaca: njihov čovjek u Buenos Airesu, Benaj- 
ahu Altarac i Sulamit Šula Kišak Cohen, koja sada 
kao Noemi Elias, povjesničarka iz Izraela, traži i 
proučava zapise, dokumente, crteže i fotografije o 
židovskim askurdjelima, useljenicima u Argentinu 
u prošla dva stoljeća. 

Uočili su pukovnika Đuru Milića i Petra Raka. 
Kao što su i oni njih. 

Otkako su lanjskoga 13. prosinca Šula i pukov- 
nik istim zrakoplovom iz New Yorka sletjeli na 
Ezeizu, sudarili su se u nekoliko navrata u Noctur- 
nu; dvaput u parku, u Lomas del Palomaru, odakle 
su motrili kuću Ante Pavelića; i jednom nasumce, 
u prolazu, u krkljancu poslijepodnevnoga mravi- 
njaka u aveniji Belgrano. 

Od večeras i hrvatski i izraelski lovci na Pave- 
lićev skalp više su nego sigurni da su u Buenos 

Airesu zbog iste osobe. Ali kako su dobri policajci 
ujedno i dobri glumci, nisu pokazivali da sumnjaju 
jedni u druge. 

Nijedna strana još nije pouzdano dokučila: za 
koga radi tandem preko puta? 

Ni izraelski, a ni hrvatski par, međutim, nije za- 
mijetio treći, onaj crnogorski: Blagoja Jovovića i 
Mila Krivokapića, koji su, jednako pozorno - do- 
duše laički i ne policijski istančano kao oni - sni- 
mali poglavnika. No i četnici su previdjeli dvojce 
iz Mossada i iz hrvatske službe, premda nije prvi 
put da se istodobno goste u Nocturnu. I premda su 
se jednom, ušestero, našli dok su švrljali parkom u 
Lomas del Palomaru. 

Po povratku iz Nocturna Šula je šifriranom depe- 
šom izvijestila Zvija Malchina da im valja što prije 
završiti akciju, utoliko što im se, kako je zapazila, 
na putu priječe dvojica njoj nepoznatih, po svemu 
prikrivenih policajaca, koji su s istom nakanom u 
Buenos Airesu i učestalo prate Antu Pavelića. Sta- 
riji, s kojim je doletjela iz New Yorka, otprilike četr- 
desetogodišnjakneprozirne naravi, govori španjol- 
ski i engleski sa slavenskim naglaskom i slavenske 
je vanjštine, dok je mlađi, između dvadeset dvije 
i dvadeset četiri godine, po izgovoru nepogrešivo 
iz Južne Amerike: najbliže iz Čilea, Kolumbije ili 
Venezuele. Šula sluti da su oni u službi Simona Wi- 
esentahla. Posvuda su pustili krake kao stonoge i 
prikupljaju podatke o Pavelićevu kretanju, kojima 
će njihov šef iz svoga ureda u Beču zatim dokaza- 
ti da je prokazani zločinac s obitelji i suradnicima 
trajno nastanjen u Buenos Airesu i zatražiti od Me- 
đunarodnoga suda u Den Haagu njegovo uhićenje 
i izručenje Jugoslaviji. Benajahu Altarac je provje- 
rio kako te spodobe, koje se izdaju za trgovce, nisu 
stupile u vezu s ambasadom Jugoslavije i to joj sna- 
ži uvjerenje da su Wiesentahlovi ljudi. Perla, kako 
se Šula kodno potpisala, obratila se napose Zviju 
Malchinu: Za izvođenje plana idealna je nedjelja, 
14. travnja. Tada će ovdašnji Hrvati u zgradi Hr- 


vatski dom u podne prirediti proslavu 16. godišnjice 
osnutka svoje kvislinške države. Uzvanicima, među 
kojima su i profašistički emigranti iz Rumunjske, 
Armenije, Makedonije, Slovačke, Bugarske i Alba- 
nije, govorit će poglavnik Pavelić. Ne trebaš doći u 
Buenos Aires prije 6. travnja, zato štoje tjedan dana 
dostatan da ti Benajahu i ja pokažemo sva bitna 
mjesta. A Benajahu će i nakon moga povratka (12. 
travnja), surađivati s tobom, do završnoga čina, 
tako da ćeš biti upućen u svaki detalj. 

Buenos Aires, restoran Ligure, nedjelja, 17. veljače 
1957., od 22 sata 

Za večerom u talijanskome restoranu Ligure, u 
romantičnoj ulici Caminito, u Boci, gdje se Đuri 
Miliću i Petru Raku pridružio Predrag Grabovac 

- dok je kruteljasti tenor, kao izrezan s karikatu- 
re, previsoko grlato pjevao napolitansku kanconu 
Luna rossa - začeta je raspra o zagonetnoj ženi i 
mladiću koji je prati i s kojima se učestalo susreću 
na mjestima odakle i njih dvoje slijede poglavnika. 

“Čuo sam ih kad su govorili španjolski i engleski” 

- izlagao je Petar Rak nakon što je na stol u susjed- 
nome praznom separeu sklonio vazu s umjetnim 
cvijećem koje mu se učinilo nedostojno da krasi ne 
baš jeftin lokal. “Španjolski im je tečan, s bogatim 
rječnikom i gramatički ispravan. Prisluškujući im 
izgovor, uvjeren sam da su ga naučili kao odrasli. 
Kod ženske nisam uspio dokučiti koji bi joj jezik 
mogao biti materinski. Ali za momka bih se okla- 
dio u sto dolara da je iz dalmatinskih krajeva, jer 
mu je melodija glasa ista kao i u moga oca. I faca 
mu je fetiva, dalmoška. I okladio bih se još u pede- 
set dolara da su oboje Židovi.” 

“Zašto misliš da su Židovi?” - obazre se Pre- 
drag. 

“Kad je večeras ušla u Nocturno, on je nju spon- 
tano pozdravio: šalom. Ona ga je pogledom srdito 

opomenula neka bude oprezniji i ne razbacuje se 
hebrejskim. Od tada su, naravno zbog nas, a i onih 
ustaša, razgovarali na kastiljanskome i rijetko bi 
izmijenili tek poneku na engleskome” - odgovori 
mu samodopadno Petar. 

Pukovnik polagano odloži cigaretu, s koje pra- 
znovjerno nije stresao predugi puhor jer, poput 
većine pušača, i on vjeruje da najavljuje nenadani 
novčani dobitak: 

“Petrovi zaključci me navode da su ono dvoje 
doista Židovi. Kad sam ih prvi put vidio u Noctur- 
nu, čuo sam ih kad su govorili hebrejski. Do danas 
nisam uspijevao sebi odgovoriti: zašto bi Židovi 
uhodili Antu Pavelića? No mislim da sam sada 
pred rješenjem. Vjerojatnija od dvije mogućnosti 
jest da su agenti Simona Wiesentahla i da za nje- 
govo dokumentacijsko središte u Beču, koje traga 
za nacistima i ostalim najtežim ratnim zločincima 
otkrivaju po svijetu gdje su se pritajili kako bi olak- 
šali njihovo zarobljavanje i izručenje. Po meni je 
druga, ali manje vjerojatna mogućnost da su oboje 
iz Mossada. I da preko poglavnika i njegovih su- 
radnika pokušavaju ispipati gdje su utočišta ustaš- 
kih saveznika - nacista, koje Izrael sumanuto goni. 
A njih je kao pljeve u Argentini, Paragvaju, Peruu, 
Brazilu, Kolumbiji i Boliviji; tu se skrivaju Borman, 
Eichmann, Stangl, doktor Mengele i ostali. Treće 
nema.” 

“Tvoje teorije, druže Šiljo, o Wiesentahlu i Mo- 
ssadu i Petrova inteligentna slojevita spoznaja da 
su žena i mladić Židovi stoje na snažnim nogama i 
nema mi druge nego im se prikloniti” - reče Gra- 
bovac, impresioniran pukovnikovom i Rakovom 
logikom. “Zagolicala me je još i Petrova antro- 
pološko-lingvistička tvrdnja da je mladi židovski 
agent Dalmatinac. To bismo svakako morali pre- 
tresti.” Dobre volje zazvao je razigranu prsatu ko- 
nobaricu. Za se i Šilju naručio je novu butelju čile- 
anskoga bijelog vina Tarapaca, dok je Petar ostao 
na mineralnoj vodi: “Život leti, a ja sam žedan!” 


Tu bi upadicu iz nekoga američkog gangsterskog 
filma Predrag pogdjekad izvlačio, ali kao svoju iz- 
mišljotinu. 

Trojica jahača apokalipse nisu trebala stišavati 
povjerljivu razmjenu misli iz bojazni da će dopri- 
jeti do okolnih gostiju. Napolitanski pjevač, težač- 
ki napregnuvši glasnice do kidanja, nekontrolirano 
ambiciozno puštao je zaglušnu glasinu, uporno ri- 
ješen da njegov belcanto čuju bar kilometar daleko 
od Ligurea. 

Buenos Aires, ponedjeljak, 18. veljače 1957., početna 
postaja autobusa broj 5 

Blagoje Jovović i Milo Krivokapić pojavili su se 
u minutu točno, u 20,30 sati. No od žuđena po- 
glavnika ni p. Opet je preskočio domjenak u Noc- 
turnu. 

Nakon dvosatnoga čamljenja i krivljenja vratova 
k izlazu subtea, a po dolasku svakoga podzemnog 
vlaka, usuglasili su se da se sutra opet vide tu, u 
isti sat. 

“Valjda će doći. Morao bi, do đavola!” - uskipje- 
lo uzdahne Blagoje. 

“Stvarno bi morao...” - poslušno prihvati Milo. 

Pozdravili su se i pošli na suprotne strane. Bla- 
goje do svoje unajmljene sobe u aveniji Cordoba, 
a Milo do samačkoga stana uz luku, u aveniji Ma- 
dero. 

Buenos Aires, utorak, 19. veljače 1957., polazna po- 
staja autobusa broj 5 

Ante Pavelić je večeras došao. 

Jovović i Krivokapić ugledali su ga kad je s tje- 
ločuvarom izišao iz subtea, koji je stigao po redu 
vožnje, u 21,18, i ušao u colectivo broj 5. Autobus 
za Lomas del Palomar krenuo je u 21,25 i zaustavio 

se na kraju, u ulici Alas Argentinas u 21,50. 

Dok su se vozili, poglavnik, koji se Blagoju uči- 
nio iznurenijim nego ranije, čitao je večernje izda- 
nje La Naciona i, mimo običaja, nije progovorio s 
čuvarom. A ovaj je dotle iz kuta ispod vjeđa zvje- 
rao u malobrojne putnike, koji su, kao da su mu na 
dlanu, opušteno sjedili pred njime poput plastelin- 
skih figura. 

Šutjeli su i Blagoje i Milo. 

Čim su prvi susjedi, Pavelić i čuvar, zaključali 
ulazna vrata svojih kuća u Aviador Mermozu, Cr- 
nogorci su krenuli u potragu za stablom iza kojeg 
će se zakloniti dok ih budu čekali sljedeće večeri i 
odakle će zapucati u njih. Odabrali su najdeblje, u 
drvoredu pokraj staze, koja lomi park nadvoje. 

Blagoje je preusmjerio plan akcije: 

“Naći ćemo se sutra, u Nocturnu, u pola sedam 
da sačekamo Pavelića. Pošto stigne i čim bude na- 
ručio piće, mi ćemo odmah zdimiti i zaputiti se tu, 
do parka. Ponijet ćemo oružje. Imat ćemo dobra 
tri sata dok budemo kapali da se posljednji put de- 
taljno preispitamo što smo zacrtali, što će tko čini- 
ti, kada i kako će djelovati. Dotle se nećemo čuti i 
vidjeti” - zapovjedno je razlagao. Sebe je, kao da 
gleda ratni filmski žurnal, zamislio u liku preka- 
ljenoga vojskovođe - a uzor mu je ubijeni četnič- 
ki vojvoda Nikola Kalabić - koji se, u predvečerje 
odlučne bitke do istrebljenja, u oskudno osvijetlje- 
noj zemunici prignuo nad topografskim zemljovi- 
dom. 

“Ali što, brate Blagoje, ako se Pavelić ne pojavi?” 
- vratio ga je iz snova Milo. 

“Onda se akcija odgađa za dvadeset četiri sata. 
Sve dok Pavelića ne vidimo u Nocturnu. Je li ja- 
sno?” - vojnički odriješi Blagoje. “Atentat mora 
uspjeti!” 

Na povratku u subteu su zaokružili više puta 
uvježbane detalje. Kako i kamo najprije umaći po- 
slije pucnjave? Kako će se potom iz Lomas del Pa- 
lomara najbrže domoći središta? Gdje će se sklo- 


niti jedan, a gdje drugi, i dočekati sljedeće jutro? 
Kad će se i gdje će se zatim sastati? Obnovili su i 
strategiju nazvanu “Za svaki slučaj”. Što učiniti u 
slučaju ranjavanja? Gdje će vidati rane? Napose: 
kako će se postaviti i držati pred istražiteljima i što 
će im ispričati dok ih budu ispitivali? - ako se po- 
licija dočepa jednoga od njih. Ili obojice, ne dao 
Bog nevolje. 

O pogibelji nisu razgovarali. Zato i neće pisati 
oproštajna pisma: 

“Da ne čuje zlo!” - praznovjerno reče Milo. 

Buenos Aires, srijeda, 20. veljače 1957., upodne 

Blagoje Jovović je u hramu Svete Trojice potražio 
popa Radojicu Popovića: 

“Oče proto, evo mene da me blagosloviš.” Polju- 
bio mu je ruku. Pop ga nije pitao: što će mu bla- 
goslov? Znao je zašto je Blagoje došao. I sam ga 
je gdjegdje telefonski pozivao zanimajući se kako 
napreduje ona stvar? 

“Onda, kad će se to napokon dogoditi, mili pri- 
jatelju Blagoje?” 

“Večeras ako Bog da! Poželi mi sreću, oče pro- 
to. 

Pop Radojica obuhvati Blagoja za lice i triput ga 
cjelune u obraze: 

“To je najljepša vijest koju sam čuo otkad sam u 
Buenos Airesu. Blagovijest, bolje reći” - prekriži se 
i svečano ga pogleda: “Pomogao ti milostivi i sve- 
mogući Bog! Blagoslovljena ti bila junačka desnica 
koja će ove vilinske noći urušiti sotonu!” 

Napol kleknuvši, Blagoje mu ponovno poljubi 
ruku. Kad se uspravio, nekoliko puta se brzo pre- 
križio i podigao pogled k nebu: 

“Zavjetujem se Ocu i Sinu i Duhu Svetome da 
neću uzmaknuti!” 

“Prijatelju Blagoje, bude li ti poslije onoga po- 
trebno sklonište, vrata ovoga hrama danonoćno 

su ti otvorena!” - poručio mu je na odlasku pop 
Radojica. 

Buenos Aires, kafeterija Nocturno, u srijedu, 20. ve- 
Ijače 1957. od 18,30 sati 

Odsutno su pili limunade i kave i malo-malo 
protrnulo gurali ruke u ispupčale džepove sakoa. 
Blagoje je dodirivao zakočeni damski revolver, ku- 
pljen od Mileve Gaćeše, a Milo, također zakočeni, 
veći pištolj, otuđen od Jakova Jovovića. 

Poslije dvosatnoga čajanja, napokon sigurni da 
se poglavnik danas neće vidjeti sa svojim ustaškim 
krugom, izašli su iz kafeterije. Ispred postaje pod- 
zemne željeznice na trgu San Martin, prije nego 
što će se razići, Blagoje potvrdi jučer zacrtanu sat- 
nicu: 

“Sutra navečer u isto vrijeme!” 

“U pola sedam u Nocturnu” - reče Milo nalik 
đaku koji dokazuje učitelju da je naučio zadaću. 

Ulazeći u vagon Blagoja je zaokupio uznemiru- 
jući umišljaj: 

“Je li Milu bilo po volji što je Pavelićev nedolazak 
odgodio završni udar?” Ali potom počne rastjeri- 
vati uroke koji su ga spopali: “Ili sam to ipak sebi 
uvrtio u glavu zbog treme koja me drži uoči obra- 
čuna!” 

Iz kuće se javio popu Radojici da je ono poma- 
knuto za sutra zato što se onaj večeras nije poja- 
vio: 

“Ima još dana za megdana, prijatelju Blagoje. I 
ne daj da te pojede vrijeme. Budi Bog s tobom!” 
- poželio mu je pop. 

Buenos Aires, u četvrtak, 21. veljače 1957., od 18,30 
sati 

Ante Pavelić i njegov pratilac došli su u Noc- 
turno u 18,48. Sva osmorica za stolom su ustala 


i dočekala ga vedrim osmjesima i glasnim zdrav- 
ljenjem: 

“Za dom spremni, poglavniče!” - uzviknuli su 
zborno, ali nisu pođigli desnice kao što su činili za 
NDH. 

“Svi ustaše - ustaše!” - tiho reče Blagoje, dok je 
pogledom tražio konobara da poravna račun za 
dva cortada. 

U subteu Milo zapanji Blagoja: 

“Brate, moram ti priznati da mi strahovito zuji 
u ušima!” 

“Od čega, boguti, Milo?” 

“Uplašio sam se kako me je Pavelić opako pogle- 
dao kad je ušao u Nocturno!” 

“Ali on svakoga tako gleda, brate Milo!” 

“Ne znam što ću, da ti pravo rečem!” - pokunje- 
no obori glavu Milo. 

“Ako je tako, onda ti skreni pogled od njega!” 

Na polaznoj postaji za Lomas del Palomar, Blago- 
je dade novac Milu da kupi karte za colectivo broj 5. 
Ovaj je otišao, ali se nije vraćao. Blagoje je propustio 
i treći autobus, a kad je poslije gotovo jednosatno- 
ga čekanja shvatio da se Milo nepovratno izgubio 
kao ptica, razmislio je što učiniti? Da li riskirati i 
večeras sam pucati u poglavnika i čuvara? Ili mu je 
razboritije odgoditi akciju jer uzrujan i uznemiren, 
kakav je sada poslije Milove nevjere, znači upusti- 
ti se u avanturu s izgledima za uspjeh smanjenim 
najmanje za pedeset posto. A što ako je ono smeće 
od Mila opet odjurilo u policiju i prijavilo urotu, a 
detektivi u Lomas del Palomaru već vrebaju da ga 
ulove na djelu, s napunjenim revolverom u džepu? 

Sumrak kao naručen za nevolju. 

Blagoje je nazvao popa Radojicu i rekao mu da je 
morao odustati zato što je uplašeni Milo Krivoka- 
pić utekao s poprišta: 

“Je li to onaj koji je prevario Jakova?” - pitao je 
pop. Dakle, i on je to saznao. 

Da, on je. 

“Vrijeme radi za te, prijatelju Blagoje!” - mirno 

mu reče pop Radojica: “Nemoj nagliti, nego mu- 
dro razmisli kako ćeš izvesti to i bez Mila.” 

Blagoje je okrenuo i broj Mila Krivokapića: 

“Što si mi učinio, nesretniče?” - zaurlao je. 

“Brate Blagoje” - prokukao je Milo treperava 
glasa - “zbunjen sam i smeten. I za sada se ne bih 
smio upustiti u to. Nemoj računati na mene, jer bih 
ti odmogao, a nikako ti ne bih bio od pomoći! Ze- 
znuo bih i tebe i sebe. Bilo bi kao da ganjamo crnu 
mačku u tamnoj sobi!” 

“Da li i sa mnom namjeravaš učiniti istu od- 
vratnost kao onda kad si Jakova izigrao s Pekom?” 

- oprezno ga upita Blagoje i zaprijeti mu se na ne- 
viđeno: “Nemoj se šaliti glavom, Milo Krivokapi- 
ću. Maloprije sam pozvao rođaka Duju Jovovića i 
rekao mu što ti treba učiniti ako budeš zabrljao.” 

“Kunem ti se majčinim grobom da se to neće po- 
noviti.” 

“Upozorio sam te, Milo, a ti razmisli što ćeš...” 

“Niti sam što vidio niti što čuo, a niti što znam!” 

- rekao je Milo i molećivo dodao da bi se rado vi- 
dio s njime. Blagoje ga je pozvao da sutradan u tri 
ručaju u restoranu Des Nivel Parilla: 

“Tamo ćemo se ili konačno sporazumjeti ili ra- 
skrstiti...” 

"Brate Blagoje, nemoj me ružno cijeniti, porfavor. 
I shvati me, kao Boga te molim, nisam odustao, ali 
mi za to treba neko vrijeme. Još nisam čvrst i sigu- 
ran. Ali znam: bit ću!” - izgovarao se Milo. 

“Slušaj me, Milo, najveća ti je pogreška što stalno 
čekaš najbolje karte, umjesto da dobro odigraš s 
onima koje imaš u ruci.” Da ne razvodnjava, Blago- 
je prereže: “Sutra ćemo stati čelo uz čelo jedan pred 
drugoga i čojski se raspraviti. Ideš ili odstupaš! I 
mirna Bosna!” Na kraju je razblažio priču: “Kuhi- 
nja u Des Nivel Parilla je za pamćenje. Kobasice su 
im prvaci Argentine. I govedina. I krumpir pire, 
takvoga nema ni u Francuskoj!” 


Buenos Aires, petak, 22. veljače 1957., u 15 sati, u 
restoranu Des Nivel Parilla, u ulici Defensa 855 

Bio je to, štono bi rekli političari, radni ručak. 

Blagoje je računao kako će uz odlično jelo i u 
opuštenu ugođaju u restoranu hedonističkoga 
ugleda, kakav je Des Nivel Parilla, utaman uvje- 
riti suncokreta Mila da ubuduće ne oklijeva i ne 
razvlači utvrđeni odlučni obračun s poglavnikom, 
nego da mu se, kako je obećao, neopozivo pridruži 
u akciji. 

“Prestanimo se više nadgornjavati i prospimo mu 
mozak koliko sutra. Ili možda prve noći nakon što 
Pavelić bude krenuo iz Nocturna kući, u Gran Bu- 
enos Aires. Nasrnimo na nj kao vuci na ovna. Po- 
stajem užasno nestrpljiv, brate Milo. Čini mi se da 
smo zbog sedmica koje nas sustižu nalik slijepcima 
s bijelim štapovima koji sporih koraka nesigurno 
tumaraju punom ulicom. Zaustavimo, stoga, ove 
naše preduge porođajne boli i ubojitim nemilosnim 
udarom krčeći put pred sobom poput ledolomca 
izvedimo odmah ono što smo se zavjetovali Bogu, 
kralju i otadžbini. Najotrovnije zagorčajmo ustaša- 
ma proslavu njihove propale države!” - rječito je 
zanosio Blagoje, dok su prignuti čujnim srhutima s 
vrhova teških krigli oblizivali i gutali prhku pivsku 
snježnu bradu, koja samo što se nije izlila. Povirio je 
u džepni kalendar i izbrojio da im je od večeras pa 
do nedjelje, 14. travnja u podne, kad počinje svetko- 
vina u Hrvatskome domu, ostao pedeset jedan dan. 
Obrisao je kapi okačene o bradu i propovjednički 
nastavio: “Probodimo ga što prije kopljem dubo- 
ko u srce i pustimo ga niz vodu. Tako će ustaškim 
budaletinama ostati vremena da uz žalobne počasti 
oplaču miloga im poglavnika, a nama da likujemo 
u njihovoj tuzi i nevolji, u koje ćemo ih satjerati.” 
Mjerio je svoj obveseljeni smijeh, koji je zbog te do- 
sjetke u naletima samozadovoljno izvlačio iz grla, a 
sve u želji da zazvuči spontanije i srdačnije. 

Milo je već otvorio usta da odrečno odgovo- 

ri kako nije suglasan s Blagojem, zato što nahodi 
da je u opasnim operacijama kakva će biti njiho- 
va više negoli neuputno istrčavati sumanuto pred 
rudo. Kad im svaka sljedeća krivo odmjerena se- 
kunda može iz temelja izmijeniti život. Ipak se pre- 
domislio: 

“Nije li bolje, brate” - progovorio je, napadno 
oklijevajući da izvuče iz sebe potisnute namjere 
- “da još jednom studiozno sagledamo kad je naj- 
bolje ustremiti se na Pavelića? Neka misao prenoći. 
Jutro je mudrije od večeri...” 

I Blagoje je namjerno otezao sve dok poslije 
obrednoga tajca nije upao u sivu zonu. Razgrnuo 
je nataloženu ljutnju i goropadno zarežao, zadiha- 
no rekavši što drži o Milovu prevratničkome kole- 
banju, koje je doživio kao izdajnički udarac šakom 
između očiju: 

“Puna mi je kapa tvoje lisičje naravi. Sada izlazi 
da smo se o mnogočemu preganjali, a ni o čemu 
složili.” 

“Neće biti tako...” - umirivao ga je Milo, ali Bla- 
goje nije bio namjeran stati: 

“Što se krije iza tvoga muljatorstva? Gdje su ti 
nestali hrabrost i odlučnost? Strahovi su ti utisnuli 
ožiljke u duši! Postao si kusur od čovjeka! Tutumiš! 
Kod tebe više ne zna ljevica što joj radi desnica” - 
jogunasto ga je kinjio, obuzet otuđenom ledenom 
netrpeljivošću. Lice koje mu je dobilo purpurnu 
boju natuštilo se kao oblak dok najavljuje neveru: 
“Nuder, Milo, izjasni se, ali pošteno. Nemoj mi po- 
reći kako se želiš povući, a stid te da muški priznaš 
dok se gledamo, je li tako?” 

Milo se usiljeno gradio kao da je nezainteresira- 
no prečuo Blagojeve bolne uvrede i progutavši ih 
oborene glave odlagao trenutak da se suoči s nji- 
ma: 

“Kad sam ti dao riječ da ću biti tvoj akolit i da 
ćemo djelovati zajedno, onda budi siguran da kre- 
menito držim do nje kao do najsvetije svetinje. Ni- 
sam krivokletnik i odrod. Ali žalim što ću te razo- 


čarati kad ću reći da sam poslije besanih razmišlja- 
nja i smišljanja zaključio kako moramo ući u bitku 
potpuno spremni. Da ne zapadnemo u mrtvaju...” 

“I što si smislio?” 

“Amerikanci su prije nego što će baciti atomske 
bombe na Hirošimu i Nagasaki predvidjeli sve, do 
najsitnije sitnice. Ništa nas, brate Blagoje, ne smije 
iznenaditi. Zato, ne koračajmo prebrzo da ne po- 
ništimo dosadašnji trud i napor. Da nam magnet- 
ska igla u busoli ne poludi i povede nas u krivome 
smjeru...” 

“Što mi želiš podvaliti tim premudrivanjem? Što 
mi poručuju šaptači iz tvoje glave?” - uzavrelo ga 
zaustavi Blagoje. 

“Nije premudrivanje nego poruka zdravoga ra- 
zuma. Kako bismo odigrali ovu igru, trebamo biti 
savršeno jaki, duševno i fizički. Bit ću ti iskren - ja 
to još nisam. Ne vjerujem da si i ti, ali znam da 
nećeš priznati ni sebi, a gdje li meni. Ponavljam ti, 
ovaj me izazov još plaši. Strepim da nam posao ne 
krene naopako. Da sami sebi ne pucamo u nogu!” 

- zatreptao je. 

“Kakvu mi priču pokušavaš prodati? Zar onu s 
ofucanim naravoučenijem kako je jedino sigurno 

- da ništa nije sigurno” - otegnuto zijevne Blagoje, 
ne stavivši pritom, suprotno uljudnoj navici, ruku 
na usta. 

“Naravoučenije moje priče kaže da je napasti 
Antu Pavelića sutra ili prekosutra preuranjena i 
hazarderski brzopleta odluka, iznad naše časovite 
obučenosti. Fanatična i nezrela, izludjelo zamišlje- 
na, mimo sveopće prihvaćenih diverzantskih ka- 
nona” - Milo je sada govorio tečno i bez zastajkiva- 
nja, kao da čita napisanu besjedu: “Gavrilo Princip 
jedva je prešao osamnaestu kad je 1914. usmrtio 
nadvojvodu Franza Ferdinanda u Sarajevu. Da je 
bio stariji, iskusniji i strpljiviji, ne bi mladenač- 
ki bezglavo srljao golim grudima pred bajunete i 
ostane nego bi najprije krenuo glavom, a tek po- 
tom srcem. I vjerojatno bi poslije atentata umakao 

Austrijancima. Mi, brate Blagoje, odavno nismo 
više mladići kakav je onda bio Princip. Zato sma- 
tram da će naša zrelost, četničko gerilsko iskustvo 
i pravodobno odmjereni trenutak ispunljivo okru- 
niti akciju. Vrlina je znati čekati! Nemojmo se po- 
našati slaboumno i zastraniti kao da nismo odrasli, 
kao da smo još u pubertetu, iako smo pregrmjeli 
četrdesetu.” 

“Nagovaraš li me da dignemo ruke od Pavelića?” 
- Blagoje se izmoždeno uzgalamio, razdražen na 
se, na cijeli svijet i osobito na Mila Krivokapića. 
Prezrivo je zvjerao u nj, uvjeren da će ga tako naj- 
strože kazniti. 

“Dabogda jezik pregrizao ako sam to ikada na- 
mjeravao reći!” - mrk od gnjeva, opareno skoči 
Milo. Navrh glave su mu došli Blagojevi neizdrživi 
pritisci 

Iz Blagoja se razbujala kraljevski nadmena pri- 
jetnja: 

“Što mi onda savjetuješ?” - da potom, dok mu 
je bučilo u glavi, u nemoćnome bijesu počne ne- 
skladno podizati i stišavati glas do šaptaja: “Zar 
da poletimo kad bude prekasno? Da bazamo bez 
svrhe i cilja? Da se kao Indijanci obratimo vraču 
koji će zapaliti vatru i proreći nam hoćemo li dobiti 
rat? Ili da nam Ciganka na seoskome vašaru gleda 
u dlan i pogađa? Ili ćemo gurnuti samopouzdanje 
pod otirač, pa da kao babe čekamo kukovo ljeto, 
sve dok nam Pavelić ne uleti kao miš u mučanj?” 
Dangubljenje u Buenos Airesu postaje nemirniku 
Blagoju to napornije i uzaludnije. On krade Bogu 
dane, a u Mar del Plati čekaju ga zanemarena obi- 
telj i nagomilani poslovi. Što je ovdje učinio? Ništa! 
Nada\ Govno! Mierdal 

Milo podigne desnu ruku. Poziv kojim moli da 
bude saslušan podnošljivo i bez upadica sve dok 
ne skonča. Blagoje mu potvrdnom kretnjom upali 
zeleno svjetlo: 

“Uspori, brate Blagoje, izdat će te srce... Mislim 
da bismo se svakoga dana trebali sastajati, razgova- 


rati i planirati što ćemo, a napose istrajno izviđati, 
pratiti i razaznavati Pavelićeva kretanja i njegove 
aktivnosti. Kad nas k cilju bude vodio razum, a ne 
gnjev, e tako pripremljeni izbjeći ćemo i najmanje 
začkoljice i plutajuće mine. Da ne bismo zakaš- 
njelo lupili glavama u drvo i u nevolji proklinjali 
vidljive i nevidljive paklenske sile koje su nas za- 
skočile i poremetile. Na svaku nepredviđenu za- 
preku moramo imati unaprijed uvježbani odgovor. 
I kako navrat-nanos ne bismo nasumce mlatara- 
li kopljima po vjetrenjačama, zaključio sam da je 
najpogodnije nasrnuti na poglavnika u srijedu, 10. 
travnja, navečer.” 

Blagojeve staklaste oči nezadovoljno bljesnuše: 

“Zašto si baš zapeo za 10. travnja, a ne kojega 
drugog dana? Prvoga, recimo?” 

“Нау motivo! Jamačno da imam povod” - zagra- 
ja Milo. 

“Kakav ti je taj kurčev povod, pobogu?” 

“Saznao sam da će se upravo toga dana ustaše na 
čelu s Antom Pavelićem sresti u Nocturnu. Tada 
će se na večerinki, uz piće i zakusku, podsjetiti 10. 
travnja, kad su 1941. u Zagrebu objavili uspostavu 
NDH.” 

“Od koga si to saznao da mi je znati?” - krajnje 
skeptično upita ga Blagoje. 

“Slučajno, brate. No neka ostane u povjerenju, a 
shvatit ćeš zašto” - mangupski razvuče usne Milo: 
“Bar dvaput tjedno na povratku s tržnice navrati 
mi žena jednoga od šefova sale Nocturna. I jutros 
mi je došla. Dobro je izgledna, kao vila nagorkinja, 
jedra Argentinka, Dolores Jaumandreu. Od bujnih, 
renesansnih grudi, koje joj se bludno nadimaju, 
samo što joj ne popucaju dugmići na bluzi. Šesna- 
est godina je mlađa od mene. Prije udaje i preselje- 
nja u Buenos Aires živjela je u Bahia Blanci.” 

“Zar se ne plašiš da će muž saznati?” 

“Viđamo se samo kod mene, u stanu, dok je on 
na poslu. Najavi mi se i dođe.” 

“Muž crnči, a žena mu se...” - prekine ga Blagoje 

ša zločestim odsjajem u očima, ali Milo nastavi kao 
da nije čuo njegovo pakošćenje: 

“Dolores je ženka i pol. Ne može mi odoljeti i 
reći: ne. Mada smo zajedno blizu godine dana, još 
me do neobuzdanosti manta njezin dah i opija me 
požudni miris pomamnoga mlađanog tijela. Eto, ja 
i u ovoj dobi, nakon što me je napustila žena, i kad 
sam poslije nje posumnjao da gubim raniju snagu, 
između dviju usamljenosti sada ponovno osvajam 
život i predajem se bludu. Svaki sat života visokoga 
napona s Dolores živim kao da je posljednji.” 

“Stanimoder, Milo, s tom tvojom Dolores i sta- 
vimo svijeću pod lonac. Reci mi najprije ono što 
me više zanima: kako si čuo da će ustaše slaviti u 
NocturnuV’ 

“Kazao sam Dolores da sam Crnogorac iz Jugo- 
slavije. Budući da, kao i većina Argentinaca, ni ona 
ne razlikuje Crnogorce od Hrvata, prenijela mi je 
što joj je sinoć ispričao mužić. A to je da su njegovi 
stalni gosti Hrvati, koje hvali da ga časte dobrim 
napojnicama, već rezervirali stol za tridesetak 
osoba za srijedu, 10. travnja, od šest poslijepodne. 
Proslavit će, rekli su mu, godišnjicu svoje otete i 
umorene države, koja je kratko trajala, pet prolje- 
ća, kad su ih boljševici samodršca Tita prognali iz 
njihova raja. I da će se na tome skupu - na kojem 
će suhim muškim suzama oplakivati Nezavisnu 
Državu Hrvatsku i ranjena srca se pomoliti da se 
u nju što prije vrate - pored niza onovremenih 
moćnika, kao i lani, pojaviti stalni gost Nocturna, 
izbjegli hrvatski jefe de estado. Dolores me je pi- 
tala: jesam li i ja pozvan na tnfiestu 7 . Što god sam 
opreznije umio, objasnih joj da se mi Crnogorci i 
Hrvati razlikujemo.” 

“Kako si joj to objasnio?” 

“Da su Hrvati katolici, kao i Argentinci, a mi 
pravoslavni, kao što su, uzmimo, Rusi. Politike 
se, razumljivo, nisam doticaO. No, iskreno, nismo 
imali volje da mnogo trabunjamo o nacionalnim 
razlikama zato što smo požurili da na brzaka, kako 


nam ne bi isteklo vrijeme, štono se kaže, mornarski 
odradimo ono zbog čega me je posjetila. A žurilo 
joj se jer je morala spremiti ručak mužu i paru kuć- 
nih prijatelja koji su im danas bili u gostima. Eto, 
tako sam od Dolores čuo da će Ante Pavelić 10. 
travnja sjediti u Nocturnu” - otkrio je vrelo svoje, 
šake dukata vrijedne obavijesti Milo Krivokapić, 
Casanova moderne ere. 

Blagoje je orno saslušao Milovu ljubavnu bala- 
du. I tek što je završio, u restoran je s djetetom u 
naručju razuzdano utrčala bakreno potamnjela, 
visoka mlada žena dječački ostriganih, raščupanih 
plamenih lasi, zavodnički poluotvorenih, vulgar- 
nih, ali poželjnih bujnih usana, jarko namazanih i 
puževski navlaženih. Iz nje se širio dah jakoga mi- 
omirisa kojim se štedro navodnjicala. Sablažnjivo 
uskiptjela poprsja zadivljujućega obujma, u smje- 
loj providnoj zategnutoj haljini tamnih boja, koje 
su rubovi jedva doticali koljena vrlo dugih nogu. 
A još duljima činile su ih klimave tanke potpetice 
na kojima je raznogatana majka divljim prkosom, 
bestidno i neskladno njihala bedrima, kao da je na 
brodu koji plovi uzbibanom rijekom. Izazovnu vre- 
lu kreolsku figuru nadopunjavale su velike srebrne 
naušnice kao alke. Dok je samosvjesno koračala, 
njih su je dvojica zobali očima, a ona ih nadure- 
no ošine opasnim sjajnim pogledom koji uništava 
muškarce. Kanda je uvrtjela, pomisli Blagoje, kako 
je sama sebi najljepši poklon kojom ju je mogla da- 
rovati mati priroda. 

“Je li tvoja Dolores makar približno zgodna mač- 
ka kao ova sirena?” - Blagoje je potpaljivao Mila, 
kome je srce zaigralo od slatkoga prisjećanja na još 
svježi žurni užitak sa ženom šefa sale prije nekoli- 
ko sati u njegovome krevetu, u aveniji Madero: 

“Dolores je zgodnija. Smrtonosno je lijepa” - 
umišljeno odgovori Milo. 

“Je li viša? Ima li i tako duge noge?” 

“Viša je, a noge su joj ne samo dulje nego i ljep- 
še!” 

“Ne šalim se, no te ozbiljno pitam...” - nepovjer- 
ljivo ga pogleda Blagoje. 

“A ja ti najozbiljnije ponavljam da je Dolores Ja- 
umandreu istinskije zgodnija, viša i vitkija, a noge 
su joj ljepše i dulje nego što su u ove seksi seke s 
djetetom! Nemam ni najmanje primjedbe ni na je- 
dan dio njezina tijela. Bog je bio vrlo raspoložen 
kad ju je stvorio i poslao na ovaj svijet” - smionom 
čvrstinom zaokrugli Milo i epski opijen nastavio je 
istresati umotane slatke riječi: “Tek njena samtasta 
koža, da je vidiš, brate. Uspoređujem je s kožom fa- 
raonke Kleopatre, koja se kupala u devinu mlijeku 
da bi joj bila glatkija, zategnutija i blistavija.” 

“E, ako je tako kao što mi kažeš, onda neka znaš, 
brate, da si ti božji miljenik. Amadeus. Tebe su an- 
đeli poljubili. I ja bih se volio napiti iz potoka iz 
kojega ti piješ!” - Blagoje odobravajući važno zavr- 
ti glavom da neskriveno pokaže koliko zavidi neg- 
dašnjem i budućem ratnom drugu zbog velikoga 
plijena: “To što ti je kao zrela breskva pala u njedra 
poželjna žena šefa sale iz Nocturna vidim kao do- 
bar predznak.” 

“Kakav predznak? Što mi time želiš reći?” - za- 
brza u nedoumici Milo, koga je sve jače živcirao 
klimavi stol. 

“Ako se po jutru dan poznaje, poslije senore 
Dolores, koju si, doduše, ti sam ulovio, mi ćemo 
uskoro u Nocturnu zajedno uloviti još jedan trofej, 
razumiješ li me? Ustrijelit ćemo kapitalca. Poglav- 
nika Antu Pavelića! Vjerujem da kad nešto povolj- 
no krene, povoljno i završi!” 

Milo je procvjetao mužjački nadmoćno. Ali ne 
zbog kapitalca Ante Pavelića, nego zbog kapitalke 
iz Bahia Blance, Dolores Jaumandreu, žene s pet 
zvjezdica. 

Konobar banalnoga izgleda, izduljene bućaste 
glave i pospane pojave, donio im je specijalitet ku- 
hinje koji je naručio Blagoje, a da nije pitao Mila. 
Osjetila im je nadražio A caballo, s dva pržena jaja 
na oko, ovlaš bačena na poveći goveđi režanj. 


Jeli su i razgovarali o poglavniku. 

Blagojeva podgovaranja i zagovaranja neka ipak 
ne čekaju čak do 10. travnja, nego da ranije uzmu 
Pavelića na nišan, najdulje do sredine ožujka, nisu 
smekšali i pokolebali Mila: 

“Nebeski glasovi mi najavljuju da će 10. travnja 
zvijezde biti na našoj strani.” 

Kod kave prije odlaska Blagoje je napokon popu- 
stio i složio se s Milom: 

“Hajde, neka onda bude kako kažeš, brate, 10. 
travnja. Ali kao zalog, zakuni se odmah tu preda 
mnom u svetoga Vasilija Ostroškoga da to ostaje i 
konačan datum!” 

Milo upravi netremični pogled u Blagoja i pro- 
mrmori nametnutu mu prisegu: 

"Kunem se u mošti svetoga Vasilija da od mene 
više neće biti promjena!” 

“Ruka ruci!” - stisne mu desnicu Blagoje. Izne- 
nadio je sebe zato što je nesnalažljivo pognuo šiju 
i podjarmljen kleknuo pred Mila, hipnotiziran 
njegovom rječitošću. Dopustio mu je da ga lako 
ukroti nevidljivim vojkama, izmijesi ga kao tije- 
sto, razoruža, porazi, preokrene i uvjeri kako je 10. 
travnja najpogodniji nadnevak za atentat. Pri čemu 
je prigušeno istiskivao nepodnošljivu pošast, koja 
ga je dosele uznemirujuće razarala. Da ga Milo 
eskapistički zavlači zato što je ušao u zmijski krug, 
jer se spetljao s agentima iz jugoslavenske ambasa- 
de i špijunira za komunjare. Da je Milo crna guja 
koju goji u njedrima, a ona će mu jednoga dana 
popiti oči. No prateći ga kako se večeras ponašao 
i osluškujući njegova razborita razlaganja, Blago- 
je je istjerao na čistac da ga je u sebi pretjerano, 
neutemeljeno i nečisto nabjeđivao, mada se bio 
dvostruko gorko razočarao u nj. Najprije zato što 
je Milo prijavio policiji Jakova Jovovića; i što sada 
u posljednjim trenucima uzmiče s poprišta nakon 
što su već uglavili vrijeme kad će napasti Pavelića: 
“Ne mora uvijek biti po mome” - preračunavao se 
Blagoje, zabašurivši i zalemivši zlopamćenje i gru- 

be osjećaje prema Milu, koje bi volio zaboraviti: 
“Dokazao mi je da prilježno, koračić po koračić, 
istjera stvari do savršenstva. I da je od loze savje- 
snih ljudi, koji krenu u ostvarenje tek kad posta- 
nu najsigurniji da će uspjeti. Možda je Milo preko 
mjere razgovoran, ali je i razložan. Drži se načela 
da sve treba kliziti kao po loju i odvijati se po usta- 
ljenu redu. Predmnijevam da će se jednako razvija- 
ti i šahovska konačnica s poglavnikom bude li nam 
Bog pomogao!” Da ga udobrostivi, ulagujući mu 
se, naputio je razgovor na staze Milove najmilije 
teme. O njegovoj milosnici: “Slušajući te kojim za- 
nosom pričaš o Dolores, ne mogu te a ne upitati: je 
li vaš zabranjeni odnos tek tvoja prolazna avantura 
koja će potrajati sve dok oganj u tebi ne prestane 
buktati, a ona izgubi živce od neprestana opreza da 
će joj muž saznati kako ga je preljubočinstvom uči- 
nila rogonjom. Ili ipak računaš da čete tajnu vezu 
pretvoriti u javnu i ozakoniti je?” 

“Neka bude što biti ne može\, tako je zapisao 
Petar Petrovič Njegoš u Gorskome vijencu ” - od- 
govori Milo između dva gutljaja: “Ne znam što će 
se dogoditi u bližoj ili daljoj budućnosti. Naša je 
ljubav s više nepoznanica. Ali iz duše ću ti kazati 
kako i ne razmišljam na duge staze, nego stihijski, 
od danas do sutra. Od susreta do susreta. Plutam i 
prepuštam sudbini neka donese što donese. Panta 
rheu 

Blagoje je izvukao iz pamćenja da mu je nedavno 
i pop Radojica izgovorio isti Njegošev stih dok ga 
je poticao da ne ustukne od Pavelićeva ubojstva. 
Kao da nema Crnogorca koji zgodimice ne pozove 
u pomoć mudroga vladiku Njegoša. 

Milo čita romane i gleda filmove sa sretnim 
krajem i stoga je najprije poželio da se i romansa 
s Dolores Jaumandreu banalno skonča poput na- 
truha u bajkama: I onda su se kraljević i Pepeljuga 
vjenčali te sretno i dugo živjeli. No sljedećega časka, 
iz nestvarnoga maštanja, iz života između sna i 
jave, misao mu je smračeno skliznula u argentin- 


sku zbilju. Iako je sve zagrijaniji za Dolores, takav 
bajkovit završetak s njome nije moguć zato što joj 
može ponuditi samo sjajno izrezbarenu kutiju, ali 
u njoj - ništa, sve prazno. Lako mu je bilo s bivšom 
suprugom Lurdes Hurtado, nezamislivo imućnom 
trulom bogatašicom, koja je kao kreda bijele ruke 
prekrivala zlatnim i platinastim narukvicama i bri- 
ljantnim prstenjem. Pokraj nje nije se brinuo što je 
nezaposlen i ništa ne privređuje. Jedino što je tre- 
bao činiti bilo je da najurednije ispunjava bračne 
dužnosti. Svojoj žilavoj i štrkljavoj ženi proždrljiva 
čulnoga teka svakodnevice i vrlo učestalo samopri- 
jegorno je potkivao vruću potkovu, prije doručka, 
poslije ručka i večere, a potom još i u zoru, za re- 
pete, sve dok mu isisana muda ne presuše. Iako ga 
je jednom rukom hranila, a drugom davila, iako je 
bila najsebičnija osoba koju je upoznao, Mila nisu 
unizile njene ludorije jer je kod Lurdes pronašao 
sreću za kojom je čeznuo. Lagodni posao u nje- 
zinu feudu donosio mu je lijepe prihode. Najviše 
što Milo voli jest da broji novac, a najviše što mrzi 
- da stavlja ruke u prazne džepove. Zato je, između 
radišnoga mrava i jebivjetra cvrčka, vandrokaša i 
veseljkovića, koji dok ljeti svira, ne dugočasi raz- 
mišljajući o dalekoj hladnoj i gladnoj zimi - Milo 
izabrao epizodnu ulogu potonjega. Sve dok nije 
upoznao Lurdes i potom je brzo oženio, nije imao 
prijatelja i para, ali je imao žučni kamenac i nepla- 
ćene račune: za polugodišnju stanarinu i telefon za 
četiri mjeseca. A ona ga je toliko razmazila da se 
ničega nije odricao. Ni dvomjesečnih ljetovanja u 
Mar del Plati, gdje su stanovali u njenoj vili; ni tro- 
tjednih skijaških zimovanja u Barilocheu, kad su 
boravili u njenoj planinskoj hrastovoj kući kao iz 
priče; ni skupih putovanja u inozemstvo plaćenim 
njenim čekovima kad su letjeli prvim razredom i 
plovili u luksuznim kabinama; a ni gala provoda 
s njenim blaziranim portenovskim visokim druš- 
tvom. Ništa im nije uzmanjkalo. U životu bez 
ograničenja sve je bilo dostupno njihovim tijelima. 

Ali muškarac kojega je hirovita Lurdes Hurtado 
izabrala za caddieja morao je trčkarati za njenom 
sjenkom kao šepavi psić na uzici i poslušno pri- 
hvaćati pravila ponašanja i ritara življenja koje je 
ona nametala. Moglo joj se zakerati zato što je to 
bilo sveto pravo obijesne milijunašice. Pravo jače. 
Napokon, Milo danas samuje u stanu koji je kupila 
Lurdes i dobročino mu ga prepustila s velikoduš- 
nim patricijskim prezirom, kao milostinju, nakon 
što ga je ohlađena srca neosjetljivo odbacila poput 
poderanih gaćica i otišla za apsolventom medicine, 
nekim snažnikom bizonske glave, pogleda i građe. 
I što bi onda vajni Milo s Dolores, ženom iz niže 
srednje klase, skromna podrijetla, ovisnoj o muže- 
voj zlovijanoj plaćici i napojnicama? Ne smije joj 
olako i nepromišljeno zajamčiti spokojnu sigur- 
nost kad on prolazi ponekad vrlo loše - dok u su- 
hojedici zaboravi kako izgleda dan s tri obroka pa 
je na rubu da se kao posljeđnja mizerija s dna pri- 
javi na hranu u uboškoj kuhinji - a gdjekad manje 
loše, ovisno o novcu koji mu kane svaštarenjem na 
crno. Milo se ispomaže time što s promjenljivom 
srećom kupuje i preprodaje dolare na tržnici buha 
na trgu Dorrego; po kućama liči zidove i drvenari- 
ju, popravlja krovove, staklariju, stolariju, limariju, 
radio-aparate, vodovodne i električne uređaje, pli- 
jevi vrtove i podrezuje cvijeće i drveće. Ne libi se i 
da za deblju nadnicu okupa mrtvace i prošeta tuđe 
pse, koje izvodi u zaklonjene travnjake. Strepeći 
široko otvorenih zjenica osvrće se da u vremenu 
koje je grješno prema njemu ne naleti na nekoga 
od svojih Crnogoraca. Tada bi ga od neizbrisive 
sramote progutala crna zemlja. Što je on, čestiti vu- 
čar, uhvaćen u nedostojanstvu, jer nečastivo blati 


čojski obraz i zarađuje kao kučkar i timar mrtvaca. 
Kao časni đetić trebao bi prije serdarski umrijeti 
od gladi negoli se laćati pogrdnoga i zloguba posla, 
baš tako bi ga prezreli zlobljivi zemljaci: 

“Ni pastusi nisu dugovječni” - Milo obamrlo 
umuje i strašljivo sagledava dane unaprijed: “Čim 
im ponestane sape, omice ih zbace sa sebe, a njih 
naskakuju mlađi, moćniji ždrijepci jepci. Kako li će 
Dolores dočekati turobnu sve bližu neminovnost 
kad me periskop bude izdao i prestao mi biti po- 
slušan pa se više neće uspravljati uvijekkad ustreba 
kao što se sada diže čim ona pozvoni i uleti trkom 
u krevet? Kad biološki sat otkuca i presudi da mi je 
naišao taj crni petak koji će me učiniti potrošenim 
i ugašenim zavodnikom, postat ću najnesretniji 
među nesretnicima. Najgore što mi se može dogo- 
diti jest da me Dolores počne sažalijevati kao ižmi- 
kana ajgira koji je odjahao svoje.” 

Mandarinski odjeveni kratkonogi natkonobar, 
s grbavim nosom iskrivljenim kao galebov kljun, 
prezadovoljan napojnicom, pratio ih je ceremo- 
nijalno kao imperatore, klanjajući se podanički 
smjerno, prekriženih ruku na grudima. 

Svici su šarali u vrelome poslijepodnevu, a Bla- 
goje i Milo su iz Del Nivel Parilla izašli kuhani i pe- 
čeni u prijateljskome ozračju i u osnaženu savezu. 
Sutra će se vidjeti na piću u Nocturnu. To će biti 
početak njihovih završnih priprema za atentat. 

“Kako se osjećaš, boguti, brate Milo, dok ti tamo 
u Nocturnu pristupi za stol šef sale, muž tvoje Do- 
lores, i keljeći se primi narudžbu od tebe?” - obije- 
sno ga je podjarivao Blagoje. 

“Ne poznajem čovjeka!” - bezvoljno će Milo, kri- 
vo naheren i zaokupljen svojom mukom. 


191 



8 . 


Buenos Aires, ponedjeljak, 11. ožujka 1957.,prije 
podne, u ambasadi Jugoslavije 

P rvi tajnik ambasade Predrag Grabovac u pros- 
tranome uredu koji je mirisao na čistoću pola- 
gano je ispijao prvu jutarnju tursku kavu i čupajući 
dlačice iz uha širokim trzajima prelistavao ovdašnje 
novine, ali i periodična, politička i vjerska izdanja 
jugoslavenske emigracije, uglavnom hrvatske i 
srpske. Stigao je pročitati tek polovicu priloga u 
proustaškoj reviji Hrvatska misao (nepotpisani 
pisac ga je ponovno žestoko krivio za krvoprolića 
koja je u prošlome ratu učinio kao partizanski 
komesar u okolici Sinja, a nadro mu je i na prljavu 
diplomatsku djelatnost, stavljajući mu u grijeh da 
stoji iza posljednjih razbojničkih pokušaja umor- 
stava hrvatskih domoljuba u Argentini), kadli ga 
je prenuo zvon s internoga telefona. Očekivao ga 
je. Ambasador Slavoljub Petrović javio mu se sinoć 
po povratku iz Beograda, gdje je bio na savjetovan- 
ju u Državnome sekretarijatu za vanjske poslove. 
Naručio ga je eda bi mu prenio upute koje se njega 
dotiču. 

Đera Petrović mu je rekao da se sreo s Krcu- 
nom Penezićem i Boškom Vidakovićem, a oni su 
prethodno dugo sastančili s Lekom Rankovićem i 
Ćećom Stefanovićem i pretresali tijek priprema za 
obračun s Antom Pavelićem: 

“Premda naša vlada pojačava pritiske na huntu u 
Argentini, zahtijevajući da nam izruči Pavelić kako 
bismo mu sudili u Jugoslaviji, a na tome će i odsele 
ustrajavati, drugovima Krcunu i Ćeći je naloženo 
neka nastave s pripremama za njegovu otmicu. 
Ako se ustvrdi da nije izvediva, drugovi Leka i 
Ćeća nisu protivni da ga likvidiramo.” 


“Zar se odustaje od otmice?” - izravno je pitao 
prvi tajnik. 

“Ne odustaje se posve, ali drug Tito nije za rizi- 
ke kojima bi bili izloženi otmičari, nego je prije za 
brz i učinkovit postupak. Bolje je tako, smatra drug 
Tito, a time su se složili drugovi Krcun i Boško, 
nego potrošiti velik novac za pripremu suđenja i 
puno više povrh za podizanje vojnoga i policijskog 
osiguranja na najvišu razinu. U slučaju Paveliće- 
ve otmice i njegova dovođenja u Jugoslaviju, valja 
očekivati pojačani val diverzija ustaša, prikrive- 
nih u zemlji, a pogotovu onih najekstremnijih iz 
inozemstva koji će biti ubačeni, uglavnom preko 
austrijskih granica. Izvjesno je” - nizao je amba- 
sador - “da će im mete biti avioni, vlakovi i auto- 
busi, aerodromi, pruge i ceste, telefonske, električ- 
ne i hidrocentrale, tvornice, radio stanice, pošte i 
ostali vitalni državni objekti. Teroristi će ići i na 
kartu uznemiravanja kako bi pokolebali inozemne 
turiste koji će ove godine, sudeći po najavama, 
rekordno ljetovati na našem Jadranu. Osim toga, 
zbog nereda koji se predviđaju, nakon što u svijetu 
bude odjeknulo da smo zarobili Pavelića, sigurno 
je kako će to prouzročiti pooštrene procedure pre- 
ma našim ljudima koji odlaze na privremeni rad u 
Njemačku i ostale zemlje na zapadu Europe. Broj 
im se danomice povećava, a njihove doznake svoji- 
ma u domovini umnogome snaže državne devizne 
rezerve, što ne smijemo zapostaviti, podsjetio je 
drug Tito.” 

“I čime su nas ovdje zadužili Boško i Krcun?” 
- želio je saznati prvi tajnik. 

“Ti ćeš, druškane, ponijeti najteži teret!” - prene 
ga ambasador. 

Prvi tajnik, koga je obuzela pritajena hladnoća, 
nije stigao zatrti zaprepaštenje. Ubrzano se češkao 
po vrhu nosa, dok su mu se zgrčene riječi raspli- 
njavale kao mjehuriči razbijeni od pomahnitale 
bujice. Upitao je s gorkim okusom u ustima: 

“Zar su mene odredili da ubijem poglavnika?” 

“Kako si pogodio?” - hinjeno se uozbiljio amba- 
sador. No kad je odmjerio užasnuto lice svoga prvog 
suradnika, koji se praćakao kao utopljenik u velikoj 
vodi, utješno ga potapše: “Ne boj se, nisu tebe odre- 
dili!” Pokazavši gornje prorijeđene zube, nacerio 
se kao da je čuo sjajnu šalu koju nije znao. Divio se 
sebi zbog šoka koji je priredio Predragu, a on ga nije 
umio zatomiti. Pitao ga je radoznao kao jazavac: 
“Zanima me što bi mi rekao, druže, da te jesu?” 

“Vojnik revolucije i Partije ne protuslovi naređe- 
nju” - deklarativno je babonjao prvi tajnik nakon 
što se donekle oporavio. “Ubio bih ga, a što drugo? 
Tu nema trte-mrte. Ipak, bilo bi mi potrebno nešto 
vremena za vježbu kako bih povratio sigurnost u 
rukovanju revolverom. Ali prije nego što krenem 
na zadatak, napisao bih oproštajno pismo ženi i 
tebe zamolio da joj ga predaš u slučaju moje po- 
gibli!” Mada se grčevito naprezao, nije uspijevao 
u nakani da njegova smišljotina u isti mah bude 
junačka, nehajna i duhovita. 

Ambasador Đera Petrović nije se prestajao vese- 
liti svojoj podvali: 

“Tvojoj lijepoj drugarici bih tronuto rekao da 
si pao smrću pravednika, braneći domovinu pred 
izrodima, daleko od njezina tla! Budi siguran u to, 
druže.” 

Grabovac se uljudno nasmiješio, ali je, ponovivši 
svoje pitanje, pokazao šefu kako mu nije do šege: 

“Nisi mi odgovorio, druže Đero, čime smo mi 
zaduženi? Konkretno: ja...” 

Ambasador ga je izvijestio kako se Ranković drži 
ranije zacrtana pravila, koje srpske i hrvatske služ- 


be primjenjuju u obračunu s neprijateljskom emi- 
gracijom. Da se o smicanju Srba pobrinu srpski 
kadrovi, a Hrvata hrvatski. 

“Zašto onda srpska služba ne prepusti poglavni- 
ka hrvatskoj?” - smišljeno upita Grabovac, na što 
Petrović nemoćno slegne ramenima: 

“O tome nisam govorio s Krcunom i Boškom. 
Mislim da za sada, u slučaju Pavelića, u Beogradu 
djeluju sami i o njemu još nisu obavijestili drugove 
u Zagrebu. To je moj osobni dojam. I ne bih ti znao 
određeno kazati kad će i hoće li doći do zajedničke 
surađnje.” 

Predrag Grabovac je i jutros zatajio ambasadoru 
da se od lanjskoga ljeta, posredstvom Srećka Šimu- 
rine, i on uključio u Operaciju Pavelić koju pripre- 
ma manja momčad hrvatske službe predvođena 
Stevom Krajačićem i Šiljom Milićem. 

“Ne bih postupio časno kad bih odao tajnu i 
pogazio riječ koja me je vezala na sastanku u Za- 
grebu, u vili na Jabukovcu, da ću šutjeti. Kako bih 
se usudio pogledati Stevu, Veljka, Šilju, Srećka, 
Maljčika i Petra?” - pitao se i odmah sebi od- 
govorio, obračunavajući se s vlastitom savjesti: 
“Pljunuli bi me s pravom kad bih propjevao, a oni 
saznali da sam im radio iza leđa i prodao njihovo 
povjerenje.” Predraga opsjeda i zagonetka: koji je 
povod što dvije službe ne surađuju oko poglavni- 
ka? “Nikako da povežem konce i dokučim razlo- 
ge zbog kojih Krajačić sa zagrebačke, a Ranković, 
Stefanović i Penezić s beogradske strane ne ot- 
kriju jedni drugima planove o otmici ili ubojstvu 
Ante Pavelića.” U mislima mu, iz trena u tren, 
ujedno niču nove, sve zaglavljenije katakombe iz 
kojih ne nazire izlaz: “Basnoslovno skupo i strogo 
skrivano nadmetanje isključivo je zbog prestiža, 
čini mi se. Jake bodove upisat će sebi ona služba 
koja izvede taj povijesni pothvat. Kao što je srp- 
ska skinula vrhnje kad su se njeni specijalci, na 
čelu s Učom Krstićem, dočepali Draže Mihailo- 
vića, a da hrvatska, sve do završetka akcije, nije 

imala blage spoznaje o tome. Bit će da hrvatska 
služba sada uzvraća jednakomjerno kako bi se i 
ona ovjenčala slavom poslije poglavnikova ulova. 
Ali zašto je srpska služba, uz suglasnost najviših 
ljudi jugoslavenske tajne policije, Leke Rankovića 
i Ćeće Stefanovića, krenula na Pavelića bez znanja 
hrvatske, i to prešućuje čak i pred autoritetom ka- 
kav je Stevo Krajačić? Zašto Tito - koji je, sudeći 
po Đerinu izvješću, upućen u njene planove, čim 
zagovara atentat umjesto otmice - to nije prenio 
Stevi, kome bespogovorno vjeruje više nego iko- 
me? I kako to da Stevo nije obavijestio Tita o Ope- 
raciji Pavelić ? Zašto se Šiljo Milić i Petar Rak, koji 
se odavno motaju u Buenos Airesu, ne pojavljuju 
u ambasadi i skrivaju se od njenih službenika, s 
izuzetkom mene?” Vrludajući u tegobnoj neizvje- 
snosti, naglašenije se obratio Petroviću: “Reci mi, 
napokon, što zapravo moram učiniti kako bi se 
ispoštovalo pravilo da Hrvati trebaju likvidirati 
Pavelića?” 

"Najviše što možeš, druže. Upri iz pune snage 
i iskoristi sve veze kako bi nekoga od svojih in- 
formatora, Hrvata, nagnao da otme ili, budimo 
objektivni - a to je neusporedivo ostvarljivije - li- 
kvidira poglavnika. Uz vrlo visoku nagradu, rekao 
bih, iz snova. I uz najpoštenije jamstvo da će aten- 
tator i njegova obitelj biti maksimalno zaštićeni. 
Da ćemo mu, ako to zaželi, izmijeniti identitet. 
Moći će izabrati zemlju na bilo kojem kontinentu 
u koju će se iseliti. Ili ćemo mu, nakon što bude 
izglasan zakon o amnestiji, omogućiti siguran po- 
vratak u Jugoslaviju, točnije u Hrvatsku ili Bosnu 
i Hercegovinu, gdje će bez poteškoća dobiti posao 
koji mu odgovara. Jasno, nikada neće procuriti 
istina o njemu da je ubio poglavnika, prije svega 
što država, zbog svjetske javnosti, ne želi primiti 
na se odgovornost za njegovo ubojstvo. Tako će i 
s te strane biti pokriven. Da ne izazove zazor mje- 
štana zato što se raskolnički vratio iz Argentine, 
izmislit ćemo mu najuvjerljivije izgovore. Kao, 


tešku bolest roditelja; nagomilane poteškoće sa 
ženom i djecom, ako žive u starome kraju; nepod- 
nošljivu nostalgiju i tome slično. Zbog sumnjiča- 
vaca koji ga poznaju i okružuju inscenirat ćemo 
da atentator po dolasku u zemlju nekoliko dana 
provede u zatvoru, a da ga poslije puštanja u više 
navrata pozivaju na saslušanja u odjel unutrašnjih 
poslova ili u stanicu milicije” - objasni mu amba- 
sador. Udahne i izdahne pa upita: “Iako mislim da 
sam bio jasan, potvrdi mi jesi li u cijelosti shvatio 
Krcunovu i Boškovu poruku?” 

I Grabovac je udahnuo i izdahnuo da dokaže 
Đeri na kakve muke je pritegnut: 

“Možda jesam, ali prije će biti da nisam. Čini mi 
se da nam se razmišljanja pijano razilaze. Razu- 
mio sam što od mene traže. No još ne mogu ra- 
zumjeti zašto beogradski drugovi ne prepuste taj 
zadatak hrvatskoj službi'i Ne shvaćam čemu ek- 
sperimentirati i pritom riskirati s nekim Hrvatom 
odavde, s čijim streljačkim mogućnostima nismo 
baš najpouzdanije upoznati, umjesto da nam po- 
šalju iz Zagreba prokušanoga snajperista, a takvih 
imaju bar desetak u svome pojilištu? Pa neka onda 
taj narodni umjetnik pištolja odradi profesionalno 
posao, kao što Bog zapovida, tako je govorila moja 
mati!” 

“Rekao sam ti, druže Predraže, da mi Krcuno- 
vi i Boškovi razlozi nisu poznati” - nezgrapno je 
mlatarao glavom i rukama ambasador: “Prenio 
sam ti što zahtijevaju od nas. Mora biti ovdašnji 
egzekutor, Hrvat, i to je konačno! Zato ti što prije 
ispitaj kakvo je stanje kod ustaša i procijeni možeš 
li među svojim šaptačima pronaći nekoga vičnog 
pucanju. Koji će za novac, ponavljam: za novac o 
kakvome i ne sanja, uraditi ono za što će mu sli- 
jediti još neke nagrade i privilegije. Ali uvjet je i 
da tvoj budući plaćenik bude spreman istrpjeti sve 
posljedice ako ne uspije.” 

“Što to znači?” 

“Znači da tebe pred policijom ne smije imenova- 

ti kao posrednika. I da u svojim iskazima i obrani 
ni riječju ne upliće ambasadu. Taj treba izjavljivati 
da to nije bila organizirana i smišljena akcija, nego 
izolirani incident. Jer naš najamnik mora imati na 
umu da ćemo mi pred svijetom oprati ruke i ogra- 
diti se od njega i njegovih unutarnjih poriva koji su 
ga naveli da puca u Pavelića. Podsjeti ga na staro, 
okrutno pravilo špijunaže: Nikad ne priznaj da si 
imao špijuna! Svaka država se odriče svojih prova- 
ljenih špijuna.” 

“Ali što ako ne bude takve pogodne osobe među 
Hrvatima u Buenos Airesu?" 

Ambasador je usporeno tresao glavom dolje- 
gore, čime je prvome tajniku želio pokazati kako bi 
u tom slučaju podijelio njegovu nevolju: 

“Onda se više ništa ne može učiniti. Javit ćemo da 
takvu osobu nije moguće pronaći ovdje u Argenti- 
ni, unatoč nagradi od 30.000 dolara, pa neka oni 
tamo, u Beogradu, odluče što će dalje. To je to.” 

Grabovac kao da ga nije dobro čuo: 

“Zar si rekao 30.000 dolara, druže Đero?” 

“Da, 30.000 dolara! Upravo toliko će izbrojiti 
onome tko ukanta Pavelića. Ni ja od prve nisam 
povjerovao koliko su spremni platiti...” - ambasa- 
dor podigne desni dlan iznad stola da zorno poka- 
že koliki je to stog novca, 

“Uhuhuhuh” - uzvrpao se Grabovac: “Gospe mi 


sinjske, pa ja bih ga slđnuo i za pet puta manje šol- 
di, oštija!” 

“Javi se i pokušaj, druže. Zašto da ne. U Holl- 
ywoodu vrijedi pravilo: Sve je moguće! A ti ispu- 
njavaš glavni uvjet što si Hrvat!” - tjerao je na šalu 
ambasador. 

Grabovac brzo pogleda u zidni sat. Više nema 
živaca da sluša Đerine preopširne opaske: 

“Odmah ću se baciti na posao” - nerazgovjetno 
reče nastojeći prikriti razočaranje: “Do konca tjed- 
na konačno ću ti kazati: da ili ne.” 

Iscijeđen do kraja, odlazeći troma koraka u svoju 
sobu koja je na istoj strani prvoga kata kao i Đe- 
rina, s pogledom na ulicu Charcas, Grabovac se 
prepao od nahrupjele pomisli: jesu li u Beogradu, 
a možda i u ambasadi, načuli o zagrebačkoj Ope- 
raciji Pavelić, pa sada nabadaju je li i on jedan od 
njenih ključnih izvođača? Iskušavaju li ga ovim 
zaduženjem? Stavljaju li na vagu njegovu odanost 
o kojoj mu ovisi diplomatska karijera, nadasve 
uspješno započeta ovdje u Buenos Airesu i koju su 
vrednovali najvišim ocjenama? 

Dok je otključavao vrata, bljesnula mu je žaru- 
Ija. 

“E, to bi mogla biti formula za rješenje koje mi 
je potrebno!” - razvedrio se, zafućkao i sklonio se 
u samoću. 


195 



9 . 


Buenos Aires, usrijedu, 13. ožujka 1957. 

v- 

C etvrt sata poslije podneva na pločriiku kod 
Cabilda, jedne od najstarijih građevina u Bue- 
nos Airesu - gdje je do 1810. stolovala španjolska 
kolonijalna uprava, a te godine, 25. svibnja, u njoj 
bila oglašena neovisnost Argentine - zaustavio se 
zagasito plavi pontiac iz preklanjske serije, s reg- 
istracijom Mar del Plate. Iza volana sjedi mlada 
žena svečano lijepe, ali napeto ukočene glave kao 
u gumene lutke. Nosi jarki ružičasti šeširić i kom- 
plet iste boje, po uzoru na modnu božicu i arbi- 
tricu elegancije, prvu damu Amerike Jacqueline 
Kennedy. I počešljana je kao Jackie, a frizuru je 
ukrasila, također ružičastim, fjokom vezanim na 
šeput. S duguljastoga aristokratskog vrata upadlji- 
vo se ističe kameja od bjelokosti, koju nervozno 
okreće. Mlada žena, u koju se navukao strah, dvo- 
ji: je li otišla predaleko kad je nakon prvotnoga 
oklijevanja ipak pristala na susret s muškarcem 
koga upravo očekuje i nije ga vidjela evo bit će 
desetljeće? Odvest će ga u jednokatnicu u kojoj se 
od nedjelje nastanila i u njoj čuva bijeloga mačka 
Saphyra i par amazonskih papiga, zvanih Charro i 
Paco. Ostat će još dva tjedna i onda se vratiti kući 
u Mar del Platu. Uzorno vozi i u osmogodišnjem 
iskustvu nije okrznula kola, a gdjeli skrivila i naj- 
bezazleniju nezgodu. Ipak obuzima je zastrašujuća 
primisao. Izbezumljeno zamišlja iščašeni jezoviti 
prizor da se na putu do ovdašnjega privremenog 
prebivališta sudarila i izletjela s ceste, a novinske 
crne kronike o tome objavile noticu i navele ime- 
na ozlijeđenih, njeno i suputnika, stranca, koji će 
domalo sjesti kraj nje. Mlada žena se kaotično pita: 


kako bi tu nemoguće lošu novost dočekao njen su- 
prug? I kako bi tek poludio suprugov stric, usijani 
ustaša, kojeg je komunistički sud u Osijeku 1945. 
osudio na smrt u odsuću, a koji se prošloga Uskrsa 
udaljio od nje nakon što je čuo da je bila partizan- 
ka koja je ratovala protiv njegovih ustaških Crnih 
legija i za to dobila časnički, poručnički čin. Na- 
pose je stric neubrojivo izbljuvao vatru kad je iz 
istoga vrela doznao da joj je bivši muž bio poznati 
osječki policajac! Zakašnjelo iskopani žig njene 
ljevičarske prošlosti uzrok je što su se nećak i stric 
razdvojili i više ne stanuju u istome domu, nego su 
na udaljenim adresama. Tek se povremeno posjete 
i čuju. Stric se polarno ohladio prema njoj. Da je 
moćan kakav je nekoć bio, dotadašnju miljenicu 
prezrivo bi strpao u podrum pakla i kao neželjenoj 
boljševičkoj uljezici ostavio joj još samo da izabere 
lijes u kojem će je pokopati i pjesmu koju će joj 
odsvirati na sprovodu. Stric je svoju raniju nježnu 
slabost pretvorio u heretičnu Titovu zazornu dru- 
garicu, crvenu vješticu i Luciferovu zaručnicu, 
kakvom je sada vide njegove iznevjerene oči: 

“Neće me valjda pratiti strašan peh da nastradam. 
Trebam se čuvati jer danas je trinaesti, no dobro 
što nije i petak!” - nastojala se umiriti mlada žena. 
Na trgu De Мауо, ispred katedrale s koje su brecala 
zvona, promatrala je vazda gladne golubove kako 
srljaju na mrvice što ih s kruha otkida i baca im 
pred kljunove, ako joj je suditi po istrošenoj odjeći, 
neboška pogurena usahla starica. 

A onda su se mladoj ženi, uzbuđenoj kao da je 
ugledala Marsijanca, u retrovizoru ukazali obrisi 

muškarca kojeg očekuje. Čim je pronašao tražena 
kola i provjerio broj na tablici, sjedeći je otvorila 
vrata i kretnjom mu pokazala neka hitro uđe. Pre- 
poznala bi ga i da su se slučajno sreli, iako je sada 
deset godina stariji i k tome brkat, bradat, duljih 
lasi i s naočalama: 

“Zdravo, kumo!” - pozdravi je on i istegne vrat 
da je poljubi u napudrani obraz. 

“Zdravo, kume!” - uzvrati ona i također ga po- 
ljubi u dlakavi obraž. 

“Tko bi pomislio da ćemo se pronaći ovdje na- 
kon toliko godina” - reče on. 

“Nikad ne bih pomislila!” - odgovori tiho ona i 
djevičanski zarumeni, a s čela joj poteče topla juha 
od kapi znoja. 

“Sjajno izgledaš, kumo. Pa tebe je vrijeme zabo- 
ravilo!” - pohvalio je. 

Ivanka Galić, djevojački Tomičić, a zatim do 
preudaje po prvome mužu Rakalović, upalila je 
odmah kola i povela svoga partizanskog komesa- 
ra brigade i vjenčanoga kuma, pukovnika Đuru 
Milića, put četiri kilometra udaljena naselja, pored 
uzletišta Aeroparque. 

Šiljinu sastanku s Ivankom posredovao je Pre- 
drag Grabovac, nakon što ga je pozvala u subotu iz 
pošte u Mar del Plati i najavila mu sutrašnji dola- 
zak u Buenos Aires. Rekla je da će stanovati u kući 
svojih prijatelja i u njoj ostati sedamnaest dana. U 
sveučilišnoj knjižnici završavat će magistarski rad 
iz hispanoameričke književnosti, o djelu čilean- 
skoga pisca Pabla Nerude. Budući da su Grabovče- 
vi, žena i sin, još u Dalmaciji, on joj je ponudio, a 
Ivanka prihvatila da u ponedjeljak predvečer dođe 
u njegov stan u ulici Suipacha. 

Nedugo potom Predrag je prenio Šilji da očekuje 
Ivanku: 

“Je li uputno da se napokon sretnem s njome?” 
- upita ga Šiljo. 

“Bilo bi!” - odgovori Grabovac. 


“Ali, hoće li se Ivanka složiti da se vidimo?” 

“Ne sumnjaj u to!” 

“A što ako odbije?” - nesigurno će Šiljo. 

“Nema razloga da odbije” - protuslovio mu je 
Grabovac - “čim je pristala surađivati s nama i već 
nas zasipa korisnim podacima. Mi Ivanku držimo 
u šaci. Ali ne kao taokinju. Nemoj pomisliti da ću 
je pokvareno spustiti na koljena i ucijeniti je time 
što radi za nas.” 

“Čime je onda držimo u šaci, baćo?” 

“Ivanka je u našim rukama jer smo udesili da joj 
mati dobije putnicu i koncem svibnja doputuje iz 
Našica na dodjelu kćerkine magistarske diplome.” 

“Pojednostavljeno: izabrat će između nikakvoga i 
nekakvoga rješenja. Uzmi ili ostavi!” - podrugnuo 
se Šiljo zažmirivši na lijevo oko kao da pištoljem 
cilja u udaljenu metu. 

Grabovac je, riječ po riječ, odmjereno, promi- 
šljeno i gandijevski strpljivo pripremao Ivanku 
kako da joj objavi novost koja će za nju graničiti s 
nevjericom. 

Ošamutila se kad je čula da je njen kum Đuro 
Milić u Buenos Airesu. 

“Drug Milić bi vas jako volio vidjeti” - iznenadi 
je Grabovac. 

Ivanki su se presjekle noge nakon što je shvati- 
la da je Šiljo - koji je ovdje tri mjeseca incognito 
zbog zadatka od vrhunskoga državnog interesa te 
da zato o njegovu fantomskome boravku nije oba- 
viješten čak ni jugoslavenski ambasador Slavoljub 
Petrović - od prvoga dana upućen o njezinoj izvje- 
štajnoj suradnji, na koju ju je naveo Predrag Gra- 
bovac. 

Najprije je, gledajući u nj s posvemašnim nera- 
zumijevanjem, bez oklijevanja i zgroženo odbacila 
Grabovčeva nastojanja da je spoji sa Šiljom. Nije se 
obazirala unatoč njegovim snažnim uvjeravanjima 
kako će policijski iskusno i oprezno udesiti da sa- 
stanak bude zaštićen najvećom tajnosti. 

Ivanka ni da čuje. Pravdala se panikom koja je 
opsjeda. Napomenula mu je kako bi mogla na- 
stradati od ustaša, koji će je možda i pratiti poslije 
huškanja muževa strica Joze protiv nje, a koja su 
buknula otkad je saznao da se iza krinke gospo- 
đe Galić skriva partizanska poručnica. Ali više od 
strica uplašena je da je ne slisti osvetnička ruka 
njezina muža Snage. 

“Moj suprug bezgranično mrzi pukovnika Mili- 
ća i na njegov spomen podivlja kao da je nahranjen 
sirovim mesom.” 

“Da mi je znati zašto?” - zainteresirao se Gra- 
bovac. 

“Zato što ga je Milić, udružen s mojim prvim su- 
prugom, majorom Uijom Rakalovićem Rumbom, 
mučki nagazio na žulj i poslovno upropastio.” Do- 
dala je kako joj goropadni Snaga ne bi oprostio ne- 
oprostivu nesmotrenost kad bi saznao da se srela 
s pukovnikom: “Koliko ga poznajem, a poznajem 
ga kao staru paru, muž bi me, da pritom ne trepne, 
nogama i šakama odadrnuo u bezdan. Razvalio bi 
naš skladni brak kao kolibu od kartona.” 

Kad je Predrag izgubljeno digao ruke, već pomi- 
ren kako će Šiljina želja da se vidi s kumom osta- 
ti neuslišana, Ivanka ga je zaskočila prevrtljivim 
iskorakom: 

“Ugovorite mi sastanak s Milićem pa neka bude 
što bude! Uvjerili ste me koliko ste tijesno poveza- 
ni s njime.” Rezignirano, ali potpaljeno radoznala, 
čapknula je jezikom i presjekla dotadašnja poga- 
đanja kao na ribarnici. Zamolila ga je da joj natoči 
konjak. Pila ga je pobožno, lagano kao da ga ispi- 
ja iz svetoga grala. “Zajamčili ste mi maksimalnu 
tajnovitost i nema mi druge nego da se kao pijana 
plota držim vaše riječi! A uzdam se i u Milićevu 
šutnju...” 

“Ako vam nešto znači, prisegnut ću vam na život 
svoje djece - a njih volim više od svega na svijetu 
- da o vašem susretu s pukovnikom Milićem osim 
mene više nitko živ neće znati” - pretjerano izra- 


žajno podigne glavu i ruke Grabovac. 

Ivanka je oživila izblijedjelo sjećanje iz Našica: 

“Milić se dopao mojoj majci čim ga je upoznala. 
Raspoložila se kad je od mene čula da će mi kumo- 
vati na vjenčanju. Rekla mi je kako joj predosjećaj 
govori da je čovjek od jake riječi i da mu se uvijek 
mogu obratiti za pomoć bude li me snašla kakva 
nevolja. Mama je dodala da naši Slavonci kažu: 
Bog na nebu, a kum na zemlji!” - izlila je konjak 
u grlo, odložila čašu i dlanovima stisnula obraze. 
Dugo nije zauzdala drhtavicu. 

Ivanka Galić je odredila da Đuro Milić dođe u 
srijedu u 12 sati i 15 minuta kod Cabilda. Čekat će 
ga za volanom, a on neka brzo uleti u kola. Zatim 
će ga odvesti nekamo, nije bitno kamo, gdje će ne- 
smetano razgovarati. 

Zadovoljan uspješno obavljenim pregovorima 
Predrag Grabovac je zapisao broj i model Ivankina 
automobila. 

Pozorno je vozila dijelom najprometnije, najšire 
i najdulje argentinske avenije De Мауо i skrenuvši 
u ulicu Rivadavia zaputila se put kuće u kojoj je, 
evo, četvrti dan. S prijateljicom Norom - koju je 
upoznala na prekooceanskome brodu kojim je sa 
Snagom 1. svibnja 1947. uplovila u Buenos Aires - 
Ivanka je dogovorila razmjenu nekretnina. Odsko- 
ra prijevremeno umirovljena, gimnazijska profe- 
sorica njemačkoga, s mužem, glasovitim radijskim 
urednikom Ignaciom Veitezom VVolffom, potrošit 
će komad dopusta i smjestiti se u kući Galićevih u 
Mar del Plati. Veitezovi su zaduženi da hrane, poje 
i šetaju lovačkoga psa setera Arisa. Ivanka, koja se 
predala završnici pisanja magisterija, istodobno će 
se nastaniti u njihovoj quinti u predgrađu Buenos 
Airesa, a zauzvrat hraniti i pojiti uškopljenoga bi- 
jelog mačka i dvije papige. 

“Nemoj se uvrijediti što zadirem u tvoju osob- 
nost, ali me zanima gdje će ti se za to vrijeme na- 
laziti muž?” - škriputava glasa upita je okolišajući 


198 



Meta poglavnik: živ ili mrtav 


Šiljo nakon što mu je Ivanka obznanila da ga vodi 
u svoje sadašnje boravište. 

“Od moga Mladena, kojeg znaš po nadimku 
Snaga, čula sam da ste se ti i on sudarili u Osije- 
ku dok njega još nisam poznavala.” Značajno se 
podsmjehnula i time naglasila kako i ona zna za- 
što su se u ljeto 1946. zakleto raspolutili, s jedne 
strane kum Šiljo i njen tadašnji muž Rumba, a s 
druge sadašnji muž Snaga. Ivanka odihne i krene 
odiskona: “Snaga je rasprodao sve što je imao u 
Osijeku, a imao je više nego previše. Kad je otišao 
iz zemlje s putnicom koju su mu izdali zahvaljuju- 
ći tebi i Rumbi, ponio je tristotinjak tisuća dolara. 
Uz stričevu pomoć, ali i ludim darom da u pravi 
čas i nepogrešivo osjeti poslove i okrupni zaradu, 
nenormalno brzo je uspio i svrstao se među naju- 
spješnije argentinske poduzetnike i trgovce. Snaga 
je višestruki milijunaš i danas je na vrhu vala.” Ši- 
ljo je površno slušao Ivanku i puštao da joj priča 
ide u vjetar, a više napaljeno virkao u njezina za- 
obljena koljena, koja su mu se ukazala i uznemi- 
rila ga nakon što je zadigla suknju da komotnije 
vozi. Usmjerena na promet, nepomjerljivo je gle- 
dala preda se i ne zamijetivši erotomanski oganj u 
kumovim očima: “Ovih dana” - nastavila je odu 
o muževljevu usponu - “Snaga obilazi partnere i 
klijente u Brazilu, Meksiku, Kanadi i Kaliforniji, a 
završit će u gostima kod prijatelja iz osječkoga dje- 
tinjstva, Tonija Blaškovića, koji živi u San Pedru. 
Od svega što zamisli i u bilo što se upusti Snaga 
izvuče dobit. Nezaustavljiv je kao vjetar, uvuče se 
čim se prozor i malo odškrine. Nepokolebljiv je 
radoholičarski zanesenjak, preko granica izdržlji- 
vosti. Ne sumnjam da će i sada iskoristiti prigodu i 
vratiti se s unosnim ugovorima...” 

“Govoriš li mi...” 

Suprotno aristokratskome, našičkom kućnom 
odgoju, koji nalaže da sugovornika valja najpozor- 
nije saslušati, Ivanka hrapavo dišući prekine Šilju: 

“Oprosti što ti ulijećem u riječ, no osjećam kako 


me želiš obzirno pitati: nastojim li te sada uvjeriti 

- dok se razmećem Snaginim bogatstvom - da ni- 
sam prihvatila suradnju s Grabovcem zbog koristi 
nego kao materijalno neovisna žena?” 

“Pročitala si me kao čitanku. Da, to sam te želio 
pitati... ” 

“Onda ću ti reći: prihvatila sam jedino iz ideala! 
Kao što i pretpostavljaš.” 

“Ali kojih ideala?” 

“Ideala koje sam, skrivena u slonovsku kožu, 
razborito potisnula pred svima u Argentini, a naj- 
dublje pred mužem i stricem Jozom. No intimno, 
u sebi, nikad nisam zatajila i odbacila svoj mlade- 
nački, skojevski, partizanski i komunistički ideal.” 

Upadljivo isijavajući zbog Ivankina proslova, Ši- 
ljo sada prekine nju: 

“Kumo, ‘bal te vrag, pa ti mi izvlačiš misli kao 
policajac svjetske klase.” 

“Što se čudiš? Zar nisam provela komadić svoga 
malog, običnog života kao žena policajca najviše 
klase? Doduše, ne svjetske, nego lokalne, osječke” 

- reče Ivanka, jednako oduševljena Šiljinim povla- 
đivanjem te ga upitno pogleda: “Ali tebi se, rekla 
bih, poslije onoga što se dogodilo između Rumbe 
i mene ipak nije mililo podsjećanje da si nam ku- 
movao. Dugo me je mučila pomisao da sam ti zato 
postala nespomenica.” 

“Da mi nisi po volji, zar bih bio uporan kao ma- 
garac u nastojanju da se vidimo ovdje, u Buenos 
Airesu?” - Šiljo se udvorno pobunio i pridodao: 
“Nalazim kako je pitati te bilo što još - nepotrebno. 
Kazala si mi gotovo sve o sebi, je li tako? Sve što 
sam želio čuti.” 

“I čuo si, kume. Zahvaljujući milijunima dolara 
moga muža - istina: kapitalistički stečenim - od- 
važila sam se i, evo, zaplutala opasnim vrtlozima. 
Neću te uvjeravati kako sam time što sam postala 
komunistička špijunka - i to u opasnim vremeni- 
ma dok bauk komunizma plaši Argentince - stavi- 
la na bubanj svoj mir, blagostanje i društveni ugled 

ostvarene žene koji me prati, ako ne u Argentini 
- jer me ne poznaju u cijeloj državi - ali sigurno 
u Mar del Plati. Uz Snagu sam se nametnula kao 
istaknuta pripadnica gradskoga high societyja. A 
na tvoje moguće policijsko pitanje: zašto sam, una- 
toč bogatstvu, ipak hazarderski postupila - odluč- 
no tvrdim: jamačno ne iz avanturizma i jeftinoga 
ekshibicionizma!” 

“Je li to tvoj pokajnički povratak u krilo Partije, 
kojoj si pripadala?” 

“Ako me ne ismijavaš i ako u sebi nisi pomislio 
da je ovo što pričam praznoslovlje, mlaćenje pra- 
zne slame i trla baba lan da joj prođe dan - u pravu 

• л 

si. 

“Najozbiljnije sam te pitao...” 

“Najozbiljnije ću ti odgovoriti, premda ti se 
može učiniti da sijem puke fraze i parole. Iako mi 
je otac znao reći da od kajanja veće mane nema, 
tvoja kuma ipak mora proći dezinfekciju i očistiti 
ukaljanu savjest pred Partijom, kojoj je bila oda- 
na do fanatizma i vjerno joj služila. Podlegla sam 
trenutku ženske slabosti i krenula za šaptom srca, 
a ne za glavom. Promašila sam životna vrata i za- 
glibila poslije bijega iz zemlje i azila, koji sam ovdje 
dobila.” 

Šiljo je nametljivom vedrinom tanjio usplamtje- 
lije tonove Ivankine ispovijedi: 

“Govoriš revolucionarnim ushitom kao da u 
prošlih deset godina, koliko si u Argentini, nisi ni- 
šta drugo radila nego čitala djela Магха, Engelsa, 
Lenjina i Tita!” 

“Nisi naveo i Staljina” - razveseljeno otpovrne 
Ivanka: “Ne bi bilo pošteno i ne sjetiti se da mi 
je i tavarišč Staljin bio ikona. Pjevala sam mu: Oj 
Rusijo, zoro bajna, oj Staljine, zvijezdo sjajnal, a 
njegove knjige postale su mi novo, ateističko Sve- 
to pismo, poput Marxovih, Engelsovih, Lenjinovih 
i Titovih. No i ja sam, kao i ti, prestala obožavati 
Staljina i više mu se zaljubljeno ne klanjam nakon 
što je 1948. atamanskom moći krenuo rušiti Tita i 


Jugoslaviju. A djela svih njih, pa tako i Staljinova, 
pročitala sam i proučila davno prije nego što sam 
se doselila amo.” 

“Zbog proleterske istine tvoj kum se ne smije 
hvaliti da ih se prenačitao” - našalio se samokri- 
tično Šiljo: “No kad se zbog te rupe u obrazovanju 
posramim pred sobom - ali samo onda dok me 
nitko ne primijeti - izvučem partijsku knjižicu i 
opravdam se pred njome, crven u licu, crveniji i od 
njenih korica. I tada joj kažem, moleći je za razu- 
mijevanje, da sam poslije rata - za razliku od tebe, 
koja si ih teoretski pročešljala - primijenio Магхо- 
ve, Engelsove, Lenjinove i Titove misli u praksi. 
Surovoj, krvavoj i ubitačnoj praksi.” 

“Znam. Kao što ih je primjenjivao i Rumba dok 
ste po Papuku, Kalniku, Velebitu i ostalim šumama 
i gorama proganjali ustaše, križare i druge dušma- 
ne. Tvoje izraze: surovo, krvavo i ubitačno zato ne 
primam kao riječi iz zagrebačkoga frajerskog žar- 
gona, nego doslovce, kao što si rekao: surovo, kr- 
vavo i ubitačno!” - naciljala ga je hitrim pogledom 
i zaustavila kola na betonskoj ravni pred vratima 
quinte, ljupke jednokatnice stroge arhitektonske 
građe, ali latinskoga prpošnog izgleda. Povukla je 
ručnu kočnicu i kad se motor utišao, šaptavo ga 
upita: “Reci mi, ali iskreno do kosti: jesi li povjero- 
vao u ovo što sam izrekla o svojim nemirima?” 

“Cien por cien!” - Šiljo je ponovio španjolsku 
frazu koju je prihvatio od Predraga: “Povjerovao 
sam, naravno da jesam. Oduvijek sam uvažavao 
tvoje poštenje, hrabrost kao u tigrice, karakter i 
uvjerenje. Opetovat ću što sam maloprije rekao: 
da ti ne vjerujem, zar bih onda toliko gnjavio Pre- 
draga neka mi, kako zna i umije, zakaže viđenje s 
tobom? Da ti ne vjerujem, ne bih mu ni zucnuo 
da se znamo nakon što mi je povjerio da si nam 
pristupila.” Kum, međutim, nije priznao kumi, a i 
nikada neće, da je prve noći po dolasku u Buenos 
Aires igrao grubu igru. Uhodio ju je, premda je bio 
konjski umoran i pospan od maratonskoga leta iz 

Europe, Zaklonjen iza stabla u parkiću u Suipac- 
hi motrio ju je kako usplahireno otvara haustor. 
Kad je nagnan nepredvidivim i nezadrživim po- 
licijskim nagonom u sumrak razriješio zagonetku 
koja ga je dotle napasno kopkala. Je li atraktivna 
neznanka, koju je očekivao prvi tajnik ambasade, 
upravo ona, njegova kuma Ivanka, kako mu se vi- 
dovnjački prividjelo? Pogotovu joj neće odati da 
ga je otelovski žalac ljubomore pogodio kao munja 
posred srca dok mu je Grabovac danteovski diplio 
sonete o nestvarnoj vilinskoj ljepoti i nezauzdanoj 
privlačnosti slavonske Beatrice (“A da vidiš njen 
erotski hod, kad joj se obline čuvstveno pokrenu... 
Jednostavno, ona umije hodati, čovječe!”). I da ga 
je tada, bolesno jalnoga, napasno izjedala primisao 
kako će naočiti Sinjanin zavesti, smotati i povaliti 
Ivanku. 

“Kao da mi kaniš kazati kako svatko, pa tako i 
ja, ima pravo na pogrešku. Ali jedino na pogrešku 
koju potom mora i popraviti... E pa, dragi kume, 
držim kako si se zazbiljno uvjerio koliko se i na 
koji način tvoja odbjegnuta kuma trudi isprati svoj 
izdajnički grijeh. Zbog toga što sam se ogriješila, 
postala sam što sam postala. Da dokažem Partiji 
kako nisam vrtirepka koja od prigode do prigode 
mijenja zastave, kao što su pomislili neki kod nas u 
Osijeku, kad sam utekla.” 

“Jesi li uplašena zbog toga što surađuješ s naši- 
ma?” 

“Iskreno, jesam. I to jako. Ali u meni je i drugo, 
snažnije ja, koje je nadvladalo strah. Kad sam se 
odvažila da postanem samonikla Grabovčeva oba- 
vještajka, pričinilo mi se kao da sam se drugi put 
zavjetovala kako ću - ovoga puta u koži nevidljive 
Papuk - razmišljati, djelovati i govoriti po zakoni- 
ma pokreta kojem sam pripadala dušom, dok se od 
njega nisam izopćila. Jedino što sada želim jest da 
krenem iznova. Da poslije žalosne pouke ovo bude 
moja renesansa” - smeteno je izlagala Ivanka. 

Šiljo joj je kavalirski pridržavao vrata, a ona je 


koketnom, gipkom kretnjom ženstveno izvlačila 
vitko tijelo iz pontiacovih ralja. Da lakše izađe, po- 
vukla je svilenu suknju poviše raskrečenih nogu i 
koja je, ponesena povjetarcem, zalepršala kao otvo- 
reni padobran. Nakon udara munje, dok je zvjerao 
u kumina koljena, kumovi farovi sada su se žudno 
zamaglili i od pogleda u osunčana bedra. 

Zastali su na kamenome popločanom putelj- 
ku perivoja, rajski oplemenjenim eukaliptusima, 
ukrasnim raslinjem i cvjetnim nasadima, s kojih 
su radišne pčele ispijale rosu koju će pretvarati u 
med. 

“Ako ćemo o greškama, reći ću ti što mislim o 
njima. I kao tvoj kum, ali i kao pravnik, a ti moje 
razloge objašnjavaj kako god želiš” - umudrio se 
Šiljo: “Stavim li se u ulogu suca, kao što sam se već 
stavljao sam pred sobom, dok sam razmišljao o 
tebi i Rumbi, a sve u nastojanju da razmrsim uzro- 
ke vašega bračnog udesa, bez dvojbe bih presudio 
tebi u korist.” 

Ivanka potrešljivo podigne glavu: 

“To je iznenađenje bez presedana, kume. Obrat 
koji nisam očekivala! Koji mi je stigao kao zakaš- 
njela rođendanska čestitka.” 

“Nije iznenađenje” - pripravno odreže Šiljo: 
“Presudio bih i na temelju Radojkina i moga tuž- 
nog iskustva koje je jednako vašem, ali time što se 
vaša partizanska idila skončala na vrijeme, odmah 
čim su izvjetrile presušene strasti. Zato mi je razu- 
mljivo što je Rumba platio ceh. Ta i u krčmi moraš 
podmiriti račun za popijeno piće, je-li tako...” 

“Nikada ne bih pomislila da si mi dao za pravo. 
što sam pobjegla od Rumbe...” 

“Slušaj me što ću ti reći. Najviše sam naučio od 
vlastitih poraza i stoga ne strahujem od neuspjeha, 
mada ih teško doživljavam. I ne volim ih. Ma reci, 
postoji li budala koja ih voli? No stoički ih pod- 
nosim. Zato i odvajam postrance prijateljstvo s 
Rumbom, a presuđujem po pravdi, kako ćutim da 
je pošteno. Nikako drugačije.” Dok je jezgrovito iz- 

govarao svoj pledoaje, uzdižući ga do ceremonije, 
Ivanka je vidjela Šilju u crnoj odori do poda, četvr- 
tastoj tanjurastoj kapi i s batom u ruci, za uzviše- 
nim stolom Međunarodnoga suda u Den Haagu: 
“Tvoja i Rumbina istina istovjetna je kao Radoj- 
kina i moja” - ubrzavao je: “I obje su za zbirku 
nenapisanih sumornosnih priča o neispunjenim, 
osušenim i jednoličnim brakovima prezaposlenih 
policajaca i njihovih prenezaposlenih drugarica. 
O nedokazanim intelektualkama prostrane na- 
obrazbe. O neustrašivim partizankama u ratu, a 
poratnim degradiranim kućanicama i bezdjetnim 
samotnicama, koje se, uništene volje za životom, 
u uskoći dosađuju u praznim satima. Trče u mje- 
stu i čame između četiri zida. U toj suhoti kazaljke 
su im stale i jadne ne znaju što bi s viškom vre- 
mena. S prozora svojih soba - koje im se čine čas 
kao samostanske ćelije, čas kao tamnice, a čas kao 
ludnice, ili sve troje - promatraju dokle im oko 
seže iskrivljen i potrošen svijet. Policijske, a zapra- 
vo ničije žene - koje su u međuvremenu svladale 
umijeće mudre šutnje pred namrgođenim muže- 
vima, sumnjičavim i sve učestalije pijanim - nikad 
nisu sigurne kad će im se oni vratiti s posla ili iz 
akcije. Da li navečer istoga dana nakon što su se 
ujutro iskrali iz kuće ili poslije dva mjeseca, poput 
mornara duge plovidbe! A kad se pojave i jedva ih 
pozdrave tragičnim glasom bez topline - buljeći u 
njih beživotnim, čelično krutim očima, koje kao 
da su od stakla i prišivene u duplje krpenih pajaca 
- te supruge se ne usude upitati svoje surove i siro- 
ve grubijane, izabranike svojih srdaca: gdje su bili i 
što su radili. Naravno, zbog mira u kući jer slute da 
ih neće udostojati odgovora. Zaboga, ta policijsko 
zvanje je konspirativno i drugovi se moraju držati 
dogme da svoju nadarenost ne smiju učiniti vidlji- 
vom. O njima nitko ništa ne smije saznati. Čak ni 
izigrane i bezvoljne životne družice. No muževima 
policajcima nije došlo ni blizu pameti da su te vaj- 
ne tajne njihovim ženama postale odavno neželje- 


ne. U bijegu od stvarnosti one više ne žele znati 
za tajanstva službe” Iz Šilje prosuklja čemerni va- 
tromet: “Kad sam trebao biti suprug, glumio sam 
policajca. Kao policajac sam se ponašao za stolom 
i u postelji. Legli bismo okrenuti leđima dodirujući 
se stražnjicama. A kad su nam čak i dodiri postali 
napor, bivstvovanje u stanu svelo mi se samo na to 
gdje ću se vratiti u zoru. Radojka i ja smo zato, da- 
što mojom krivnjom, ostali bez potomstva. I zbog 
toga neprebolno tugujem. Život bez djece za me je 
kao trajna mrlja na suncu. Dom bez djece je kao 
cvjetnjak bez ruža. Zbog strasne predanosti poslu, 
koja mi je ubrizgana u krvotok, nismo produljili 
vrstu Milićevih. Kad mi navrh jezika ostane bljuta- 
vi miris prijevare, padam u iskušenje da zamrzim 
službu. Ali više od službe - sebe!” Naslađujući se 
svojim monologom, uvjeren da se neizbrisivo doj- 
mio Ivanke i uživajući u svome muževnom, sonor- 
nom glasu (odavno umišlja da je rođen za spikera), 
Šiljo je previdio da ispred ulaznoga stepenika više 
od četvrt sata zadržava kumu s nogu: “Zaljubiti se 
u policiju nesretna je ljubav. Gdjekad zažalim što 
mi se desila...” 

Ivanka ga je napokon zaustavila: 

“Ali samo zažališ. I to u trenucima kad si previše 
okrutan prema sebi. Na kraju sve ostane na toj vrlo 
prozirnoj obmani. Biti policajac za te nije zanima- 
nje nego način života. Da se iznova rodiš, ti bi, dra- 
gi moj Šiljo, opet postao policajac.” 

“Reinkarnirani policajac opće prakse, kako to 
duboko zvuči!” - Šiljo je ismijavajući se skretao na 
suprotnu stranu: “Zamisli sretnika koji će se roditi 
poslije moje smrti i baštiniti moj duh i dušu.” 

“Ako se budeš ponovno rodio i ponovno postao 
policajac, onda neka se tvoje buduće ja potrudi da 
bude bolji muž svojoj budućoj ženi nego što si ti 
Radojki. Policajci kakvi ste ti i Rumba nisu znali 
reći svojim ženama čak i ono najobičnije: Volim te! 
I znam da sam prokleto u pravu!” 

“Prokleto si u pravu! A ja opet znam da se vi, 

naše supružnice, niste odlučile za djecu zato što ste 
maštale da ćete majčinstvo doživjeti kao radost, a 
ne kao teret.” 

“Prepoznala sam, kume, da se mi očas razumi- 
jemo jer smo telepatski povezani. Među nama po- 
stoji izmjena energije. Koji put mi se pričinja da 
ti prodirem u moždane vijuge i iz njih iščitavam 
ono što ćeš mi reći. Kao što sam se uvjerila da i 
ti, čim me pogledaš i čuješ, predosjetiš što mislim 
i smjeram” - povjeravala mu se odano i začinila 
; rijek sjajnim osmijehom: “Sekundu prije nego što 
ćeš izgovoriti tužbalicu o potomstvu, poželjela sam 
ti priznati kako Rumba, a ni Snaga, najbanalni- 
je rečeno, nisu odvojili vremena da stvore djecu. 
Rumba opsjednut ganjanjem križara, a Snaga ga- 
njanjem unosnih poslova.” 

Valjajući se po nepolegloj krasulji, nakvašenoj 
; poslije tople kišice koja je sitno kanula, izvrnut na 
| leđa, uškopljeni polarno bijeli mačak Saphyr, dija- 
[ mantski užarenih fosfornih očiju, podigavši šape i 
isturivši skupljenu njuškicu, milozvučno zamjau- 
i če. 

“Ovdje kod Aeroparquea za tri do četiri stupnja 
svježije je negoli u središtu Buenos Airesa!” - be- 
sjedila je Ivanka dok je masivnim ključem otklju- 
čavala škripava hrastova vrata građevine s čijih su 
se zidova ljuštile naslage davno premazanih boja. 

Minutu nakon što su stupili u zanimljivo opre- 
mljen stan, u kojem su se osjećali mirisi prošlih 
izobilnih vremena, pozvoni telefon: 

“To zove Snaga...” - izgubljeno ga je pogledala 
kao da je nešto skrivila. 

Sišao je u perivoj eda bi uvjerio Ivanku kako ne 
kani osluhivati što će razgovarati s mužem. Radije 
će odgledati drugi stavak Saphyrove igre. Uško- 
pljeni bijeli mačak lovačkim nagonom, ali beznad- 
nih izgleda, skriven iza rascvjetala pogrbljenoga 
ombua uz podzemnicu, pratio je s oniskoga oštro- 
bridnog suhozida prekrivena pavitinom nestašno 
prelijetanje vrabaca s grane na granu. Uživljen u taj 


životinjski rat živaca Šiljo se podsjetio fantastične 
novele o ostarjeloj usamljenoj dami, nekoć neodo- 
Ijivoj ljepotici, koju je pohodila dobra vila i ponu- 
dila se da joj ispuni dvije želje. Bakica je prvo pože- 
ljela da je vrati u mladost, šezdeset godina unatrag, 
u doba kad je smućivala nebrojene udvarače. A za- 
tim, neka njezina mačka, koji je preo i protezao se 
kraj kamina, pretvori u poželjnoga princa iz bajke. 
Dobra vila bijaše od riječi. Izvela je obećano čudo 
i nestala. Privijeni mladi par utonuo je u strasni 
zagrljaj, kadli mačak, preobraćen u princa, prekori 
domalopređašnju baku, sada šest desetljeća mlađu 
curu, koja je od pepela ponovno postala vatra: „Је 
li tako da si zažalila što si me uškopila?“ 

Šiljo će prepričati tu veselu priču Ivanki, ali ne 
odmah, nego kad je bude stiglo piće kako bi je 
lakše nagnao na grijeh. Otkako ju je ugledao kod 
Cabilda, luđački ga obuzima misao da je odvuče u 
krevet i uroni u njezinu šumu. No predomislio se. 
Opomenuo se kako je dovoljno da ga bistra kuma 
pogleda u oči i lako provali njegovu plitku taktiku 
zavođenja. A mogla bi se i uvrijediti na spomen 
godina. Žene, čim zagaze u predvorje tridesete, u 
koje je zakoraknula i Ivanka - makar tada najza- 
nosnije procvjetaju - zapadnu u krizu srednje dobi 
i preosjetljivo se nadure čim netaktični muškarci 
krenu zanovijetati o starosti. U to se lani osvjedo- 
čio u Kavkazu, kad je osamdesetogodišnja glumica 
Mila Dimitrijević maznim tonom rekla novinaru 
Mladenu Hanzlovskome koji je intervjuirao: Kad 
budem umrla, napišite o meni što god vas je vo- 
lja, ali molim vas, jedino nemojte spominjati moje 
godine! 

Ivanka ga je dozvala nakon desetak minuta. Te- 
lefonski poziv doista bijaše mužev. Iako joj Šiljo ni 
migom nije nagovijestio da će je pitati bilo što o 
njemu, sama ga je izvijestila: 

“Snaga je doletio na vrijeme u Sao Paulo. Uvijek 
mi se usrdno javi s puta.” 

“Jesi li mužu uljepšala dan i prijavila mu koga si 

dovela?” - zloslutno se nakesio: “I je li me pozdra- 
vio?” 

Uz nekontroliranu grimasu lahorno je prosula 
svoj obješenjački smijeh: 

“Nesrećo od kuma, ti si lud!” 

“Nemoj to nikome reći!” - stavio joj je prst na 
usta. 

“Iz tebe viri troglavi zmaj koji bljuje vatru” - se- 
strinski ga je zašašoljila po kosi, a on joj je pokušao 
dohvatiti odlično odnjegovanu ruku da je sklopi u 
svoju. No povukao je nakon što se Ivanka plaho 
izmakla. U začetku ju je sasjekla kumovu igricu da 
ne dočeka riječ ili pokret koji bi ih naveli da i za 
korak prijeđu branu dopuštenoga i skrenu na stazu 
poroka. 

Otišla je do bara. 

“Mogu li nam natočiti porto? Za dobrodošlicu, 
ako ti je po volji?” 

Površno zagledan u uljanu sliku čistih linija mla- 
de žene u bijeloj haljini i šeširu široka oboda, koja 
lijevom rukom drži suncobran, a u desnoj sklupča- 
noga pekinezera, Šiljo, zaklonjen iza zastora kao da 
ga netko progoni dovikne: 

“Da, porto! Iz tvoje ruke, kumo, popio bih i otrov, 
samo mi ga ti ponudi. I pritom bih privilegirano 
klicao dokispuštam dušu: Sretnikja!” 

Drugi put u istoj minuti Ivanka se nije obazrela 
na Šiljine vabljive izazove. 

U dnevnome boravku pili su porto Noval viso- 
ke kakvoće i svaljeni u široke i duboke crne kožne 
fotelje razgovarali o prošlosti i sadašnjosti. Privi- 
kavali su se na brujanja zrakoplova s Aeroparquea, 
onu manju zračnu luku u Buenos Airesu, za unu- 
tarnji promet i letove u susjedni Urugvaj, na istoč- 
noj obali rijeke La Plate. 

“Let odavde do Montevidea ne potraje ni dvade- 
set minuta. Kraći je negoli onaj do Mar del Plate” 
- reče Ivanka. Pošto je brzo svladala kastiljanski, 
pet godina ispomagala je Snaginu stricu Jozi u nje- 


govoj turističkoj agenciji u Mar del Plati, sve dok je 
nije prodao. Na spomen strica, zažmirivši da lakše 
vrati misli, podsjetila se svojih prvih dana u Ar- 
gentini: “Stric Jozo nije se skanjivao da me, mada 
sam mu onda bila nepoznata, svakoga dana hrani 
ustaškim besmislicama o Paveliću. Dovodio me do 
plača i bjesnila, a Snaga me guranjem ispod stola 
obuzdavao da ne planem i istresem koliko držim 
do njegovih ustaša i poglavnilca. Nećački poslušno 
povlađivao je stricu i nije mu proturječio iz her- 
cegovačkoga tradicionalnog plemenskog i patri- 
jarhalnog poštivanja kulta najstarije muške glave. 
Ta se pridvornost uzvisila do pokornosti nakon što 
su stricu pretprošle godine brzojavili da mu je u 
Osijeku umro jedini brat, Snagin otac.” Dodala je 
i da ju je stric - koji je najprije iskazivao simpatije 
prema njoj - prestao voljeti. Upisao ju je u svoju 
proskripciju onoga časa čim je saznao da je bila 
časnica Titove partizanske vojske, pa još u Komu- 
nističkoj partiji, a prije nego što se udala za nje- 
gova Mladena, i žena opasnoga osječkog policajca 
OZN-e. Na nj je to djelovalo kao razoran potres. 
Detaljem za čuđenje Ivanka mu je oslikala dokle je 
stric nakazno zabrazdio s obožavanjem Pavelićeve 
NDH i nacističke Hitlerove Njemačke: “Bježeći iz 
Osijeka s proljeća 1945., stric Jozo je ponio kovčeg 
sa svežnjevima bezvrijednih milijuna endehaskih 
kuna i milijardi Reichmaraka. Jednom ih je izvu- 
kao iz sefa i zaljubljeno pokazao Snagi i meni. Ra- 
zblebetao se kako će ih, nakon sloma boljševizma, 
banke morati priznati pa će tako, kad se bude vra- 
tio u domovinu, postati sto puta bogatiji!” 

Šilju je razvedrila zgoda o novčanicama i neuni- 
štivi optimizam Joze Galića, koji kao jedini u svi- 
jetu zakonom zaštićeni naivac utopijski očekuje 
uskrsnuće njihove nepovratno propale vrijednosti: 

“Usput, kad mi govoriš o stricu, jesi li razaznala 
tko je spletkario protiv tebe? Ono, da si bila parti- 
zanka i u Partiji. I da ti je Rumba bio prvi muž...” 
- upitao je. 

“Kad si me pohvalio i pritom kavalirski pretje- 
rao, prispodobivši me s policajcima svjetske ra- 
zine, reći ću ti što mislim. Slutim da me po nosu 
mlatnula neka meni nepoznata argentinska, pro- 
duljena Rumbina šaka. Stričevu adresu u Mar del 
Plati Rumbi je, uvjerena sam, dao netko od emi- 
granata koji odavde radi za UDB-u. Kao što, uosta- 
lom, radim i ja.” Ivanka je nasmiješeno propratila 
svoju usporedbu: “Stoji da nemam dokaze, ali u to 
sam sigurna, kako si rekao: cien por cien. Otkada 
sam u Argentini, srela sam troje-četvero slavon- 
skih znanaca, a kod kuće nas je posjetilo i nekoliko 
Snaginih prijatelja. Rumba je i od nekoga od njih 
mogao saznati gdje živimo i zatim me podmuklo 
posredno odao stricu.” 

“Rumba mi je prenio da te u Mar del Plati vidio 
neki šahist. Ali taj mu, u kavanskoj ćakuli, nije pri- 
čao o tebi iz zlih pobuda. Zahvaljujući njemu i ja 
sam čuo da si diplomirala.” 

“Nepodoba od Rumbe podmetnuo je kukavičje 
jaje stricu Jozi. Ispalio je najpodlije naciljanu minu, 
s osvetničkom nakanom da zagorča život Snagi, a 
napose meni! Rumba nam je objavio osobni, speci- 
jalni teroristički rat” - uzdrhtala je Ivanka. 

“Ne bih rekao da bi Rumba izveo takvu spačku. A 
on te - hajde, neka ti i to kažem - nikad nije prežalio” 
- Šiljo je neuspjelo branio Ivankina prvoga muža. 

“Rumba je zamutio vodu kod strica!” - odbrun- 
da Ivanka glasom žene koju je izdalo strpljenje i 
imperatorski podigne ruku: “Zato, sazna li taj moj 
bivši da surađujemo - unatoč tome što mi je ne- 
moguće zaboraviti stare navike i uspomene, ali 
kojih se, priznajem ti, sve više plašim - odreći ću 
se dogovora s Grabovcem. Istoga trena prestat će 
vrijediti!” - prije nego što je Šiljo uspio uzvratiti, 
sumnjičavo je skupila čelo: “Ako već nije saznao...” 

“Umiri se, Ijepotice sumnjalice.” 

“Kako da se umirim kad unaprijed vidim da će 
Rumba razapeti mrežu zla i upotrijebiti bogati re- 
pertoar svojih potuljenosti da Snagi i stricu dojavi 


kako surađujem s komunistima.” 

“Zaklinjem ti se da Rumba nije saznao.” 

“Što ne znači da neće. Što znači da se mogu opro- 
stiti sa životom! Da ću biti poslužena vragu za do- 
ručak. Rumbino i Snagino trvenje postat će moj loš 
saveznik. ” 

“Rumba nikada neće saznati!” 

“Ako ne sazna od tebe, saznat će od Grabovca. 
Usta učine, usta i pokvare.” 

“Neće, uvjeravam te. Predrag Grabovac ne po- 
znaje Rumbu. I bez moga dopuštenja nikome ne 
smije izgovoriti ni slova o tebi.” 

“Kad je Grabovac rekao tebi, onda je to o meni 
povjerio i ambasadoru.” 

“Kunem ti se da Grabovac nije spomenuo tvoju 
prošlost ambasadoru.” 

“Kako ću povjerovati da je rekao samo tebi, a ne 
i ambasadoru?” 

“Zato što je moj odnos s Grabovcem drugačiji. 
Mi smo pupčano vezani poslom zbog kojeg sam 
ovdje.” 

Šiljo je napunio čaše. Domalo ispraznivši svoju, 
Ivanka posustalo reče: 

“Recimo da sam ti povjerovala na riječ...” 

“Dobro je što mi vjeruješ.” 

“Izbor mi nije osobit. Između nešto i ništa!” 

Šiljo popije koliko i Ivanka da ona zatim ponov- 
no preuzme dužnost vinotoče. Kucnuli su se. Opet 
je izdašno povukla: 

“Smije li se znati kakav je to posao koji te pupča- 
no vezuje s Grabovcem?” 

“Ne smije. Stoga što je više nego vrlo važan. I više 
je nego vrlo povjerljiv.” 

“Hoće li moja suradnja pomoći tome vrlo važno- 
me i povjerljivom poslu?” 

“Pomoći će, i to ključno. Sretan sam što akciju, 
koja će biti zapisana u povijesti, nećeš prespavati 
niti ćeš je pasivno pratiti iz kazališne lože. Ti si već 
usred njezina žarišta. Zadivljen sam što si se odva- 
žila da nam se priključiš...” 

“Zadivljen si, kažeš...” 

Najezno joj je poljubio ruku: 

“Bila si čudesno hrabra partizanka, mada još ne- 
isklasala djevojka. Jednako si bila čudesno hrabra 
i onda kad si se odvažila da utekneš od Rumbe. A 
ova sadašnja pomoć službi vrhunac je tvoje čude- 
sne hrabrosti, kojoj se klanjam.” 

“Ipak mi ništa ne otkrivaš o toj akciji...” 

“Ne da neću, nego ne smijem. Časti mi, nisam 
rekao ni Radojki.” 

“Neću turati jezik u susjedovu juhu iako vidiš da 
sam znatiželjna.” 

“Uskoro ćeš saznati. I, vjeruj mi, dičit ćeš se svo- 
jim važnim udjelom.” 

Zamislila se nekoliko sekundi i onda oštrovidno 
rekla: 

“Mislim da sam pogodila povod tvoga dolaska u 
Buenos Aires, kume...” 

“Na temelju čega?” 

“Po onome što je Grabovca najviše zanimalo da 
sazna od mene.” 

“Što si pogodila?” 

“Da ste tu kako biste uklonili nekoga od važnih 
ustaša. Jesam li u pravu?” 

Šiljo je povukao dugi dim i dok je žeravka na ci- 
gareti rumeno blistala, smišljao je što će joj odgo- 
voriti, a da se brzopleto ne zaleti: 

“Ništa ti ne smijem reći. Ni da si u pravu, ali ni 
da nisi.” 

“Za svaki slučaj, bila u pravu ili ne, sada kad pre- 
dosjećam to što predosjećam, drugi i posljednji put 
uvjetujem svoju suradnju s Grabovcem. Znači, i s 
tobom...” 

“Moj je dojam da me ubijaš u pojam, vještice!” 
- Šiljo je nespretno progovorio u stihu, a oči su mu 
zaskakutale. “Koji je to, do sto vragova, novi stra- 
šan uvjet poslije onoga da Rumba ne smije saznati 
o tvojoj suradnji s nama?” 

“Bit ću određena. Nije me briga ako su te poslali 
u Buenos Aires da s Grabovcem ubiješ nekoga od 


ustaških kolovođa. Štoviše... Ali, uz jednu iznimku.” 

“Ne mogu se domisliti tko je taj sretnik među 
ustašama koji je zaslužio da ga milosrdno upišeš u 
svoju listu za pomilovanje?” 

“Jedino do čega mi je odlučno stalo jest da moje 
obavijesti službi ne smiju biti od pomoći u likvida- 
ciji strica Joze. Iako više nismo u ljubavi i ma što se 
loše dogodilo među nama, doživotno bi me grizla 
savjest kad bih mu, i najsićušnijim doprinosom, 
skrivila bilo koju nedaću. Pogotovu da nastrada 
ubodom u leđa. Nidovijeka ne bih mogla progutati 
tu otrovnu grudu. Bila bih gnjilež ako bih neljudski 
zaboravila da je stric godinama udomljavao Snagu 
i mene.” 

Iz Šilje je izletio glasni kašljeni smijeh koji ga je 
podsjetio da previše puši: 

“Što ti je? Zar misliš da bi služba bacila novac 
za moj skupi put i dugi boravak u Buenos Airesu 
da smakne sitnu ribu kakav je Jozo Galić? Svašta i 
koješta. Debelo si prekardašila i precijenila njegov 
značaj. Uzdižeš ga mnogo više nego što vrijedi.” 

“Mogu li biti sigurna i mirna da stric Jozo nije na 
meti službeV’ 

“Cien por cien. Ali utuvi sebi i to da nisam do- 
šao u Argentinu ni zbog krupnijih ustaških riba od 
Joze. Usput, stric je za nas najbeznačajniji margi- 
nalac.” 

“Uvjeravaš li me da nisi ovdje zbog likvidacije 
nekoga od ustaških šefova?” 

“Ponovno tvrdim: nisam!” 

“Ako nisi, zašto je onda Grabovac tražio od mene 
najdetaljnije izvješće o budućim kretanjima Ante 
Pavelića?” - podjarivala ga je: “Zašto se raspitivao 
tko će uz poglavnika 11. travnja biti na večeri kod 
Ivana Asančaića? Nije li znakovito što je višekratno 
zahtij evao da ispipam preko Snage - koj emu se stric 
do nebesa hvalio kako je i on među rijetkim povla- 
štenim uzvanicima na tome ustaškom domjenku 
- tko će dovesti poglavnika i ženu mu Maru i tlco 
će ih vratiti doma? Zašto je uznastojavao da svaka- 

ko provjerim: stražare li Pavelićevi pristaše stalno 
pred njegovom kućom? I hoće li Pavelići doći na tu 
večeru s tjelohraniteljima ili bez njih?” 

“Korisno je biti obaviješten o Paveliću i njego- 
vim glavnim ustašama. Svi, a osobito poglavnik, 
zanimaju službu. Naša vlada odavno traži njegovo 
izručenje...” 

“Skrećeš s teme, kume. Zapetljao si se u nizanju 
fraza.” 

“Začkiljila si se u me kao da izmišljam. Kao da 
nešto skrivam u gaćama.” 

Nije ispuštala uzde, ne dopuštajući da otupi oš- 
tricu njenih pitanja i zamlači ih: 

“I što ako 11. travnja radio javi da je Pavelić ubi- 
jen ili je netragom nestao?” 

“Napunilo bi mi se srce ako se to obistini. Od 
sreće bih se napio kao kozački ataman. Ali, pamet- 
ni lovac ustrijeli lava i tek potom izmjeri koliko mu 
je dug rep.” 

“I meni bi prijalo da Pavelić nestane. Budi sigu- 
ran da mi oči ne bi presušile od suza koje bih pro- 
lila za njime. No ne bi mi prijalo da ti nestaneš bez 
pozdrava.” 

“Naravno da ne bih otišao bez pozdrava.” Ule- 
tjevši u praznu minutu, Šiljo je smišljao kako da 
izmigolji od Ivankinih nagađanja o poglavniku. I 
smislio je: “Reci, jesi li stričevim posredstvom, dok 
ste živjeli u idili, upoznala kojeg poznatog ustašu?” 

“Samo jednoga. I to vrlo zgodnoga!” 

“Je li to bio Branko Benzon?” 

“Zar je služba i to saznala?” - u čudu će Ivanka. 

“Ne, služba to nije saznala. Nego sam ja pogodio 
o kome govoriš.” 

“Kad si to pogodio, onda je nemoguće zamisliti 
savršenijega policajca od tebe. Sve vidiš i oštrou- 
mno zapaziš. Ti si policijska Biblija.” 

“Kakve li pohvale! A u Zagrebu, rugajući se sa 
mnom, kažu da je lijepo pričati o policajcu Đuri 
Miliću jednako kao što je i ljudoždera nazvati sim- 
patičnim.” 


Suzdržano se nasmijala. Nije željela prekinuti 
priču o temi koja je uzbudila: 

“Reci mi kako si pogodio za Benzona?” 

“I to te doista zanima...” 

“Jasno da me zanima!” 

“Znam Benzona dok je bio kardiolog u Zagrebu. 
Žene su zaneseno širile famu o njemu da je pogub- 
no primamljive pojave. Seksepilan kao Rudolph 
Valentino.” 

“Iako oko pedesete, doista se činio kao izvrsno 
očuvani filmski ljepotan. Tenorio, tako ovdje zovu 
zavodljive muškarce. Uspravna stasa, gosparskoga 
hoda, uglađen, otmjenoga salonskog držanja i go- 
vora, očiju zelenih kao trava...” 

“Je li istina, kao što se pričalo, da je Benzon bio 
Ijubavnik Evite Peron?” 

“O tome se u stričevoj kući nije govorilo. Pozna- 
to mi je da je Benzon bio blizak s Peronovima, ali 
nisam čula da je ljubovao s Evitom. Kad je prije 
pet godina boravio u Mar del Plati, stric Jozo ga je 
doveo k nama. Dok sam kuhala večeru, još nisam 
znala koja je to velika ustaška zvjerka koju ću na- 
hraniti.” 

“Benzon je slovio za neizlječiva ženoljupca. Obo- 
žavao je žene i bjesomučno im se nabacivao. A i one 
su obožavale njega. I tebi se udvarao, je li tako?” 

“Jest. Suptilno mi se udvarao na toj večeri, a Sna- 
ga je ceptio od napada ljubomore. Mjesecima mi je 
prangijao zbog brakolomnika Benzona.” 

“I ja postajem retroaktivno ljubomoran na toga 
seksualno nadražljiva ustašu. Zato sam do groba 
zahvalan vojnoj hunti što je oborila Perona pa je 
Benzon morao uteći u Caracas. Raspao bih se od 
tuge da si i ti postala jedna od njegovih muza.” 

Da zatamni nelagodno podsjećanje na večer u 
Mar del Plati, kad je kuhala ustaškome glavanu 
koji joj se udvarao, Ivanka se udari po čelu: 

“Toliko si me smeo, kume, da sam te zaboravila 
ponuditi ručkom.” 

“Za razliku od Benzona koga si ponudila...” - za- 

čegrtao je Šiljo i predložio: “Pođimo na ručak u 
koji od obližnjih restorana...” 

“Nipošto. Ne bi bilo razumno da nas vidi neki 
neželjeni stričev izvidnik. Nevolja ne miruje, a da- 
nas je i nesretan datum, trinaesti. Radije ču pripre- 
miti nešto.” 

U kuhinji prepunoj nepotrebnoga suđa i posuđa 
pripremila je ovčji paprikaš po majčinome receptu. 
Na meso mladoga škopljenog ovna bacila je uprže- 
nu kapulu, ali nije nalila vodu u posudu zato što 
će u nju, naglasila je, isteći krv životinje. Na kraju 
će jelo posuti crvenim paprom, solju i začinom i 
poškropiti ga vinom. Uz taj paprikaš, dodala je, pit 
če hladno pivo. Zamolila ga je da se strpi jer se njen 
slavonski specijalitet (“Kad ga kušaš, oblizivat ćeš 
prste!”) mora kuhati tri sata na tihoj vatri. 

Šiljo je u međuvremenu napunio čaše portom. 
Četvrti put. 

"Ne istekne li dovoljno krvi za paprikaš od ško- 
pljenoga ovna, ja ću dati svoju.” Šiljo se hipnotički 
zagledao u kumu: “Tako će se u jelu pored ovnove 
i moje naći i tvoja krvca.” 

Dohvatila se čaše i trznula tijelom kao da zbacuje 
teret s leđa: 

“Zar i nakon deset godina nisi zaboravio što se 
desilo u tvome uredu?” 

“Onoga dana kad si putovala u Italiju na brošu si 
rasjekla vrh lijevoga palca koji je zakrvario. Uzeo 
sam ti ruku i ćapčao krv dok krvarenje nije stalo, 
je li tako?” 

“Jest. Bio si krvopija, kume. Kao transilvanski 
knez Drakula.” 

“Sisanje tvoga palca bio je najerotičniji trenutak 
koji sam ikada doživio.” 

“Tvoja posljednja laž, opsjenaru.” 

“Znaš da govorim istinu. Taj prizor mi se često 
vraća. Nikad nije izblijedio. Pamtim ga kao da se 
dogodio jučer.” 

“I ja pamtim taj nježni horor kad mi nisi ispuštao 
ruku. Rekao si nešto što me je naježilo. Da nam se 


krv zasvagda sastavila. I još si rekao: Tko zna kad 
ćemo se ponovno vidjeti. Pozelenjela sam prepad- 
nuta da si saznao o mojoj vezi sa Snagom. I predo- 
sjetio da se neću vratiti iz Italije...” - obzirno mu je, 
s pola puta, vratila ruku koja joj je krenula prema 
licu: “Iskreno mi kaži: jesi li znao o Snagi i meni? I 
jesi li naslutio da se neću vratiti?” 

“Ne umijem ti objasniti, ali nisam mogao izbjeći 
nemir koji me napadao i govorio mi da se zadu- 
go rastajemo. No moja intelektualna radoznalost i 
policijski instinkt sramotno su zatajili u vašem slu- 
čaju. Ljosnuo sam na ispitu. Ništa nisam saznao o 
vama, a ni naslutio.” 

“Sve dok vlak nije prešao granicu u Sežani, mi- 
cala sam na dušu i umirala od neizvjesnosti da će 
me graničari, na tvoju prijavu, iskrcati iz spavaćih 
kola...” 

“Izvanredno si zamaglila svoj ljubavni prijestup 
pred zakonitim mužem i zakonitim kumom. U 
redu, prevarene muževe od praiskona prati udes da 
saznaju posljednji! Ali da se kum nađe među neo- 
baviještenim bijednicima, e to je, dopusti, ipak ne- 
dopustivo!” Hriptavo se iskašljavao, a Ivanka je bila 
u dvojbi izruguje li joj se Šiljo glasno ispod brka ili 
ga na kašalj tjera gomilica popušenih cigareta. Po- 
digao je dva prsta desnice kao poslušni đak koji pita 
dopuštenje od učiteljice da joj nešto kaže, na što mu 
ona odobravajuće kimne: “Na nasipu na Dravi Sna- 
ga i Rumba su se nakostriješeno razišli nakon što su 
se gadno izvrijeđali. No tek kad si brzojavila Rumbi 
da se nećeš vratiti, sastavio sam mozaik...” 

“Nisam sposobna povezati: što mi želiš kazati?” 

“Poniženi Snaga bijesno se zagrozio Rumbi da će 
ga udariti onamo gdje će ga najviše zaboljeti. I uda- 
rio ga je, kurvin sin, da ne može biti bolnije!” 

Ivanka je smeteno okretala čašu: 

"Reci, ali bez izvrdavanja: bi'li me prijavio Rumbi 
da Si čuo o Snagi i meni?” 

“Ne bih jer se ne volim miješati u najosjetljivije 
muško-ženske odnose. Odati mužu da mu je žena 

nevjerna ravno je ludome plesu na tankoj liniji. 
Zato se i ne lomim između prijateljstva i dužnosti. 
Ne bih te prokazao Rumbi, a ni tebi pokazao da 
sam saznao da si se spetljala sa Snagom. U takvim 
delikatnim prigodama usta su mi zašivena. Da sam 
te prijavio, ma kako potom završio vaš bračni igro- 
kaz, rastavom ili ljigavim pomirenjem, zauvijek bi 
puklo između Rumbe i mene. A pogotovu mi ne 
bilo drago da pukne između tebe i mene.” 

“Kako bi se ponašao da si saznao?” 

“Izveo bih prepad koji ne bih povjerio Rumbi, ali 
koji bi ohladio Snagu toliko da se više ni u snu ne 
bi motao u tvojoj blizini. Namjestio bih mu zasko- 
čicu poslije koje bi bez najave nestao iz tvoje orbite. 
I zauvijek te izbrisao iz pamčenja.” 

“Učinio bi nešto policijski efikasno, je li?” - tiho 
čeIvanka 

“Jako efikasno. Bolje je reči: nezaboravno. Bilo bi 
kao da mu zabiješ prst u oko i potom mu veliko- 
dušno pružiš rupčič da obriše krv i suze. Udesio 
bih da ga moji centurioni zatvore i prebiju na pasje 
ime. Snaga nije glup i jamačno bi se dosjetio zašto 
su ga izlemali.” 

“Šališ se...” - stresla se u metežu kao da tjera zimu 
od sebe. 

“Ne umijem se šaliti kad rješavam poremećene 
odnose svojih kumova. Kao lakrdijaš koga vlast 
ozbiljno shvaća ipak nemam smisla za humor, sen- 
se of humour, dok smišljam kako da kuminu lju- 
bavniku priredim najbolniji oproštajni blues? 

Ivanka je popila i četvrti porto, a onda spetljano 
odteturala do kuhinje. Podigla je poklopac posude 
u kojoj je ključao ovčji paprikaš. Dok je prignuta 
okretala kuhačom komade mesa, Šiljo joj se prišu- 
njao i obgrlio je preko ramena. Ovaj put nije mu se 
stigla otrgnuti: 

“Ne izazivaj nevolju, kume...” - reče zgrčena že- 
luca, gubeći pritom dah. 

Privinuo je pune, kao ebanovina tvrde grudi i 
usnama joj dodirriuo tjeme. Dok je osjetio kako 


su joj klecnula koljena, neprimjetno se okrenuo s 
boka. Da Ivanka ne opazi nabreklinu u hlačama i 
ne nasloni se na nju: 

“Tu malu nježnost shvati kao veliku želju kuplje- 
nu u trgovini lijepih snova.” 

“Tu malu nježnost shvatila sam kao najavu ve- 
likoga pokušaja rodoskvrnuća... Molim te, saberi 
se i ne ponašaj se kao pijana barka koju je more 
odnijelo iz lulce.” 

“Nadjačala me je pomama od koje ne mogu ute- 
ći.” 

Ivanka reče suosjećajući: 

“Strašno bismo pogriješili kad bismo prevarili i 
izdali Radojku.” 

“Bila bi to najljepša pogreška, prijevara i izdaja 
koju sam učinio.” 

“Cjeloživotno smo vezani kumstvom, zaboga...” 

“Ne mogu, a da ti ne kažem što mi je o kumu 
i kumi, narodski nesputano, onako lički, jednom 
rekao moj djed Đuro kad se našvajsao...” 

“Ne znam što je rekao, no mogu zamisliti što Li- 
čani izvaljuju na prelima.” 

“Ne zamjeri, ali je rekao: Onaj koji kumu nije 
jeba’, nikad neće viđet’ neba!” 

Očekivao je da se Ivanka nasmije. Ali nije, ni 
reda radi: 

“Navijem li sat unatrag, podsjetit ću se da si u 
Zagrebu bio na glasu kao pretjerani poznavatelj 
žena. Stekao si sumnjivu slavu kao grandoman koji 
se trudi da odjednom usreći više ljepotica” - po- 
zlobno ga je gledala krokodilski stisnutim očima. 

“Zar su tako govorili o meni?” - upita je neiskre- 
nozačuđen. 

“Da sam i ja postala jedna od tvojih osvajačkih 
epizoda, osjećala bih se obogaljeno” - nastavila je 
u dahu Ivanka: “Svijet bi mi se raspao kao vjernici 
koja je poslije pokajanja i očišćenja grijeha dopu- 
stila svećeniku da je iz ispovjedaonice odvuče u 
krevet.” 

“Ti si glavna zvijezda, a ne epizodistica koja se 

pojavila iz nigdine. Čim si se rodila, u sudbinskim 
knjigama zapisali su da ćeš postati žena zagonetka, 
umotana u tisuću velova, koje treba strpljivo od- 
matati.” 

“Takvu nezgrapnu zamrsicu u školskoj lektiri 
zovu pjesničkom slobodom.” 

“Doskora sam se slabašno nadao da ću uspjeti 
kod tebe. No sada me spopalo malodušje i presta- 
jem vjerovati u čudo. Vidim, neće se desiti, ni za 
sto ljeta.” 

Ivanka se kiselo otresla: 

“Bolje razgovarajmo za stolom i s razumne uda- 
ljenosti. Da vuk krvolok u janjećoj koži, koji je 
namirisao krv, ne dođe u napast i poždere malu 
Crvenkapicu.” 

Ivanka uzdignuta čela razgrne i obastre bijeli stol- 
njak po stolu, koji kao da je bio donesen iz muzeja 
secesije, složi zemljane tanjure, srebrni jedaći pri- 
bor, kristalne pivske polalitarske krigle i platnene 
ubruse da zatim, prepuna važnosti, na podmetač 
od hrastovine, izrezbaren vitičastim ornamentima, 
položi lonac sa zaklokotalim paprikašom. Iz hlad- 
njaka je izvukla dvije boce piva, otvorila ih švicar- 
skim vadičepom i napunila tanjure i čaše. 

“Zadivila si me koliko si vješta kućanica” - blije- 
do reče Šiljo. 

“Izvježbala sam dok sam točila piće u otmjeno- 
me bludilištu” - zakeserila se. 

“Znaš li da me ljutiš?” - skupio se: “Ne sviđa mi 
se tvoj sarkastični humor. Nisam navikao da čujem 
od tebe neprimjerene riječi. I koje ti, bojim se, ne 
pristaju...” 

“Kako si se neprimjereno i nepristalo ponašao 
prema meni, eto takav mi je i humor” - uzmakne 
Ivanka: “Nisam vjerovala da ćeš se usuditi otići to- 
liko daleko i riječju i djelima. Da sam imalo po- 
sumnjala kako će ti poroci nadmašiti vrline, izbje- 
gla bih ovaj naš susret.” 

“Nisam te želio poniziti...” - sklanjao se od nje- 
zina pogleda. 


“Primljeno k znanju! Recimo da ti se desio loš 
trenutak. Bad timing. Pad u crnu jamu. Ili blokada 
nakratko presahloga mozga...” 

“Od sada se, molim te, pravi preda mnom kao da 
se ništa nije dogodilo.” 

“Tako će biti najbolje. Kumim te, kume, suspre- 
gni svoje nagone.” 

“Unatoč razornoj strasti koja me ne ispušta, sa 
žaljenjem prekidam svoju propalu predstavu ud- 
varanja kojom sam, gazeći načela o ćudoređu, po- 
kušavao obeščastiti anđeoski čednu, nedostupnu 
kumu” - neuvjerljivo je glumatao i izgovarao šu- 
plje riječi kao iz plačnih romana, na što mu kuma 
reče: 

“Bila bi to predstava o bestidnome kumu i neva- 
ljaloj kumi!” 

“Da mi je lako - nije!” - paćenički izdahne Šiljo. 

Ivanka je prenevoljno odbacila kumov izazov: 

“U slast, kume. Počnimo jesti da se paprikaš ne 
ohladi.” Poslije dva-tri zalogaja, podigla je kriglu: 
“Živio!” Šiljo je primakao svoju da se kucnu, no 
Ivanka ga je zaskočila spustivši je na stol. Uz po- 
uku: “Moj tata je ugostio u Našicama nekoga ma- 
đarskog lovca i taj ga je naučio kako je za njegove 
zemljake svetogrđe kad pivopije nazdravljaju ku- 
canjem.” 

“Ali zašto?” 

“U šesnaestome stoljeću feudalne vlasti osudile 
su na strašnu smrt komadanjem i zatim spaljiva- 
njem narodnoga junaka Gyorgya Dćzsu, vođu 
potlačenih seljaka, poput našega Matije Gupca. 
No kako ni za kakvu cijenu nisu pronašli krvni- 
ke među Mađarima, unajmili su ih u Njemačkoj. 
Kad su završili svoj krvavi posao, trojica Nijemaca 
prepijala su se preko grla pivom, uz snažne kuca- 
je čašama. Zato Mađari od tada zaziru od pivskih 
zdravica kucanjem.” 

Bez upadica, Šiljo je nasilu saslušao legendu o 
nastanku mađarske pivske navade i grizao se što 
mu se kola kotrljaju nizbrdo. Deru se niti njegova 

napadačkoga plana koji je potanko osmislio. Zbu- 
njen, punim ustima krene nepribrano hvaliti Ivan- 
kinu kulinarsku vještinu. Unatoč obečanju nije 
odolio a da izokola opet ne isturi uspaljena čulna 
htijenja: 

“Kad bi otvorila restoran i pripremala ovakav 
ambrozijski ovčji paprikaš, ti bi, kumo, zgrnula 
milijune od muških izješa. Djeluje kao najuspješ- 
niji afrodizijak...” 

Da se osokoli, mašila se piva. Dobrano je potegla 
i zadjenula ga replikom: 

“Kod tebe se afrodizijačko djelovanje paprikaša 
može primijetiti i iz aviona.” 

Šiljo se zbenavljeno zanjorio u nabujicu na hla- 
čama: 

“Hmmmm...” - jedva je pomicao usne od nela- 
gode. 

“Žalim, boljet će te...” - reče ona zamrzlo, 

“Što će me boljeti?” - oborio je nos do brade, 
umalo dotakavši rub stola. 

Pristala bi da je proguta zemlja nego da izgovori: 
muda, jaja, pa i mošnje 

“Balls. Cojones, shvaćaš...” - Ivanka je zazivala u 
pomoć engleske i španjolske pojmove: “Kažu da 
jako zabole kad se napuhnu.” 

“Osjećam to. Bolovi me jače stežu.” - stenjao je. 

“Tu ti ne mogu pomoći.” 

“Predlažeš li mi da se jednostrano olakšam? Sa- 
mobludom...” - naporno je disao Šiljo: “Ne, neću 
to učiniti pred tobom...” - nategnuto se nasmijao. 

“Rekla sam da žalim što sam ti, ali ne svojom 
krivnjom, skrivila bol” - Ivanka se rastvarala, sada 
sjedeći podvijenih nogu, nalik ptici koja čuči u 
gnijezdu. Pričala je u neodmjerenim razmacima. 
Što je više pila, riječi su joj tekle sporije i bivale ne- 
razgovjetnije. 

“Proći će me” - preko volje će Šiljo. 

“I što ćeš dok ti ne prođe?” 

“Uživat ću u divnome ručku!” - ismijao je svoju 
muku. 


“Pojedimo napokon ovaj paprikaš” - prihvatila 
se žlice Ivanka: “U slast!” 

Jeli su i pili pivo u dugoj, napetoj tišini. Onda joj 
je pomogao da raspremi stol. Odnio je lonac u ku- 
hinju, a ona pobacala posuđe u sudoper. 

Na Ivankine istaknute jagodice sve vidljivije su 
iskakali otisci od pića koje ju je uzimalo pod svoje. 
Nije se usprotivila kad joj je Šiljo ponudio da iz na- 
čete boce Napoleona na pokretnome bifeu popiju 
digestif. Neštedimice je progutala konjak neuobi- 
čajenom brzinom. Pogledom je zatražila još jedan. 
I taj je nestao jednako brzo. 

Kako je predvidio, kuma je izgorjela u neravno- 
me ratu s pijanstvom. Porto, pivo i konjak sotonski 
su se miješali, a kad ih je prestala brojiti, kralj al- 
kohol zagospodario je njenim uspavanim tijelom 
i spodbio je na kauč. Iste sekunde je pokleknula i 
otplovila u snove. 

Zapalio je svjetiljku na noćnome ormariću i utr- 
nuo blješteće žarulje na širokome salonskom svijeć- 
njaku. Legao je do nje. Dok ga je tresla tahikardija, 
osluškivao je Ivankino jednomjerno disanje i upijao 
joj sladunjavi dječji znoj pomiješan s parfemom. 
Učinilo mu se da je bestjelesan. Probuđeni đavli u 
njemu natjerali su ga da joj lagano podigne suknju 
iznad bijelih prozirnih svilenih gaćica, sve do pup- 
ka, kad je ispod njih ugledao obrise zrele smokve. 

“Što sada?” - nakanio je da joj neosjetno otkop- 
ča žabice na halterima i spusti gaćice, olabavi ih, 
razmakne nogavice poput zastora i otvori prolaz 
svome tvrtku. Ivanka je spavala kao omamljena i 
ne bi osjetila njegov zahvat, u to je siguran. Onda 
će joj ga zavući. Dok bi se sabrala i spoznala što joj 
se dešava, on bi već pothvatnički duboko zaorao 
venerinu livadu: “Što se učini u mraku, kao da se i 
nije dogodilo” - tako ga je učio djed Đuro. 

Tren nakon što je ustao kako bi se riješio hlača, 
nazorljivo se zaustavio. 

Ne, ipak ne smije učiniti tu besmislicu. Bila bi 
to divljačka nasrtljivost destruktivnoga luđaka, 

zreloga za psihoanalizu. Dodir sa stresnim zavr- 
šetkom, kao ubod iglom zaraženom bakterijama. 
To je silovanje. Skrivio bi da uvrijeđena i poniže- 
na kuma razočarano digne ruke od suradnje sa 
službom. Grabovac, koji zna da su se danas sastali, 
pitat će ga nekoliko dana poslije njezine šutnje: za- 
što je Ivanka Galić nestala kao purak i više se ne 
javlja? Pogodit će, dašto, da je razlaz skrivio Šiljo. 
I izvijestit će svoga partizanskog mentora Srećka 
Šimurinu da je pukovnik Milić bacio u otpad dra- 
gocjenu, netom pridobivenu špijunku, kodnoga 
imena Papuk, koja je dotle izvrsno radila i dotu- 
rala službi korisne podatke. Kuma može postati 
kobna ako se u ciklonskome bijesu potuži mužu da 
je umalo bila napastovana i pritom himbeno zažali 
zbog nesmotrenosti zato što je pristala na susret s 
negdašnjim kumom. Šiljo je pretpostavio i to da bi 
ga razgnjevljivi Snaga, koliko ga ne podnosi, slatko 
prijavio policiji. Ako ne on, onda bi ga tužio stric 
Jozo. Tko god ga odao, ne bi slagao kad bi posvje- 
dočio da visoko pozicionirani jugoslavenski poli- 
cajac s krivotvorenom putnicom kao lažni trgovac 
cunja Buenos Airesom i njuška. Time bi slomio 
jedra Operaciji Pavelić, i to upravo kad je zaplovila 
povoljnom strujom. 

Ono što je poželio i silom oteo, vratilo bi mu se i 
obilo o glavu poput jeke. 

Ponovno je legao do Ivanke i nesigurno joj stavio 
ruku na bedro. Napokon, umirivao je sebe, rado- 
vanje je i kad ležiš pored lijepe žene i osjetiš pri- 
vlačnu toplinu njezina tijela. Sreća je i ako samo 
dotakneš sreću. 

Kad se bude probudila, Šiljo će se pričinjati da je i 
on zadrijemao, a ruka mu je u snu dotakla kumina 
bedra. Alibi mu je što nije zlorabio njenu opijenost 
i obljubio je dok nije vladala sobom. A mogao je. 
Vidljivi plus za nj, ma što Ivanka pomislila. 

Izduljena na ležaju, otvorila je oči nakon pede- 
setak minuta. Šiljo je nedužno odglumio da se i on 


uspavao i tobože se bunovno prenuo. Odmakla mu 
je ruku, poravnala suknju i popravila kosu: 

“Koliko je sati?” - Ivanka je pogledala na ručni 
sat s platinastim remenom: “Nisam predugo spa- 
vala, je li? A i ti si, kume, vidim, klonuo. Misliš li 
da smo ispili više nego što je trebalo?” - hunjkala 
je i ustala. Najprije joj je krenula sjenka, a za njome 
i ona. Razgrnula je neprozirni zastor koji je zamra- 
čivao sobu i stala se ogledavati u ovalnome zrcalu 
u kitnjastome crnom okviru od kovana željeza. Da 
ga zatim iznenadi kad je laka koraka pošla po čiste 
čaše u koje je nasula konjak. Kao da se nije netom 
popišmanila zbog već potamanjenih pića: “Je li da 
nam još jedno natočeno veselje neće naškoditi?” 
Odobrotvoreno je vrtjela okruglu čašu: “S konja- 
kom se smijemo kucati i po mađarskim običajima” 
- raspojasano se naslađivala zbog nadošle domi- 
šljatosti: “Čaše za francuski konjak načinjene su po 
obliku dojke markize de Pompadour, najmilije lju- 
bavnice kralja Louisa XV” - žagorljivo je dodala. 

Šiljo nije znao što bi na to pa su pili u drugačijoj, 
podatnoj šutnji, a on skamenjeno zurio preda se. 

Sljedeća scena bacila ga je naglavce. Približio se 
Ivanki na dah da se kucnu i naslonio joj se čelom 
na čelo. Njezin prenagljen zaokret ga je ukočio pa 
je izgubio nadzor nad sobom. Oborivši konjak u 
se, gotovo poslovno je zapovjedila: 

“Hajdemo to obaviti!” 

Dok nije shvatio što ga je snašlo, impulzivno ga je 
povukla za ruku i povela u spavaću sobu. Nakostri- 
ješenih lasi i poluotvorenih usta od ošamućenosti, 
kad su se sekunde otezale kao minute, u transu je 
pratio Ivanku kako začuđujuće smireno zavodlji- 
vom smionošću skida suknju, košulju, grudnjak, 
steznik, svjetlucave čarape i gaćice, vitla njima kao 
striptizeta i razuzdano ih baca na fotelju. I kao. da 
bježi od pljuska, obnažena se uvukla pod pokrivač. 

Gušio je napregnutost i drhtavim prstima ugasio 
svjetiljku. U mraku se i on razdrljio i potrgao sve 
komade odjeće. 

Strasno srljajući napao je u pravome smjeru. U 
postelji Veitezovih grješno joj je razdvojio butine 
i utopio se u Ivankinu zagrljaju. Posve mu se pre- 
dala. 

“Reci mi da imam lijepe grudi!” - disala je ubr- 
zanije. 

Rekao joj je. 

“Reci mi da imam lijepu guzu!” 

Rekao joj je da ima lijepu guzu. 

“Reci mi da imam lijepe noge!” 

Rekao joj je i da ima lijepe noge. 

“Neka ovo jako dugo traje...” 

Sada joj nije ništa rekao. Ali potrajalo je. 

I potom, nakon što je opijeno vrisnula od užitka, 
potrošeno mu se spustila na trbuh. Kao točka na 
kraju raskošno ispisane rečenice: 

“Danas mi se prvi put desilo da sam se navlažila 
samo na dodir. Kad si me dotakao čelom dok smo 
se kucali. Vjeruješ li mi?” - pitala je zanosno sti- 
snutih očiju. 

Povjerovao joj je ispunjen sladunjavom taštinom 
i svladan malom snagom. 

Vrijeme nikad neće izbrisati okus divljega argen- 
tinskog tanga u ložnici u quinti u Buenos Airesu. 

Kad je zanijemio tutanj velikoga dvoboja, ledeno 
odlučna Ivanka ustrajala je da mu ne popusti na- 
kon što se Šiljo nekoliko puta ponudio da prenoći 
kod nje: 

“Morao bi poći!” - dobacila mu je netrpeljivo. 
Njezin nijek učinio mu se kao neuhvatljiva smjesa 
mučne dosade i arogancije. 

Sunce nad ogoljelom pustopoljinom, na koju je 
priroda u neredu prosula kamenje i stijenje, već 
je pogasilo ljetne vatre i sivim bojama premazalo 
ustakljeno nebo. S priobalja viđena La Plata, koja 
se caklila dočekavši sumrak, bijaše nalik moru. 
Usamljena brodica odsječno je razbijala valove, a 
naplavine su izbacivale nečist na sprud. Dvomo- 
torni zrakoplov koji se podizao iznad rijeke malo 


se zatresao i čim se uspravio, na pola puta između 
neba i zemlje, razmicao je plahte od oblaka sve dok 
ga nisu progutale i sakrile. 

S Grabovcem će se čuti, rekla mu je Ivanka, čim 
nešto sazna iz ustaškoga tabora, a što bude bilo vri- 
jedno javljanja. Ovih dana neće imati vremena za 
nj, jer će od jutra do večeri jedino udisati prašinu 
u sveučilišnoj knjižnici, pregalački listati raskupu- 
sane novine, časopise, knjige i zapise i udarničkom 
trudoljubivošću prikupljati građu za magistarski 
rad o Nerudi. 

Odbacila ga je do obližnjega stajališta taksija kod 
Aeroparquea: 

“Bit ćemo u vezi preko Grabovca!” - nedruže- 
Ijubivo se oprostila suzdržanim poljupčićem, jedva 
mu dodirnuvši lice. Pogled joj je kazivao da je od 
nje postala žena oklop, da se neuhvatljivo preobra- 
tila i udaljila. Neumoljivo ga je prognala iz svoga 
saraja i nedostupno odletjela, i to kad mu se učinilo 
da je zajahao mjesec i dohvatio zvijezde. Postao joj 
je nemoguće stran, nimalo privlačan i nezanimljiv 
do besmisla. Šiljo se u beznadnoj nemoći oćutio 
ponižen kao ražalovani ratni junak koga su poslali 
u kažnjeničku četu. Nepodnošljivo strašan zaokret 
kojem se najmanje nadao. 

“Što bi učinila kad bi Snaga čuo...?” - požalio je 
što je bacio riječi u vjetar. 

“Nemojmo više o njemu, je li u redu?” - nazubno 
ga je ušutkala zbog nezgrapne pošalice: “Ne sviđa 
mi se razgovor o Snagi. Jesam li bila razumljiva?” 
Razumio je; 

“Ljutiš li se?” - upita je rasklimano dok su joj iz 
očiju sijevale munje. 

“Prije bih rekla da mi je šugavo. Osjećam se na- 
peto. I obljutavjelo. Bljak.” 

Kad je sjela u pontiac i zabacila glavu, kosa joj 
se zavijorila na propuhu. Iz profila, iza otvorena 
prozora, učinila mu se čarobnom, nalik foto mo- 
delu s američke reklame za lak. Ukopano je zastao 
pred tim kadrom kao zbunjeni gorštak koji je prvi 

put pod nogama osjetio velegradski asfalt. 

U stan, u ulici San Martin, koji je unajmio s 
Petrom, vozio ga je neobrijani taksist vještičjega 
nosa, uvinuta poput vrha srpskoga opanka i s ko- 
som gusarski vezanom u repić. Šaraste hlače kao 
da je oteo nekome klaunu, a košulja kričećih boja, 
raskopčana do trbuha, otkrivala mu je kokošja 
prsa, bez dlačice na njima. Omlitavio od vrućine, 
preživajući kao deva prebacivao je žvaku s kraja na 
kraj zubala. Šilji je prijalo što je mučaljiv, za razliku 
od većine vozača u Buenos Airesu. 

Vrtložno je izvlačio Ivankine grubosti koje mu je 
utisnula u pamćenje. 

“Koje su se bubice i nemiri ukrstili u njoj?” - pro- 
gonilo ga je. Zapalila mu je luđačku strast kad ga je 
hirovito prizvala u krevet. Najprije se samoljubivo 
pitao: je li to bio Ivankin istinski zanos? Ili je, ipak, 
u hipu izrežirala savršeno odigrani kaos, nakon 
što joj je pronašao erogenu zonu na čelu? A mož- 
da mu se morala podati čim je u nju olujno ulio 
svoju neukrotivu muževnost: “Ali zašto je potom 
otkrila gadniji dio svoje samovoljne prirode i ne- 
uviđavno me otpravila iako sam majstorski poveo 
čulnu baladu i pobjednički je priveo kraju? Zašto 
se metak zaglavio u cijevi? Je li do sentimentalnoga 
nesporazuma došlo jer se prepala što je prevarila 
Snagu? Ili se samomučenički pokajala nakon što 
smo preljubnički zagrizli zabranjenu jedru jabuku 
iz edenskoga vrta? Naš odnos komesara i partizan- 
ke i odnos vjenčanih kumova više neće biti kakav 
je do sada bio. Posuvratili smo se u mjesečeve Iju- 
bavnike strpane u istu vreću i ubuduće ćemo mo- 
rati zaplamtjelo skrivati vapijuću krivicu. Stoga će 
biti najbezbolnije da je, dok još liže vlastite rane, 
ostavim s njenim dvojbama. Ovo je Ivankina tek 
otužna prolazna aseksualna kriza. No kad se umiri 
i prestanu je proždirati tmaste slutnje, kad spozna 
da sam joj potreban, poželjet će da joj se vratim. 
Da nastavimo ondje gdje me je danas goropadno 
zaustavila.” 


Šiljo je pozvao Ivanku da joj zahvali za gosto- 
primstvo, za ovčji paprikaš koji je bajno spravila 
i za pilačke pouke koje je naučio od nje: zašto se 
Mađari ne kucaju dok piju pivo i o čaši za konjak 
oblikovanoj po sisi markize de Pompadour. No nije 
podigla slušalicu ni nakon trećega pokušaja. Ništa 
zato, zahvalit će joj sutra - prekosutra, čim se bude 
ohladila poslije onoga što im se dogodilo. 

Prošlo je dva kad se Petar doklatio u stan, ali Šiljo 
ga nije zazvao. Osluškivao je dok otključava vrata, 
šuštavo odlaže odijelo u ormar, povlači lanac za- 
hodskoga kotlića, useknjuje nos i čisti ga vodom, 
tušira se, ulazi u svoju sobu i gasi luč. 

Šiljo nije zaspao. Skupljen, isprazno je pretekao 
nabujalo toplo jutro. Pogled mu se mutio; buljio 
je preda se kao kroz loj. S rasjeklinom u duši nije 
imao volje, kao što je dotle običavao, ni da dočita 
sinoćnja izdanja novina pa ni sportske stranice. 

“Nije vrijeme, a ni povod da se sastajemo!” - 
uravnoteženo je zapredala Ivanka kad ju je uporni 
Šiljo nakon četiri dana dobio na telefon, časak prije 
nego što će izaći iz quinte\ “Još nisam sposobna. 
Čim budem, javit ću ti po Grabovcu. Dotle me ne- 
moj zvati, molim te.” 

“Kako god želiš!” - zbrčkano je uzvratio. Ivan- 
kine riječi sjekle su ga kao najoštriji vrući nož. Je 
li tim odbijanjem, kad mu je dala k znanju da je 
iscrpljuje svojim zivkanjem, ispisala još jedno po- 
glavlje u zbirci njegovih zabluda? 

Pitao se prestaje li Buenos Aires, u kojem je do- 
živio najopojniju od svih bakanalija, za nj biti obe- 
ćani grad? 

Kad je Ivanka nakratko srela Predraga Grabovca 
da mu preda šifrirani izvještaj, on joj je prenio Ši- 
ljinu poruku: 

“Pukovnik Milić bi se ponovno rado našao s 
vama...” 

“Za to ne postoji ni gram izgleda. U strahovito- 
me sam poslu. Ne mogu odvojiti ni minute” - od- 

govori ona bez volje: “Možda kojom kasnijom zgo- 
dom.” 

Grabovac nije znao što je puklo među kumovi- 
ma. Ali nagađao je da su stali na tanak led i da nisu 
u slozi. U njihovoj do sada idiličnoj priči zacijelo je 
nastupilo ružno poglavlje. Ivankino “možda” lako 
je preveo u zbojito “ne”. Ovo mu nije bio najpogod- 
nije izabrani trenutak da s njome ugovara sastanak 
u pukovnikovo ime. 

Do povratka u Mar del Platu Ivanka u ulozi Pe- 
nelope nije poslala žuđenu poruku Odiseju Šilji da 
se uželjela susreta s njime kao što se nadao iz sata 
u sat. 

I u najčudnijim mislima nije predosjetio da je 
poslije dvojice muževa on upisan kao treči čovjek u 
Ivankinu tanahnome ljubavnom spletu. Za razliku 
od prvoga, Rumbe, koji ju je razdjevičio, i drugoga, 
Snage, koji nikada nije povjerovao da joj je doista 
bio drugi, Šiljo je ostao njena prolazna zamjena. To 
razdoblje njihova odnosa stalo je tek u treptaj. Li- 
nije srca na kumovskim dlanovima nepredvidivo 
su se sastavile samo za jednokratnu upotrebu. Da 
se zatim zanavijek nedokučivo raziđu. 


Sjetio se Andree i tarotskih gatanja u Zagrebu. 
Dan prije polijetanja u Buenos Aires presudila mu 
je iz karata da će u dalekoj tuđini uletjeti u avantu- 
ru s mlađom ženom koju poznaje od davnina. Slog 
po slog uvjerljivo mu je istumačila kako sebi ne želi 
priznati putenu slabost koju gaji prema njoj. Tada 
je podcjenjivački zaključio da se tarotska proroči- 
ca šarlatanski izglupirala. Rastao se od nje u vjeri 
kako ga svojom komedijom plitkoga sadržaja pou- 
sjela lija Andrea želi prikovati na se. Da ga privodi 
u svoje leglo. Nije bio u pravu. U pravu je bila ona. 
Izrekla je mnoštvo točnih detalja o njemu koje ni 
od koga nije mogla čuti. 

Ivankina puštena svilena kosa u koju se utkao 
povjetarac i koja se fflmski zavijorila iz automobila 
nakon što ga je iskrcala na stajalištu ostala je njena 
posljednja živa slika uramljena u Šiljinu sjećanju. 

Obavještajka zvana Papuk nastavila je surađivati 
s Predragom Grabovcem do konca Operacije Pave- 
lić u Buenos Airesu. 

Đuro Milić više nikada nije sreo kumu Ivanku 
Tomičić, Rakalović, Galić. 

Ostala je samo u snovima. 

U drugom svesku Zlatarova romana 

pokreće se lov na Pavelića u Argentini. 
Hrvatska policija, tada UDBA, planira 
oteti ratnog zločinca i suditi mu u 
Zagrebu. Savezna ga UDBA namjerava ubiti 
u Buenos Airesu, baš kao i izraelski Mossad. 

U planove policija i tajne službe umiješa se, 
međutim, nepredvidivi pojedinac, bivši 
pripadnik četnika u Gmoj Gori. Atentatori se 
susreću u istoj kafeteriji, a ishod trilera jest... 




